
S i istorija niekada nebūtų parašyta, jei nebūčiau tapusi nėš- 

a Tikrai sakau, visada ketinau prarasti nekaltybe per iš- 
vyką į Veston Super Merą, tik ne su tuo vyriškiu. 

Arturas Kliftonas buvo gimęs toje pačioje gatvėje kaip ir aš, net 
lankė tą pačią mokyklą — Merivudo pradinę, — bet kadangi buvau 
dvejais metais už jį jaunesnė, jis nė nenutuokė, kad apskritai gyve- 
nu. Visos mano klasės mergaitės kraustėsi dėl jo iš proto, ir ne tik 
todėl, kad jis buvo mokyklos futbolo komandos kapitonas. 

Nors man dar mokantis mokykloje Arturas niekada manimi 
nesidomėjo, viskas pasikeitė jam grįžus iš Vakarų fronto. Net nega- 
liu tvirtai pasakyti, ar jis suprato, kas esu, kai tą šeštadienio vakarą 
šokių salėje iškvietė mane šokti, bet ir aš, atvirai kalbant, turėjau 
kaip reikiant įsižiūrėti, kol jį pažinau, nes jis buvo užsiželdinęs siau- 
rus ūsiukus, o plaukus susišukavęs į viršų, kaip aktorius Ronaldas 
Kolmanas. Tą vakarą Arturas nesidairė į kitas merginas, ir kai su- 
šokome paskutinį valsą, žinojau, jog anksčiau ar vėliau jis manęs 
paprašys už jo tekėti. 

Lydėdamas į Varyklos gatvę Arturas laikė mane už rankos, o 
prie mano namų durų mėgino pabučiuoti. Aš nusisukau. Kad ir kaip 
būtų, kunigas Vatsas man dažnai kartodavo, kad iki vestuvių turiu 

išlikti skaisti, o panelė Mondei, mūsų choro vadovė, jau buvo įspė- 
jusi, jog vyrai tenori vieno dalyko, o kai tik gauna, iškart liaujasi ta- 
vimi domėjęsi. Dažnai susimąstydavau, ar panelė Mondei taip kalba 
remdamasi sava patirtimi. 

Kitą šeštadienį Arturas mane pakvietė į kiną pažiūrėti Lilianos 
Giš filme „Nuraškyti žiedai“, ir nors neprieštaravau, kai jis apkabino 
mane per pečius, pabučiuoti vis dar neleidau. Jis ir nesinervino. Tie- 
są sakant, Arturas buvo gana drovus, ir manęs nebūtų nustebinusi 
žinia, kad jis vis dar nekaltas. 

Dar kitą šeštadienį leidausi pabučiuojama, bet kai pamėgino 
pakišti po mano palaidine ranką, jį atstūmiau. Atvirai kalbant, ne- 
leidau taip elgtis, kol nepasipiršo, kol nenupirko žiedo ir kunigas 
Vatsas nepaskelbė antrųjų užsakų. 

Mano brolis Stenas sakė, kad aš — paskutinė jam žinoma ne- 
kalta mergelė mūusiškėje Eivono upės pusėje, nors įtariu, kad taip 
kalbėdamas jis turėjo omenyje savąsias užkariautas simpatijas. Tai- 
gi nusprendžiau, jog atėjo laikas prarasti nekaltybę, o kada geriausia 
tai padaryti, jei ne per išvyką į Veston Super Merą, jei ne su žmogu- 
mi, už kurio rengiesi tekėti vos po kelių savaičių? 

Bet vos tik Arturas ir Stenas išlipo iš autobuso, jiedu patraukė 
tiesiai į artimiausią smuklę. Ir kai po kelių valandų juos iš ten iš- 
mes, abu neįstengs panaudoti savo gaidžiukų niekam kitam, kaip 
tik gėlėmis apsodintam miestelio laikrodžiui apšlapinti. Tačiau aš 
visą mėnesį planavau šią akimirką, todėl išlipusi iš autobuso buvau 
pasiryžusi; kaip tikra skautė. 

Žingsniavau link prieplaukos svarstydama, jog man viso to 
jau gana, kai pajutau kažką einant iš paskos. Apsižvalgiau ir nu- 
stebau pamačiusi viršininko sūnų. Jis mane pasivijo ir paklausė, 
ar aš viena. 

— Taip, — atsakiau žinodama, kad dabar Arturas lenkia trečią 
pintą. 

Kai jis uždėjo man ant užpakalio ranką, turėjau skelti jam an- 
tausį, bet neskėliau dėl kelių priežasčių. Pirmiausia pagalvojau apie 
pasimylėjimo privalumus su žmogumi, su kuriuo, tikėtina, daugiau 
niekada nesusitiksiu. Ir dar turiu pripažinti, kad tokia jo skuba man 
labai tiko. 

Kol Arturas ir Stenas tuštino po aštuntą pintą, jis išnuomojo 
numerį svečių namuose, visai šalia pajūrio bulvaro. Rodos, sve- 
čiams, neketinantiems čia likti nakčiai, šeimininkai buvo numatę 
ypatingas nuolaidas. Jis puolė mane bučiuoti, kai mes dar nebu- 
vome pasiekę pirmosios laiptų aikštelės, o vos uždaręs miegamojo 
duris kuo skubiausiai atsagstė mano palaidinės sagas ir ėmė glostyti 
krūtis. Akivaizdu, kad tas kartas jam nebuvo pirmasis. Tiesą sakant, 
net neabejojau, kad aš — ne pirma mergina, kurią jis atsivedė į tuos 
namus per iškylą. Antraip nebūtų žinojęs apie ypatingas nuolaidas. 

Turiu prisipažinti, nesitikėjau, kad viskas taip greitai baigsis. 
Kai jis nuo manęs nulipo, pradingau vonioje, o jis atsisėdo lovos ko- 
jūgalyje ir prisidegė cigaretę. Gal antrą kartą būtų geriau, pamaniau. 
Bet kai grįžau, jo niekur nesimatė. Nusivyliau, reikia pripažinti. 

Gal būčiau jautusi didesnę kaltę dėl sulaužytos ištikimybės Ar- 
turui, jei grįžtant atgal į Bristolį jis nebūtų manęs apvėmes. 

Kitą dieną pasakiau mamai, kas nutiko, tik neprasitariau, kas 
tas vaikinas. Juk ji jo nepažinojo ir, tikėtina, niekada nesusipažins. 
Mama man patarė laikyti liežuvį už dantų, nes jai nesinorėjo atšaukti 
vestuvių, o jei net ir paaiškėtų, kad esu nėščia, niekas nieko nesupras- 
tų, nes kai viskas pasimatytų, mudu su Arturu jau būtume vedę. 


Haris Klftonas 


1920—1933 


an buvo aiškinama, kad tėvas žuvo kare. 

MU. paklausdavau mamos apie jo mirtį, ji tik pasakyda- 
vo, kad jis tarnavo Karališkajame Glosteršyro pulke ir buvo užmuš- 
tas Vakarų fronte, likus vos kelioms dienoms iki taikos sutarties su 
Vokietija pasirašymo. Močiutė sakė, kad mano tėvas buvo drąsus 
žmogus; kartą, kai namuose buvome vieni, parodė jo medalius. Se- 
nelis retai kada reikšdavo savo nuomone, bet, kita vertus, jis buvo 
kurčias kaip siena, todėl gal nė klausimo neišgirsdavo. 

Vienintelis kitas vyras, kurį prisimenu, buvo mano dėdė Stenas. 
Per pusryčius jis visada sėdėdavo stalo gale. Kai rytais išeidavo, daž- 
nai sekdavau jį iki miesto dokų, kur jis dirbo. Kiekviena prieplaukoje 
praleista diena man būdavo tikras nuotykis. Iš tolimų šalių atplaukę 
laivai išsikraudavo prekes — ryžius, cukrų, bananus, džiutą ir daugy- 
be kitokių dalykų, apie kuriuos nebuvau nė girdėjęs. Kai tik triumai 
būdavo ištuštinti, dokininkai juos vėl pripildydavo druskos, obuolių, 
alavo ir net anglies (anglis man mažiausiai patiko, nes visada aiškiai 
išduodavo, ką veikdavau ištisą dieną, ir pykdydavo mamą), o paskui 
laivai vėl išplaukdavo nežinia kur. Visada norėdavau padėti dėdei 
Stenui iškrauti kokį nors ryte prisišvartavusį laivą, bet jis tik nusi- 
juokdavo ir sakydavo: „Viskam savas metas, vyruti.“ Man to meto 
reikėjo gerokai palūkėti, bet mokykla kelią pastojo netikėtai greitai. 

Sulaukęs šešerių buvau išsiųstas į Merivudo pradžios mokyklą, 
ir man atrodė, kad mokykla — tai tuščias laiko švaistymas. Kokia 

prasmė lankyti mokyklą, jei visko, ko reikia, galima išmokti dokuo- 
se? Kitą dieną nebūčiau varginęsis eiti į pamokas, jei mama nebūtų 
manęs tempusi iki vartų, už jų palikusi, o paskui ketvirtą valandą 
popiet nebūtų vėl ėjusi manęs pasiimti. 

Nesupratau, kad mama kitaip planavo mano ateitį, kurioje ne- 
buvo vietos darbui su dėde Stenu prieplaukoje. 

Kai kas rytą mama palikdavo mane mokykloje, palūkėdavau 
kieme, kol ji dingdavo man iš akių, ir nerdavau į prieplauką. O kai 
popiet ateidavo manęs pasiimti, būtiniausiai visada jos laukdavau 
prie mokyklos vartų. Pakeliui namo pasakodavau, ką tą dieną nu- 
veikiau mokykloje. Puikiai mokėjau kurti įvairias istorijas, bet ilgai 
netrukus ji išsiaiškino, jog tiek ir tebuvo — istorijos. 

Dar keli berniukai iš mano mokyklos irgi slankiodavo po prie- 
plauką, bet aš laikydavausi nuo jų atokiau. Jie buvo vyresni ir dides- 
ni, ir jei pasipainiodavau jiems po kojomis, apkumščiuodavo. Taip 
pat turėjau saugotis nepasimaišyti ponui Haskinsui, vyriausiajam 
brigadininkui, nes vos mane pamatęs, kaip mėgdavo sakyti, dyki- 
nėjantį, varydavo šalin spyriu į užpakalį, palydėdamas grasinimais: 
„Jeigu dar kartą pamatysiu tave čia dykinėjantį, vyruti, pranešiu di- 
rektoriui.“ 

Kartkartėmis Haskinsui pasirodydavo, kad mane mato per 
dažnai, todėl jis tikrai pranešdavo direktoriui, o šis išperdavo ir tik 
paskui nuvarydavo į klasę. Mano klasės mokytojas ponas Holkom- 
bas niekada niekam neišplepėdavo, jei nepasirodydavau klasėje, bet 
jis buvo skystokas. Kai mama sužinojo, kad praleidinėju pamokas, 
netvėrė pykčiu ir nebedavė kišenpinigių — puspensio per savaitę. 
Bet, nepaisant kartais neišvengiamo niukso iš vyresnio berniuko, 
nuolatinių direktoriaus pėrimų ir prarastų kišenpinigių, man nie- 
kaip nepavyko atsispirti dokų traukai. 

„Dykinėdamas“ prieplaukoje susiradau tik vieną tikrą draugą. 
Jis buvo vardu Džekas Taras. Ponas Taras gyveno apleistame trau- 

kinio vagone, angarų rikiuotės gale. Dėdė Stenas liepė laikytis nuo 
senio Džeko atokiau, nes jis — kvailas, purvinas senas valkata. Bet 
man jis visai neatrodė purvinas, tikrai ne toks purvinas, koks būda- 
vo Stenas, ir ilgai netrukes išsiaiškinau, jog jis dar ir nekvailas. 

Papietavęs su dėde Stenu, atsikandęs jo sumuštinio su sūriu, 
pakramsnojęs jo suvalgyto obuolio graužtuko ir gurkštelėjęs alaus, 
grįždavau į mokyklą nevėluodamas į futbolo kėlinuką — tai buvo 
vienintelė mano dėmesio verta mokyklinė veikla. Kad ir kaip būtų, 
baigęs mokyklą ketinau tapti Bristolio futbolo komandos kapitonu 
arba pastatyti laivą, kuris apiplauks pasaulį. Jei ponas Holkombas 
laikytų liežuvį už dantų, o vyriausiasis brigadininkas nepranešinė- 
tų apie mane mokyklos direktoriui, ištisas dienas pravaikščiočiau 
nepričiuptas; jeigu elgčiausi apdairiai ir nesiartinčiau prie baržų su 
anglimis, jei kasdien prieš keturias atsistočiau prie mokyklos vartų, 
mama niekada nieko nesužinotų. 


Kas antrą šeštadienį dėdė Stenas vesdavosi mane į „Ashton 
Gate“ stadioną žiūrėti „Bristol City“ komandos rungtynių. Sekmadie- 
nių rytais važiuodavau su mama į Šventojo Kristaus Gimimo bažny- 
čią — niekaip nesugebėdavau rasti būdų nuo šios priedermės išsisuk- 
ti. Kai tik kunigas Vatsas visus palaimindavo, bėgte pasileisdavau į 
žaidimų aikštelę ir, prieš grįždamas namo pietauti, kartu su draugais 
žaisdavau futbolą. 

Kai man sukako septyneri, visiems, kas tik nors truputį nutuo- 
kė apie futbolą, buvo aišku, jog aš niekada nepapulsiu į mokyklos 
komandą, ką jau kalbėti apie „Bristol City“ kapitono pareigas. Tada 
ir aš supratau, kad Dievulis mane pamalonino viena dovanėle, tik 
toji dovanėlė nebuvo eiklios kojos. 

Žodžiu, nebuvau pastebėjęs, kad sekmadienio rytais šalia ma- 
nes bažnyčioje sėdintys žmonės liaujasi giedoję, kai tik prasižioju 

aš. Nebūčiau apie tai susimąstęs, jei mama nebūtų man pasiūliusi 
giedoti chore. Niekinamai nusijuokiau; juk visi žino, kad choras — 
tik mergaitėms ir lepūnėliams. Būčiau išmetęs šią mintį iš galvos, 
tačiau kunigas Vatsas pasakė, kad chore giedantiems berniukams 
mokama po pensą už laidotuves ir po du pensus už vestuves; tada 
pirmą kartą patyriau, kas yra papirkinėjimas. Man nenoriai sutikus 
pasitikrinti balsą, velnias nutarė atsiųsti kliūtį panelės Eleanoros E. 
Mondei pavidalu. 

Niekada nebūčiau sutikęs panelės Mondei, jei ji nebūtų vado- 
vavusi Šventojo Gimimo bažnyčios chorui. Nors buvo tik penkių 
pėdų ir trijų colių ūgio ir atrodė taip, tarsi ją galėtų nupūusti stipres- 
nis vėjo gūsis, niekas nedrįso iš jos juoktis. Nujaučiu, kad panelės 
Mondei išsigąstų ir pats velnias, nes kunigas Vatsas tikrai jos bijojo. 

Sutikau pasitikrinti balsą, bet tik su sąlyga, kad mama iš anksto 
duos viso mėnesio kišenpinigius. Kitą sekmadienį stovėjau eilutėje 
tarp kitų berniokų ir laukiau, kol mane pakvies. 

— Niekada nevėluosite į repeticijas, — pareiškė panelė Mondei 
greždama mane skvarbiu žvilgsniu. Įžūliai spoksojau nenusukda- 
mas akių. — Niekada nekalbėsite, jei jūsų nekalbins. — Man kažkaip 
pavyko nutylėti. — Ir mišių metu visada būsite susikaupę. — Neno- 
romis linktelėjau. Ir tada, telaimina ją Dievas, panelė Mondei pali- 
ko mane ramybėje. — Bet svarbiausia, — pareiškė ji įsispręsdama 
rankomis į šonus, — po dvylikos savaičių turėsite atlikti atitinkamas 
skaitymo ir rašymo užduotis, nes man reikės įsitikinti, kad susidoro- 
site su nauja giesme ar kokia nors nežinoma psalme. 

Būčiau apsidžiaugęs suklupimu ties pirmąja kliūtimi. Bet, kaip 
teko įsitikinti, panelė Eleanora E. Mondei taip lengvai nepasiduo- 
davo. 

— Ką esi pasirinkęs padainuoti, vaike? — paklausė manęs, kai 
atsidūriau eilutės priekyje. 

— Nieko nesu pasirinkęs, — atsakiau. 

Ji atvertė giesmių knygą, padavė man ir atsisėdo prie pianino. 
Nusišypsojau pamanęs, kad gal dar suspėsiu sužaisti pusę kėlinio 
sekmadienio ryto futbolo rungtynių. Panelė Mondei pradėjo skam- 
binti pažįstamą melodiją, ir kai pamačiau iš pirmos suolų eilės į 
mane žiūrinčią mamą, nusprendžiau verčiau jau atlikti, ko prašo- 
mas, kad tik ji liktų patenkinta. 

— Kas šviesu ir kas gražu, išmintinga ir puiku, kas užauga 
dideli, kas gyvena sau maži... 

Panelės Mondei veidą nušvietė šypsena, man dar nė neužtrau- 
kus Viešpats Dievas jų širdy. 

— Kuo tu vardu, vaike? — paklausė ji. 

— Haris Kliftonas, panele. 

— Hari Kliftonai, choro repeticijas lankysi pirmadieniais, tre- 
čiadieniais ir penktadieniais, lygiai šeštą valandą, — atsisukdama į 
berniuką, stovintį man už nugaros, ji pratarė: 

— Kitas! 

Pažadėjau mamai į pirmą choro repeticiją nueiti laiku, nors ži- 
nojau, kad ta pirmoji repeticija bus ir paskutinė, nes panelė Mondei 
netruks išsiaiškinti, jog nemoku nei skaityti, nei rašyti. Tas kartas 
tikrai būtų buvęs paskutinis, jei kiekvienam klausančiajam nebū- 
tų buve aišku, kad mano balsas visai kito lygmens nei kitų choro 
berniukų. Tiesą sakant, vos man prasižiojus visi nutilo, ir į mane 
susmigo susižavėjimo, net pagarbios baimės kupini bažnyčioje susi- 
rinkusiųjų žvilgsniai; kaip beviltiškai laukdavau štai tokių žvilgsnių 
bėgiodamas futbolo aikštėje... Tačiau panelė Mondei dėjosi nieko 
nepastebinti. 

Kai ji mus paleido, namo nėjau, bet nuskuodžiau į prieplauką 
pasiklausti pono Taro, ką man daryti, jei nemoku nei skaityti, nei 
rašyti. Atidžiai išklausiau seno žmogaus patarimo ir jau kitą dieną 
nuėjau į mokyklą ir atsisėdau į savo vietą pono Holkombo klasėje. 
Pamatęs maną sėdiniį pirmoje eilėje. mokytojas negalėjo nuslėpti 

nuostabos; jis dar labiau nustebo, kai aš pirmą kartą susikaupęs 
klausiausi rytinės pamokos. 

Ponas Holkombas pradėjo mane mokyti abėcėlės, ir po kelių 
dienų jau mokėjau parašyti visas dvidešimt šešias raides, nors ir ne 
visada iš eilės. Popiet grįžus iš mokyklos namo, mama būtų galėjusi 
man padėti, bet kaip ir kiti mano šeimos nariai ji irgi nemokėjo nei 
skaityti, nei rašyti. 

Dėdė Stenas vargais negalais suraitydavo parašą, ir nors at- 
skirdavo cigarečių „Wills's Star“ ir „Wild Woodbines“ pakelius, net 
neabejoju, kad etikečių perskaityti nemokėjo. Nepaisydamas tuščių 
jo murmėjimų rašydavau abėcėlę ant kiekvienos po ranka pasitai- 
kiusios popieriaus skiautės. Dėdė Stenas, rodos, nė nepastebėdavo, 
kad išvietėje padėtas suplėšytas laikraštis visada būdavo išmargin- 
tas raidėmis. 

Kai įgudau rašyti abėcėlę, ponas Holkombas mane išmokė kelių 
paprastų žodžių — „šuo“, „katė“, „mama“ ir „tėtė“. Tada pirmą kartą 
jo paklausiau apie savo tėtį vildamasis, kad galbūt jis man ką nors 
apie jį papasakos. Šiaip ar taip, atrodė, jis žino viską. Bet mokytojas, 
regis, sutriko, kad aš apie savo tėtį taip mažai žinau. Po savaitės jis 
man lentoje užrašė pirmą penkių raidžių žodį „knyga“, paskui — šešių 
raidžių žodį „kaimas“, septynių raidžių — „mokykla“. Mėnesio gale 
jau mokėjau užrašyti pirmąjį savo sakinį: „Greita ruda lapė šoka per 
snaudžiantį šunį“; ponas Holkombas pabrėžė, jog šiame sakinyje yra 
beveik visos abėcėlės raidės. Patikrinau, ir paaiškėjo, kad jis teisus. 

Baigiantis nustatytam laikui jau mokėjau parašyti „giesmė“, 
„psalmė“ ir net „himnas“, nors ponas Holkombas man nuolat pri- 
mindavo, kad kalbėdamas vis dar netariu garso „h“. Bet paskui iš- 
sivaikščiojome atostogų, ir aš pradėjau nerimauti, kad niekada ne- 
išlaikysiu sunkiojo panelės Mondei egzamino be pono Holkombo 
pagalbos. Taip ir galėjo nutikti, jei mokytojo vietos nebūtų užėmęs 
Senasis Džekas. 

Penktadienio vakarą į choro repeticiją atėjau pusvalandžiu 
anksčiau, nes žinojau, kad ir toliau būti choro nariu galėsiu tik iš- 
laikęs antrą egzaminą. Tyliai sėdėjau suole vildamasis, jog panelė 
Mondei prieš mane pasirinks dar kurį nors kitą. 

Pirmą egzaminą jau buvau išlaikęs; panelė Mondei pasakė, kad 
išlaikiau labai sėkmingai. Visi buvome paprašyti sukalbėti „Tėve 
mūsų“. Tai padaryti man nebuvo sunku, nes, kiek prisimenu, mama 
kiekvieną vakarą parklupdavo prie mano lovos ir, prieš apkamšyda- 
ma mane antklode, kartodavo gerai žinomus žodžius. Tačiau antra- 
sis panelės Mondei egzaminas turėjo būti daug sunkesnis. 

Dabar, baigiantis antram mėnesiui, turėjome mokėti prieš visą 
chorą garsiai perskaityti psalmę. Aš pasirinkau 121 psalmę, kurią 
irgi mokėjau atmintinai, nes labai dažnai ją giedodavau. Keliu akis 
į kalnus, iš kur ateis man pagalba. O man teliko viltis Viešpaties 
pagalbos. Nors ir galėjau atsiversti reikiamą psalmyno puslapį, nes 
dabar jau mokėjau suskaičiuoti nuo vieno iki šimto, baiminausi, kad 
panelė Mondei nesuprastų, jog vis dar nemoku sekti teksto eilutė po 
eilutės. Jeigu ji ir suprato, to neparodė, nes aš likau chore dar mėne- 
siui, nors kiti du eretikai, — tai jos pavartotas žodis, kurio reikšmės 
tada dar nežinojau, bet jau kitą dieną išsiaiškinau paklausęs pono 
Holkombo, — buvo išsiųsti atgal į tikinčiųjų bendruomenę. 

Kai atėjo metas laikyti trečią, paskutinį, egzaminą, buvau jam 
pasirengęs. Panelė Mondei paprašė likusiųjų reikiama tvarka sura- 
šyti visus Dešimt Dievo įsakymų nežiūrint į Išėjimo knygą. 

Choro vadovė praleido pro akis faktą, kad vagystę parašiau 
prieš žudymą, nemokėjau taisyklingai parašyti žodžio „svetimavi- 
mas“ ir tikrai nežinojau, ką jis reiškia. Tik kai be jokių ceremonijų 
buvo išmesti dar du eretikai, padarę smulkesnių klaidelių nei ma- 
nosios, iš tikrųjų supratau, koks išskirtinis turėtų būti mano balsas. 

Pirmą advento sekmadienį panelė Mondei pareiškė, kad išsi- 
rinko tris naujus diskantus — arba „mažuosius angelus“, kaip buvo 
įpratęs mus vadinti kunigas Vatsas, — kurie taps choro nariais; liku- 
sieji buvo pašalinti už tokias nedovanotinas nuodėmes kaip plepėji- 
mas per pamokslą, ledinuko ant pagaliuko čiulpimas arba, kaip nu- 
tiko dviem berniukams, už žaidimą su kaštonais skambant giesmei 
„Nuns Dimittis“. 

Kitą sekmadienį apsivilkau ilgą mėlyną sutaną su raukiniuota 
balta apykakle. Man vieninteliam buvo leista pasikabinti ant kaklo 
bronzinį Mergelės Marijos medalioną, pažymintį, jog esu išrinktas 
diskantu solistu. Mielai būčiau ėjęs su tuo medalionu namo užriesta 
nosimi, net ir kitą rytą į mokyklą, kad pasipuikuočiau prieš kitus 
berniokus, jeigu tik panelė Mondei po mišių nebūtų liepusi jo ati- 
duoti. 

Sekmadieniais persikeldavau į kitą pasaulį, tik baiminausi gal- 
vodamas, kas bus, jei ši ekstazės būsena netruks amžinai. 


2 


Keldamasis rytais dėdė Stenas kažkaip sugebėdavo pažadinti 
visą šeimą. Niekas nesiskųsdavo, nes jis buvo šeimos duonpelnys, 
be to, šitoks žadinimas — pigiau ir patikimiau nei žadintuvas. 

Iš pradžių Haris išgirsdavo trinktelinčias miegamojo duris. Pas- 
kui pasigirsdavo dėdės tapnojimas medinėmis girgždančiomis laiptų 
aikštelės grindimis, laiptais žemyn ir iš namo. Tuomet trinktelėdavo 
kitos durys, kai jis užsidarydavo išvietėje. Jeigu kas nors dar tebe- 
miegodavo, kliokiantis vanduo, dėdei Stenui patraukus grandinę, ir 
dar du kartus trinktelėjusios durys, prieš jam grįžtant į miegamąjį, 
primindavo, kad vos įžengęs į virtuvę Stenas tikėsis rasti ant stalo 
paruoštus pusryčius. Jis prausdavosi ir skusdavosi tik šeštadienių 

vakarais, prieš eidamas į šokius ar į kiną. Maudydavosi keturis kar- 
tus per metus, pirmą ketvirčio dieną. Niekas negalėjo papriekaištauti 
Stenui už tai, kad sunkiai uždirbtus pinigus švaisto muilui. 

Paskui keldavosi Meisė, Hario mama; ji šokdavo iš lovos pra- 
ėjus kelioms akimirkoms po to, kai durys trinktelėdavo pirmą kar- 
tą. Kai Stenas išeidavo iš išvietės, ant viryklės jau stovėdavo puodas 
košės. Netrukus pakildavo ir močiutė; ji prisidėdavo prie virtuvė- 
je besisukančios dukters, Stenui dar nespėjus atsisėsti į savo vietą 
gale stalo. Jeigu norėdavo gauti pusryčių, Haris turėdavo nusileisti 
žemyn penkios minutės po pirmo durų trinktelėjimo. Paskutinis į 
virtuvę ateidavo senelis, kuris buvo toks kurčias, jog dažnai pramie- 
godavo ankstyvąjį rytinį Steno ritualą. Ši kasdienė rutina Kliftonų 
šeimoje niekada nesikeisdavo. Kai tėra viena lauko išvietė, viena 
praustuvė ir vienas rankšluostis, tvarkos laikytis būtina. 

Kai Haris taškydavo veidą šalto vandens srovele, virtuvėje 
mama jau ruošdavo pusryčius — dvi storas taukais apteptas duonos 
riekes Stenui ir keturias plonas riekeles kitiems šeimos nariams; jei- 
gu maiše, kas pirmadienį atvelkamame ir paliekamame prie lauko 
durų, būdavo likusių anglių, duoną paskrudindavo. Stenui suvalgius 
košę, Hariui būdavo leidžiama išlaižyti dubenį. 

Ant krosnies visada stovėdavo didelis rudas katiliukas su ar- 
bata, kurią močiutė supilstydavo į skirtingus puodelius, paėmusi iš 
motinos paveldėtą pasidabruotą Viktorijos laikų arbatos koštuvėlį. 
Kol kiti šeimos nariai mėgaudavosi puodeliu nesaldintos arbatos, — 
cukraus tekdavo tik savaitgaliais ar per šventes, — Stenas atsikimš- 
davo pirmąjį alaus butelį ir dažniausiai šį išgerdavo vienu mauku. 
Tada jis pakildavo nuo stalo, garsiai atsirūgdavo ir pasiimdavo dė- 
dėžutėje būdavo du sumuštiniai su „Marmite“, mielių ekstraktu, 
dešros, obuolys, dar du buteliai alaus ir penkių cigarečių pakelis. 
Kai tik Stenas išeidavo į prieplauką, iškart visi pratrūkdavo kalbėti. 

Močiutė visada norėdavo sužinoti, kas lankėsi arbatinėje, ku- 
rioje jos dukra dirbo padavėja: kas ką valgė, kas kuo vilkėjo, kas kur 
sėdėjo; jai rūpėdavo kiekviena smulkmena apie patiekalus, gamina- 
mus ant viryklės, elektros lempučių apšviestoje patalpoje (nuo tos 
šviesos netykšdavo joks vaškas), ką jau kalbėti apie arbatinės lanky- 
tojus, kartais paliekančius kelis pensus arbatpinigių, kuriais Meisė 
turėdavo dalintis su virėju. 

Meisei labiau rupėdavo išsiaiškinti, ką Haris prabėgusią dieną 
nuveikė mokykloje. Ji reikalaudavo kasdienės ataskaitos, nors mo- 
čiutės, rodos, tai visai nedomino; gal todėl, kad ji niekada mokyklos 
nelankė. Bet, kai pagalvoji, močiutė ir į arbatinę niekada nebuvo už- 
sukusi. 

Senelis retai kada reikšdavo savo nuomonę, nes po ketverių 
metų, kuriuos praleido rytą, dieną ir vakarą užtaisinėdamas patranką 
ir iš jos šaudydamas, liko toks kurčias, jog tegalėjo stebėti, kaip juda 
kitų lūpos, ir retsykiais palinksėti. Prašalaičiai galbūt pamanytų, kad 
jis kvailas, bet visi šeimos nariai kuo puikiausiai žinojo, kad taip nėra. 

Šeimos rytmetinė rutina pasikeisdavo tik savaitgaliais. Šešta- 
dieniais Haris išeidavo iš virtuvės paskui dėdę, visada laikydama- 
sis žingsnio atstumo, ir kartu su juo keliaudavo į doką. Sekmadienį 
Hario mama lydėdavo berniuką į Šventojo Kristaus Gimimo bažny- 
čią, ten sėdėdavo trečioje eilėje ir maudydavosi šlovės spinduliuose, 
klausydamasi choro solisto diskanto. 

Bet šiandien — šeštadienis. Per dvidešimt minučių trunkančią 
kelionę į doką Haris niekada nepraveria burnos, kol neprabyla dėdė. 
O šiam prabilus visada paaiškėja, kad pokalbis suksis apie tą patį, 
kaip ir praėjusį šeštadienį. 

— Kada mesi mokyklą ir eisi dirbti, jaunuoli? — įvadinė dėdės 
Steno frazė visada būdavo ta pati. 

— Man negalima mesti mokslų, kol neturėsiu keturiolikos, — 
priminė jam Haris. — Toks įstatymas. 

— Velniškai kvailas įstatymas, jeigu nori žinoti. Aš mokslus 
mečiau ir išėjau dirbti į dokus būdamas dvylikos, — pareiškė Ste- 
nas, tarsi Haris nebūtų girdėjęs šios gilios ištarmės. Haris niekada 
nesivargindavo atsakinėdamas, nes žinodavo, koks bus kitas dėdės 
sakinys. — Negana to, dar prieš septynioliktą gimtadienį įstojau į 
Kičenerio armiją. 

— Dėde Stenai, papasakok apie karą, — paprašė Haris žinoda- 
mas, kad išgirdęs šį klausimą dėdė turės ką veikti kelis šimtus metrų. 

— Aš ir tavo tėvas tą pačią dieną įstojome į Karališkąjį Gloster- 
šyro pulką, — kalbėdamas Stenas paliesdavo darbinę kepurę, tar- 
si atiduodamas pagarbą tolimiems prisiminimams. — Po dvylikos 
savaičių mokymų Tontono kareivinėse buvome laivais išplukdyti į 
mūšio laukus kautis su bošais*. Kai ten patekome, beveik visą laiką 
tupėjome knibždančiuose apkasuose laukdami, kol koks nors išpui- 
kęs karininkas palieps išgirdus trimitus pulti stačia galva pirmyn, 
link priešo linijos, atkišus durtuvus ir šaudant, — tai pasakęs Stenas 
ilgai tylėjo, o paskui pridūrė: 

— Aš buvau vienas iš laimingųjų. Gražiai tvarkingai grįžau į tė- 
vynę. 

Haris galėjo žodis žodin pasakyti kitą jo sakinį, bet tylėjo. 

— Tu net neįsivaizduoji, kaip tau pasisekė, jaunuoli. Netekau 
dviejų brolių — tavo dėdės Rėjaus ir dėdės Berto, — o tavo tėvas ne- 
teko ne tik brolio, bet ir savo tėvo, kito tavo senelio, kurio tu niekada 
nė nematei. Geras buvo žmogus; pintą alaus galėjo išmaukti greičiau 
už bet kurį kitą mano pažįstamą dokininką. 

Atsigrežes Stenas būtų išvydęs žiopčiojantį berniuką, kartojan- 
tį jo žodžius, bet šiandien, Hario nuostabai, dėdė Stenas pridūrė sa- 
kinį, kurio dar niekada nebuvo sakęs: 

— O tavo tėtis ir šiandien būtų gyvas, jeigu vadovybė būtų ma- 
nęs paklausiusi. 


* „Bošais“ būdavo pašaipiai vadinami vokiečiai. 

Haris staiga sukluso. Apie tėtės mirtį visada būdavo kalbama 
pašnibždomis ar nuleidus balsą. Bet dėdė Stenas nuščiuvo tarsi su- 
vokes, kad nuėjo per toli. Gal kitą savaitę, pamanė Haris prisivyda- 
mas dėdę ir žengdamas su juo koja kojon, lyg jiedu būtų kareiviai, 
žygiuojantys parade. 

— Tai su kuo šiandien žaidžia „City“? — paklausė Stenas prisi- 
minęs įprastą scenarijų. 

— Su Čarltono „Atletu“, — atsakė Haris. 

— Seni kliunkiai. 

— Praėjusį sezoną jie mus sutriuškino, — priminė dėdei Haris. 

— Jiems velniškai pasisekė, jeigu nori žinoti, — atsakė Stenas ir 
jau nebeprasižiojo. 

Kai jiedu priėjo prie doko vartų, Stenas užsiregistravo ir tik 
tada patraukė į aptvertą teritoriją, kurioje dirbo kartu su dokininkų 
brigada; nė vienas darbininkas negalėjo sau leisti vėluoti nė minutė- 
lės. Nedarbas visada buvo didelis; labai jau daug jaunų vyrų stovėjo 
už vartų laukdami, kol galės užimti kieno nors vietą. 

Haris nebesekė paskui dėdę, nes jei ponas Haskinsas sučiuptų 
jį slankiojantį palei pašiūres, skeltų antausį, o dėdė pridėtų dar ir 
spyrį į užpakalį už tai, kad jis pykdo brigadininką. Taigi Haris pa- 
traukė priešinga kryptimi. 

Šeštadienio rytais Haris pirmiausia apsilankydavo pas senį 
Džeką Tarą traukinio vagone, kitame doko gale. Jis niekada nepa- 
sakojo Stenui apie šiuos nuolatinius vizitus, nes dėdė buvo jį įspėjęs 
vengti senio bet kokia kaina. 

— Jis turbūt metų metus nesimaudė, — kalbėjo žmogus, kuris 
maudydavosi kartą per ketvirtį ir tik tada, kai Hario motina imdavo 
skųstis nuo jo sklindančia smarve. 

Tačiau smalsumas jau seniai buvo įveikęs Harį, ir vieną rytą 


jis, rankomis ir keliais užropojęs ant vagono, dirstelėjo pro langą. 

Senasis Džekas sėdėjo pirmoje klasėje ir skaitė knygą. Jis staiga at- 
sigręžė ir pratarė: 

— Užeik, vaiki. 

Nušokęs Haris pasileido bėgti, nesustodamas iki pat savo namų 
durų. 

Kitą šeštadienį jis vėl užsiropštė ant vagono ir pažvelgė vidun. 
Senasis Džekas, rodos, buvo užsnūdęs, bet Haris išgirdo jį sakantį: 

— Kodėl neužeini, mano berniuk? Juk neįkąsiu. 

Haris pasuko sunkią varinę rankeną ir nedrąsiai pravėrė va- 
gono duris, bet vidun nežengė. Jis tik spoksojo į vagono viduryje 
sėdintį žmogų. Sunku pasakyti, kiek jam metų, nes visas jo veidas 
buvo apžėlęs gerai prižiūrėta kanapėta barzda, su kuria jis atrodė 
panašus į jūrininką ant „Players Please“ cigarečių pakelio. Tačiau jis 
žvelgė į Harį tokiu šiltu žvilgsniu, kokio dėdė Stenas niekada nebuvo 
nutaisęs. 

— Ar jūs — Senasis Džekas Taras? — surizikavo Haris. 

— Taip mane vadina, — atsakė senasis. 

— Ir jūs čia gyvenate? — klausinėjo Haris žvalgydamasis po va- 
goną, kol galiausiai įbedė akis į aukštą senų laikraščių stirtą, sukrau- 
tą priešais ant sėdynės. 

— Taip, — atsakė jis. — Pastaruosius dvidešimt metų čia ir yra 
mano namai. Kodėl neuždarai durų ir neprisėdi, jaunuoli? 

Haris svarstė pasiūlymą, o paskui iššoko iš vagono ir vėl pabėgo. 

Kitą šeštadienį Haris neuždarė durų, bet laikėsi įsikibęs ranke- 
nos, pasirengęs užšauti duris, jeigu tik senis sukrutėtų. Kurį laiką jie 
spoksojo vienas į kitą, kol Senasis Džekas paklausė: 

— Kuo tu vardu? 

— Haris. 

— Kokią lankai mokyklą? 

— Nevaikštau į mokyklą. 

— Tai kaip ketini gyventi, jaunuoli? 

— Dirbsiu su savo dėde doke, aišku, — atsakė Haris. 

— Kodėl nori ten dirbti? — klausinėjo senasis. 

— O ko nenorėti? — šiaušėsi Haris. — Manote, nesu tam tin- 
kamas? 

— Tu tam per geras, — atsakė Senasis Džekas. — Kai buvau tavo 
metų, — tesė jis, — norėjau eiti į kariuomenę, ir mano tėvas nieko 
negalėjo pasakyti ar padaryti, kad mane atkalbėtų. 

Haris visą valandą prastovėjo užhipnotizuotas, kol Senasis 
Džekas Taras dėstė prisiminimus apie dokus, Bristolio miestą ir už- 
jūrio žemes, apie kurias jam neteko mokytis geografijos pamokose. 

Kitą šeštadienį ir dar daugybę šeštadienių, kurių visų nė nepri- 
simena, Haris lankė Senąjį Džeką Tarą. Bet nė karto apie tai nepra- 
sitarė nei dėdei, nei motinai — bijojo, kad šie jam neleis susitikinėti 
su pirmuoju tikru bičiuliu. 


Kai tą šeštadienio rytą Haris pabeldė į traukinio vagono duris, 
buvo akivaizdu, kad Senasis Džekas jo laukė, nes priešais ant sėdy- 
nės buvo padėtas pepinų veislės obuolys. Haris jį paėmė, atsikando 
ir atsisėdo. 

— Ačiū, pone Tarai, — pasakė šluostydamasis nuo smakro iš- 
tryškusias sultis. 

Jis niekada neklausinėjo, iš kur tie obuoliai; taip šis šaunus 
žmogus atrodė dar paslaptingesnis. 

Kaip labai jis skyrėsi nuo dėdės Steno, kuris tik kartojo ir kar- 
tojo tas pačias menkutes tiesas; Senasis Džekas kiekvieną savaitę 
išmokydavo Harį naujų žodžių, pasakodavo vis apie kitas patirtis, 
net apie naujus pasaulius. Haris dažnai svarstydavo, kodėl ponas 
Taras ne mokytojas — atrodė, kad jis išmano daugiau net ir už pa- 
nelę Mondei ir beveik tiek pat, kiek ponas Holkombas. Haris buvo 
įsitikinęs, kad ponas Holkombas išmano viską, nes jis visada žino- 

davo atsakymą į bet kokį pateiktą klausimą. Senasis Džekas jam nu- 
sišypsojo, bet nieko nesakė, kol Haris nebaigė obuolio ir pro langą 
neišmetė graužtuko. 

— Ką šią savaitę sužinojai mokykloje, — paklausė senasis, — ko 
nežinojai prieš savaitę? 

— Ponas Holkombas man pasakė, kad už jūros yra kitų šalių, 
priklausančių Britanijos imperijai, ir jas visas valdo karalius. 

— Jis visai teisus, — atsakė Senasis Džekas. — Ar gali išvardinti 
kelias tokias šalis? 

— Australija. Kanada. Indija, — Haris padvejojo. — Ir Amerika. 

— Ne, ne Amerika, — paprieštaravo Senasis Džekas. — Kadai- 
se taip buvo, bet nebėra dėl silpno ministro pirmininko ir ligoto 
karaliaus. 

— Kas buvo karalius ir kas buvo ministras pirmininkas? — su- 
pykęs paklausė Haris. 

— Karalius Jurgis III buvo soste 1776—aisiais, — pasakojo Se- 
nasis Džekas, — bet, atvirai šnekant, jis buvo ligonis, o lordas Nor- 
tas, jo ministras pirmininkas, paprasčiausiai nekreipė dėmesio į tai, 
kas dedasi kolonijose; deja, galiausiai mūsų pačių giminės ir pažįs- 
tami ėmėsi prieš mus ginklų. 

— Bet mes tikriausiai juos sumušėme? — klausinėjo Haris. 

— Ne, nesumušėme, — atsakė Senasis Džekas. — Jų pusėje 
buvo tiesa, nors tai ir nėra prielaida pergalei... 

— Ką reiškia „prielaida“? 

— Būtina sąlyga, — paaiškino Senasis Džekas ir tęsė toliau, tar- 
si nė nebūtų pertrauktas. — Be to, juos vedė į kovą puikus generolas. 

— Kuo jis buvo vardu? 

— Džordžas Vašingtonas. 

— Aną savaitę sakėte, kad Vašingtonas — Amerikos sostinė. Ar 
jis gavo to miesto vardą? 

— Ne, miestas buvo pavadintas jo pavarde. Miestas išaugo ten, 

kur anksčiau plytėjo Kolumbijos pelkynai, per kuriuos tekėjo Poto- 
mako upė. 

— Ar Bristolis irgi pavadintas kokio nors žmogaus vardu? 

— Ne, — patenkintas sukrizeno Senasis Džekas girdėdamas, 
kaip smalsuolio Hario mintys šokinėja nuo vienos temos prie ki- 
tos. — Bristolis iš pradžių buvo pavadintas Bridžstovu, o tai reiškia 
vietą, kurioje yra tiltas. 

— Tai kada jis tapo Bristoliu? 

— Istorikų nuomonės skiriasi, — kalbėjo Senasis Džekas, — 
nors Bristolio pilį dar 1109 metais pastatė Robertas iš Glosteršyro, 
kuris suprato galįs prekiauti su airiais vilna. Vėliau miestas išaugo 
į prekybos uostą. Nuo tada jis ištisus šimtmečius garsėjo kaip laivų 
statybos centras ir ėmė augti dar sparčiau, kai 1914—aisiais prireikė 
plėsti laivyną. 

— Mano tėtis kovojo Didžiajame kare, — didžiuodamasis pa- 
reiškė Haris. — O jūs? 

Senasis Džekas pirmą kartą sudvejojo prieš atsakydamas į Ha- 
rio klausimą. Jis sėdėjo netardamas nė žodžio. 

— Atleiskite, pone Tarai, — pasakė Haris. — Nenorėjau kišti 
nosies, kur nereikia. 

— Ne ne, — atsiliepė Senasis Džekas. — Tik jau daug metų nie- 
kas to neklausė. 

Daugiau nieko nepasakęs jis atgniaužė delną, kuriame buvo še- 
šiapensis. 

Haris paėmė mažą sidabrinę monetą ir suspaudė tarp dantų, 
kaip buvo matęs darantį dėdę. 

— Ačiū, — padėkojo, prieš įsidėdamas pinigėlį į kišenę. 

— Eik ir doko užeigoje nusipirk žuvies su keptomis bulvėmis, 
tik nesakyk savo dėdei, nes jis pradės klausinėti, iš kur gavai pinigų. 

Tiesą sakant, Haris niekada nieko nepasakojo dėdei apie Senąjį 
Džeką. Kartą jis išgirdo, kaip Stenas sakė jo mamai: „Tas psichas 
turi būti uždarytas.“ Haris paklausė panelės Mondei, ką reiškia „psi- 

chas“, nes tokio žodžio žodyne nerado, ir kai ji paaiškino, jis pirmą 
kartą suprato, koks iš tiesų kvailas turėtų būti dėdė Stenas. 

— Nebutinai kvailas, — gynė jį panelė Mondei, — tiesiog prastai 
informuotas ir todėl susidaręs išankstinę nuomone. Net neabejoju, 
Hari, — pridūrė ji, — kad gyvenime tokių žmonių sutiksi labai daug, 
ir kai kurie iš jų užims daug aukštesnes pareigas nei tavo dėdė. 


3 


Meisė palaukė, kol išgirs užsitrenkiančias lauko duris, ir įsitiki- 
nusi, kad Stenas jau tikrai išėjo į darbą, pareiškė: 

— Man pasiūlė padavėjos darbą „Royal“ viešbutyje. 

Niekas iš susirinkusiųjų prie stalo neatsakė, nes pokalbis per 
pusryčius turėjo vykti įprasta tvarka ir nė vieno negalėjo užklupti 
netikėtai. Haris norėjo pateikti tuziną klausimų, bet laukė, kol pir- 
moji prabils močiutė. O ji pylėsi antrą puodelį arbatos, tarsi nė ne- 
būtų išgirdusi pirmiausia prakalbusios dukters. 

— Ar kas nors ką nors man atsakys? — paklausė Meisė. 

— O aš nė nesupratau, kad tu ieškai kito darbo, — surizikavo 
Haris. 

— Neieškau, — atsakė Meisė, — bet praėjusią savaitę į Tilės arba- 
tinę išgerti kavos užsuko „Royal“ viešbučio valdytojas ponas Framp- 
tonas. Jis ten grįžo dar kelis kartus ir paskui pasiūlė man darbą! 

— Maniau, tau patinka dirbti arbatinėje, — galiausiai į pokalbį 
įsitraukė ir močiutė. — Be to, panelė Tilė gerai moka, ir darbo valan- 
dos tinkamos. 

— Aš ir esu patenkinta, — atsakė Hario mama, — bet ponas 
Framptonas man siūlo penkis svarus per savaitę ir pusę visos ar- 
batpinigių sumos. Penktadieniais galėčiau parnešti namo visus šešis 
svarus. 

Močiutė sėdėjo plačiai išsižiojusi. 

— Ar ir vakarais turėsi dirbti? — paklausė Haris, baigęs laižyti 
Steno košės dubenį. 

— Ne, nedirbsiu, — atsakė Meisė kedendama sūnaus plau- 
kus, — ir, negana to, kartą per dvi savaites gausiu laisvą dieną. 

— Ar tavo drabužiai tinkami dirbti tokiame prašmatniame vieš- 
butyje? — paklausė močiutė. 

— Man duos uniformą ir kas rytą vis naują baltą prijuostę. Vieš- 
butis net turi savo skalbyklą. 

— Neabejoju, — atsakė močiutė, — bet, manau, mums teks su- 
sidurti su viena bėdele ir išmokti su ja gyventi. 

— Kokia gi, mama? — paklausė Meisė. 

— Gali būti, kad uždirbsi daugiau už Steną, o jam šitai nepatiks; 
tikrai labai nepatiks. 

— Vadinasi, jam teks su ta bėdele susitaikyti, juk taip? — pa- 
sakė senelis, pirmą kartą per daugelį savaičių pareikšdamas savo 
nuomone. 


Papildomi pinigai tikrai nepakenks, ypač po to, kas nutiko 
Šventojo Kristaus Gimimo bažnyčioje. Po mišių Meisė jau rengėsi 
eiti iš bažnyčios, kai ryžtingu žingsniu tarpusuoliu prie jos prisiarti- 
no panelė Mondei. 

— Gal galėčiau asmeniškai su jumis pasikalbėti, ponia Klif- 
ton? — paklausė ji prieš apsisukdama ir vėl nužingsniuodama tar- 
pusuoliu zakristijos link. Meisė nusekė kaip vaikelis paskui tą Ha- 
melino fleitininką iš pasakos. Ji baiminosi išgirsti blogiausia. Ką 
Haris iškrėtė šį kartą? 

Meisė nuėjo įkandin choro vadovės į zakristiją ir, pamačiusi ten 
stovinčius kunigą Vatsą, poną Holkombą ir dar vieną poną, pajuto, 
kaip ima linkti kojos. Panelei Mondei tyliai uždarius duris, Meisė 
pradėjo drebėti ir niekaip negalėjo liautis. 

Kunigas Vatsas apkabino ją per pečius. 


30 


Jeffrey Archer +» Tik laikas parodys 


— Nėra dėl ko nerimauti, mieloji, — tikino jis. — Atvirkščiai, 
tikiuosi, pasijusi sulaukusi malonių lietaus, — pridūrė kunigas siū- 
lydamas jai sėstis. 

Meisė atsisėdo, bet niekaip nesiliovė drebėjusi. 

Kai visi susėdo, pokalbį tęsė panelė Mondei: 

— Ponia Klifton, norėjome su jumis pasikalbėti apie Harį, — 
pradėjo ji. 

Meisė sučiaupė lūpas; ką berniukas iškrėtė, jei krūvon susirin- 
ko trys tokie svarbūs žmonės? 

— Netempsiu gumos, — tęsė choro vadovė. — Į mane kreipėsi 
muzikos mokytojas iš Šventojo Bedos ir klausė, ar Haris nenorėtų 
pretenduoti į choristo stipendiją. 

— Bet jis labai patenkintas giedodamas Šventojo Gimimo baž- 
nyčioje, — atsakė Meisė. — Beje, o kur yra Šventojo Bedos bažnyčia? 
Niekada apie tokią negirdėjau. 

— Šventasis Beda — ne bažnyčia, — atsakė panelė Mondei. — 
Tai choristų mokykla, rengianti choristus Redklifo Švenčiausios 
Marijos bažnyčiai, kurią, kaip visiems žinoma, karalienė Elžbieta 
pavadino gražiausia ir dieviškiausia bažnyčia visame krašte. 

— Arjis turės išeiti ir iš mokyklos, ne tik iš bažnyčios? — nega- 
lėdama patikėti paklausė Meisė. 

— Ponia Klifton, pasistenkite į tai pažvelgti kaip į galimybę, 
kuri galbūt pakeis visą jo gyvenimą, — pirmą kartą prakalbo ponas 
Holkombas. 

— Bet ar jam nereikės bendrauti su protingais ir kultūringais 
berniukais? 

— Abejoju, ar Šventojo Bedos mokykloje atsiras daug už Harį 
protingesnių vaikų, — kalbėjo ponas Holkombas. — Jis — protingiau- 
sias vaikis, kokį tik man yra tekę mokyti. Nors kartais ir išsiunčiame 
kokį berniuką į vidurinę, nė vienam mūsų mokiniui dar niekada ne- 
buvo pasiūlyta galimybė pelnyti vietą Šventojo Bedos mokykloje. 

— Prieš priimdama sprendimą turėtumėte žinoti dar vieną da- 

lyką, — pratarė kunigas Vatsas. Meisė dar labiau sunerimo. — Ha- 
riui teks išvykti iš namų visam semestrui, nes Šventasis Beda — mo- 
kykla-pensionas. 

— Vadinasi, apie tai nė neverta kalbėti, — atsakė Meisė. — Aš 
neišgalėsiu. 

— Ne bėda, — įsiterpė panelė Mondei. — Jei Hariui siuloma 
stipendija, mokykla jį ne tik atleis nuo visų mokesčių, bet ir kas se- 
mestrą jam mokės dešimties svarų stipendiją. 

— Bet ar tai ne viena iš tų mokyklų, kuriose besimokančių vai- 
kų tėvai dėvi kostiumus ir ryši kaklaraiščius, o motinos nedirba? — 
klausinėjo Meisė. 

— Dar blogiau, — stengdamasi kalbėti giedru balsu pratarė pa- 
nelė Mondei. — Mokytojai ten vilki ilgas juodas mantijas ir ant galvų 
nešioja kepures kvadratiniu viršumi. 

— Be to, — įsiterpė kunigas Vatsas, — gera žinia, kad Hario ten 
niekas nepers. Šventojo Bedos mokykloje žmonės elgiasi įmantriau. 
Jie duoda berniukams lazdų. 

Tik Meisei visai nebuvo juokinga. 

— O kodėl jis turėtų panorėti išvykti iš namų? — paklausė ji. — 
Jis lanko Merivudo pradžios mokyklą, be to, tikrai nenorės atsisa- 
kyti pagrindinio choro solisto vietos Šventojo Gimimo bažnyčioje. 

— Turiu prisipažinti, kad mano netektis bus dar didesnė nei 
jo, — pasakė panelė Mondei. — Kita vertus, Viešpats tikrai nepano- 
rėtų, kad stočiau skersai kelio tokiam talentingam vaikui tik patai- 
kaudama savanaudiškiems įgeidžiams, — tyliai pridūrė. 

— Jeigu aš ir sutiksiu, — pratarė Meisė mesdama paskutinę 
kortą, — nereiškia, kad sutiks ir Haris. 

— Praėjusią savaitę kalbėjausi su berniuku, — prisipažino ponas 
Holkombas. — Jis, aišku, būgštavo sužinojęs apie tokį jo laukiantį 
pone, bet tik jei jūs tikrai manote, kad esu tinkamas.“ Ir dar, — pri- 
dūrė jis, Meisei nespėjus prabilti, — iš pokalbio man buvo visiškai 
aišku, kad jis nė nesvarstytų šio pasiūlymo, jei tam nepritartų mama. 

Mąstydamas apie stojamąjį egzaminą Haris ir baiminosi, ir 
jaudinosi, vienodai nerimaudamas dėl to, kad susikirtęs nepateisins 
daugelio žmonių vilčių, o jei pasiseks, turės išvykti iš namų. 

Per kitą semestrą jis nepraleido nė vienos pamokos Merivu- 
do mokykloje, o kas vakarą grįžęs namo eidavo tiesiai į miegamąjį, 
kuriuo dalijosi su dėde Stenu, ir prie žvakės valandų valandas mo- 
kydavosi to, ko nė nemanė egzistuojant. Pasitaikydavo, kad mama 
rasdavo Harį giliai įmigusį ant grindų, tarp aplink išmėtytų atverstų 
knygų. 

Jis ir toliau kiekvieną šeštadienio rytą lankė Senąjį Džeką. Pa- 
sirodo, Džekas labai daug visko žinojo apie Šv. Bedą ir toliau mokė 
Harį daugybės visokiausių dalykų lyg nujausdamas, kur ponas Hol- 
kombas baigė dėstyti per pamoką. 

Dideliam dėdės Steno pasipiktinimui, šeštadienio popietėmis 
Haris nebevaikščiojo su juo į „Ashton Gate“ stadioną žiūrėti Bristo- 
lio komandos rungtynių, bet grįždavo į Merivudo mokyklą ir ponas 
Holkombas jį mokydavo papildomai. Prireikė daugelio metų, kol 
Haris išsiaiškino, kad ponas Holkombas irgi atsisakė įprastų kelio- 
nių į stadioną palaikyti „Robins“, idant galėtų jį mokyti. 

Artėjant egzamino dienai Haris ėmė labiau baimintis susikirsti 
nei sulaukti sėkmės. 

Paskirtą dieną ponas Holkombas palydėjo savo šauniausią mo- 
kinį į Kolstono salę*, kur turėjo vykti dvi valandas truksiantis egza- 
minas. Jis paliko Harį prie įėjimo pasakęs: „Nepamiršk kiekvieną 
klausimą perskaityti po du kartus; tik tada imk į rankas plunksną.“ 
Pastarąją savaitę šį patarimą jis kartojo ne sykį. Haris nervingai nu- 
sišypsojo ir paspaudė ponui Holkombui ranką, tarsi jie būtų seni 
draugai. 


* Colston Hall — koncertų salė Bristolyje. 

Įėjęs į egzaminų salę pamatė dar apie šešiasdešimt mažomis 
grupelėmis stoviniuojančių ir besišnekučiuojančių berniukų. Haris 
aiškiai suprato, kad daugelis jų tarpusavyje jau buvo pažįstami, o jis 
nepažinojo nė vieno. Ir vis dėlto keli berniukai liovėsi kalbėję ir pa- 
žvelgė į Harį, kai jis žingsniavo į salės priekį, stengdamasis atrodyti 
pasitikintis savo jėgomis. 

— Ebotas, Baringtonas, Kebotas, Kliftonas, Dikinsas, Frajus... 

Haris atsisėdo į savo vietą pirmos eilės suole, o likus vos ke- 
lioms sekundėms iki laikrodžiui išmušant dešimtą, į salę įplaukė 
keli mantijomis apsivilkę, kvadratines kepures užsidėję mokytojai 
ir kiekvienam kandidatui ant suolo padėjo lapus su egzamino už- 
duotimis. 

— Ponaičiai, — pratarė salės priekyje stovintis mokytojas, kuris 
nedalyvavo užduočių lapų dalijime, — aš esu ponas Frobišeris, eg- 
zamino stebėtojas. Per dvi valandas turite atsakyti į šimtą klausimų. 
Sėkmės. 

Laikrodis — Haris jo nematė — išmušė dešimtą. Aplink ėmė 
karštligiškai skrebenti rašalinėn pamirkytos plunksnos, bet Haris 
tik sunėrė rankas, atsirėmė į suolą ir neskubėdamas skaitė kiekvieną 
klausimą. Jis kone paskutinis paėmė plunksną. 

Argi Haris galėjo žinoti, kad ponas Holkombas matuoja žings- 
niais šaligatvį vaikštinėdamas pirmyn atgal, gerokai labiau jau- 
dindamasis už mokinį, o „Royal“ viešbutyje rytinę kavą nešiojanti 
mama kas kelias minutes dirsčioja į fojė kabantį laikrodį. Argi jis 
galėjo žinoti, kad panelė Mondei klūpi priešais Šventojo Kristaus Gi- 
mimo bažnyčios altorių ir tyliai meldžiasi. 

Kai tik laikrodis išmušė dvyliktą, egzaminų lapai buvo surinkti, 
o berniukams leista išeiti iš salės; vieni išėjo juokdamiesi, kiti — su- 
siraukę, dar kiti — susimąstę. 

Vos pamatęs Harį ponas Holkombas pajuto, kaip širdis nukrito 
į kulnus. 

— Nejau viskas buvo taip blogai? — paklausė jis. 

Haris nieko neatsakė, kol neįsitikino, kad jo žodžių nenugirs 
joks kitas berniukas. 

— Visai ne tai, ko tikėjausi, — atsakė. 

— Ką tuo nori pasakyti? — paklausė sunerimęs ponas Hol- 
kombas. 

— Tie klausimai buvo labai jau lengvi, — atsakė Haris. 

Ponas Holkombas per visą gyvenimą nebuvo girdėjęs didesnio 
komplimento. 


— Du kostiumai, ponia, pilkos spalvos. Tamsiai mėlyna striu- 
kė. Penkeri balti marškiniai. Penkios baltos kietos apykaklės. Šešios 
poros puskojinių, pilkos spalvos. Šeši komplektai baltų apatinių. Ir 
vienas Šventojo Bedos kaklaraištis, — pardavėjas įdėmiai peržvel- 
gė sąrašą. — Manau, čia surašyta viskas. Oo, ne, berniukui dar rei- 
kės mokyklos kepuraitės, — jis pakišo ranką po prekystaliu, atidarė 
stalčių ir išėmęs raudonos ir juodos spalvos kepuraitę uždėjo Hariui 
ant galvos. — Kuo puikiausiai tinka, — pareiškė. Meisė nusišypsojo, 
akivaizdžiai didžiuodamasi sūnumi. Haris buvo lyg iš akies luptas 
Šv. Bedos berniukas. — Iš viso — trys svarai, dešimt šilingų ir šeši 
pensai, ponia. 

Meisė stengėsi nepasirodyti labai nuliūdusi. 

— O gal būtų galima kokių nors drabužių įsigyti padėvėtų? — 
sušnabždėjo. 

— Ne, ponia, čia — ne dėvėtų drabužių parduotuvė, — atsakė 
pardavėjas, jau spėjęs nuspręsti, kad šiai klientei nebus leista atida- 
ryti sąskaitos. 

Meisė atsegė piniginę, padavė jam keturis svarus banknotais ir 
laukė grąžos. Jai kiek atlėgo, kai Šv. Bedos mokykla iš anksto išmo- 
kėjo pirmo semestro stipendiją, nes dar reikėjo nupirkti dvi poras 

juodų odinių batų su raišteliais, dvi poras sportinių batelių — baltų, 
su raišteliais, — ir vieną porą šlepečių vaikščioti po miegamąjį. Par- 
davėjas kostelėjo. 

— Berniukui dar reikės dviejų pižamų ir chalato. 

— Taip, žinoma, — atsakė Meisė vildamasi, kad piniginėje dar 
liko reikiama pinigų suma. 

— Ar gerai supratau, kad berniukas — choristas stipendinin- 
kas? — paklausė pardavėjas, atidžiau įsižiūurėdamas į sąrašą. 

— Taip, — išdidžiai atsakė Meisė. 

— Tada jam dar reikės vienos raudonos sutanos, dviejų baltų 
kamžų ir Šventojo Bedos medaliono. — Meisė norėjo bėgti iš tos par- 
duotuvės. — Visa tai jam duos mokykla, kai jis ateis į pirmą choro 
repeticiją, — pridūrė pardavėjas, prieš atiduodamas grąžą. — Ar dar 
ko nors norėsite, ponia? 

— Ne, dėkoju, — atsakė Haris čiupdamas du maišus, griebdamas 
mamą už parankės ir kuo skubiausiai išsivesdamas iš „T. C. Marsh, 
Išskirtinių siuvėjų“. 


Prieš išvykdamas į Šv. Bedos mokyklą, šeštadienio rytą Haris 
praleido pas Senąjį Džeką. 

— Ar jaudiniesi prieš važiuodamas į naują mokyklą? — paklau- 
sė Džekas. 

— Ne, nesijaudinu, — maištingai atsakė Haris. Senasis nusišyp- 
sojo. — Siaubingai bijau, — prisipažino berniukas. 

— Visi fuksai — jus taip vadins — bijo. Į viską žiūrėk taip, tarsi 
leistumeisi į nuotykių kupiną kelionę po naują pasaulį, kur visi viską 
pradeda būdami lygūs. 

— Bet vos jie išgirs mane kalbantį, supras, kad nesu jiems lygus. 

— Galbut, bet kai tik jie išgirs tave uždainuojantį, supras, jog 
patys negali tau prilygti. 

— Dauguma jų — iš turtingų šeimų, turinčių tarnų. 

— Kvailesni galės pasiguosti bent tuo, — pasakė Senasis Džekas. 

— Kai kurių broliai mokosi toje mokykloje, net tėvai ir seneliai 
kadaise ją baigė. 

— Tavo tėvas buvo puikus žmogus, — atrėmė Džekas, — ir nė 
vienas iš jų neturės geresnės mamos, nei turi tu, tikrai tau sakau. 

— Pažinojote mano tėvą? — paklausė Haris negalėdamas pa- 
slėpti nuostabos. 

— Perdėčiau, jei sakyčiau, kad pažinojau, bet stebėdavau jį iš 
toli, kaip ir daugelį kitų doko darbininkų. Jis buvo padorus, drąsus, 
dievobaimingas žmogus. 

— Bet ar žinote, kaip jis mirė? — klausinėjo Haris žvelgdamas 
Senajam Džekui į akis, vildamasis pagaliau sulaukti sąžiningo atsa- 
kymo į taip ilgai jaudinusį klausimą. 

— O kas tau būdavo sakoma? 

— Kad jis žuvo Didžiajame kare. Bet kadangi gimiau 1920—ai- 
siais, net ir pats suprantu, jog to negalėjo būti. 

Senasis Džekas kurį laiką nieko nesakė. Haris tebesėdėjo ant 
sėdynės kraštelio. 

— Jis tikrai per karą buvo smarkiai sužeistas, bet mirė ne nuo to. 

— Tai kaip jis mirė? — klausinėjo Haris. 

— Jei žinočiau, pasakyčiau. Tačiau anuomet sklandė tiek daug 
visokiausių gandų, kad net nežinau, kuo tikėti. Tačiau yra keli žmo- 
nės, trys — tai jau tikrai, kurie neabejotinai žino visą tiesą apie tai, 
kas tą vakarą nutiko. 

— Mano dėdė Stenas turėtų būti vienas iš jų, — pratarė Ha- 
ris, — o kas kiti du? 

Prieš atsakydamas Senasis Džekas dvejojo. 

— Filas Haskinsas ir ponas Hugas. 

— Ponas Haskinsas? Brigadininkas? — pasitikslino Haris. — 
Jis tikrai su manimi nesišnekės. O kas yra ponas Hugas? 

— Hugas Baringtonas, sero Valterio Baringtono sūnus. 

— Jų šeima yra laivybos kompanijos savininkai? 

— Tie patys, — atsakė Senasis Džekas baimindamasis, kad nu- 
ėjo per toli. 

— Arjie irgi padorus, drąsūs ir dievobaimingi žmonės? 

— Seras Valteris — vienas iš šauniausių kada nors mano paži- 
notų Žmonių. 

— Ojo sūnus ponas Hugas? 

— Deja, tas obuolys nusirito gerokai toliau nuo obels, — nieko 
daugiau nepaaiškindamas atsakė Senasis Džekas. 


4 


Galinėje tramvajaus sėdynėje, šalia mamos, sėdėjo gražiai ap- 
rengtas berniukas. 

— Jau mūsų stotelė, — pratarė ji, kai tramvajus sustojo. Jiedu 
išlipo ir neskubėdami ėmė kopti į kalną, kur buvo mokykla; sulig 
kiekvienu žingsniu abu ėjo vis lėčiau. 

Vieną ranką Haris buvo padavęs mamai, o kitoje nešė aplam- 
dytą lagaminą. Išvydę prie mokyklos vartų sustojusius kelis dvira- 
čius ekipažus ir kelis šoferių vairuojamus automobilius, nei mama, 
nei sūnus nieko nepasakė. 

Tėvai spaudė sūnums rankas, kailiniuotos motinos glėbesčiavo 
savo brangiausiuosius prieš pakštelėdamos į skruostą, lyg paukštės, 
kurioms galiausiai tenka pripažinti, kad jaunikliai tuoj paliks lizdą. 

Haris nenorėjo, kad mama jį bučiuotų kitų berniukų akivaiz- 
doje, todėl paleido jos ranką, kai iki vartų buvo likę penkiasdešimt 
jardų. Nujausdama, jog Haris jaučiasi nepatogiai, Meisė pasilenkė ir 
greitai pabučiavo jį į kaktą. 

— Sėkmės, Hari. Elkis taip, kad mes visi tavimi didžiuotumėmės. 

— Viso geriausio, mama, — atsakė jis stengdamasis sulaikyti 
ašaras. 

Meisė apsigręžė ir ėmė leistis nuo kalno; jos skruostais ritosi 
ašaros. 

Haris žingsniavo pirmyn prisiminęs dėdės pasakojimą apie tai, 
kaip jie stumėsi per Iprą, artėdami prie priešų linijos. Niekada ne- 
sigręžiok, nes pražūsi. Haris norėjo atsigręžti, bet žinojo — jei tik 
taip pasielgs, puls bėgti nesustodamas, kol pasijus saugus atsidūręs 
tramvajuje. Sugriežęs dantimis jis ėjo toliau. 

— Kaip atostogos, seni? — klausė bičiulio kažkoks berniukas. 

— Kietai, — atsakė tasai pirmasis. — Gimdytojas buvo nusive- 
dęs į Aukščiausiąją pažiūrėti universiteto rungtynių. 

Ar Aukščiausioji — tai bažnyčia? — svarstė Haris; o jei tikrai 
taip, tai kokios rungtynės gali vykti bažnyčioje? Jis ryžtingai žengė 
pro mokyklos vartus ir sustojo atpažinęs prie durų vyrą su bloknotu 
rankose. 

— O tu kas toks, jaunuoli? — paklausė jis, maloniai šypsoda- 
masis Hariui. 

— Haris Kliftonas, pone, — atsakė nusiimdamas kepurę; taip 
elgtis kalbant su mokytoju ar su ponia buvo nurodęs ponas Holkom- 
bas. 

— Kliftonas, — pakartojo vyras, vesdamas pirštu per sąrašą su 
pavardėmis. — Aa, taip, — prie Hario pavardės jis padėjo varnelę. — 
Pirmosios kartos choristas stipendininkas. Labai sveikinu, sveikas 
atvykes į Šventojo Bedos mokyklą. Aš — ponas Frobišeris, pensiono 
vedėjas, o čia — Frobišerio namai. Jeigu koridoriuje paliksi lagami- 
ną, vyresnysis mokinys tave palydės į valgyklą, kur prieš vakarienę 
kreipsiuosi į visus naujokus berniukus. 

Anksčiau Haris niekada nevakarieniaudavo. Kliftonų šeimoje 
paskutinis „valgymas“ pieš atsigulant vos sutemus būdavo arbata. 
Elektra dar nebuvo pasiekusi Varyklos gatvės, o žvakėms retai kada 
atsirasdavo pinigų. 

— Ačiū, pone, — atsakė Haris ir žengė pro duris į didelį, kruopš- 
čiai išblizgintą, medžiu iškaltą koridorių. 

Jis padėjo lagaminą ir įsižiūrėjo į paveikslą, kuriame buvo pa- 
vaizduotas senas žilas vyriškis tankiomis žilomis žandenomis, ap- 
sivilkęs ilgu juodu drabužiu su pečius apkritusiu raudonu gobtuvu. 

— Kuo tu vardu? — už nugaros pasigirdo trankus balsas. 

— Kliftonas, pone, — atsakė Haris ir atsigrįžęs pamatė aukštą 
berniuką, mūvintį ilgas kelnes. 

— Nevadink manęs ponu, Kliftonai. Vadink Fišeriu. Aš — vy- 
resnysis mokinys, o ne mokytojas. 

— Atsiprašau, pone, — pratarė Haris. 

— Palik čia lagaminą ir eik paskui mane. 

Haris pastatė iš padėvėtų prekių parduotuvės pirktą aplamdytą 
lagaminėlį šalia odinių lagaminų. Jo lagaminėlis vienintelis nebuvo 
pažymėtas įspaustais inicialais. Paskui nusekė paskui vyresnįjį mo- 
kinį ilgu koridoriumi, kurio sienos buvo nukabinėtos senų mokyklos 
komandų nuotraukomis ir nustatytos vitrinomis su sidabro taurė- 
mis, kad šios vis naujoms kartoms primintų praeities laimėjimus ir 
šlovę. Kai jiedu priėjo valgyklą, Fišeris pasakė: 

— Gali sėstis, kur nori, Kliftonai. Tik, šiukštu, liaukis kalbėjęs, 
kai tik į valgyklą įžengs ponas Frobišeris. 

Kiek padvejojęs Haris apsisprendė, už kurio iš keturių ilgų sta- 
lų jis sėdės. Būrelis tyliai besišnekučiuojančių berniukų jau šmirinė- 
jo po valgyklą nedidelėmis grupelėmis. Haris neskubėdamas nuėjo į 
tolimiausią salės kampą ir atsisėdo stalo gale. Pakėlęs akis jis pama- 
tė į valgyklą įeinančius kelis berniukus, rodos, taip pat suglumusius, 
kaip ir jis. Vienas iš jų priėjęs atsisėdo šalia Hario, kitas — priešais 
Jį. Jie ir toliau šnekėjosi, tarsi Hario nė nebūtų. 

Netikėtai suskambo skambutis, visi liovėsi kalbėję, nes į val- 
gyklą įžengė ponas Frobišeris. Jis atsistojo už pulto, kurio Haris nė 
nebuvo pastebėjęs, ir truktelėjo mantijos atlapus. 

— Sveikinu jus, — kreipėsi nusiimdamas kampuotąją kepurę 
prieš susirinkusiuosius, — su Šventojo Bedos mokyklos pirmojo se- 
mestro pirmąja diena. Po kelių akimirkų jūs pirmą kartą paragausite 
mokyklos maisto; pažadu, kad geresnis jis niekada ir nebus. — Keli 
berniukai nervingai nusijuokė. — Kai baigsite vakarieniauti, būsite 
palydėti į bendrabučius, ten išsikrausite daiktus. Aštuntą valandą 
išgirsite kitą skambutį. Tiesą sakant, skambutis bus tas pats, tik nu- 
skambės kitu laiku. — Haris nusišypsojo, nors dauguma berniukų 
nesuprato pono Frobišerio pajuokavimo. — Po trisdešimties minu- 
čių tas pats skambutis vėl suskambės, ir tada jūs eisite gultis, bet 
prieš tai būtinai nusiprausite ir išsivalysite dantis. Galėsite trisde- 
šimt minučių paskaityti; paskui bus užgesinta šviesa, ir jūs visi mie- 
gosite. Kiekvienas vaikas, užkluptas besikalbantis užgesinus šviesą, 
bus nubaustas budinčio vyresniojo mokinio. Jokio skambučio negir- 
dėsite iki pusės septintos ryto, — tęsė ponas Frobišeris, — o išgirdę 
turėsite keltis, praustis ir apsirengti, kad dar prieš septintą spėtu- 
mėte vėl susirinkti valgykloje. Bet kuris pavėlavęs vaikas liks be pus- 
ryčių. Aštuntą valandą didžiojoje salėje įvyks rytinis susirinkimas ir 
į mus kreipsis direktorius. Paskui, pusę devintos, prasidės pirmoji 
jūsų pamoka. Rytą bus trys pamokos, kiekviena truks po šešiasde- 
šimt minučių; tarp pamokų — dešimties minučių pertraukos, per 
kurias pereisite iš vienos klasės į kitą. Dvyliktą valandą — priešpie- 
čiai. Po pietų bus tik dvi pamokos, o paskui — sportas; žaisite futbo- 
14. — Haris antrą kartą nusišypsojo. — Futbolas privalomas kiekvie- 
nam, kas nedainuoja chore. — Haris susiraukė. Jam niekas nesakė, 
kad choristai negalės žaisti futbolo. — Pažaidę ar po choro repeti- 
cijos grįšite į Frobišerio namus vakarieniauti, po vakarienės jums 
skiriama valanda pamokų ruošai, o tada — į lovą; kol bus užgesinta 
šviesa, vėl galėsite skaityti, bet tik jeigu jūsų pasirinktą knygą apro- 
buos vyresnybė, — pridūrė Frobišeris. — Visa tai jums gali nuskam- 

bėti labai gluminamai. — Mintyse Haris stengėsi „užsirašyti“, kokių 
naujų pono Frobišerio pasakytų žodžių reikšmes reikės pasitikslinti 
žodyne. Prieš tęsdamas toliau, ponas Frobišeris dar kartą timptelėjo 
mantijos atlapus. — Bet nesijaudinkit, greitai priprasite prie Švento- 
jo Bedos mokyklos tradicijų. Tai tiek šįkart ir tenorėjau pasakyti. O 
dabar jus paliksiu mėgautis vakariene. Labanakt, berniukai. 

— Labanakt, pone, — išdrįso atsakyti keli berniukai, ponui Fro- 
bišeriui einant iš valgyklos. 

Haris nė nekrustelėjo, kol kelios prijuostes užsirišusios mote- 
rys vaikščiojo tarp stalų ir kiekvienam berniukui padėjo po dube- 
nį sriubos. Jis atidžiai stebėjo, kaip priešais sėdintis vaikas paėmė 
keistos formos šaukštą, įmerkė jį į sriubą ir, prieš įsidėdamas bur- 
non, kiek patraukė nuo savęs. Haris mėgino pakartoti jo judesį, bet 
tik nuvarvino kelis lašus ant stalo, o kai galiausiai vargais negalais 
įsikišo šaukštą į burną su tuo, kas jame buvo like, beveik viskas nu- 
tekėjo per smakrą. Jis nusišluostė burną rankove. Šitai nepatraukė 
kitų dėmesio, bet, sulig kiekvienu šaukštu jam pradėjus šliurbčioti, 
keli berniukai nustojo valgyti ir į jį įsispoksojo. Sutrikęs Haris padė- 
jo ant stalo šaukštą, ir sriuba liko aušti. 

Antrasis patiekalas — žuvies maltinis; Haris sėdėjo kaip prikal- 
tas, kol pamatė, kokią šakutę ima priešais valgantis berniukas. Jis 
nustebo pamatęs, jog po kiekvieno kąsnio tasai berniukas nuleidžia 
peilį ir šakutę ant lėkštės; pats Haris laikėsi įsitvėręs šakutės taip, 
lyg laikytų šakes. 

Šalia jo sėdintis vaikas ėmė šnekučiuotis su berniuku priešais; 
jų pokalbis sukosi apie medžioklę su skalikais. Haris į pokalbį nesi- 
kišo, nes niekada nebuvo sėdėjęs ant arklio, tik vieną popietę Veston 
Super Mere už puspensį risnojo asiliuku. 

Nurinktas lėkštes pakeitė kitos — su pudingu, arba vaišėmis, 
kaip sakydavo Hario mama, nes pudingą jie valgydavo retai. Vėl ki- 

tas šaukštelis, kitas skonis, dar viena klaida. Haris nesuprato, kad 
bananas — tai ne obuolys, todėl, visų aplinkinių nuostabai, mėgino 
jį valgyti su žieve. Kitiems berniukams pirmoji pamoka prasidės ry- 
toj, puse devintos ryto, bet Hario mokslai prasidėjo jau dabar. 

Vakarienei pasibaigus grįžo Fišeris ir plačiais mediniais laip- 
tais pareigingai nulydėjo savo globotinius į miegamuosius pirmame 
aukšte. Haris įėjo į kambarį su tvarkingai išrikiuotomis trisdešimčia 
lovų — trimis eilėmis po dešimt. Ant kiekvienos buvo po pagalvę, dvi 
antklodes ir dvi paklodes. Haris niekada nieko neturėdavo po du. 

— Čia — naujokų miegamasis, — su panieka pratarė Fišeris. — 
Jame gyvensite tol, kol išsiauklėsite. Kiekvienos lovos kojūgaly rasi- 
te surašytas pavardes abėcėlės tvarka. 

Haris nustebo pamatęs savo lagaminėlį ant lovos; jis svarstė, 
kas jį čia padėjo. Šalia Hario stovėjęs berniukas jau dėliojosi daiktus. 

— Aš — Dikinsas, — pratarė jis kilstelėdamas ant nosies akinu- 
kus, kad galėtų atidžiau apžiūrėti Harį. 

— O aš — Haris. Vasarą, kai laikėme egzaminą, sėdėjau šalia 
tavęs. Negalėjau patikėti, kad atsakei į visus klausimus vos daugiau 
nei per valandą. 

Dikinsas nuraudo. 

— Todėl jis ir stipendininkas, — pratarė kitas berniukas, Hario 
kaimynas iš kitos pusės. 

Haris atsisuko. 

— O tu— irgi stipendininkas? — paklausė Haris. 

— Viešpatėliau, ne, — toliau dėliodamas daiktus atsakė antrasis 
berniukas. — Vienintelė priežastis, dėl kurios jie man leido mokytis 
Šventojo Bedos mokykloje, yra ta, kad ją baigė mano tėtis ir senelis. 
Aš — trečia karta, lankanti šią mokyklą. Ar kartais tavo tėvas čia ne- 
simokė? 

— Ne, — vienbalsiai atsakė Haris ir Dikinsas. 

— Baikit plepėti! — suriko Fišeris. — Kraustykitės lagaminus. 

Haris pravėrė lagaminėlį ir išėmęs drabužius tvarkingai juos 
dėliojo į du stalčius prie lovos. Tarp marškinių mama buvo įdėjusi 
šokoladuką. Haris paslėpė jį po pagalve. 

Nuskambėjo skambutis. 

— Metas rengtis! — paskelbė Fišeris. 

Hariui dar niekada nebuvo tekę nusirengti kito berniuko aki- 
vaizdoje, ką jau kalbėti apie jų pilną kambarį. Jis nusisuko į sieną, iš 
lėto nusivilko drabužius ir skubiai užsimetė pižamą. Susirišęs chala- 
tą nusekė paskui kitus į prausyklą. Haris ir vėl atidžiai stebėjo, kaip 
berniukai prausiasi veidus darbuodamiesi šiūruokliais, o paskui 
valosi dantis. Jis neturėjo nei šiūruoklio, nei dantų šepetėlio. Ber- 
niukas iš gretimos lovos pasirausė higienos priemonių krepšelyje ir 
padavė jam naujutėlaitį dantų šepetėlį ir dantų pastos tūbelę. Haris 
nenorėjo jų imti, bet berniukas pasakė: 

— Mano mama visada visko įdeda po du. 

— Ačiū, — padėkojo Haris. 

Nors jis greitai išsivalė dantis, vis tiek į miegamąjį grįžo vienas 
iš paskutiniųjų. Haris atsigulė į lovą — dvi švarios paklodės, dvi ant- 
klodės ir minkštutė pagalvė. Apsidairęs pamatė, kad Dikinsas skaito 
Kenedžio „Lotynų kalbos pradžiamokslį“. Kitas berniukas pasakė: 

— Šita pagalvė — kieta kaip plyta. 

— Gal nori apsikeisti su manimi? — paklausė Haris. 

— Manau, visos pagalvės bus vienodos, — šyptelėjes atsakė ber- 
niukas, — bet vis tiek ačiu. 

Haris išsitraukė iš po pagalvės šokoladuką ir sulaužė jį į tris 
dalis. Vieną gabaliuką padavė Dikinsui, o kitą berniukui, dovanoju- 
siam dantų šepetėlį ir pastos. 

— Kaip matau, tavo gimdytoja supratingesnė už manąją, — 
pratarė jis atsikandęs šokolado. Vėl skambutis. — Beje, aš vardu 
Džailzas Baringtonas. O tu? 


— Kliftonas. Haris Kliftonas. 

Haris negalėjo užmigti, ir ne tik todėl, kad lova buvo neįprastai 
patogi. Ar gali būti, kad Džailzas kaip nors susijęs su vienu iš trijų 
žmonių, žinančių tiesą apie jo tėvo mirtį? O jeigu tikrai taip ir yra, 
arjis — tas obuolys, kuris netoli nuriedėjo nuo tėvo ar senelio obels? 

Staiga Haris pasijuto labai vienišas. Jis atsuko tūbelę, kurią 
buvo davęs Baringtonas, ir ėmė čiulpti pastą, kol galiausiai užmigo. 


Kai rytą, puse septintos, vėl nuskambėjo jau pažįstamas skam- 
butis, Haris lėtai išsiropštė iš lovos; jį pykino. Nusekė paskui Dikin- 
są į prausyklą ir ten rado vandenį „tikrinantį“ Džailzą. 

— Kaip manai, ar čia kas nors kada nors yra girdėjęs apie karštą 
vandenį? — paklausė jis. 

Haris jau rengėsi atsakyti, bet budintis vyresnysis mokinys už- 
riko: 

— Prausykloje — jokių kalbų! 

— Jis baisesnis ir už prūsų generolą, — pratarė Baringtonas su- 
mušdamas kulnais. Haris prapliupo juoktis. 

— Kuris? — paklausė Fišeris žaibuodamas akimis į abu ber- 
niukus. 

— Aš, — nedelsdamas atsakė Haris. 

— Pavardė? 

— Kliftonas. 

— Dar kartą prasižiosi, Kliftonai, — būsi nušliurintas. 

Haris nė nenutuokė, ką reiškia būti nušliurintam, bet nujau- 
tė, kad malonu nebūtų. Išsivalęs dantis greitai grįžo į miegamąjį ir 
netaręs nė žodžio apsirengė. Užsirišęs kaklaraištį — ir tą daryti jis 
dar nebuvo įgudęs — prisivijo Baringtoną ir Dikinsą, laiptais besilei- 
džiančius į valgyklą. 

Niekas nepratarė nė žodelio, nes berniukai nebuvo įsitikinę, ar 
lipant laiptais leidžiama kalbėtis. Valgykloje vaikams susėdus pus- 

ryčiauti, Haris įsitaisė tarp abiejų naujų draugų ir stebėjo, kaip prie- 
šais kiekvieną berniuką pastatomas dubenėlis su koše. Kai pamatė 
kiekvienam padėtą tik po vieną šaukštą, jam atlėgo — šįkart jis ne- 
suklys. 

Haris sukimšo košę nepaprastai greitai, lyg bijodamas, kad 
staiga iš kažin kur neatsirastų dėdė Stenas ir neatimtų dubens. 
Pirmas baigė valgyti, nė akimirkos nedvejodamas padėjo ant stalo 
šaukštą, pakėlė dubenį ir pradėjo laižyti. Keli berniukai įsispokso- 
jo į jį negalėdami patikėti savo akimis, kiti ėmė rodyti į jį pirštais, 
dar kiti prunkštė. Haris skaisčiai nuraudo ir padėjo dubenį. Jis būtų 
apsipylęs ašaromis, jei Baringtonas irgi nebūtų paėmęs saviškio ir 
nepradėjęs jo laižyti. 


5 


Oksfordo universitete krimtęs humanitarinius mokslus didžiai 
gerbiamas Samuelis Oukšotas plačiai stovėjo scenos viduryje. Jis 
meiliai pažvelgė į savo ganomuosius, nes būtent taip Šv. Bedos mo- 
kyklos direktorius ir matė savo mokinius. 

Pirmoje eilėje sėdintis Haris spoksojo į virš galvos dunksančią 
bauginančią figūrą. Dr. Oukšotas gerokai viršijo šešias pėdas, galva 
buvo apaugusi vešliais plaukais, apžėlusi ilgomis, tankiomis žan- 
denomis; taip jis atrodė dar grėsmingiau. Sodriai mėlynos jo akys 
gręžė kiaurai, ir atrodė, kad jis niekada nemirksi; kaktoje kryžmai 
susimetusios raukšlelės bylojo apie didžią išmintų. Prieš kreipdama- 
sis į berniukus jis atsikrenkštė. 

— Bičiuliai bediečiai, — pradėjo jis. — Mes ir vėl visi susirinko- 
me prasidedant naujiems mokslo metams; net neabejoju, kad esa- 

berniukams noriu pasakyti, — jis kreipėsi į susirinkusiuosius salės 

gale, — jog norėdami sulaukti pasiūlymo mokytis pasirinktoje mo- 
kykloje neturėtumėte veltui gaišti nė minutės. Niekada nesitenkin- 
kite antraisiais pasirinkimais. Vidurinėms klasėms, — žvilgsniu jis 
susirado salės vidury susėdusius mokinius, — ateis metas, kai aiš- 
kinsimės, kam iš jūsų lemta pelnyti daugiau. Kuris iš jūsų, grįžęs 
čia kitais metais, taps vyresniuoju, seniūnu ar komandos kapitonu? 
O gal taip ir liksite paprasti eiliniai? — keli berniukai panarino gal- 
vas. — Kita mūsų pareiga — pasveikinti naujus berniukus ir padaryti 
viską, kas įmanoma, kad čia jie jaustųsi kaip namie. Pradėdami visą 
gyvenimą truksiančias lenktynes, jie pirmą kartą gavo estafetės laz- 
delę. Jei šių lenktynių tempas pasirodys per didelis, gali būti, kad 
pakely vienas kitas iškris, — įspėjo direktorius žvelgdamas į pirmas 
tris eiles. — Šventojo Bedos mokykla — ne vieta silpnadvasiams. 
Niekada nepamirškite didžiojo Sesilio Rodso ištartų žodžių: Jeigu 
jums taip pasisekė, kad gimėte anglais, žinokite, jog laimėjote didį- 
Jį gyvenimo loterijos prizą. 

Susirinkusieji prapliupo ploti, direktorius nulipo nuo scenos ir 
išsivedė poromis sustojusius mokytojus; vora nuvingiavo tarpueiliu, 
iš didžiosios salės eidama į ryto saulės nutviekstą kiemą. 

Dvasios pakilimą pajutęs Haris pasiryžo nenuvilti direktoriaus. 
Paskui vyresniuosius berniukus jis išėjo iš salės, bet vos žengęs į kie- 
mą suprato, kad energija slūgsta. Viename kiemo kampe slankio- 
jo rankas į kišenes susikišusių vyresnių mokinių būrelis; jie aiškiai 
stengėsi parodyti, kas čia vadovauja. 

— Štai jis, — pratarė vienas iš jų, pirštu rodydamas į Harį. 

— Tai va kaip atrodo gatviniai benamiai, — pasakė kitas. 

Trečiasis, — Haris pažino Fišerį, vyresnįjį vakar vakare budėju- 
sį mokinį, — pridūrė: 

— Jis — gyvulys, ir svarbiausia mūsų pareiga — pasirūpinti, kad 
šitas kaip įmanoma greičiau grįžtų į savo įprastą aplinką. 

Prie Hario pribėgo Džailzas Baringtonas. 

— Jeigu nekreipsi į juos dėmesio, — pasakė, — jiems greitai nu- 
sibos, ir jie pradės kabinėtis prie kurio nors kito. 

Džailzo žodžiai Hario neįtikino, ir jis nubėgo į klasę, kurioje 
laukė ateinančio Baringtono ir Dikinso. 

Po minutėlės į klasę įėjo ponas Frobišeris. Pirma Hariui į galvą 
šovusi mintis — ar jis irgi mano, kad esu gatvėmis besišlaistantis 
benamis, nevertas vietos Šv. Bedos mokykloje? 

— Labas rytas, berniukai, — pasisveikino ponas Frobišeris. 

— Labas rytas, pone, — atsakė vaikai, kai jų mokytojas įsitaisė 
savo vietoje, prie lentos. 

— Šįryt pirmoji jūsų pamoka bus istorija, — kalbėjo mokyto- 
jas. — Kadangi man labai knieti su jumis susipažinti, pradėsime 
nuo paprastos užduoties, kuri padės išsiaiškinti, kiek jūs jau mokate 
arba nemokate. Kiek žmonų turėjo Henrikas Aštuntasis? 

Pakilo kelios rankos. 

— Ebotai, — pratarė mokytojas, pažvelgęs į ant stalo gulintį są- 
rašą ir rodydamas į pirmoje eilėje sėdintį berniuką. 

— Šešias, pone, — iškart pasigirdo atsakymas. 

— Gerai, bet ar kas nors gali pasakyti jų vardus? — Dabar rankų 
pakilo mažiau. — Kliftonai? 

— Katerina Aragonietė, Ana Bolein, Džeinė Seimur, paskui, 
man atrodo, dar viena Ana, — pridūrė prieš nutildamas. 

— Ana Klevietė. Ar kas nors gali pasakyti likusių dviejų var- 
dus? — Pakilo tik viena ranka. — Dikinsai? — dirstelėjęs į sąrašą 
pratarė Frobišeris. 

— Katerina Hovard ir Katerina Par, vienintelė, gyvenusi ilgiau 
už Henriką. Ji net dar kartą ištekėjo. 

— Labai gerai, Dikinsai. O dabar pasukime laikrodį pora šim- 
tmečių pirmyn. Kas vadovavo mūsų laivynui Trafalgaro mūšyje? — 
Pakilo visų klasės mokinių rankos. — Metjusai, — pratarė mokytojas 
linktelėdamas ypač aktyviai ranką keliančio berniuko pusėn. 

— Nelsonas, pone. 

— Teisingai. O kas tuo metu buvo ministras pirmininkas? 

— Velingtono hercogas, pone, — pasakė Metjusas nelabai pasi- 
tikėdamas savo žiniomis. 

— Ne, — atsakė ponas Frobišeris, — ne Velingtono hercogas, 
nors jis ir buvo Nelsono amžininkas, — mokytojas žvalgėsi po klasę, 
bet tebuvo likusios pakeltos tik Kliftono ir Dikinso rankos. — Dikinsai. 

— Pitas Jaunesnysis, nuo 1783-iųjų iki 1801-ųjų ir nuo 1804-ųjų 
iki 1806-ųjų. 

— Teisingai, Dikinsai. O kada ministru pirmininku buvo Gele- 
žinis hercogas, Velingtono hercogas? 

— Nuo 1828-ųjų iki 1830-ųjų, o paskui dar ir 1834-aisiais, — 
atsakė Dikinsas. 

— Gal man gali kas nors pasakyti, kokia garsiausia jo pergalė? 

Baringtonas pirmą kartą pakėlė ranką. 

— Vaterlo, pone! — sušuko jis, ponui Frobišeriui nespėjus pa- 
klausti kieno nors kito. 

— Taip, Baringtonai. O ką Velingtonas nugalėjo Vaterlo mūšyje? 

Baringtonas tylėjo. 

— Napoleoną, — sušnabždėjo Haris. 

— Napoleoną, — pasitikinčiu tonu atsakė Baringtonas. 

— Teisingai, Kliftonai, — šypsodamasis atsakė Frobišeris. — Ar 
Napoleonas irgi buvo hercogas? 

— Ne, pone, — atsakė Dikinsas, kai daugiau niekas nepanoro į 
šį klausimą atsakyti. — Jis įkūrė pirmąją Prancūzijos respubliką ir 
pasivadino imperatoriumi. 

Ponas Frobišeris nesistebėjo Dikinso atsakymais, nes jis buvo 
tikras moksliuko stipendininko pavyzdys, tačiau Kliftono žinios jį 
sužavėjo. Vis dėlto jis — stipendininkas choristas, o per daugelį dar- 
bo metų šioje mokykloje Frobišeris įsitikino, kad gabūs choristai, 
kaip ir talentingi sportininkai, retai kada peržengia savo srities iš- 

manymo ribas. Jau dabar Kliftonas pasirodė esąs taisyklės išimtis. 
Ponui Frobišeriui knietėjo sužinoti, kas tą berniuką mokė. 

Kai suskambo pamokos pabaigą skelbiantis skambutis, ponas 
Frobišeris pranešė: 

— Kita pamoka — geografija, kurios jus mokys ponas Hender- 
sonas; šiam mokytojui patinka, kai jo laukia. Patariu per pertrauką 
susirasti jo klase ir įsitaisyti savo vietose jam dar neatėjus į kabinetą. 

Haris laikėsi arčiau Džailzo, kuris, rodos, gerai žinojo, kur kas 
yra. Kai jiedu vaikštinėjo kieme, Haris pastebėjo, kad jiems praeinant 
kai kurie berniukai prityla, kai kurie net atsigręžia į jį paspoksoti. 

Begales šeštadienio rytų praleidęs su Senuoju Džeku Haris pui- 
kiai pasirodė ir per geografijos pamoką, bet per matematiką, pasku- 
tinę rytinę pamoką, Dikinsui neprilygo niekas; net ir pačiam moky- 
tojui teko pasistengti, kad neparodytų nuostabos. 

Kai trijulė sėdo valgyti priešpiečių, Haris jautė, jog kiekvieną jo 
judesį stebi šimtas akių. Jis dėjosi nieko nepastebintis, tik kopijavo 
kiekvieną Džailzo judesį. 

— Gerai, kad bent ko nors galiu tave pamokyti, — peiliu lupda- 
mas obuolį kalbėjo Džailzas. 

Jau vėliau, po pietų, Hariui patiko chemijos pamoka, ypač kai 
mokytojas jam leido uždegti Bunzeno degiklį. Bet per gamtos paži- 
nimą, paskutinę tos dienos pamoką, Haris nepasižymėjo, nes buvo 
vienintelis berniukas, prie namų neturintis sodo. 

Nuskambėjus pamokos pabaigą skelbiančiam skambučiui, visa 
klasė išbėgo žaisti futbolo, o Haris nuėjo į koplyčią, į pirmą choro 
repeticiją. Jis ir vėl pastebėjo, kad visi į jį spokso, bet šįkart jau dėl 
kitų priežasčių. 

Bet kai tik Haris išėjo iš koplyčios, vėl išgirdo iš aikštės grįžtan- 
čių berniukų pusbalsiu tariamus pašaipius žodžius. 

— Ar čia tas mūsų mažasis valkata? — pasakė kažkuris. 

— Vargšelis, neturi dantų šepetėlio, — atsiliepė kitas. 

— Man sakė, kad naktimis jis miega doke, — pratarė trečias. 

Dikinso ir Baringtono niekur nesimatė; Haris nuskubėjo į ben- 
drabutį, pakeliui stengdamasis išvengti besibūriuojančių berniukų. 

Vakarieniaujant spoksantys žiopliai jau mažiau krito į akis, bet 
tik todėl, kad Džailzas visiems, galėjusiems jį išgirsti, leido suprasti, 
jog Haris — jo draugas. Tačiau Džailzas niekuo nebegalėjo padėti, 
kai paruošus namų darbus ir nuėjus į miegamąjį prie durų stovėjo 
Fišeris ir aiškiai laukė Hario. 

Kai berniukai pradėjo rengtis, Fišeris garsiai pareiškė: 

— Atleiskite už smarvę, džentelmenai, bet vienas toks iš jūsų 
klasės čia atvyko iš namų, kuriuose nėra vonios, — keli berniukai 
suprunkštė vildamiesi įsiteikti Fišeriui. Haris nekreipė į Fišerį dė- 
mesio. — Tas gatvinis ne tik neturi vonios; jis net tėvo neturi. 

— Mano tėvas buvo geras žmogus ir kovėsi už savo šalį kare, — 
išdidžiai atsakė Haris. 

— Kodėl manai, kad kalbėjau apie tave, Kliftonai? — paklausė 
Fišeris. — Nebent tu tikrai esi tasai, kurio motina dirba, — jis nutilo 
ir po sekundėlės tęsė, — viešbučio padavėja. 

— Padavėja viešbučio restorane, — pataisė jį Haris. 

Fišeris čiupo šlepete. 

— Nedrįsk atsikalbinėti, Kliftonai, — piktai pasakė. — Lenkis ir 
įsitverk lovos galo. 

Haris pakluso, ir Fišeris sušėrė jam šešis kartus šlepete taip 
stipriai, kad Džailzui teko nusigrežti. Haris susirangė lovoje tram- 
dydamas ašaras. 

Prieš užgesindamas šviesą Fišeris pridūrė: 

— Rytoj vakare vėl visi susitiksime; pratęsiu vakarinę pasakaitę 
apie Kliftonus iš Varyklos gatvės. Palaukite, kol išgirsite apie dėdę 
Steną. 

Kitą vakarą Haris pirmą kartą sužinojo, kad jo dėdė aštuonio- 
lika mėnesių sėdėjo kalėjime už įsilaužiamąją vagystę. Ši žinia buvo 

dar blogiau nei smūgiai šlepete. Jis nusliūkino į lovą svarstydamas, 
ar negali būti taip, kad jo tėvas tebėra gyvas, tik sėdi kalėjime, ir iš 
tikrųjų tik todėl namuose niekas nieko apie jį nepasakoja. 

Trečią naktį iš eilės Haris beveik visai nemiegojo, ir nei pasise- 
kimas klasėje, nei kitų žavėjimasis jo balsu koplyčioje niekaip nega- 
lėjo išblaškyti minčių apie neišvengiamą kitą susitikimą su Fišeriu. 
Menkiausia dingstis — ant prausyklos grindų nukritęs vandens la- 
šas, kreivai padėta pagalvė, apsmukusi kojinė — garantuodavo, kad 
Haris susilauks šešių pačių smagiausių vyresniojo mokinio smūgių; 
ši bausmė būdavo vykdoma visų kitų miegamajame esančių berniu- 
kų akivaizdoje, bet tik po to, kai Fišeris papasakodavo dar vieną Klif- 
tono kronikos epizodą. Penktą vakarą Hariui to visko buvo iki kaklo; 
jo nebegalėjo paguosti net Džailzas su Dikinsu. 

Penktadienio vakarą, visiems ruošiant namų darbus — berniu- 
kams vartant Kenedžio „Lotynų kalbos pradžiamokslio“ puslapius, 
— Haris nepaisė nei Cezario, nei galų, tik kūrė planą, kaip galėtų už- 
sitikrinti, kad Fišeris jo daugiau niekada nebekamuotų. Kai tą vakarą 
jis atsigulė į lovą po Fišerio smūgių, kurių susilaukė šiam ant grindų 
radus šokolado popieriuką, planas buvo visai parengtas. Haris gulėjo 
plačiai atsimerkes dar ilgokai po to, kai buvo užgesinta šviesa, ir nė 
nekrustelėjo, kol galų gale įsitikino, kad visi berniukai miega. 

Haris nenutuokė, kiek buvo valandų, kai jis išlipo iš lovos. Ne- 
keldamas nė menkiausio triukšmelio apsirengė ir tarp lovų nuslinko 
iki kito kambario galo. Jis atidarė langą; nuo šalto oro gūsio čia pat 
miegantis vaikas apsivertė ant kito šono. Išlipęs Haris atsistojo ant 
gaisrininkų kopėčių ir, prieš leisdamasis ant žemės, neskubėdamas 
uždarė langą. Paskui pasileido vejos pakraščiu laikydamasis šešėlių, 
vengdamas plieskiančios kaip prožektorius pilnaties. 

Kai suprato, kad mokyklos vartai užrakinti, Haris pasibaisėjo. 
Slinko palei tvorą ieškodamas nors mažiausio plyšio ar išrėžos, kuri 
padėtų pasiekti tvoros viršų ir ištrūkti į laisvę. Galiausiai aptiko vie- 

tą, kur buvo iškritusi viena plyta; Hariui pavyko pasilypėti ir užsi- 
ropšti ant tvoros viršaus. Persirito į kitą jos pusę, pasikabino ant 
rankų, laikydamasis už pačių pirštų galiukų, tyliai sukalbėjo maldelę 
ir pasileido. Šlumštelėjo ant žemės, bet, rodos, nieko nesusilaužė. 

Atsipeikėjęs pasileido bėgti keliu — iš pradžių lėtai, o paskui 
lėkte lėkė ir nesustojo, kol nepribėgo dokų. Vakarinė pamaina buvo 
ką tik baigusi darbą; kai suprato, kad dėdės tarp darbininkų nėra, 
Hariui atlėgo. 

Iš akių dingo paskutinis dokininkas, ir Haris patraukė krantine 
pro prišvartuotus laivus; šie plūduriavo visur, kiek akys užmatė. Ant 
vieno laivo kamino išvydo įmantriai išraitytą raidę B ir prisiminė 
savo draugą, kuris turbūt kietai miega. Ar jis kada nors... Haris pa- 
metė mintį sustojęs prie Senojo Džeko traukinio vagono. 

Berniukas svarstė, ar senasis irgi miega. Jo abejones išsklaidė 
pasigirdęs balsas: 

— Nestovėk ten, Hari. Eikš vidun, kol mirtinai nesušalai. 

Pravėrė vagono duris ir pamatė Senąjį Džeką, brėžiantį degtu- 
ką ir mėginantį uždegti žvakę. Haris krito į sėdynę priešais. 

— Pabėgai? — paklausė Senasis Džekas. 

Harį taip netikėtai užklupo šis tiesus klausimas, kad jis net ne- 
galėjo iškart atsakyti. 

— Taip, pabėgau, — galiausiai pramikčiojo. 

— Ir, savaime aišku, atėjai pas mane papasakoti, kodėl taip 
staiga apsisprendei. 

— Aš neapsisprendžiau, — atsakė Haris. — Už mane nusprendė. 

— Kas? 

— Jis vardu Fišeris. 

— Mokytojas ar berniukas? 

— Bendrabučio budėtojas, — susiraukęs atsakė. 

Tada Haris papasakojo Senajam Džekui viską, kas jam nutiko 
Šv. Bedo mokykloje tą pirmą savaitę. 

Senasis ir vėl jį užklupo netikėtai. Hariui baigus pasakoti, Dže- 
kas pratarė: 

— Aš kaltinu save. 

— Kodėl? — paklausė Haris. — Juk padėjote man, kiek galėjote. 

— Galėjau padėti dar daugiau. Turėjau parengti tave baisiam 
snobizmui, kurio taip išvešėjusio nerasi jokioje kitoje pasaulio tau- 
toje. Turėjau daugiau laiko skirti senosios mokyklos tradicijoms aiš- 
kinti, o ne geografijai ir istorijai. Tiesiog tikėjausi, kad po karo vis- 
kas pasikeitė, kad baigėsi visi karai, bet Šventojo Bedos mokykloje, 
akivaizdu, nepasikeitė niekas, — susimąstęs Džekas nutilo, o paskui 
galiausiai paklausė: 

— Tai ką ketini daryti toliau, mano berniuk? 

— Pabėgsiu, išplauksiu į jūrą. Lipsiu į bet kokį laivą, kuris tik 
mane paims, — atsakė Haris, stengdamasis kalbėti neva užsidegęs. 

— Kokia puiki mintis, — atsiliepė Senasis Džekas. — Kodėl ne- 
nuleidus kepto karvelio tiesiai Fišeriui į burną? 

— Ką jūs tuo norite pasakyti? 

— Fišeris nepaprastai apsidžiaugs, jei galės papasakoti drau- 
gams, kad tasai gatvės vaikėzas — skystablauzdis; beje, o ko gi dar 
galima tikėtis iš dokininko sūnaus, kurio motina — padavėja? 

— Bet Fišeris teisus. Aš — ne iš jo klasės. 

— Ne, Hari, bėda ta, kad Fišeris supranta, jog yra ne iš tavo 
klasės, ir todėl niekada kitoks nebus. 

— Ar norite pasakyti, kad turiu grįžti į tą klaikią mokyklą? — 
paklausė Haris. | 

— Galiausiai tik tu pais turėsi nuspresti, — atsakė Senasis Dže- 
kas, — bet jei kaskart bėgsi susidūręs su tokiais fišeriais, tapsi toks 
kaip aš, pralaimėsi gyvenimo lenktynes, jei cituotume tavo mokyklos 
direktorių. 

— Bet jūs — didis žmogus, — pratarė Haris. 

— Gal ir būčiau tapęs didis, jei nebūčiau pabėgęs, kai susidū- 

riau su savuoju fišeriu. Tačiau aš pasirinkau lengviausią išeitį ir gal- 
vojau tik apie save. 

— O apie ką dar galima galvoti? 

— Pirmiausia — apie mamą, — toliau kalbėjo Senasis Džekas. — 
Nepamiršk visų jos aukų, kurias ji tau sukrovė stengdamasi suteikti 
geresnio gyvenimo galimybę — tokią, apie kokią ji nė nebūtų svajo- 
jusi. Paskui — apie poną Holkombą, kuris sužinojęs, kad pabėgai, 
kaltins tik save. Ir dar nepamiršk ponios Mondei, kuri padarė tau 
paslaugą, spaudė, kai to reikėjo, praleido daugybę valandų, kad ge- 
rai pasirodytum ir laimėtum choristo stipendiją. Hari, kalbant apie 
visus „už“ ir „prieš“, siūlyčiau ant vienos svarstyklių lėkštės padėti 
Fišerį, o ant kitos — Baringtoną ir Dikinsą; numanau, kad Fišeris 
greitai išblės, taps visai nereikšmingas, o Baringtonas su Dikinsu ti- 
krai liks geriausi tavo draugai visam gyvenimui. Jei pabėgsi, jie bus 
priversti nuolat klausytis Fišerio kalbų apie tai, jog esi tikrai ne toks, 
kokį jie įsivaizdavo tave esantį. 

Haris kurį laiką tylėjo. Galiausiai nenorom atsistojo. 

— Ačiu, pone, — pasakė. Daugiau netaręs nė žodžio jis pravėrė 
vagono duris ir išėjo. 

Lėtu žingsniu pėdino krantine, dar kartą nužvelgė didžiulius 
krovininius laivus, greitai išplauksiančius į tolimus uostus. Žings- 
niavo, kol priėjo uosto vartus, o tada jau pasileido bėgte miesto link. 
Prie mokyklos vartų pamatė, kad šie jau atidaryti, o laikrodis didžia- 
jame koridoriuje tuoj išmuš aštuntą. 

Nors ir kalbėjo telefonu, ponas Frobišeris turėjo nueiti pas di- 
rektorių ir pranešti, kad dingo vienas jo berniukas. Pažvelgęs pro 
kabineto langą jis pastebėjo už medžių besislapstantį Harį, atsargiai 
mėginantį nusigauti iki namo. Berniukas nedrąsiai pravėrė lauko 
duris nuaidėjus paskutiniam laikrodžio dūžiui ir akis į akį susidūrė 
su pensiono vedėju. 

— Geriau paskubėk, Kliftonai, — pasakė ponas Frobišeris, — 
nes kitaip negausi pusryčių. 

— Taip, pone, — pratarė Haris ir nuskuodė koridoriumi. 

Jis spėjo įsmukti į valgyklą prieš pat uždarant duris ir klestelėjo 
į savo vietą tarp Baringtono ir Dikinso. 

— Jau maniau, kad šįryt man vienam teks laižyti dubenį, — pa- 
sakė Baringtonas. Haris pratrūko juoktis. 

Tądien jis nesutiko Fišerio ir nustebo, kai vakare miegamajame 
išvydo kitą budėtoją. Tą savaitę Haris pirmą kartą užmigo. 


6 


Rolsroisas įvažiavo pro dvaro vartus ir riedėjo ilgu keliu, iš 
abiejų pusių apaugusiu aukštais ąžuolais, panašiais į sargybinius. 
Pakeliui namo link Haris suskaičiavo šešis sodininkus. 

Mokydamasis Šv. Bedos mokykloje jis buvo šį tą girdėjęs apie 
tai, kaip Džailzas gyvena grįžęs namo atostogų, tačiau tokiam nuo- 
tykiui niekas nebuvo jo parengęs. Pirmą kartą išvydęs namą jis išsi- 
žiojo ir nebegalėjo susičiaupti. 

— Sakyčiau, aštuoniolikto amžiaus pati pradžia, — pratarė Di- 
kinsas. 

— Neblogai, — atsakė Džailzas. — 1722-ieji, statyta Vanbru. Bet, 
galiu lažintis, nepasakysite, kas suplanavo sodą. Pateiksiu užuomi- 
ną — sodas pasodintas vėliau nei statytas namas. 

— Esu girdėjęs tik apie vieną parkų architektą, — pasakė Haris, 
tebespoksodamas į rūmus. — Tai — Braunas Gabusis. 

— Štai todėl jį ir pasirinkome, — atsakė Džailzas, — tiesiog tam, 
kad po dviejų šimtų metų mano bičiuliai išgirstų apie tą vyruką. 

Haris ir Dikinsas nusijuokė; automobilis sustojo priešais trijų 
aukštų rūmus, statytus iš aukso spalvos Kotsvoldo akmens. Džailzas 
iššoko iš mašinos, kol vairuotojas nespėjo atidaryti galinių durų. Jis 
užlėkė laiptais, o du jo bičiuliai ne taip ryžtingai lipo iš paskos. 

Lauko durys buvo atidarytos dar gerokai prieš Džailzui atsidu- 
riant ant paskutinio laiptelio; aukštas vyriškis, apsivilkęs elegantiš- 
ku ilgu juodu švarku, šviesiais ruoželiais išmargintomis kelnėmis ir 
pasirišęs juodą kaklaraištį, lengvai linktelėjo sveikindamasis, jauna- 
jam šeimininkui šaunant vidun. 

— Su gimtadieniu, ponaiti Džailzai, — pasakė jis. 

— Ačiū, Dženkinsai. Eime, vyručiai, — šūktelėjo Džailzas ding- 
damas namuose. Liokajus prilaikė duris įleisdamas Harį ir Dikinsą. 

Vos įžengusį į holą Harį pervėrė seno vyriškio žvilgsnis iš 
portreto; rodėsi, senasis žiūri tiesiai į jį. Džailzas buvo paveldėjęs 
kumpą to žmogaus nosį, dideles mėlynas akis ir kampuotą smakrą. 
Haris nužvelgė kitus sienas puošiančius portretus. Vieninteliai jo 
matyti tapybos darbai buvo knygų puslapiuose — „Mona Liza“, „Be- 
sijuokiantis kavalierius“ ir „Nakties sargyba“. Jis apžiūrinėjo daili- 
ninko Konstablio peizažą, kai į holą įplaukė moteris, vilkinti, Hario 
manymu, baline suknele — kitaip nė nepavadinsi. 

— Su gimtadieniu, branguti, — pratarė ji. 

— Ačiū, mamyte, — atsakė Džailzas, kai ji pasilenkė jo pabu- 
čiuoti. Haris pirmą kartą išvydo savo bičiulį sutrikusį. — Čia — ge- 
riausi mano draugai, Haris ir Dikinsas. 

Kol Haris spaudė ranką moteriai, vos aukštesnei už jį patį, ji 
taip šiltai jam nusišypsojo, jog jis iškart pasijuto laisviau. 

— Kodėl mums iškart nenuėjus į svetainę, — pasiūlė ji, — ir 
neišgėrus arbatos? 

Ji nusivedė berniukus koridoriumi į didelį kambarį, kurio lan- 
gai žvelgė į pievelę. 

Įėjęs į kambarį Haris nenorėjo sėstis; jam knietėjo apžiūrėti ant 
visų sienų kabančius paveikslus. Tačiau ponia Barington jau vedė- 
si jį prie sofos. Jis paniro tarp pliušinių pagalvėlių ir niekaip nega- 
lėjo atplėšti akių nuo lango, pro kurį matėsi lygiai nupjauta pieva, 
didumo sulig lauku kriketui žaisti. Už pievelės Haris regėjo ežerą 

su ramiai plaukiojančiomis patenkintomis didžiosiomis antimis — 
jos akivaizdžiai nesijaudino dėl to, kas joms parupins naują porciją 
maisto. Dikinsas įsitaisė ant sofos šalia Hario. 

Kai į kambarį įėjo kitas vyriškis, — šis vilkėjo trumpą juodą 
švarkelį, — lydimas jaunos moters, apsivilkusios šaunią mėlyną uni- 
formą, truputį panašią į jo mamos dėvimą viešbutyje, niekas nieko 
nepasakė. Tarnaitė atnešė didelį sidabrinį padėklą ir jį padėjo ant 
ovalaus stalelio priešais ponią Barington. 

— Indiškos ar kiniškos? — žvelgdama į Harį paklausė ponia Ba- 
rington. 

Haris nelabai suprato, apie ką ji kalba. 

— Visi gersime indišką, ačiū, mama, — atsakė Džailzas. 

Haris įsivaizdavo, kad Džailzas jau buvo jį išmokęs visko apie 
mandagios visuomenės etiketą, bet ponia Barington staiga pakėlė 
kartelę dar aukščiau. 

Kai liokajaus padėjėjas pripylė tris puodelius arbatos, tarnai- 
tė juos išdėliojo kiekvienam berniukui kartu su lėkštelėmis. Haris 
spoksojo į sumuštinių kaugę, nedrįsdamas jų paliesti. Džailzas paė- 
mė sumuštinį ir įsidėjo į lėkštelę. Jo motina suraukė kaktą. 

— Džailzai, kiek kartų sakiau, kad palauktum, kol pasivaišins 
svečiai, o tik paskui imtum? 

Haris norėjo pasakyti poniai Barington, kad Džailzas visada 
stengiasi būti pirmas tik todėl, kad jis, Haris, žinotų, kaip ką reikia 
daryti ir, svarbiausia, ko nedaryti. Dikinsas išsirinko sumuštinį ir 
įsidėjo į lėkštelę. Haris padarė tą patį. Džailzas kantriai laukė, kol 
Dikinsas paims sumuštinį ir atsikąs. 

— Tikiuosi, mėgstate rūkytą lašišą, — pratarė ponia Barington. 

— Prašmatnu, — atsakė Džailzas, bičiuliams nespėjus prisi- 
pažinti, kad jie dar niekada neragavo rūkytos lašišos. — Mokykloje 
mums duoda tik sumuštinių su žuvies paštetu, — pridūrė jis. 

— Na, papasakokite, kaip jums visiems sekasi mokykloje, — pa- 
prašė ponia Barington. 

— Dar yra kur pasitempti; manau, taip mano pastangas apibu- 
dintų Frobas, — atsakė Džailzas ir paėmė dar vieną sumuštinį. — Bet 
Dikinsas — pats geriausias. 

— Išskyrus anglų kalbos pamokas, — pratarė Dikinsas prabil- 
damas pirmą kartą. — Čia mane pora procentų lenkia Haris. 

— O tu, Džailzai, lenki ką nors kokiose nors pamokose? — pa- 
klausė motina. 

— Jis antras klasėje per matematiką, ponia Barington, — pra- 
tarė Haris, puldamas Džailzui į pagalbą. — Jis turi įgimtų gabumų 
skaičiams. 

— Visai kaip jo senelis, — atsakė ponia Barington. 

— Virš židinio kabo labai gražus jūsų paveikslas, ponia Baring- 
ton, — pasakė Dikinsas. 

Ji nusišypsojo. 

— Ten pavaizduota ne aš, Dikinsai, o brangioji mano mama. 

Dikinsas panarino galvą, tačiau ponia Barington skubiai pridūrė: 

— Bet tu pasakei nuostabų komplimentą. Jaunystėje ją visi va- 
dino tikra gražuole. 

— Kas tą portretą nutapė? — gelbėdamas Dikinsą paklausė 
Haris. 

— Laslo, — atsakė ponia Barington. — Kodėl klausi? 

— Svarsčiau, ar tą džentelmeno portretą koridoriuje irgi nutapė 
tas pats dailininkas. 

— Koks tu pastabus, Hari. Koridoriuje tavo matytas portretas 
yra mano tėvo, ir jį tikrai nutapė Laslo. 

— Kuo jūsų tėvas užsiima? — paklausė Haris. 

— Haris niekada nesiliauja klausinėjęs, — įsiterpė Džailzas. — 
Tiesiog reikia priprasti. 

Ponia Barington nusišypsojo. 

— Jis į šią šalį importuoja vyną — dažniausiai cheresą iš Ispa- 
nijos. 

— Visai kaip Harvis, — pasakė Dikinsas, pilna burna kramtyda- 
mas sumuštinį su agurku. 

— Visai kaip Harvis, — pakartojo ponia Barington. Džailzas 
šyptelėjo. — Hari, imk dar sumuštinių, — pasiūlė ponia Barington 
pamačiusi, kad jis nenuleidžia nuo lėkštės akių. 

— Ačiū, — padėkojo Haris. 

Jis negalėjo apsispręsti, kurį sumuštinį imti — su rūkyta lašiša, 
agurku, kiaušiniu ar pomidoru. Galiausiai paėmė su rūkyta lašiša 
svarstydamas, koks galėtų būti sumuštinio skonis. 

— O tu kodėl nesivaišini, Dikinsai? 

— Dėkoju, ponia Barington, — atsakė jis ir paėmė dar vieną su- 
muštinį su agurku. 

— Negaliu tavęs ir toliau vadinti Dikinsu, — pratarė Džailzo 
mama. — Atrodo, lyg kreipčiausi į vieną kurį iš tarnų. Pasakyk, ko- 
kiu vardu tu krikštytas. 

Dikinsas vėl panarino galvą. 

— Man patinka, kai į mane kreipiasi Dikinsu, — pasakė. 

— Jis — Alas, — įsiterpė Džailzas. 

— Toks gražus vardas, — kalbėjo ponia Barington, — nors ma- 
nau, kad tavo mama tave vadina Alanu. 

— Ne, ji manęs taip nevadina, — vis dar panarinęs galvą pasakė 
Dikinsas. Kitus abu berniukus ši žinia nustebino, bet jie nieko nesa- 
kė. — Aš vardu Aldžernonas, — galiausiai sumurmėjo Dikinsas. 

Džailzas prapliupo juoktis. 

Ponia Barington nekreipė dėmesio į sūnaus protrūkį. 

— Turbut tavo mama žavisi Oskaru Vaildu, — pasakė ji. 

— Taip, žavisi, — sutiko Dikinsas. — Bet verčiau ji man būtų 
davusi Džeko arba net Ernesto vardą. 

— Neverta dėl to jaudintis, — kalbėjo ponia Barington. — Šiaip 
ar taip, Džailzas irgi kamuojasi dėl panašaus „pažeminimo“. 

— Mama, juk pažadėjai, kad niekada... 

— Butinai turite kaip nors jį priversti pasisakyti savo antrą var- 
dą, — nepaisydama sūnaus protesto tarė ji. Kai Džailzas neatsiliepė, 
Haris ir Dikinsas su viltimi sužiuro į jo motiną. — Marmadukas, — 
atsidusdama pratarė. — Kaip jo tėvo ir senelio. 

— Jeigu mums grįžus į mokyklą kuris nors iš jūsų kam nors apie 
tai prasitarsit, — kalbėjo Džailzas, žvelgdamas į abu bičiulius, — pri- 
siekiu, aš jus užmušiu; tikrai užmušiu. 

Abu berniukai pratrūko juoktis. 

— O tu, Hari, turi antrą vardą? — paklausė ponia Barington. 

Haris jau rengėsi atsakyti, bet atsidarė svetainės durys ir į kam- 
barį įėjo žmogus, kurio niekaip niekada nepalaikytum tarnu; jis nešė 
kažkokį didelį paketą. Vyriškis turėjo būti ponas Hugas. Džailzas pa- 
šoko ir nubėgo prie tėvo, o šis padavė jam paketą ir pratarė: 

— Su gimtadieniu, mano berniuk. 

— Ačiu, tėti, — dėkojo Džailzas ir iškart ėmė rišti kaspiną. 

— Džailzai, gal prieš išsipakuodamas dovaną supažindintum 
savo bičiulius su tėčiu, — paprašė mama. 

— Atleisk, tėti. Tai — geriausi mano bičiuliai; Dikinsas ir Ha- 
ris, — pasakė Džailzas dėdamas dovaną ant stalo. 

Haris atkreipė dėmesį, kad Džailzo tėvas irgi atletiškai sudėtas 
ir trykšte trykšta energija, nors iki šiol manė, kad tai būdinga išskir- 
tinai jo sūnui. 

— Malonu susipažinti, Dikinsai, — pasakė ponas Baringtonas 
spausdamas jam ranką. Paskui atsigręžė į Harį. — Laba diena, Klif- 
tonai, — pridūrė prieš sėsdamasis į tuščią kėdę, šalia žmonos. 

Haris suglumo, kai ponas Baringtonas nepaspaudė jam rankos. 
Ir iš kur jis žino, kad jo pavardė Kliftonas? 

Kai liokajaus padėjėjas įpylė ponui Baringtonui puodelį arba- 
tos, Džailzas išvyniojo dovaną ir sušuko iš džiaugsmo, išvydęs „Ro- 
berts“ radiją. Jis įkišo kištuką į jungiklį sienoje ir ėmė sukioti radi- 
jo rankenėlę — ieškoti įvairiausių stočių. Berniukai plojo katučių ir 
juokėsi sulig kiekvienu iš didelės medinės dėžės ištrukusiu garsu. 

— Džailzas sako, kad per matematikos pamokas šį semestrą jis 
būna antras, — atsisukusi į vyrą tarė ponia Barington. 

— Tačiau tai neatperka fakto, kad beveik visus kitus dalykus jis 
mokosi kone prasčiausiai, — atkirto jis. 

Džailzas stengėsi nepasirodyti suglumeęs; palinkęs prie radijo, 
jis ir toliau ieškojo stočių. 

— Bet jums reikėjo pamatyti tą įvartį, kurį jis įmušė „Eivono 
giraitės“ komandai, — pasakė Haris. — Tikimės, kad kitais metais jis 
bus mūsų vienuoliktuko kapitonas. 

— Įvarčiai jam nepadės patekti į Itono koledžą, — nežiurėda- 
mas į Harį pareiškė ponas Baringtonas. — Berniukui metas susiimti 
ir pradėti rimčiau dirbti. 

Kurį laiką niekas nieko nesakė; galiausiai tylą nutraukė ponia 
Barington. 

— Ar tu — tas pats Kliftonas, kuris gieda Redklifo Švenčiausios 
Marijos bažnyčioje? — paklausė ji. 

— Haris — solistas diskantas, — atsakė Džailzas. — Tiesą sa- 
kant, jis laimėjo choristo stipendiją. 

Haris susivokė, kad Džailzo tėvas dabar sėdi įbedęs akis į jį. 

— Taip ir maniau, kad tai tu, — kalbėjo ponia Barington. — Mes 
su Džailzo seneliu buvome Švenčiausios Marijos bažnyčioje žiūrėti 
pasirodymo apie Mesiją; Šventojo Bedos choras tada giedojo kartu 
su Bristolio vidurinės mokyklos choru. Tavo sugiedota „Juk žinai, 
kad mano Atpirkėjas gyvas“ buvo tikrai nuostabi, Hari. 

— Ačiu, ponia Barington, — rausdamas atsakė Haris. 

— Ar baigęs Šventąjį Bedą toliau tikiesi mokytis Bristolio klasi- 
kinėje mokykloje, Kliftonai? — paklausė ponas Baringtonas. 

"Ir vėl „Kliftonai“, pamanė Haris. 

— Tik jei laimėsiu stipendiją, pone, — atsakė. 

— Bet ar tai svarbu? — nesuprato ponia Barington. — Juk tau, 
kaip ir visiems kitiems, tikrai bus pasiūlyta vieta. 

— Bet mano mama neišgalės sumokėti už mokslą, ponia Ba- 
rington. Ji dirba padavėja „Royal“ viešbutyje. 

— Bet argi tavo tėvas... 

— Jis miręs, — atsakė Haris. — Jis buvo užmuštas per karą. 

Haris atidžiai stebėjo, kaip sureaguos ponas Baringtonas, bet 
jis, kaip puikus pokerio lošėjas, niekaip neišsidavė. 

— Atsiprašau, — pratarė ponia Barington. — Aš nemaniau. 

Hariui už nugaros prasivėrė durys ir įėjo liokajaus padėjėjas, 
nešinas sidabriniu padėklu su dviejų aukštų gimtadienio tortu; pa- 
dėklą jis padėjo stalo viduryje. Kai Džailzui pavyko vienu iškvėpimu 
užpūsti visas dvylika žvakučių, visi pradėjo ploti. 

— O kada tavo gimtadienis, Kliftonai? — paklausė ponas Ba- 
ringtonas. 

— Mano gimtadienis buvo praėjusį mėnesį, pone, — atsakė Haris. 

Ponas Baringtonas nusuko akis. 

Prieš paduodamas jaunajam ponaičiui didelį peilį tortui pjaus- 
tyti, liokajaus padėjėjas nurinko žvakutes. Džailzas atpjovė penkis 
nelygius torto gabalėlius ir išdėliojo į lėkšteles, kurias tarnaitė buvo 
išrikiavusi ant stalo. 

Dikinsas sušlamštė ant lėkštelės nukritusio kremo kaupus ir tik 
paskui paragavo torto. Haris stebėjo, kaip elgiasi ponia Barington. 
Jis paėmė prie lėkštelės padėtą dailią sidabrinę šakutę, atgnybo kąs- 
nelį torto, o paskui vėl padėjo šakutę į lėkštelę. 

Tik ponas Baringtonas torto nė nepalietė. Staiga jis netikėtai 
pakilo nuo stalo ir nieko nesakeęs išėjo. 

Džailzo mama nė nemėgino slėpti, kad ją nustebino toks vyro el- 
gesys, bet nieko nepasakė. Haris nenuleido nuo pono Hugo akių, kol 
šis ėjo iš kambario, o baigęs valgyti tortą Dikinsas vėl kibo į sumuš- 
tinius su rūkyta lašiša, aiškiai abejingas viskam, kas vyksta aplinkui. 

Kai tik durys užsidarė, ponia Barington ir toliau ėmė plepėti, 
tarsi nieko neįprasta nebūtų nutikę. 

— Net neabejoju, kad laimėsi stipendiją mokytis Bristolio mo- 

kykloje, Hari, ypač turėdama galvoje tai, ką pasakojo Džailzas. Aki- 
vaizdu, kad tu — labai sumanus berniukas ir talentingas dainininkas. 

— Džailzas linkęs perdėti, ponia Barington, — atsakė Haris. — 
Galiu jus patikinti, kad tik Dikinsas neabejoja savo galimybėmis lai- 
mėti stipendiją. 

— Bet ar Bristolio mokykla neskiria stipendijų muzikuojan- 
tiems? — paklausė ji. 

— Tik ne diskantams, — atsakė Haris. — Jie nenori rizikuoti. 

— Nelabai supratau, — kalbėjo ponia Barington. — Juk niekas 
negali atimti tų metų, kuriuos praleidai mokydamasis chorinio dai- 
navimo. 

— Teisybė, bet, deja, niekas negali pasakyti, kas tau nutiks, kai 
pasikeis balsas. Kai kurie diskantai tampa bosais ar baritonais, o pa- 
tys laimingiausieji — tenorais, bet iš anksto niekaip negalima pasa- 
kyti, kas nutiks. 

— Kodėl negalima? — paklausė Dikinsas, pagaliau susidomėjęs 
jų kalbomis. 

— Yra daugybė diskantų solistų, kurie pasikeitus balsui net 
negauna vietos vietiniame bažnyčios chore. Paklausk mokytojo Er- 
nesto Lougo. Visoje Anglijoje nerasi šeimos, negirdėjusios, kaip jis 
dainuoja „O, balandžio sparnai“, bet kai jo balsas pasikeitė, niekas 
nieko apie jį nebegirdėjo. 

— Tiesiog tau reikės daugiau dirbti, — nutaikęs akimirką tarp 
kąsnių, pareiškė Dikinsas. — Nepamiršk, kad vidurinė mokykla kas- 
met skiria po dvylika stipendijų, ir vieną iš jų gali laimėti, — daly- 
kiškai pridūrė. 

— Štai čia ir bėda, — atsakė Haris. — Jeigu daugiau dirbsiu, 
turėsiu mesti choro repeticijas, o negaudamas choristo stipendijos 
turėsiu išeiti iš Šventosios Bedos mokyklos, vadinasi... 

— Esi tarp kūjo ir priekalo, — pasakė Dikinsas. 

Haris dar niekada nebuvo girdėjęs tokio pasakymo ir nuspren- 
dė vėliau paklausti Dikinso, ką jis reiškia. 

— Na, bet vienas faktas tikrai aiškus, — pratarė ponia Baring- 
ton. — Džailzas nelaimės stipendijos į jokią mokyklą. 

— (Gal ir ne, — sutiko Haris, — bet nemanau, kad Bristolio mo- 
kykla atsisakytų aukščiausio kalibro kairiojo mušėjo. 

— Tada belieka viltis, kad ir Itono koledžui šitai galioja, nes jo 
tėvas nori, kad jis mokytųsi ten. 

— Nenoriu važiuoti į Itoną, — pasakė Džailzas padėdamas ša- 
kutę. — Noriu mokytis Bristolio mokykloje su savo bičiuliais. 

— Net neabejoju, kad ir Itone susirasi daug naujų draugų, — at- 
sakė motina. — Tėvas labai nusivils, jei neseksi jo pėdomis. 

Liokajaus padėjėjas sukosėjo. Ponia Barington pažvelgė pro 
langą ir pamatė prie laiptų privažiavusį automobilį. 

— Manau, jums jau laikas grįžti į mokyklą, — pratarė ji. — Tik- 
rai nenoriu būti kalta, jei pavėluosite ir nesuskubsite paruošti namų 
darbų. 

Haris ilgesingu žvilgsniu pažiūrėjo į didžiulę sumuštinių lėkštę 
ir nespėtą suvalgyti gimtadienio torto gabaliuką; nenoromis paki- 
les jis pasuko prie durų. Dar kartelį atsigręžė ir galėjo prisiekti, kad 
matė Dikinsą įsidedantį į kišenę sumuštinį. Jis paskutinį kartą pa- 
žvelgė pro langą ir nustebo tik dabar pastebėjęs kamputyje tūnančią 
ir knygą skaitančią išstypusią mergaitę ilgomis kasytėmis. 

— Tai baugščioji mano sesutė Ema, — pasakė Džailzas — Ji nie- 
kada nesiliauja skaičiusi. Nekreipk į ją dėmesio. 

Haris nusišypsojo Emai, bet ji nepakėlė akių. Dikinsas į ją nė 
nepažvelgė. 

Ponia Barington palydėjo visą trejetą iki lauko durų, ten pa- 
spaudė rankas Hariui ir Dikinsui. 

— Tikiuosi, ilgai netrukę ir vėl pas mus apsilankysite, — kalbėjo 
ji. — Jūsų draugystė Džailzą taip puikiai veikia. 

— Labai ačiū už arbatą, ponia Barington, — padėkojo Haris. 

Dikinsas tik linktelėjo. Abu berniukai nusigręžė, kai ponia Ba- 
rington apkabino sūnų ir pabučiavo. 

Vairuotojui pajudėjus ilgu taku vartų link, Haris atsigręžęs pa- 
žvelgė pro galinį langą į rūmus. Jis nepastebėjo, kad tolstantį auto- 
mobilį pro langą žvilgsniu lydi Ema. 


7 


Mokyklos saldumynų bufetas veikdavo kiekvieną antradienio 
ir ketvirtadienio popietę, tarp ketvirtos ir šeštos valandos. 

Haris retai kada lankydavosi „krautuvėlėje“, kaip bufetą va- 
dino berniukai, nes per semestrą jam buvo paskirta tik du šilingai 
kišenpinigių ir jis gerai žinojo, kad mama nepaglostys už papildo- 
mas išlaidėles semestro gale. Tačiau per Dikinso gimtadienį Haris 
nusižengė taisyklei ir ketino nupirkti bičiuliui pieninių saldainių už 
pensą. 

Hario vizitai į krautuvėlę buvo reti, tačiau kiekvieno antra- 
dienio ir ketvirtadienio vakarą jis rasdavo ant savo stalo po pieninį 
„Fray's“ šokoladuką. Nors mokykloje galiojo taisyklė, kad saldu- 
mynų bufete berniukai negali išleisti daugiau kaip šešių pensų per 
savaitę, Džailzas ir Dikinsui palikdavo po maišelį saldymedžio sal- 
dainių asorti; Džailzas pasistengė abu draugus nuteikti, jog iš jų jis 
nieko nenori mainais. 

Tą antradienį atėjęs į krautuvėlę Haris atsistojo ilgos berniukų 
eilės gale. Jam tįso seilės žiūrint į dailiai išdėliotų šokoladukų eiles, 
pieninius saldainius, guminukus, saldymedžio gardėsius ir naujausią 
skanėstą, dėl kurio visi kraustėsi iš proto — „Smiths“ bulvių trašku- 
čius. Jis svarstė, ar nenusipirkus pakelio sau, bet neseniai susipaži- 
nęs su ponu Vilkinsu Mikoberiu* jis tikrai suprato šešiapensio vertę. 

Žvilgsniu glostydamas krautuvėlės lobius, Haris išgirdo Džail- 
zo balsą ir pamatė jį stovintį vos už kelių berniukų, priešais jį. Jau 


* Charles Dickenso romano „Deividas Koperfildas“ personažas. 

ketino šūktelėti bičiuliui, bet pamatė, kaip Džailzas paima nuo len- 
tynos šokoladuką ir nuleidžia jį į kelnių kišenę. Po kelių akimirkų 
paskui šokoladuką nukeliavo ir pakelis kramtomosios gumos. Atsi- 
dūręs eilės priekyje Džailzas padėjo ant prekystalio dėžutę saldyme- 
džio asorti už du pensus ir penso vertės pakelį traškučių; už krautu- 
vėlę atsakingas ponas Svivalsas visų gėrybių kainą tvarkingai įrašė 
į didelę sąskaitų knygą šalia Baringtono pavardės. Kitos dvi prekės 
taip ir liko Džailzo kišenėje neparodytos. 

Harį apėmė siaubas; Džailzui nespėjus atsigręžti, jis spruko iš 
krautuvėlės — nenorėjo, kad draugas jį pamatytų. Haris neskubė- 
damas žingsniavo aplink mokyklą stengdamasis išsiaiškinti, kodėl 
Džailzui norisi vogti, kai jis tikrai išgalėtų už viską sumokėti. Hario 
manymu, turėjo būti koks nors paprastas paaiškinimas, nors ir neį- 
sivaizdavo koks. 

Jis nuėjo į savo kambarį kiek anksčiau nei namų darbams skir- 
tą valandą ir ant stalo rado pavogtąjį šokoladuką; Dikinsas jau sma- 
ližiavo atsidaręs saldymedžio asorti dėžutę. Hariui buvo sunku susi- 
kaupti ir gilintis į pramonės revoliucijos priežastis, nes vis stengėsi 
išsiaiškinti, kaip jam elgtis po tokių atradimų. 

Baigiantis namų darbams skirtam laikui, jis jau buvo apsi- 
sprendęs. Haris įdėjo neatplėštą šokoladuką į viršutinį rašomojo 
stalo stalčių — nutarė ketvirtadienį, nieko nesakęs Džailzui, saldu- 
myną nunešti atgal į krautuvėlę. 

Tą naktį Haris nemiegojo, o po pusryčių pasivėdėjęs Dikinsą į 
šalį paaiškino, kodėl jam neįteikė gimtadienio dovanėlės. Dikinsas 
negalėjo nuslėpti nuostabos — jis niekaip negalėjo patikėti. 

— Mano tėtis irgi susiduria su tokiom bėdom savo parduotu- 
vėje, — pasakė Dikinsas. — Šitai vadinama vagiliavimu iš lentynų. 
Daily Mail rašoma, kad dėl to kalta ekonominė krizė. 

— Nemanau, kad Džailzo šeimą taip stipriai galėjo paveikti 
ekonominė krizė, — emocingai atsakė Haris. 

Dikinsas susimąstęs linkčiojo. 

— Gal tau reikėtų pranešti Frobui? 

— Siūlai įskųsti geriausią draugą? — nesuprato Haris. — Niekada. 

— Bet jei Džailzą sučiuptų, jį išmestų iš mokyklos, — atsakė Di- 
kinsas. — Mažiausia, ką gali padaryti, — tai jį įspėti, jog matei, kaip 
jis elgiasi. 

— Aš apie tai pagalvosiu, — pasakė Haris. — Tačiau dabar grą- 
žinsiu į krautuvėlę viską, ką Džailzas man duos, o jam nieko nesa- 
kysiu. 

Dikinsas pasilenkė prie Hario. 

— Gal galėtum grąžinti ir mano saldainius? — sušnabždėjo. — 
Aš į krautuvėlę nevaikštau, todėl nė nežinočiau, ką ten reikia daryti. 

Haris sutiko imtis visos atsakomybės; po šio pokalbio jis du 
kartus per savaitę eidavo į krautuvėlę ir nelauktas Džailzo lauktuves 
grąžindavo į lentynas. Haris nusprendė, kad Dikinsas teisus: jam 
teks pasikalbėti su bičiuliu, kol šio dar nesučiupo, bet pokalbį atidės 
iki semestro pabaigos. 


— Puikus smūgis, Baringtonai, — pasakė ponas Frobišeris, ka- 
muoliukui kirtus liniją. Aikštelėje nuvilnijo plojimų banga. — Įsidė- 
mėkite mano žodžius, direktoriau, Baringtonas žais už Itoną prieš 
Harou. 

— Tik vargu ar Džailzas ten važiuos, — sušnibždėjo Haris Di- 
kinsui. 

— Ką veiksi per vasaros atostogas, Hari? — paklausė Dikinsas, 
sakytum abejingas viskam, kas dedasi aplinkui. 

— Šiais metais neketinu keliauti į Toskaną, jeigu tai ir norėjai 
sužinoti, — šyptelėjęs atsakė Haris. 

— Nemanau, kad ir Džailzas tikrai nori ten vykti, — kalbėjo Di- 
kinsas. — Šiaip ar taip, italai niekada nesuprato kriketo. 

— Na, o aš mielai pasikeisčiau su juo vietomis, — atsakė Ha- 
ris. — Man visai nesvarbu, kad Mikelandželas, Da Vinčis ir Karava- 
džas neišmanė kriketo smūgių subtilybių, ką jau kalbėti apie maka- 
ronus, kurių jis sočiai prisikimš. 

— Tai kur keliausi tu? — klausinėjo toliau Dikinsas. 

— Savaitę ilsėsiuosi vakarinėje Rivjeroje, — puikuodamasis 
neva gyrėsi Haris. — Geriausia būna Veston Super Mere, prie di- 
džiojo molo; dar smagu pasėdėti „Senojo laivo“ užeigoje, pasimė- 
gauti žuvimi su bulvėmis. Nori kartu? 

— Negaliu gaišti laiko, — atsakė Dikinsas tikrai pamanęs, kad 
Haris kalba rimtai. 

— Kodėl? — toliau Dikinsą tampė už nosies Haris. 

— Per daug turiu darbo. 

— Ir per atostogas ketini dirbti? — negalėdamas patikėti klau- 
sinėjo Haris. 

— Darbas man ir yra atostogos, — kalbėjo Dikinsas. — Dirb- 
damas džiaugiuosi kiekviena akimirka, kaip kad Džailzas džiaugiasi 
kriketu, o tu — dainavimu. 

— O kur tu dirbi? 

— Miesto bibliotekoje, žioply. Ten yra visko, ko man reikia. 

— Ar ir aš galiu kartu su tavimi? — labai rimtai paklausė Ha- 
ris. — Jei laimėčiau stipendiją mokytis Bristolio mokykloje, man 
prireiktų visos įmanomos pagalbos. 

— Tik jei pažadėsi visą laiką tylėti, — atsakė Dikinsas. 

Haris norėjo nusijuokti, bet jis žinojo, kad jo bičiuliui darbas — 
ne juokai. 

— Man labai labai reikia pagalbos mokantis lotynų gramati- 
kos, — pasakė Haris. — Vis dar nesuprantu padarinio šalutinio saki- 
nio, ką jau kalbėti apie tariamosios nuosakos formas, o jei už lotynų 
rašto darbą negausiu reikiamo balo — man galas, net jei bus gerai 
įvertinti kiti dalykai. 

— Mielai tau padėsiu mokytis lotynų, — atsakė Dikinsas, — jei- 
gu ir tu man padarysi paslaugą. 

— Tik sakyk, — kalbėjo Haris, — nors nemanau, kad per šiųme- 
tę kalėdinių giesmių savaitę tikiesi būti solistas. 

— Puikus smūgis, Baringtonai, — vėl pasakė ponas Frobišeris. 
Haris irgi pradėjo ploti. — Tai jau trečias toks puikus jo pasirodymas 
šį sezoną, direktoriau, — pridūrė ponas Frobišeris. 

— Nebūk pokštininkas, Hari, — atsakė Dikinsas. — Tiesą sakant, 
mano tėvui reikia, kad per vasaros atostogas kas nors išnešiotų ryti- 
nius laikraščius; aš jam pasiūliau tave. Atlygis — šilingas per savaitę; 
jei galėsi kas rytą ateiti į parduotuvę šeštą valandą, darbas tavo. 

— Šeštą valandą? — su panieka pakartojo Haris. — Kai turi 
dėdę, kuris visus namus pakelia penktą, šešta valanda — tikrai ne 
bėda. 

— Vadinasi, norėsi to darbo? 

— Taip, žinoma, — atsakė Haris. — Bet kodėl nenori pats? Ne- 
galima spjauti į šilingą per savaitę. 

— Geriau neprimink, — pasakė Dikinsas. — Aš nevažinėju dvi- 
račiu. 

— Velnias, — sutriko Haris. — O aš dviračio neturiu. 

— Juk nesakiau, kad neturiu dviračio, — atsiduso Dikinsas. — 
Sakiau, kad nevažinėju. 

— Kliftonai, — pratarė ponas Frobišeris, kai kriketo žaidėjai iš- 
ėjo iš aikštelės gerti arbatos. — Po namų darbų ruošos norėčiau tave 
matyti savo kabinete. 


Hariui visada patiko ponas Frobišeris, kuris buvo vienas iš ne- 
daugelio mokytojų, į jį žvelgiančių taip pat, kaip ir į visus kitus. Ha- 
riui neatrodė, kad šis mokytojas turėtų numylėtinių, nors kai kurie 
kiti mokytojai labai aiškiai stengėsi parodyti, jog dokininko sūnui 

apskritai niekada neturėjo būti leista žengti pro šventus Šv. Bedos 
vartus, kad ir koks nuostabus būtų jo balsas. 

Kai suskambėjo namų darbų ruošos pabaigą skelbiąs skambu- 
tis, Haris padėjo parkerį ir patraukė koridoriumi į pono Frobišerio 
kabinetą. Jis nė nenutuokė, kodėl pensiono vedėjas nori jį matyti, ir 
dėl to nesuko sau galvos. 

Haris pabeldė į kabineto duris. 

— Užeik, — pasigirdo niekada žodžiais nesišvaistančio žmo- 
gaus balsas. 

Haris pravėrė duris ir nustebo nepasveikintas įprastos pono 
Frobišerio šypsenos. Ponas Frobišeris įbedė į Harį akis, kai šis su- 
stojo priešais jo darbo stalą. 

— Kliftonai, man buvo pranešta, kad tu vagi iš krautuvėlės. 

Haris niekaip nesumetė, ką atsakyti, kad neįklampintų Džailzo. 

— Aukštesnės klasės mokinys matė, kaip tu imi nuo lentynų 
prekes, — tęsė Frobišeris tuo pačiu nepalenkiamu tonu, — o paskui 
sprunki iš parduotuvės taip ir nepriėjęs savo eilės. 

Haris norėjo pasakyti „ne imu, bet grąžinu, pone“, bet tegalėjo 
pralementi: 

— Niekada nieko nesu paėmęs iš saldumynų krautuvėlės, pone. 

Nors Haris sakė gryniausią tiesą, vis tiek pajuto, kaip ima kaisti 
skruostai. 

— Kaip kitaip paaiškintum faktą, kad du kartus per savaitę lan- 
kaisi bufete, bet pono Svivalso sąskaitų knygoje prie tavo pavardės 
nėra jokio įrašo? 

Ponas Frobišeris kantriai laukė, tačiau Haris žinojo, jog jei pa- 
sakys tiesą, Džailzas tikrai bus išmestas. 

— O šitas šokoladukas ir pakelis saldymedžio asorti buvo rasti 
viršutiniame tavo darbo stalo stalčiuje netrukus po to, kai bufetas 
buvo uždarytas. 

Haris žvelgė į saldumynus, bet vis dar nieko nesakė. 

— Laukiu paaiškinimo, Kliftonai, — tesė ponas Frobišeris. Po 
dar vienos pauzės pridūrė: — Aš, aišku, žinau, kad turi mažiau ki- 
šenpinigių už kitus savo klasės berniukus, bet tai nereiškia, kad gali 
vogti. 

— Niekada gyvenime nieko nesu pavogęs, — atsakė Haris. 

Dabar jau ponas Frobišeris atrodė nuliūdęs. Jis pakilo nuo kėdės. 

— Jeigu taip, Kliftonai, — o man norisi tavimi tikėti, — po choro 
repeticijos grįši pas mane ir nuosekliai paaiškinsi, kaip nutiko, kad 
saldumynai, už kuriuos nebuvo sumokėta, atsidūrė pas tave. Jeigu 
tavo paaiškinimas manęs netenkins, mums abiem teks keliauti pas 
direktorių, ir aš neabejoju, kad išgirsime atitinkamą jo pasiūlymą. 

Haris išėjo iš kabineto. Kai uždarė duris, jam pasidarė bloga. 
Grįžo į savo kambarį vildamasis, kad ten neras Džailzo. Bet kamba- 
ryje jam pirmiausia į akis krito ant stalo padėtas dar vienas šokola- 
dukas. 

Džailzas pažvelgė į Harį. 

— Ar gerai jautiesi? — paklausė išvydęs įraudusius Hario 
skruostus. 

Haris neatsakė. Jis įdėjo šokoladuką į stalčių ir nė vienam bi- 
čiuliui netaręs nė žodžio išėjo į choro repeticiją. Džailzas taip ir ne- 
nuleido nuo Hario akių, o kai durys užsidarė, atsigręžė į Dikinsą ir 
nerūpestingai paklausė: 

— Kas jam yra? 

Dikinsas rašė toliau, tarsi nebūtų išgirdęs klausimo. 

— Ar negirdėjai, kurčiau? — neatlyžo Džailzas. — Kodėl Haris 
toks surūgęs? 

— Žinau tik tiek, kad jį buvo iškvietęs Frobas. 

— Dėl ko? — jau labiau susidomėjo Džailzas. 

— Nenutuokiu, — vis teberašydamas atsakė Dikinsas. 

Džailzas atsistojo ir nužingsniavo per kambarį prie Dikinso stalo. 

— Ką nuo manęs slepi? — čiupęs jam už ausies griežtai paklausė. 

Dikinsas metė parkerį, nervingu judesiu kilstelėjo ant nosies 
akinius ir galiausiai sucypsėjo: 

— Jis turi šiokių tokių bėdų. 

— Kokių bėdų? — sukdamas ausį toliau klausinėjo Džailzas. 

— Manau, jis net gali būti išmestas iš mokyklos, — verksnojo 
Dikinsas. 

Džailzas paleido ausį ir pratrūko juoktis. 

— Haris išmestas? — kvatojosi jis. — Greičiau jau popiežius 
praras dvasininko titulą. — Džailzas būtų grįžęs prie savo stalo, jei 
ant Dikinso kaktos nebūtų pastebėjęs prakaito lašelių. — O už ką? — 
jau tyliau paklausė. 

— Frobas mano, kad jis vagia iš skanėstų krautuvėlės, — atsakė 
Dikinsas. 

Jei Dikinsas būtų pakėles akis, būtų pamatęs, kad Džailzas iš- 
balo kaip drobė. Po akimirkos jis išgirdo, kaip užsidaro durys. Di- 
kinsas paėmė parkerį ir mėgino susikaupti, bet pirmą kartą gyveni- 
me nebaigė namų darbų. 


Kai po valandos Haris grįžo iš choro repeticijos, pamatė sie- 
ną ramstantį Fišerį, niekaip neįstengiantį nuslėpti šypsenos. Tada 
ir suprato, kas jį įskundė. Nekreipdamas į Fišerį dėmesio nužings- 
niavo į savo kambarį, tarsi jam apskritai niekas pasaulyje nebūtų 
rūpėję, nors iš tikrųjų jautėsi kaip žmogus, lipantis į kartuves ir su- 
prantantis, jog egzekucijos nebus įmanoma išvengti, jei neišduos ar- 
timiausio bičiulio. Kiek padvejojęs Haris pabeldė į pensiono vedėjo 
kabineto duris. 

„Įeik“ šįkart buvo daug švelnesnis nei kiek anksčiau tą popietę, 
tačiau įėjęs į kabinetą Haris buvo sutiktas to paties nepalenkiamo 
žvilgsnio. Jis panarino galvą. 

— Turiu nuoširdžiai tavęs atsiprašyti, Kliftonai, — pasakė Fro- 

bišeris stodamasis iš už stalo. — Dabar suprantu, kad ne tu tikrasis 
kaltininkas. 

Hariui vis dar daužėsi širdis, bet dabar jis nerimavo dėl Džailzo. 

— Ačiū, pone, — pasakė vis dar nuleidęs galvą. 

Jis norėjo tiek visko paklausti Frobo, bet puikiai žinojo, kad nė 
į vieną klausimą nesulauktų atsakymo. 

Ponas Frobišeris žengė žingsnį ir paspaudė Hariui ranką, nors 
anksčiau niekada nebuvo spaudęs. 

— Geriau paskubėk, Kliftonai, jei nori gauti vakarienės. 

Išėjęs iš Frobo kabineto Haris neskubėdamas pėdino valgyklos 
link. Fišeris stovėjo prie durų ir nustebęs spoksojo. Haris praėjo pro 
jį ir atsisėdo ant suolo krašto šalia Dikinso. Vieta priešais buvo tuščia. 


8 


Džailzas neatėjo vakarieniauti, ir naktį jo lova liko tuščia. Ha- 
ris nujautė: jei Šv. Bedos komanda nebūtų pralaimėjusi kasmetinių 
rungtynių su „Eivono giraite“ trisdešimt vienu tašku, nedaugelis 
berniukų ar net mokytojų būtų pastebėję, kad Džailzo nėra. 

Bet, Džailzo nelaimei, rungtynės vyko Šv. Bedos aikštėje, todėl 
kiekvienas turėjo savo nuomonę dėl to, kodėl prie linijos nėra ge- 
riausio mokyklos mušėjo, o ypač Fišeris, kuris kiekvienam sutiku- 
siam jo klausytis aiškino, kad iš mokyklos pašalintas ne tas žmogus. 

Haris nelaukė atostogų; ne tik todėl, kad abejojo, ar dar kada 
nors pamatys Džailzą, bet dar ir dėl to, kad jam teko grįžti į Varyklos 
gatvės 27-uoju numeriu pažymėtą namą ir vėl dalintis kambariu su 
dėde Stenu, kuris dažniausiai grįždavo namo girtas. 

Haris visą vakarą peržiūrinėjo senų egzaminų užduotis ir at- 
sigulė apie dešimtą. Jis greitai užmigo, bet truputį po vidurnakčio 
buvo pažadintas dėdės, kuris dažnai tiek prisilupdavo, jog paskui 
nerasdavo lovos. Į naktipuodį nusišlapinti besistengiančio ir ne vi- 

sada pataikančio Steno keliami garsai Hario atmintin įsirėžė visam 
gyvenimui. 

Stenui kritus į savo lovą, — jis retai kada vargindavosi nusi- 
rengti, — Haris antrą kartą mėgino užmigti, nors, kaip dažniausiai 
nutikdavo, po kelių minučių buvo pažadintas garsaus girto knarki- 
mo. Jis troško grįžti į Šv. Bedą, į savo miegamąjį, kuriame miegoda- 
vo kartu su dar dvidešimt devyniais berniukais. 

Haris ir toliau vylėsi, kad tokią silpnumo minutę Stenas galbūt 
leptelės daugiau smulkmenų apie jo tėvo mirtį, bet dėdė beveik vi- 
sada būdavo kone be nuovokos ir nepajėgdavo atsakyti net į papras- 
čiausią klausimą. Kartą, pasitaikius retai progai, kai Stenas buvo pa- 
kankamai blaivas ir galėjo rišliai kalbėti, jis patarė Hariui atsiknisti 
ir įspėjo daugiau nebekalbėti ta tema, nes kitaip bus prikultas. 

Vienintelis gyvenimo viename kambaryje su Stenu pliusas, — 
kad Haris niekada nepavėluodavo išnešioti laikraščių. 

Hario dienos Varyklos gatvėje slinko pagal griežtą tvarką: 
penktą reikia keltis, pusryčiams suvalgyti riekeleę skrebučio, — dė- 
dės dubens jis jau nebelaižydavo, — šeštą prisistatyti ponui Dikin- 
sui, reikiama tvarka sudėlioti laikraščius ir juos išnešioti. Visa tai 
trukdavo apie dvi valandas, todėl Haris spėdavo grįžti namo ir su 
mama išgerti puodelį arbatos, šiai dar neišėjus į darbą. Apie pusę 
devintos jis keliaudavo į biblioteką, kur susitikdavo su Dikinsu, vi- 
sada sėdinčiu ant viršutinio laiptelio ir laukiančiu, kol kas nors at- 
rakins duris. 

Popiet Haris traukdavo į choro repeticiją Redklifo Švč. Marijos 
bažnyčioje; taip jis atliko pareigą Šv. Bedos mokyklai. Nors pačiam 
Hariui tos repeticijos visai neatrodė kaip pareiga, nes jam labai pati- 
ko giedoti. Tiesą sakant, jis ne kartą yra šnabždėjęs: „Dieve, prašau, 
kai man pasikeis balsas, leisk tapti tenoru, ir daugiau jau niekada 
nieko Tavęs nebeprašysiu.“ 

Vakare grįžęs namo, išgėręs arbatos, Haris dar porą valandų 
darbuodavosi prie virtuvės stalo, o paskui eidavo gultis, kaskart su 

siaubu laukdamas, kol grįš dėdė, kaip kad pirmą savaitę Šv. Bedos 
mokykloje laukdavo ateinančio Fišerio. Gerai nors tiek, kad Fišeris 
išvyko į Kolstono mokyklą; Haris vylėsi, kad jų keliai daugiau nieka- 
da nebesusikirs. 


Hario laukė paskutiniai metai Šv. Bedos mokykloje, ir jis pats 
neabejojo, kad jo gyvenimas labai pasikeis, jei galiausiai visi bičiuliai 
pasuks skirtingais keliais — Džailzas nežinia kur, Dikinsas — į Bris- 
tolio mokyklą, o jis, nepavykus gauti Bristolio mokyklos stipendijos, 
galbut grįš į Merivudą ir sulaukęs keturiolikos iš mokyklos išeis ir 
ieškosis darbo. Haris stengėsi negalvoti apie nesėkmės padarinius, 
nors Stenas niekada nepraleisdavo progos jam priminti, kad dokuo- 
se darbo visada atsiras. 

— Pirmiausia, berniuko niekada nereikėjo leisti į tą pasipūtėlių 
mokyklą, — jis nuolat kartodavo Meisei, kai ši padėdavo jam pano- 
sėj dubenį košės. — Ten jis tik prisigraibo visokių minčių ne pagal 
savo nosį, — pridurdavo, tarsi Hario nė nebūtų. 

Haris nujautė, jog tokiai nuomonei mielai pritartų ir Fišeris, 
nors, kita vertus, Haris jau seniai buvo padaręs išvadą, kad dėdė Ste- 
nas ir Fišeris daug kuo panašūs. 

— Bet juk Hariui tikrai turi būti suteikta proga tobulėti? — at- 
remdavo Meisė. 

— Kodėl? — nesuprasdavo Stenas. — Jeigu dokai tiko man ir 
jo seniui, kodėl neturėtų tikti ir jam? — atrėždavo taip, kad daugiau 
niekam nekiltų jokių klausimų. 

— Gal berniukas protingesnis už mus abu krūvon sudėjus, — 
svarstydavo Meisė. 

Šie žodžiai trumpam nutildydavo Steną, bet įsimetęs šaukštą 
košės jis pareikšdavo: 

— Viskas priklauso nuo to, kas, tavo manymu, yra protingas. 
Kad ir kaip būtų, protas ir yra protas. 

Vėl įsimesdavo į burną košės ir prie šios gilios ištarmės jau nie- 
ko nebepridurdavo. 

Kas rytą klausydamasis tų pačių dėdės giesmelių, Haris susi- 
pjaustydavo skrebutį į keturias dalis. Jis pats niekada nieko nesaky- 
davo, nes visiems buvo aišku, kad Stenas jau apsisprendė dėl Hario 
ateities ir niekas jo nepalenks. Tik Stenas nesuvokė, jog tokie nuola- 
tiniai baksnojimai įkvėpė Harį dar daugiau dirbti. 

— Negaliu kiaurą dieną čia trintis, — galiausiai leptelėdavo Ste- 
nas, ypač pajutęs, jog nebesugraibys argumentų. — Juk kažkam reikia 
dirbti, — pridurdavo kildamas nuo stalo. Niekam nešaudavo į galvą 
ginčytis. — Ir dar, — užbaigdavo atidaręs virtuvės duris, — niekas ne- 
pastebėjo, kad berniukas suskystėjo. Jis net nebelaižo mano dubens. 
Dievai žino, ko jų toj mokykloj moko. — Ir durys užsitrenkdavo. 

— Nekreipk dėmesio į tą savo dėdę, — kartą pasakė Hariui 
mama. — Jis tiesiog pavydi. Jam nepatinka, kad mes visi taip tavimi 
didžiuojamės. Jam vis tiek teks pakeisti savo dainelę, kai tu, kaip ir 
tavo bičiulis Dikinsas, laimėsi stipendiją. 

— Čia ir yra toji bėda, mama, — atsakė Haris. — Aš — ne Dikin- 
sas; jau dabar imu abejoti, ar man verta taip stengtis. 

Visi kiti šeimos nariai nuščiuvę sužiuro į Harį, negalėdami pa- 
tikėti savo ausimis, ir galiausiai pirmą kartą per kelias pastarąsias 
dienas senelis pratarė: 

— Labai gaila, kad neturėjau jokios galimybės patekti į Bristolio 
mokyklą. 

— Kodėl, seneli? — riktelėjo Haris. 

— Jeigu būčiau tą mokyklą baigęs, mums nebūtų reikėję tiek 
metų gyventi su tavo dėde Stenu. 


Hariui patiko rytais išvežioti laikraščius — ir ne tik todėl, kad 
galėdavo ištrūkti iš namų. Bėgant savaitėms jis susipažino su keliais 
nuolatiniais pono Dikinso klientais; kai kurie buvo girdėję, kaip jis 

gieda Švč. Marijos bažnyčioje, ir jam atvežus laikraštį pamojuodavo; 
dar kiti pasiūlydavo puodelį arbatos ar net pavaišindavo obuoliu. Po- 
nas Dikinsas buvo jį įspėjęs, jog bevažinėjant derėtų saugotis dviejų 
šunų; po dviejų savaičių abu šunys jau vizgino uodegomis Hariui nu- 
šokus nuo dviračio. 

Haris džiaugėsi sužinojęs, kad ponas Holkombas — vienas iš 
nuolatinių pono Dikinso klientų; kas rytą jam atvežus ir įmetus į dė- 
žutę The Times, jie dažnai pasikalbėdavo. Pirmasis Hario mokytojas 
berniukui labai aiškiai pasakė, jog tikrai nenori jo matyti grįžusio į 
Merivudo mokyklą, ir dar pridūrė, kad galėtų jį pamokyti papildo- 
mai, jeigu prireiktų, nes beveik visus vakarus būna laisvas. 

Po darbo Hariui grįžus į spaudos kioską, ponas Dikinsas visada 
įmesdavo jam į krepšį šokoladuką ir tik tada leisdavo keliauti namo. 
Šokoladukas Hariui primindavo Džailzą. Jis dažnai svarstydavo, kas 
nutiko jo bičiuliui. Nei jis pats, nei Dikinsas apie Džailzą nieko ne- 
buvo girdėję nuo tos dienos, kai ponas Frobišeris paprašė Hario po 
namų darbų ruošos ateiti į jo kabinetą. Prieš keliaudamas namo Ha- 
ris visada sustodavo prie vienos pono Dikinso parduotuvės vitrinos 
pasigrožėti laikrodžiu, kurio, gerai žinojo, niekada neišgalės nupirk- 
ti. Jis net nesivargino pono Dikinso paklausti, kiek tasai laikrodis 
kainuoja. 

Kassavaitinėje Hario rutinoje būdavo tik dvi pertraukos. Kie- 
kvieną šeštadienio rytą, surinkęs visus praėjusios savaitės Times nu- 
merius, jis stengdavosi praleisti su Senuoju Džeku, o sekmadienio 
vakarais, atlikęs savo pareigas Švč. Marijos bažnyčioje, skubėdavo 
per visą miestą, kad spėtų į Šventojo Kristaus Gimimo bažnyčios 
mišparus. 

Užgiedojus solistui diskantui, trapioji panelė Mondei nušvis- 
davo didžiuodamasi. Ji vylėsi sulaukti gilios senatvės, kad spėtų 
pamatyti Harį Kembridžo studentų gretose. Ketino jam papasakoti 
apie Karaliaus koledžą, bet tik tada, kai jis laimės vietą Bristolio kla- 
sikinėje mokykloje. 


78 


Jeffrey Archer +» Tik laikas parodys 


— Ar ponas Frobišeris ketina tave paskirti vyresniuoju? — pa- 
klausė Senasis Džekas, Hariui net nespėjus atsisėsti ant sėdynės ki- 
toje vagono pusėje. 

— Net nenutuokiu, — atsakė Haris. — Sakau, Frobas visada 
kartoja, — pridūrė timpčiodamas atlapus: — Kliftonai, gyvenime 
gauni tiek, kiek esi nusipelnęs, nei daugiau, nei mažiau. 

Senasis Džekas sukikeno ir pasakė: 

— Neprastai pamėgdžioji Frobą. Ir galiu lažintis, kad tapsi vy- 
resniuoju. 

— Mieliau rinkčiausi stipendiją Bristolio mokykloje, — atsakė 
Haris staiga pasirodydamas gerokai vyresnis nei buvo. 

— O kaip laikosi tavo bičiuliai Baringtonas ir Dikinsas? — mė- 
gindamas praskaidrinti nuotaiką klausinėjo Senasis Džekas. — Ar ir 
jiems skirta siekti aukštesnių tikslų? 

— Jie niekada nepaskirs Dikinso vyresniuoju, — atsakė Ha- 
ris. — Jis net savimi negali pasirūpinti, ką jau kalbėti apie kitus. Kad 
ir kaip būtų, Dikinsas viliasi tapti bibliotekos vyresniuoju, o kadangi 
tokių pareigų.daugiau niekas nenori, ponui Frobišeriui neteks per 
naktis nemiegoti ir svarstyti, kam tą darbą patikėti. 

— O Baringtonas? 

— Nesu tikras, ar kitą pusmetį jis grįš mokytis, — ilgesingai nu- 
tęsė Haris. — Net jei ir grįš, neabejoju, kad vyresniuoju netaps. 

— Tu nepakankamai vertini jo tėvą, — pratarė Senasis Dže- 
kas. — Tas žmogus neabejotinai ras būdų užtikrinti, kad jo sūnus 
grįžtų į mokyklą jau pačią pirmą semestro dieną. Ir nesilažinčiau, 
kad berniukas netaps vyresniuoju. 

— Tikėkimės, jūs teisus, — atsakė Haris. 

— Jeigu aš tikrai teisus, manyčiau, paskui jis tęs mokslus Itone, 
kaip ir jo tėvas, taip? 

— Ne, jei jo žodis kam nors bus svarbus. Džailzas norėtų moky- 
tis Bristolio mokykloje su manimi ir Dikinsu. 

— Jei jis nepateks į Itoną, vargu ar jam teks vieta klasikinėje 
mokykloje. Jų stojamasis egzaminas yra vienas iš sunkiausių visoje 
šalyje. 

— Jis man sakė, kad turi sumanęs planą. 

— Jeigu jis nori apkvailinti ir tėvą, ir egzaminuotojus, tas pla- 
nas turėtų būti labai geras. 

Haris nieko neatsakė. 

— Kaip laikosi tavo mama? — paklausė Senasis Džekas, keis- 
damas pokalbio temą, nes buvo aišku, kad berniukas nebenori gvil- 
denti pradėtosios. 

— Ją ką tik paaukštino. Dabar ji atsakinga už visas „Palmių 
kiemelio“ padavėjas ir turi atsiskaityti tiesiogiai ponui Framptonui, 
viešbučio valdytojui. 

— Tu turėtum labai ja didžiuotis. 

— Taip, ir didžiuojuosi, pone, be to, ketinu tai įrodyti. 

— Kaip suprasti? 

Haris jam atskleidė savo paslaptį. Senasis atidžiai klausė ir 
kartkartėmis linkčiojo pritardamas. Jis įžvelgė šiokių tokių keblu- 
mų, bet juk viskas įveikiama. 


Kai Haris grįžo į parduotuvę, baigęs darbus paskutinę dieną 
prieš mokyklą, ponas Dikinsas jam įteikė šilingo premiją. 

— Tu — geriausias laikraščių išnešiotojas, kokį tik esu turė- 
jęs, — pasakė. 

— Ačiū, pone, — dėkojo Haris, dėdamas pinigėlį į kišenę. — 
Pone Dikinsai, gal galiu paklausti? 

— Taip, Hari, žinoma. 

Berniukas priėjo prie vitrinos, kur ant viršutinės lentynos vie- 
nas šalia kito buvo padėti du laikrodžiai. 

— Kiek kainuoja štai šitas? — paklausė rodydamas į „Ingersoll“. 

Dikinsas nusišypsojo. Jis jau kelias savaites laukė, kol Haris 
šito paklaus, ir buvo parengęs atsakymą. 

— Šeši šilingai, — pasakė. 

Haris negalėjo patikėti savo ausimis. Jis buvo įsitikinęs, kad 
toks nepakartojamai nuostabus daiktas turėtų kainuoti daugiau nei 
dvigubai tiek. Nors kas savaitę atidėdavo pusę uždirbtų pinigų, net 
ir su pono Dikinso įteikta premija jam trūko šilingo. 

— Hari, tu turbūt supranti, kad tai — moteriškas laikrodis? — 
paklausė Dikinsas. 

— Taip, pone, suprantu. Tikėjausi jį padovanoti mamai. 

— Tada galiu tau parduoti už penkis šilingus. 

Jam buvo sunku patikėti savo sėkme. 

— Ačiū, pone, — pasakė duodamas Dikinsui keturis šilingus, 
vieną šešiapensį, vieną trijų pensų vertės monetą ir tris pensus ats- 
kirai, pats likdamas tuščiomis kišenėmis. 

Dikinsas išėmė laikrodį iš vitrinos, apdairiai nuėmė etiketę su 
užrašyta šešiolikos šilingų kaina ir jį įdėjo į dailią dėžutę. 

Haris išėjo iš parduotuvės švilpaudamas. Dikinsas nusišypsojo 
ir papildė kasą dešimties šilingų banknotu — buvo patenkintas, kad 
ir pats prisidėjo prie pirkinio. 


Suskambo skambutis. 

— Metas rengtis, — pasakė budintis vyresnysis naujokų miega- 
majame pirmą semestro vakarą. 

Jie visi atrodo tokie maži ir bejėgiai, mąstė Haris. Keli aiškiai 
mėgino sutramdyti ašaras, kiti žvalgėsi aplinkui nelabai žinodami, 
ką turėtų daryti toliau. Vienas berniukas buvo nusisukęs į sieną ir 
drebėjo. Haris greitai prie jo priėjo. 

— Kuo tu vardu? — švelniai paklausė. 

— Stivensonas. 

— Na, o aš — Kliftonas. Sveikas atvykęs į Šventąjį Bedą. 

— O aš — Tjuksberis, — pratarė kitas berniukas, stovintis kitoje 
Stivensono lovos pusėje. 

— Sveikas atvykęs į Šventąjį Bedą, Tjuksberi. 

— Dėkoju, Kliftonai. Tiesą sakant, čia mokėsi mano tėvas ir se- 
nelis, prieš išvykdami į Itoną. 

— Neabejoju, — atsakė Haris. — Galiu lažintis, kad jie buvo Ito- 
no komandos kapitonai ir žaidė prieš Harou komandą, — pridūrė ir 
iškart pasigailėjo taip pasakęs. 

— Ne, mano tėvas buvo šlapiauodegis, — kuo ramiausiai atsakė 
Tjuksberis, — o ne sausauodegis*. 

— Šlapiauodegis? — pakartojo Haris. 

— Jis buvo Oksfordo komandos kapitonas, kai jie rungėsi su 
Kembridžu. 

Stivensonas pratrūko verkti. 

— Kas yra? — paklausė Haris sėsdamasis ant lovos šalia ber- 
niuko. 

— Mano tėtis — tramvajaus vairuotojas. 

Visi kiti liovėsi dėlioję daiktus ir įsispoksojo į Stivensoną. 

— Tikrai? — pasitikslino Haris. — Tada aš tau pasakysiu vieną 
paslaptį, — pridūrė pakankamai garsiai, kad jo žodžius išgirstų visi 
miegamajame. — Aš — dokų darbininko sūnus. Nenustebčiau suži- 
nojęs, kad esi naujas choristas stipendininkas. 

— Ne, — atsakė Stivensonas, — aš mokysiuosi be stipendijos. 

— Nuoširdžiausiai tave sveikinu, — kalbėjo Haris spausdamas 
berniukui ranką. — Tęsi labai seną, garbingą tradiciją. 

— Ačiu. Bet turiu tokią bėdą, — šnabždėjo berniukas. 


+ 


Itono koledže irklavimu užsiimantys studentai būdavo vadinami šlapiauode- 
giais (wet-bob), o žaidžiantys kriketą — sausauodegiais (dry-bob). 

— Kokią, Stivensonai? 

— Neturiu dantų pastos. 

— Nesijaudink, seni, — pasakė Tjuksberis, — mano mama visa- 
da man įdeda ir atsarginę. 

Haris nusišypsojo; vėl pasigirdo skambutis. 

— Visi į lovas, — griežtai paliepė jis, žingsniuodamas per mie- 
gamąjį durų link. 

Jis išgirdo šnabždantį balselį: 

— Ačiū už dantų pastą. 

— Nėra už ką, seni. 

— O dabar, — pratarė Haris ir užgesino šviesą, — nenorėčiau iš- 
girsti nė žodelio, kol rytoj rytą, pusę septintos, suskambės skambu- 
tis. — Po kelių akimirkų Haris išgirdo šnabždesį. — Juk sakiau — nė 
žodelio. — Haris šypsojosi leisdamasis laiptais į vyresniųjų mokslei- 
vių kabinetą, kur jau buvo Dikinsas ir Baringtonas. 

Kai pirmą semestro dieną grįžo į Šv. Bedos mokyklą, Harį nu- 
stebino du dalykai. Vos jam įžengus pro mokyklos duris, į šalį jį pa- 
sivėdėjo ponas Frobišeris. 

— Sveikinu, Kliftonai, — maloniai pasakė. — Šitai bus pranešta 
tik rytoj rytą, per susirinkimą, bet tu būsi naujasis mokyklos seniūnas. 

— Bet juk juo turėjo tapti Džailzas, — nepagalvojęs atsakė Haris. 

— Baringtonas bus komandos kapitonas, o... 

Haris net pašoko išgirdęs naujieną, kad jo bičiulis grįžta į 
Šv. Bedą. Senasis Džekas buvo teisus sakydamas, kad ponas Hugas 
ras būdų sugrąžinti savo sūnų į mokyklą jau pačią pirmą semestro 
dieną. 

Kai po kelių akimirkų koridoriuje pasirodė Džailzas, berniukai 
paspaudė vienas kitam rankas, ir Haris daugiau niekada neužsiminė 
apie tai, kas turėjo suktis jų abiejų galvose. 

— Kaip tie naujokai? — paklausė Džailzas, Hariui įžengus į ka- 
binetą. 

— Vienas iš jų man priminė tave, — atsakė Haris. 

— Neabejoju, kad Tjuksberis. 

— Tu jį pažįsti? 

— Ne, bet mano tėtis mokėsi Itone tuo pačiu metu kaip ir jo 
tėvas. 

— Aš jam pasakiau, kad esu dokininko sūnus, — pasakojo Haris 
krisdamas į vienintelę patogią kabineto kėdę. 

— Tikrai? — paklausė Džailzas. — O ar jis tau minėjo, kad yra 
ministro sūnus? 

Haris nieko neatsakė. 

— Ar yra tokių, kuriuos man reikėtų stebėti atidžiau? — klausi- 
nėjo Džailzas. 

— Stivensonas. Jis — tarsi tarpinė grandelė tarp manęs ir Di- 
kinso. 

— Tada reikėtų užrakinti avarinio išėjimo duris, kol jis nesu- 
manė sprukti. 

Haris dažnai susimąstydavo apie tai, kur dabar būtų, jei Sena- 
sis Džekas tą naktį nebūtų jo įkalbėjęs grįžti į Šv. Bedą. 

— Kokia mums rytoj pirma pamoka? — žiūrinėdamas tvarka- 
raštį paklausė Haris. 

— Lotynų, — atsakė Dikinsas. — Todėl ir aiškinu Džailzui apie 
pirmąjį Pūnų karą. 

— 264—241-ieji metai prieš Kristų, — pratarė Džailzas. 

— Galiu lažintis, kad tau labai patiks, — pasakė Haris. 

— Taip, labai, — pritarė Džailzas. — Tiesiog negaliu sulaukti 
tęsinio — antrojo Pūnų karo. 

— 218—201-ieji metai prieš Kristų, — priminė Haris. 

— Vis negaliu atsistebėti, kaip graikai ir romėnai žinojo, kada 
tiksliai gims Kristus, — tarė Džailzas. 

— Cha cha cha, — nusikvatojo Haris. 

Dikinsas nenusijuokė, tik pasakė: 

— Ir galiausiai mums teks aiškintis apie trečiąjį Pūnų karą, ku- 
ris tęsėsi nuo 149-ųjų iki 146-ųjų prieš Kristų. 

— Ar mums tikrai reikia išmanyti apie visus tris karus? — pa- 
klausė Džailzas. 


Redklifo Švč. Marijos bažnyčia buvo sausakimša — čia susirin- 
ko miesto gyventojai ir studentai iškilmingų advento mišių su aštuo- 
niais skaitiniais ir aštuoniomis giesmėmis. Giedodamas „O, tikintie- 
ji, ateikite“, choras įžengė pro navą ir neskubėdamas ėjo tarpueiliu, 
o paskui išsirikiavo savo vietoje, ant pakylų. 

Direktorius perskaitė pirmą skaitinį. Paskui buvo giedama „O, 
mažasis Betliejaus miesteli“. Mišių programėlėje buvo nurodyta, 
kad trečią posmą giedos solistas ponaitis Haris Kliftonas. 

„Kaip tyliai, o, kaip tyliai, malonės lietūs lyja, o Dievas...“ Hario 
mama išdidžiai sėdėjo trečioje eilėje, o šalia jos sėdinti pagyvenusi 
ponia norėjo pasakyti kiekvienam parapijiečiui, kad jie klausosi jos 
anūko. Meisei iš kitos pusės sėdintis vyriškis negirdėjo nė žodelio, 
bet žvelgdamas į patenkintą šypsnį jo veide niekaip to nebūtum įta- 
ręs. Dėdės Steno niekur nesimatė. 

Antrą skaitinį skaitė komandos kapitonas; kai Džailzas grįžo į 
savo vietą, Haris pastebėjo, kad jis atsisėdo šalia garbingos išvaiz- 
dos vyriškio sidabriniais plaukais, kuris, Hario manymu, turėjo būti 
seras Valteris Baringtonas. Kartą Džailzas jam sakė, kad jo senelis 
gyvena dar didesniame name nei jis, bet Hariui tai atrodė absoliu- 
čiai neįmanoma. Džailzui iš kitos pusės sėdėjo jo mama ir tėtis. Po- 
nia Barington nusišypsojo Hariui, bet ponas Baringtonas nė kartelio 
nepažvelgė jo pusėn. 

Vargonams užgrojus „Mes — trys karaliai“ pradžią, visi susi- 
rinkusieji pakilo ir užgiedojo iš širdies. Kitą skaitinį skaitė ponas 
Frobišeris, o paskui įvyko tai, kas, panelės Mondei manymu, ir tu- 
rėjo būti ryškiausias visų mišių momentas. Tūkstantinė parapijie- 

čių minia nė nekrustelėjusi išklausė Hario giedamą „Tylią naktį“; jis 
giedojo taip aiškiai ir taip savimi pasitikėdamas, kad net direktorius 
nusišypsojo. 

Kitą skaitinį skaitė bibliotekos vyresnysis. Haris net kelis kar- 
tus buvo su juo parepetavęs Šv. Morkaus žodžius. Dikinsas visaip 
stengėsi išsisukti iš šitos kankynės, kaip pats pasakojo Džailzui, bet 
ponas Frobišeris buvo nepalenkiamas; ketvirtą skaitinį visada skai- 
to bibliotekos vyresnysis. Dikinsas — ne Džailzas, bet blogai nebuvo. 
Haris pamerkė jam akį, kai šis nušnarėjo į savo vietą prie tėvų. 

Tada choras pakilo sugiedoti „In Dulci Jubilo“; tikintieji liko 
sėdėti. Ši giesmė Hariui atrodė pati sunkiausia iš viso repertuaro dėl 
neįprastos harmonijos. 

Ponas Holkombas užsimerkė, kad dar geriau girdėtų vyriau- 
siąjį choro solistą stipendininką. Kai jis išgirdo menkutį, beveik vi- 
sai nejuntamą jo balso pertrūkį, Haris giedojo „Leisk visų širdims 
dainuoti“. Jis pamanė, kad Haris persišaldė. Panelė Mondei žinojo 
tikrąją priežastį. Ji jau anksčiau daugybę kartų buvo girdėjusi tokių 
ankstyvų ženklų. Ji meldėsi, kad būtų suklydusi, bet gerai žinojo, jog 
šios jos maldos nebus išklausytos. Haris sugiedos visas mišias, ir tik 
saujelė žmonių supras, kas vyksta; paskui jis dar galės giedoti ke- 
lias savaites, gal net kelis mėnesius, bet per Velykas jau kitas vaikas 
trauks „Džiaukimės, Viešpats prisikėlė“. 

Vos prasidėjus mišioms bažnyčioje pasirodžiusiam senyvam 
žmogui taip pat nekilo abejonių dėl to, kas nutiko. Senasis Džekas 
išėjo nesulaukęs paskutinio vyskupo palaiminimo. Jis žinojo, kad 

Haris negalės jo aplankyti iki kito šeštadienio, vadinasi, jis turės 
pakankamai laiko sugalvoti, kaip atsakyti į neišvengiamą klausimą. 


— Gal galėčiau asmeniškai su tavimi pasikalbėti, Kliftonai? — 
paklausė ponas Frobišeris nuskambėjus namų darbų ruošos pabai- 
gą skelbiančiam skambučiui. — Gal galėtum užeiti į mano kabinetą? 

Haris niekada nepamirš paskutinio karto, kai girdėjo tokius žo- 
džius. 

Jam uždarius kabineto duris, pensiono viršininkas pamojo sės- 
tis prie židinio, nors anksčiau niekada nebuvo to siūlęs. 

— Aš tik noriu tave patikinti, Hari, — dar vienas pirmas kar- 
tas, — jog faktas, kad nebegalėsi dainuoti chore, niekaip nepaveiks 
tau skirtos stipendijos. Mes, dirbantys Šventojo Bedos mokykloje, 
labai gerai suprantame, kad tavo indėlis į šią mokyklą yra gerokai 
svaresnis ir tikrai nebetelpa tarp koplyčios sienų. 

— Dėkoju, pone, — pratarė Haris. 

— Vis dėlto reikia aptarti tavo ateities planus. Muzikos moky- 
tojas man sakė, kad turi praeiti laiko, kol tavo balsas visai atsigaus, 
o tai, deja, reiškia, jog privalome būti realistai ir atitinkamai vertinti 
galimybes sulaukti Bristolio mokyklos siūlomos choristo stipendijos. 

— Nėra jokių galimybių, — ramiai atsakė Haris. 

— Turiu su tavimi sutikti, — kalbėjo Frobišeris. — Man palen- 
gvėjo, kai supratau, kad pats suvoki situaciją. Bet, — tęsė jis, — labai 
džiaugsiuosi galėdamas įtraukti tavo pavardę į pretendentų mokytis 
Bristolio mokykloje be stipendijos sąrašą. Vis dėlto, — pridūrė Fro- 
bišeris, kol Haris nespėjo atsakyti, — susiklosčius tokioms aplinky- 
bėms, turėtum apsvarstyti ir tai, kad, sakykim, Kolstono mokykloje 
arba Karaliaus koledže Glosteršyre galėtum tikėtis daugiau galimy- 
bių gauti stipendiją, be to, abiejose mokyklose stojamieji egzaminai 
yra gerokai paprastesni. 

— Ne, pone, ačiū, — atsakė Haris. — Pirmasis mano pasirinki- 
mas tebelieka Bristolio klasikinė mokykla. 

Praėjusį šeštadienį jis taip pat tvirtai tą patį pasakė ir Senajam 
Džekui, kai jo patarėjas kažką sumurmėjo apie be reikalo sudegintus 
tiltus. 

— Tebūnie, — pasakė ponas Frobišeris, nė nesitikėjęs kitokio 
atsakymo, tik jautęs pareigą pasiūlyti kitų alternatyvų. — O dabar 
paverskime šią kliūtį privalumu. 

— Kaip, jūsų manymu, tai padaryti, pone? 

— Na, kai tave atleido nuo kasdienių choro repeticijų, turėsi 
daugiau laiko pasirengti stojamajam egzaminui. 

— Taip, pone, bet vis tiek dar būsiu atsakingas ir už... 

— Padarysiu viską, kas tik nuo manęs priklausys, kad ateityje 
tave mažiau vargintų mokyklos seniūno pareigos. 

— Dėkoju, pone. 

— Beje, Hari, — stodamasis nuo kėdės kalbėjo Frobišeris, — ką 
tik perskaičiau tavo rašto darbą apie Džeinę Osten ir likau sužavėtas 
prielaidos, jog jei panelė Osten būtų galėjusi studijuoti universitete, 
galbūt niekada nebūtų parašiusi romano, o jei ir būtų, jos kūrinys 
tikriausiai nebūtų toks turtingas visokiausių įžvalgų. 

— Kartais neturėdamas pranašumo tampi pranašesnis, — pa- 
sakė Haris. 

— Nepanašu į Džeinę Osten, — tarė ponas Frobišeris. 

— Tai ne Osten, — atsakė Haris. — Bet šiuos žodžius pasakė 
žmogus, nesimokęs universitete, — pridūrė nieko daugiau nepaaiš- 
kindamas. 


Meisė pažvelgė į naująjį laikroduką ir nusišypsojo. 

— Jau turiu eiti, Hari, jei nenoriu pavėluoti į darbą. 

— Žinoma, mama, — atsakė sūnus pašokdamas nuo stalo. — 
Palydėsiu tave iki tramvajaus stotelės. 

— Hari, ar pamąstei, ką darysi, jei nelaimėsi tos stipendijos? — 
paklausė mama pagaliau užsimindama apie tai, ko vengė ištisas sa- 
vaites. 

— Nuolat mąstau, — atidarydamas duris atsakė Haris. — Bet jei 
taip nutiks, menkai iš ko turėsiu rinktis. Man teks grįžti į Merivudą, 
o sulaukus keturiolikos išeiti ir ieškotis darbo. 

— Ar jautiesi pasirengęs stoti prieš egzaminuotojus, mano ber- 
niuk? — paklausė Senasis Džekas. 

— Pasirenges, kaip visada, — atsakė Haris. — Beje, pasinaudo- 
jaujūsų patarimu ir peržvelgiau pastarųjų dešimties metų egzaminų 
užduotis. Jūs buvote teisus — tikrai yra tam tikras modelis; tam ti- 
krais tarpais pasikartoja vis tie patys klausimai. 

— Gerai. O kaip tau sekasi lotynų? Mes negalime sau leisti su- 
klupti ties lotynų užduotimis, kad ir kaip puikiai pavyktų kiti darbai. 

Haris nusišypsojo išgirdęs, kad Senasis Džekas sako „mes“. 

— Dėkingas Dikinsui už tai, kad praėjusią savaitę per kontroli- 
nį darbą surinkau šešiasdešimt devynis procentus, nors ir parašiau, 
kad Hanibalas perėjo Andus. 

— Apsirikai tik kokiais šešiais tūkstančiais mylių, — sukikeno 
Senasis Džekas. — Kaip manai, kas tau bus sunkiausia? 

— Įveikti keturiasdešimt berniukų iš Šventojo Bedos mokyklos, 
kurie taip pat laikys egzaminą, ką jau kalbėti apie dar du šimtus pen- 
kiasdešimt kitų mokyklų moksleivių. 

— Pamiršk juos. Jeigu padarysi tai, ką sugebi, jie tau — ne kliūtis. 

Haris tylėjo. 

— Na, kaip tavo balsas? — paklausė Džekas; jis visada keisdavo 
temą, kai tik Haris nutildavo. 

— Nieko nauja. Gali prireikti ištisų savaičių, kol sužinosiu, ar ta- 
pau tenoras, ar baritonas, ar bosas, bet ir tada niekas negalės garan- 
tuoti, kad gerai dainuosiu. Aišku tik viena — Bristolio mokykla man 
tikrai nesiūlys choristo stipendijos, kol būsiu lyg arklys lūžusia koja. 

— Liaukis, — subarė Džekas. — Nėra taip blogai. 

— Ne, dar blogiau. Jei būčiau arklys, mane nušautų ir išvaduo- 
tų iš kančių. 

Senasis Džekas nusijuokė. 

— Tai kada egzaminai? — paklausė, nors ir žinojo atsakymą. 

— Kitos savaitės ketvirtadienį. Devintą valandą prasidės ben- 
drų žinių patikrinimas; tądien bus dar penki rašto darbai; viskas 
baigsis anglų kalbos egzaminu ketvirtą valandą. 

— Gerai, kad egzaminai baigsis tavo mėgstamu dalyku. 

— Tikėkimės. Melskimės, kad būtų klausimas iš Dikenso, nes 
pastaruosius trejus metus užduoties iš jo kūrybos nebuvo, todėl ir 
skaitau Dikenso knygas net tada, kai užgesina šviesą. 

— Velingtonas savo prisiminimuose rašė, kad sunkiausias me- 
tas prieš bet kokį žygį — laukimas, kol mūšio rytą patekės saulė. 

— Sutinku su Geležiniu hercogu. Vadinasi, kitas porą savaičių 
mažai temiegosiu. 

— Tai svari priežastis, dėl kurios tau nereikėtų pas mane ateiti 
kitą šeštadienį, Hari. Pasistenk naudingiau praleisti laiką. Šiaip ar 
taip, jei gerai prisimenu, šventi savo gimtadienį. 

— Kaip sužinojote? 

— Turiu prisipažinti, kad The Times įžymybių skiltyje tikrai ne- 
perskaičiau. Bet kadangi ir pernai gimtadienis pasitaikė tą pačią die- 
ną, surizikavau ir nupirkau tau mažą dovanėlę, — jis paėmė paketėlį, 
suvyniotą į praėjusios savaitės laikraščio puslapį, ir padavė Hariui. 

— Ačiū, pone, — padėkojo Haris atrišdamas virvelę. 

Jis nuėmė laikraštį, atidarė tamsiai mėlyną dėžutę ir negalėda- 
mas patikėti savo akimis įsižiūrėjo į vyrišką „Ingersoll“ laikrodį, kurį 
paskutinį kartą buvo matęs pono Dikinso parduotuvės vitrinoje. 

— Ačiu, — pakartojo segdamasis ant riešo laikrodį. 

Kurį laiką jis niekaip negalėjo atplėšti nuo dovanos akių ir tik 
stebėjosi, iš kur Senasis Džekas gavo šešis šilingus. 


Egzamino rytą, dar prieš patekant saulei, Haris jau seniai ne- 
miegojo. Jis nėjo pusryčiauti ir ketino peržvelgti kelias senas bendrų 

žinių egzamino užduotis, pasikartoti šalių sostines pradedant Vo- 
kietija ir baigiant Brazilija, ministrų pirmininkų vadovavimo datas 
nuo Valpolio iki Loido Džordžo, monarchų valdymo datas nuo kara- 
liaus Alfredo iki Jurgio V. Po valandos jautėsi pasirengęs stoti prieš 
egzaminuotoją. 

Jis ir vėl buvo pasodintas pirmoje eilėje, tarp Baringtono ir Di- 
kinso. Ar šitas kartas nebus paskutinis? — svarstė Haris. Kai bokšto 
laikrodis išmušė dešimtą, keli mokytojai pasileido per suolų eiles, 
keturiasdešimčiai besijaudinančių berniukų dalindami bendrų žinių 
patikrinimo užduotis. Na, tiksliau, trisdešimt devyniems besijaudi- 
nantiems berniukams ir Dikinsui. 

Haris neskubėdamas perskaitė klausimus. Perskaitęs iki šim- 
tojo leido sau nusišypsoti. Paėmė plunksną, pamirkė jos galiuką į 
rašalinę ir pradėjo rašyti. Po keturiasdešimties minučių jis vėl skaitė 
šimtąjį klausimą. Dirstelėjo į savo laikrodį; jam dar buvo likusios 
dešimt minučių visiems atsakymams patikrinti. Minutėlę stabtelėjo 
prie trisdešimt ketvirto ir jį permąstė. Ar į Londono Tauerį už iš- 
davystę buvo pasiųstas Oliveris Kromvelis ar Tomas Kromvelis? Jis 
prisiminė kardinolo Volsio likimą ir pasirinko žmogų, kuris užėmė 
jo lordo kanclerio vietą. 

Kai vėl ėmė mušti laikrodis, Haris skaitė atsakymą į devynias- 
dešimt antrą klausimą. Jis skubiai permetė likusius aštuonis atsaky- 
mus, ir jo darbas buvo paimtas dar nenudžiūvus paskutinio atsaky- 
mo — Čarlzas Lindbergas — rašalui. 

Per dvidešimties minučių pertrauką Haris, Džailzas ir Dikinsas 
vaikštinėjo po kriketo aikštę, kur vos prieš savaitę Džailzas pelnė 
šimtą taškų. 

— Amo, amas, amat, — kartojo Dikinsas, uoliai kaldamas ber- 
niukams į galvas asmenuotes, nė karto nepažvelgdamas į Kenedžio 
„Lotynų pradžiamokslį“. 

— Amamus, amatis, amant, — kartojo Haris jiems pasukus at- 
gal, į egzaminų salę. 

Kai po valandos Haris atidavė lotynų egzamino užduotis, jis 
buvo tikras, kad surinks daugiau nei būtinus šešiasdešimt procentų; 
net Džailzas atrodė savimi patenkintas. Trijulei žingsniuojant į val- 
gyklą, Haris uždėjo Dikinsui ant peties ranką ir pasakė: 

— Dėkoju, drauguži. 

Jau vėliau, tą patį rytą perskaitęs geografijos užduotis, Haris 
tyliai padėkojo slaptajam savo ginklui. Per kelerius metus Senasis 
Džekas jam perteikė daug žinių, nors berniukas nė karto nebuvo pa- 
sijutęs taip, lyg sėdėtų klasėje. 

Per pietus Haris nepajudino nei peilio, nei šakutės. Džailzas 
vargais negalais įveikė pusę pyrago su mėsa, o Dikinsas šlamštė, net 
ausys linko. 

Tą popietę pirmasis egzaminas buvo istorijos, o šis dalykas 
Hariui nekėlė jokio nerimo. Henrikas VIII, Elžbieta, Rolis, Dreikas, 
Napoleonas, Nelsonas ir Velingtonas žygiavo į mūšio lauką, ir Haris 
dar kartą juos išvedė grumtis. 

Matematikos egzaminas buvo gerokai lengvesnis, nei jis tikėjo- 
si; net Džailzas pamanė, kad pavyks pelnyti dar šimtuką taškų. 

Per paskutinę pertrauką Haris grįžo į savo kambarį ir peržvelgė 
savo paties rašto darbą apie „Deividą Koperfildą“; buvo įsitikinęs, 
kad jam pavyks gerai atlikti mėgstamo dalyko užduotį. Jis nesku- 
bėdamas grįžo į egzaminų salę, nuolat kartodamas mėgstamiausią 
pono Holkombo žodį. Susikaupk. 

Haris žiurėjo į paskutinę tą dieną užduotį ir pamatė, kad šie 
metai buvo skirti Tomui Hardžiui ir Luisui Keroliui. Jis buvo skaitęs 
„Kasterbridžo merą“ ir „Alisą stebuklų šalyje“, bet Skrybėlius, Maik- 
las Henčardas ir Čečyro Katinas jam nebuvo taip gerai pažįstami, 
kaip Pegoti, daktaras Čilipas ir Barkis. Haris lėtai vedžiojo puslapyje 
plunksna, ir kai po valandos išmušė laikrodis, nebuvo įsitikinęs, ar 
parašė pakankamai. Išėjo iš salės ir žengė į popietės saulę kiek pris- 

lėgtas, nors pažvelgus į kitų varžovų veidus aiškiai buvo matyti, kad 
niekam ši užduotis nepasirodė lengva. Todėl Haris dar nepalaidojo 
visų vilčių. 


Paskui prasidėjo tai, ką ponas Holkombas dažnai vadindavo 
bjauriausia egzamino dalimi — begalinio laukimo dienos prieš mo- 
kyklos skelbimų lentoje oficialiai paskelbiant rezultatus; tai metas, 
kada berniukai prikrečia tokių dalykų, dėl kurių vėliau gailisi; sa- 
kytum, jie verčiau sutiktų būti pašalinti iš mokyklos, nei sužinotų 
tolesnį savo likimą. Vienas berniukas buvo sučiuptas už dviračių 
pašiūrės geriantis sidrą, kitas tualete rūkė cigaretes „Woodbine“, o 
trečią kažkas matė išeinantį iš vietinio kino teatro, kai miegamajame 
jau seniai buvo išjungta šviesa. 

Kitą šeštadienį Džailzui pirmą kartą šį sezoną nepasisekė krike- 
to aikštėje. Dikinsas grįžo į biblioteką, Haris leidosi į ilgus pasivaikš- 
čiojimus, mintyse vis perkratinėdamas visus atsakymus. Tačiau lai- 
mingesnis nepasijuto. | 

Sekmadienio popietę Džailzui sekėsi neką geriau; pirmadienį 
Dikinsas nenorom užleido savo vietą naujam bibliotekos vyresnia- 
jam, o antradienį Haris skaitė Hardžio „Toli nuo išprotėjusios mi- 
nios“ ir garsiai keikėsi. Trečiadienio naktį Džailzas ir Haris kalbėjosi 
iki paryčių, o Dikinsas saldžiai miegojo. 


Tą ketvirtadienio rytą, dar gerokai prieš bokšto laikrodžiui iš- 
mušant dešimtą, keturiasdešimt berniukų jau vaikštinėjo po kiemą 
susikišę į kišenes rankas, palenkę galvas, laukdami, kol pasirodys 
direktorius. Nors visi žinojo, kad daktaras Oukšotas nepasirodys nė 
minute anksčiau ir nė minute vėliau, be penkių dešimtą daugumos 
akys žvelgė per kiemą, į direktoriaus namų duris; visi laukė, kol jos 

atsidarys. Kiti dirsčiojo į laikrodį didžiajame koridoriuje ir troško, 
kad minutinė rodyklė judėtų truputį greičiau. 

Sulig pirmuoju laikrodžio dūžiu direktorius Samuelis Oukšo- 
tas atidarė savo namų duris ir žengė ant tako. Vienoje rankoje jis 
nešėsi popieriaus lapą, kitoje — keturis metalinius smeigtukus. Šis 
žmogus visada viską apgalvoja. Priėjęs tako galą jis atidarė vartelius 
ir įprastu žingsniu patraukė mokyklos kiemu, nekreipdamas dėme- 
sio į susirinkusiuosius. Berniukai skubiai traukėsi iš kelio padary- 
dami koridorių, kad direktoriui niekas netrukdytų eiti. Jis sustojo 
prie skelbimų lentos sulig dešimtuoju laikrodžio dūžiu. Direktorius 
prisegė prie lentos egzamino rezultatus ir netaręs nė žodžio nuėjo. 

Keturiasdešimt berniukų puolė pirmyn, grūdosi prie skelbimų 
lentos. Niekas nenustebo, kad sąrašo viršuje buvo Dikinsas, kuris 
surinko 92 procentus; jis laimėjo Bristolio mokyklos Peloukvino sti- 
pendiją. Džailzas net pašoko nė nesistengdamas slėpti palengvėji- 
mo — prie jo pavardės buvo parašytas įvertinimas — 64 procentai. 

Abu berniukai atsigręžė ieškodami savo draugo. Haris stovėjo 
vienas, toli nuo išprotėjusios minios. 


Meisė Klifton 


1920—1936 

epasakyčiau, kad per mudviejų su Arturu tuoktuves bū- 

tume daug prikaitę; kita vertus, nei Tankokai, nei Klifto- 
nai niekada neturėjo skambančiųjų. Pasirodo, brangiausiai atsiėjo 
choras — pusę kronos, — bet atsipirko kiekvienas pensas. Visada 
norėjau giedoti panelės Mondei chore; nors ji sakė, kad mano balsas 
pakankamai geras, negalėjau tikėtis ten patekti, nes nemokėjau nei 
skaityti, nei rašyti. 

Vaišės, jeigu taip galima sakyti, buvo surengtos Arturo tėvų 
namuose su terasa Varyklos gatvėje: alaus statinaitė, keli sumušti- 
niai su riešutų sviestu ir tuzinas pyragėlių su kiaulienos įdaru. Mano 
brolis Stenas net atsinešė savo žuvies su bulvėmis. Be to, turėjome 
anksti išeiti, kad spėtume į paskutinį autobusą, važiuojantį į Veston 
Super Merą, kur ketinome vykti medaus mėnesio. Penktadienio va- 
karą Arturas išnuomojo svečių namus pajūryje, ir kadangi kone visą 
savaitgalį lijo, mes beveik neišėjome iš miegamojo. 

Keista, kad antrą kartą mylėjausi taip pat Veston Super Mere. 
Kai pirmą kartą pamačiau Arturą nuogą, mane ištiko šokas. Per visą 
jo pilvą driekėsi tamsiai raudonas prastai susiūtos žaizdos randas. 
Po velnių vokiečius. Jis niekada nesakė, kad per karą buvo sužeistas. 

Nenustebau, kai Arturas susijaudino, vos tik nusimečiau apa- 
tinuką, bet, turiu pripažinti, maniau, kad prieš mylėdamasis jis nu- 
siaus batus. 

Iš svečių namų išėjome sekmadienio popietę ir paskutiniu au- 

tobusu grįžome į Bristolį, nes pirmadienio rytą, šeštą valandą, Artu- 
ras jau turėjo būti doke. 

Po vestuvių Artutas persikraustė į mūsų namą — jis pasakė 
mano tėvui, kad čia pagyvensime tik iki tol, kol išgalėsime įsigyti 
savo namus, o tai reiškė, kol mirs kuris nors vienas iš mūsų tėvų. 
Šiaip ar taip, abi mūsų šeimos Varyklos gatvėje gyveno nuo neatme- 
namų laikų. 

Arturas apsidžiaugė, kai pasakiau, kad laukiuosi, nes norėjo 
mažiausiai šešių vaikų. Nerimavau žinodama, kad pirmas vaikas 
bus ne jo, bet kadangi visa tiesa buvo aiški tik man ir mamai, nebuvo 
jokių priežasčių kokiems nors Arturo įtarinėjimams. 

Po aštuonių mėnesių pagimdžiau berniuką; ačiū Dievui, jokie 
ženklai nerodė, kad vaikelis ne Arturo. Pakrikštijome jį Haroldu; 
mano tėvas buvo patenkintas, nes tai reiškė, kad jo vardas gyvuos 
dar vieną žmonių kartą. 

Nuo tada buvau garantuota, kad aš kaip mama ir močiutė suk- 
siuosi namuose kasmet gimdydama po vaikelį. Juk Arturas augo aš- 
tuonių vaikų šeimoje, o aš buvau ketvirta iš penkių. Bet, pasirodo, 
Haris buvo vienintelis mano vaikas. 


Vakarais po darbo Arturas paprastai iškart eidavo namo, nes 
norėdavo nors truputį pabūtų su vaikeliu, kol dar nespėdavau jo pa- 
guldyti. Kai tą penktadienio vakarą jis nepasirodė, pamaniau, kad su 
mano broliu nuėjo į aludę. Bet kai tuoj po vidurnakčio įvirto mirtinai 
girtas, penkių svarų banknotų pluoštu mosuojantis Stenas, Arturo 
niekur nesimatė. Tiesą sakant, Stenas man davė vieną banknotą, ir 
aš susimąsčiau, ar tik jis nebus apiplėšęs banko. Bet kai jo paklau- 
siau, kur Arturas, jis nepratarė nė žodžio. 

Tą naktį nėjau miegoti, tik sėdėjau ant apatinio laiptelio ir lau- 
kiau, kol mano vyras grįš namo. Nuo mūsų vestuvių dienos Arturas 
nė vienos nakties nebuvo praleidęs ne namie. 

Nors kitą rytą į virtuvę Stenas nusileido jau išsiblaivęs, jis ir per 
pusryčius nepratarė nė žodžio. Kai vėl paklausiau, kur Arturas, tvir- 
tino jo nematęs nuo tada, kai vakar vakare baigė darbą. Nesunku su- 
prasti, kada Stenas meluoja, nes tada jis nežiūri į akis. Jau rengiausi 
dar labiau jį paspausti, bet išgirdau beldimą į lauko duris. Pirmiau- 
sia šovė mintis, kad beldžia Arturas, todėl nuskubėjau atidaryti. 

Man atidarius, į namus įpuolė du policininkai; įbėgeę į virtuvę 
jie čiupo Steną, antrankiais surakino rankas ir pasakė, kad jis sui- 
mamas už įsilaužiamąją vagystę. Dabar supratau, iš kur tie penkių 
svarų banknotai. 

— Aš nieko nevogiau, — protestavo Stenas. — Pinigų man davė 
ponas Baringtonas. 

— Įtikinama istorija, Tankokai, — pratarė pirmasis policininkas. 

— Bet tai — gryna tiesa, Dievas mato, — kartojo Stenas, kai jį 
tempė į cypę. Šįkart žinojau, kad Stenas nemeluoja. 

Palikau Harį su mama ir nubėgau į prieplauką, vildamasi ten 
rasti Arturą jau užsiregistravusį į rytinę pamainą; maniau, jis galės 
man papasakoti, kodėl suėmė Steną. Stengiausi negalvoti apie tai, 
kad Arturas irgi gali būti suimtas. 

Prie vartų budintis žmogus pasakė, kad Arturo nematė visą 
rytą. Tačiau patikrinęs pamainų grafiką sutriko, nes paaiškėjo, jog 
vakar vakare Arturas nepasižymėjo prieš išeidamas. Budėtojas man 
tik tiek tepasakė: 

— Manęs nekaltink. Vakar vakare nebudėjau. 

Tik vėliau susimąsčiau apie tai, kodėl jis pavartojo žodį „nekal- 
tink“. 

Nuėjau į doką ir paklausiau Arturo bičiulių, bet jie visi giedojo tą 
patį. „Nemačiau jo nuo vakar vakaro.“ Paskui jie kuo greičiausiai pa- 
sišalino. Jau rengiausi keliauti į nuovadą įsitikinti, ar Arturo irgi ne- 


suėmė, bet tada pamačiau pro šalį gūrinantį senuką nunarinta galva. 

Pasileidau iš paskos, nors maniau, kad ir jis lieps man dingti 
iš akių arba tvirtins nesuprantąs, apie ką kalbu. Bet man priėjus jis 
sustojo, nusiėmė kepurę ir pasakė: „Labas rytas.“ Toks mandagu- 
mas nustebino, be to, tada man buvo drąsiau paklausti, ar šįryt jis 
nematė Arturo. 

— Ne, — atsakė. — Paskutinį kartą jį mačiau vakar po pietų, kai 
jis dirbo antroje pamainoje, kartu su jūsų broliu. Gal jums reikėtų 
jo ir paklausti. 

— Negaliu, — pasakiau. — Jį suėmė ir nugabeno į cypę. 

— O kuo jį apkaltino? — sutrikęs paklausė Senasis Džekas. 

— Nežinau, — atsakiau. 

Senasis Džekas papurtė galvą. 

— Negaliu jums padėti, ponia Klifton, — pasakė. — Bet mažiau- 
siai du žmonės žino, kaip viskas nutiko. 

Jis mostelėjo galva į didelį raudonų plytų pastatą, kurį Arturas 
visada vadino „valdyba“. 

Net sudrebėjau pamačiusi pro to pastato duris išeinantį polici- 
ninką, o kai vėl atsigrežiau, Senasis Džekas jau buvo dingęs. 

Mąsčiau, ar nevertėtų nueiti į „valdybą“ arba, kitaip tariant, į 
Baringtono kontorą, bet paskui persigalvojau neiti. Ir ką gi pasaky- 
čiau, jei atsidurčiau akis į akį su Arturo bosu? Galiausiai nieko nepe- 
šusi patraukiau namo, stengdamasi susivokti, kas čia dedasi. 


Stebėjau parodymus teikiantį Hugą Baringtoną. Tas pats pasi- 
tikėjimas, ta pati arogancija, ta pati pusiau tiesa, įtikinamai pilama 
prisiekusiesiems, kokios ir aš klausiausi, jam šnabždant atkampia- 
me miegamajame. Kai jis išėjo iš liudytojo tribūnos, supratau, kad 
Stenas neturi nė menkiausio šanso išsisukti. 

Sakydamas apibendrinamąją kalbą teisėjas mano brolį apibūu- 
dino kaip paprastą vagį, pasinaudojusį savo padėtimi ir apiplėšusį 

darbdavį. Baigdamas jis pasakė, jog neturi jokio kito pasirinkimo, 
kaip tik pasodinti jį trejiems metams. 

Nuosekliai stebėjau visą teismo procesą, vildamasi nugirsti 
nors lašą informacijos ar kokią nors užuominą apie tai, kas tądien 
nutiko Arturui. Bet kai teisėjas pagaliau pareiškė „teismas baigtas“, 
man nė per plauką niekas nepaaiškėjo, nors neabejojau, kad mano 
brolis papasakojo ne viską. Dar praeis laiko, iki išsiaiškinsiu kodėl. 

Vienintelis kitas žmogus, kuris nepraleido nė vienos teismo 
dienos, buvo senis Džekas Taras, bet mes nesikalbėjome. Tiesą sa- 
kant, jei ne Haris, gal niekada nebebūčiau su juo susitikusi. 


Prireikė laiko, kol susitaikiau su mintimi, kad namo Arturas 
niekada negrįš. 

Praėjo kelios dienos po Steno išėjimo, ir aš supratau, ką iš tikrųjų 
reiškia žodžiai „sunkiai verstis“. Kai vienas iš dviejų šeimos duonpel- 
nių buvo uždarytas, o kitas — vienas Dievas težino kur, greitai pasiju- 
tome atsidūrę prie skurdo ribos. Laimei, Varyklos gatvėje galiojo to- 
kia nerašyta taisyklė — jei kas nors „užšvenčia“, kaimynai daro viską, 
kad tik kaip nors padėtų vargstančiai šeimai. 

Retsykiais pas mus užsukdavo kunigas Vatsas; jis net grąžino 
kelias monetas iš tų, kurias metų metus metėme į aukų dėžutę. Pa- 
nelė Mondei lankydavosi retai, bet atnešdavo šį tą daugiau nei vien 
naudingų patarimų; iš mūsų ji visada išeidavo tuščiu krepšiu. Ta- 
čiau man niekas negalėjo kompensuoti vyro netekties ir nekaltai į 
kalėjimą pasodinto brolio, o sūnui niekas negalėjo grąžinti tėvo. 

Haris neseniai žengė pirmąjį žingsnelį, bet aš jau dabar bijojau 
išgirsti pirmą jo žodį. Ar jis bent prisimins, kas sėdėdavo stalo gale, 
ar paklaus, kodėl to žmogaus nebėra? Senelis pasiūlė sprendimą, kai 
ėmėme tartis, ką pasakyti Hariui, kai jis pradės klausinėti. Visi nuta- 
rėme pasakoti tą pačią istoriją; kad ir kaip būtų, vargu ar Haris kada 
nors susidurs su Senuoju Džeku. 

Tačiau tuo metu didžiausia Tankokų šeimos problema buvo pa- 
stangos kaip nors atsiginti nuo bado ir, svarbiausia, išvengti nuom- 
pinigių rinkėjo ir antstolio. Išleidusi Steno duotus penkis svarus, 
įkeitusi mamos dovanotą pasidabruotą arbatos sietelį, sužadėtuvių 
žiedą ir galiausiai vestuvinį žiedą, baiminausi, kad ilgai netrukus bū- 
sime iškeldinti. 

Tačiau šitai buvo atidėta kelioms savaitėms, nes į duris vėl pa- 
sibeldė. Šįkart ne policininkai, o žmogus, pavarde Sparksas; jis man 
pasakė, kad yra Arturo profsąjungos atstovas ir atėjo patikrinti, ar 
kompanija man išmokėjo kokią nors kompensaciją. 

Nusivedusi poną Sparksą į virtuvę ir įpylusi jam puodelį arba- 
tos pasakiau: „Negavau nė skatiko. Jie pasakė, kad jis išėjo neįspė- 
jes, todėl nėra atsakingi už jo veiksmus. O aš ir dabar nežinau, kas iš 
tikrųjų tądien atsitiko.“ 

— Ir aš nežinau, — atsakė ponas Sparksas. — Jie visi tyli kaip 
užsiūti — ne tik valdyba, bet ir darbininkai. Negaliu iš jų ištraukti 
nė žodelio. „Man gyvybė mielesnė“, — pasakė vienas iš jų. Bet jūsų 
vyras mokėjo profsąjungos nario mokestį, — pridūrė, — todėl jums 
priklauso kompensacija. 

Stovėjau nenutuokdama, apie ką jis kalba. 

Ponas Sparksas išsiėmė iš portfelio dokumentą, padėjo jį ant 
virtuvės stalo ir atvertė antrą puslapį. 

— Čia pasirašykite, — pasakė bakstelėdamas pirštu ant taške- 
liais pažymėtos linijos. 

Kai jo nurodytoje vietoje parašiau kryželį, jis išsitraukė iš kiše- 
nės voką. 

— Atsiprašau, kad čia tiek mažai, — pasakė duodamas jį man. 

Nepravėriau voko, kol jis nebaigė arbatos ir neišėjo. 

Arturo gyvybę jie įkainojo septyniais svarais, devyniais šilingais 
ir šešiais pensais. Sėdėjau viena prie virtuvės stalo ir, manau, būtent 
tą akimirką supratau, kad jau niekada nebepamatysiu savo vyro. 

Tą popietę nuėjau į lombardą ir iš pono Koheno atsiėmiau ves- 
tuvinį žiedą; tik tiek ir tegalėjau padaryti Arturo atminimui. Kitą 
rytą padengiau nuomos skolas, atsiskaičiau su mėsininku, su kepėju 
ir, taip taip, su žvakių liejiku. Ir man dar šiek tiek liko smulkių, už 
kuriuos bažnyčioje įsigijau padėvėtų drabužių — daugiausia Hariui. 

Bet nepraėjus nė mėnesiui mėsininkas vėl žymėjosi kreida 
mano skolą, taip pat ir kepėjas, ir žvakių liejikas, o netrukus man 
teko grįžti į lombardą ir vėl atiduoti ponui Kohenui vestuvinį žiedą. 

Kai į 27-0jo numerio duris pasibeldė nuompinigių rinkėjas ir 
nesulaukė jokio atsako, manau, nė vienas šeimos narys nebūtų nu- 
stebes, jei netrukus būtų sulaukęs ir kito svečio — antstolio. Tada ir 
nutariau, kad atėjo metas ieškotis darbo. 


12 


Meisei nebuvo paprasta susirasti darbo, nes visai neseniai vy- 
riausybė buvo išleidusi visiems darbdaviams skirtą direktyvą pir- 
miausia įdarbinti ginkluotosiose pajėgose tarnavusius vyrus, o tik 
paskui svarstyti kitas kandidatūras. Taip buvo ketinama laikytis 
Loido Džordžo pažado, kad Britanijos kariai grįš namo — į šalį, tin- 
kančią didvyriams. 

Nors po nepriekaištingo darbo šaudmenų gamyklose karo me- 
tais daugiau nei trisdešimties sulaukusioms moterims per paskuti- 
nius rinkimus buvo suteikta balsavimo teisė, taikos metu jos atsidū- 
rė darbo ieškančiųjų eilės gale. Meisė nutarė, jog daugiausia šansų ji 
turės ieškodama darbų, kurie vyrams netinka arba, jų manymu, yra 
per daug žeminantys, arba juokingai apmokami. Taip mąstydama 
Meisė atsistojo į eilę prie didžiausio mieste darbdavio — „W. D. « H. 
O. Wills“. Kai priėjo jos eilė, Meisė paklausė prižiūrėtojo: 

— Ar tiesa, kad ieškote pakuotojų cigarečių fabrikui? 

— Taip, bet tu per jauna, širdele, — atsakė prižiūrėtojas. 

— Man dvidešimt dveji. 

— Tu per jauna, — pakartojo. — Ateik po dvejų trejų metų. 

Meisė grįžo į Varyklos gatvę ir dar spėjo kartu su mama ir Ha- 
riu išsrėbti dubenėlį vištienos sultinio su likusia nuo praėjusios sa- 
vaitės duonos žiaubere. 

Kitą dieną ji stojo į dar ilgesnę eilę prie Harvio kompanijos, 
prekiaujančios alkoholiu. Kai po trijų valandų atėjo jos eilė, vyriškis 
balta krakmolyta apykakle ir siauru juodu kaklaraiščiu jai pasakė, 
kad jie priima tik jau turinčius panašaus darbo patirties. 

— Tai kaip man tos patirties įgyti? — klausinėjo Meisė, steng- 
damasi nepasirodyti labai nuliūdusi. 

— Galite pradėti pas mus mokytis. 

— Tada pradėsiu, — atsakė ji krakmolytai apykaklei. 

— Kiek jums metų? 

— Dvidešimt dveji. 

— Jūs per sena. 

Visą šešiasdešimties sekundžių pokalbį Meisė atkartojo savo 
mamai žodis žodin prie dar skystesnio sultinio dubens iš to paties 
puodo ir kriaukšlio duonos iš to paties kepalo. 

— Bet kada galima pamėginti nueiti į dokus, — pasiūlė Meisės 
motina. 

— Apie ką tu kalbi, mama? Nejau turėčiau imtis kroviko darbo? 

Meisės motina nenusijuokė; kita vertus, Meisė nė neprisiminė, 
kada paskutinį kartą girdėjo motiną besijuokiančią. 

— Dokuose visada būna darbo valytojoms, — pasakė motina. — 
Dievas mato, jie tau skolingi. 

Kitą rytą, saulei dar nepatekėjus, Meisė jau buvo atsikėlusi ir 
apsirengusi; kadangi pusryčiams nebuvo ko valgyti, ji alkana leidosi 
ilgon kelionėn į prieplauką. 

Atėjusi pasakė prie vartų budinčiam vyrui, kad ieško valytojos 
darbo. 

— Kreipkis į ponią Netls, — paaiškino vyriškis linktelėdamas 
didelio raudonų plytų namo, į kurį Meisė kadaise vos neužėjo, pu- 
sėn. — Ji atsakinga už valytojų priėmimą ir atleidimą. 

Buvo aišku, kad budėtojas Meisės neprisiminė. 

Sunerimusi Meisė patraukė pastato link, bet, iki durų likus ke- 
liems žingsniams, sustojo kaip įkirsta. Ji stovėjo ir žiūrėjo, kaip vo- 
relė šauniai apsirengusių vyriškių su skrybėlėmis ir paltais, su skė- 
čiais rankose žengė pro dvivėres duris. 

Meisė stovėjo drebėdama ryto šaltyje ir drąsino save nusekti 
paskui juos. Ji jau rengėsi apsisukti ir nueiti, kai pamatė pro kitas — 
šonines — pastato duris žengiančią pagyvenusią moterį darbiniu 
chalatu. Meisė ją pasivijo. 

— Ko nori? — įtariai paklausė moteris, kai Meisė prie jos priėjo. 

— Ieškau darbo. 

— Gerai, — atsakė. — Jaunimas mums pravers. Eik pas ponią 
Netls, — pridūrė rodydama į siauras dureles, už kurių, sakytum, ga- 
lėjo būti kamarėlė šluotoms laikyti. Meisė drąsiai prisiartino prie 
durų ir pabeldė. 

— Įeikite, — pasigirdo pavargęs balsas. 

Pravėrusi duris Meisė pamatė maždaug savo motinos amžiaus 
moterį, sėdinčią ant vienintelės visame kambarėlyje kėdės, tarp ki- 
birų, šluotų ir kelių didelių gabalų muilo. 

— Man buvo pasakyta kreiptis į jus; aš ieškau darbo. 

— Tau buvo pasakyta teisingai. Bet tik jei nori dirbti visas Die- 
vulio skirtas valandas už varganus pinigus. 

— Kiek tų valandų ir kokie pinigai? — paklausė Meisė. 

— Pradedi trečią ryto ir iki septintos turi būti sutvarkiusi visas 
patalpas, nes tada pradeda rinktis tie plunksnagraužiai; jų kabine- 
tai turi būti švarutėliai. Arba gali pradėti dirbti septintą vakaro ir 
tvarkytis iki vidurnakčio; kaip nori. Užmokestis toks pats, nesvarbu, 
kokį laiką pasirinksi; šeši pensai už valandą. 

— Dirbsiu abi pamainas, — atsakė Meisė. 

— Gerai, — sutiko moteris imdama kibirą ir šluotą. — Susitiksi- 
me čia, šįvakar, septintą; tada ir pamokysiu, kaip ką daryti. Aš vardu 
Vera Netls. O tu? 

— Meisė Klifton. 

Ponia Netls numetė ant grindų kibirą ir atrėmė į sieną šluotą. 
Priėjusi prie durų jas atidarė. 

— Čia tau darbo nėra, ponia Klifton, — pasakė. 


Kitą mėnesį Meisė mėgino gauti darbo batų parduotuvėje, bet 
valdytojui pasirodė, kad negalima priimti į darbą žmogaus su skylė- 
tais batais; mėgino eiti pas skrybėlaičių meistre, kur pokalbis pasi- 
baigė tą pačią akimirką, kai paaiškėjo, kad Meisė negali finansiškai 
prisidėti prie verslo; ji ėjo ir į gėlių parduotuvę, bet ten niekas nė 
nesikalbėjo su neturinčiais savo sodo. Senelio žemės sklypelis sodo 
neatstojo. Apimta nevilties ji ieškojo smuklininkės darbo vietinėje 
aludėje, bet šeimininkas pasakė: „Atleisk, širdele, tavo papai per 
maži.“ 

Kitą sekmadienį Šventojo Kristaus Gimimo bažnyčioje Meisė 
atsiklaupė ir paprašė Dievulio ištiesti pagalbos ranką. 

Paaiškėjo, kad toji ranka — panelė Mondei, ji Meisei pasakė, 
kad turi draugę, arbatinės Plačiojoje gatvėje šeimininkę, kuri ieško 
padavėjos. 

— Bet aš neturiu patirties, — pasakė Meisė. 

— Gali pasirodyti, jog tai — tik privalumas, — atsakė panelė 
Mondei. — Tavęs tikrai nesiūlyčiau, jei nežinočiau, kad puikiai su- 
sitvarkysi. Bet turiu tave įspėti, Meise, kad panelė Tilė nepaprastai 
punktuali. Būk rytoj rytą prie arbatinės prieš aštuntą. Jei pavėluosi, 
pirmoji apie tave susidaryta nuomonė kartu bus ir paskutinė. 

Kitą rytą Meisė stovėjo prie Tilės arbatinės šeštą ir nepajudėjo 

iš vietos ištisas dvi valandas. Be penkių aštuntą apkūuni, gražiai ap- 
sirengusi pusamžė moteris su tvarkingai susuktu plaukų kuodu ir 
ant nosies galo kybančiais pusmėnulių pavidalo akiniais apvertė ant 
durų kabančią lentelę „Uždaryta“, pakeisdama į užrašą „Atidaryta“, 
ir įleido nustėrusią Meisę vidun. 

— Jūs priimta į darbą, ponia Klifton, — tokie buvo pirmi naujo- 
sios Meisės viršininkės žodžiai. 


Kai Meisė išeidavo į darbą, Harį prižiūrėdavo močiutė. Nors 
Meisei mokėjo tik po devynis pensus už valandą, jai buvo leidžiama 
pasilikti pusę arbatpinigių, todėl po sėkmingos savaitės ji galėdavo 
parnešti namo visus tris svarus. Buvo ir nenumatytų premijų. Kai 
tik lentelė „Atidaryta“ šeštą valandą vakaro būdavo apverčiama į 
„Uždaryta“, panelė Tilė leisdavo Meisei pasiimti į namus neišpirk- 
to maisto. Žodis „pasenęs“ iš kliento lūpų šioje arbatinėje nebuvo 
leistinas. 

Po šešių mėnesių panelė Tilė buvo taip patenkinta Meisės 
darbu, kad paskyrė jai aptarnauti aštuonis nuolatinius staliukus, o 
dar po šešių mėnesių Meisė jau turėjo kelis nuolatinius klientus, 
kurie reikalaudavo tik Meisės patarnavimų. Panelė Tilė išsprendė 
šią problemą, padidindama Meisės staliukų skaičių iki dvylikos ir 
pakeldama atlyginimą iki šilingo už valandą. Du kartus per savaitę 
gaudama atlyginimą Meisė ir vėl galėjo nešioti abu žiedus — suža- 
dėtuvių ir vestuvinį; pasidabruotas arbatžolių sietelis taip pat atsi- 
dūrė savo vietoje. 


Atvirai kalbant, už gerą elgesį vos po aštuoniolikos mėnesių iš 
kalėjimo paleisto Steno sugrįžimas, Meisės manymu, buvo ir gerai, 
ir blogai. 

Dabar jau trejų su puse Haris turėjo vėl kraustytis į motinos 
kambarį, ir Meisė stengėsi negalvoti apie tai, kaip buvo ramu, kai 
Stenas sėdėjo. 

Meisė nustebo, kai Stenas atgavo senąjį darbą doke, tarsi nieko 
nė nebūtų nutike. Ir šitai ją dar labiau įtikino, kad apie Arturo din- 
gimą jis žinojo gerokai daugiau nei pasakojo, kad ir kaip stipriai kas 
jį spaustų. Kartą, kai Meisė pradėjo klausinėti itin primygtinai, jis 
jai užvožė. Nors kitą rytą panelė Tilė dėjosi nepastebinti pamuštos 
akies, keli arbatinės lankytojai pastebėjo, todėl Meisė daugiau nie- 
kada nieko brolio neklausinėjo. Bet kai tik Haris ko nors paklaus- 
davo apie tėvą, Stenas laikydavosi šeimos susitarimo ir atsakydavo: 
„Tavo senį užmušė per karą. Kai jį kliudė kulka, stovėjau šalia.“ 


Kone visą laisvalaikį Meisė skirdavo Hariui. Kai tik berniukas 
tiek paaugs, kad galės lankyti Merivudo pradžios mokyklą, jai bus 
kur kas lengviau gyventi, manė ji. Bet kasrytinės kelionės lydint Harį 
į mokyklą reiškė papildomas išlaidas — norėdama nepavėluoti į dar- 
bą, Meisė turėjo važinėti tramvajumi. Per pietus jai tekdavo daryti 
pertrauką, kad pasiimtų sūnų iš mokyklos. Pagirdžiusi Harį arbata 
Meisė palikdavo berniuką močiutės priežiūrai ir grįždavo į darbą. 

Haris buvo nuėjęs į mokyklą vos kelias dienas, kai maudydama 
sūnų Meisė ant jo nugaros pastebėjo rykščių žymes. 

— Kas tau taip padarė? — griežtai paklausė ji. 

— Direktorius. 

— Už ką? 

— Negaliu sakyti, mama. 

Kai Meisė pamatė dar šešis randus nė neužgijus pirmiesiems, 
ji vėl ėmė Harį klausinėti, bet šis ir vėl nieko nesakė. Kai rykščių 
žymės atsirado trečią kartą, Meisė apsivilko paltą ir patraukė į Meri- 
vudo pradinę, ketindama iškloti mokytojui viską, ką apie tai mano. 

Ponas Holkombas buvo visai ne toks, kokį tikėjosi išvysti Mei- 
sė. Pirmiausia, jis vargiai buvo už ją vyresnis; jai įžengus į kabinetą 
jis atsistojo; ponas Holkombas visai nebuvo panašus į tuos mokyto- 
jus, kuriuos ji prisiminė iš savo mokslų Merivude dienų. 

— Kodėl direktorius lupa mano sūnų? — rūsčiai paklausė ji, po- 
nui Holkombui nė nespėjus pasiūlyti jai atsisėsti. 

— Nes jis bėga iš pamokų, ponia Klifton. Jis dingsta iškart po 
rytinės rikiuotės ir grįžta po pietų, kad spėtų pažaisti futbolą. 

— Tai kur jis visą dieną būna? 

— Manyčiau, prieplaukoje, — atsakė Holkombas. — Gal jūs 
man galėtumėte pasakyti kodėl. 

— Nes ten dirba jo dėdė, kuris Hariui nuolat kartoja, kad mo- 
kykla — tai tuščias laiko švaistymas, nes anksčiau ar vėliau jis pra- 
dės su juo dirbti pas Baringtoną. 

— Tikiuosi, taip nenutiks, — tarė Holkombas. 

— Kodėl taip sakote? — paklausė Meisė. — Jo tėvui toks darbas 
tiko. 

— Jam gal ir tiko, bet Hariui netiktų. 

— Ką jūs tuo norite pasakyti? — piktinosi Meisė. 

— Haris gabus, ponia Klifton. Labai sumanus. Jeigu tik galė- 
čiau jį įtikinti dažniau lankyti pamokas, net sunku įsivaizduoti, ko 
jis galėtų pasiekti. 

Meisė staiga susimąstė, ar apskritai kada nors išsiaiškins, kuris 
iš tų dviejų vyrų buvo Hario tėvas. 

— Kai kurie sumanūs vaikai nė nesupranta, kokie yra protingi, 
kol nebaigia mokyklos, — tesė ponas Holkombas, — o paskui visą li- 
kusį gyvenimą gailisi, kad veltui iššvaistė metų metus. Noriu užtikrin- 
ti, kad Haris tarp tokių nepaklius. 

— Ką norėtumėt, kad padaryčiau? — paklausė Meisė pagaliau 
atsisėsdama. 

— Paskatinkite jį lankyti mokyklą, o ne per dienas šlaistytis 
dokuose. Pasakykite jam, kad labai didžiuositės, jeigu jam puikiai 

seksis ir klasėje, ne tik futbolo aikštėje, nors, ponia Klifton, jei dar 
kartais nežinote, futbolas nėra jo didysis pliusas. 

— Pliusas? 

— Atleiskite. Bet dabar jau ir Hariui turėtų būti aišku, kad jis 
nepaklius į mokyklos vienuoliktuką, ką jau kalbėti apie Bristolio ko- 
mandą. 

— Padarysiu viską, ką galiu, kad tik padėčiau, — pažadėjo Meisė. 

— Ačiū, ponia Klifton, — padėkojo Holkombas, kai Meisė atsi- 
stojo eiti. — Jeigu sugebėsite jį paskatinti, net neabejoju, kad jūsų 
žodžiai bus gerokai paveikesni už direktoriaus rykštes. 

Nuo tos dienos Meisė gerokai labiau pradėjo domėtis viskuo, ko 
Haris mokėsi mokykloje. Jai patikdavo klausytis jo pasakojimų apie 
poną Holkombą, apie tai, ko jis tą dieną mokė, o kadangi rykščių žy- 
mių nebebūdavo, ji manė, kad sūnus liovėsi bėgiojęs iš pamokų. Bet 
vieną vakarą, prieš eidama miegoti, Meisė vėl pamatė randus, tik 
šįkart raudonesnius ir gilesnius. Jai nereikėjo eiti susitikti su ponu 
Holkombu, nes kitą dieną jis pats atėjo į arbatinę. 

— Jis ištisą mėnesį lankė mano pamokas, — kalbėjo ponas Hol- 
kombas, — o paskui vėl dingo. 

— Bet aš jau nebežinau, ką dar galėčiau padaryti, — bejėgiškai 
atsakė Meisė. — Jau nebeduodu kišenpinigių, pasakiau, kad nesiti- 
kėtų iš manęs nė penso, jei nelankys mokyklos. Tiesą sakant, jo dėdė 
Stenas daug labiau sugeba jį paveikti nei aš. 

— Tuo blogiau, — pasakė ponas Holkombas. — Bet gali būti, 
kad radau šios problemos sprendimą, ponia Klifton. Vis dėlto man 
nieko nepavyks be jūsų bendradarbiavimo. 


Meisė manė, kad jau niekada nebeištekės, nors jai tebuvo dvi- 
dešimt šešeri. Ir tikrai, kokia nauda iš našlių su vaikais, kai mieste 
daugybė netekėjusių moterų. Ji visada mūvėjo sužadėtuvių ir vestu- 
vinį žiedą; gali būti, šis faktas sumažino arbatinėje gaunamų pasiū- 

lymų skaičių, nors keli vyriškiai vis dėlto mėgino laimę. Meisė į šių 
pretendentų sąrašą neįtraukė pono Kradiko, kuriam tiesiog patikda- 
vo laikyti ją už rankos. 

Ponas Atkinsas buvo vienas iš nuolatinių panelės Tilės arbati- 
nės lankytojų, ir jis mėgdavo sėdėti prie vieno kurio iš Meisės aptar- 
naujamų staliukų. Jis užsukdavo kone kas rytą, visada užsisakydavo 
juodos kavos ir gabalėlį vaisinio pyrago. Meisė labai nustebo, kai 
vieną rytą jis apmokėjo sąskaitą ir pakvietė ją į kiną. 

— Greta Garbo vaidins filme „Kūnas ir velnias“, — pasakė jis 
stengdamasis, kad nuskambėtų labai viliojamai. 

Tai nebuvo pirmas kartas, kai arbatinės lankytojas kviečia ją 
susitikti, tačiau pirmą kartą ja susidomėjo toks jaunas ir tokios pui- 
kios išvaizdos vyriškis. 

Anksčiau Meisei pavykdavo atsikratyti net ir atkakliausių ger- 
bėjų iš anksto parengtu atsakymu. 

— Jūs labai malonus, pone Atkinsai, tačiau laisvalaikį mieliau 
leidžiu su sūnumi. 

— Bet juk vieną vakarą tikrai galėtumėte padaryti išimtį? — at- 
sakė jis, nepasiduodamas taip lengvai kaip kiti. 

Meisė skubiai metė žvilgsnį į kairę jo ranką — vestuvinio žiedo 
nėra, taip pat nėra to nelemto balto lanko, kuris lieka žiedą numovus. 

Ji išgirdo save sakančią: 

— Jūs labai malonus, pone Atkinsai. 

Ir galiausiai sutiko su juo susitikti ketvirtadienio vakarą, kai 
paguldys Harį. 

— Vadink mane Edžiu, — paprašė jis ir paliko šešis pensus ar- 
batpinigių. 

Meisė susižavėjo, kai Edis atvyko „Flatnose Morris“ automo- 
biliu, ketindamas nusivežti ją į kiną. Didžiai jos nuostabai, jiems 
sėdint galinėje eilėje, jis nieko daugiau nedarė, tik žiūrėjo filmą. Ji 
nebūtų pasiskundusi, jei jis būtų ją apkabinęs per pečius. Tiesą sa- 
kant, ji svarstė, kaip toli jam derėtų leisti eiti per pirmą pasimatymą. 

Nusileidus uždangai sušvito fisharmonija, ir jie visi atsistojo 
sugiedoti himno. 

— Gal ko nors išgertume? — pasiūlė Edis jiems einant iš kino 
salės. 

— Turiu grįžti namo, kol dar važiuoja tramvajai. 

— Kai būni su Edžiu Atkinsu, tau nereikia nerimauti dėl pasku- 
tinio tramvajaus, Meise. 

— Tada gerai, tik nedelskime, — sutiko Meisė, ir Edis ją nusive- 
dė skersai gatvės į „Raudonąjį bulių“. 

— Tai kuo tu užsiimi, Edi? — paklausė Meisė, kai jis padėjo jai 
ant stalo pusę pintos apelsinų gėrimo. 

— Sukuosi pramogų versle, — atsakė nesileisdamas į smulkme- 
nas. Jis vėl nusuko kalbą ir ėmė klausinėti apie Meisę. — O man nė 
nereikia klausti, kuo užsiimi tu. 

Po dar vieno stiklo apelsinų gėrimo jis pažvelgė į laikrodį ir pa- 
sakė: 

— Rytoj man anksti į darbą, gal jau nuvešiu tave namo. 

Pakeliui į Varyklos gatvę Meisė plepėjo apie Harį, apie tai, kaip 
ji viliasi, kad jis bus priimtas į Šventojo Gimimo bažnyčios chorą. 
Edis atrodė nuoširdžiai susidomėjęs, o kai sustabdė automobilį prie 
27-0jo numerio, Meisė laukė, kol jis ją pabučiuos. Bet Edis iššoko, 
atidarė jai automobilio dureles ir palydėjo iki durų. 

Sėdėdama prie virtuvės stalo Meisė išklojo mamai viską, kas tą 
vakarą nutiko ir ko nenutiko. O močiutė tepasakė: 

— Ką jis sumanęs? 

Kai Meisė pamatė į Šventojo Gimimo bažnyčią įžengiantį poną 
Holkombą, o kartu su juo — kažkokį gražiai apsirengusį žmogų, ji 

pamanė, kad Haris vėl pakliuvo į bėdą. Nustebo, nes jau daugiau 
kaip metus ant jo nugaros nesimatė jokių raudonų žymių. 

Ji tvirčiau suėmė save į rankas, kai ponas Holkombas pasuko 
jos link, tačiau, vos pamatęs Meisę, jis tik droviai nusišypsojo ir kar- 
tu su palydovu smuko į suolą trečioje eilėje, kitoje tarpueilio pusėje. 

Meisė kartkartėmis dirsčiojo į juos, bet kito žmogaus ji nepaži- 
nojo; tasai kitas turėjo būti gerokai vyresnis už poną Holkombą. Ji 
svarstė, ar jis negalėtų būti Merivudo pradinės direktorius. 

Kai choras pakilo giedoti pirmos giesmės, panelė Mondei pa- 
žvelgė abiejų vyrų pusėn ir tik paskui linktelėjo vargonininkui, duo- 
dama ženklą, jog yra pasirengusi. 

Meisė jautė, kad šįryt Haris pranoko pats save, bet ji tikrai nu- 
stebo, kai po kelių minučių jis atsistojo sugiedoti dar vienos solo 
partijos, o kai sugiedojo dar ir trečią, Meisė apstulbo dar labiau. Visi 
žinojo, kad panelė Mondei nieko nesiima be rimtos priežasties, ta- 
čiau Meisei vis dar nebuvo aišku, kokia toji priežastis galėtų būti. 

Kai mišių pabaigoje kunigas Vatsas palaimino ganomuosius, 
Meisė liko savo vietoje ir laukė, kol pasirodys Haris ir jai paaiškins, 
kodėl buvo paprašytas sugiedoti tris solo partijas. Nerimastingai 
šnekučiuodama su motina, ji vis nepaleido iš akių pono Holkombo, 
kuris dabar pažindino vyresnįjį vyriškį su panele Mondei ir kunigu 
Vatsu. 

Po minutėlės kunigas Vatsas nusivedė abu vyriškius į zakristiją. 
Panelė Mondei patraukė tarp suolų Meisės link nutaisiusi ryžtingą 
žvilgsnį, ir kiekvienam parapijiečiui buvo aišku, kad ji žygiuoja su 
kažkokia misija. 

— Gal galėčiau asmeniškai su jumis pasikalbėti, ponia Klif- 
ton? — paklausė. 

Ji nesuteikė Meisei progos atsakyti, tik apsisuko ir nužingsnia- 
vo tarpusuoliu į zakristiją. 

Edis Atkinsas nesirodė Tilės arbatinėje daugiau nei mėnesį, bet 
vieną rytą vėl atsirado ir atsisėdo įprastoje vietoje, prie vieno iš Mei- 
sės staliukų. Kai ši priėjo Edžio aptarnauti, jis plačiai nusišypsojo, 
tarsi niekada niekur nė nebūtų dingęs. 

— Labas rytas, pone Atkinsai, — pasisveikino Meisė atsiversda- 
ma bloknotą. — Ko pageidautumėte? 

— Kaip visada, — atsakė Edis. 

— Jau seniai buvote, pone Atkinsai, — kalbėjo Meisė. — Jums 
teks priminti. 

— Atleisk, Meise, kad tavęs nesusiradau, — pasakė Edis, — bet 
gana netikėtai teko išvykti į Ameriką, o grįžau tik vakar vakare. 

Ji norėjo juo tikėti. Meisė jau buvo prisipažinusi mamai, kad 
truputį nusivylė nebesusitikusi su Edžiu po to vakaro kine. Jai pati- 
ko jo draugija; jos manymu, vakaras praėjo visai neblogai. 

Arbatinėje nuolat pradėjo lankytis ir kitas vyras; kaip ir Edis, 
jis sėsdavosi tik prie Meisės aptarnaujamų staliukų. Nors ji negalėjo 
nepastebėti, kad jis akivaizdžiai ja domisi, niekaip jo neskatino, nes 
vyriškis ne tik buvo pusamžis, bet ir mūvėjo vestuvinį žiedą. Jis su- 
darė viską objektyviai vertinančio žmogaus įspūdį, tarsi būtų advo- 
katas, tyrinėjantis klientą, o kai į ją kreipdavosi, balsas nuskambė- 
davo kiek pompastiškai. Meisė vis išgirsdavo mamos klausimą: „Ką 
jis sumanęs?“ Bet gal ji ir klaidingai aiškinosi jo ketinimus, nes jis 
niekada nemėgino užmegzti su ja pokalbio. 

Net Meisė nesusilaikė nenusišypsojusi, kai po savaitės abu jos 
mergintojai tą patį rytą užbėgo kavos ir abu paklausė, ar vėliau ne- 
galėtų su ja susitikti. 

Edis buvo pirmas ir be jokių užuolankų paklausė: 

— Kodėl man šįvakar neatvažiavus tavęs pasiimti iškart po dar- 
bo, Meise? Nekantrauju tau šį tą parodyti. 

Meisė norėjo pasakyti, jog jau turi paskyrusi pasimatymą, bet 
tik tam, kad Edis suprastų: ji nelėks jam iš paskos, kada tik jis pa- 
norės. Tačiau po kelių minučių grįžusi prie jo staliuko su sąskaita ji 
pasijuto sakanti: 

— Vadinasi, po darbo susitinkam, Edi. 

Ji vis dar tebesišypsojo, kai kitas klientas paklausė: 

— Ar galėčiau su jumis pasikalbėti, ponia Klifton? 

Meisė svarstė, iš kur jis sužinojo jos pavarde. 

— Gal jums geriau pasikalbėti su valdytoja, pone?.. 

— Framptonas, — atsakė jis. — Ne, dėkoju, tikėjausi pasikalbėti 
su jumis. Gal galėčiau jums pasiūlyti susitikti „Royal“ viešbutyje per 
jūsų pietų pertrauką? Ilgiau nei penkiolika minučių neužtruksite. 

— Kai tau būtinai reikia autobuso, nė vienas neatvažiuoja, — 
kalbėjo Meisė panelei Tilei, — o paskui atvažiuoja abu iš karto. 

Panelė Tilė pasakė Meisei, jog ponas Framptonas jai lyg ir pa- 
žįstamas, bet ji niekaip negali prisiminti iš kur. 

Atnešusi ponui Framptonui sąskaitą Meisė pabrėžė, kad galės 
sugaišti tik penkiolika minučių, nes ketvirtą valandą turi spėti paim- 
ti iš mokyklos sūnų. Jis palinksėjo, tarsi žinotų dar kažką svarbaus. 


Ar tikrai Hariui bus geriausia pretenduoti į Šv. Bedos mokyklos 
stipendiją? 

Meisė neišmanė, su kuo būtų protingiausia apie tai pasikalbėti. 
Stenas nepritarė šiai minčiai ir nebuvo linkęs svarstyti visų „už“ ir 
„prieš“. Panelė Tilė buvo per daug artima panelės Mondei draugė, 
kad būtų nešališka, o kunigas Vatsas jai jau anksčiau patarė pasiti- 
kėti Viešpačiu, nors, sprendžiant iš praeityje nutikusių įvykių, vargu 
ar toks patarimas patikimas. Ponas Frobišeris atrodė labai šaunus 
žmogus, bet jis aiškiai pasakė, kad tik ji pati turi galutinai apsispręs- 
ti. Pono Holkombo nuomonė jai nekėlė jokių abejonių. 

Meisė negalvojo apie poną Framptoną, kol neaptarnavo pasku- 
tinio kliento. Paskui ji nusirišo prijuostę ir apsivilko seną paltą. 

Panelė Tilė žiūrėjo pro langą, kaip Meisė pasileido „Royal“ vieš- 
bučio pusėn. Jai buvo truputį neramu, tik pati nesuprato kodėl. 

Nors Meisė niekada nebuvo lankiusis šiame viešbutyje, žinojo, 
kad jis pelnęs geriausio visuose šalies vakaruose reputaciją, ir gali- 
mybė viską pamatyti iš vidaus buvo viena iš priežasčių, dėl kurių ji 
sutiko susitikti su ponu Framptonu. 

Stovėjo kitoje gatvės pusėje ir žiūrėjo, kaip pro sukamąsias du- 
ris vaikšto viešbučio gyventojai. Ji dar niekada nebuvo tokių durų 
mačiusi ir tik nusprendusi, jog perprato jų veikimą, perėjo gatvę ir 
žengė vidun. Meisė kiek per stipriai pastūmė duris ir buvo įmesta į 
vestibiulį greičiau nei tikėjosi. 

Apsidairiusi pamatė vestibiulio kampe, ramioje atokioje nišoje, 
sėdintį poną Framptoną. Ji prie jo priėjo. Vyras iškart atsistojo, pa- 
spaudė ranką ir palaukė, kol ji atsisės priešais. 

— Gal galėčiau jums užsakyti kavos, ponia Klifton? — paklausė 
ir, Meisei nespėjus atsakyti, pridūrė: — Turiu pasakyti, kad čia jau 
kita klasė nei pas panelę Tilę. 

— Ne, dėkoju, pone Framptonai, — atsakė Meisė, kuriai terūpė- 
jo išsiaiškinti, kodėl jis norėjo su ja susitikti. 

Ponas Framptonas neskubėdamas prisidegė cigaretę ir giliai 
užsitraukė. 

— Ponia Klifton, — kreipėsi dėdamas cigaretę į peleninę, — ne- 
galėjote nepastebėti, kad pastaruoju metu tapau nuolatiniu panelės 
Tilės arbatinės lankytoju. — Meisė linktelėjo. — Turiu prisipažinti, 
kad arbatinėje lankiausi dėl vienintelės priežasties — dėl jūsų. 

Meisė jau turėjo parengusi „įsimylėjusiems gerbėjams“ skirtą 
frazę, kurią ketino ištarti vos jam baigus kalbėti. 

— Jau daug metų sukuosi viešbučių versle, — tęsė jis, — ir dar 
niekada nemačiau našiau dirbančio žmogaus nei jūs. Labai norė- 
čiau, kad visos šio viešbučio padavėjos būtų štai tokio kalibro. 

— Mane gerai išmokė, — atsakė Meisė. 

— Kaip ir kitas keturias arbatinės padavėjas, bet nė viena iš jų 
nėra tokia gabi kaip jūs. 

— Man labai malonu, pone Framptonai. Bet kodėl jūs man tai 
sakote... 

— Esu vyriausiasis šio viešbučio valdytojas, — kalbėjo jis, — ir 
norėčiau, kad jūs būtumėte atsakinga už kavinę, kuri vadinama „Pal- 
mių kiemeliu“. Kaip matote, — jis plačiai mostelėjo ranka, — turime 
apie šimtą padengtų staliukų, bet nuolat būna užimta tik mažiau 
nei trečdalis vietų. Tiesą sakant, šitai menkai teatperka kompanijos 
investicijas. Net neabejoju, kad viskas pasikeistų, jei pradėtumėte 
dirbti jus. Manau, tikrai pasistengčiau, kad ir jums apsimokėtų. 

Meisė jo nepertraukė. 

— Nemanau, kad jūsų darbo valandos turėtų smarkiai skirtis 
nuo dabartinių. Norėčiau jums mokėti po penkis svarus per savai- 
te, o visi „Palmių kiemelio“ padavėjų arbatpinigiai bus padalinti per 
pusę ir atiteks jums. Jei sugebėtumėte pritraukti daugiau klientų, 
gautumėte tikrai gerą pelną. Ir dar aš... 

— Bet aš net negaliu pagalvoti apie tai, kaip man reikėtų išeiti iš 
panelės Tilės arbatinės, — nutraukė jį Meisė. — Visus šešerius metus 
ji man buvo tokia gera. 

— Labai vertinu jūsų jausmus, ponia Klifton. Tikrai būčiau nu- 
sivylęs, jei būtumėte atsakiusi kitaip. Didžiai vertinu lojalumą. Vis 
dėlto turėtumėte pagalvoti ne tik apie savo ateitį, bet ir apie savo 
sūnų, jeigu jis sutiks su pasiūlymu pretenduoti į Šventojo Bedos 
choristo stipendiją. 

Meisė sėdėjo be žado. 


Tą vakarą baigusi darbą Meisė jau rado prie arbatinės automo- 
bilyje sėdintį Edį. Ji atkreipė dėmesį, kad šįkart jis nešoko iš maši- 
nos atidaryti durelių. 


117 


Jeffrey Archer + Tik laikas parodys 


— Na, kur mane veši? — įsitaisiusi šalia Edžio paklausė Meisė. 

— Staigmena, — užvesdamas variklį pratarė Edis, — bet nema- 
nau, kad liksi nusivylusi. 

Jis įjungė pirmą pavarą ir nuvažiavo į miesto kvartalą, kuria- 
me Meisė dar niekada nebuvo lankiusis. Po kelių minučių įsuko į 
šoninę gatvę ir sustojo prie didelių ąžuolinių durų, virš kurių švietė 
neoninis užrašas, žėrinčiomis raudonomis raidėmis skelbiantis, jog 
čia — EDŽIO NAKTINIS KLUBAS. 

— Jis tavo? — paklausė Meisė. 

— Kiekvienas kvadratinis colis, — išdidžiai atsakė Edis. — Už- 
eik ir įsitikink pati. — Jis iššoko iš automobilio, atidarė ąžuolines 
duris ir įleido Meisę. — Anksčiau čia buvo grūdų sandėlis, — aiškino 
siaurais mediniais laiptais vesdamasis Meisę žemyn. — Bet dabar, 
kai laivai nebegali taip toli plaukti upe, kompanijai teko išsikelti, to- 
dėl galėjau išsinuomoti jų patalpas už labai padorią kainą. 

Meisė įžengė į didelį blausiai apšviestą kambarį. Jai prireikė 
laiko, kol akys priprato prie prieblandos ir galėjo viską įžiūrėti. Prie 
baro, ant aukštų oda trauktų taburečių, sėdėjo ir kažką gurkšnojo 
pustuzinis vyrų; aplink juos sukosi kone tiek pat padavėjų. Prie sie- 
nos už baro buvo pritvirtintas didžiulis veidrodis, todėl atrodė, kad 
kambarys gerokai didesnis nei buvo iš tikrųjų. Vidury kambario — 
šokių aikštelė, o aplink ją sustatyti pliušu traukti minkštasuoliai, ant 
kurių galėjo atsisėsti po du žmones. Tolumoje matėsi nedidelė scena 
su pianinu, kontrabosu, būgnais ir pustuziniu pultų gaidoms. 

Edis atsisėdo prie baro. Žvalgydamasis po salytę jis pratarė: 

— Štai kodėl tiek laiko praleidau Amerikoje. Tokie nelegalūs 
barai dygsta visame Niujorke ir Čikagoje ir neša didelius pinigus, — 
jis prisidegė cigaretę. — Pažadu, nieko panašaus nerasi visame Bris- 
tolyje; tai jau tikrai. 

— Tai jau tikrai, — pakartojo Meisė, atsistojusi šalia jo prie 
baro, bet nė nemėginanti ropštis ant tos aukštos taburetės. 


118 


Jeffrey Archer +» Tik laikas parodys 


— Kuo tu nuodijiesi, lėlyte? — paklausė Edis, kaip pats įsivaiz- 
davo, nutaisęs amerikiečio akcentą. 

— Aš negeriu, — priminė jam Meisė. 

— Tai ir yra viena iš priežasčių, dėl kurios tave pasirinkau. 

— Pasirinkai? 

— Taip. Tu idealiai tiksi vadovauti kokteilius tiekiančioms pa- 
davėjoms. Aš tau ne tik mokėsiu po šešis svarus per savaitę — jei 
verslas suksis, vien iš arbatpinigių uždirbsi daugiau nei kada nors 
galėtum uždirbti pas Tilę. 

— Ar aš ir rengtis turėsiu štai taip? — paklausė Meisė, rodyda- 
ma į vieną iš padavėjų, vilkinčią pečių nedengiančią raudoną palai- 
dinę ir vos siekiantį kelius siaurą juodą sijonėlį. Meisei buvo juokin- 
ga, kad šie drabužiai tokios pačios spalvos kaip Šv. Bedo mokyklos 
uniforma. 

— O kodėl gi ne? Tu — puikios išvaizdos bobikė, ir visi lankytojai 
mokės gražų pinigą, kad tik juos aptarnautų tokia kaip tu. Aišku, su- 
lauksi ir keistų pasiūlymų, bet nujaučiu, kad su viskuo susitvarkysi. 

— Kam reikalinga šokių aikštelė, jei čia — tik vyrų klubas? 

— Valstijose nusičiupau dar vieną idėją, — dėstė Edis. — Jeigu 
nori pašokti su kuria nors kokteilių padavėja, mokėk papildomai. 

— O kas dar priklauso už tą kainą? 

— Jų reikalas, — atsakė Edis patraukdamas pečiais. — Jeigu 
tai vyksta ne mano patalpose, aš — niekuo dėtas, — pridūrė ir kiek 
per garsiai nusijuokė. Meisė nesijuokė. — Na, ką manai? — paklausė 
Edis. 

— Manau, geriau jau važiuosiu namo. Neturėjau kada Hariui 
pasakyti, kad vėluosiu grįžti. 

— Kaip pasakysi, saldainiuk. — Jis užmetė jai ant peties ranką, 
išsivedė iš baro ir pakilo laiptais aukštyn. 

Važiuodamas į Varyklos gatve jis pasakojo Meisei apie savo 
ateities planus. 


119 


Jeffrey Archer +» Tik laikas parodys 


— Jau nusižiūrėjau kitą vietą, — susijaudinęs pasakojo Edis, — 
aukščiau — tik dangus. 

— Aukščiau — tik dangus, — pakartojo Meisė, kai jie privažiavo 
27-ąjį numerį. 

Meisė iššoko iš automobilio ir nuskubėjo prie durų. 

— Ar tau reikės kelių dienų pasiūlymui apsvarstyti? — ją vyda- 
masis paklausė Edis. 

— Ne, Edi, ačiū, — nedvejodama atsakė Meisė. — Aš jau ap- 
sisprendžiau, — pridūrė ji, imdama iš rankinės raktą. 

Edis išsišiepė ir ją apkabino. 

— Aš ir nemaniau, kad tau bus sunku apsispręsti. 

Meisė patraukė jo ranką, meiliai nusišypsojo ir pasakė: 

— Labai miela, kad pagalvojai apie mane, saldainiuk, bet, ma- 
nau, ir toliau nešiosiu kavą. — Atrakinusi ir atidariusi duris pridū- 
rė: — Bet vis tiek ačiū už pasiūlymą. 

— Kaip pasakysi, lėlyte. Tačiau jei kartais persigalvotum, mano 
durys visada atviros. 

Įėjusi Meisė uždarė duris. 


14 


Galiausiai Meisė nusprendė kreiptis į žmogų, kurio patarimo, 
nujautė, galėtų paklausyti. Ji nutarė eiti į uostą niekam apie tai ne- 
sakiusi, vildamasi, kad, jai pabeldus į duris, kas nors atsilieps. 

Apie savo vizitą neprasitarė nei Stenui, nei Hariui. Vienas mė- 
gintų ją sulaikyti, kitas pasijustų taip, tarsi ji būtų išdavusi pasitikė- 
jimą. 

Meisė sulaukė laisvadienio ir, nuvedusi Harį į mokyklą, tram- 
vajumi nuvažiavo į uostą. Buvo gerai apsvarsčiusi, kokiu laiku ten 
vykti; tinkamiausias metas — vėlyvas rytas, kai jis, tikėtina, dar bus 

savo kabinete, o kitame doko gale Stenas įsijuosęs darbuosis krau- 
damas ir iškraudamas krovinius. 

Prie vartų budėjusiam žmogui Meisė pasakė, kad atėjo ieškoti 
valytojos darbo. Budėtojas abejingai mostelėjo ranka raudonų plytų 
pastato pusėn; jis ir dabar Meisės neprisiminė. 

Eidama Baringtono kontoros link Meisė užvertusi galvą per- 
metė akimis penkto aukšto langus svarstydama, kur galėtų būti jo 
kabinetas. Prisiminė susitikimą su ponia Netls ir tai, kaip buvo iš- 
varyta tą pačią akimirką, kai tik ištarė savo pavardę. Dabar Meisė 
ne tik turėjo mėgstamą darbą, ne tik buvo gerbiama, bet per kelias 
dienas sulaukė dar dviejų darbo pasiūlymų. Ji nebegalvojo apie po- 
nią Netls, tik žingsniavo prieplauka, kol praėjo raudonų plytų namą. 

Meisė nelėtino žingsnio, kol nepamatė jo namų. Jai buvo sunku 
patikėti, kad kas nors galėtų gyventi traukinio vagone; jau ėmė abe- 
joti, ar tik nebus padariusi baisios klaidos. Nejau Haris išties gerokai 
perdėjo pasakodamas apie valgomąjį, miegamąjį ir net biblioteką? 
„Nebegali sustoti, kai taip toli nuėjai, Meise Klifton“, — tarė sau 
Meisė ir drąsiai pasibeldė į vagono duris. 

— Užeikite, ponia Klifton, — pasigirdo malonus balsas. 

Ji pravėrė duris ir pamatė patogioje sėdynėje įsitaisiusį žmo- 
gų; aplink buvo paskleistos knygos, matėsi ir kitokių daiktų. Meisė 
nustebo pamačiusi, koks švarus tasai vagonas, ir, nepaisant Steno 
kalbų, suprato, jog ji, o ne Senasis Džekas gyvena trečioje klasėje. 
Stenas nuolat kartojo tą patį mitą, kuris buvo sugriautas viską išvy- 
dus nešališko vaiko akimis. 

Senasis Džekas iškart pašoko iš vietos ir pasiūlė Meisei sėstis 
priešais. 

— Net neabejoju, kad mane aplankėte norėdama pasikalbėti 
apie jaunąjį Harį. 

— Taip, pone Tarai. 

— Pamėginsiu atspėti, — kalbėjo jis. — Jūs niekaip negalite ap- 

sispręsti, ar jam mokytis Šventojo Bedos mokykloje, ar likti Merivu- 
do pradinėje. 

— Iš kur tai žinote? — nesuprato Meisė. 

— Nes jau visą mėnesį ir pats apie tai svarstau, — atsakė Džekas. 

— Tai kaip, jūsų manymu, jis turėtų pasielgti? 

— Manau, nepaisant visų sunkumų, kurie neabejotinai jam iš- 
kils Šventojo Bedos mokykloje, jis tikrai gali visą gyvenimą gailėtis, 
jei šios progos neišnaudos. 

— Galjis nė nelaimės stipendijos, tada ir nereikės nieko spręsti. 

— Mums nieko nebereikia spręsti jau nuo tada, — atsakė Senasis 
Džekas, — kai ponas Frobišeris išgirdo jaunąjį Harį giedantį. Bet nu- 
jaučiu, jog tai — ne vienintelė priežastis, dėl kurios mane aplankėte. 

Meisė jau pradėjo suprasti, kodėl Haris taip žavisi šiuo žmogumi. 

— Jūs teisus, pone Tarai, man reikia jūsų patarimo sprendžiant 
ir kitą klausimą. 

— Jūsų sūnus mane vadina Džeku, išskyrus tada, kai supyksta; 
tada jis mane vadina Senuoju Džeku. 

Meisė nusišypsojo. 

— Man neramu dėl to, kad net jam laimėjus stipendiją neuž- 
dirbsiu tiek, jog Haris turėtų papildomų pinigų, kurių neabejotinai 
turi kiti Šventojo Bedos mokyklą lankantys berniukai. Laimei, man 
pasiūlė kitą darbą, kuriame galėčiau uždirbti daugiau. 

— Ir jums neramu, kaip sureaguos panelė Tilė, kai pasakysite, 
jog ketinate išeiti? 

— Pažįstate panelę Tile? 

— Ne, bet Haris daug apie ją pasakojo. Ji tikrai nulipdyta iš to 
paties molio kaip ir panelė Mondei; galiu jus patikinti, kad ji — iš- 
skirtinis egzempliorius. Jums tikrai nereikėtų nerimauti. 

— Nesuprantu, — atsakė Meisė. 

— Leiskite paaiškinti, — kalbėjo Džekas. — Panelė Mondei 
jau skyrė daug laiko ir pastangų, kad Haris ne tik laimėtų Šventojo 
Bedos stipendiją, bet ir — tai yra dar svarbiau — įrodytų, kad yra 

jos vertas. Lažinuosi, kiekvieną galimą atvejį ji bus aptarusi su ar- 
timiausia savo drauge, kuri ir yra panelė Tilė. Todėl gali būti, kad 
išgirdusi apie jums siūlomą naują darbą panelė Tilė nenustebs. 

— Ačiū, Džekai. Kaip Hariui pasisekė, kad jis turi tokį draugą. 
Jūs — kaip tėvas, kurio jis niekada nepažinojo, — tyliai pridūrė. 

— Tai gražiausias komplimentas, kokį tik esu girdėjęs per dau- 
gybę metų. Ir man labai gaila, kad jis neteko tėvo taip tragiškai susi- 
klosčius aplinkybėms. 

— Ar žinote, kaip mirė mano vyras? 

— Taip, žinau, — atsakė Senasis Džekas. Supratęs, jog nederėjo 
pradėti kalbos ta tema, jis paskubėjo pridurti: — Bet išgirdau tik iš 
Hario lūpų. 

— Ką jis jums pasakojo? — nekantraudama klausinėjo Meisė. 

— Sakė, kad jo tėvas buvo užmuštas per karą. 

— Bet jūs suprantate, kad tai netiesa, — pratarė Meisė. 

— Suprantu, — atsakė Džekas. — Įtariu, jog ir pats Haris žino, 
kad jo tėvas negalėjo žūti per karą. 

— Tai kodėl jis to nepasako? 

— Turbūt mano, kad kažko nenorite jam atskleisti. 

— Bet aš ir pati nežinau tiesos, — prisipažino Meisė. 

Senasis Džekas nieko į tai neatsakė. 

Ji neskubėdama žingsniavo namo; į vieną klausimą atsakyta, 
į kitą — vis dar ne. Ir vis dėlto Meisė neabejojo, kad Senąjį Džeką 
galima įrašyti į sąrašą tų, kurie žino visą tiesą apie tai, kas nutiko 
jos vyrui. 

Džekas neklydo kalbėdamas apie panelę Tilę, nes kai Meisė iš- 
dėstė pono Framptono pasiūlymą, ji buvo tokia supratinga ir taip 
palaikė Meisę, jog didesnės paramos nė negalėjai tikėtis. 

— Mes visos tavęs ilgėsimės, — kalbėjo panelė Tilė. — Atvirai 
kalbant, „Royal“ viešbučiui labai pasisekė, kad turės tave. 

— Net neišmanau, kaip jums dėkoti už viską, ką dėl manęs pa- 
darėte per tiek metų, — tarė Meisė. 

— Tai Haris tau turėtų dėkoti, — atsakė panelė Tilė, — ir, ma- 
nau, netrukus jis pats tai supras. 


Po mėnesio Meisė pradėjo dirbti naujoje vietoje ir greitai supra- 
to, kodėl „Palmių kiemelyje“ būdavo užimta vos trečdalis vietų. 

Padavėjoms jų darbas ir tebuvo paprasčiausias darbas, o pa- 
nelei Tilei darbas buvo pašaukimas. Padavėjos nesivargino įsiminti 
klientų vardų ar jų pamėgtų staliukų. Dar blogiau — kol kava atsi- 
durdavo ant staliukų, jau būdavo ataušusi, o pyragaičiai džiūdavo 
lentynose tol, kol kas nors jų nenupirkdavo. Meisė ir nesistebėjo, 
kad niekas negaudavo arbatpinigių; padavėjos jų nenusipelnė. 

Dar po mėnesio Meisė pradėjo suprasti, kiek daug visko panelė 
Tilė ją išmokė. 

Po trijų mėnesių Meisė jau buvo pakeitusi penkias iš septynių 
padavėjų, ir jai nereikėjo jų nuvilioti nuo panelės Tilės. Visoms savo 
darbuotojoms ji užsakė gražias naujas uniformas, nupirko naujų 
lėkščių, puodelių ir lėkštelių, be to, pakeitė kavos tiekėją ir pyragų 
kepėją. Pastarąjį jai norėjosi pasivogti iš panelės Tilės. 

— Jūs man kainuojate krūvas pinigų, Meise, — pasakė ponas 
Framptonas, kai ant jo darbo stalo nusileido dar vienas pluoštas 
sąskaitų. — Stenkitės nepamiršti, ką sakiau apie investicijų susigrą- 
žinimą. 

— Pone Framptonai, duokite man dar šešis mėnesius ir pama- 
tysite rezultatus. 

Nors Meisė dirbo dieną naktį, ji visada rasdavo laiko rytais pa- 
lydėti Harį į mokyklą ir po pietų pasiimti. Bet poną Framptoną įspė- 
jo, kad vieną dieną ji į darbą vėluos. 

Kai pasakė priežastį, jis davė jai laisvą dieną. 

Prieš jiedviem išeinant iš namų, Meisė pažvelgė į savo atvaiz- 
dą veidrodyje. Ji vilkėjo geriausiais sekmadieniniais drabužiais, 
bet šįkart buvo susiruošusi ne į bažnyčią. Nusišypsojo sūnui, kuris 
taip šauniai atrodė pasipuošęs nauja raudonos ir juodos spalvos 
mokykline uniforma. Tačiau laukdama tramvajaus stotelėje Meisė 
truputį drovėjosi. 

— Du bilietus iki Parko gatvės, — pasakė ji konduktoriui, kai 
vienuoliktu numeriu pažymėtas tramvajus pajudėjo. 

Meisė neįstengė nuslėpti pasididžiavimo — konduktorius įdė- 
miau pažvelgė į Harį. Toks konduktoriaus dėmesys dar labiau pati- 
kino Meisę, kad ji apsisprendė teisingai. 

Kai privažiavo savo stotelę, Haris atsisakė patikėti mamai laga- 
minėlį. Kopiant į kalną, ant kurio ir buvo įsikūrusi mokykla, Meisė 
laikė Harį už rankos net gerai nežinodama, katras iš jų labiau jau- 
dinasi. Ji negalėjo atplėšti akių nuo gražių karietų ir automobilių su 
vairuotojais, kurie atvežė kitus berniukus švęsti pirmosios semestro 
dienos. Vylėsi, kad Hariui vis dėlto pavyks tarp tų berniukų susirasti 
nors vieną draugą. Beje, kai kurios auklės buvo apsirengusios geriau 
užją. 

Jiems artėjant prie mokyklos vartų, Haris žengė vis lėčiau. 
Meisė nujautė, kad jam nepatogu, — o gal tik baiminasi nežinios? 

— Toliau jau neisiu, — pasakė ji ir pasilenkusi pabučiavo 
sūnų. — Sėkmės, Hari. Elkis taip, kad mes tavimi didžiuotumėmės. 

— Sudie, mama. 

Žiūrėdama, kaip jis nueina, Meisė pastebėjo, kad Hariu Klifto- 
nu dar kai kas domisi. 


15 


Meisė niekada nepamirš pirmo karto, kai jai teko pasakyti kli- 
entui, jog kavinėje nėra vietos. 

— Net neabejoju, kad po kelių minučių staliukas atsiras. 

Ji didžiavosi tuo, kad, klientui apmokėjus sąskaitą, jos darbuo- 
tojos sugebėdavo per penkias minutes nurinkti indus, pakeisti stal- 
tiesę ir paserviruoti staliuką naujam svečiui. 

„Palmių kiemelis“ tapo toks populiarus, kad Meisė nuolat bū- 
davo rezervavusi porą staliukų, jei kartais netikėtai sumanytų už- 
sukti koks nors nuolatinis klientas. Ji net kiek sutriko, kai keli seni 
Tilės arbatinės lankytojai pradėjo vaikščioti ir į „Palmių kiemelį“, ką 
jau kalbėti apie mieląjį senuką poną Kradiką, kuris prisiminė Harį 
dar nuo tų dienų, kai šis išnešiodavo laikraščius. Meisė pasijuto su- 
laukusi dar didesnio komplimento, kai išgerti rytinės kavos puode- 
lio pas ją pradėjo lankytis ir pati panelė Tilė. 

— Tik noriu pažiūrėti, kaip dirba konkurentai, — kalbėjo panelė 
Tilė. — Beje, Meise, kava nuostabi. 

— Taip ir turėtų būti, — atsakė Meisė. — Jūsų mokykla. 

Kartkartėmis pas ją užbėgdavo ir Edis Atkinsas; jeigu tikrai ką 
nors galima spręsti apie žmogaus gyvenimą pažvelgus į jo rūkomų 
cigarų dydį arba į juosmens apimtį, jam ir toliau dangus buvo ne 
riba. Nors Edis ir dabar elgėsi bičiuliškai, jis jau nebesiūlė Meisei 
kur nors kartu nueiti, tik nuolat primindavo, kad jo durys jai visada 
atviros. 

Nepasakytum, kad Meisė nebūtų turėjusi gerbėjų, kuriems ji 
kartkartėmis leisdavo kur nors nusivesti ją pavakaroti ar pavaka- 
rieniauti kokiame nors prašmatniame restorane, palydėti į teatrą ar 
į kiną, ypač pažiūrėti filmų su Greta Garbo. Bet, prieš išsiskirdama 
po drauge praleisto vakaro, ji tiems gerbėjams teleisdavo pakštelėti 
į skruostą ir iškart grįždavo namo. Viskas taip ir klostėsi, iki ji nesu- 
sipažino su Patriku Keisiu, kuris įrodė, kad airiškas žavesys — ne tik 
banali frazė. 

Kai tik Patrikas pirmą kartą įžengė į „Palmių kiemelį“, į jį nu- 
krypo ne tik Meisės žvilgsnis. Jis buvo kiek aukštesnis nei šešių 

pėdų, banguotų tamsių plaukų, atletiškai sudėtas. Daugumai mote- 
rų to ir pakaktų, bet Meisę, kaip ir daugelį kitų, jos manymu, suža- 
vėjo šypsena. 

Patrikas jai sakėsi dirbantis finansų srityje, bet, kita vertus, Edis 
taip pat sakė, jog sukasi pramogų versle. Darbo reikalais Patrikui 
tekdavo kartą ar du per mėnesį lankytis Bristolyje; tada Meisė leis- 
davo jam nusivesti ją pavakarieniauti, į teatrą ar į kiną; kartais ji net 
sulaužydavo savo auksinę taisyklę ir negrįždavo paskutiniu tramva- 
jumi namo, į Varyklos gatvę. 

Jos nebūtų nustebinusi žinia, kad savo namuose Korke Patri- 
kas turi žmoną ir pustuzinį vaikų, nors pridėjęs ranką prie širdies jis 
jai prisiekė esąs viengungis. 


Kai į „Palmių kiemelį“ užsukdavo ponas Holkombas, Meisė pa- 
lydėdavo jį prie stalelio atokesniame salės kampe; stalelis stovėjo už 
didelės kolonos, ir nuolatiniai jos svečiai jo nesirinkdavo. Bet šiame 
nuošaliame kamputyje Meisė galėdavo išklausinėti poną Holkombą, 
kaip sekasi Hariui. 

Šiandieną jis, rodos, labiau domėjosi ateitimi nei praeitimi ir 
paklausė: 

— Ar jau nusprendėte, ką Haris veiks baigęs Šventojo Bedos 
mokyklą? 

— Apie tai dar beveik negalvojau, — prisipažino Meisė. — Juk 
dar yra šiek tiek laiko. 

— Laikas labai greitai bėga, ir aš nemanau, jog norėtumėte, kad 
jis grįžtų į Merivudą. 

— Ne, nenorėčiau, — tvirtai atsakė Meisė. — Bet ar yra iš ko 
rinktis? 

— Haris sako, kad norėtų lankyti Bristolio klasikinę mokyklą, 
bet jam neramu, jog jūs neišgalėsite sumokėti už mokslą, jeigu jis 
nelaimės stipendijos. 


— 

— Nebus didelių sunkumų, — patikino Meisė. — Gaunu gerą 
atlyginimą ir dar arbatpinigių; tik niekam nereikia žinoti, kad jo 
mama — padavėja. 

— Šauni padavėja, — atsakė ponas Holkombas dairydamasis 
po pilnutėlę salę. — Labai stebiuosi, kad iki šiol neatidarėte savo ka- 
vinės. 

Meisė nusijuokė; visai netrukus ji sulaukė netikėto panelės Ti- 
lės vizito. 


Meisė kiekvieną sekmadienį lankydavosi rytinėse Redklifo Švč. 
Marijos bažnyčios pamaldose ir klausydavosi, kaip gieda jos sūnus. 
Panelė Mondei ją įspėjo, kad netrukus Hario balsas ims keistis, to- 
dėl tikrai neaišku, ar po kelių savaičių jis jau galės giedoti tenoro 
solo partijas. 

Tą rytą Meisė stengėsi susikaupti ir klausytis sekmadieninio pa- 
mokslo, bet mintys vis kažkur klydinėjo. Pažvelgusi į kitą suolų eilę 
ji pamatė sėdinčius poną ir ponią Baringtonus su sūnumi Džailzu ir 
dviem mergaitėmis, turbūt dukromis, bet jų vardų Meisė nežinojo. Ji 
nustebo, kai Haris pasakė, jog Džailzas Baringtonas — geriausias jo 
bičiulis. Jis sakė, kad pirmiausia juos suvedė ne kas kitas, o papras- 
tas atsitiktinumas — jų pavardės, skaitant pagal abėcėlę, yra greta. 
Meisė vylėsi niekada nesulaukti tokios akimirkos, kai būtinai reikėtų 
pasakyti, jog Džailzas jam gali būti daugiau nei geras bičiulis. 


Meisė dažnai gailėdavosi, kad negali kaip nors labiau prisidėti 
prie Hario pastangų laimėti Bristolio klasikinės mokyklos stipendi- 
ją. Nors panelė Tilė buvo ją išmokiusi perskaityti meniu, pridėti ir 
atimti, net parašyti keletą paprastų žodžių, ji pradėdavo virpėti iš 
nerimo vien pagalvojusi apie tai, kiek Hariui tenka visko įveikti. 

Panelė Mondei stiprino Meisės pasitikėjimą nuolat jai primin- 
dama, kad Haris niekada nebūtų taip toli nuėjęs, jeigu ji nebūtų su- 
tikusi tiek visko paaukoti. 

— Kad ir kaip būtų, — pridūrė ji, — jūs esate tokia pat sumani 
kaip ir Haris, tik jums nebuvo suteiktos tokios galimybės. 

Ponas Holkombas ir toliau ją informuodavo apie tai, ką jis pats 
vadino „grafiku“; kadangi egzamino data vis artėjo, Meisė nervinosi 
ne menkiau už patį kandidatą. Teisingas buvo Senojo Džeko pasaky- 
mas, kad labai dažnai stebėtojas kamuojasi labiau nei dalyvis. 

Dabar „Palmių kiemelis“ būdavo sausakimšas kasdien, tačiau 
šį dešimtmetį, kurį žiniasklaidos atstovai pavadino „lengvabūdiš- 
ku ketvirtuoju dešimtmečiu“, Meisė nesiliovė ieškojusi dar daugiau 
naujovių. 

Rytais prie kavos puodelio savo lankytojams ji pasiūlydavo 
įvairiausių pyragaičių, o jos sudarytas popietinės arbatos meniu irgi 
labai išpopuliarėjo — ypač tada, kai Haris jai papasakojo, kaip ponia 
Barington prašė jo pasirinkti indišką arba kinišką arbatą. Vis dėlto 
ponas Framptonas vetavo pasiūlymą į meniu įtraukti sumuštinius 
su rūkyta lašiša. 

Kiekvieną sekmadienį Meisė klaupdavosi ant savo mažosios 
pagalvėlės; ji meldė vis to paties: „Dieve, prašau, padaryk taip, kad 
Haris laimėtų stipendiją. Jeigu jis laimės, daugiau niekada nieko 
Tavęs neprašysiu.“ 

Likus savaitei iki egzaminų, Meisė nebegalėjo užmigti; ji gulė- 
davo atsimerkusi, svarstydama, kaip sekasi Hariui. Daugybė kavi- 
nės lankytojų prašydavo, kad ji perduotų Hariui kuo geriausių linkė- 
jimų; kai kurie žmonės buvo girdėję jį giedantį bažnyčios chore, kai 
kurie pažinojo nuo tada, kai jis išnešiodavo rytinius laikraščius, dar 
kiti prašydavo perduoti jam labų dienų, nes ir jų pačių vaikai kadai- 
se buvo laikę ar dar tik kada nors laikys egzaminus ir patirs tą patį. 
Meisei atrodė, kad egzaminą rengiasi laikyti pusė Bristolio. 

Egzamino rytą Meisė prie kito staliuko pasodino kelis nuolati- 
nius klientus, ponui Kradikui vietoje įprasto karšto šokolado atnešė 
kavos ir net dviem lankytojams pateikė kitų žmonių sąskaitas. Nie- 
kas nesiskundė. 

Haris jai pasakė, kad, jo manymu, viską atliko gana gerai, tik 
nebuvo įsitikinęs, ar to pakaks. Jis paminėjo Tomo Hardžio pavar- 
de, tik Meisė negalėjo tvirtai pasakyti, ar tai jo draugas, ar vienas iš 
mokytojų. 


Kai tą ketvirtadienio rytą „Palmių kiemelio“ sieninis laikrodis 
išmušė dešimtą, Meisė žinojo, kad dabar mokyklos skelbimų lentoje 
direktorius kabina egzaminų rezultatus. Ponas Holkombas įžengė 
į salę ir patraukė tiesiai prie savo staliuko už kolonos dar po dvi- 
dešimt dviejų minučių. Iš mokytojo veido Meisė negalėjo išskaityti, 
kaip Hariui pasisekė. Ji skubiai perėjo per kavinę ir pirmą kartą per 
ketverius metus atsisėdo ant kėdės, — žodis „susmuko“ būtų tiksles- 
nis, — priešais savo svečią. 

— Haris egzaminą išlaikė labai gerai, — pasakė ponas Holkom- 
bas, — bet, deja, iki stipendijos jam pritrūko. 

— Ką tai reiškia? — paklausė Meisė, stengdamasi suvaldyti dre- 
bančias rankas. 

— Pirmieji dvylika kandidatų surinko aštuoniasdešimt ir dau- 
giau procentų, ir jiems visiems buvo paskirtos stipendijos. Tiesą 
sakant, Hario draugas Dikinsas buvo įvertintas aukščiausiai — de- 
vyniasdešimt dviem procentais. Hario rezultatas išties pagirtinas — 
septyniasdešimt aštuoni procentai; iš trijų šimtų jis — septyniolik- 
tas. Ponas Frobišeris man sakė, kad įvertinimą numušė anglų lite- 
ratūros užduotis. 

— Jam reikėjo skaityti Hardį, o ne Dikensą, — pratarė moteris, 
niekada neskaičiusi jokios knygos. 

— Hariui vis tiek bus pasiūlyta vieta Bristolio klasikinėje moky- 
kloje, tik jis negaus kasmetinės šimto svarų moksleivio stipendijos. 

Meisė pakilo iš savo vietos. 

— Vadinasi, man reikės dirbti ne dvi pamainas, o tris, taip? Nes 
jis negrįš į Merivudo mokyklą, pone Holkombai, tikrai sakau. 


Meisė stebėjosi, kiek daug nuolatinių kavinės lankytojų dar ke- 
letą dienų sveikino ją su tokiais puikiais Hario laimėjimais. Ji taip 
pat sužinojo, kad keli jos klientai irgi turėjo vaikų, kurie egzami- 
no neišlaikė, o vieno lankytojo vaikui pritrūko vos vieno procento. 
Jiems teks rinktis kitą mokyklą. Tai sužinojusi ji dar tvirčiau įsitiki- 
no, kad Hario niekas nesustabdys ir jau pačią pirmą semestro dieną 
jis peržengs Bristolio mokyklos slenkstį. 

Kitą savaitę pastebėjo vieną keistą dalyką — padvigubėjo jos 
arbatpinigiai. Mielasis senasis ponas Kradikas įbruko jai penkių 
svarų banknotą sakydamas: „Hariui. Tegu jis įrodo esąs vertas savo 
motinos.“ 

Kai į pašto dėžutę Varyklos gatvėje įkrito plonas baltas vokas, — 
toks įvykis retai kada nutinka, — Haris atplėšė laišką ir perskaitė ma- 
mai: „H. Kliftonui rudens semestrą siūloma vieta A klasėje; semestras 
prasideda rugsėjo 15 d.“ Paskaitęs iki paskutinės pastraipos, kurioje 
buvo ponios Klifton prašoma patvirtinti savo parašu, ar kandidatas 
priima, ar atmeta pasiūlymą, Haris sunerimęs pažvelgė į mamą. 

— Turi atrašyti nedelsdamas ir priimti pasiūlymą! — pasakė ji. 

Haris apsivijo mamos kaklą ir sušnibždėjo: 

— Kaip norėčiau, kad mano tėvas būtų gyvas. 

Gal jis ir gyvas, pamanė Meisė. 


Po kelių dienų ant kilimėlio prie durų nusileido dar vienas laiš- 
kas. Jame buvo ilgas ir smulkus sąrašas daiktų, kuriuos reikėjo įsi- 

gyti dar prieš prasidedant semestrui. Meisė atkreipė dėmesį į tai, 
kad Hariui visko reikėjo po kelis vienetus ar poras, o kartais net po 
tris ar daugiau — pilkų puskojinių su prilaikančiomis gumomis rei- 
kėjo net šešių porų. 

— Gaila, kad negali pasiskolinti mano keliaraiščių, — pasakė 
Meisė. Haris nukaito. 

Trečias laiškas kvietė naujus mokinius pasirinkti tris papil- 
domas veiklas iš pateikto sąrašo, kuriame buvo išvardyta daugybė 
būrelių, pradedant automobilininkų klubu ir baigiant Jungtinėmis 
kadetų pajėgomis; norint lankyti kai kuriuos būrelius, reikėjo sumo- 
kėti papildomus penkis svarus. Haris pasirinko chorą, už kurį pa- 
pildomai mokėti nereikėjo, teatro klubą ir Meno mylėtojų draugiją. 
Prie pastarosios buvo parašyta išlyga, jog lankantis visose galerijose, 
kurios nėra Bristolyje, reikės sumokėti papildomus pinigus. 

Meisė labai norėjo, kad tokių kaip ponas Kradikas būtų dau- 
giau, bet ji niekada neleido Hariui net įtarti, kad yra priežasčių neri- 
mauti, nors ponas Holkombas jai priminė, kad Bristolio klasikinėje 
mokykloje jis mokysis penkerius metus. Meisė jam atsakė, jog Haris 
— pirmasis jų šeimos narys, kuris nemes mokslų sulaukęs keturio- 
likos. 

Meisė susikaupė dar vienam vizitui į „T. C. Marsh, Išskirtiniai 
siuvėjai“ parduotuvę. 

Kai Haris buvo tinkamai aprengtas ir paruoštas pirmai semes- 
tro dienai, Meisė vėl pradėjo vaikščioti į darbą pėsčia ir kas savaitę 
sutaupydavo po penkis pensus — mokestį už tramvajaus bilietėlius 
arba, kaip ji sakė savo motinai, „svarą per metus, kurio pakako su- 
mokėti už naują Hario kostiumą“. 


Per daugelį metų Meisė suprato, kad vaikai į tėvus žiūri kaip į 
nelemtą būtinybę, bet labai dažnai tie tėvai juos dar ir glumina. 

Mokslo metų pabaigos šventėje Šv. Bedos mokykloje Meisė 
buvo vienintelė motina, nepasipuošusi skrybėle. Po tos šventės pa- 
dėvėtų drabužių parduotuvėje ją nusipirko; kad ir kokia senamadė 
toji skrybėlė būtų, jai teks tarnauti tol, kol Haris baigs Bristolio mo- 
kyklą. 

Haris sutiko, kad pirmą semestro dieną mama jį palydėtų į mo- 
kyklą, bet Meisė jau buvo nutarusi, kad jis pakankamai didelis ir 
vakare galės parvažiuoti namo tramvajumi. Labiausiai ji nerimavo 
ne dėl to, kaip Haris keliaus į mokyklą ir kaip iš jos grįš, bet ką su juo 
daryti vakarais, nes pamokos vyks tik dieną, ir Haris neliks moky- 
kloje nakvoti. Ji net neabejojo, kad jei jis ir toliau dalysis kambariu 
su dėde Stenu, viskas gali baigtis ašaromis. Ruošdama Harį į naują- 
ją mokyklą pirmą mokslo metų dieną, Meisė stengėsi apie šią bėdą 
negalvoti. 

Užsidėjusi skrybėlaitę, apsivilkusi neseniai išvalytą geriau- 
sią, — vienintelį — paltuką, apsiavusi patogius juodus batelius ir 
apsimovusi vienintelę porą šilkinių kojinių, Meisė jautėsi pasiren- 
gusi susitikti su kitais tėvais. Jai nusileidus laiptais, Haris jau laukė 
prie durų. Apsivilkęs juodos ir tamsiai raudonos spalvos uniformą 
jis taip šauniai atrodė, kad Meisei būtų buvusi didžiulė laimė pasi- 
vedžioti jį Varyklos gatve pirmyn atgal — idant visi kaimynai žinotų, 
jog vienas gatvės gyventojas lanko Bristolio klasikinę mokyklą. 

Kaip ir pirmą mokslo metų dieną keliaudami į Šv. Bedos mo- 
kyklą, jie įlipo į tramvajų, tik dabar Haris paklausė, ar jie negalėtų 
išlipti viena stotele anksčiau, dar neprivažiavę Universiteto gatvės. 
Meisei nebebuvo leista vesti jo už rankos, nors ji ne vieną kartą pa- 
taisė Hariui kepuraitę ir kaklaraištį. 

Kai Meisė pamatė prie mokyklos vartų susibūrusį triukšmingą 
jaunų vyrų pulką, pasakė: 

— Geriau jau eisiu, nenoriu pavėluoti į darbą. 

Haris sutriko, nes žinojo, kad ponas Framptonas mamai buvo 
davęs laisvą dieną. 


133 


Jeffrey Archer + Tik laikas parodys 


Meisė trumpam apkabino sūnų, o paskui įdėmiai žiūrėjo, kaip 
jis kopia į kalvą. Pirmasis jį pasitiko Džailzas Baringtonas. Meisė nu- 
stebo jį pamačiusi, nes Haris jai sakė, kad Džailzas tikriausiai moky- 
sis Itone. Jie paspaudė vienas kitam rankas kaip suaugę vyrai, ką tik 
baigę svarbų sandėrį. 

Meisė matė būrio pakrašty stovinčius poną ir ponią Baringto- 
nus. Ar jis tikrai stengiasi jos išvengti? Po kelių minučių prie jų pri- 
ėjo ponas ir ponia Dikinsai, lydimi Peloukvino stipendininko. Ir vėl 
rankų paspaudimai; ponas Dikinsas tiesė kairę ranką. 

Tėvams pradėjus skirstytis, Meisė stebėjo, kaip ponas Baring- 
tonas pirmiausia paspaudžia ranką sūnui, paskui — Dikinsui, bet 
Hariui ištiesus ranką nuo jo nusigręžia. Ponia Barington atrodė 
sutrikusi, ir Meisė svarstė, ar vėliau ji paklaus, kodėl jis ignoravo 
artimiausią Džailzo bičiulį. Meisė neabejojo, jog jei ir paklaus, jis 
nesakys žmonai tikrosios priežasties. Meisė baiminosi, kad neilgai 
trukus Haris jos nepaklaustų, kodėl ponas Baringtonas visada jį taip 
niekina. Kadangi tiesą žinojo tik trys žmonės, Meisė nemanė, kad 
Haris kada nors galėtų ką nors išsiaiškinti. 


16 


Panelė Tilė ėmė taip dažnai lankytis „Palmių kiemelyje“, jog 
net gavo savo staliuką. 

Paprastai ji ateidavo apie ketvirtą ir užsisakydavo puodelį ar- 
batos („Earl Grey“) ir sumuštinį su agurkais. Ji visada atsisakydavo 
ką nors išsirinkti iš įvairaus kreminių pyragaičių, džemu perteptų 
pyragų ar šokoladinių eklerų asortimento, bet kartais sau leisdavo 
pasmaguriauti sviestiniais paplotėliais. O vieną vakarą ji užsuko 
prieš pat penktą — neįprastai vėlai, — ir Meisei atlėgo, kai pamatė, 
kad jos stalelis laisvas. 

— Įdomu, ar šiandien galėčiau atsisėsti kur nors nuošaliau, 
Meise. Norėčiau ramiai su tavimi pasikalbėti. 

— Žinoma, panele Tile, — atsakė Meisė ir nuvedė ją prie pono 
Holkombo pamėgto stalelio salės gale, už kolonos. — Po dešimties 
minučių baigsiu darbą, — kalbėjo Meisė, — tada prie jūsų prieisiu. 

Kai Meisę pakeisti atėjo jos padėjėja Suzana, jai paaiškino, jog 
kelioms minutėms prisės prie panelės Tilės staliuko, bet jos aptar- 
nauti nereikės. 

— Ar ta sena antis kuo nors nepatenkinta? — paklausė Suzana. 

— Ta sena antis mane išmokė visko, ką dabar išmanau, — šyp- 
telėjusi atsakė Meisė. 

Kai išmušė penktą, Meisė perėjo per kavinės salę ir atsisėdo 
priešais panelę Tilę. Ji retai kada prisėsdavo prie klientų, o jeigu 
kada ir prisėsdavo, niekada nesijausdavo jaukiai. 

— Gal norėtum arbatos, Meise? 

— Ne, panele Tile, dėkoju. 

— Suprantu. Stengsiuosi tavęs ilgai neužlaikyti, bet prieš pa- 
sakydama, kodėl norėjau su tavimi susitikti, paklausiu, kaip sekasi 
Hariui. 

— Norėčiau, kad jis daugiau nebeaugtų, — atsakė Meisė. — 
Man kas kelias savaites tenka ilginti jam kelnes. Jeigu ir toliau taip 
sparčiai augs, metų gale ilgos kelnės bus pavirtusios į trumpas. 

Panelė Tilė nusijuokė. 

— O kaip jam sekasi dirbti? 

— Semestro pabaigos ataskaitoje parašyta, — Meisė nuti- 
lo stengdamasi prisiminti tikslius žodžius, — „Labai gera pradžia. 
Daug žadantis moksleivis.“ Anglų kalba jam sekasi geriausiai iš visų. 

— Skamba ironiškai. Jei gerai prisimenu, šis dalykas Hariui ir 
pakišo koją per stojamąjį egzaminą. 

Meisė linktelėjo ir stengėsi negalvoti apie finansines pasekmes, 
kurias sukėlė per menkas Hario domėjimasis Tomu Hardžiu. 

— Tu turėtum labai juo didžiuotis, — kalbėjo panelė Tilė. — O 
kai sekmadienį nuėjau į Švč. Marijos bažnyčią, apsidžiaugiau pama- 
čiusi, kad jis vėl gieda chore. 

— Taip, bet dabar jis turi tenkintis vieta paskutinėje eilėje, šalia 
kitų baritonų. Jo solisto dienos baigėsi. Tačiau jis pradėjo lankyti 
teatro klubą; kadangi Bristolio mokykloje nėra mergaičių, mokykli- 
niame spektaklyje Haris vaidina Uršulę. 

— „Daug triukšmo dėl nieko“, — pasakė panelė Tilė. — Bet aš 
nebegaliu gaišinti tavo laiko, todėl pasakysiu, kodėl norėjau tave pa- 
matyti. — Ji gurkštelėjo arbatos, tarsi būtų norėjusi susikaupti prieš 
vėl prabildama, o tada jau berte išbėrė: — Brangioji, kitą mėnesį 
man sueis šešiasdešimt, ir jau kuris laikas svarstau, kad man reikėtų 
į pensiją. 

Meisei niekada nebuvo nė pagalvojusi, kad panelė Tilė su saule 
nedirbs. 

— Mes su panele Mondei svarstėme galimybę persikelti į Korn- 
valį. Nusižiūrėjome trobelę prie jūros. 

Jūs negalite išvykti iš Bristolio, norėjo pasakyti Meisė. Aš jus 
myliu, ir jei išvyksite, į ką kreipsiuosi patarimo? 

— Apie tai pradėjau svarstyti praėjusį mėnesį, — tęsė panelė 
Tilė, — kai vietinis verslininkas man pateikė pasiūlymą, susijusį su 
arbatine. Atrodo, jis nori ją prijungti prie augančios savo imperijos. 
Ir nors man neįdomu, ar Tilės arbatinė taps grandinės dalimi, jo pa- 
siūlymas buvo per daug viliojantis, kad išleistum jį iš rankų. 

Meisei kirbėjo vienas klausimas, bet ji nepertraukė įsibėgėju- 
sios panelės Tilės. 

— Nuo tada labai daug apie tai mąsčiau ir pamaniau, kad jei 
rastum tokią sumą, kokią jis man pasiūlė, mieliau perduočiau verslą 
tau nei tam nepažįstamajam. 

— Kiek jis pasiūlė? 

— Penkis šimtus svarų. 

Meisė atsiduso. 

— Man labai miela, kad pagalvojote apie mane, — galiausiai 
pratarė, — bet, tiesą sakant, aš neturiu nė penkių šimtų pensų, ką 
jau kalbėti apie penkis šimtus svarų. 

— Baiminausi, kad to nepasakytum, — pratarė panelė Tilė. — 
Bet jei rastum rėmėją, net neabejoju, kad šis verslas jam pasirodytų 
puiki investicija. Šiaip ar taip, praėjusiais metais arbatinės pelnas 
buvo šimtas dvylika svarų ir dešimt šilingų, atskaičiavus mano atlygį. 
Parduočiau tau ir už mažiau nei penkis šimtus svarų, bet Kornvalyje, 
Sent Mose, radome nuostabią trobelę, ir jos šeimininkai nenuleidžia 
nė penso — prašo trijų šimtų. Panelė Mondei ir aš galėtume pra- 
gyventi iš santaupų metus ar dvejus, bet kadangi nė viena iš mūsų 
negauna pensijos, papildomi du šimtai svarų daug ką pakeistų. 

Meisė jau rengėsi sakyti panelei Tilei, kad labai apgailestauja, 
bet apie tai tikrai negali būti nė kalbos, kai į kavinės salę įžengė Patri- 
kas Keisis ir atsisėdo prie savo staliuko. 


Jiems dar nepasimylėjus Meisė papasakojo Patrikui apie pa- 
nelės Tilės pasiūlymą. Jis atsisėdo lovoje, prisidegė cigaretę ir giliai 
užsitraukė. 

— Neturėtų būti labai sunku surinkti tiek kapitalo. Juk kalba- 
me ne apie inžinierių Brunelį, mėginantį gauti pinigų Kliftono vardo 
kabančiam tiltui statyti. 

— Ne, kalbame apie ponią Klifton, kuri stengiasi surinkti pen- 
kis šimtus svarų, nors negali pažvanginti nė dviem puspensiais. 

— Teisybė, bet tu galėsi parodyti grynųjų įplaukas, pajamų 
srautus, ką jau kalbėti apie pelnytą arbatinės reputaciją. Tik sakau, 
norėsiu peržiūrėti pastarųjų penkerių metų sąskaitų knygas, kad įsi- 
tikinčiau, jog nuo tavęs niekas neslepiama. 

— Panelė Tilė niekada nemėgintų ko nors apgauti. 

— Tau dar teks patikrinti, ar nereikės artimiausiu metu sumo- 
kėti nuompinigių, — tęsė Patrikas, nekreipdamas dėmesio į Meisės 
protestus. — Viską turėsi patikrinti labai atidžiai, kad jos sąskaiti- 
ninkas nesumanytų pareikšti pretenzijų, kai tik pradėsi gauti pelną. 

— Panelė Tilė taip nesielgtų, — pasakė Meisė. 

— Meise, tu tokia patikli. Turėtum prisiminti, kad visa tai bus 
jau ne panelės Tilės rankose, bet teisininko, kuriam irgi reikės užsi- 
dirbti, ir sąskaitininko, laukiančio atlygio dienos, jei jo nenusamdysi. 

— Akivaizdu, kad niekada nematei panelės Tilės. 

— Mane jaudina tavo pasitikėjimas ta sena panele, Meise, bet 
mano darbas — apsaugoti tokius žmones kaip tu, o šimto dvylikos 
svarų ir dešimties šilingų metinio pelno tau nepakaks pragyvenimui, 
nes nepamiršk, kad reikės nuolat mokėti investuotojui. 

— Panelė Tilė mane patikino, kad į tą pelną neįskaičiuotas jos 
atlyginimas. 

— Gal taip ir yra, bet tu nežinai, kokio dydžio tasai atlyginimas. 
Jei nori išgyventi, tau reikia gauti mažiausiai dar du šimtus pen- 
kiasdešimt svarų per metus; kitaip ne tik pati nuskursi, bet ir Haris 
nebegalės mokytis Bristolio mokykloje. 

— Negaliu sulaukti tavo susitikimo su panele Tile. 

— O kaip arbatpinigiai? „Royal“ viešbutyje gauni penkiasde- 
šimt procentų visos arbatpinigių sumos, o tai yra mažiausiai du 
šimtai svarų per metus, ir bent jau dabar tie arbatpinigiai neapmo- 
kestinami, nors aš neabejoju, kad ateityje vyriausybė susizgribs ir 
apmokestins. 

— Gal man reikėtų pasakyti panelei Tilei, kad rizika per didelė. 
Galiausiai, kaip ir sakai, dirbdama „Royal“ viešbutyje gaunu garan- 
tuotas pajamas ir niekuo nerizikuoju. 

— Teisybė, bet jei panelė Tilė bent pusę tiek gera, kaip sakai, 
tokios galimybės kaip ši galbūt daugiau niekada nebepasitaikys. 

— Tai apsispręsk, Patrikai, — pratarė Meisė, stengdamasi slėpti 
susierzinimą. 

— Apsispresiu, kai tik pamatysiu sąskaitų knygas. 

— Pamatysi, kai tik susitiksi su panele Tile, — atsakė Meisė, — 
nes tada ir suprasi, ką iš tikrųjų reiškia gera valia. 

— Nekantrauju susipažinti su tuo dorybių įsikūnijimu. 

— Ar tai reiškia, kad man atstovausi? 

— Taip, — atsakė Patrikas sumygdamas cigaretę. 

— Ir kiek už tai teks pakloti bepinigei našlei, pone Keisi? 

— Gesink šviesą. 


— Ar manai, kad tikrai verta taip rizikuoti, — paklausė ponas 
Framptonas, — kai teks tiek daug prarasti? 

— Mano patarėjas finansų klausimais taip mano, — atsakė Mei- 
sė. — Jis mane patikino, kad visi skaičiai sąskaitų knygose pateikti 
teisingai, be to, išmokėjusi paskolą, per penkerius metus turėčiau 
sulaukti pelno. 

— Bet visus tuos metus Haris mokysis Bristolio klasikinėje mo- 
kykloje. 

— Labai gerai žinau, pone Framptonai, bet su ponu Keisiu su- 
derėjome pakankamą atlyginimą, o pasidalinusi arbatpinigius su 
personalu turėčiau uždirbti tiek, kiek ir dabar parnešu namo. Tačiau 
dar svarbiau yra tai, kad po penkerių metų jau turėsiu savo nuosa- 
vybę ir visas pelnas priklausys man, — kalbėjo Meisė stengdamasi 
tiksliai prisiminti Patriko žodžius. 

— Man aišku, kad tu jau apsisprendei, — pasakė ponas Framp- 
tonas. — Bet norėčiau tave įspėti, Meise, kad būti darbuotoju, ži- 
nančiu, jog kas savaitę parsineši namo atlyginimą, ir būti darbdaviu, 
atsakingu už tai, kad kiekvieną penktadienio vakarą atsirastų kelios 
atlyginimų krūvelės, yra labai skirtingi dalykai. Atvirai kalbant, Mei- 
se, dabar dirbdama savo darbą esi geriausia, bet ar tikrai manai, kad 
nori iš žaidėjos tapti vadove? 

— Ponas Keisis man patarinės. 

— Taip, sutinku, Keisis — gabus vyrukas, bet jis atsakingas ir už 
svarbesnius klientus visoje šalyje. Tau, o ne kam kitam, teks tvarkyti 
verslo reikalus diena iš dienos. Jei kas nors pasisuks ne taip, jis ne 
visada bus šalia, kad palaikytų už rankos. 

— Bet gali būti, kad niekada gyvenime man nebepasitaikys to- 
kia galimybė. 

Dar viena Patriko išsakyta tiesa. 

— Tebūnie, Meise, — pratarė ponas Framptonas. — Ir žinok, 
kad mums visiems šiame viešbutyje tavęs labai trūks. Vienintelė 
priežastis, dėl kurios galiu sakyti, kad nesi nepakeičiama — tavo pa- 
čios taip gerai išmokyta padėjėja. 

— Suzana jūsų nenuvils, pone Framptonai. 

— Neabejoju, kad nenuvils. Bet ji niekada netaps Meise Klifton. 
Leisk man būti pirmam, linkinčiam tau sėkmės žengus šį rizikin- 
gą žingsnį; ir jeigu viskas klostysis ne taip, kaip sumanyta, „Royal“ 
viešbutyje tau visada atsiras darbo. 

Ponas Framptonas pakilo iš už stalo ir paspaudė Meisei ran- 
ką — visai kaip prieš šešerius metus. 


17 


Po mėnesio, dalyvaujant „National Provincial“ banko Kornstri- 
te valdytojui ponui Prendergastui, Meisė pasirašė šešis dokumen- 
tus. Bet prieš tai Patrikas jai perskaitė kiekvieną puslapį, eilutę po 
eilutės, dabar jau džiaugdamasis galimybe pripažinti, kad klydo su- 
abejodamas panele Tile. Jei visi būtų tokie sąžiningi kaip ji, jis ne- 
turėtų darbo. 

1934-ųjų kovo 19-ą Meisė įteikė panelei Tilei penkių šimtų sva- 
rų vertės čekį, už kurį gavo šilčiausią apkabinimą ir arbatinę. Po sa- 
vaitės panelė Tilė ir panelė Mondei išvyko į Kornvalį. 


140 


Jeffrey Archer + Tik laikas parodys 


Kai kitą dieną Meisė atvėrė duris savo verslui, pavadinimą „Ti- 
lės arbatinė“ paliko nepakeistą. Patrikas jai patarė vertinti virš durų 
kabantį reputaciją pelniusį Tilės vardą („atidaryta 1898-aisiais“); jo 
manymu, nereikėtų nė galvoti apie galimybę pavadinimą keisti, bent 
jau ligi panelė Tilė netaps šviesios atminties, o gal net ir tada nie- 
ko keisti nereikėtų. „Nuolatiniams lankytojams pokyčiai nepatinka, 
ypač nepatinka netikėti pokyčiai, todėl jų geriau neskubink.“ 

Vis dėlto Meisė nutarė šį tą pakeisti neįžeisdama nuolatinių ar- 
batinės svečių. Ji nujautė, kad nepakenktų pakeisti staltieses; kėdės 
ir net stalai dabar jau atrodė, na, sakykim, keistai. Beje, ar panelė 
Tilė nepastebėjo, kad ir kilimas labai išplonėjęs? 

— Prilaikyk vadeles, Meise, — įspėjo ją Patrikas vieno mėnesi- 
nio vizito metu. — Nepamiršk, kad pinigus labai lengva išleisti, bet 
sunku uždirbti; nenustebk, jei prarasi kelias senas bobeles ir pirmus 
kelis mėnesius neuždirbsi tiek, kiek tikėjaisi. 

Patrikas buvo teisus. Pirmą mėnesį sumažėjo užimtų staliu- 
kų skaičius, antrą mėnesį — vėl sumažėjo, ir tai buvo panelės Tilės 
populiarumo įrodymas. Jeigu trečią mėnesį klientų būtų dar labiau 
sumažėję, Patrikas būtų įspėjęs Meise dėl grynųjų cirkuliacijos ir 
kredito perviršio, bet dugnas jau buvo pasiektas, — tai dar viena 
Patriko frazė, — ir kitą mėnesį arbatinės svečių ėmė daugėti, nors 
ir nežymiai. 


Baigiantis pirmiesiems metams Meisė nebuvo nei išlošusi, nei 
pralošusi, bet ir nesukaupė pakankamai pinigų, kad galėtų pradėti 
grąžinti banko paskolą. 

— Nesigraužk, mieloji, — per vieną iš retų viešnagių Bristolyje 
pasakė jai panelė Tilė. — Praėjo daug metų, kol pradėjau gauti pelną. 

Meisei nebuvo kada laukti tiek metų. 

Antrieji metai prasidėjo gerai — keli nuolatiniai „Palmių kie- 

melio“ lankytojai grįžo į senąją pamėgtą vietelę. Edis Atkinsas buvo 
priaugęs dar daugiau svorio, ir jo cigarai tapo daug daug didesni; 
Meisė nujautė, kad Edžio pramogų verslas klesti. Ponas Kradikas 
pasirodydavo kas rytą, vienuoliktą valandą; kad ir koks būtų oras, 
jis vilkėdavo lietpaltį ir nešdavosi skėtį. Kartkartėmis užbėgdavo ir 
ponas Holkombas, visada ištroškęs naujienų apie tai, kaip sekasi 
Hariui, ir Meisė niekada jam neleisdavo apmokėti sąskaitos. Pirmoji 
Patriko stotelė grįžus į Bristolį visada būdavo Tilės arbatinė. 

Dirbdama antrus metus Meisė turėjo pakeisti vieną tiekėją, ku- 
ris niekaip negalėjo atskirti šviežio maisto nuo pasenusio, ir vieną 
padavėją, kurios jai taip ir nepavyko įtikinti, kad klientas visada tei- 
sus. Prašydamos darbo į Meisę kreipėsi kelios moterys, nes dirban- 
čios moterys dabar jau nebuvo taip labai neįprasta. Meisė pasirin- 
ko jauną panelę vardu Karena su kupeta garbanotų šviesių plaukų, 
didelėmis mėlynomis akimis ir turinčią, kaip rašo madų žurnalai, 
smėlio laikrodžio figūrą. Meisė nujautė, kad Karena galėtų pritrauk- 
ti naujų klientų, jaunesnių nei dauguma dabartinių nuolatinių arba- 
tinės lankytojų. 

Išsirinkti kitą pyragų kepėją buvo daug sunkesnė užduotis. 
Nors kelios kompanijos siūlėsi sudaryti sutartis, Meisė buvo labai 
reikli. Vis dėlto, kai ant arbatinės slenksčio pasirodė Bobas Barau- 
sas iš Barauso kepyklos (įkurtos 1935-aisiais) ir pasakė, jog Tilės ar- 
batinė būtų pirmoji jo klientė, Meisė sutiko jį priimti bandomajam 
mėnesiui. 

Bobas pasirodė esąs labai darbštus ir patikimas, o svarbiausia, 
jo gaminiai visada būdavo švieži ir gundantys; Meisės svečiai dažnai 
sakydavo: „Na, gal dar suvalgyčiau kokį vieną.“ Ypač buvo mėgsta- 
mos jo bandelės su kremu ir vaisiniai paplotėliai, o šokoladiniai kek- 
siukai — naujas mados klyksmas — dingdavo iš vitrinos dar gerokai 
prieš vidurdienį. Nors Meisė nuolat jį spaudė iškepti daugiau, Bobas 
vis kartojo, kad daugiau pagaminti tiesiog negali. 

Vieną rytą, kai Bobas atvežė savo gaminius, Meisei jis pasiro- 
dė kiek nuliūdęs, todėl ji pasodino Bobą ir įpylė puodelį kavos. Jis 
išsipasakojo, jog kamuojasi dėl tų pačių piniginių problemų, kokios 
pirmaisiais metais buvo iškilusios ir pačiai Meisei. Bet jis tikėjo, kad 
viskas greitai pasitaisys, nes visai neseniai jo kepinius priėmė dvi 
naujos parduotuvės; pasakodamas Bobas pabrėžė, kad jaučiasi labai 
skolingas Meisei už pagalbą stojant ant kojų. 

Bėgant savaitėms šios rytinės kavos pertraukėlės tapo tarsi ri- 
tualu. Vis dėlto Meisė nepaprastai nustebo, kai Bobas pakvietė ją 
į pasimatymą, nes manė, kad juos sieja tik profesiniai reikalai. Jis 
nupirko bilietus į naują miuziklą „Kerinti naktis“, kurį rodė „Hipo- 
drome“; Meisė vylėsi tą miuziklą pamatyti su Patriku. Ji padėkojo 
Bobui ir pasakė, jog nenorėtų gadinti santykių. Norėjo pridurti, kad 
jos gyvenime jau yra du vyrai — dėl spuogų besinervinantis penkio- 
likmetis ir airis, kuris į Bristolį atvažiuoja kartą per mėnesį ir, rodos, 
nė nesupranta, kad jinai jį įsimylėjusi. 

Bobas nesitaikstė su neigiamu atsakymu, ir po mėnesio Mei- 
sė dar labiau sutriko, kai jis jai įteikė markazito segę. Ji pabučiavo 
Bobą į skruostą stebėdamasi, kaip jis sužinojo, kad šiandien — jos 
gimtadienis. Tą vakarą ji įsidėjo segę į stalčių ir būtų ją pamiršusi, 
jei paskui atitinkamais vienodais intervalais nebūtų gavusi vis kito- 
kių dovanų. 

Patrikui, rodos, buvo smagu stebėti tokį konkurento atkaklumą 
ir vieną vakarą, jiedviem pietaujant, jis priminė Meisei, jog ji — pui- 
kios išvaizdos moteris su perspektyva. 

Meisė nesijuokė. 

— Šitai turi liautis, — pasakė. 

— Tai kodėl nesusirandi kito kepėjo? 

— Todėl, kad rasti gerų kepėjų yra daug sunkiau nei susimedžio- 
ti meilužių. Kad ir kaip būtų, Bobas patikimas, jo pyragai — skaniausi 
visame mieste, o kainos — žemesnės nei visų kitų jo konkurentų. 

— Ir dar — jis tave įsimylėjęs, — pridūrė Patrikas. 

— Nesišaipyk, Patrikai. Šitai turi liautis. 

— Aš tau pasakysiu gerokai svarbesnį dalyką, kuris tikrai turi 
liautis, — pratarė Patrikas lenkdamasis ir praverdamas portfelį. 

— Gal galiu tau priminti, — įsiterpė Meisė, — kad buvome nu- 
tarę romantiškai papietauti žvakių šviesoje, o ne kalbėtis apie verslo 
reikalus. 

— Deja, laukti negalima, — atsakė Patrikas dėdamas ant stalo 
pluoštą dokumentų. — Štai tavo pastarųjų trijų mėnesių sąskaitos; 
rezultatai nedžiugina. 

— Bet, kiek supratau, anksčiau sakei, kad viskas klostosi gerai. 

— Klostėsi. Tau net pavyko išlaikyti banko rekomenduotas iš- 
laidų normas, bet per tokį patį laikotarpį tavo pajamos nepaaiškina- 
mai smuko. 

— Kaip gali taip būti? — nesuprato Meisė. — Praėjusį mėnesį 
mus aplankė rekordinis skaičius svečių. 

— Todėl ir nusprendžiau kruopščiai patikrinti visas paskutinio 
mėnesio sąskaitas ir kvitus. Skaičiai nesutampa. Meise, padariau 
liūdną išvadą, kad kažkuri tavo padavėja prikišo nagus prie kasos. 
Viešojo maitinimo versle šitai dažnai pasitaiko; paprastai paaiškėja, 
kad vagiliauja barmenas arba vyriausiasis padavėjas, bet kai vagys- 
tės prasideda, niekaip negali jų sustabdyti, kol nesučiumpi vagian- 
čio asmens ir jo neatleidi. Jei nenustatysi kaltininko pakankamai 
greitai, dar metus negausi pelno ir nė skatiko negalėsi grąžinti ban- 
kui, ką jau kalbėti apie kredito perviršio mažinimą. 

— Ką patarsi? 

— Dabar tau reikėtų atidžiai stebėti visas savo darbuotojas, ko! 
kuri nors išsiduos. 

— Kaip man sužinoti, kuri vagia? 

— Tau reikia atkreipti dėmesį į keletą požymių, — kalbėjo Patri- 
kas. — Gal kas gyvena ne pagal savo galimybes, gal dėvi naują paltą 

ar įsigijo brangų papuošalą, o gal važiuoja kur nors atostogauti, nors 
šiaip neišgalėtų leistis į tokią kelione. Gal padavėja sakysis susiradu- 
si naują draugužį, bet... 

— Oo, velnias, — išsprūdo Meisei. — Man atrodo, žinau, kas tai 
galėtų būti. 

— Kas? 

— Karena. Ji pas mus dirba tik kelis mėnesius, o visai neseniai 
savaitgaliais pradėjo važinėti į Londoną. Praėjusį pirmadienį ji atė- 
jo į darbą su nauju šaliku ir pora odinių pirštinių, man net pavydu 
pasidarė. 

— Nedaryk skubotų išvadų, — patarė Patrikas, — bet atidžiai ją 
stebėk. Arba ji dedasi į kišenę visus arbatpinigius, arba vagia iš ka- 
sos; O gal ir viena, ir kita. Aš tau pažadu viena: nesiliaus. Dažniausiai 
vagis ima vis labiau savimi pasitikėti, kol galų gale būna sučiuptas. 
Tau reikia ją sustabdyti ir veikti greitai, kol ji nesugriovė tavo verslo. 


Meisė negalėjo pakęsti tokio savo darbuotojų šnipinėjimo. 
Šiaip ar taip, jaunesnes padavėjas ji išsirinko pati, o vyresnės metų 
metus darbavosi Tilės arbatinėje. 

Kareną stebėjo ypač atidžiai, tačiau nebuvo jokių akivaizdžių jos 
vagiliavimo požymių. Bet, kaip buvo įspėjęs Patrikas, vagys gudresni 
už sąžiningus žmones, o Meisė negalėjo jos stebėti kiaurą dieną. 

Galiausiai problema išsisprendė savaime. Karena įteikė prašy- 
mą atleisti ją iš darbo ir pareiškė, kad yra susižadėjusi ir mėnesio 
gale vyks pas savo sužadėtinį į Londoną. Meisė pamanė, kad jos su- 
žadėtuvių žiedas labai prašmatnus; ji svarstė, kas už jį sumokėjo. 
Bet Meisė nuvijo šalin blogas mintis; jai atlėgo, kad dabar turės ma- 
žiau bėdų ir galės gyventi ramiau. 

Tačiau kai po kelių savaičių į Bristolį grįžo Patrikas, jis įspėjo 
Meisę, kad mėnesinės pajamos vėl sumažėjusios, vadinasi, vagiliavo 
ne Karena. 

— Gal jau metas kviesti policiją? — paklausė Meisė. 

— Dar ne. Tau mažiausiai reikia melagingų kaltinimų ar gandų, 
kurie tik užtrauks darbuotojų nemalonę. Policija gal ir demaskuos 
vagį, bet kol tai nutiks, galbūt prarasi geriausias darbuotojas, kurios 
nenorės būti įtariamosios. Be to, apie tai, savaime suprantama, su- 
žinos ir kai kurie tavo arbatinės lankytojai, o tau to tikrai nereikia. 

— Ar ilgai aš galiu sau leisti nesiimti jokių priemonių? 

— Palaukime dar mėnesį. Jeigu per tiek laiko neišsiaiškinsime, 
kas vagia, teks kviesti policiją, — Patrikas plačiai nusišypsojo. — O 
dabar liaukimės kalbėtis apie reikalus ir pamėginkime prisiminti, 
kad turėtume švęsti tavo gimtadienį. 

— Mano gimtadienis buvo prieš du mėnesius, — atsakė Mei- 
sė, — ir jeigu ne Bobas, tu nė nebūtum sužinojęs. 

Patrikas vėl atidarė portfelį, tik šįkart iš jo išėmė karališkai mė- 
lynos spalvos dėžutę su pažįstamu gulbės ženkliuku. Jis padavė dė- 
žutę Meisei; ji neskubėdama ją atidarė ir joje rado porą juodų odinių 
pirštinių ir vilnonį šaliką, margintą tradiciniu Barberio raštu. 

— Vadinasi, tu mane apiplėšinėjai, — pasakė Meisė jį apsika- 
bindama. 

Patrikas nieko neatsakė. 

— Kas nutiko? — paklausė Meisė. 

— Turiu ir daugiau naujienų. 

Meisė žvelgė jam į akis svarstydama, kokių dar blogybių galėtų 
būti Tilės arbatinėje. 

— Mane paaukštino. Dabar būsiu naujasis valdytojo pavaduo- 
tojas centrinėje mūsų kontoroje Dubline. Beveik visą laiką turėsiu 
buti savo darbo vietoje, todėl mano dabartinę užims kažkas kitas. Aš 
ir toliau galėsiu tave aplankyti, tik jau ne taip dažnai. 

Gulėdama jo glėbyje Meisė praverkė kiaurą naktį. Ji manė, 
kad niekada nebenorės ištekėti, bet tik tol, iki suprato, kad mylimas 
žmogus jai nepasiekiamas. 

Kitą rytą atėjo į darbą vėlai ir rado prie slenksčio laukiantį 
Bobą. Jai atrakinus duris, Bobas pradėjo krauti iš furgonėlio ryti- 
nius kepinius. 

— Aš tuoj ateisiu, — pasakė Meisė ir dingo personalo prausyklo- 
je. Ji paskutinį kartą atsisveikino su Patriku šiam įlipus į tramvajų 
„Temple Meads“ stotelėje; tada ir vėl apsipylė ašaromis. Tarėsi bai- 
siai atrodanti ir nenorėjo, kad nuolatiniai arbatinės lankytojai pama- 
nytų, jog jai kažkas negerai. „Niekada neneškite į darbą asmeninių 
bėdų, — nuolat savo darbuotojoms primindavo panelė Tilė. — Mūsų 
svečiai turi ir savų rūpesčių, kam jiems nerimauti dar ir dėl jūsų.“ 

Meisė pažvelgė į veidrodį — visas grimas buvo nutekėjęs. „Pra- 
keikimas“, — garsiai tarė sau supratusi, kad ant prekystalio paliko 
rankinę. Grįžusi į arbatinę paimti rankinės ji staiga sublogavo. Bo- 
bas stovėjo atsisukęs į ją nugara, vieną ranką įkišęs į kasos stalčiuką. 
Meisė žiūrėjo, kaip jis suglemžia pluoštą banknotų ir monetų, kem- 
ša juos į kelnių kišenę, tyliai uždaro stalčiuką ir grįžęs prie furgonė- 
lio ima kitą pyragaičių padėklą. 

Meisė kuo puikiausiai prisiminė, ką jai buvo pataręs Patrikas. 
Kai Bobas vėl žengė pro duris, ji įėjo į arbatinę ir atsistojo prie kasos. 
Bobas laikė rankose ne padėklą, bet mažą raudoną odinę dėžutę. Jis 
jai plačiai nusišypsojo ir parpuolė ant kelių. 

— Išeik iš šių patalpų nedelsdamas, Bobai Barausai, — pratarė 
Meisė tokiu tonu, kuris net ir ją pačią nustebino. — Jeigu dar kartą 
tave pamatysiu prie savo arbatinės, iškviesiu policiją. 

Ji tikėjosi išgirsti srautus atsiprašymų ar keiksmų, bet Bobas 
tik atsistojo, padėjo ant prekystalio pavogtus pinigus ir netaręs nė 
žodžio išėjo. Meisė susmuko ant arčiausiai stovėjusios kėdės, ir tada 
į darbą atėjo pirmoji padavėja. 

— Labas rytas, ponia Klifton. Gražus oras; šiuo metų laiku to- 
kių orų reta. 

Kai į 27-ojo numerio pašto dėžutę įkrisdavo plonas rudas vo- 
kas, Meisė žinodavo, kad laiškas iš Bristolio mokyklos, kad voke ras 
dar vieną sąskaitą už Hario mokslus ir „papildomas išlaidas“, kaip 
mėgdavo formuluoti labdaringos Bristolio organizacijos. 

Grįždama namo ji visada užsukdavo į banką ir į verslo sąskai- 
tą pervesdavo dienos pajamas, o į kitą sąskaitą — savąją arbatpini- 
gių dalį, kuri buvo pavadinta „Hario“; Meisė vylėsi, kad kiekvieno 
ketvirčio pabaigoje jai pakaks pinigų padengti Bristolio mokyklos 
sąskaitas. 

Meisė praplėšė voką; nors ji ir nemokėjo perskaityti visų laiške 
surašytų žodžių, pažino parašą ir virš jo parašytus skaičius — 37.10 
svarų. Su pinigais striuka, bet, ponui Holkombui perskaičius pasku- 
tinę ataskaitą apie Hario pasiekimus mokykloje, jai teko sutikti — 
investuota protingai. 

— Patikėkite, — įspėjo ją ponas Holkombas, — kai jam ateis 
metas baigti mokyklą, išlaidos nesumažės. 

— Kodėl ne? — paklausė Meisė. — Su tokiu išsilavinimu jam ne- 
turėtų būti sunku susirasti darbą, o tada jau jis pats galėtų apmokėti 
visas sąskaitas. 

Ponas Holkombas liūdnai papurtė galvą, tarsi nedėmesingas jo 
mokinys būtų nesupratęs aiškinamo klausimo. 

— Viliuosi, kad baigęs Bristolio mokyklą jis norės keliauti į 
Oksfordą studijuoti anglų filologijos. 

— Ir kiek tai truks? — klausinėjo Meisė. 

— Trejus, o gal ketverius metus. 

— Vadinasi, iki tol jam reikės perskaityti baisiai daug kūrinių. 

— Pakankamai daug, kad gautų darbą. 

Meisė nusijuokė. 

— Gal jis bus mokytojas, kaip jūs. 

— Jis — ne kaip aš, — atsakė ponas Holkombas. — Jei neklystu, 
jis bus rašytojas. 

— Ar budamas rašytoju gali užsidirbti pragyvenimui? 

— Žinoma, jei tau sekasi. Bet jei šitai nepavyks, gal ir būsite 
teisi — galiausiai jis taps mokytoju, kaip aš. 

— Man patiktų, — atsakė Meisė nesupratusi ironijos. 

Ji įsidėjo voką į rankinę. Kai tą popietę po darbo užsuks į banką, 
turės įsitikinti, kad Hario sąskaitoje tikrai yra reikiama suma — tris- 
dešimt septyni svarai ir dešimt šilingų — ir tik tada galės pasirašy- 
ti čekį. Patrikas jai sakė, jog kai pereikvoji kreditą, pelnosi bankas. 
Anksčiau mokykla kartais atidėdavo mokesčius dviem trims savai- 
tėms, bet Patrikas paaiškino, kad kiekvieno semestro pabaigoje jiems 
irgi reikia sutvarkyti sąskaitų knygas, kaip ir dirbant arbatinėje. 

Meisei neteko ilgai laukti tramvajaus; įsėdusi ji vėl susimąstė 
apie Patriką. Ji niekada niekam, net mamai, neprisipažins, kaip la- 
bai jo ilgisi. 

Jos mintis nutraukė tramvajų lenkiantis ugniagesių automo- 
bilis. Keli keleiviai įsispoksojo pro langą stebėdami, kur jis pasuks. 
Kai gaisrinė mašina dingo, Meisė ėmė galvoti apie Tilės arbatine. 
Atleidus Bobą Barausą, banko valdytojas pranešė, kad arbatinė kas 
mėnesį ėmė duoti stabilų pelną, ir baigiantis metams gal net pavyks 
sumušti panelės Tilės šimto dvylikos svarų ir dešimties šilingų re- 
kordą; tada Meisė galėtų pradėti grąžinti penkių šimtų svarų pasko- 
lą. Gali būti, kad liks pinigų ir naujai porai batų Hariui. 

Viktorijos gatvės gale Meisė išlipo iš tramvajaus. Eidama per 
Bedminsterio tiltą ji pažvelgė į laikroduką ir vėl pagalvojo apie sūnų, 
apie pirmą jo dovaną. Septinta trisdešimt dvi; iki aštuntos ji tikrai 
spės atidaryti arbatinę ir pasirengti aptarnauti pirmuosius klientus. 
Prieš apversdama lentelę su užrašu „Uždaryta“, ji visada džiaugda- 
vosi matydama šaligatvy lūkuriuojančią eilutę. 

Jai nepriėjus Aukštutinės gatvės, prašvilpė dar viena gaisrinė, 
ir dabar Meisė pamatė į dangų virstančius juodų dūmų kamuolius. 

Įsukus į Plačiąją gatvę, jai smarkiau suplakė širdis. Prie Tilės arbati- 
nės puslankiu stovėjo trys gaisrinės mašinos ir policijos automobilis. 

Meisė puolė bėgti. 

— Ne, ne, tik ne Tilės arbatinė, — rėkė ji, pamačiusi kitoje gat- 
vės pusėje stovinčias kelias savo padavėjas. Viena iš jų verkė. Meisė 
buvo vos už kelių jardų nuo tos vietos, kur kadaise buvo arbatinės 
durys, bet kelią jai pastojo policininkas ir neleido žengti toliau. — 
Bet aš — savininkė! — protestavo Meisė, negalėdama patikėti savo 
akimis, žiūrėdama į smilkstančių žarijų krūvą, kur neseniai stovėjo 
populiariausia miesto arbatinė. 

Jai ėmė ašaroti akys, ji pradėjo kosėti patekusi į tirštų juodų 
dūmų stulpą. Žvelgė į apanglėjusias kažkada blizgaus prekystalio 
liekanas; grindys, ant kurių dar vakar vakare, prieš jai užrakinant 
duris, stovėjo kėdės ir švarutėlaitėmis staltiesėmis uždengti stalai, 
buvo apneštos storu pelenų sluoksniu. 

— Man labai gaila, ponia, — pratarė policininkas, — bet dėl jūsų 
pačios saugumo turiu paprašyti jus pereiti į kitą gatvės pusę, prie 
savo darbuotojų. 

Meisė nusigręžė nuo arbatinės ir nenorom leidosi per gatvę. 
Dar nespėjusi pereiti į kitą puse, pamatė jį stovintį minios pakrašty. 
Kai tik jų žvilgsniai susitiko, jis apsisuko ir nuėjo. 


Detektyvas inspektorius Bleikmoras atsivertė bloknotą ir per 
stalą pažvelgė į įtariamąją. 

— Ponia Klifton, gal galėtumėte pasakyti, kur buvote šįryt, apie 
trečią valandą? 

— Buvau namuose, lovoje, — atsakė Meisė. 

— Ar kas nors galėtų tai patvirtinti? 

— Jeigu to klausdamas, detektyve inspektoriau, norite išsiaiš- 
kinti, ar tuo metu lovoje su manimi buvo dar kas nors; mano atsaky- 
mas — ne. Kodėl klausiate? 

Policininkas kažką pasižymėjo bloknote, laimėdamas laiko pa- 
mąstyti. Paskui pasakė: 

— Stengiuosi išsiaiškinti, ar čia įsipainiojęs dar kas nors. 

— Kur įsipainiojęs? — nesuprato Meisė. 

— Į šį tyčinį padegimą, — įdėmiai į ją žvelgdamas atsakė ins- 
pektorius. 

— Bet kas būtų norėjęs sudeginti Tilės arbatinę? — stebėjosi 
Meisė. 

— Tikėjausi, kad jūs man padėsite išspręsti šį klausimą, — at- 
sakė Bleikmoras. 

Jis nutilo ir vylėsi, kad ponia Klifton ką nors pridurs, dėl ko 
vėliau gailėsis. Bet ji nieko nepasakė. 

Detektyvas inspektorius niekaip nesuprato, ar ponia Klifton iš- 
ties tokia kieta, ar paprasčiausiai naivi. Jis pažinojo vieną žmogų, 
kuris galėjo į šį klausimą atsakyti. 


Ponas Framptonas pakilo nuo stalo, paspaudė Meisei ranką ir 
mostelėjo siūlydamas kėdę atsisėsti. 

— Labai apgailestavau išgirdęs apie gaisrą Tilės arbatinėje, — 
pasakė jis. — Ačiū Dievui, niekas nenukentėjo. — Meisei šiuo metu 
nelabai norėjosi dėkoti Dievui. — Tikiuosi, pastatas ir tai, kas jame 
buvo, patikimai apdrausta, — pridūrė ponas Framptonas. 

— O, taip, — atsakė Meisė. — Dėkinga ponui Keisiui, kad jis 
viskuo pasirūpino, bet, deja, draudimo kompanija atsisako mokėti, 
kol policija nepatvirtins, jog aš su gaisru niekaip nesusijusi. 

— Negaliu patikėti, kad policija laiko tave įtariamąja, — pasakė 
Framptonas. 

— Turiu finansinių bėdų, — kalbėjo Meisė. — Negaliu jų kal- 
tinti. 

— Anksčiau ar vėliau jie vis tiek išsiaiškins, kad jų prielaidos 
absurdiškos. 

— Bet aš neturiu laiko, — atsakė Meisė. — Todėl ir atėjau pas 
jus. Man reikia darbo, o kai matėmės paskutinį kartą šiame kabine- 
te, prisimenu, sakėte, jog jei tik norėsiu grįžti į „Royal“ viešbutį... 

— Sakiau nemeluodamas, — nutraukė ją ponas Framptonas. — 
Bet nebegaliu tau grąžinti ankstesnių pareigų, nes Suzana dirba pui- 
kiai, ir visai neseniai priėmiau tris padavėjas, kurios anksčiau dirbo 
Tilės arbatinėje, todėl „Palmių kiemelyje“ laisvų vietų nebėra. Tos 
pareigos, kurias šiuo metu galėčiau tau pasiūlyti, vargu ar vertos... 

— Man tiks viskas, pone Framptonai, — atsakė Meisė, — tikrai 
absoliučiai viskas. 

— Kai kurie mūsų klientai sako, jog norėtų kur nors užkąsti 
viešbučio restoranui užsidarius nakčiai, — kalbėjo ponas Framp- 
tonas. — Svarsčiau, kad vertėtų įsteigti naujas paslaugas — kava ir 
sumuštiniai po dešimtos valandos, kurių būtų galima užsisakyti tol, 
kol šeštą valandą pradeda darbą pusryčių salė. Iš pradžių galėčiau 
pasiūlyti tik po tris svarus per savaitę; savaime suprantama, visi ar- 
batpinigiai būtų tavo. Aš, aišku, suprasčiau, jei tu pasijustum... 

— Su viskuo sutinku. 

— Kada galėtum pradėti? 

— Šįvakar. 


Kai 27-ajame numeryje ant kilimėlio nusileido kitas rudas vo- 
kas, Meisė įsimetė jį į rankinę neatplėšusi; ji svarstė, kiek laiko pra- 
eis, kol ji gaus antrą, gal dar ir trečią voką, kol galiausiai sulauks sto- 
ro balto voko, kuriame bus laiškas ne iš mokyklos iždininko, bet iš 
direktoriaus, reikalaujančio, kad ponia Klifton semestro pabaigoje 
pasiimtų sūnų iš mokyklos. Ji su siaubu laukė akimirkos, kai Hariui 
teks jai perskaityti tą laišką. 

Rugsėjį Haris turėjo pradėti eiti į šeštą klasę; jis negalėdavo nu- 
slėpti džiugaus jaudulio kalbėdamas apie galimybę studijuoti Oks- 

forde, mokytis anglų filologijos prie Alano Kvilterio, žymiausio tų 
laikų mokslininko, kojų. O Meisė negalėjo pakelti minties, kaip jai 
teks pasakyti sūnui, jog šitai nebebus įmanoma. 

Jai pradėjus dirbti, pirmosios naktys „Royal“ viešbutyje buvo 
labai ramios, ir visą mėnesį darbo buvo neką daugiau. Meisė negalė- 
jo pakęsti tinginiavimo, ir kai penktą valandą susirinkdavo valytojai, 
dažnai pamatydavo, kad „Palmių kiemelyje“ nėra ko tvarkyti. Net 
ir labiausiai „apkrautomis“ naktimis Meisei tekdavo aptarnauti vos 
pustuzinį svečių, o ir tie patys dažnai būdavo išvaryti iš baro tuoj po 
pusiaunakčio ir kreipdavosi į ją su visokiausiais pasiūlymais, o ne 
norėdami išgerti kavos ar sukrimsti sumuštinį su kumpiu. 

Daugiausia jos klientų būdavo į komandiruotes atvykę žmonės, 
apsigyvenę viešbutyje vienai nakčiai, todėl ir progų susirasti nuo- 
latinių klientų nebuvo, o arbatpinigių, savaime suprantama, nepa- 
kako, kad būtų galima atsikratyti rankinėje tebegulinčio neatplėšto 
rudo voko. 

Meisė žinojo, jog, Hariui likus Bristolio mokykloje ir nušvitus 
nors menkiausiai galimybei tęsti mokslus Oksforde, pagalbos ji ga- 
lėtų kreiptis į vienintelį žmogų. Jei prireiks, ji maldaute maldaus. 


19 


— Kodėl manai, kad ponas Hugas norės padėti? — paklausė Se- 
nasis Džekas atsilošdamas sėdynėje. — Anksčiau jis niekaip neparo- 
dė, kad Haris jam nors truputėlį rūpi. Atvirkščiai... 

— Nes jei pasaulyje ir yra toks žmogus, turintis jausti nors lašą 
atsakomybės už Hario ateitį, tas žmogus ir yra ponas Hugas, — pa- 
sakė Meisė ir iškart pasigailėjo ištarusi šiuos žodžius. 

Senasis Džekas akimirką patylėjo ir paklausė: 

— Meise, ar ko nors man nesakai? 

— Ne, — atsakė ji kiek per greitai. 

Meisei labai nepatiko meluoti, ypač Senajam Džekui, bet ji 
buvo prisižadėjusi šią paslaptį nusinešti į kapus. 

— Arjau pagalvojai apie tai, kada ir kur susitiksi su ponu Hugu? 

— Gerai žinau, ką darysiu. Jis retai kada išeina iš savo kabineto 
iki šeštos vakaro, o tada jau beveik visi tame pastate dirbantys žmo- 
nės būna išsiskirstę po namus. Žinau, kad jo kabinetas penktame 
aukšte, žinau, kad durys — trečios iš kairės. Žinau... 

— Bet ar ką nors žinai apie panelę Pots? — nutraukė ją Senasis 
Džekas. — Jei tau ir pavyks praeiti pro registratūrą ir kažkaip nusi- 
gauti iki penkto aukšto nepastebėtai, niekaip jos neišvengsi. 

— Panelė Pots? Niekada apie tokią negirdėjau. 

— Ji jau penkiolika metų dirba asmenine pono Hugo sekretore. 
Galiu pasakyti iš savo patirties: jei tavo sekretorė — panelė Pots, tik- 
rai nereikia sarginio šuns. 

— Vadinasi, man teks palaukti, kol ji išeis namo. 

— Panelė Pots niekada neišeina namo anksčiau už savo virši- 
ninką ir visada į darbą ateina trisdešimčia minučių anksčiau nei jis. 

— Bet įsigauti į jų dvarą man bus dar sunkiau, — pasakė Mei- 
sė, — nes ten jie tą sarginį šunį turi. Jis vardu Dženkinsas. 

— Vadinasi, turėsi rasti laiką ir vietą, kur jis bus vienas pats, 
negalės pabėgti ar tikėtis, kad jį išgelbės panelė Pots ar Dženkinsas. 
— Ar apskritai yra toks laikas ir vieta? — paklausė Meisė. 

— Oo, taip, — atsakė Senasis Džekas. — Tik pati turėsi nevė- 
luoti. 


Meisė palaukė, iki sutemo, o tada išsmuko iš Senojo Džeko 
vagono. Pirštų galiukais ji nusėlino žvyruotu taku, atidarė galines 
automobilio dureles, įlipo ir dureles uždarė. Ji įsitaisė patogioje 
odinėje sėdynėje ir pasirengė ilgai laukti. Pro šoninį langą kuo pui- 

kiausiai matė pagrindinį pastatą. Meisė kantriai laukė, kol užges visi 
žiburiai. Senasis Džekas ją įspėjo, kad jo lango žiburys užges vienas 
iš paskutiniųjų. 

Laukdama dar kartą permąstė klausimus, kuriuos ketino jam 
pateikti. Tuos klausimus repetavo jau keletą dienų, o šią popietę 
juos pažėrė Senajam Džekui. Jis jai davė kelis patarimus, ir Meisė 
juos su džiaugsmu priėmė. 

Kelios minutės po šeštos atvažiavo rolsroisas ir sustojo prie 
raudonų plytų pastato. Išlipęs vairuotojas atsistojo prie galinių du- 
relių. Po kelių akimirkų pro duris išžygiavo seras Valteris Baringto- 
nas, kompanijos vadovas; jis įlipo pro galines automobilio dureles ir 
buvo išskraidintas namo. 

Geso vis daugiau ir daugiau žiburių, kol galiausiai liko švies- 
ti tik vienas — tarsi vieniša žvaigždelė ant Kalėdų eglutės viršūnės. 
Staiga Meisė išgirdo žvyru atgurgždančius žingsnius. Ji nusliuogė 
nuo sėdynės ir pritupė ant grindų. Girdėjo, kaip automobilio link 
eina du į pokalbį įsitraukę vyrai. Pagal sumanytą planą jų neturėjo 
būti du; jau rengėsi šokti lauk pro kitą pusę ir kažkaip pradingti va- 
karo tamsoje, kai jie priėjo ir sustojo. 

— ... bet nepaisant visko, — kalbėjo jai pažįstamas balsas, — bū- 
čiau dėkingas, jei mano vardas liktų tik tarp mūsų. 

— Žinoma, pone, galite manimi pasikliauti, — atsakė kitas bal- 
sas, kuris jai irgi buvo girdėtas, tik neprisiminė kur. 

— Susisieksime, bičiuli, — pasakė pirmasis balsas. — Net nea- 
bejoju, kad man vėl prireiks banko paslaugų. 

Meisė išgirdo, kaip viena pora kojų nutrepsi. Prasivėrus auto- 
mobilio durelėms, ji suakmenėjo. 

Jis įlipo, sėdo prie vairo ir uždarė dureles. Jis neturi vairuotojo, 
savąjį „Bugatti“ mėgsta vairuoti pats, džiaugiasi sėdėdamas prie vai- 
ro — visą šią neįkainojamą informaciją jai perdavė Senasis Džekas. 

Jis įjungė variklį, ir mašina atgijo. Prieš perjungdamas pirmą 
pavarą, kelis kartus sudūzgino varikliu. Prie vartų budintis žmogus 

atsisveikino, kai ponas Baringtonas įsuko į kelią ir pasileido miesto 
link, kaip ir kiekvieną vakarą grįždamas į savąjį dvarą. 

— Nepasirodyk sėdinti gale, kol neprivažiuosite miesto cen- 
tro, — mokė ją Senasis Džekas. — Jis nerizikuos ir nesustos — bijos, 
kad kas nors nepamatytų judviejų kartu ir jo neatpažintų. Bet vos 
tik jis nuvažiuos iki priemiesčio rajonų, nedvejodamas tave išmes. 
Pokalbiui turėsi kokias dešimt ar penkiolika minučių. 

— Man tiek ir tereikia, — atsakė jam Meisė. 

Taigi Meisė palaukė, kol jis pravažiuos katedrą ir Koledžo par- 
ką, kuris tokiu vakaro metu visada būdavo pilnas žmonių. Bet kai 
tik rengėsi atsisėsti ir patapšnoti jam per petį, automobilis sulėtino 
greitį, o paskui ir visai sustojo. Durelės prasivėrė, jis išlipo, durelės 
užsitrenkė. Meisė dirstelėjo pro priekinių sėdynių tarpą ir paklaiko 
pamačiusi, kad jis sustojo prie „Royal“ viešbučio. 

Jos galvoje sukosi tuzinas minčių. Gal reikėtų iššokti, kol dar 
nevėlu? Kodėl jis atvažiavo į viešbutį? Ar tai sutapimas, kad jis čia 
lankosi tada, kai ji turi išeiginęe? Kiek laiko ketina ten buti? Ji nutarė 
likti kur buvusi baimindamasi, kad išlipusi tokioje judrioje vietoje 
gali būti pastebėta. Be to, galbūt tai paskutinė proga prieš sąskaitos 
apmokėjimo terminą pasikalbėti su juo akis į akį. 

Hugas Baringtonas sugrįžo po dvidešimties minučių, bet jam 
dar neatsisėdus į vairuotojo vietą ir nepradėjus važiuoti Meisė ap- 
sipylė šaltu prakaitu. Nemanė, kad jos širdis gali taip tankiai plakti. 
Palaukė, kol įsėdęs jis nuvažiuos kokį pusmylį, o tada atsisėdo ir pa- 
plekšnojo jam per petį. 

Kai atsigręžė, jį ištiko šokas; paskui ją pažino ir mintyse kažką 
sumetė. 

— Ko nori? — griežtai paklausė po truputį atsigaudamas. 

— Nujaučiu, kad gerai žinai, ko noriu, — atsakė Meisė. — Man 
svarbu tik Haris ir kaip susimokėti už kitų dvejų metų jo mokslą 
Bristolio mokykloje. 

— Pasakyk man nors vieną įtikinamą priežastį, dėl kurios turė- 
čiau apmokėti tavo sūnaus sąskaitas už mokslą. 

— Nes jis — tavo sūnus, — ramiai atsakė Meisė. 

— Kodėl esi tokia tikra? 

— Stebėjau tave, kai pirmą kartą jį pamatei Šventojo Bedos 
mokykloje, — kalbėjo Meisė, — stebėjau kiekvieną sekmadienį 
Švenčiausios Marijos bažnyčioje, kai jis giedojo chore. Mačiau tavo 
žvilgsnį, paskui tokį patį žvilgsnį sugavau tada, kai pirmą semestro 
dieną atsisakei paduoti jam ranką. 

— Tai — ne įrodymas, — jau tvirtesniu balsu atsakė Baringto- 
nas. — Tai tik moteriška intuicija, ir nieko daugiau. 

— Tai gal atėjo metas ir kitai moteriai sužinoti, kuo užsiimi per 
išvykas? 

— Kodėl manai, kad ji tavimi patikėtų? 

— Juk pats minėjai moterišką intuiciją, — atsakė Meisė. Šitai jį 
nutildė, o Meisei suteikė pasitikėjimo tęsti pokalbį. — Gal poniai Ba- 
rington būtų įdomu sužinoti, kodėl taip stengeisi suimti mano brolį 
jau kitą dieną po to, kai dingo Arturas. 

— Tai tik sutapimas, nieko daugiau. 

— Ar sutapimas ir tai, kad nuo tada mano vyro niekas niekada 
nematė? 

— Aš niekuo dėtas, kad Kliftonas mirė! — suriko Baringtonas 
staiga pasukdamas vairą ir vos išvengdamas iš priekio atvažiuojan- 
čios mašinos. 

Meisė sėdėjo įsitempusi kaip styga, priblokšta išgirstų žodžių. 

— Vadinasi, dėl mano vyro mirties esi kaltas tu. 

— Neturi jokių įrodymų, — įžūliai atkirto Baringtonas. 

— Man daugiau įrodymų nereikia. Bet, nepaisant visų skriau- 
dų, kurias iš tavo malonės per tiek metų teko patirti mano šeimai, 
tu gali lengvai išsisukti. Pasirupinsi Hario mokslais, kol jis dar lanko 
Bristolio mokyklą, ir aš paliksiu tave ramybėje. 

Praėjo šiek tiek laiko, kol Baringtonas atsiliepė. Pagaliau jis 
pratarė: 

— Man prireiks kelių dienų nuspręsti, kaip geriausia sumokėti. 

— Tokia nedidele suma kuo puikiausiai galėtų pasirūpinti kom- 
panijos labdaros fondas, — pasakė Meisė. — Šiaip ar taip, tavo tė- 
vas — fondo valdytojų viršininkas. 

Šįkart jis neturėjo parengto atsakymo. Gal svarsto, iš kur ji žino 
šią informaciją? Jis — ne pirmas žmogus, kuris per menkai vertina 
Senąjį Džeką. Meisė pravėrė rankinę, išsiėmė ploną rudą voką ir pa- 
dėjo jį ant sėdynės, šalia Baringtono. 

Automobilis įsuko į neapšviestą alėją. Baringtonas iššoko ir at- 
lapojo galines dureles. Meisė išlipo nujausdama, kad ši akistata nė 
negalėjo pavykti geriau. Vos tik ji palietė kojomis žemę, jis čiupo ją 
už pečių ir stipriai papurtė. 

— O dabar paklausyk manęs, Meise Klifton, atidžiai paklausyk, 
— pasakė jis tūžmingai. — Jeigu dar kada nors man grasinsi, aš ne 
tik pasistengsiu, kad tavo brolis būtų atleistas, bet ir pasirūpinsiu, 
kad šiame mieste jis daugiau niekada negautų jokio darbo. O jei būsi 
tokia kvaila ir nors puse žodžio užsiminsi mano žmonai, kad aš — to 
vaiko tėvas, liepsiu tave suimti, ir galiausiai atsidursi ne kalėjime, 
bet psichiatrijos ligoninėje. 

Hugas ją paleido, sugniaužė kumštį ir smogė į veidą. Meisė su- 
smuko ant žemės ir susirietė į kamuolį manydama, kad jis ims ją 
spardyti. Kai nieko tokio nenutiko, pakėlė akis ir pamatė jį stovintį 
virš savęs. Hugas draskė ploną rudą voką į skutelius ir mėtė juos 
kaip konfeti virš nuotakos galvos. 

Daugiau netaręs nė žodžio, šoko į automobilį ir nurūko. 


Kai į laiškų dėžutę įkrito baltas vokas, Meisė suprato, kad ji žlu- 
gusi. Po pietų iš mokyklos grįžusiam Hariui teks iškloti visą tiesą. 

Bet pirmiausia jai reikia užsukti į banką ir padėti į sąskaitą varganus 
vakarykščius arbatpinigius, o paskui pasakyti ponui Prendergastui, 
kad daugiau sąskaitų iš Bristolio klasikinės mokyklos nebebus, nes 
pasibaigus semestrui jos sūnus iš mokyklos išeis. 

Ji nutarė pėsčia nueiti iki banko ir sutaupyti pensą už tramva- 
jaus bilietėlį. Eidama galvojo apie visus žmones, kuriuos nuvylė. Ar 
panelė Tilė ir panelė Mondei kada nors jai atleis? Kelios jos arbati- 
nės padavėjos, ypač vyresnės, negalėjo susirasti kito darbo. Dar yra 
jos tėvai, kurie visada prižiūrėdavo Harį, kad tik ji galėtų išeiti į dar- 
bą; Senasis Džekas, kuris stengėsi dėl jos sūnaus kiek įmanydamas, 
galiausiai ir pats Haris, kurį, pono Holkombo žodžiais tariant, būtų 
galima vainikuoti laurų vainiku. 

Atėjusi į banką Meisė atsistojo į ilgiausią eilę; ji neskubėjo, ga- 
lėjo ir palaukti, kol bus aptarnauta. 

— Labas rytas, ponia Klifton, — linksmai pasisveikino kasinin- 
kas, kai galiausiai ji atsidūrė eilės priekyje. 

— Labas rytas, — atsakė Meisė ir padėjo prie langelio keturis 
šilingus ir šešiapensį. 

Kasininkas atidžiai perskaičiavo pinigus ir sumetė monetas į 
skirtingus stalčiukus po langeliu. Paskui išrašė kvitą, patvirtinantį, 
jog ponia Klifton įnešė atitinkamą pinigų sumą, o tada padavė kvitą 
Meisei. Meisė pasitraukė į šalį, kad jos vietą užimtų kitas klientas, ir 
įsidėjo kvitą į rankinę. 

— Ponia Klifton, — pratarė kasininkas. 

— Klausau? — atsiliepė Meisė pakeldama akis. 

— Valdytojas norėjo su jumis pasikalbėti. 

— Suprantama, — atsakė Meisė. 

Jam nereikėjo nė aiškinti, kad jos sąskaitoje per mažai pinigų 
paskutinei mokyklos atsiųstai faktūrai apmokėti. Tiesą sakant, po- 
nui Prendergastui palengvės sužinojus, kad nebereikės pervedinėti 
pinigų už popamokinę veiklą. 

Jaunuolis tylėdamas vedė ją per banko salę, o paskui — ilgu 
koridoriumi. Priėjęs prie valdytojo kabineto tyliai pabeldė į duris, 
jas atidarė ir pasakė: 

— Ponia Klifton, pone. 

— Aa, taip, — pratarė ponas Prendergastas. Man tikrai reikia su 
jumis pasikalbėti, ponia Klifton. Prašau užeiti, — kur ji buvo girdė- 
jusi šį balsą? — Ponia Klifton, — tęsė jis, kai Meisė atsisėdo, — man 
labai gaila, bet turiu jus informuoti, kad mes negalėjome apmokėti 
jūsų čekio trisdešimt septyniems svarams ir dešimčiai šilingų, skirtų 
Bristolio municipalinei labdaros organizacijai. Deja, jūsų sąskaitoje 
nėra pakankamai pinigų minėtai sumai padengti. Nebent, aišku, ne- 
tolimoje ateityje ketinate įnešti į savo sąskaitą daugiau pinigų. 

— Ne, — atsakė Meisė imdama iš rankinės baltą voką ir dėdama 
jį ant stalo priešais poną Prendergastą. — Gal būsite toks geras ir 
pranešite Bristolio labdaros organizacijai, kad aš apmokėsiu visas 
kitas išlaidas, kurių prireiks už Hario paskutinio semestro mokslą. 

— Man labai gaila, ponia Klifton, — atsakė ponas Prendergas- 
tas. — Tikrai labai norėčiau kaip nors jums padėti, — jis paėmė bal- 
tąjį voką. — Ar galiu atplėšti? — paklausė. 

— Taip, žinoma, — pasakė Meisė, iki pat šios akimirkos nepasi- 
gilinusi į tai, kiek ji įsiskolinusi mokyklai. 

Ponas Prendergastas paėmė nuo stalo siaurutį sidabrinį peiliu- 
ką popieriui pjaustyti ir atplėšė voką. Jis išskleidė Bristolio ir Vaka- 
rų Anglijos draudimo kompanijos atsiųstą šešių šimtų svarų čekį, 
skirtą poniai Meisei Klifton. 


Hugas Baringtonas 


1921—1936 


20 


eigu jau vėliau ji nebūtų manęs apkaltinusi vyro nužudymu, 

J net nebūčiau prisiminęs jos vardo. 

Viskas prasidėjo tada, kai tėvas primygtinai man liepė dalyvau- 
ti kasmetinėje darbininkų išvykoje į Veston Super Merą. „Jie apsi- 
džiaugs, kad jais domisi viršininko sūnus“, — pasakė. 

Aš nebuvau tuo įsitikinęs ir, atvirai kalbant, visą šį sumanymą 
laikiau tuščiu laiko švaistymu, bet jeigu jau mano tėvas ką nors su- 
mano, nėra prasmės ginčytis. Ir tikrai būčiau veltui sugaišęs laiką, 
jei Meisė — koks dažnas šitas vardas — nebūtų važiavusi kartu. Net 
pats nustebau pamatęs, kaip labai ji nori sugulti su boso sūnum. 
Maniau, kai grįšim į Bristolį, tiek ją ir tematysiu. Gal tikrai niekada 
ir nebebūčiau matęs, jei ji nebūtų ištekėjusi už Arturo Kliftono. 


Sėdėjau prie darbo stalo ir skaičiau finansines „Klevo lapo“ 
ataskaitas, vis iš naujo tikrinau skaičius, vildamasis rasti kokių nors 
būdų kompanijai sutaupyti nors truputį pinigų, bet, kad ir kaip sten- 
giausi, paskutinė eilutė manęs vis netenkino. Neguodė ir tai, jog bū- 
tent aš nutariau pasirašyti tą sutartį. 

Mano kolega Maisono kompanijoje pasiūlė tam tikras su- 
tarties sąlygas, ir, man nespėjus atsiskaityti laiku, nuo numatyto 
grafiko atsilikome penkis mėnesius; jeigu iki gruodžio 15 dienos 
nebaigsime darbų, teks mokėti baudas. Tai, kas iš pradžių atrodė 

svajonių kontraktas, duosiantis gražaus pelno, virto į košmarą — 
gali būti, kad gruodžio 15-ą nubusime patyrę didžiulių nuostolių. 

Pirmiausia, mano tėvas prieštaravo sprendimui Baringtono 
kompanijai pasirašyti kontraktą, ir jis labai aiškiai tai išdėstė. „Tu- 
rėtume ir toliau laikytis to, ką gebame geriausiai, — kartojo jis per 
kiekvieną tarybos, kuriai pirmininkavo, susirinkimą. — Per pasta- 
rąjį šimtmetį Baringtono laivybos kompanija gabeno krovinius į ir 
iš tolimiausių žemės kampelių, leisdami konkurentams Belfaste, Li- 
verpulyje ir Niukasle statyti laivus.“ 

Supratau, kad negalėsiu jo palenkti į savo pusę, todėl gaišau 
laiką stengdamasis įtikinti jaunesnius tarybos narius, jog per pasta- 
ruosius metus jau ir taip esame praleidę keletą puikių progų, ir kiti 
nusigvelbė pelningus kontraktus, kurie nesunkiai galėjo tapti mūsų. 
Galų gale aš juos įtikinau ir pelnęs nežymią persvarą įmerkiau uo- 
degą, pasirašydamas kontraktą su Maisonu bei pažadėdamas jiems 
pastatyti krovininį laivą ir papildyti sparčiai augantį jų laivyną. 

— Jeigu kaip reikiant padirbėsime ir „Klevo lapą“ atiduosime 
laiku, — kalbėjau tarybai, — neabejotinai sulauksime ir daugiau už- 
sakymų. 

— Tikėkimės, mums neteks gailėtis, — tepasakė tėvas, pralai- 
mėjęs balsavimą tarybos susirinkime. 

Aš jau dabar gailėjausi dėl tokio savo žingsnio. Nors Baringto- 
no laivybos kompanija 1921-aisiais tikėjosi rekordinio pelno, ėmė 
atrodyti, jog naujoji kontroliuojama įmonė „Baringtono laivų staty- 
ba“ vienintelė bus pažymėta raudonai pateiktame metiniame balan- 
se. Kai kurie tarybos nariai jau dabar mėgino nusišalinti nuo priimto 
sprendimo ir visiems kartoti, jog balsavo palaikydami mano tėvą. 

Aš visai neseniai buvau paskirtas kompanijos generaliniu di- 
rektoriumi ir nutuokiau, kas galėjo būti kalbama man už nugaros. 
„Gyvas tėvas“ — deja, tokių frazių tikrai neišgirdau. Vienas direk- 
torius jau atsistatydino ir išeidamas labai aiškiai įspėjo mano tėvą: 

„Vaikinui trūksta sveikos nuovokos. Žiūrėkite, kad tik jis nenuvary- 
tų kompanijos į bankrotą.“ 

Bet aš nepasidaviau. Likau įsitikinęs, jog laiku baige darbus 
nuostolių nepatirsime ir gal dar gausime šiokio tokio pelno. Labai 
daug kas priklausė nuo artimiausių kelių savaičių. Buvau davęs nu- 
rodymą dirbti visą parą, trimis pamainomis po aštuonias valandas, 
ir darbininkams pažadėjau įspūdingas premijas, jei tik jie įstengs 
laiku įvykdyti sutarties sąlygas. Kad ir kaip būtų, už vartų laukia 
daugybė darbo trokštančių žmonių. 


Jau ketinau pasakyti sekretorei, kad einu namo, kai jis įsiveržė 
į mano kabinetą nieko nepranešęs. 

Buvo žemas, drūtas vyriškis stambiais pečiais ir pūpsančiais 
raumenimis — tikro uosto kroviko figūra. Pirmiausia labai nusiste- 
bėjau, kaip jam pavyko prasigauti pro panelę Pots, kuri atbėgo iš 
paskos neįprastai susijaudinusi. 

— Negalėjau jo sulaikyti, — pasakė, nors ir taip buvo aišku. — 
Gal pakviesti budėtoją? 

Pažvelgiau tam žmogui į akis ir pasakiau: 

— Ne. 

Panelė Pots tebestovėjo prie durų, o mes žvelgėme vienas į kitą 
kaip mangusta ir gyvatė, abu svarstydami, kuris kirs pirmas. Tada 
vyriškis nenorom nusitraukė kepurę ir pradėjo kažką veblenti. Pri- 
reikė laiko, kol supratau, ką jis sako. 

— Mano geriausias draugas miršta! Arturas Kliftonas mirs, jei 
nieko nedarysite. 

Pasiūliau jam nusiraminti ir paaiškinti, kas atsitiko, ir tada į 
kabinetą įpuolė mano darbų vykdytojas. 

— Atleiskite, pone, kad jus sutrukdė Tankokas, — atgavęs kva- 
pą pasakė jis, — bet galiu jus patikinti, kad viskas kontroliuojama. 
Jums nėra dėl ko jaudintis. 

— Kas kontroliuojama? — paklausiau. 

— Tankokas teigia, kad jo draugas Kliftonas dirbo laivo korpuso 
viduje, kai keitėsi pamaina, ir kažkas kažkaip jį ten paliko uždaręs. 

— Ateikite ir pats tuo įsitikinkite! — rėkė Tankokas. — Girdėti, 
kaip jis daužosi! 

— Ar gali taip būti, Haskinsai? — paklausiau. 

— Visko gali nutikti, pone, bet labiausiai tikėtina, kad Kliftonas 
jau išėjo baigęs darbą ir dabar sėdi aludėje. 

— Tai kodėl jis nepasirašė prie vartų? — neatlyžo Tankokas. 

— Nieko neįprasta, pone, — nežiurėdamas į jį kalbėjo Haskin- 
sas. — Juk svarbiausia pasirašyti ateinant, o ne išeinant. 

— Jeigu nenueisite ir pats nepažiūrėsite, — pasakė Tanko- 
kas, — atgulsite į kapus susitepęs rankas jo krauju. — Šis protrūkis 
nutildė net Haskinsą. 

— Panele Pots, einu į pirmąjį doką, — pasakiau. — Neužtruksiu. 

Daugiau netaręs nė žodžio drūtasis vyriškis išbėgo iš mano ka- 
bineto. 

— Haskinsai, ir tu lipk į mano automobilį. Pakeliui aptarsime, 
ką daryti. 

— Nieko nereikia daryti, — užsispyręs kartojo jis. — Tai tik 
paistalai, nesąmonės. 

Kai likome vienudu automobilyje, tiesiai šviesiai paklausiau 
savo brigadininko: 

— Ar gali būti nors menkiausia tikimybė, kad Kliftonas tikrai 
liko užvirintas korpuse? 

— Jokios galimybės, pone, — tvirtai atsakė Haskinsas. — Man 
tik labai gaila, kad gaištate laiką. 

— Bet tas vyras, rodos, tuo neabejoja, — pasakiau. 

— Jis niekada neabejoja, kas laimės Čepstou hipodrome. 

Nenusijuokiau. 

— Kliftono pamaina baigėsi šeštą, — jau rimčiau tęsė Haskin- 

sas. — Jis turėjo žinoti, kad ateis suvirintojai, ketinantys iki kitos 
pamainos pradžios — antros valandos ryto — baigti savo darbą. 

— Ką Kliftonas veikė laivo korpuse? 

— Norėjo viską paskutinį kartą patikrinti, kol suvirintojai ne- 
pradėjo savo darbų. 

— Ar gali būti, jog jis nesuprato, kad jo pamaina baigėsi? 

— Sirena, skelbianti pamainos darbo pabaigą, girdisi vidury 
Bristolio, — atsakė Haskinsas, kai automobiliu pralenkėme Tanko- 
ką, kuris bėgo lyg velnio apsėstas. 

— Net ir būnant laivo korpuso gilumoje? 

— Sakyčiau, jis galėjo neišgirsti sirenos tik būdamas giliausioje 
laivo dalyje, pačiame dugne, bet dar niekada nemačiau dokininko, 
nežinančio, kada baigiasi jo pamaina. 

— Na, jei jis turi laikrodį, — pasakiau ir pažvelgiau, ar Haskin- 
sas su laikrodžiu. Jis buvo be laikrodžio. — Jei Kliftonas tikrai dar 
ten, ar turime įrangą, kuria galėtume jį išvaduoti? 

— Turime pakankamai dujinių acetileno pjoviklių, kad galė- 
tume pradeginti korpusą ir nuimti visą vientisą segmentą. Bėda ta, 
kad užtruksime ne vieną valandą, o jei Kliftonas tikrai ten, prisikase 
vargu ar rastume jį gyvą. Be to, vyrams prireiks dar dviejų savaičių, 
o gal ir dar daugiau, tam segmentui vėl sumontuoti. Ir kaip jūs nuo- 
lat man primenate, viršininke, premijas gausime tik jeigu sutaupy- 
sime laiko, o ne veltui gaišime. 

Kai sustabdžiau automobilį prie statomo laivo, naktinė pamai- 
na jau buvo gerokai įpusėjusi antrą valandą. Laive plušėjo daugiau 
nei šimtas žmonių — jie kalė, virino, kniedijo. Užlipęs trapu pama- 
čiau atbėgantį Tankoką. Kai po kelių akimirkų jis atsidūrė prie ma- 
nes, turėjo kiek pastovėti įsisprendęs rankomis į šonus ir susilenkęs, 
kol atsigavo. 

— Na, Tankokai, kaip manai, ką turėčiau daryti? — paklausiau, 
kai jis atgavo kvapą. 

— Liepkite jiems nutraukti darbus, viršininke; tik kelias minu- 
tes; išgirsite, kaip jis daužosi. 

Linktelėjau pritardamas. 

Haskinsas patraukė pečiais aiškiai negalėdamas patikėti, kad 
sutikau svarstyti tokį pasiūlymą. Jam prireikė kelių minučių, kol 
paliepė visiems padėti darbo įrankius ir kol visi darbininkai nuti- 
lo. Žmonės laive ir prieplaukoje nuščiuvo ir įdėmiai klausėsi, bet aš 
nieko neišgirdau, nebent kartais praskrendančio kiro klyksmą ar rū- 
koriaus kosulį. 

— Juk taip ir sakiau, pone; mes tik gaištame laiką, — tarė 
Haskinsas. — Dabar Kliftonas jau srebia trečią pintą smuklėje 
„Prisiryk ir prisisprok“. 

Kažkas numetė plaktuką — nuaidėjo visi dokai. Tada akimir- 
ką — bet tik akimirką — tariausi išgirdęs kitokį garsą, silpnutį, ta- 
čiau vis pasikartojantį. 

— Tai jis! — suriko Tankokas. 

Ir tada garsas nutilo taip pat staiga, kaip ir pasigirdo. 

— Ar dar kas nors ką nors girdėjo? — sušukau. 

— Aš nieko negirdėjau, — pasakė Haskinsas dairydamasis į kitų 
veidus, sakytum ieškodamas, kas drįs mesti jam iššūkį. 

Keli vyrai dėbsojo į jį, dar pora grėsmingai pakėlė kūjus, tarsi 
laukdami, kol kas nors lieps paleisti juos į darbą. 

Jaučiausi kaip kapitonas, kuriam suteikta paskutinė galimybė 
užgesinti maištą. Bet kokiu atveju laimėjęs nebūčiau. Jei būčiau lie- 
pęs vyrams tęsti darbus, būtų pasklidę gandai, ir kiekvienas dokų 
darbininkas būtų įtikėjęs, kad dėl Kliftono mirties esu kaltas asme- 
niškai aš. Autoritetui atgauti būtų prireikę savaičių, mėnesių, o gal 
net metų. O jei būčiau davęs nurodymą išlaužti korpusą, būčiau pa- 
laidojęs visas viltis pasipelnyti iš kontrakto, o kartu ir galimybę kada 
nors tapti tarybos pirmininku. Aš tiesiog stovėjau vildamasis, kad 
užsitęsusi tyla įtikins žmones, jog Tankokas klysta. Sulig kiekviena 
tylos sekunde mano pasitikėjimas augo. 

— Atrodo, niekas nieko negirdėjo, pone, — po kelių akimirkų 
pratarė Haskinsas. — Gal galėčiau išgirsti jūsų leidimą grąžinti vy- 
rus prie darbų? 

Niekas nė nekrustelėjo, tik ir toliau įžūliai į mane spoksojo. Ha- 
skinsas irgi į juos spoksojo, kol galiausiai keli neatlaikę nudelbė akis. 

Atsisukau į brigadininką ir paliepiau vėl imtis darbo. Būčiau 
galėjęs prisiekti, kad dar kitą trumputę tylos akimirką išgirdau 
dunksėjimą. Pažvelgiau į Tankoką, bet tada garsą nustelbė tūkstan- 
tis kitų garsų — vyrai nenoromis grįžo prie darbų. 

— Tankokai, kodėl tau nenukinkavus į aludę ir nepažiūrėjus, ar 
ten nėra tavo draugužio? — pratarė Haskinsas. — O kai jį rasi, duok 
pipirų, kad sugaišino mūsų visų laiką. 

— Ojei ten jo nebus, — įsiterpiau, — užbėk pas jį į namus ir 
paklausk žmonos, ar jo nematė. — Bet tuoj pat susivokiau padaręs 
klaidą, todėl paskubėjau pridurti: — Na, jei jis išvis turi žmoną. 

— Taip, viršininke, turi, — atsakė Tankokas. — Ji — mano sesuo. 

— Jei niekur jo nerasi, pranešk man. 

— Tada jau bus per vėlu, — atsakė Tankokas apsigręždamas ir 
nugūrindamas įtraukta į pečius galva. 

— Jeigu manes prireiks, Haskinsai, būsiu savo kabinete, — pa- 
sakiau prieš leisdamasis trapu. 

Grįžau į Baringtono kontorą, vildamasis daugiau niekada nebe- 
pamatyti Tankoko. 

Atsisėdau prie darbo stalo, bet nepajėgiau susikaupti ir pasi- 
rašyti panelės Pots paliktų laiškų. Tebegirdėjau tą dunksėjimą, jis 
aidėjo ir aidėjo kaip populiari melodija, nuolat skambanti mintyse ir 
net neleidžianti užmigti. Žinojau: jei Kliftonas kitą rytą nepasirodys 
darbe, to garso niekada neatsikratysiu. 

Po valandos buvau jau labiau įtikėjęs, kad Tankokas rado bičiu- 
lį ir dabar gailisi taip apsikvailinęs. 

Tai buvo viena iš retų dienų, kai panelė Pots išėjo anksčiau 

už mane; jau rakinau viršutinį darbo stalo stalčių, ketindamas eiti 
namo, kai išgirdau laiptais atidundančius žingsnius. Taip bėgti galė- 
jo tik vienas žmogus. 

Pakėliau akis ir išvydau tarpduryje stovintį vyriškį, kurio vyliau- 
si daugiau niekada nebematyti; jo akyse liepsnojo tramdomas įtūžis. 

— Pražudei geriausią mano draugą, galvijau, — kalbėjo jis grū- 
modamas kumščiu. — Galima sakyti, nudėjai jį plikomis rankomis! 

— Palauk, Tankokai, nurimk, žmogau, — kalbėjau. — Kaip ži- 
nome, Kliftonas dar gali būti gyvas. 

— Jis žuvo, kad galėtum laiku baigti tuos prakeiktus darbus. 
Niekas niekada neplauks tuo laivu, kai sužinos tiesą. 

— Statant laivus kasdien nutinka nelaimingų atsitikimų ir žūs- 
ta žmonių, — pralemenau. 

Tankokas žengė žingsnį artyn. Buvo taip įpykęs, jog akimirką 
pamaniau, kad man trenks, bet jis tik stovėjo prasižergęs, sugniau- 
žęs kumščius ir į mane spoksojo. 

— Kai papasakosiu policijai, ką žinau, turėsi pripažinti, jog bū- 
tum galėjęs išgelbėti jo gyvybę vos vienu ištartu žodžiu. Bet kadangi 
tave domino tik tai, kiek užkalsi pinigų, aš pasistengsiu užtikrinti, 
kad šiuose dokuose tau niekas niekada nebedirbtų. 

Supratau, jei įsipainios policija, pusė Bristolio manys, kad Klif- 
tonas vis dar laive, ir profesinė sąjunga pareikalaus korpusą praar- 
dyti. Jeigu taip ir nutiktų, net neabejojau, kas būtų rasta. 

Lėtai pakilau nuo kėdės ir nuėjau per kambarį prie seifo kita- 
me kabineto gale. Surinkau kodą, pasukau raktelį, pravėriau duris, 
išėmiau storą baltą voką ir grįžau prie stalo. Paėmiau sidabrinį pei- 
liuką laiškams, praplėšiau voką ir išėmiau penkių svarų banknotą. 
Net susimąsčiau, ar Tankokas kada nors buvo tokį matęs. Padėjau 
banknotą ant aplanko jam prieš nosį stebėdamas, kaip tą pačią aki- 
mirką paršiškos jo akys išsipūtė. 

— Tavo draugo jau niekas nebesugrąžins, — kalbėjau ant pirmo- 
jo banknoto dėdamas antrą. Jo akys nė sekundę nenuslydo nuo pini- 

gų. — Beto, kas žino, gal jis tiesiog ėmė ir pabėgo kelioms dienoms. 
Dirbdamas tokį darbą galėjo sumanyti ir taip, nesistebėčiau. — Ant 
antro banknoto uždėjau trečią. — O kai jis grįš, tavo draugužiai dar 
ilgai primins šią istoriją. — Po ketvirto banknoto nugulė ir penk- 
tas. — O tu nenori būti patrauktas atsakomybėn už tai, kad trukdai 
policijai dirbti, tiesa? Tai rimtas nusižengimas, už kurį galima sėsti 
į kalėjimą. — Dar du banknotai. — Be to, savaime suprantama, pra- 
rasi darbą. — Jis pažvelgė į mane; jo pyktis aiškiai virto į baimę. Dar 
trys banknotai. — Vargu ar galima tikėtis, kad duosiu darbo žmogui, 
kuris kaltina mane žmogžudyste. — Ant krūvelės užmečiau paskuti- 
nius du banknotus. Vokas buvo tuščias. 

Tankokas nusisuko. Paėmiau piniginę ir prie krūvelės pridėjau 
dar vieną penkių svarų banknotą, tris svarus ir dešimt šilingų — iš 
viso kruvelėje buvo šešiasdešimt aštuoni svarai ir dešimt šilingų. Jo 
akys vėl įsmigo į banknotus. 

— Ten, iš kur juos paėmiau, dar daug liko, — pasakiau tikėda- 
masis, kad mano žodžiai nuskambėjo įtikinamai. 

Tankokas iš lėto žengė prie stalo, nežiūrėdamas į mane paėmė 
banknotus, susikišo į kišenę ir išėjo netaręs nė žodžio. 

Prisiartinau prie lango ir žiūrėjau, kaip jis palieka pastatą ir ne- 
skubėdamas traukia prieplaukos vartų link. 

Seifą palikau plačiai atvertą, šį tą iš jo išėmęs paskleidžiau ant 
grindų, numečiau ant stalo tuščią voką ir išėjau iš kabineto neužra- 
kinęs durų. Iš bendrovės pastato išėjau paskutinis. 


21 
— Detektyvas inspektorius Bleikmoras, pone, — pasakė panelė 
Pots ir pasitraukė, į generalinio direktoriaus kabinetą įleisdama po- 
licijos pareigūną. 

Kai inspektorius įžengė į kambarį, Hugas Baringtonas įdėmiai jį 
nužvelgė. Turbūt jis nebuvo daug aukštesnis nei privalomos penkios 
pėdos ir devyni coliai; gal ir turėjo kelių svarų antsvorį, bet vis tiek 
atrodė gerai. Vilkėjo lietpaltį, kurį pirko turbūt dar tada, kai tebu- 
vo konsteblis, ir buvo užsidėjęs jau ne tokią senamadę rudą fetrinę 
skrybėlę, bylojančią apie tai, jog inspektoriaus pareigos jam patikė- 
tos neseniai. 

Abu vyriškiai paspaudė vienas kitam rankas, ir jiems susėdus 
Bleikmoras iš vidinės švarko kišenės išsitraukė bloknotą ir parkerį. 

— Kaip jau žinote, pone, norėčiau šio to paklausti aiškindama- 
sis vakarykštę įtariamą vagystę iš šių patalpų, — Baringtonui nepa- 
tiko žodis „įtariamą“. — Gal galėčiau pradėti nuo klausimo, kada 
pastebėjote, kad nėra pinigų? 

— Taip, žinoma, inspektoriau, — atsakė Baringtonas, stengda- 
masis kalbėti kuo paslaugiau. — Šįryt į dokus atvykau apie septintą 
valandą ir iškart nuvažiavau į angarus pažiūrėti, kaip sekėsi dirbti 
naktinei pamainai. 

— Ar ten važiuojate kasryt? 

— Ne, tik kartais, — atsakė klausimo sutrikdytas Hugas. 

— Ar ilgai ten buvote? 

— Dvidešimt, gal trisdešimt minučių. Tada grįžau į savo kabi- 
netą. 

— Vadinasi, maždaug dvidešimt minučių po septintos, vėliau- 
siai pusę aštuntos, jūs buvote savo kabinete. 

— Taip, manyčiau, taip ir buvo. 

— Ar tuo metu jau buvo atėjusi jūsų sekretorė? 

— Taip. Man retai kada pavyksta ateiti anksčiau už ją. Toji po- 
nia nenugalima, — pridūrė nusišypsodamas. 

— O, taip, — tarstelėjo detektyvas inspektorius. — Vadinasi, pa- 
nelė Pots jums ir pasakė, kad įsilaužta į seifą? 

— Taip. Ji pasakė, kad rytą atėjusi į darbą rado seifo dureles 

atdaras, o iš jo išimtus daiktus išbarstytus ant grindų, todėl nedels- 
dama paskambino policijai. 

— Ji nepuolė pirmiausia skambinti jums, pone? 

— Ne, inspektoriau. Tuo metu automobiliu važiavau į darbą. 

— Taigi jūs sakote, kad šįryt sekretorė į darbą atėjo anksčiau už 
jus. O ar vakar vakare jūs išėjote iš darbo anksčiau nei ji? 

— Neprisimenu, — atsakė Baringtonas. — Bet dažniausiai išei- 
nu vėliau už ją. 

— Taip, panelė Pots tai patvirtino, — atsakė detektyvas ins- 
pektorius. — Bet ji taip pat sakė štai ką, — jis pažvelgė į blokno- 
tą: — „Vakar vakare išėjau anksčiau už poną Baringtoną, nes kilo 
nesklandumų, kuriuos jam reikėjo išsiaiškinti.“ — Bleikmoras pakė- 
lė akis. — Gal galėtumėte papasakoti, pone, kokie tie nesklandumai? 

— Kai vadovauji tokiai didelei kompanijai kaip ši, — atsakė Hu- 
gas, — nesklandumų pasitaiko nuolat. 

— Vadinasi, neprisimenate, kokių nesklandumų buvo kilę va- 
kar vakare. 

— Ne, inspektoriau, neprisimenu. 

— Kai šįryt atėjote į savo kabinetą ir radote atviras seifo dure- 
les, ką pirmiausia padarėte? 

— Patikrinau, ko trūksta. 

— Ir ką išsiaiškinote? 

— Paimti visi grynieji pinigai. 

— Kodėl neabejodamas tvirtinate, kad paimti visi pinigai? 

— Nes ant stalo radau štai šį atplėštą voką, — atsakė Hugas 
duodamas inspektoriui voką. 

— O kiek pinigų tame voke turėjo būti, pone? 

— Šešiasdešimt aštuoni svarai ir dėšimt šilingų. 

— Rodos, nė kiek neabejojate savo žodžiais. 

— Neabejoju, — sutiko Hugas. — Kodėl šitai jus turėtų stebinti? 

— Na, panelė Pots sakė, kad seife buvo tik šešiasdešimt svarų 

popieriniais banknotais po penkis svarus. Gal galėtumėte pasakyti, 
pone, iš kur atsirado dar aštuoni svarai ir dešimt šilingų? 

Hugas atsakė ne iš karto. 

— Kartais stalo stalčiuje laikau šiek tiek smulkių monetų, ins- 
pektoriau, — galiausiai pratarė. 

— Jūsų minėta suma gana didelė, kad būtų pavadinta „smul- 
kiomis monetomis“. Vis dėlto leiskite minutėlei grįžti prie seifo 
klausimo. Kai šįryt įėjote į kabinetą, pirmiausia ir pastebėjote, kad 
seifo durelės praviros? 

— Taip, inspektoriau, teisybė. 

— Ar turite seifo raktą? 

— Taip, žinoma. 

— Arjūs — vienintelis žmogus, žinantis kodą ir turintis raktą, 
pone? 

— Ne, panelė Pots irgi gali atidaryti seifą. 

— Ar galėtumėte patvirtinti, kad vakar, kai išėjote namo, seifas 
buvo užrakintas? 

— Taip, jis visada būna užrakintas. 

— Tada turėtume daryti prielaidą, kad įsilaužiamoji vagystė 
įvykdyta profesionalo. 

— Kuo remdamasis taip teigiate, inspektoriau? — paklausė Ba- 
ringtonas. 

— Jei vagis tikrai profesionalas, — tęsė Bleikmoras, praleidęs 
pro ausis klausimą, — mane labiausiai trikdo tai, kad jis paliko atvi- 
ras seifo dureles. 

— Nesu tikras, ar gerai jus suprantu, inspektoriau. 

— Paaiškinsiu, pone. Profesionalūs įsilaužėliai linkę viską pa- 
likti taip, kaip radę, kad nusikaltimas nebūtų pastebėtas iškart. Tada 
jie turi daugiau laiko realizuoti pavogtus daiktus. 

— Daugiau laiko, — pakartojo Hugas. 

— Profesionalas būtų uždaręs seifo dureles ir pasiėmęs voką, 

tada būtų buvę labiau tikėtina, kad ne iš karto pastebėsite, jog kaž- 
kas dingo. Remdamasis sava patirtimi galiu pasakyti, jog yra žmo- 
nių, kurie dienų dienas ar net savaites neatidaro seifo. Tik prade- 
dantis vagišius galėtų palikti kabinetą taip suverstą. 

— Tai gal mane ir apvogė pradedantis vagišius? 

— O kaip jam pavyko atidaryti seifą, pone? 

— Gal jis kažkaip gavo panelės Pots raktą? 

— Ir sužinojo kodą? Bet panelė Pots mane patikino, kad sei- 
fo raktą kiekvieną vakarą išsineša namo, kaip ir jūs, kiek suprantu, 
taip, pone? — Hugas nieko neatsakė. — Gal galėčiau dirstelėti į seifą? 

— Taip, žinoma. 

— O kas čia? — paklausė inspektorius, rodydamas į skardinę 
dėžutę apatinėje seifo lentynoje. 

— Tai mano monetų kolekcija, inspektoriau. Mano hobis. 

— Gal būtumėte toks geras, pone, ir atidarytumėte dėžutę? 

— Ar tikrai būtina? — nekantraudamas paklausė Hugas. 

— Taip, deja, būtina, pone. 

Hugas nenorom atidarė dėžutę, kurioje buvo daugybė auksinių 
monetų, surinktų per daugelį metų. 

— Štai ir dar viena paslaptis, — kalbėjo inspektorius. — Mūsų 
vagis iš seifo pasiglemžia šešiasdešimt svarų ir dar aštuonis svarus 
ir dešimt šilingų iš jūsų stalo stalčiaus, bet palieka dėžutę auksinių 
monetų, kurios, manyčiau, vertos gerokai didesnės sumos. Ir dar ta 
problemėlė su voku. 

— Su voku? — nesuprato Hugas. 

— Taip, pone, su voku, kuriame, kaip sakėte, buvo pinigai. 

— Tačiau šįryt aš tą voką radau ant stalo. 

— Neabejoju, pone, bet pamatysite, kad vokas kuo dailiausiai 
prapjautas. 

— Galbūt jį prapjovė mano laiškų peiliukų, — pasakė Hugas 
triumfuodamas ir paėmė nuo stalo peiliuką. 

— Tikrai galėjo taip būti, pone, bet iš patirties galiu pasakyti, 
kad vagys linkę vokus praplėšti, o ne pjaustyti vokams skirtais pei- 
liukais, lyg žinodami, ką tuose vokuose ras. 

— Bet panelė Pots man sakė, kad jau radote vagį, — pasakė Hu- 
gas, mėgindamas nuslėpti kylantį pyktį. 

— Ne, pone. Radome pinigus, bet nesu tikras, kad radome ir 
vagystės kaltininką. 

— Bet pas jį radote dalį pinigų? 

— Taip, pone, radome. 

— Tai ko dar norite? 

— Norime įsitikinti, kad sučiupome tikrai tą žmogų. 

— O kas tas žmogus, kuriam pateikėte kaltinimus? 

— Nesakiau, pone, kad aš jam pateikiau kaltinimus, — tarė ins- 
pektorius versdamas bloknoto puslapį. — Ponas Stenlis Tankokas, 
vienas iš jūsų uosto krovikų. Ar jo vardas jums ką nors sako, pone? 

— Nepasakyčiau, — pratarė Hugas. — Bet jeigu jis dirba laivų 
statykloje, tikrai turi žinoti, kur mano kabinetas. 

— Neabejoju, pone, kad Tankokas žinojo, kur jūsų kabinetas, 
nes jis sako, jog vakar vakare, apie septintą, buvo užėjęs pas jus pra- 
nešti, kad jo svainis ponas Arturas Kliftonas užspeistas statomo lai- 
vo korpuse ir, jei neduosite atitinkamų nurodymų, jis žus. 

— Aa, taip, dabar prisimenu. Vakar po pietų tikrai važiavau į 
statyklą, kaip patvirtins mano brigadininkas, bet paaiškėjo, kad 
triukšmas buvo sukeltas be reikalo, tik sugaišome laiko. Matyti, jis 
tik norėjo sužinoti, kur yra seifas, o vėliau čia grįžti ir mane apiplėšti. 

— Jis pripažįsta, kad į jūsų kabinetą buvo atėjes ir antrą kar- 
tą, — kalbėjo Bleikmoras versdamas dar vieną bloknoto puslapį. — 
Ir tada, tvirtino jis, jūs jam pasiūlėte šešiasdešimt aštuonis svarus 
ir dešimt šilingų už tai, kad laikytų liežuvį už dantų ir niekam apie 
Kliftoną nepasakotų. 

— Dar negirdėjau tokios siaubingos versijos. 

— Tada minutėlę pasvarstykime ir apie kitokį variantą, pone. 
Sakykime, Tankokas tikrai grįžo į jūsų kabinetą vakar vakare, tarp 
septintos ir pusės aštuntos, ketindamas jus apiplėšti. Jis kažkaip su- 
geba įsigauti į pastatą niekieno nepastebėtas, pakyla į penktą aukštą, 
nueina iki jūsų kabineto ir jūsų arba panelės Pots raktu atsirakina 
seifą, surenka kodą, paima voką, gražiai jį prapjauna, išsiima pini- 
gus, bet nekreipia dėmesio į dėžutę su aukso monetomis. Jis palieka 
praviras seifo dureles, numeta ant grindų kelis daiktus, o tvarkingai 
peiliuku atplėštą voką padeda ant jūsų darbo stalo; galiausiai dings- 
ta ore kaip dūmas. 

— Bet gal jo čia nebuvo vakar vakare tarp septintos ir pusės aš- 
tuonių, — įžūliai atkirto Hugas. — Jis čia galėjo ateiti rytą, bet kuriuo 
metu prieš aštuntą. 

— Manau, kad ne, pone, — atsakė Bleikmoras. — Matote, tarp 
aštuntos ir vienuoliktos valandos Tankokas turi alibi. 

— Net neabejoju, kad tasai vadinamasis „alibi“ — koks nors jo 
draugužis, — atrėmė Baringtonas. 

— Kiek skaičiavau, trisdešimt vienas, — nepasidavė detektyvas 
inspektorius. — Atrodo, kad pavogęs jūsų pinigus apie aštuntą va- 
landą jis nuėjo į „Prisiryk ir prisisprok“ aludę, kur ne tik visiems 
pirko išgerti, bet ir apmokėjo senas skolas. Šeimininkui jis sumokėjo 
nauju penkių svarų banknotu, kurį dabar turiu aš. 

Detektyvas atsegė pinigine, išėmė banknotą ir padėjo Baring- 
tonui ant stalo. 

— Šeimininkas taip pat pridūrė, kad Tankokas iš aludės išėjo 
apie vienuoliktą ir buvo toks girtas, jog du bičiuliai turėjo jį palydėti 
iki namų Varyklos gatvėje, kur šįryt mes jį ir radome. Turiu pasaky- 
ti, pone, jog jeigu jus būtų apiplėšęs Tankokas, galėtume teigti, kad 
susidūrėme su tikru nusikaltimų meistru; didžiuočiausi, jei būčiau 
tasai, kuris įkištų jį už grotų. Įtariu, to ir tikėjotės, pone, — pridūrė 
jis žvelgdamas tiesiai Baringtonui į akis, — kai davėte jam pinigus. 

— Kurių galų man būtų reikėję duoti? — stengdamasis kalbėti 
ramiai paklausė Hugas. 

— Jei Stenlis Tankokas būtų suimtas ir pasodintas į kalėjimą, 
niekas rimtai nežiūrėtų į jo papasakotą istoriją apie Arturą Klifto- 
ną. Beje, nuo vakar popietės Kliftono niekas niekur nematė. Todėl 
viršesniems pareigūnams rekomenduosiu ilgiau nedelsti ir atidaryti 
laivo korpusą, kad įsitikintume, ar triukšmauta buvo be reikalo ir ar 
Tankokas tikrai gaišino visų laiką. 


Hugas Baringtonas pažvelgė į veidrodį ir pasitaisė peteliškę. Jis 
nepasakojo tėvui nei apie incidentą su Arturu Kliftonu, nei apie de- 
tektyvo inspektoriaus Bleikmoro vizitą. Kuo mažiau senasis žinos, 
tuo geriau. Hugas tepasakė, kad iš kontoros pavogta kažkiek pinigų 
ir kad suimtas vienas krovikas. 

Užsivilkęs smokingą Hugas atsisėdo ant lovos galo ir laukė, kol 
žmona baigs rengtis. Jis baisiai nemėgo vėluoti, bet taip pat žinojo, 
kad Elžbietos nepaskubins joks baksnojimas. Pažvelgė į Džailzą ir 
mažąją jo sesutę Emą; jiedu abu giliai miegojo. 

Hugas norėjo dviejų sūnų — įpėdinio ir dar vieno. Ema — tik 
trukdis, vadinasi, jam reikės mėginti dar kartą. Jo tėvas buvo antras 
vaikas — vyresnysis brolis žuvo per būrų karą Pietų Afrikoje. Vyres- 
nis Hugo brolis buvo užmuštas prie Ipro, ten žuvo ir pusė jo pulko. 
Taigi, kai ateis laikas, Hugas galės tikėtis pakeisti tėvą ir tapti kom- 
panijos vadovu, 0 po tėvo mirties paveldėti ir titulą, ir šeimos turtą. 

Taigi jiedviem su Elžbieta teks pamėginti dar kartą. Nepasaky- 
tum, kad mylėtis su žmona jam tebebuvo malonu. Tiesą sakant, jis 
neprisiminė, kad kada nors apskritai buvo malonu. Pastaruoju metu 
jis eidavo prasiblaškyti kur nors kitur. 

— Jūsų santuoką palaimino dangus, — sakydavo jo motina. 

Tėvas buvo praktiškesnis. Jis nujautė, kad į vyresniojo sūnaus 
ir vienturtės lordo Harvio dukters santuoką reikėtų žiūrėti kaip į są- 

jungą, o ne kaip į vedybas. Kai Vakarų fronte buvo užmuštas Hugo 
brolis, jo sužadėtinė atiteko Hugui. Ir tada tebuvo galima kalbėti ne 
apie sąjungą, bet apie perėmimą. Hugas nenustebo vestuvių naktį 
supratęs, kad Elžbieta dar nekalta; tiesą sakant, ji buvo antra jam 
tekusi nekalta mergina. 

Pagaliau Elžbieta išėjo iš savo kambario, kaip visada atsipraši- 
nėdama, kad verčia jį laukti. Atstumas nuo jų dvaro iki Baringtono 
namų — vos pora mylių, ir visos žemės tarp abiejų dvarų priklausė 
jų šeimai. Kai kelios minutės po aštuntos Hugas ir Elžbieta įžengė 
į jo tėvų svetainę, lordas Harvis gurkšnojo jau antrą chereso taurę. 
Hugas apsidairė po kambarį nužvelgdamas kitus svečius. Nepažino- 
jo tik vienos poros. 

Tėvas nedelsdamas jį supažindino su pulkininku Danversu, 
neseniai paskirtu grafystės policijos viršininku. Hugas nusprendė 
neminėti pulkininkui rytinio susitikimo su detektyvu inspektoriumi 
Bleikmoru, bet prieš sėsdamas vakarieniauti pasivėdėjo tėvą į šalį ir 
keliais žodžiais papasakojo apie vagyste, nė kartelio neištaręs Arturo 
Kliftono pavardės. 

Per vakarienę, skanaujant laukinių paukščių sriubos, sultin- 
gos ėrienos su žaliaisiais žirneliais ir krembriulė deserto, pokalbiai 
sukosi apie Velso princo vizitą į Kardifą ir jo nepageidautinas pas- 
tabas apie simpatijas kasyklų darbininkams, apie naujausius Loido 
Džordžo importo tarifus ir jų poveikį laivybos pramonei, apie Vins- 
tono Čerčilio kalbą Bendruomenių Rūmuose, įspėjančią dėl vokiečių 
persiginklavimo, apie Džordžo Bernardo Šo „Sudužusių širdžių na- 
mus“, kurie sulaukė įvairių recenzijų po pastatymo „Old Vic“ teatre, 
galiausiai — vėl apie Velso princą ir itin keblų klausimą, kaip jam 
rasti tinkamą žmoną. 

Kai suvalgius desertą tarnai ėmė tvarkyti stalą, ponios nuėjo į 
svetainę mėgautis kava, o džentelmenams vyresnysis liokajus pasiū- 
lė brendžio arba porto. 

— Aš atgabenau, o jūs importavote, — pratarė seras Valteris, 
keldamas taurę už lordą Harvį; liokajus ėjo ratu aplink stalą siūlyda- 
mas svečiams cigarus. Kai lordo Harvio malonumui buvo pridegtas 
„Romeo ir Džiuljeta“, jis atsigręžė į žentą ir pasakė: 

— Tavo tėvas man sakė, kad kažkoks bjaurybė įsilaužė į tavo 
kabinetą ir pavogė didele sumą grynųjų. 

— Taip, teisybė, — atsakė Hugas. — Bet džiaugiuosi galėdamas 
pasakyti, kad vagis sučiuptas. Deja, paaiškėjo, kad jis — vienas iš 
mūsų krovikų. 

— Tikrai, Danversai? — paklausė seras Valteris. — Sučiupote 
tą žmogų? 

— Tikrai kažką girdėjau, — atsakė policijos viršininkas, — bet 
man niekas nepranešė, kad kam nors jau pateikti kaltinimai. 

— O kodėl nepateikti? — domėjosi lordas Harvis. 

— Nes tas žmogus tvirtina, jog aš jam tuos pinigus daviau, — 
įsiterpė Hugas. — Tiesą sakant, kai šįryt mane apklausė detektyvas 
inspektorius, pradėjau svarstyti, kuris iš mūsų nusikaltėlis, o ku- 
ris — auka. 

— Man labai gaila, kad taip jaučiatės, — atsakė pulkininkas 
Danversas. — Gal galiu paklausti, koks pareigūnas atsakingas už ty- 
rimą? 

— Detektyvas inspektorius Bleikmoras, — atsakė Hugas, o pas- 
kui pridūrė: — Susidariau įspūdį, kad jis mūsų šeimai jaučia pagiežą. 

— Kai aprupini darbu tiek daug žmonių, kiek aprūpiname 
mes, — statydamas ant stalo taurę kalbėjo seras Valteris, — visada 
atsiras koks nors pagiežingas keistuolis. 

— Turiu pripažinti, — pratarė Danversas, — kad Bleikmoras 
taktu nepasižymi. Bet aš pats imsiuosi šio klausimo; jei pamatysiu, 
kad jis peržengė ribą, bylai tirti paskirsiu kitą žmogų. 

R. C. Šerifas teigė, kad mokykliniai metai — laimingiausios gyve- 
nimo dienos, bet Hugo Baringtono patirtis liudijo kitaip. Vis dėlto jis 
nujautė, jog Džailzui „viskas klostysis sklandžiau“, kaip sakė jo tėvas. 

Hugas stengėsi užmiršti, kas jam nutiko pirmą dieną mokyklo- 
je prieš dvidešimt ketverius metus. Jį atvežė į Šv. Bedos mokyklą 
gražia karieta, jį lydėjo tėvas, motina ir vyresnis brolis Nikolas, ką 
tik paskirtas mokyklos seniūnu. Hugas apsipylė ašaromis, kai kitas 
naujokas nekaltai paklausė: „Ar tiesa, kad tavo senelis buvo doki- 
ninkas?“ Seras Valteris didžiavosi, kad jo tėvas „iškilo pats, be jokios 
kitų pagalbos“, bet tarp aštuonmečių greitai prilimpa pirma išsakyta 
nuomonė. „Senelis buvo dokininkas! Senelis dokininkas! Verk, vai- 
keli! Verk, vaikeli!" — skandavo visas miegamasis. 

Šiandieną į Šv. Bedos mokyklą sero Valterio Baringtono rolsroi- 
su bus nuvežtas jo sūnus Džailzas. Hugas norėjo nuvežti sūnų į mo- 
kyklą savo paties automobiliu, bet jo tėvas nieko nenorėjo girdėti. 
„Trys Baringtonų kartos mokėsi Šventojo Bedos mokykloje ir Itone. 
Mano įpėdinis privalo atvykti stilingai.“ 

Hugas nepasakė tėvui, kad Džailzui dar niekas nepasiūlė vietos 
Itone, be to, gali būti ir taip, kad berniukas turės savų ketinimų, kur 
testi mokslus. „Dieve, gink, — jis tarėsi girdįs tėvo balsą. — Visos 
idėjos atsiduoda maištu, o maištai turi būti numalšinti.“ 

Išvažiavęs iš namų Džailzas nepratarė nė žodžio, nors jo moti- 
na jau ištisą valandą nesiliovė šokinėjusi apie sūnų. Ema pravirko, 
kai jai neleido važiuoti kartu, o Violeta — dar viena mergaitė; jis ne- 
siliaus mėginęs toliau — tik glaudėsi prie auklės rankos ir mojavo 
atsistojusi ant aukščiausio laiptelio, žiūrėdama, kaip jie išvažiuoja. 

Automobiliui riedant kaimo keliukais miesto link, Hugas turėjo 
ir daugiau apie ką mąstyti, ne tik apie moteriškąją savo šeimos liniją. 
Ar jis tikrai pirmą kartą pamatys Harį Kliftoną? Ar jis jį pažins kaip 

kitą taip trokštamą ir vis nesulaukiamą sūnų, ar vos tą berniuką pa- 
matęs neabejotinai supras, kad jis negali turėti jo kraujo? 

Hugui derėjo būti atsargiam ir nesusidurti su Kliftono motina. 
Ar jis ją bepažintų? Hugas neseniai sužinojo, kad ji dirba padavėja 
„Royal“ viešbutyje, „Palmių kiemelyje“; jis pats ten lankydavosi, kai 
mieste kam nors paskirdavo verslo susitikimą. Dabar teks apsiriboti 
retais apsilankymais vakarais ir tik tada, kai bus įsitikinęs, kad ji 
baigė darbą ir išėjo namo. 

Meisės brolis Stenas Tankokas buvo paleistas iš kalėjimo atsė- 
dėjęs aštuoniolika mėnesių iš jam skirtų trejų metų. Hugas niekada 
nesužinojo, kas nutiko detektyvui inspektoriui Bleikmorui, bet po 
kviestinės tėvo vakarienės šio žmogaus daugiau niekada nebematė. 
Per Tankoko teismą parodymus davė jaunas policijos seržantas, ku- 
ris nė trupučio neabejojo, kas yra kaltas. 

Kai tik Tankokas buvo saugiai uždarytas už grotų, visi svarsty- 
mai apie tai, kas nutiko Arturui Kliftonui, greitai nutilo. Versle, kur 
mirtis yra kasdienybė, Arturas Kliftonas tapo statistiniu vienetu. Vis 
dėlto, kai ledi Harvi po šešių mėnesių nuleido „Klevo lapą“ į van- 
denis, Hugui niekaip neišėjo iš galvos, kad laivą būtų buvę tiksliau 
pavadinti „Jūreivio kapu“. 

Iš pateiktų tarybai galutinių skaičių paaiškėjo, kad projektą 
įvykdžiusi Baringtono kompanija patyrė 13 712 svarų nuostolių. 
Hugas nesiūlė ateityje pasirašyti naujų laivų statybos kontraktų, o 
seras Valteris šios temos daugiau niekada nebegvildeno. Per kitus 
kelerius metus Baringtonai ir toliau augino tradicinį laivybos verslą 
vis stiprėdami ir stiprėdami. 

Kai Stenas buvo nugabentas į vietinį kalėjimą, Hugas manė, 
kad dabar jis visiems laikams dings jam iš akių. Bet visai prieš pat 
išleidžiant Tankoką panelei Pots paskambino Bristolio kalėjimo vir- 
šininko pavaduotojas ir paprašė suorganizuoti susitikimą. Jiems su- 

sitikus viršininko pavaduotojas prašė Baringtono grąžinti Tankoką 
į senąsias pareigas, nes kitaip jis vargu ar apskritai gaus kokio nors 
darbo. Iš pradžių Hugas labai džiaugėsi girdėdamas tokias naujie- 
nas, bet kiek pamąstęs persigalvojo ir nusiuntė vyriausiąjį brigadi- 
ninką Filą Haskinsą aplankyti kalėjime sėdinčio Tankoko ir jam pra- 
nešti, kad jis galės grįžti į darbą su viena sąlyga — Stenas niekada ne- 
minės Arturo Kliftono vardo. Jeigu paminės, galės susirinkti daiktus 
ir ieškotis darbo kitur. Tankokas su dėkingumu priėmė pasiūlymą; 
bėgant metams paaiškėjo, kad jis tikrai to susitarimo laikėsi. 

Rolsroisas privažiavo prie Šv. Bedos mokyklos vartų, vairuoto- 
jas iššoko atidaryti galinių durelių. Jų pusėn susmigo keletas porų 
akių: vieni žiūrėjo žavėdamiesi, kiti — pavydėdami. 

Džailzui akivaizdžiai nepatiko toks dėmesys, jis greitai nuėjo 
nepaisydamas nei vairuotojo, nei tėvų. Jo motina pasileido iš pas- 
kos, pasilenkusi truktelėjo aukštyn puskojines, paskui paskutinį 
kartą apžiūrėjo panages. Hugas žvalgėsi į nesuskaičiuojamus ber- 
niukų veidus ir svarstė, ar galėtų akimirksniu pažinti tą, kurio nie- 
kada nebuvo matęs. 

Ir tada jis išvydo į kalną kopiantį berniuką, kurio nelydėjo nei 
motina, nei tėvas. Pažvelgęs berniukui per petį pamatė jį stebinčią 
moterį — tos moters niekaip negalėjo užmiršti. Turbūt jiedu abu 
svarstė, ar vienas, ar du jo sūnūs pradeda naujus mokslo metus Šv. 
Bedos mokykloje. 


Kai Džailzas susirgo vėjaraupiais ir turėjo kelias dienas praleis- 
ti izoliatoriuje, Hugas rado gerą progą, kaip būtų galima įrodyti, kad 
Haris Kliftonas nėra jo sūnus. Jis nesakė Elžbietai apie savo ketini- 
mą aplankyti izoliatoriuje gulintį Džailzą, nes nenorėjo, kad ji būtų 
šalia, kai jis pateiks vyresniajai medicinos seseriai, sakytum, visai 
nekaltą klausimą. 

Peržvelgęs rytinį paštą Hugas pasakė panelei Pots, jog ketina 
užsukti į Šv. Bedą aplankyti sūnaus, todėl jo nebus darbe mažiausiai 
porą valandų. Jis nuvažiavo į miestą ir paliko automobilį prie Fro- 
bišerio namų. Labai gerai prisiminė, kur yra izoliatorius, nes besi- 
mokydamas Šv. Bedos mokykloje pats dažnai ten gulėdavo. 

Džailzas sėdėjo lovoje ir matavosi temperatūrą, kai į kambarį 
įžengė jo tėvas. Berniuko veidas nušvito. 

Seselė stovėjo prie lovos ir žiūrėjo, kiek jos pacientas turi karščio. 

— Nukrito iki devyniasdešimt devynių*. Pirmadienio rytą jau 
galėsi dalyvauti pirmoje pamokoje, jaunuoli, — pareiškė kratydama 
termometrą. — O dabar išeinu, pone Baringtonai, kad nors trum- 
pam galėtumėte pabūti su sūnumi. 

— Ačiū, sesute, — atsakė Hugas. — Tik norėjau paklausti, ar 
galėčiau prieš išvažiuodamas persimesti su jumis keliais žodeliais? 

— Žinoma, pone Baringtonai. Būsiu savo kabinete. 

— Man tu visai neatrodai prastai, Džailzai, — išėjus seselei, pra- 
tarė Hugas. 

— Gerai jaučiuosi, tėti. Tiesą sakant, tikėjausi, kad seselė mane 
išleis jau šeštadienio rytą, kad galėčiau pažaisti futbolą. 

— Prieš išvažiuodamas su ja pasikalbėsiu. 

— Ačiu, tėti. 

— Na, kaip tau sekasi darbuotis? 

— Neblogai, — atsakė Džailzas. — Bet tik todėl, kad mokausi 
tame pačiame kabinete su dviem protingiausiais klasės berniukais. 

— Ir kas jie tokie? — baimindamasis atsakymo paklausė Džail- 
zo tėvas. 

— Vienas — Dikinsas, protingiausias berniukas visoje mokyklo- 
je. Tiesą sakant, kiti su juo net nesikalba, nes mano, kad jis — kali- 
kas. Bet geriausias mano draugas yra Haris Kliftonas. Jis irgi labai 
protingas, bet ne toks protingas kaip Dikinsas. Turbūt girdėjai, kaip 
jis gieda chore. Žinau, kad jis tau patiks. 


* T.y. apie 37,2 *C. 

— Bet ar Kliftonas — ne kroviko sūnus? — paklausė Hugas. 

— Taip, ir visai kaip senelis šito neslepia. Tačiau iš kur apie tai 
sužinojai, tėti? 

— Man atrodo, Kliftonas dirbo mūsų kompanijoje, — atsakė 
Hugas ir iškart pasigailėjo ištaręs šiuos žodžius. 

— Tikriausiai tai buvo dar prieš tau pradedant dirbti, tėti, — 
kalbėjo Džailzas, — nes jo tėvas žuvo kare. 

— Kas tau taip sakė? — paklausė Hugas. 

— Hario mama. Ji dirba padavėja „Royal“ viešbutyje. Per Hario 
gimtadienį ten ėjome gerti arbatos. 

Hugas norėjo paklausti, kada Hario gimtadienis, bet baimino- 
si, kad vienu kartu nebūtų per daug klausimų. Tad užuot paklausęs 
tepasakė: 

— Mama siunčia daug linkėjimų. Man atrodo, ji su Ema dar šią 
savaitę ketina tave aplankyti. 

— Fe. To tik betrūko, — atsakė Džailzas. — Vėjaraupiai ir siau- 
bingos sesės apsilankymas... 

— Ne tokia ji jau ir bloga, — juokdamasis tarė Džailzo tėvas. 

— Blogesnė nei bloga, — kalbėjo Džailzas. — Neatrodo, kad ir 
Violeta bus geresnė. Ar jos ir atostogaus su mumis, tėti? 

— Taip, aišku, kad atostogaus kartu. 

— Svarsčiau, ar šią vasarą Haris Kliftonas negalėtų kartu su 
mumis vykti į Toskaną. Jis dar niekada nebuvo užsienyje. 

— Ne, — kiek per griežtai atsakė Hugas, — ir daugiau apie tai 
nekalbėkim. 

Džailzas atrodė nusivylęs. 

— Tai ko norėtum gimtadienio proga, mano berniuk? — pa- 
klausė Hugas skubiai keisdamas temą. 

— Naujausio radijo, — nedvejodamas atsakė Džailzas. — Jis va- 
dinasi „Roberts Reliable“. 

— Arjums leidžiama mokykloje klausytis radijo? 

— Taip, — atsakė Džailzas, — bet klausytis galima tik savaitga- 
liais. Jei tave sučiups besiklausantį radijo jau užgesus šviesai arba 
kokią kitą savaitės dieną, aparatą konfiskuos. 

— Žiūrėsiu, ką bus galima padaryti. Ar per gimtadienį grįši 
namo? 

— Taip, bet tik arbatėlei. Iki namų darbų ruošos turėsiu spėti 
grįžti į mokyklą. 

— Tada ir aš pasistengsiu būti, — pasakė Hugas. — O dabar jau 
eisiu. Prieš išvažiuodamas dar noriu pasikalbėti su sesele. 

— Tik nepamiršk paklausti, ar ji negalėtų manęs išleisti šešta- 
dienio rytą, — priminė tėvui Džailzas, kai Hugas išėjo iš kambario, 
ketindamas įgyvendinti tai, dėl ko iš tikrųjų ir buvo atvažiavęs. 

— Taip džiaugiuosi, kad galėjote užsukti, pone Baringtonai. 
Dabar Džailzas tikrai bus gerokai linksmesnis, — pasakė seselė, kai 
Hugas įėjo į jos kabinetą. — Kaip matote, jis jau beveik visai sveikas. 

— Taip, ir jis viliasi, kad šeštadienio rytą jį išleisite žaisti fut- 
bolo. 

— Neabejoju, kad žaisti jis galės, — atsakė seselė. — Bet sakėte, 
jog dar apie kažką norėtumėte pasikalbėti? 

— Taip, sesele. Kaip žinote, Džailzas — daltonikas. Tik norėjau 
paklausti, ar šitai jam nesukelia kokių nors sunkumų. 

— Tikrai negirdėjau, kad skųstųsi, — atsakė seselė. — Bent jau 
šitai jam tikrai netrukdo spirti raudoną kamuolį žalia veja iki baltos 
linijos. | 

Baringtonas nusijuokė ir pateikė dar vieną iš anksto parengtą 
teiginį: 

— Kai aš mokiausi Šventojo Bedos mokykloje, mane vaikai 
nuolat erzindavo, nes tarp jų buvau vienintelis daltonikas. 

— Galiu jus patikinti, — atsakė seselė, — kad Džailzo niekas 
neerzina. Šiaip ar taip, geriausias jo bičiulis — irgi daltonikas. 

Hugas važiavo atgal į kontorą ir svarstė, jog ką nors reikia da- 
ryti, kol situacija netapo nevaldoma. Jis nutarė vėl pasikalbėti su 
pulkininku Danversu. 

Sėdęs prie darbo stalo paprašė panelės Pots, kad jam niekas 
trukdytų, palaukė, kol ji uždarys duris, tada pakėlė telefono ragelį. 
Po kelių akimirkų atsiliepė vyriausiasis policijos pareigūnas. 

— Skambina Hugas Baringtonas, pulkininke. 

— Kaip laikaisi, vaikine? — paklausė policijos viršininkas. 

— Puikiai, pone. Svarsčiau, ar galėtumėte man patarti vienu as- 
menišku klausimu. 

— Dėstyk, bičiuli. 

— Ieškau naujo apsaugos darbuotojų viršininko; pamaniau, gal 
galėtumėte mane nukreipti tinkama linkme. 

— Tiesą sakant, pažįstu žmogų, kuris galėtų tau tikti, tik neži- 
nau, ar jis dar laisvas. Išsiaiškinsiu ir paskambinsiu. 

Policijos viršininkas laikėsi žodžio ir paskambino jau kitą rytą. 

— Šiuo metu tas žmogus, apie kurį kalbėjau, dirba nevisą darbo 
dieną ir ieško pastovesnio darbo. 

— Ką galėtumėte apie jį pasakyti? — paklausė Hugas. 

— Kai dirbo policijoje, buvo numatyta jį pakelti į aukštesnes 
pareigas, bet jam teko išeiti, nes per Midlando banko apiplėšimą 
buvo sunkiai sužeistas. Turbūt prisimeni tą istoriją. Apie ją rašė net 
nacionalinė spauda. Manyčiau, jis būtų idealus kandidatas vadovau- 
ti tavajai apsaugos darbuotojų komandai; atvirai kalbant, tau pasi- 
sektų, jeigu jį gautum. Jeigu tau vis dar įdomu, galėčiau perduoti jo 
duomenis. 


Derekui Mičelui Baringtonas paskambino jau iš namų, nes 
nenorėjo, kad panelė Pots sužinotų, ką jis sumanė. Sutarė susitikti 

su buvusiu policininku pirmadienio vakarą, šeštą valandą, „Royal“ 
viešbutyje, kai ponia Klifton jau būna išėjusi namo, o „Palmių kie- 
melis“ ištuštėja. 

Hugas atvažiavo keliomis minutėmis anksčiau ir patraukė tie- 
siai prie stalelio salės gale, kurio šiaip nesirinktų. Atsisėdo už ko- 
lonos, kad niekas jų su Mičelu nematytų ir negirdėtų. Laukdamas 
mintyse permetė visus klausimus, į kuriuos reikės atsakyti nepažįs- 
tamajam, ketinančiam pelnyti jo pasitikėjimą. 

Be trijų minučių šeštą pro sukamąsias duris įžengė aukštas, 
gerai sudėtas kariškos išvaizdos vyriškis. Tamsiai mėlynas trumpas 
švarkas, pilkos kelnės, ežiuku kirpti plaukai ir nepriekaištingai iš- 
blizginti batai bylojo, kad jis — drausmės žmogus. 

Hugas atsistojo ir pakėlė ranką, lyg kviesdamas padavėją. Mi- 
čelas neskubėdamas perėjo kavinės salę ir nė nemėgino slėpti, kad 
truputį šlubčioja; kaip sakė Danversas, po sužeidimo Mičelas buvo 
nebetinkamas tarnybai policijoje. 

Baringtonas prisiminė paskutinę akistatą su policijos pareigu- 
nu; tačiau šįkart klausinės jis. 

— Labas vakaras, pone. 

— Labas vakaras, Mičelai, — spausdamas jam ranką sveikinosi 
Hugas. 

Mičelui atsisėdus, Hugas įdėmiau pažvelgė į sulaužytą jo nosį ir 
kalafiorus primenančias ausis; beje, pulkininkas Danversas minėjo, 
kad jis yra žaidęs Bristolio komandoje. 

— Iš pradžių norėčiau pasakyti, Mičelai, — negaišdamas laiko 
pradėjo Hugas, — jog tai, ką noriu su jumis aptarti, yra labai konfi- 
dencialu ir kuo griežčiausiai turi likti tik tarp mūsų. 

Mičelas linktelėjo. 

— Tiesą sakant, šitai taip konfidencialu, kad net pulkininkas 
Danversas nenutuokia tikrosios priežasties, dėl kurios norėjau su 
jumis susitikti, nes man tikrai nereikia žmogaus vadovauti apsau- 
gininkams. 

Mičelo veidas ir toliau išliko neperprantamas; jis laukė, kol Hu- 
gas išdėstys savo sumanymą. 

— Ieškau žmogaus, galinčio dirbti privačiu sekliu. Vienintelė jo 
užduotis — kiekvieną mėnesį man pranešti, ką veikia viena moteris, 
gyvenanti šiame mieste ir, tiesą sakant, dirbanti šiame viešbutyje. 

— Suprantu, pone. 

— Noriu žinoti viską, ką ji veikia tiek darbe, tiek asmeniniame 
gyvenime, kad ir kokia nereikšminga toji veikla atrodytų. Ji niekada, 
kartoju, niekada neturi suprasti, kad ja domitės. Prieš pasakydamas 
jos pavardę norėčiau paklausti, ar manote, kad jums pavyks susido- 
roti su tokia užduotimi? 

— Toks darbas nėra lengvas, — atsakė Mičelas, — bet ir nėra 
neįveikiamas. Būdamas jaunas seržantas vykdžiau slaptą operaciją, 
kuri padėjo itin bjaurų žmogų šešiolikai metų pasodinti už grotų. 
Jeigu dabar jis įžengtų į šį viešbutį, esu įsitikinęs, manęs nepažintų. 

Hugas pirmą kartą nusišypsojo. 

— Prieš tesdamas, — kalbėjo jis, — noriu sužinoti, ar norėsite 
imtis šios užduoties. 

— Šitai priklausys nuo kelių dalykų, pone. 

— Kokių? 

— Ar dirbsiu visą darbo dieną, nes naktimis dabar dirbu banko 
apsaugininku. 

— Jau rytoj įteikite prašymą atleisti jus iš darbo, — atsakė Hu- 
gas. — Nenoriu, kad dirbtumėte dar kam nors. 

— O kokios mano darbo valandos? 

— Jūsų valia. 

— O atlyginimas? 

— Mokėsiu po aštuonis svarus per savaitę, duosiu mėnesio 
avansą ir padengsiu visas papildomas dokumentais pateisintas iš- 
laidas. 

Mičelas linktelėjo. 

— Gal galėčiau pasiūlyti, kad pinigus mokėtumėte grynaisiais, 
pone? Tada mūsų pavardžių niekas nesietų. 

— Skamba išmintingai, — pritarė Hugas, jau anksčiau ir pats 
taip nusprendžiau. 

— Norėtumėte, kad mėnesio ataskaitą pateikčiau raštu ar as- 
meniškai? 

— Asmeniškai. Norėčiau, kad dokumentų būtų kuo mažiau. 

— Tada mums kaskart teks susitikti vis kitoje vietoje ir niekada 
tą pačią savaitės dieną. Tik taip galima tikėtis, kad niekas mūsų ne- 
aptiks daugiau nei kartą. 

— Ne bėda, — atsakė Hugas. 

— Kada norėtumėte, kad pradėčiau, pone? 

— Pradėjote prieš pusvalandį, — atsakė Baringtonas. Iš vidinės 
kišenės jis ištraukė lapelį popieriaus, voką su trisdešimt dviem sva- 
rais ir viską padavė Mičelui. 

Mičelas kelias akimirkas žvelgė į vardą ir adresą, o paskui grą- 
žino lapelį naujajam bosui. 

— Man taip pat reikės asmeninio jūsų numero, pone, ir nuro- 
dymų, kur ir kada galėčiau su jumis susisiekti. 

— Bet kurį vakarą mano kabinete tarp penktos ir šeštos, — at- 
sakė Hugas. — Niekada negalite manęs ieškoti namuose, nebent kri- 
tiniu atveju, — pridūrė imdamas parkerį. 

— Jūs tik pasakykite telefono numerį, pone, nerašykite. 


23 


— Ar ketinate dalyvauti ponaičio Džailzo gimtadienio šventė- 
je? — paklausė panelė Pots. 

Hugas pažvelgė į užrašų knygelę su kalendoriumi. Puslapio vir- 
šuje riebiomis raidėmis buvo užrašyta: Džailzas, dvyliktasis gimta- 
dienis, trečia valanda popiet, dvare. 

— Ar man pakaks laiko pakeliui į namus nupirkti dovaną? 

Panelė Pots išėjo iš kabineto ir po minutėlės grįžo nešina į švy- 
tintį raudoną popierių įvyniotu dideliu paketu, perrištu kaspinu. 

— Kas viduje? 

— Naujausias „Roberts“ radijas; toks, kokio jis prašė, kai praė- 
jusį mėnesį jį lankėte izoliatoriuje. 

— Ačiu, panele Pots. — Hugas pažvelgė į laikrodį. — Man jau 
reikėtų važiuoti, jei noriu spėti pamatyti, kaip jis pjausto tortą. 

Panelė Pots įdėjo jam į portfelį storą segtuvą ir, Baringtonui 
nespėjus paklausti, pasakė: 

— Svarbiausi dokumentai tarybos susirinkimui rytojaus rytą. 
Galėsite juos peržvelgti, kai ponaitis Džailzas grįš į Šventąjį Bedą. 
Taigi šįvakar jums nebereikės grįžti į darbą. 

— Dėkoju, panele Pots. Jūs apie viską pagalvojate. 

Važiuodamas per miestą namo Hugas negalėjo nepastebėti, 
kad per metus keliuose gerokai padaugėjo automobilių. Pėstieji jau 
atsargiau ėjo per gatvę, nes vyriausybė padidino leistiną greitį iki 
trisdešimties mylių per valandą. Hugui šaunant pro gražią karietai- 
te, pasibaidė arklys. Jis svarstė, ar ilgai karietos išsilaikys, kai mies- 
to taryba paleido pirmą taksi automobilį. 

Išvažiavęs iš miesto jis paspaudė greičiau — nenorėjo pavėluoti 
į sunaus šventę. Kaip sparčiai berniukas auga. Jis jau dabar aukštes- 
nis už motiną. Ar galiausiai peraugs ir tėvą? 

Kai po metų Džailzas baigs Šv. Bedos mokyklą ir pradės mo- 
kytis Itone, Hugas buvo įsitikinęs, jo bičiulystė su Kliftonų berniu- 
ku greitai bus pamiršta, nors, jis gerai suprato, prieš tai dar reikės 
įveikti kitokių sunkumų. 

Važiuodamas pro dvaro vartus sumažino greitį. Jam visada la- 
bai patikdavo šis ilgas, ąžuolais apaugęs kelias iki dvaro namų. Hu- 
gui išlipus iš automobilio, ant viršutinio laiptelio jau stovėjo Džen- 
kinsas. Jis atidarė namų duris ir pasakė: 

— Ponia Barington svetainėje, pone, su ponaičiu Džailzu ir 
dviem jo mokslo draugais. 

Kai Hugas žengė į koridorių, laiptais bėgte nusileido Ema ir ap- 
sikabino tėvą. 

— Kas dėžėje? — paklausė. 

— Gimtadienio dovana broliui. 

— Taip, bet kas joje yra? 

— Teks palūkėti, o tada ir pamatysi, panele, — šypsodamasis 
atsakė mergaitės tėvas, duodamas liokajui portfelį. — Gal galėtum 
nunešti į mano kabinetą, Dženkinsai, — pasakė Hugas, o Ema čiupo 
jam už rankos ir ėmė tempti į svetainę. 

Kai tik pravėrė duris ir pamatė, kas sėdi ant sofos, jo šypsena 
išgaravo. 

Džailzas pašoko ir pripuolė prie tėvo, kuris padavė jam dėže ir 
pratarė: 

— Su gimtadieniu, mano berniuk. 

— Ačiu, tėti, — padėkojo Džailzas, prieš supažindindamas tėvą 
su savo bičiuliais. 

Hugas paspaudė Dikinsui ranką, bet kai Haris ištiesė savąją, 
tik pasakė „Laba diena, Kliftonai“ ir atsisėdo į savo mėgstamą kėde. 

Susidomėjęs stebėjo, kaip Džailzas atriša pakuotės kaspiną, ir 
jiedu abu pirmąkart pamatė dovaną. Tačiau net ir nežabotas sūnaus 
džiaugsmas, kai jis išvydo naująjį radiją, neįžiebė Hugui šypsenos. 
Jis norėjo paklausti Kliftono vieno klausimo, tačiau turėjo paklausti 
taip, kad berniuko atsakymas atrodytų visai nereikšmingas. 

Hugas tylėjo, kol trejetas junginėjo aparatą, rinkosi tai vieną, tai 
kitą stotį ir įdėmiai klausėsi iš garsiakalbio sklindančių keistų balsų 
ir muzikos. Visa tai kartkartėmis palydėdavo juokas ar katutės. 

Ponia Barington plepėjo su Hariu apie „Mesijo“ oratoriją, ku- 
rios neseniai klausėsi, nepamiršdama pridurti, kaip labai jai patiko 
jo atliekama giesmė „Žinau, kad mano Atpirkėjas gyvas“. 

— Ačiū, ponia Barington, — padėkojo Haris. 

— Ar baiges Šventąjį Bedą tikiesi toliau mokytis Bristolio klasi- 
kinėje mokykloje, Kliftonai? — nutaikes progą paklausė Hugas. 

— Tik jei laimėsiu stipendiją, pone, — atsakė Haris. 

— Bet kodėl tai šitaip svarbu? — paklausė ponia Barington. — 
Juk tau, kaip ir kitiems berniukams, tikrai bus pasiūlyta vieta. 

— Nes mano mama nepajėgs sumokėti už mokslą, ponia Ba- 
rington. Ji dirba padavėja „Royal“ viešbutyje. 

— Bet ar tavo tėvas... 

— Jis miręs, — atsakė Haris. — Jis žuvo per karą. 

— Atleisk, — pratarė ponia Barington. — Nežinojau. 

Tada prasivėrė durys ir į kambarį įžengė liokajaus padėjėjas, 
ant sidabrinio padėklo nešinas didžiuliu tortu. Kai Džailzui vienu 
atsikvėpimu pavyko užpūusti dvylika žvakučių, visi paplojo. 

— O kada tavo gimtadienis, Kliftonai? — paklausė Hugas. 

— Manasis jau buvo praėjusį mėnesį, pone, — atsakė Haris. 

Kai Džailzas supjaustė tortą, Hugas atsistojo ir, netaręs nė žo- 
džio išėjo iš kambario. 

Jis nuėjo tiesiai į savo kabinetą, bet suprato, kad nepajėgs su- 
sikaupti ir neperžvelgs rytojaus tarybos susirinkimui svarbių doku- 
mentų. Kliftono atsakymas reiškė, kad jam teks kreiptis į paveldėji- 
mo klausimus nagrinėjantį teisininką ir prašyti patarimo. 

Maždaug po valandos koridoriuje pasigirdo balsai, paskui 
trinktelėjo lauko durys, ir Hugas nebeišgirdo, kaip suburzgė nuva- 
žiuojantis automobilis. Po kelių minučių, pasibeldusi į jo kabineto 
duris, įėjo Elžbieta. 

— Kodėl taip netikėtai išėjai? — paklausė ji. — Ir kodėl neatėjai 
atsisveikinti? Juk žinojai, kad Džailzas ir jo bičiuliai išvažiuoja. 

— Rytoj rytą manes laukia labai keblus tarybos susirinkimas, — 
nepakeldamas akių atsakė Hugas. 

— Bet tai ne priežastis neatsisveikinti su sūnumi, ypač per jo 
gimtadienį. 

— Mano galva visa ko prikimšta, — pasakė tebežiūrėdamas į 
užrašus. 

— Bet turbūt visa tai nėra tiek svarbu, kad galėtum sau leisti 
taip nemandagiai elgtis su svečiais. Su Hariu Kliftonu elgeisi taip 
atsainiai, kaip dar niekada nesielgei nė su vienu tarnu. 

Hugas tik dabar į ją pažvelgė. 

— Turbūt todėl, kad Kliftonas žemesnis ir už mūsų tarnus. — 
Elžbieta atrodė priblokšta. — Ar žinojai, kad jo tėvas buvo dokinin- 
kas, o motina — padavėja? Nemanau, kad Džailzui derėtų painiotis 
su tokiais berniukais. 

— Džailzas neabejotinai mąsto kitaip; kad ir kokia bebūtų jo 
kilmė, Haris — puikus berniukas. Nesuprantu, kodėl tu jam toks 
priešiškas. Su Dikinsu taip nesielgi, nors jo tėvas — spaudos kiosko 
savininkas. 

— Jis dar ir stipendijos laimėtojas. 

— O Haris laimėjo choristo stipendiją, šitai žino kiekvienas 
Bristolyje gyvenantis ir bažnyčią lankantis žmogus. Tikiuosi, kitą 
kartą su juo susitikęs būsi kultūringesnis. 

Daugiau netarusi nė žodžio Elžbieta išėjo iš kambario garsiai 
uždarydama duris. 


Kai į kabinetą įžengė jo sūnus, seras Valteris Baringtonas liko 
savo vietoje — tarybos posėdžių kabineto stalo gale. 

— Aš vis labiau nerimauju dėl vyriausybės pasiūlytų importo 
tarifų įteisinimo, — atsisėdęs tėvo dešinėje pareiškė Hugas, — ir dėl 
to, kaip tai gali paveikti mūsų balansą. 

— Todėl mūsų taryboje ir yra teisininkas, — atsakė seras Valte- 
ris, — galintis patarti, kai iškyla tokie klausimai. 

— Bet aš apskaičiavau, kad tokių tarifų įteisinimas mums galė- 
tų atsieiti dvidešimt tūkstančių svarų per metus. Ar nemanote, kad 
mums būtų paranki ir kitokia nuomonė? 

— Manau, galėčiau pasikalbėti su seru Džeimsu Amhurstu, kai 
nuvyksiu į Londoną. 

— Antradienį aš vykstu į Londoną, į kasmet Britų laivų savinin- 
kų asociacijos rengiamus pietus, — pasakė Hugas. — Kadangi jis yra 
teisės patarėjas, gal man reikėtų su juo pasikalbėti. 

— Tik jei tikrai manai, jog tai būtina, — atsakė seras Valteris. — 
Ir nepamiršk, kad Amhurstas ima valandinį mokestį net ir konsul- 
tuodamas pietų metu. 


Britų laivų savininkų asociacijos pietūs buvo surengti Grosve- 
noro rūmuose; juose dalyvavo per tūkstantį asociacijos narių ir kitų 
svečių. 

Hugas iš anksto paskambino asociacijos sekretorei ir paklausė, 
ar galėtų būti pasodintas šalia sero Džeimso Amhursto. Sekretorė 
kiek nustebo, bet sutiko persodinti svarbiausiojo stalo svečius. Kad 
ir kaip būtų, senasis Džošua Baringtonas buvo asociacijos įkūrėjas. 

Kai Niukaslo vyskupas sukalbėjo maldą, Hugas nė nesistengė 
pertraukti garsiojo advokato, įsitraukusio į pokalbį su dešinėje sė- 
dinčiu žmogumi. Vis dėlto, kai advokatas pagaliau atkreipė dėmesį 
į kairėje pasodintą nepažįstamąjį, Hugas negaišdamas laiko čiupo 
jautį už ragų. 

— Mano tėvas seras Valteris Baringtonas, — kreipėsi jis ir iš- 
kart pelnė savosios aukos dėmesį, — sunerimęs dėl Bendruomenių 
Rūmuose svarstomų importo tarifų dokumentų ir galimo tų doku- 
mentų poveikio pramonei. Jis norėtų sužinoti, ar galėtų su jumis 
pasitarti šiuo klausimu, kai kitą kartą atvyks į Londoną. 

— Be abejo, mielasis jaunuoli, — atsakė seras Džeimsas. — Tik 
tegul jo sekretorė paskambina mano raštvedžiui, kad per jo vizitą 
Londone tikrai būčiau laisvas. 

— Dėkoju, sere, — atsakė Hugas. — O dabar, jeigu kalbėtume 
ne taip rimtai, įdomu, ar esate skaitęs Agatą Kristi? 

— Nepasakyčiau, kad skaičiau, — atsakė seras Džeimsas. — Ar 
ji gerai rašo? 

— Man labai patiko naujausia jos knyga „Kur testamentas“, bet 
nemanau, kad turinys atitiktų teisinio pasaulio tikrovę. 

— Ką toji ponia siūlo? — paklausė Amhurstas, kai jam buvo pa- 
tiektas į šaltą lėkštę įmestas perkeptos jautienos gabalėlis. 

— Kaip rašo ponia Kristi, vyriausiasis kilmingo žmogaus sūnus 
automatiškai paveldi tėvo titulą, net jei vaikas ir neteisėtas. 

— Aa, tai išties labai įdomus teisinis galvosūkis, — atsakė seras 
Džeimsas. — Tiesą sakant, visai neseniai aukščiausio lygio teisėjai 
nagrinėjo panašią bylą; jei gerai atsimenu, Bensonai prieš Karstei- 
rus. Dažnai spauda tai pateikia kaip „pataikavimą benkartui“. 

— Ir prie kokių išvadų priėjo jų šviesybės? — paklausė Hugas, 
stengdamasis nepasirodyti per daug susidomėjęs. 

— Jei originaliai surašytame testamente negalima rasti jokios 
spragos, viskas sprendžiama pirmagimio naudai, net jei tasai jau- 
nuolis yra neteisėtas palikuonis. 

Tai buvo dar vienas atsakymas, kurio Hugas nenorėjo išgirsti. 

— Tačiau, — tesė seras Džeimsas, — jų šviesybės nutarė išsuk- 
ti uodegas ir pridėjo testamento papildymą, kad kiekvienas atvejis 
turėtų būti nagrinėjamas iš esmės ir paržiūrėtas Keliaraiščio ordi- 
no narių. Toks teisėjų elgesys tipiškas, — pridūrė jis prieš imdamas 
peilį su šakute ir kibdamas į jautieną. — Jie — per dideli bailiai, kad 
sudarytų precedentą, ir džiaugiasi galėdami išvengti atsakomybės. 

Kai seras Džeimsas vėl pradėjo šnekučiuotis su dešinėje sėdin- 
čiu kaimynu, Hugas svarstė, kaip viskas susiklostytų, jei Haris Klif- 
tonas išsiaiškintų, jog gali pelnyti teisę paveldėti ne tik Baringtono 
laivų transporto bendrovę, bet ir šeimos turtą. Būtų labai blogai, 
jei jam tektų pripažinti nesantuokinį sūnų, bet mintis, kad po jo 
mirties Haris Kliftonas paveldėtų šeimos titulą ir taptų seru Hariu, 
buvo tiesiog nepakeliama. Jis padarys viską, kas tik bus jo valioje, 
ir užtikrins, kad situacija taip nesusiklostytų. 

Hugas Baringtonas pusryčiaudamas skaitė Šv. Bedos mokyklos 
direktoriaus atsiųstą laišką, kuriame buvo prašoma padėti mokyklai 
sukaupti tūkstančio svarų sumą naujam Pirmojo vienuoliktuko kri- 
keto komandos paviljonui statyti. Jis atvertė čekių knygelę ir įrašė 
skaičių šimtas, bet tada jo dėmesį patraukė žvyruotame take susto- 
jusio automobilio garsas. 

Nuėjo prie lango pažiūrėti, kas tokį ankstyvą šeštadienio rytą 
nutarė apsilankyti. Sutriko pamatęs iš taksi automobilio išlipantį 
sūnų su lagaminu rankose, nes popiet tikėjosi jį pamatyti finalinėse 
kriketo rungtynėse prieš „Eivono giraitę“. 

Dženkinsas spėjo laiku atsirasti prie durų ir jas atidaryti, vos 
Džailzas užlipo ant paskutinio laiptelio. 

— Labas rytas, ponaiti Džailzai, — pasisveikino Dženkinsas, 
tarsi ir būtų jo laukęs. 

Hugas skubiai išėjo iš valgomojo ir pamatė koridoriuje stovintį 
sūnų panarinta galva, šalia pasidėjusį lagaminą. 

— Ką veiki namuose? — paklausė. — Juk iki semestro pabaigos 
dar savaitė. 

— Mane laikinai pašalino, — paprastai atsakė Džailzas. 

— Pašalino? — pakartojo tėvas. — Gal galėčiau paklausti, ką gi 
tu padarei, kad to nusipelnei? 

Džailzas pažvelgė į Dženkinsą, kuris tyliai stovėjo prie lauko 
durų. 

— Nunešiu ponaičio Džailzo lagaminą į jo miegamąjį, — pasakė 
liokajus, tada paėmė lagaminą ir neskubėdamas ėmė lipti laiptais. 

— Eik paskui mane, — paliepė Hugas, kai liokajus dingo iš akių. 

Nė vienas nepratarė nė žodžio, kol Hugas neuždarė sau pavy- 
mui kabineto durų. 

— Ką padarei, kad mokykla ėmėsi tokių drastiškų priemo- 
nių? — vėl kritęs į kėdę griežtai paklausė tėvas. 

— Buvau sučiuptas bevagiantis iš saldumynų krautuvėlės, — at- 
sakė Džailzas, paliktas stovėti vidury kambario. 

— Ar gali paaiškinti kuo paprasčiau? Gal tai koks nors nesu- 
sipratimas? 

— Ne, — vos tramdydamas ašaras atsakė Džailzas. 

— Ar galėtum kaip nors pasiteisinti ar apsiginti? 

— Ne, — vėl pratarė Džailzas. — Nebent... 

— Nebent kas? 

— Tėti, saldainius aš visada atiduodavau. Niekada nesu pasili- 
kes sau. 

— Neabejoju, kad atiduodavai Kliftonui. 

— Ir dar Dikinsui, — atsakė Džailzas. 

— Ar Kliftonas tave ir pastūmėjo vogti? 

— Ne, tikrai ne, — patikino Džailzas. — Tiesą sakant, kai jis su- 
žinojo, ką darau, visus jam ir Dikinsui mano duotus saldumynus vi- 
sada nunešdavo atgal į krautuvėlę. Jis net prisiėmė kaltę, kai ponas 
Frobišeris vagyste apkaltino jį. 

Ilgokai patylėjes tėvas paklausė: 

— Vadinasi, tave tik laikinai pašalino, o ne išmetė iš mokyklos? 

Džailzas linktelėjo. 

— Kaip manai, ar kitą semestrą tau bus leista grįžti? 

— Abejoju, — pratarė Džailzas. 

— Kodėl taip manai? 

— Nes dar niekada nebuvau matęs direktoriaus taip įpykusio. 

— Bet jis nė pusės tiek nebuvo piktas, kiek bus pikta tavo moti- 
na, kai viską sužinos. 

— Tėti, labai prašau, nesakyk jai, — apsipylęs ašaromis meldė 
Džailzas. 

— Kaip turėčiau jai paaiškinti, kodėl atvažiavai savaite anks- 
čiau ir galbūt net negrįši į Šventąjį Bedą kitą semestrą? 

Džailzas nė nesistengė ko nors sakyti, tik ir toliau tyliai kūkčiojo. 

— Dievai žino, ką pasakys tavo seneliai, — pridūrė tėvas, — kai 
man teks jiems paaiškinti, kodėl nevažiuosi į Itoną. 

Ir vėl ilga pauzė. 

— Eik į savo kambarį ir nesumanyk nusileisti, kol nepaliepsiu. 

— Klausau, — atsakė Džailzas ir apsigręžė ketindamas išeiti. 

— Kad ir ką darytum, su niekuo apie tai nesikalbėk, ypač gir- 
dint tarnams. 

— Taip, tėti, — atsakė Džailzas bėgdamas iš kambario ir vos 
nesusidurdamas su laiptais lipančiu Dženkinsu. 

Hugas palinko pirmyn savo kėdėje stengdamasis suregzti, ar 
bus įmanoma kaip nors kitaip pakreipti visą situaciją, kai sulauks 
neišvengiamo mokyklos direktoriaus skambučio. Pasirėmė alkūnė- 
mis į stalą ir veidu įsikniaubė į delnus, bet žvilgsnis tik paskui už- 
kliuvo už dar nepasirašyto čekio. 

Jo lupomis perbėgo šypsena, ir prieš pasirašydamas čekį Hugas 
prirašė dar vieną nulį. 


25 


Mičelas sėdėjo tolimame laukiamosios salės kampe ir skaitė 
Bristol Evening Post, kai įėjo Hugas ir atsisėdo šalia jo. Pūtė toks 
skersvėjis, kad Baringtonas taip ir neišsitraukė iš kišenių rankų. 

— Objektas, — pratarė Mičelas tebežiūrėdamas į laikraštį, — 
mėgina sukaupti penkis šimtus svarų verslo sumanymui. 

— Kokiu verslu ji galėtų domėtis? 

— Tilės arbatine, — atsakė Mičelas. — Atrodo, objektas ten dir- 
bo, kol neperėjo į „Royal“ viešbučio „Palmių kiemelį“. Panelė Tilė 
visai neseniai sulaukė pasiūlymo iš pono Edvardo Atkinso, kuris no- 
rėjo įsigyti arbatinę už penkis šimtus svarų. Panelei Tilei Atkinsas 
nerūpi, ir ji labai aiškiai pasakė objektui, jog šiai surinkus tokią pa- 
čią sumą ji mieliau verslą perleistų jai. 

— Iš kur ji galėtų tikėtis gauti tiek pinigų? 

— Gal iš to, kas norėtų finansiškai ją kontroliuoti, ateityje tikė- 
damasis kokios nors naudos? 

Hugas tylėjo. Mičelas taip ir nepakėlė akių nuo laikraščio. 

— Ar ji į ką nors kreipėsi stengdamasi gauti pinigų? — galiau- 
siai paklausė Hugas. 

— Dabar ji klauso pono Patriko Keisio patarimų; tas ponas ats- 
tovauja „Dilono ir Co“ finansų kompanijai, įsikūrusiai Dubline. Jų 
specializacija — paskolos privatiems klientams. 

— Kaip man susisiekti su Keisiu? 

— Nepatarčiau to daryti, — pasakė Mičelas. 

— Kodėl ne? 

— Kartą per mėnesį jis atvyksta į Bristolį ir visada apsistoja 
„Royal“ viešbutyje. 

— Mums nebūtina susitikti „Royal“ viešbutyje. 

— Su objektu jis užmezgęs glaudžius asmeninius santykius. 
Viešėdamas mieste vedasi ją vakarieniauti arba į teatrą, o visai nese- 
niai ji buvo pastebėta kartu su juo grįžtanti į viešbutį, kur jiedu kartu 
praleido naktį trys šimtai septyniasdešimt pirmame numeryje. 

— Žavu, — tarstelėjo Hugas. — Dar kas nors? 

— Gal jums bus įdomu sužinoti, kad objektas laiko pinigus 
„National Provincial“ banke, esančiame Kornstrito keturiasdešimt 
devyni. Valdytojas — ponas Prendergastas. Dabar jos sąskaitoje yra 
dvylika svarų ir devyni šilingai. 

Hugas labai norėjo paklausti, kaip Mičelas sužinojo tokią speci- 
finę informaciją, bet tepasakė: 

— Nuostabu. Kai tik sužinosite dar ką nors, kad ir kaip nereikš- 
minga tai atrodytų, paskambinkite. 

Paskui iš palto kišenės išsiėmė storą voką ir padavė jį Mičelui. 

— Į devintą kelią atvyksta traukinys iš Tontono, kurio numeris 
septyni šimtai dvidešimt antras. 

Mičelas įsikišo voką į kišenę, sulankstė laikraštį ir išėjo iš lau- 
kiamosios salės. Jis nė karto taip ir nepažvelgė į savo darbdavį. 


Sužinojęs tikrąją priežastį, dėl kurios Džailzui nebuvo pasiūly- 
ta vieta Itone, Hugas neįstengė paslėpti pykčio. Jis skambino direk- 
toriui, kuris atsisakė su juo kalbėtis telefonu, skambino būsimam 
bendrabučio vedėjui, kuris prijautė Džailzui, bet nepaliko jokios 
vilties sulaukti pasigailėjimo, skambino net rektoriui, kuris pažadė- 
jo pats paskambinti, bet nepaskambino. Nors Elžbieta ir mergaitės 
nė nenutuokė, kodėl pastaruoju metu Hugas nuolat praranda pu- 
siausvyrą dėl kažkokių neaiškių priežasčių, jos ir toliau demonstra- 
vo dvasios stiprybę, pasitikdamos vis naujus Džailzo prasižengimų 
smūgius. 

Pirmą semestro dieną Hugas nenorom palydėjo Džailzą į Bris- 
tolio klasikinę mokyklą ir neleido vykti kartu nei Emai, nei Violetai, 
nors Ema apsipylė ašaromis ir dar ilgai šiaušėsi. 

Kai Hugas sustabdė automobilį Koledžo gatvėje, pirmasis žmo- 
gus, kurį pamatė stovintį prie mokyklos vartų, buvo Haris Kliftonas. 
Nespėjo nuspausti stabdžių pedalo, o Džailzas jau šoko iš mašinos ir 
pasileido prie savo bičiulio. 

Hugas vengė maišytis tarp kitų tėvų, su kuriais visai maloniai 
šnekučiavosi Elžbieta, o kai neapsižiūrėjęs susidūrė su Kliftonu, ir 
vėl nepaspaudė jam rankos. 

Jiedviem grįžtant į dvarą Elžbieta paklausė vyro, kodėl šis taip 
niekina geriausius Džailzo bičiulius. Hugas priminė žmonai, kad jų 
sūnus turėjo mokytis Itone, kur būtų bendravęs su kitais džentel- 
menais, o ne su vietinių prekybininkų sūnumis ar dar gerokai pras- 
tesniais, kaip Kliftono atveju. Elžbieta pasirinko santykinai saugų 
tylėjimą; pastaruoju metu ji labai dažnai taip apsispręsdavo. 

— Iki pamatų sudegė arbatinė! Įtariamas padegimas! — šūkavo 
Plačiosios gatvės kampe laikraščius pardavinėjantis berniukas. 

Hugas užmynė stabdžius, iššoko iš automobilio ir padavė vai- 
kinukui puspensį. Grįždamas prie automobilio pradėjo skaityti pir- 
mąjį laikraščio puslapį. 


Ankstyvą rytą iki pamatų sudegė Tilės arbatinė, vienas iš svar- 
biausių Bristolio orientyrų, itin pamėgtas vietinių gyventojų. 
Policija suėmė trisdešimtmetį šio miesto gyventoją ir apkal- 
tino jį padegimu. Panelė Tilė, dabar gyvenanti Kornvalyje... 


Pamatęs šaligatvyje stovinčios Meisės Klifton ir jos darbuotojų, 
liūdnai žvelgiančių į Tilės arbatinės nuodėgulius, nuotrauką, Hugas 
nusišypsojo. Akivaizdu, kad dievai — jo pusėje. 

Jis vėl įlipo į automobilį, padėjo laikraštį ant keleivio sėdynės 
ir tesė kelionę į Bristolio zoologijos sodą. Jam reikėtų kuo anksčiau 
sutarti susitikimą su ponu Prendergastu. 

Mičelas jam patarė: jeigu norįs išlaikyti paslaptyje faktą, kad jis 
yra objekto finansuotojas, susitikti su Prendergastu turėtų Baring- 
tonų biuruose, pageidautina, kai panelė Pots po darbo išeina namo. 
Hugas nė nesistengė aiškinti Mičelui, jog ir pats nėra įsitikinęs, ar 
panelė Pots apskritai grįžta namo. Vadinasi, su Prendergastu bus 
galima susitikti jam priimant paskutinį patepimą, bet prieš tai Hu- 
gui reikėjo pasimatyti su kitu žmogumi. 


Kai jis atvyko, Mičelas šėrė Rouze. 
Hugas neskubėdamas priėjo, pasirėmė į turėklą ir dėjosi be- 
sidomįs indiška dramble, kurią Bristolio zoologijos sodas neseniai 

atsigabeno iš Utar Pradešo ir jau susilaukė daugybės lankytojų. Mi- 
čelas numetė dramblei duonos gabalą, kurį Rouzė pagavo straubliu 
ir akimirksniu grakščiai įsimetė į burną. 

— Objektas grįžo dirbti į „Royal“ viešbutį, — pasakė Mičelas, 
lyg kreiptųsi į dramblį. — Ji dirba „Palmių kiemelyje“, naktinėje pa- 
mainoje, nuo dešimtos vakaro iki šeštos ryto. Jai mokama po tris 
svarus per savaitę, ir dar ji gali sau pasilikti visus arbatpinigius, ta- 
čiau jų daug nebūna, nes naktį klientų mažai. 

Jis metė dramblei dar vieną gabalą ir dėstė toliau: 

— Suimtas Bobas Barausas; jis kaltinamas padegimu. Barau- 
sas buvo jos konditerijos gaminių tiekėjas, kol objektas jo neatleido. 
Jis viską prisipažino, net papasakojo, kad ketino pirštis objektui ir 
nupirko sužadėtuvių žiedą, bet jinai jį atstūmė; bent jis išklojo štai 
tokią istoriją. 

Hugo lūpomis perbėgo šypsnys. 

— O kas nagrinėja tą bylą? — paklausė. 

— Detektyvas inspektorius Bleikmoras, — atsakė Mičelas. 
Hugo šypsnį pakeitė raukšlelės kaktoje. — Nors iš pradžių Bleikmo- 
ras manė, kad objektas gali būti Barauso bendrininkė, — tęsė Mi- 
čelas, — vėliau jis informavo Bristolio ir Vakarų Anglijos draudimo 
kompaniją, kad ji nebėra įtariamoji. 

— Gaila, — atsakė Hugas vis dar susiraukęs. 

— Nebūtinai. Draudimo kompanija išsiųs poniai Klifton šešių 
šimtų svarų čekį ir atlygins visus patirtus nuostolius. 

Hugas nusišypsojo ir kone pats sau sumurmėjo: 

— Įdomu, ar ji pasakė sūnui. 

Jei Mičelas ir išgirdo šią pastabą, nekreipė į ją dėmesio. 

— Jus galėtų dominti dar vienas faktas, — tęsė Mičelas. — Po- 
nas Patrikas Keisis penktadienio vakarą užsisakė numerį „Royal“ 
viešbutyje ir nusivedė objektą vakarieniauti į „Plimsoll Line“ res- 
toraną. Po vakarienės jie grįžo į viešbutį, ir ji kartu su juo nuėjo 

į trys šimtai septyniasdešimt pirmąjį numerį, kurį jiedu paliko tik 
kitą rytą, po septintos valandos. 

Pauzė užsitęsė; tai buvo ženklas, kad Mičelas baigė mėnesio 
ataskaitą. Hugas išsiėmė iš vidinės kišenės voką ir įkišo Mičelui, ku- 
ris dėjosi nematąs to veiksmo ir metė patenkintai dramblei paskuti- 
nį duonos gabalą. 


— Pas jus atėjo ponas Prendergastas, — pranešė panelė Pots 
pasitraukdama nuo durų ir į generalinio direktoriaus kabinetą įleis- 
dama bankininką. 

— Labai malonu, kad atėjote, — kreipėsi Hugas. — Esu tikras, 
jog suprasite, kodėl tokio itin konfidencialaus klausimo nenorėjau 
aptarti banke. 

— Viską suprantu, — atsakė Prendergastas ir dar neatsisėdęs 
ėmė segti odinį sakvojažą ir traukti iš jo storą aplanką. Ponui Ba- 
ringtonui jis ištiesė per stalą tik vieną popieriaus lapą. 

Hugas permetė akimis dokumentą ir vėl atsilošė kėdėje. 

— Tik norėčiau priminti, — kalbėjo Prendergastas. — Jūs per- 
vedėte penkių šimtų svarų sumą. Ja pasinaudodama ponia Klifton 
galėjo įsigyti verslą — Tilės arbatinę Plačiojoje gatvėje. Kontraktas 
buvo sudarytas visai sumai ir kasmet priskaičiuojamoms penkių 
procentų sudėtinėms palūkanoms, kurias reikėjo išmokėti pride- 
dant prie pagrindinės sumos per penkerius metus. Nors po pirmų 
ir antrų darbo Tilės arbatinėje metų ponia Klifton įstengė deklaruoti 
nežymų prekybos pelną, ji taip ir nesukaupė perteklinių lėšų, kad 
galėtų sumokėti palūkanas ar grąžinti dalį pagrindinės sumos; kilus 
gaisrui ponia Klifton jums buvo skolinga penkis šimtus septynias- 
dešimt du svarus ir šešiolika šilingų. Prie šios sumos turiu pridėti 
dvidešimt svarų banko aptarnavimo mokesčių, vadinasi, visa skolos 
suma yra penki šimtai devyniasdešimt du svarai ir šešiolika šilin- 
gų. Šią sumą, savaime suprantama, padengs draudimo išmoka, o tai 

reiškia, kad jūsų investicija saugi, bet poniai Klifton faktiškai neliks 
nieko. 

— Kaip gaila, — pasakė Hugas. — Gal galėčiau paklausti, kodėl 
į visą sumą neįskaičiuotas mokestis už pono Keisio suteiktas paslau- 
gas? — paklausė jis atidžiau peržvelgęs skaičius. 

— Nes ponas Keisis informavo banką, kad už savo suteiktas 
paslaugas neišrašinės jokių sąskaitų. 

Hugas suraukė kaktą. 

— Nors viena gera žinia vargšei moteriai. 

— Tikrai. Ir vis dėlto baiminuosi, kad kitą semestrą ji nebegalės 
apmokėti sūnaus mokslo Bristolio klasikinėje mokykloje. 

— Kaip liūdna. Vadinasi, berniukui teks išeiti iš mokyklos? 

— Man labai gaila, bet tai — neišvengiama išdava, — kalbėjo 
ponas Prendergastas. — Ir tai labai blogai, nes ji beprotiškai myli tą 
vaiką ir kone viską paaukotų, kad tik jį ten išlaikytų. 

— Labai blogai, — pakartojo Hugas užversdamas aplanką ir 
stodamasis nuo kėdės. — Aš jūsų ilgiau nebetrukdysiu, pone Pren- 
dergastai, — pridūrė. — Maždaug po pusvalandžio manęs laukia su- 
sitikimas mieste. Gal galėčiau jus pavėžėti? 

— Jūs labai malonus, pone Baringtonai, bet tikrai nebūtina. At- 
važiavau savo automobiliu. 

— Kokį automobilį vairuojate? — paklausė Hugas imdamas 
portfelį ir eidamas durų link. 

— „Morris Oxford“, — atsakė Prendergastas skubiai kišdamas 
kažkokius popierius į sakvojažą ir eidamas paskui Hugą iš kabineto. 

— Daugeliui patinka šis automobilis. Girdėjau, jis labai patiki- 
mas; kaip ir jūs, pone Prendergastai. — Abu vyriškiai nusijuokė leis- 
damiesi laiptais. — Prasti ponios Klifton popieriai, — pratarė Hugas, 
kai jiedu išėjo iš biuro pastato. — Kita vertus, net nežinau, ar prita- 
riu moterų dalyvavimui versle. Juk įprastai taip nebūna. 

— Sutinku, — atsakė Prendergastas, kai abu vyriškiai sustojo 

prie Baringtono automobilio. — Tik sakau, — pridūrė jis, — jūs ir 
taip labai daug padarėte dėl tos vargšės moters. 

— Malonu girdėti, Prendergastai, — tarstelėjo Hugas. — Bet, 
nepaisant visko, būčiau dėkingas, jei mano įsikišimas taip ir liktų 
tik tarp mūsų. 

— Žinoma, pone, — atsakė Prendergastas, kai jiedu spaudė vie- 
nas kitam rankas, — galite manimi pasikliauti. 

— Ir toliau bendraukime, bičiuli, — tarė Hugas lipdamas į auto- 
mobilį. — Neabejoju, kad man ir vėl prireiks banko paslaugų. 

Prendergastas nusišypsojo. 

Važiuodamas į miestą Hugas ir vėl susimąstė apie Meisę Klif- 
ton. Jis sudavė jai tokį smūgį, po kurio ji vargu ar atsigaus, tačiau 
dabar jis jai rengia tikrą nokautą. 

Hugas važiavo į Bristolį svarstydamas, ką ji šiuo metu veikia. 
Gal pasisodinusi sūnų jam aiškina, kodėl pasibaigus vasaros semes- 
trui šis turės išeiti iš Bristolio mokyklos. Ar ji nors menkiausią aki- 
mirką buvo pagalvojusi, kad Haris galėtų tęsti mokslus, tarsi nieko 
nė nebūtų nutikę? Hugas nutarė negvildenti šios temos su Džailzu 
tol, kol pats berniukas jam nepraneš liūdnos žinios, kad jo bičiulis 
Haris negrįš į Bristolio mokyklos šeštąją klasę. 

Nors nuo minties apie tai, kad jo sūnui tenka mokytis Bristolio 
klasikinėje mokykloje, ir dabar imdavo kunkuliuoti pykčiu, Hugas 
nei Elžbietai, nei tėvui neprasitarė apie tikrąją priežastį, kodėl Džail- 
zui nepavyko gauti vietos Itone. 

Pravažiavęs pro katedrą jis riedėjo automobiliu palei Koledžo 
parką, o paskui įsuko pro „Royal“ viešbučio vartus. Iki susitikimo 
dar buvo likusios kelios minutės, bet jis neabejojo, kad valdytojas 
nevers jo laukti. Hugas žengė pro sukamąsias duris ir nužingsniavo 
vestibiuliu; jam nereikėjo aiškinti, kur pono Framptono kabinetas. 

Vos Hugui įžengus į kabinetą, valdytojo sekretorė pašoko iš 
savo vietos. 

— Pranešiu ponui Framptonui, kad atėjote. 

Ji ir kone bėgte nuskuodė į gretimą kabinetą. Po minutėlės pa- 
sirodė ir valdytojas. 

— Labai malonu jus matyti, pone Baringtonai, — kreipėsi jis, 
kviesdamas Hugą į savo kabinetą. — Tikiuosi, judu su ponia Baring- 
ton gyvuojate puikiai. 

Hugas linktelėjo ir atsisėdo priešais viešbučio valdytoją, bet 
rankos jam nepaspaudė. 

— Kai pareiškėte norą su manimi susitikti, leidau sau peržvelgti 
kasmetinių jūsų kompanijos pietų užsakymą, — kalbėjo Frampto- 
nas. — Dalyvaus daugiau kaip trys šimtai svečių, gerai supratau? 

— Manęs nedomina, kiek bus svečių. Ne todėl pas jus atėjau, 
Framptonai. Norėčiau aptarti vieną privatų klausimą, kuris man tik- 
rai labai nemalonus. 

— Man labai gaila, jei kas negerai, — atsakė Framptonas išsi- 
tempdamas kaip styga. 

— Ketvirtadienio vakarą šiame viešbutyje buvo apsistojęs vie- 
nas iš mūsų direktorių ir kitą dieną jis man pranešė tai, apie ką jau- 
čiu pareigą pasakyti ir jums. 

— Taip, žinoma, — pratarė Framptonas trindamas į kelnes pra- 
kaituojančius delnus. — Mes tikrai mažiausiai norime pykdyti vie- 
nus iš brangiausių savo klientų. 

— Džiaugiuosi tai girdėdamas, — kalbėjo Hugas. — Minėtasis 
džentelmenas užsiregistravo tada, kai restoranas jau buvo uždary- 
tas, ir nuėjo į „Palmių kiemelį“ tikėdamasis gauti šio to užkąsti. 

— Šią paslaugą įsteigiau aš pats, — pratarė Framptonas leisda- 
mas sau nervingai nusišypsoti. 

— Jis pateikė užsakymą jaunai poniai, kuri ten dirbo, — tęsė 
Hugas nepaisydamas pasakytos pastabos. 

— Taip, tai mūsų ponia Klifton. 

— Nenutuokiu, kas tada dirbo, — pasakė Hugas. — Tačiau kol 
ji jam ruošė puodelį kavos su sumuštiniais, į „Palmių kiemelį“ atėjo 
kitas džentelmenas, kažko užsisakė ir paklausė, ar užsakymas ne- 

galėtų būti nuneštas jam į numerį. Mano draugas atsimena tik tiek, 
kad tas žmogus kalbėjo su lengvu airišku akcentu. Tada mano drau- 
gas pasirašė sąskaitą ir nuėjo į savo kambarį miegoti. Kitą rytą jis 
atsikėlė anksti, nes norėjo papusryčiauti ir prieš tarybos susirinkimą 
peržvelgti dokumentus. Išėjęs iš savo kambario jis pamatė tą pačią 
moterį, tebevilkinčią viešbučio uniformą, išeinančią iš trys šimtai 
septyniasdešimt pirmojo kambario. Ji nuėjo iki koridoriaus galo, iš- 
lipo pro langą ir dingo pro avarinį išėjimą. 

— Pone, aš priblokštas. Aš... 

— Minėtasis tarybos narys pareikalavo, kad per kitą vizitą į 
Bristolį būtų apgyvendintas kitame viešbutyje. Framptonai, nenoriu 
pasirodyti per daug skrupulingas, bet į „Royal“ viešbutį visada mie- 
lai veždavausi žmoną ir vaikus. 

— Galiu jus patikinti, pone Baringtonai, kad jūsų minėtasis as- 
muo nedelsiant bus atleistas ir negaus mano rekomendacijos. Ir dar 
norėčiau pridurti, jog esu labai dėkingas, kad man šitai pranešėte. 

Hugas atsistojo. 

— Aš, savaime suprantama, nenorėčiau, kad būtų minima 
mano pavardė ar kompanijos vardas, jei išties nuspręsite, jog minė- 
tą ponią būtina atleisti iš darbo. 

— Neabejokite mano diskretiškumu, — atsakė Framptonas. 

Hugas pirmą kartą nusišypsojo. 

— Jei kalbėtume apie linksmesnius dalykus, norėčiau pasaky- 
ti, kad mes labai laukiame kasmetinių pietų, kurie, neabejoju, ir vėl 
bus aukščiausios klasės, kaip pas jus įprasta. Kitais metais švęsime 
kompanijos šimtmetį; neabejoju, mano tėvas panorės iškelti visas 
bures, — abu vyriškiai kiek per garsiai nusijuokė. 

— Galite mumis pasikliauti, pone Baringtonai, — lydėdamas iš 
kabineto savo klientą kalbėjo Framptonas. 

— Ir dar vienas dalykas, Framptonai, — pasakė Hugas, jiedviem 
žingsniuojant vestibiuliu. — Norėčiau, kad nieko apie tai nepasako- 
tumėte ponui Valteriui. Į tokius dalykus mano tėvas gali pasižiūrėti 

kiek senamadiškai, todėl, manyčiau, bus geriau, jei viskas liks tik 
tarp musų. 

— Neabejotinai sutinku, pone Baringtonai. Galiu jus patikinti, 
kad šį klausimą išspręsiu pats asmeniškai. 

Vėl žengdamas pro sukamąsias duris Hugas nesiliovė svarstęs, 
kiek valandų Mičelui teko praleisti „Royal“ viešbutyje, kad gautų to- 
kią neįkainojamą informaciją. 

Jis vėl įšoko į automobilį, įjungė variklį ir tęsė kelionę namo. 
Tebegalvojo apie Meisę Klifton, kai pajuto kažką tapšnojant per petį. 
Akimirką jį buvo užvaldžiusi akla panika — atsigręžęs pamatė, kas 
sėdi galinėje sėdynėje. Net pamanė, jog ji kažkaip sužinojo apie jo 
susitikimą su Framptonu. 

— Ko tu nori? — griežtai paklausė nelėtindamas greičio, bai- 
mindamasis, kad niekas nepamatytų jų kartu. 

Klausydamasis jos reikalavimų stebėjosi, iš kur Meisė taip ge- 
rai viską žino. Jai baigus, jis noriai sutiko su jos sąlygomis — žinojo, 
kad taip galės lengviausiai išprašyti ją iš automobilio. 

Ponia Klifton šalia jo, ant keleivio sėdynės, padėjo ploną rudą 
voką. 

— Lauksiu iš tavęs žinių, — pasakė. 

Hugas įsikišo voką į vidinę kišenę. Jis sumažino greitį tik įva- 
žiavęs į neapšviestą alėją, bet nesustojo tol, kol neįsitikino, kad jų 
niekas nemato. Iššoko iš automobilio ir atlapojo galines dureles. 
Išvydęs jos žvilgsnį suprato, jog ji jautėsi pasiekusi daugiau nei nu- 
matytą tikslą. 

Hugas leido jai pasimėgauti triumfo akimirka, o tada čiupo už 
pečių ir taip papurtė, tarsi mėgintų nukrėsti nuo obels atkakliai be- 
silaikantį obuolį. Kai jai nebeliko abejonių, kas nutiks, jei dar kartą 
sumanys lįsti jam į akis, Hugas iš visų jėgų skėlė moteriai per veidą. 
Ji krito ant žemės ir susirietusi į kamuolį nesiliovė drebėjusi. Hugas 
svarstė, ar nevertėtų spirti jai į pilvą, bet nenorėjo rizikuoti būti pa- 
matytas kokio praeivio. Ilgai nemąstęs jis nuvažiavo. 


Senasis Džekas Taras 


1925—1936 

alonią ketvirtadienio popietę Šiaurės Transvalyje aš nu- 

M žudžiau vienuolika žmonių, ir dėkinga tauta mane apdo- 
vanojo Viktorijos kryžiumi už tarnybą pašaukus pareigai. Nuo tada 
ramiai nemiegojau nė vienos nakties. 

Jei savo tėvynėje būčiau užmušęs anglą, teisėjas būtų mane nu- 
baudęs pakabinimu ant sausos šakos iki mirties. Tačiau aš buvau 
pasmerktas gyvenimo kalėjimui, nes ir dabar kasdien regiu tų vie- 
nuolikos vargšų jaunų žmonių veidus, tarsi niekada nenudylančius 
monetose iškaltus atvaizdus. Dažnai pagalvodavau apie savižudybę, 
tačiau tai — bailių kelias. 

The Times išspausdintame padėkos rašte buvo teigiama, jog 
savo veiksmais išgelbėjau dviejų karininkų, penkių puskarininkių 
ir septyniolikos eilinių Karališkojo Glosteršyro pulko karių gyvybes. 
Vienas iš tų karininkų — leitenantas Valteris Baringtonas — man 
padėjo ištverti tame gyvenimo kalėjime išlaikant nors lašą orumo. 

Praėjus kelioms savaitėms po tų įvykių, buvau išplukdytas į 
Angliją, o po kelių mėnesių — iškilmingai atleistas iš tarnybos dėl 
to, kas dabar būtų vadinama nerviniu išsekimu. Šešis mėnesius 
praleidęs kariuomenės ligoninėje, buvau grąžintas į pasaulį. Pasi- 
keičiau pavardę, vengiau savo gimtojo Velso Somersete, atvykau į 
Bristolį. Kitaip nei sūnus palaidūnas, nepanorau įveikti dar kelių 
mylių ir nukakti į kitą grafystę, kur būčiau galėjęs mėgautis tėvo 
namų ramybe. 

Dieną klajodavau po Bristolio gatves, rausdavausi po šiukšlia- 
dėžes ieškodamas maisto likučių, o naktį mano miegamuoju tap- 
davo parkas, poilsio vieta — suoliukas, antklode — laikraštis; rytą 
mane žadindavo pragydęs paukštukas, skelbiantis naują aušrą. Kai 
būdavo per šalta ar labai šlapia, eidavau į geležinkelio stoties laukia- 
mąją salę, kur miegodavau po suolu ir atsikeldavau dar prieš paju- 
dant pirmam rytiniam traukiniui. Kai naktys tapo ilgesnės, pradė- 
jau lankytis Gelbėjimosi armijos, labdaringos religinės organizacijos 
Džordžo Mažojojo gatvėje, namuose, kur gerosios ponios mane pa- 
maitindavo atriekusios storą duonos rieke ir įpylusios liesos sriubos, 
prieš man užmiegant ant arklio ašutais kimšto čiužinio, po vieninte- 
le antklode. Prabanga. 

Slinko metai, ir aš vyliausi, kad mano buvę ginklo draugai ir 
broliai karininkai laikys mane mirusiu. Visai nenorėjau, kad jie su- 
žinotų mane pasirinkus šį gyvenimo kalėjimą kaip nuosprendį. Gal 
viskas taip ir būtų likę, jei vidury kelio staiga nebūtų sustojęs stab- 
džiais cypiantis rolsroisas. Atsilapojo galinės durelės, ir iššoko žmo- 
gus, kurio nebuvau matęs metų metus. 

— Kapitone Tarantai! — sušuko jis eidamas prie manęs. 

Nusigrežiau vildamasis, jog jis pamanys suklydęs. Tačiau labai 
gerai prisiminiau, kad Valteris Baringtonas — ne iš tų, kuriuos var- 
gina abejonės savimi. Jis čiupo mane už pečių ir kurį laiką spoksojo, 
o paskui pratarė: 

— Ar gali taip būti, mielas bičiuli? 
tuo aršiau jis baudėsi būti mano gelbėtoju. Galiausiai pasidaviau, 
bet tik po to, kai jis sutiko su mano pateiktomis sąlygomis. 

Iš pradžių jis meldė mane gyventi su juo ir jo žmona dvare, ta- 
čiau aš buvau per ilgai išgyvenęs be stogo virš galvos, kad toks kom- 
fortas man nebūtų atrodęs lyg našta. Jis man net siūlė vietą jo vardo 
laivininkystės kompanijos taryboje. 

— Ir kuo gi aš tau galėčiau būti naudingas? — klausiau. 

— Džekai, vien tavo buvimas mus visus įkvėptų. 

Aš jam padėkojau, bet paaiškinau, jog dar nebaigiau atlikti 
bausmės už vienuolikos žmonių nužudymą. Tačiau jis nepasidavė. 

Galiausiai sutikau dirbti dokuose naktiniu sargu už tris svarus 
per savaitę ir suteiktą būstą — nebenaudojamą prabangų traukinio 
vagoną, kuris man tapo kalėjimo kamera. Turbūt taip ir būčiau atli- 
kinėjęs šią bausmę iki mirties, jei nebūčiau susipažinęs su ponaičiu 
Hariu Kliftonu. 

Jau po daugelio metų Haris tvirtins, kad aš sudėliojau visą jo 
gyvenimą. Bet iš tikrųjų jis išgelbėjo manąjį. 

Kai pirmą kartą pamačiau Harį, berniukui buvo ne daugiau nei 
ketveri ar penkeri. „Užeik, vyruti“, — šūktelėjau jam, kai pastebėjau jį 
keliais šliaužiantį vagono link. Bet jis akimirksniu pašoko ir nubėgo. 

Kitą šeštadienį jis išdrįso pažvelgti pro langą. Aš ir vėl pamėgi- 
nau: „Kodėl neužeini, mano berniuk? Aš juk neįkąsiu“, — pasakiau 
jį patikindamas. Šįkart jis pasinaudojo mano pasiūlymu ir pravėrė 
duris, bet, mums persimetus keliais žodeliais, ir vėl pabėgo. Nejau 
aš pasirodžiau toks baisus? 

Dar kitą šeštadienį jis ne tik pravėrė duris, bet ir stovėjo pra- 
sižergęs tarpduryje bei įžūliai į mane spoksojo. Plepėjome ilgiau 
nei valandą apie viską — pradedant Bristolio komanda ir baigiant 
apmąstymais, kodėl gyvatės keičia odą ir kas pastatė Kliftono ka- 
bantį tiltą, o tada jis pasakė: „Man jau reikia eiti, pone Tarai, mama 
manęs laukia arbatai.“ Tąkart nuėjo neskubėdamas ir kelis kartus 
atsigręžė. 

Po to karto Haris pas mane ateidavo kiekvieną šeštadienį, iki 
pradėjo lankyti Merivudo pradinę mokyklą, o jau tada svečiuoda- 
vosi kone kiekvieną rytą. Man prireikė laiko, kol įtikinau berniuką, 
kad reikia lankyti mokyklą, išmokti skaityti ir rašyti. Atvirai kalbant, 
man nė to nebūtų pavykę padaryti, jei nebūtų padėjusi panelė Mon- 

dei, ponas Holkombas ir atkaklioji Hario motina. Prireikė sunkiai 
įveikiamos komandos, kad Haris Kliftonas suprastų, kokių gebėji- 
mų turįs, o kad mums pasisekė, supratau tada, kai jis vėl pradėjo 
pas mane lankytis tik šeštadienio rytais, nes rengėsi stoti į Šv. Bedos 
mokyklą pelnęs choristo stipendiją. 

Hariui pradėjus mokytis naujoje mokykloje, nė nesitikėjau jo 
išvysti iki Kalėdų atostogų. Tačiau, didžiai mano nuostabai, jau pir- 
mo rudens semestro penktadienio vakarą, prieš vienuoliktą, pama- 
čiau jį stovintį prie vagono durų. 

Jis man papasakojo pabėgęs iš Šv. Bedos, nes budintysis mo- 
kinys — trauk mane devynios, jei prisiminsiu to niekšo vardą — iš 
jo tyčiojosi ir ieškojo visokiausių priekabių; Haris ketino pabėgti — 
išplaukti į jūrą. Jeigu būtų išplaukęs, manau, galiausiai būtų tapęs 
admirolu. Laimei, berniukas paklausė mano patarimo ir grįžo į mo- 
kyklą kitą rytą, prieš pat pusryčius. 

Kadangi jis visada ateidavo į dokus su Stenu Tankoku, aš tik po 
kiek laiko supratau, kad Haris — Arturo Kliftono vaikas. Kartą jis 
manęs paklausė, ar pažinojau jo tėvą, atsakiau, jog pažinojau — jis 
buvo geras, doras žmogus ir puikiai pasirodė kare. Paskui Haris pa- 
sidomėjo, ar žinau, kaip jis žuvo. Atsakiau, kad nežinau. Tai ir buvo 
vienintelis kartas, kai berniukui pamelavau. Negalėjau nepaisyti jo 
motinos norų. 


Kai keitėsi pamaina, stovėjau prieplaukoje. Niekas į mane nė 
nepažvelgė, sakytum manęs ten nė nebūtų buvę; žinojau, jog kai ku- 
rie apskritai manė, kad manęs išvis nėra. Nieko nedariau, kad iš- 
sklaidyčiau tokią nuomone, nes taip galėjau vykdyti sau pasiskirtą 
nuosprendį anonimiškai. 

Arturas Kliftonas buvo geras brigadininkas, vienas iš geriau- 
siųjų; jis labai rimtai žvelgė į darbą, visai kitaip nei geriausias jo 

bičiulis Stenas Tankokas, kurio pirmasis uostas, po darbo grįžtant 
namo, visada būdavo užeiga „Prisiryk ir prisisprok“. Aišku, jei jam 
apskritai pavykdavo grįžti namo. 

Stebėjau Kliftoną, kai jis dingo „Klevo lapo“ korpuse, norėda- 
mas paskutinį kartą viską apžiūrėti prieš atvykstant suvirintojams, 
ketinantiems užsandarinti dvigubą dugną. Turbut visus išblaškė pa- 
mainos darbo pabaigą skelbianti kurtinanti sirena; viena pamaina 
nueina, kita ateina, norėdami baigti darbą iki pamainos pabaigos ir 
pelnyti premiją, suvirintojai turėjo kibti į darbus nedelsdami. Nie- 
kas nė akimirką nesusimąstė, ar Kliftonas išlipo iš laivo apačios; aš 
irgi nesusimąsčiau. 

Mes visi manėme, kad jis tikrai išgirdo sireną ir kartu su šimtais 
dokininkų grūdosi pro vartus keliaudamas namo. Kitaip nei svainis, 
Kliftonas retai kada užsukdavo smuklėn išgerti pintos alaus; jis mie- 
liau iškart grįždavo į Varyklos gatvę, kad pabūtų su žmona ir vaiku. 
Tais laikais nepažinojau nei jo žmonos, nei vaiko; gal niekada nė 
nebūčiau pažinęs, jei tą vakarą Arturas Kliftonas būtų grįžęs namo. 

Kai išgirdau visa gerkle rėkiantį Steną Tankoką, antra pamaina 
plušėjo išsijuosusi. Mačiau, kaip jis rodė į laivo korpusą. Bet vyriau- 
siasis brigadininkas Haskinsas nustūmė jį šalin kaip kokią įkyrią 
vapsvą. 

Suprates, kad iš Haskinso — jokios naudos, Tankokas nusileido 
trapu ir puolė bėgti prieplauka Baringtono namo link. Suvokęs, kur 
Tankokas skuodžia, Haskinsas pasileido iš paskos ir buvo bepasi- 
vejąs, bet Stenas spėjo įpulti pro sukamąsias duris į laivininkystės 
kompanijos biurų pastatą. 

Nustebau po kelių minučių pamatęs vėl atskuodžiantį Tankoką 
ir dar labiau apstulbau išvydęs, kad nuo jo neatsilieka Haskinsas ir 
generalinis direktorius. Negalėjau įsivaizduoti, kas būtų galėję įti- 
kinti poną Hugą išeiti iš savo kabineto po tokio trumpo pokalbio su 
Stenu Tankoku. 

Priežastį išsiaiškinau netrukus, nes vos atvykęs į doką ponas 
Hugas paliepė visiems pamainos darbininkams padėti įrankius, nu- 
traukti darbą ir nutilti kaip Karo aukų atminimo dieną. Ir tikrai vos 
po minutės Haskinsas liepė jiems grįžti prie darbų. 

Tada man ir šovė į galvą, kad Arturas Kliftonas vis dar gali būti 
apatiniame laivo dugne. Tikriausiai nerastum tokio kietaširdžio, galin- 
čio nueiti sau, jei nors akimirką jam būtų sukirbėjusi mintis, jog kaž- 
kas gali būti gyvas įkalintas plieniniame paties sumeistrautame kape. 

Kai suvirintojai vėl ėmėsi darbo, ponas Hugas dar kartą pasi- 
kalbėjo su Tankoku, o paskui šis greitu žingsniu išmynė pro laivų 
statyklos vartus ir dingo iš akių. Atsisukau norėdamas pažiūrėti, ar 
Haskinsas vėl nepuls jam iš paskos, bet jį, kaip kokį galeros irkluo- 
tojų šeimininką, neabejotinai labiau domino galimybė išspausti iš 
savo žmonių devintą prakaitą ir taip kompensuoti sugaištą laiką. Po 
minutėlės ponas Hugas nusileido trapu, įsėdo į savo automobilį ir 
nuvažiavo atgal į Baringtono biurus. 

Jau vėliau pažvelgęs pro vagono langą pamačiau vėl pro vartus 
įpuolantį Tankoką ir bėgantį link Baringtono kompanijos pastato. 
Šįkart jis iš ten išėjo mažiausiai po pusvalandžio, bet jau nebebuvo 
nupiltas raudonio ir nebeatrodė putojantis pykčiu; jis buvo daug ra- 
mesnis. Pamaniau, kad Stenas rado Kliftoną ir tiesiog atėjo apie tai 
pranešti ponui Hugui. 

Pažvelgiau į pono Hugo kabinetą ir pamačiau jį stovintį prie 
lango, žiūrintį į Tankoką, žingsniuojantį iš kiemo. Ponas Hugas ne- 
pasitraukė nuo lango, kol Stenas nedingo jam iš akių. Po kelių minu- 
čių Baringtonas išėjo iš pastato, sėdo į automobilį ir išvažiavo. 

Būčiau išmetęs visa tai iš galvos, jei rytą Arturas Kliftonas būtų 
užsiregistravęs su kitais darbininkais, bet jis neužsiregistravo; jis 
daugiau niekada nebepasirodė. 

Kitą rytą vagone mane aplankė detektyvas inspektorius Bleikmo- 
ras. Dažnai gali nuspėti žmogaus charakterį pagal jo elgiasį su sau arti- 

mais žmonėmis. Bleikmoras buvo vienas iš tų retų žmonių, kurie mato 
gerokai toliau savo nosies. 

— Sakote, jog matėte, kaip vakar vakare, tarp septintos ir pusės 
aštuntos, Stenlis Tankokas išėjo iš Baringtono kompanijos pastato. 

— Taip, mačiau, — patvirtinau. 

— Ar jums pasirodė, kad jis skuba, kad yra sunerimes, o gal 
mėgino išsmukti nepastebėtas? 

— Atvirkščiai, — atsakiau. — Prisimenu, tada pamaniau, jog jis 
atrodo stebėtinai atsipūtęs, turint galvoje atitinkamai susiklosčiu- 
sias aplinkybes. 

— Atitinkamai susiklosčiusias aplinkybes? — pakartojo 
Bleikmoras. 

— Vos prieš valandą jis kėlė triukšmą, kad jo draugas Arturas 
Kliftonas užspeistas „Klevo lapo“ dugne, kad jie nieko nedaro ir jo 
negelbėja. 

Bleikmoras užsirašė į bloknotą mano žodžius. 

— Ar numanote, kur po to nutikimo nuėjo Tankokas? 

— Ne, — atsakiau. — Paskutinį kartą jį mačiau einantį pro var- 
tus, apsikabinusį vieną iš savo draugužių. 

— Dėkoju, pone, — pratarė detektyvas inspektorius. — Jūs man 
labai padėjote. 

Į mane jau labai seniai niekas nesikreipė „pone“. 

— Jeigu jums būtų patogu, gal norėtumėte ateiti į nuovadą ir 
raštu išdėstyti savo pareiškimą? 

— Mieliau neičiau, inspektoriau, — pasakiau. — Dėl asmeninių 
priežasčių. Bet mielai viską surašysiu, kad jūs galėtumėte pasiimti 
mano pareiškimą bet kuriuo jums tinkamu metu. 

— Jūs labai malonus, pone. 

Detektyvas inspektorius prasegė portfelį, išėmė pareiškimo do- 
kumento formą ir padavė man. Paskui nukėlė skrybėlę ir pasakė: 

— Dėkoju, pone. Aš jus susirasiu. 

Bet aš jo daugiau niekada nemačiau. 

Po šešių savaičių Stenas Tankokas buvo nuteistas trejiems 
metams už vagystę; ponas Hugas toje byloje buvo ir kaltintojas, ir 
pagrindinis liudytojas. Dalyvavau visuose teismo posėdžiuose; man 
neliko jokių abejonių, kuris iš jų kaltas. 

— Pasistenk nepamiršti, kad išgelbėjai man gyvybę. 

— Pastaruosius dvidešimt šešerius metus mėginu tai pamirš- 
ti, — priminė jam Senasis Džekas. 

— Tačiau tu išgelbėjai dar dvidešimt keturių tautiečių, savo 
kovų draugų, gyvybes. Šiame mieste esi didvyris, bet, atrodo, šito nė 
nežinai. Todėl norėčiau tavęs paklausti, Džekai, kiek dar ketini save 
kankinti? 

— Kol nebematysiu tų vienuolikos, kuriuos nužudžiau; kol ne- 
bematysiu jų taip aiškiai, kaip kad dabar matau tave. 

— Tačiau tu tik atlikai savo pareigą, — protestavo seras Valteris. 

— Tada ir man taip atrodė, — sutiko Džekas. 

— Tai kas pasikeitė? 

— Jei galėčiau atsakyti į šį klausimą, dabar apie tai nesikalbė- 
tume. 

— Tu ir dabar gali daug kuo būti naudingas savo tautiečiams. 
Na, pavyzdžiui, kad ir jaunajam savo draugui. Sakai, jis ir toliau pra- 
leidžia pamokas, bet ar nemanai, kad tavęs, kaip Karališkojo Glos- 
teršyro pulko kapitono Džeko Taranto, Viktorijos kryžiaus kavalie- 
riaus, jis dar labiau klausytų ir dar labiau tave gerbtų? 

— Bet taip pat jis galėtų ir vėl pabėgti, — atsakė Džekas. — Kad 
ir kaip būtų, jaunajam Hariui Kliftonui esu parengęs kai ką kita. 

— Kliftonas, Kliftonas... — kartojo seras Valteris. — Kodėl ta 
pavardė man tokia girdėta? 

— Hario tėvas buvo uždarytas apatiniame „Klevo lapo“ dugne, 
ir niekas neatėjo jo... 

— Ne tai girdėjau, — pasikeitusiu balsu atsakė seras Valteris. — 
Man buvo pasakyta, kad Kliftonas paliko žmoną, nes ji buvo... kaip 
čia gražiau pasakius... laisvo elgesio moteris. 

— Vadinasi, tau melavo, — pasakė Džekas, — nes galiu patvir- 
tinti, kad ponia Klifton — žavi, protinga moteris, ir tas laimingasis, 
kuris ją vedė, niekada nebūtų panorėjęs jos palikti. 

Seras Valteris atrodė nuoširdžiai sutrikęs; jis prabilo tik ilgokai 
patylėjęs. 

— Bet tu, savaime suprantama, netiki tomis pasakomis apie lai- 
vo dugne užspeistą Kliftoną? — tyliai paklausė. 

— Deja, Valteri, tikiu. Matai, buvau to nutikimo liudininkas. 

— Tai kodėl tada nieko apie tai nesakei? 

— Sakiau. Kai kitą dieną mane apklausė detektyvas inspekto- 
rius Bleikmoras, papasakojau jam viską, ką mačiau; jo paprašytas 
parašiau pareiškimą. 

— Tai kodėl tavo pareiškimas nebuvo pateiktas kaip įrodymas 
Tankoko teisme? — paklausė seras Valteris. 

— Nes Bleikmoro daugiau niekada nebemačiau. O kai nuėjau 
į policijos nuovadą, man pasakė, kad jis tos bylos nebetiria, o bylą 
perėmes žmogus atsisako su manimi susitikti. 

— Aš pats pasirūpinau, kad Bleikmoras būtų nušalintas nuo 
bylos, — dėstė seras Valteris. — Tas nelabasis drįso apkaltinti Hugą 
patį davus Tankokui pinigų, idant Kliftono klausimas nebūtų gvil- 
denamas toliau. — Senasis Džekas tylėjo. — Daugiau apie tai nebe- 
kalbėkime, — pasakė seras Valteris. — Žinau, kad mano sūnus toli 
gražu nėra tobulas, bet atsisakau patikėti... 

— O gal tu tik nenori tikėti, — pataisė jį Senasis Džekas. 

— Džekai, kieno pusę tu palaikai? 

— Teisybę. Kai susipažinome, ir tu laikeisi tokios pozicijos. 

— Ir dabar laikausi, — atsakė seras Valteris. Jis kiek patylėjo 
prieš pridurdamas: — Džekai, noriu, kad man pažadėtum. Jeigu 
kada nors ką nors išsiaiškinsi apie Hugą, kas, tavo manymu, galėtų 
pakenkti visos šeimos reputacijai, nedelsdamas man pasakyk. 

— Duodu žodį. 

— (0 aš duodu žodį, senasis mano bičiuli, kad nedelsdamas ati- 
duosiu Hugą policijai, jei tik sužinosiu, kad jis pažeidė įstatymą. 

— Tikėkimės, kad nieko nenutiks ir tokia būtinybė niekada ne- 
iškils, — pasakė Senasis Džekas. 

— Tikiuosi, senasis bičiuli. Pasikalbėkime apie malonesnius 
dalykus. Gal šiuo metu tau ko nors reikia? Galėčiau... 

— Gal turi nebereikalingų senų drabužių? 

Seras Valteris pakėlė antakį. 

— Gal galėčiau paklausti?.. 

— Ne, negalėtum, — atsakė Senasis Džekas. — Turiu aplankyti 
vieną tokį poną; man reikia būti tinkamai apsirengusiam. 


Per daugelį metų Senasis Džekas taip sulyso, kad sero Valterio 
drabužiai ant jo karojo kaip pluoštas linų nuo verpstės; kadangi jis 
buvo keliais coliais aukštesnis už senąjį savo bičiulį, reikėjo atlenk- 
ti kelnių klešnių atvartus, bet ir atlenkus kelnės vos siekė kulkšnis. 
Tačiau Senasis Džekas nujautė, kad tvido kostiumas, languoti marš- 
kiniai ir dryžuotas kaklaraištis pasitarnaus numatytam tikslui — tiks 
ypatingajam susitikimui. 

Kai po daugelio metų Džekas pirmą kartą išėjo iš laivų statyklos, 
keli pažįstami veidai atsigręžė geriau įsižiūrėti į šauniai apsirengusį 
nepažįstamąjį. 

Ketvirtą valandą suskambus mokyklos skambučiui, Senasis 
Džekas pasitraukė į šešėlį; pro Merivudo pradžios mokyklos vartus, 
tarsi paleisti iš kalėjimo, pasipylė triukšmingi padūkę berniuūkščiai. 

Ponia Klifton ten laukė jau dešimt minučių; pamatęs mamą 
Haris nenorom leido jai paimti jį už rankos. Velniškai graži mote- 
ris, mąstė Senasis Džekas žiūrėdamas, kaip jiedu nueina — Haris 
kaip visada pasišokinėdamas, be paliovos tarškėdamas, trykšdamas 
energija kaip garvežys. 

Džekas palaukė, kol jie dings jam iš akių, tada perėjo skersai 
kelio ir nužingsniavo į mokyklos kiemą. Jeigu jis būtų vilkėjęs se- 
nais drabužiais, būtų buvęs sustabdytas kokio nors administracijos 
žmogaus nė nespėjęs prieiti mokyklos durų. Jis nužvelgė koridorių 
ir pamatė ateinantį mokytoją. 

— Atleiskite, kad trukdau, — pratarė Senasis Džekas, — bet ieš- 
kau pono Holkombo. 

— Trečios durys kairėje, bičiuli, — atsakė žmogus, rodydamas į 
vienas koridoriaus duris. 

Sustojęs prie pono Holkombo klasės durų, Senasis Džekas ty- 
liai pabeldė. 

— Užeikite. 

Klasėje Džekas pamatė jauną vyriškį; ilga juoda jo mantija buvo 
nubalinta kreidos dulkių; vyriškis sėdėjo prie stalo, priešais tuščių 
suolų eiles, ir taisė sąsiuvinius. 

— Atleiskite, kad trukdau, — pratarė Senasis Džekas. — Ieškau 
pono Holkombo. 

— Tada jums nė nebereikia ieškoti, — padėdamas parkerį atsa- 
kė mokytojas. 

— Mano pavardė Taras, — žengdamas į klasę prisistatė Dže- 
kas, — bet draugai mane vadina Džeku. 

Holkombo veidas nušvito. 

— Numanau, kad jūs ir esate tas žmogus, kurį kone kiekvieną 
rytą lanko Haris Kliftonas. 

— Deja, taip, — sutiko Senasis Džekas. — Atsiprašau. 

— Nereikia atsiprašinėti, — pasakė Holkombas. — Labai norė- 
čiau, kad tas berniukas manęs klausytų taip, kaip klauso jūsų. 

— Todėl ir atėjau pas jus, pone Holkombai. Esu įsitikinęs, kad 
Haris — išskirtinis vaikas, ir jam turi būti suteiktos visos įmanomos 
galimybės talentams skleistis. 

— Tikrai su jumis sutinku, — atsakė Holkombas. — Įtariu, jis 
turi dar vieną talentą, apie kurį net jūs nežinote. 

— Koks tai galėtų būti talentas? 

— Jo balsas angeliškas. 

— Haris — ne angelas, — šyptelėjo Džekas. 

— Sutinku, bet gali paaiškėti, jog tai ir bus geriausia proga pa- 
laužti jo gynybą. 

— Ką tuo norite pasakyti? — paklausė Senasis. 

— Gali būti, kad jį pavyks atvilioti į Šventojo Gimimo bažnyčios 
chorą. Jeigu jūs galėtumėte jį įtikinti, kad verta mokykloje lankytis 
dažniau, žinau, jog galėčiau jį išmokyti skaityti ir rašyti. 

— Kodėl šitai taip svarbu, jei kalbame apie bažnyčios chorą? 

— Šventojo Gimimo bažnyčios chore privaloma mokėti skaityti 
ir rašyti, o panelė Mondei, choro vadovė, atsisako daryti išimtis. 

— Vadinasi, man telieka užtikrinti, kad berniukas lankytų jūsų 
pamokas, taip? — paklausė Senasis Džekas. 

— Galėtumėte padaryti dar daugiau. Kai neateina į mokyklą, ir 
pats galėtumėte jį mokyti. 

— Bet aš nesu pakankamai kvalifikuotas ką nors mokyti. 

— Hariui Kliftonui kvalifikacija nedaro jokio įspūdžio, o mes 
abu žinome, kad jis jūsų klauso. Gal galėtume dirbti kaip komanda? 

— Bet jei Haris išsiaiškintų, ką sumanėme, nė vienas jo daugiau 
niekada nebematytume. 

— Kaip puikiai jūs jį pažįstate, — atsiduses pasakė mokyto- 
jas. — Mums tereikia pasistengti, kad mūsų sumanymo jis taip ir 
nesužinotų. 


«-w„— 


mielai jį priimsiu. 

— Dėkoju, pone, — pasakė ponas Holkombas. Kiek patylėjęs 
pridūrė: — Įdomu, ar man būtų galima paspausti jums ranką. — Se- 
nasis Džekas labai nustebo, kai mokytojas ištiesė jam delną. Džekas 
šiltai jį paspaudė. — Norėčiau pasakyti, kad man didelė garbė su ju- 
mis susipažinti, kapitone Tarantai. 

Senasis Džekas nustėro iš siaubo. 

— Kaip jums pavyko... 

— Mano tėvas turi jūsų nuotrauką, kuri dar ir dabar kabo ant 
mūsų kambario sienos. 

— Bet kodėl? — nesuprato Džekas. 

— Jūs išgelbėjote jam gyvybę, pone. 


Kelias kitas savaites Hario vizitai pas Senąjį Džeką tapo retesni, 
ir galiausiai jie susitiko šeštadienio rytą. Džekas suprato, kad ponui 
Holkombui turbūt pavyko įgyvendinti planą, nes Haris paklausė, ar 
sekmadienį Senasis Džekas galėtų ateiti į Šventojo Kristaus Gimimo 
bažnyčią paklausyti, kaip jis gieda. 

Sekmadienio rytą Senasis atsikėlė anksti, nuėjo į asmeninį sero 
Valterio tualeto kambarį Baringtono biuro penktame aukšte, nusi- 
prausė po dušu (pasinaudojo visai nauju išradimu) ir net nusiskuto 
barzdą, o tada apsivilko kitą sero atiduotą kostiumą. 

Prieš pat mišias atėjęs į Šventojo Gimimo bažnyčią jis smuko į 
suolą paskutinėje eilėje ir atsisėdo pačiame gale. Trečioje eilėje pa- 
stebėjo sėdinčią ponią Klifton; tikriausiai ji sėdėjo tarp motinos ir 
tėvo. O panelę Mondei būtų pažinęs ir iš tūkstančio parapijiečių. 

Kalbėdamas apie Hario balsą ponas Holkombas nieko nepa- 
gražino. Senasis Džekas nebuvo girdėjęs geriau giedant nuo pat Vel- 
so katedros laikų. Kai tik berniukas prasižiojo giedoti „Vesk mane, 
Viešpatie“, Džekui neliko abejonių, kad jo protežė turi išskirtinį ta- 
lentą. 

Kunigui Vatsui suteikus paskutinį palaiminimą, Džekas spru- 
ko iš bažnyčios ir skubiai grįžo į dokus. Jam teks palaukti iki kito 
šeštadienio, kol galės pasakyti berniukui, kaip labai jam patiko jo 
giedojimas. 

Grįždamas į dokus Senasis prisiminė sero Valterio priekaištą: 
„Jei liautumeisi pats save laikęs auka, Hariui galėtum duoti daug 
daugiau.“ Jis ilgokai galvojo apie šiuos sero Valterio žodžius, bet dar 
nebuvo pasirengęs nusimesti kaltės pančių. Tačiau jis pažinojo žmo- 
gų, galintį pakeisti Hario gyvenimą, žmogų, kuris buvo su juo tą bai- 
sią dieną ir su kuriuo jis nesikalbėjo daugiau nei dvidešimt penke- 
rius metus; žmogų, kuris mokytojavo Redklifo Švč. Marijos bažny- 
čiai choristus rengiančioje mokykloje. Gaila, bet Merivudo pradžios 
mokykla negalėjo siūlyti kandidatų kasmetinei choristo stipendijai 
gauti, vadinasi, Harį teks nukreipti tinkama linkme. 

Senasis nerimavo tik dėl to, kad leitenantas Frobišeris gali jo 
neprisiminti. 

Džekas laukė, kol Hugas išeis iš Baringtono kompanijos pas- 
tato, bet panelės Pots kabinete šviesa galiausiai užgeso tik po gero 
pusvalandžio. 

Džekas išlipo iš vagono ir neskubėdamas patraukė į Baringtono 
biurus žinodamas, kad turi vos pusvalandį, nes paskui pradės rink- 
tis valytojos. Jis smuko į tamsų pastatą ir užlipo laiptais į penktą 
aukštą; seras Valteris jau dvidešimt penkerius metus į tai žvelgė pro 
pirštus, todėl Senasis Džekas ir tamsoje, kaip katinas, gebėjo rasti 
kelią iki durų su užrašu „Generalinis direktorius“. 

Jis atsisėdo prie Hugo stalo; užsidegė šviesą; jei kas ir pastebės 
degančią šviesą, tiesiog pamanys, kad panelė Pots užtruko darbe. 

Vedė pirštu telefono knygos puslapiu, kol galiausiai rado: „Šv.: An- 
driaus, Bartolomėjaus, Beatričės, Bedos“. 

Senasis Džekas pirmą kartą gyvenime pakėlė telefono ragelį net 
gerai nežinodamas, ką daryti toliau. Ragelyje pasigirdo balsas: 

— Prašau pasakyti numerį. 

— TEM 8612, — pratarė Džekas, tebelaikydamas smilių prie 
parašyto numerio. 

— Dėkoju, pone. 

Laukdamas ėmė vis labiau nerimauti. Ką jis pasakys, jei atsi- 
lieps kas nors kitas? Tiesiog padės ragelį. Išsitraukė iš kišenės skiau- 
te popieriaus, ją išlankstė ir pasidėjo ant stalo priešais. Paskui išgir- 
do skambučio signalą, sausą trakštelėjimą ir vyro balsą: 

— Frobišerio namai. 

— Ar čia Noelis Frobišeris? — paklausė Senasis Džekas, pri- 
simindamas tradiciją visus Šv. Bedos mokyklos bendrabučius pa- 
vadinti tuometinio bendrabučio viršininko pavarde. Jis pažvelgė į 
panosėje padėtą lapelį; kiekviena eilutė buvo kruopščiai parengta ir 
daugybę kartų surepetuota. 

— Aš klausau, — pasakė Frobišeris, aiškiai nustebintas nepažįs- 
tamo balso, besikreipiančio į jį krikšto vardu. Tyla užtruko. — Ar dar 
kas nors kalba? — truputį suirzęs paklausė Frobišeris. 

— Taip, kalba kapitonas Džekas Tarantas. 

Dabar tyla užtruko dar ilgiau, kol Frobišeris galiausiai pratarė: 

— Labas vakaras, pone. 

— Atsiprašau, bičiuli, kad taip vėlai skambinu, bet noriu tavo 
patarimo. 

— Visai nevėlai, pone. Man didelė garbė su jumis kalbėtis po 
tiek metų. 

— Džiugu girdėti. Pasistengsiu ilgai negaišinti laiko, bet man 
reikia išsiaiškinti, ar Šventojo Bedo mokykla vis dar siunčia Redklifo 
Švenčiausios Marijos bažnyčiai diskantus chorui? 

— Tikrai siunčiame, pone. Nepaisant daugybės pokyčių šiuolai- 
kiniame pasaulyje, ši tradicija nesikeičia. 

— Mano laikais mokykla kasmet suteikdavo choristo stipendiją 
išskirtiniu talentu pasižyminčiam diskantui. 

— Ir dabar taip, pone. Tiesą sakant, per artimiausias kelias sa- 
vaites svarstysime kandidatūras stipendijai gauti. 

— Paraiškas gali siųsti bet kuri grafystės mokykla? 

— Taip, bet kuri mokykla, galinti pasiūlyti talentingą diskantą. 
Bet mokyklinės tų vaikų žinios taip pat turi būti solidžios. 

— Na, jei taip, — dėstė Senasis Džekas, — norėčiau jūsų svars- 
tymui pasiūlyti vieną kandidatą. 

— Žinoma, pone. Kokioje mokykloje berniukas mokosi dabar? 

— Merivudo pradinėje. 

Dar viena tylos valandėlė. 

— Turiu pripažinti, kad tai bus pirmas kartas, kai sulauksime 
kandidato iš šios mokyklos. Gal kartais žinote tos mokyklos muzikos 
mokytojo pavardę? 

— Toje mokykloje muzikos mokytojo nėra, bet reikėtų pasikal- 
bėti su berniuko mokytoju ponu Holkombu, kuris supažindintų su 
jo choro vadove. 

— Gal galėčiau sužinoti berniuko pavardę? — pasidomėjo Fro- 
bišeris. 

— Haris Kliftonas. Jeigu nori paklausyti, kaip jis gieda, siūlau 
šį sekmadienį apsilankyti rytinėse Šventojo Gimimo bažnyčios pa- 
maldose. 

— Ar ir jūs ten būsite, pone? 

— Ne, — atsakė Senasis Džekas. 

— Kaip galėčiau su jumis susisiekti išgirdęs berniuko giedojimą? 

— Tau ir nereikės susisiekti, — pareiškė Džekas ir padėjo ragelį. 

Kai sulankstė lapelį ir vėl įsidėjo jį kišenėn, būtų galėjęs pri- 
siekti, kad išgirdo kiemo žvyru gurgždančius žingsnius. Senasis grei- 
tai užgesino šviesą ir spruko iš pono Hugo kabineto į koridorių. 

Jis išgirdo, kaip atsidaro durys, kaip laiptuose aidi balsai. Dže- 
kui mažiausiai reikėjo, kad kas nors jį aptiktų penktame aukšte, kur 
buvo leidžiama lankytis tik kompanijos administracijai ir panelei 
Pots. Jis nenorėjo trikdyti sero Valterio. 

Senasis Džekas spėriai pasileido laiptais žemyn. Nulipęs iki tre- 
čio aukšto, pamatė jo link artėjančią ponią Netls su šluota vienoje 
rankoje ir kibiru kitoje; drauge su ja ėjo nepažįstama moteris. 

— Gerą vakarą, ponia Netls, — pasisveikino Džekas. — Man nu- 
skilo puikus vakaras prieplaukai apžiūrėti. 

— Labas, Senasis Džekai, — pro jį pražingsniuodama atsakė po- 
nia Netls. 

Pasukęs už kampo jis sustojo ir įsiklausė ištempęs ausis. 

— Tai — Senasis Džekas, — išgirdo ponios Netls žodžius. — Va- 
dinamasis naktinis sargas. Visai kvanktelėjęs, bet nepavojingas. Jei- 
gu jį sutiksi, nekreipk dėmesio... 

Senasis Džekas sukikeno klausydamasis, kaip kartu su jos 
žingsniais tolsta ir balsas. 

Žingsniuodamas į savąjį vagoną jis svarstė, kiek laiko praeis, 
kol Haris paklaus jo patarimo, ar verta pretenduoti į Šv. Bedos ski- 
riamą choristo stipendiją. 

Haris pabeldė į vagono duris, įėjo vidun ir atsisėdo priešais Se- 
nąjį Džeką pirmoje klasėje. 

Per visą semestrą Šv. Bedos mokykloje Haris galėdavo lankyti 
Džeką tik šeštadienio rytais. O šis jam atsilygindavo savo apsilanky- 
mais rytinėse pamaldose Redklifo Švč. Marijos bažnyčioje, kur sė- 
dėdamas galiniame suole stebėdavo, kaip ponas Frobišeris ir ponas 
Holkombas plačiai šypsosi didžiuodamiesi jo protežė. 

Per mokyklines atostogas Džekas niekada tiksliai nežinodavo, 
kada Haris pasirodys, nes traukinio vagonas jam buvo kaip antri 
namai. Prasidėjus naujam semestrui ir Hariui grįžus į mokyklą, Se- 
nasis ilgėdavosi berniuko draugijos. Jis buvo sujaudintas, kai ponia 
Klifton jį prilygino tėvui, kurio Haris niekada neturėjo. Tiesą sakant, 
jam Haris irgi buvo lyg sūnus, kurio visada troško. 

— Anksti baigei nešioti laikraščius? — paklausė Senasis Džekas 
trindamas akis ir mirkčiodamas, kai tą šeštadienio rytą Haris įžengė 
į vagoną. 

— Ne, tik jūs per ilgai snaudėte, senasis pone, — atsakė Haris, 
duodamas jam vakarykštį Times numerį. 

— Sulig kiekviena diena daraisi vis įžūlesnis, jaunuoli, — šypte- 
lėjęs pratarė Džekas. — Na, kaip sekasi darbas? 

— Gerai. Manau, man pavyks pakankamai sutaupyti, kad nu- 
pirkčiau mamai laikrodį. 

— Protinga dovana, turint omenyje naująjį tavo mamos darbą. 
Bet ar tau užteks tų pinigų? 

— Jau turiu sutaupęs keturis šilingus, — atsakė Haris. — Ma- 
nau, baigiantis atostogoms turėsiu apie šešis. 

— Ar jau išsirinkai laikrodį? 

— Taip. Jis yra pono Dikinso vitrinoje, bet ilgai ten neužsigu- 
lės, — šyptelėjęs atsakė Haris. 

Dikinsas. Tos pavardės Džekas niekada nepamirš. 

— Kiek jis kainuoja? — paklausė. 

— Nenutuokiu, — atsakė Haris. — Nė neklausiu pono Dikinso 
tol, kol nereikės grįžti į mokyklą. 

Senasis nenumanė, kaip pasakyti berniukui, kad už šešis šilin- 
gus laikrodžio nenupirksi, todėl jis pakeitė temą. 

— Tikiuosi, laikraščių išnešiotojo darbas tavęs neatitraukia nuo 
mokslų. Tau turbūt nereikia priminti, kad egzaminai artėja sulig 
kiekviena diena. 

— Jūs baisesnis ir už Frobą, — atsakė Haris, — bet būsite paten- 
kintas sužinojęs, kad kiekvieną rytą mudu su Dikinsu po dvi valan- 
das praleidžiame bibliotekoje, o paskui beveik kasdien po pietų — 
dar po dvi. 

— Beveik kasdien? 

— Na, mudu su Džailzu kartais nueiname į kiną, o kadangi kitą 
savaitę Glosteršyras žaidžia prieš Jorkšyrą, galėsime pažiūrėti, kaip 
smūgiuoja Herbertas Satklifas. 

— Ilgėsiesi Džailzo, kai jis pradės mokytis Itone. 

— Jis vis dar stengiasi prikalbinti tėvą, kad leistų jam mokytis 
Bristolio klasikinėje mokykloje su manimi ir Dikinsu. 

— Su manimi ir Dikinsu, — pakartojo Senasis Džekas. — Tik 
žinok, jeigu jau ponas Hugas ką nors sumanė, jį perkalbėti — tikrai 
ne Džailzo jėgoms. 

— Ponui Baringtonui aš nepatinku, — pasakė Haris, nustebin- 
damas Senąjį Džeką. 

— Kodėl taip sakai? 

— Jis su manimi elgiasi kitaip nei su kitais Šventojo Bedos ber- 
niukais. Tarsi būčiau per prastas draugauti su jo sūnumi. 

— Su šia problema tau teks susidurti visą gyvenimą, Hari. An- 
glai — didžiausi snobai pasaulyje, ir dažniausiai jie elgiasi snobiškai 
be jokios priežasties. Iš patirties galiu pasakyti — kuo mažiau talen- 
to, tuo daugiau snobizmo. Tik taip vadinamosios aukštesnės klasės 
gali tikėtis išgyventi. Žinok, mano berniuk, jiems nerūpi tokie iškilė- 
liai kaip tu, nekviesti besiveržiantys į jų klubą. 

— Bet jūs su manimi taip nesielgiate, — pratarė Haris. 

— Todėl, kad nesu iš aukštesnės klasės, — juokdamasis atsakė 
Senasis Džekas. 

— Gal ir nesate, bet mano mama sakė, kad jūs — aukščiausios 
klasės, — kalbėjo Haris, — todėl ir aš noriu toks būti. 

Senajam buvo nesmagu, kad jis negali atskleisti Hariui tikro- 

sios priežasties, dėl kurios ponas Hugas visada taip atsainiai į jį žiū- 
ri. Kartais jis gailėdavosi, kad netinkamu metu pasipainiojo netin- 
kamoje vietoje ir galėjo paliudyti, kas iš tikrųjų nutiko tą dieną, kai 
mirė berniuko tėvas. 

— Ar ir vėl užmigote, senasis pone? — paklausė Haris. — Juk 
negaliu kiaurą dieną su jumis plepėtis. Pažadėjau mamai su ja su- 
sitikti Klarkso parduotuvėje Plačiojoje gatvėje, nes ji nori man nu- 
pirkti naujus batus. Tik nesuprantu, kuo blogi tie, kuriuos turiu. 

— Tavo mama — ypatinga moteris, — pareiškė Senasis Džekas. 

— Todėl ir ketinu nupirkti jai laikrodį, — atsakė Haris. 


Jam žengiant į parduotuvę sutilindžiavo virš durų pakabintas 
varpelis. Senasis Džekas vylėsi, kad praėjo pakankamai laiko, ir eili- 
nis Dikinsas tikrai jo neprisimins. 

— Labas rytas, pone. Kuo galėčiau padėti? 

Senasis Džekas akimirksniu pažino poną Dikinsą; kitaip ir nega- 
lėjo būti. Jis nusišypsojo, priėjo prie vitrinos ir įsižiūrėjo į du laikro- 
džius viršutinėje lentynėlėje. 

— Tik norėjau sužinoti, kiek kainuoja šis „Ingersoll“. 

— Vyriškas ar moteriškas modelis, pone? — išeidamas iš už 
prekystalio paklausė ponas Dikinsas. 

— Moteriškas, — atsakė Džekas. 

Dikinsas viena ranka atrakino vitriną, nieko nesakydamas išė- 
mė laikroduką, pažvelgė į etiketę ir pasakė: 

— Šešiolika šilingų, pone. 

— Gerai, — pratarė Senasis ir padėjo ant prekystalio dešimties 
šilingų banknotą. Ponas Dikinsas dabar atrodė dar labiau sutrikęs. 
— Pone Dikinsai, kai Haris Kliftonas jūsų paklaus, kiek kainuoja tas 
laikrodis, prašau jam pasakyti, kad jo kaina — šeši šilingai, nes tiek 
jis bus sutaupęs baigdamas pas jus dirbti; žinau, kad tą laikrodį jis 
nori padovanoti mamai. 

— Jūs turbut esate Senasis Džekas, — pasakė Dikinsas. — Jis 
būtų taip sujaudintas, kad jūs... 

— Bet jūs jokiu būdu jam neprasitarsite, — žvelgdamas ponui 
Dikinsui į akis, kalbėjo Džekas. — Noriu, kad jis manytų, jog laikro- 
dis kainuoja šešis šilingus. 

— Suprantu, — atsakė ponas Dikinsas, grąžindamas laikroduką 
į senąją vietą vitrinoje. 

— O kiek kainuoja vyriškas laikrodis? 

— Svarą. 

— Gal leistumėte jums sumokėti dar dešimt šilingų kaip užs- 
tatą, o paskui visą mėnesį kas savaitę įmokėti po pusę kronos, kol 
sumokėsiu visą sumą? 

— Aš sutikčiau, pone. Bet gal pirmiausia norėtumėte tą laikrodį 
pasimatuoti? 

— Ne, dėkoju, — atsakė Džekas. — Laikrodis ne man. Ketinu jį 
padovanoti Hariui, kai jis laimės stipendiją mokytis Bristolio klasi- 
kinėje mokykloje. 

— Ir aš mąsčiau apie tokią dovaną, — atsakė ponas Dikinsas, — 
jei mano sūnui Aldžiui pasiseks ir jis taip pat laimės stipendiją. 

— Tada jums derėtų nedelsiant užsakyti dar vieną laikrodį, nes 
Haris man sakė, kad jūsų sūnus tikrai laimės. 

Ponas Dikinsas nusijuokė ir įdėmiau pažvelgė į pašnekovą. 

— Ar mes nesame anksčiau kur nors susitikę, pone? 

— Nemanyčiau, — atsakė Senasis Džekas ir išėjo iš parduotuvės 
daugiau netaręs nė žodžio. 


31 
Jei Mahometas neina prie kalno... Senasis Džekas nusišypsojo 
pats sau, atsistojęs pasisveikino su ponu Holkombu ir pasiūlė jam 
sėstis. 

— Gal neprieštarausite siūlymui vagone-restorane išgerti puo- 
delį arbatos? — paklausė Senasis Džekas. — Ponia Klifton buvo labai 
maloni ir atnešė man pakelį visai neblogos „Earl Grey“. 

— Ne, pone, dėkoju, — atsakė Holkombas. — Ką tik papusry- 
čiavau. 

— Vadinasi, berniukui nepavyko gauti stipendijos, — pratarė 
Senasis Džekas numanydamas, kad mokytojas atėjo pranešti šios 
Žinios. 

— Jis susimovė, kaip sako pats Haris. Nors yra septynioliktas 
iš trijų šimtų ir sulaukė siūlymo nuo rugsėjo mokytis su pačiais ge- 
riausiais. 

— Bet arjis galės priimti tą siūlymą? Jo motinos pečius užguls 
papildoma finansinė našta. 

— Jeigu nebus netikėtumų, jai turėtų pavykti finansuoti Hario 
mokslus dar penkerius metus. 

— Bet Hariui vis tiek neteks dienpinigių smulkioms išlaidoms, 
kurios kitiems berniukams atrodo savaime suprantamos. 

— Galbūt, tačiau man pavyko padengti keletą smulkių sumų 
iš viso sąrašo, todėl jis galės pasirinkti bent dvi iš trijų užklasinių 
veiklų, kurių taip nori. 

— Pamėginsiu atspėti, — pasakė Senasis Džekas. — Jis pasirin- 
ko chorą, teatro klubą ir?.. 

— Meno mylėtojus, — baigė sakinį Holkombas. — Panelė Mon- 
dei ir panelė Tilė pažadėjo apmokėti visas būsimas choro keliones, 
aš dengiu teatro klubo išlaidas, o... 

— Vadinasi, man lieka meno mylėtojai. Tai — naujoji jo aistra. 
Kalbėdamasis su Hariu dar galiu šį tą pasakyti apie Rembrantą ir Ver- 
mėjerį, net apie tą naujoką vaikiną Matisą. Dabar jis mėgina mane 
sudominti tokiu ispanu Pikaso, bet man pačiam jis nėra artimas. 

— Niekada nesu apie tokį girdėjęs, — prisipažino Holkombas. 

— Abejoju, ar kada išgirsite, — pasakė Džekas, — tik neprasitar- 
kite Hariui, kad taip sakiau. 

Jis paėmė nedidelę skardinę dėžutę, ją atidarė, išėmė tris ban- 
knotus ir beveik visas monetas, kiek ten buvo. 

— Ne ne, — pratarė Holkombas, — ne dėl to pas jus atėjau. Tie- 
są sakant, dar šiandien popiet ketinau aplankyti poną Kradiką; ne- 
abejoju, kad jis... 

— Manau, jums teks pripažinti, kad aš aplenkiau poną Kradi- 
ką, — duodamas pinigus pasakė Senasis Džekas. 

— Jūs labai dosnus. 

— Pinigai — ne į balą, — kalbėjo Džekas, — nors mano indėlis 
ir labai menkas. Mano tėvas liktų patenkintas, — pridūrė kiek pa- 
mąstęs. 

— Jūsų tėvas? — pakartojo Holkombas. 

— Jis — Velso katedros kanauninkas. 

— Nežinojau, — atsakė Holkombas. — Gerai nors tiek, kad kart- 
kartėmis galite jį aplankyti. 

— Deja, ne. Gaila, bet esu naujųjų laikų sūnus paklydėlis, — 
atsakė Senasis Džekas. Nenorėdamas toliau tęsti šios temos jis pa- 
sakė: — Na, jaunuoli, dėstykite, kodėl norėjote su manimi susitikti. 

— Neprisimenu, kada į mane buvo kreiptasi „jaunuoli“. 

— Bukite dėkingas už tai, kad vis dėlto kažkas kreipiasi, — at- 
sakė Senasis Džekas. 

Holkombas nusijuokė. 

— Turiu porą bilietų į mokyklos spektaklį „Julijus Cezaris“. 
Kadangi vaidins ir Haris, pamaniau, gal norėsite kartu su manimi 
nueiti į premjerą. 

— Žinau, kad jis dalyvavo peržiūroje. Kokį vaidmenį gavo? 

— Jis vaidina Ciną, — atsakė Holkombas. 

— Vadinasi, jį pažinsime iš eisenos. 

Holkombas žemai nusilenkė. 

— Ar turėčiau suprasti, kad einate kartu? 

— Deja, ne, — kilstelėdamas ranką pasakė Džekas. — Nepapras- 

tai miela, kad prisiminėte ir mane, Holkombai, bet aš dar nepasiren- 

Senasis Džekas apgailestavo, kad nematė mokyklos spektakly- 
je vaidinančio Hario ir turėjo tenkintis berniuko pasakojimu apie 
tai, kaip pasisekė suvaidinti. Kai kitais metais Holkombas vėl jam 
pasiūlė nueiti pažiūrėti spektaklio, nes Hario vaidmenys darėsi vis 
rimtesni, Džekas kone pasidavė, bet svajonę pavertė realybe tik dar 
kitais metais, kai Haris vaidino elfą „Vasarvidžio nakties sapne“. 

Nors vis dar baiminosi didelės minios, Senasis Džekas nutarė 
laikytis mokyklos salės gale, kur niekas jo nematys ir, reikia tikėtis, 
neatpažins. 

Baringtono biurų penkto aukšto tualeto kambaryje jis skutosi 
barzdą, kai pastebėjo kažkieno paliktą vietinio laikraščio skiautę su 
rėkiančia antrašte. Tilės arbatinė sudegė iki pamatų. Įtariamas pa- 
degimas. Pamačius nuotrauką po antrašte, jam pasidarė bloga; ša- 
ligatvyje stovėjo savų darbuotojų apsupta ponia Klifton ir žiūrėjo į 
arbatinės nuodėgulius. Visą straipsnį skaitykite 11-ame puslapyje. 
Senasis Džekas pakluso nurodymui, bet vienuolikto puslapio nerado. 

Jis greitai išėjo iš prausyklos, tikėdamasis rasti trūkstamą pus- 
lapį ant panelės Pots darbo stalo, ir nenustebo pamatęs, kad jos sta- 
las tuščias, o šiukšliadėžėje irgi nieko nėra. Senasis Džekas nedrąsiai 
pravėrė generalinio direktoriaus kabineto duris, pažvelgė vidun ir 
pamatė ant pono Hugo stalo paskleistą trūkstamą puslapį. Atsisėdo 
ant odinės kėdės aukštu atlošu ir pradėjo skaityti. 

Pirma mintis, šovusi Džekui į galvą perskaičius laikraštį, buvo 
dvejonė, ar Hariui reikės išeiti iš mokyklos. 

Straipsnyje buvo rašoma, jog, nepaisant draudimo kompanijos 
išmokėtos sumos, poniai Klifton grės bankrotas. Žurnalistas pasa- 
kojo, kad Bristolio ir Vakarų Anglijos kompanijos atstovas aiškiai 

pareiškė: jie nemokėsiantys nė sudilusio skatiko, kol policija ne- 
apklaus visų bylos įtariamųjų ir neišaiškins kaltininko. Ar begali ši 
vargšė moteris sulaukti dar blogesnių žinių, svarstė Senasis Džekas. 

Žurnalistas apdairiai nepaminėjo Meisės vardo, bet Džekui ne- 
kilo abejonių, kodėl jos nuotrauka publikuota pirmame laikraščio 
puslapyje. Jis toliau skaitė straipsnį. Kai sužinojo, kad bylą tiria de- 
tektyvas inspektorius Bleikmoras, Džekui sukirbo viltis. Tas ponas 
ilgai netrukes išsiaiškins, kad ponia Klifton savo rankomis viską su- 
kūrė, vadinasi, niekaip negalėjo imti ir sudeginti. 

Vėl padėjęs ant pono Hugo stalo laikraštį jis pastebėjo laišką. 
Nebutų kreipes į jį dėmesio, juk tai — ne jo reikalas, jei nebūtų pa- 
matęs užrašytos ponios Klifton pavardės. 

Senasis Džekas pradėjo skaityti laišką ir negalėjo patikėti, kad 
Hugas Baringtonas pervedė penkis šimtus svarų, kuriuos gavusi 
ponia Klifton galėjo įsigyti Tilės arbatinę. Kodėl jis norėjo padėti 
Meisei? — svarstė Džekas. Ar gali būti, kad jį graužė sąžinė dėl jos 
vyro mirties? O gal jam buvo gėda, kad pasiuntė į kalėjimą nekaltą 
žmogų už nusikaltimą, kurio šis nepadarė? Juk tikrai, vos tik Tan- 
kokas buvo paleistas, Hugas grąžino jį į senąją darbo vietą. Senasis 
Džekas ėmė svarstyti — gal tikrai vertėtų išteisinti Hugą neatsiradus 
pakankamai įkalčių? Jis prisiminė sero Valterio žodžius: „Žinai, ne 
toks jau jis blogas.“ 

Džekas dar kartą perskaitė laišką. Jį atsiuntė ponas Prender- 
gastas, „National Provincial“ banko valdytojas; jis rašė, jog paspau- 
dė draudimo kompaniją įvykdyti sutartyje numatytus įsipareigoji- 
mus ir kompensuoti poniai Klifton pinigais už visą prarastą turtą, 
kurio vertė — šeši šimtai svarų. Prendergastas pabrėžė, jog ponia 
Klifton nekalta, ir detektyvas inspektorius Bleikmoras ką tik infor- 
mavo banką, kad įtariamųjų sąraše jos nebėra. 

Paskutinėje laiško pastraipoje Prendergastas siūlė jiedviem su 
Baringtonu susitikti artimiausiu metu ir viską sutvarkyti iki galo, 

kad ponia Klifton galėtų gauti visą jai priklausančią sumą. Ant stalo 
stovinčiam nedideliam laikrodžiui suskambėjus septynis kartus, Se- 
nasis Džekas pakėlė akis. 

Jis užgesino šviesą, išbėgo į koridorių ir pasileido laiptais. Ne- 
norėjo pavėluoti į Hario spektaklį. 

Tą vakarą grįžęs namo Senasis Džekas paėmė paskaityti savai- 
tės pradžioje Hario atneštą The Times. Jo nedomino pirmame pus- 
lapyje spausdinamos reklamos, nes jam nereikėjo naujo katiliuko, 
petnešų ar naujo „Vėtrų kalno“ leidimo. 

Atvertęs kitą puslapį pamatė karaliaus Edvardo VIII nuotrau- 
ką — karalius mėgavosi poilsiu jachtoje Viduržemio jūroje. Šalia jo 
stovėjo amerikietė pavarde ponia Simpson. Straipsnis buvo parašy- 
tas nevengiant keliaprasmių žodžių, bet net ir didžiausiam gerbėjui 
būtų sunku pritarti jaunojo karaliaus troškimui vesti išsiskyrusią 
moterį. Senajam Džekui irgi buvo liūdna, nes jis žavėjosi Edvardu — 
ypač po jo praėjusių metų apsilankymo Velso kasyklose, kur jį taip 
labai paveikė prasta tenykščių darbininkų padėtis. Bet, kaip sakyda- 
vo senoji jo auklė, negirk dienos be vakaro. 

Paskui Džekas kiek užtruko skaitydamas straipsnį apie tarifų 
reformos įstatymo projektą, kuris ką tik buvo antrą kartą apsvarsty- 
tas parlamente, nepaisant kiršintojo Vinstono Čerčilio pareiškimo, 
jog įstatymas — „nei žuvis, nei mėsa“, ir niekam iš jo nebus naudos, 
įskaitant ir vyriausybę, atėjus rinkimų metui. Senasis Džekas su ne- 
kantrumu laukė, kol galės išgirsti tikrą sero Valterio nuomonę šiuo 
klausimu. 

Atvertęs kitą puslapį sužinojo, kad Britanijos transliuotojų 
korporacija pirmą kartą transliavo televizijos laidą iš studijos Long 

Akro gatvėje. Šito jis dar niekaip neįstengė suvokti. Kaip vaizdas gali 
būti perduotas tiesiai į namus? Jis net radijo neturėjo ir tikrai visai 
nenorėjo įsigyti televizoriaus. 

Skaitė sporto puslapius, pamatė elegantiškai apsirengusio Fre- 
do Perio nuotrauką po antrašte „Triskart Vimbldono čempionas ke- 
tina laimėti American Open“. Teniso naujienas apžvelgiantis kores- 
pondentas rašė, jog gali būti, kad užsieniečiai varžovai Forest Hilse 
dėvės šortus; Senasis Džekas ir su šiuo faktu negalėjo susitaikyti. 

Kaip visada, skaitydamas The Times, nekrologus Senasis pa- 
siliko pabaigai. Jau buvo tokio amžiaus, kai mirdavo už jį jaunesni 
žmonės — ir ne tik karuose. 

Atvertęs paskutinį puslapį Džekas išblyško; jį apėmė neapsa- 
komas liūdnumas. Neskubėdamas perskaitė kunigui Tomui Alek- 
sandrui Tarantui, Velso katedros kanauninkui, skirtą nekrologą; 
antraštėje jis buvo minimas kaip dievobaimingas žmogus. Baigęs 
skaityti savo tėvo nekrologą Senasis Džekas susigėdo. 


— Septyni svarai ir keturi šilingai — pakartojo Džekas. — Bet 
maniau, kad iš Bristolio ir Vakarų Anglijos draudimo kompanijos 
gavote čekį šešiems šimtams svarų, „visą sutartyje numatytą sumą“, 
jei tiksliai cituoju. 

— Tiek ir gavau, — atsakė Meisė. — Bet kai grąžinau pirminę 
paskolą, procentų procentus ir sumokėjau banko mokesčius, man 
liko septyni svarai ir keturi šilingai. 

— Koks aš naivus. Tik pamanykite, akimirką — tiesa, tik menką 
akimirką — pamaniau, kad Baringtonas stengiasi padėti. 

— Jūs nė pusės tiek nesate naivus, kiek naivi aš, — atsakė Mei- 
sė. — Jeigu tik būčiau žinojusi, kad čia įsivėlęs ir tas žmogus, nie- 
kada nebūčiau nė penso iš jo paėmusi, o kad jau paėmiau, viską ir 
praradau. Net darbą viešbutyje. 

— Bet kodėl? — nesuprato Džekas. — Ponas Framptonas nuolat 
kartoja, kad esate nepakeičiama. 

— Na, atrodo, dabar taip nėra. Kai paklausiau, kodėl mane 
atleido, jis nenurodė jokios priežasties, tik pasakė, jog sulaukė nu- 
siskundimų iš „patikimo šaltinio“. Negali būti tokio sutapimo, kad 
buvau atleista jau kitą dieną po to, kai „patikimas šaltinis“ buvo už- 
sukęs į „Royal“ viešbutį pasikalbėti su valdytoju. 

— Ar matėte, kaip Baringtonas eina į viešbutį? 

— Ne, nemačiau, bet mačiau išeinantų. Nepamirškite, kad lauk- 
dama slėpiausi ant galinės jo automobilio sėdynės. 

— Taip, žinoma. Kas nutiko, kai pasikalbėjote su juo apie Harį? 

— Kol sėdėjome automobilyje, — pasakojo Meisė, — jis beveik 
pripažino, kad yra kaltas dėl Arturo mirties. 

— Po tiek metų galiausiai prisiėmė kaltę? — negalėjo patikėti 
Senasis Džekas. 

— Ne visai taip, — atsakė Meisė. — Sakyčiau, jam tiesiog iš- 
sprūdo, bet kai ant priekinės sėdynės padėjau voką su kito semestro 
sąskaita už mokslą, įsidėjo jį į kišenę ir pažadėjo pažiūrėti, kaip būtų 
galima padėti. 

— Ir jūs patikėjote? 

— Visiškai, — prisipažino Meisė, — nes sustabdęs automobilį 
jis net išlipo atidaryti man durelių. Bet vos tik išlipau, jis parbloškė 
mane ant žemės, suplėšė sąskaitą ir nuvažiavo. 

— Ar todėl jūsų akis pamušta? 

Meisė palinksėjo. 

— Jis dar pagrasė uždaryti mane į psichikos ligonių prieglaudą, 
jeigu man kartais šautų mintis kalbėtis su jo žmona. 

— Paistalai, — atsakė Senasis Džekas, — nes net ir jis to nesu- 
gebėtų. 

— Gal jūs ir teisus, — kalbėjo Meisė, — bet vis tiek nenorėčiau 
rizikuoti. 

— Tačiau jei pasakytumėte poniai Barington, kad dėl Arturo 
mirties kaltas jos vyras, — dėstė Senasis Džekas, — jam tereikės jai 
paaiškinti, jog esate Steno Tankoko sesuo, o ji iškart išmes viską iš 
galvos. 

— Galbut, — atsakė Meisė. — Tačiau ji neišmestų iš galvos 
mano žodžių, jei pasakyčiau, kad jos vyras gali būti Hario tėvas... 

Senasis Džekas nuščiuvo, stengdamasis suvokti Meisės žodžius. 

— Aš ne tik naivus, — galiausiai pralemeno jis, — bet dar ir 
kvailas kaip bato aulas. Hugui Baringtonui būtų visai nesvarbu, ar jo 
žmona tiki, ar netiki, kad jis kaltas dėl jūsų vyro mirties. Didžiausia 
jo baimė — kad tik Haris nesužinotų, jog jis gali būti jo tėvas... 

— Bet aš niekada Hariui to nesakyčiau, — tarė Meisė. — Ma- 
žiausiai noriu, kad jis visą gyvenimą svarstytų, kas yra tikrasis jo 
tėvas. 

— Ir Baringtonas viliasi, kad nesakysite. Palaužęs jus, jis trūks 
plyš stengsis sugniuždyti ir Harį. 

— Bet kodėl? — nesuprato Meisė. — Haris niekada jam nėra 
padaręs nieko bloga. 

— Aišku, kad nėra, bet jei Hariui pavyktų įrodyti, kad jis yra 
vyriausias Hugo Baringtono sūnus, jis galėtų paveldėti ne tik titulą, 
bet ir visa kita, o Džailzui netektų nieko. 

Dabar jau Meisė prarado žadą. 

— Na, dabar, kai atskleidėme tikrąją priežastį, kodėl Baring- 
tonas taip stengiasi išmesti Harį iš mokyklos, gal man tikrai atėjo 
laikas aplankyti serą Valterį ir iškloti keletą nemalonių tiesų apie jo 
sūnų. 

— Ne, prašau, nedarykite to, — meldė Meisė. 

— Kodėl ne? Tai gali būti vienintelis šansas išlaikyti Harį Bris- 
tolio klasikinėje mokykloje. 

— Galbūt, bet tada mano brolis Stenas garantuotai bus išmes- 
tas iš darbo; Dievas žino, ką dar tasai Baringtonas gali iškrėsti. 

Senasis Džekas kurį laiką nieko nesakė. Paskui pratarė: 
— Jeigu neleisite atskleisti serui Valteriui visos tiesos, man teks 
panirti į srutas, kuriose Hugas Baringtonas jau seniai murkdosi. 

— Ko tu nori? — nesuprato panelė Pots abejodama, ar tikrai 
gerai išgirdo. 

— Asmeniškai susitikti su ponu Hugu, — atsakė Senasis Džekas. 

— Gal man bus leista paklausti, koks galėtų būti to susitikimo 
tikslas? — paklausė ji nė nesistengdama slėpti sarkastiškų gaidelių. 

— Jo sūnaus ateitis. 

— Palauk minutėlę. Išsiaiškinsiu, ar ponas Baringtonas nori 
tave matyti. 

Panelė Pots tyliai pabeldė į generalinio direktoriaus duris ir 
dingo jo kabinete. Po minutėlės ji grįžo akivaizdžiai nustebusi. 

— Ponas Baringtonas gali pasikalbėti dabar, — pasakė ji prilai- 
kydama duris. 
stalo sėdintis Hugas Baringtonas pakėlė akis. Jis nepasiūlė Senajam 
sėstis, nė neketino paspausti jam rankos. 

— Įdomu, kuo galėtų jus dominti Džailzo ateitis? — paklausė 
Baringtonas. 

— Niekuo, — sutiko Džekas. — Mane domina kito jūsų sūnaus 
ateitis. 

— Apie ką, po velnių, kalbat? — kiek per garsiai paklausė Ba- 
ringtonas. 

— Jeigu nebūtumėte supratęs, apie ką kalbėsiuosi, nebūtumėte 
sutikęs manęs įsileisti, — įžūliai atsakė Džekas. 

Baringtonas išbalo kaip drobė. Senasis Džekas net pamanė, 
kad jis tuoj nualps. 

— Ko iš manęs norite? — galiausiai paklausė. 

— Visą gyvenimą buvote prekiautojas. Turiu šį tą, ką galbūt no- 
rėtumėte nupirkti. 

— Ir kas tai galėtų būti? 

— Kitą dieną po to, kai paslaptingai dingo Arturas Kliftonas, 
o Stenas Tankokas buvo suimtas už nusikaltimą, kurio nepadarė, 
detektyvas inspektorius Bleikmoras manęs paprašė užrašyti viską, 
ką tą vakarą mačiau. Kadangi jūs nušalinote Bleikmorą nuo bylos, tą 
pareiškimą tebeturiu. Nujaučiu, kad papuolęs į netinkamas rankas 
šis dokumentas taptų labai įdomiu skaitiniu. 

— Manau, pats suprantate, jog tai — šantažas, — spjovė Baring- 
tonas. — O už šantažą labai ilgam galite sėsti į kalėjimą. 

— Kai kam galėtų pasirodyti, kad tokio dokumento paviešini- 
mas — kiekvieno pilietinė pareiga. 

— Kaip manote, kas galėtų susidomėti tokiais senio kliede- 
siais? Tik jau ne spauda; mano advokatai mokės jiems išaiškinti už 
šmeižtą baudžiančius įstatymus. Kadangi byla baigta jau prieš dau- 
gelį metų, nemanau, kad vyriausiasis konsteblis negailėtų vargo ir 
išlaidų ją atnaujinti, remdamasis, geriausiu atveju, ekscentriko, o 
blogiausiu — bepročio žodžiais. Taigi norėčiau paklausti, su kuo dar 
ketinate pasidalyti tais absurdiškais įtarimais? 

— Su jūsų tėvu, — pamelavo Džekas; antra vertus, Baringtonas 
juk nežinojo apie jo pažadą Meisei. 

Baringtonas susmuko kėdėje; jis labai gerai žinojo, kokia tėvui 
svarbi Senojo Džeko nuomonė, nors niekada nesuprato kodėl. 

— Kiek norite už tą dokumentą? 

— Tris šimtus svarų. 

— Tai apiplėšimas vidury baltos dienos! 

— Tai nei daugiau, nei mažiau, negu reikia sumokėti už Hario 
Kliftono kitų dvejų metų mokslą Bristolio klasikinėje mokykloje ir 
šiokioms tokioms smulkioms išlaidoms. 

— Kodėl man pačiam nesumokėjus visų mokesčių kiekvieno se- 
mestro pradžioje, kaip kad moku už savo sūnų? 

— Nes liausitės mokėjęs už vieną savo sūnų, kai tik mano pa- 
reiškimas atsidurs jūsų rankose. 

— Jums teks paimti grynaisiais, — pasakė Baringtonas, imda- 
mas iš kišenės raktelį. 

— Ne, ačiū, — atsakė Senasis Džekas. — Gerai prisimenu, kas 
nutiko Stenui Tankokui, kai davėte jam trisdešimt sidabrinių. Visai 
nenoriu trejų metų kalėjimo už nusikaltimą, kurio nepadariau. 

— Norėdamas išrašyti čekį tokiai didelei sumai, turiu paskam- 
binti į banką. 

— Labai prašom, — tarstelėjo Džekas ir pamojo ranka į telefoną 
ant Baringtono stalo. 

Minutėlę padvejojęs Hugas pakėlė ragelį. Jis laukė, kol ragelyje 
pasigirs balsas. 

— TEM 3731, — pasakė. 

Vėl palaukė, kol išgirdo atsiliepiantį kitą balsą. 

— Klausau? 

— Čia jūs, Prendergastai? 

— Ne, pone, — atsakė balsas. 

— Gerai. Jūs ir esate tas žmogus, su kuriuo norėjau pasikalbėti. 
Po valandos pas jus ateis toks ponas Taras ir atneš čekį trims šim- 
tams svarų, kuriuos reikės išmokėti Bristolio municipalinei labda- 
ros organizacijai. Gal galėtumėte pasirūpinti, kad tas reikalas būtų 
kuo greičiau sutvarkytas, o paskui iškart man paskambinti? 

— Jei norite, kad paskambinčiau, patvirtinkite pasakydamas „ti- 
krai taip“, ir po poros minučių jums atskambinsiu, — kalbėjo balsas. 

— Tikrai taip, — atsakė Hugas ir padėjo ragelį. 

Jis atidarė rašomojo stalo stalčių, išėmė čekių knygelę, parašė 
Įmoka Bristolio municipalinei labdaros organizacijai, o kitoje ei- 
lutėje — Trys šimtai svarų. Tada pasirašė čekį ir padavė Senajam 
Džekui, kuris atidžiai viską apžiūrėjo ir linktelėjo. 

— Tik įdėsiu į voką, — tarė Baringtonas. 

Jis paspaudė po stalu esantį mygtuką. Senasis Džekas pažvelgė 
į panelę Pots, kai ši įėjo į kabinetą. 

— Klausau, pone? 

— Ponas Taras eina į banką, — pasakė Baringtonas kišdamas į 
voką čekį. 

Jis užklijavo voką, adresavo jį ponui Prendergastui, didžiosio- 
mis raidėmis užrašė: PRIVATU. Tada padavė Senajam Džekui. 

— Ačiū, — padėkojo Džekas. — Vos grįžęs dokumentą pristaty- 
siu asmeniškai jums. 

Baringtonas palinksėjo; tada suskambo telefonas. Jis palaukė, 
kol iš kabineto išeis Senasis Džekas, ir atsiliepė. 

Senasis Džekas nusprendė važiuoti į Bristolį tramvajumi, nes 
tokia ypatinga proga buvo verta papildomų išlaidų. Po dvidešimties 
minučių įėjęs į banką jis pasakė registratūroje sėdinčiam jaunuoliui, 
jog turi laišką ponui Prendergastui. Neatrodė, kad registratoriui ši 
pavardė būtų dariusi įspūdį, kol Džekas nepridūrė: 

— Laiškas nuo pono Hugo Baringtono. 

Jaunuolis nedelsdamas pakilo iš savo darbo vietos ir nuvedė 
Džeką per visą banko salę ir ilgą koridorių, iki pat valdytojo kabine- 
to. Jis pabeldė į duris, jas atidarė ir pranešė: 

— Šis ponas atnešė laišką nuo pono Baringtono, pone. 

Prendergastas pašoko nuo darbo stalo, paspaudė Senajam ran- 
ką ir pasiūlė sėstis kitoje stalo pusėje. Džekas padavė Prendergastui 
voką sakydamas: 

— Ponas Baringtonas prašė perduoti šį laišką jums asmeniškai. 

— Taip, žinoma, — atsakė Prendergastas, kai iškart atpažino la- 
biausiai vertinamo banko kliento rašyseną. Jis atplėšė voką ir išėmė 
čekį. Minutėlę į jį žvelgė, o paskui pratarė: 

— Turbut čia įsivėlė kokia nors klaida. 

— Jokios klaidos nėra, — atsakė Senasis Džekas. — Ponas Ba- 
ringtonas norėtų, kad visa suma būtų išmokėta Bristolio municipa- 

linei labdaros organizacijai kiek įmanoma greičiau; vos prieš pusva- 
landį jis jums apie tai pranešė telefonu. 

— Bet šįryt su ponu Baringtonu nesikalbėjau, — tarė Prender- 
gastas, grąžindamas čekį Senajam Džekui. 

Džekas žiūrėjo į tuščią čekį, negalėdamas patikėti savo akimis. 
Po kelių akimirkų jis suprato, kad Baringtonas turbūt pakeitė če- 
kius, kai į kabinetą įėjo panelė Pots. Jis sugalvojo genialiai — voką 
adresavo ponui Prendergastui ir pabrėžė, jog tai privatu — taip už- 
tikrino, kad voko niekas kitas neatplėš, tik pats banko valdytojas. 
Bet Senasis niekaip neįstengė perprasti vienos paslapties — kas su 
Baringtonu kalbėjo telefonu? 

Džekas išskubėjo iš kabineto netaręs Prendergastui nė žodžio. 
Jis perėjo banko salę ir išbėgo į gatve. Į dokus važiuojančio tramva- 
jaus jam teko palaukti vos kelias minutes. Įžengęs pro prieplaukos 
vartus Senasis Džekas suprato, kad užtruko ne ilgiau kaip valandą. 

Prie jo artinosi žmogus, kurio Džekas nepažinojo. Jis atrodė 
panašus į kariškį ir lengvai šlubčiojo; Senasis svarstė, ar tik jis nebus 
sužeistas per Didįjį karą. 

Senasis Džekas greitai su juo prasilenkė ir nuskubėjo per prie- 
plauką. Jam palengvėjo, kai pamatė, kad vagono durys uždarytos, 
o jas atidaręs dar labiau apsidžiaugė, nes viskas tebebuvo kaip jo ir 
palikta. Parklupęs pakėlė kilimo kampą, bet policijai rašytas pareiš- 
kimas buvo dingęs. Detektyvas inspektorius Bleikmoras būtų kons- 
tataveęs, kad ši vagystė — profesionalo darbas. 

Senasis Džekas atsisėdo penktoje suolų eilėje vildamasis, kad 
niekas jo nepažins. Katedra buvo tokia pilna, kad neradę sėdimųjų 
vietų Žmonės įsitaisė šoninėse koplyčiose, stovėjo tarpueiliuose ir 
grūdosi šventyklos gale. 

Bato ir Velso vyskupas sunkė Džekui ašaras, kalbėdamas apie 
jo tėvo neabejotiną tikėjimą Dievu, apie tai, kaip po ankstyvos žmo- 
nos mirties kanauninkas atsidavė tarnystei bendruomenei. 

— O tos tarnystės įrodymas, — kalbėjo vyskupas iškėlęs rankas 
ir rodydamas į susirinkusiuosius, — ir galėtų būti ši daugybė čia su- 
sirinkusių skirtingos socialinės padėties ir skirtingų profesijų žmo- 
nių, atėjusių jo pagerbti. 

— Ir nors šiam žmogui tuštybė buvo svetima, jis negalėjo nu- 
slėpti pasididžiavimo savo sūnumi Džeku, kurio pasiaukojama nar- 
sa, drąsa ir ryžtas paaukoti savo gyvenimą Pietų Afrikoje, Būrų kare, 
išgelbėjo tiek daug bendražygių ir pelnė jam Viktorijos kryžių. — Jis 
nutilo, nužvelgė penktą eilę ir pasakė: — Labai džiaugiuosi, šiandie- 
ną jį matydamas tarp kitų tikinčiųjų. 

Keli žmonės ėmė dairytis žmogaus, kurio niekada nebuvo matę. 
Susigėdęs Džekas panarino galvą. 

Pasibaigus mišioms, daugelis tikinčiųjų priėjo prie kapitono 
Taranto pasakyti, kaip labai žavėjosi jo tėvu. Iš jų lūpų liejosi žodžiai 
„atsidavimas“, „pasiaukojimas“, „dosnumas“, „meilė“. 

Džekas didžiavosi esąs savo tėvo sūnus, bet kartu ir gėdijosi, 
kad buvo išbraukęs tėvą iš savo gyvenimo, kaip ir daugelį bendra- 
žygių bičiulių. 

Išeidamas pamatė prie vartų stovintį pažįstamą pagyvenusį 
poną, akivaizdžiai lūkuriuojantį, matyt, norintį pasikalbėti. Vyriškis 
žengė žingsnį ir nukėlė skrybėle. 

— Kapitone Tarantai? — autoritetingu balsu užkalbino Senąjį 
Džeką. 

Džekas pasisveikino. 

— Taip, pone. 

— Esu Edvinas Trentas. Turėjau garbės būti jūsų tėvo advokatu 
ir, tikiuosi, vienu iš artimiausių ir seniausių jo bičiulių. 

Džekas šiltai paspaudė jam ranką. 

— Gerai jus prisimenu, pone. Jūs išmokėte mane pamėgti Tro- 
lopą* ir pelnyti taškų žaidžiant kriketą. 

— Malonu, kad prisimenate, — sukikeno Trentas. — Gal galė- 
čiau jus palydėti iki stoties? 

— Taip, pone, žinoma. 

— Kaip žinote, — dėstė Trentas, jiems žingsniuojant miesto 
link, — jūsų tėvas devynerius metus buvo šios katedros kanaunin- 
kas. Jūs taip pat žinote, kad jam nerūpėjo žemiški turtai, kad net ir 
tuo menkučiu gėriu, kurį turėjo, dalijosi su vargingesniais už save. 
Jeigu jį būtų siūloma paskelbti šventuoju, jis tikrai taptų vargšų bas- 
tūnų globėju. 

Senasis Džekas nusišypsojo. Jis prisiminė, kaip vieną rytą jam 
teko išeiti į mokyklą be pusryčių, nes koridoriuje miegojo trys valka- 
tos, pasak motinos, „išėdę juos iš namų“. 

— Taigi, kai bus skaitomas jo testamentas, — tęsė Trentas, — 
paaiškės, jog, į šį pasaulį atėjes nieko neturėdamas, jis ir išėjo be nie- 
ko, jei neskaičiuotume tūkstąnčio draugų, kurie jam buvo didžiausia 
vertybė. Prieš mirdamas jis man patikėjo vieną užduotį, jei dalyvau- 
site laidotuvėse; prašė jums perduoti paskutinį jo rašytą laišką, — iš 
vidinės palto kišenės jis išsitraukė voką ir padavė Senajam Džekui, 
paskui dar kartą kilstelėjo skrybėlę ir pasakė: — Įvykdžiau jo prašy- 
mą ir didžiuojuosi dar kartą pamatęs jo sūnų. 

— Labai jums dėkingas, pone. Tik gaila, kad jam teko kreiptis į 
mane laišku, — Džekas irgi nukėlė skrybėlę, ir abu vyriškiai išsiskyrė. 

Džekas nusprendė perskaityti tėvo laišką sėdėdamas traukiny- 
je; jis pradėjo kelionę atgal į Bristolį. Pilkų dūmų debesyje garvežiui 
pajudėjus iš stoties, Džekas įsitaisė trečios klasės vagone. Prisiminė, 
kaip vaikystėje nuolat klausinėdavo tėvo, kodėl šis visada keliauja 
trečia klase, ir sulaukė atsakymo: „Todėl, kad ketvirtos klasės nėra.“ 
Ironiška, bet jau trisdešimt metų Džekas gyvena pirmoje klasėje. 


* Anthony Trollope (1815—1882) — anglų rašytojas. 

Jis neskubėdamas atplėšė voką ir net ištraukęs laišką laikė jį 
sulankstytą, galvodamas apie tėvą. Joks sūnus negalėtų tikėtis dar 
geresnio mokytojo ar bičiulio. Atsigręžęs ir peržvelgęs savo gyveni- 
mą jis suprato, kad visi jo veiksmai, nuomonės ar sprendimai tebu- 
vo blanki tėvo gyvenimo imitacija. 

Galiausiai, kai išlankstė laišką, pamatė pažįstamą ryškų kali- 
grafišką braižą, juodu rašalu išvingiuotas raides, jį užplūdo dar vie- 
na prisiminimų banga. Jis pradėjo skaityti. 


Velso katedra 
Velsas, Somersetas 
1936-ųjų rugpjūčio 26-o0ji 


Mylimiausias sūnau, 

Jei buvai toks geras ir dalyvavai mano laidotuvėse, 
dabar turbut skaitai šį laišką. Leisk man pradėti 
padėka, kad buvai kartu su kitais parapijiečiais. 


Džekas pakėlė galvą ir pažvelgė į pro šalį bėgantį kraštovaizdį. 
Jis vėl pasijuto kaltas, kad taip egoistiškai, taip neapdairiai elgėsi su 
savo tėvu, o dabar jau per vėlu prašyti atleidimo. Jis skaitė toliau. 


Kai tau buvo įteiktas Viktorijos kryžius, jaučiausi 
esąs pats išdidžiausias tėvas visoje Anglijoje, o tau 
skirtas padėkos raštas ir dabar kabo virš mano darbo 
stalo. Bet slenkant metams manoji laimė pavirto į 
sielvartą, ir vis klausinėjau Viešpaties, ką padariau, kad 
buvau nubaustas ne tik brangiosios tavo motinos, bet ir 
tavo, vienintelio savo vaiko, netektimi. 

Numanau, kad nuo pasaulio protu ir širdimi 
nusigręžei turėdamas kilnų tikslą, bet gaila, kad tos 

priežasties nepapasakojai ir man. Tačiau jei jau skaitai 
šį laišką, gal sutiksi išpildyti vieną mano norą. 


Džekas išsiėmė iš viršutinės kišenės nosinę ir nusišluostė akis, 
kad galėtų skaityti toliau. 


Dievas tau suteikė nuostabią vadovavimo dovaną 
ir gebėjimą įkvėpti bendražygius, todėl meldžiu tave 
neatgulti į kapus nujaučiant, jog, atėjus laikui stoti prieš 
savo Kūrėją, tau teks pripažinti, kad, kaip rašoma Mato 
evangelijos 25 skirsnyje, 14—30 eilutėse, palaidojai 
vienintelį Jo suteiktą talentą. 

Geriau pasinaudok šiuo talentu savo bendražygių 
labui, kad, atėjus laikui ir tiems bičiuliams susirinkus 
į tavo laidotuves, Viktorijos kryžius nebūtų vienintelis 
dalykas, kurį jie prisimintų išgirdę Džeko Taranto 
pavardę. | 

Tavo mylintis tėvas 


— Ar tau viskas gerai, branguti? — paklausė iš kitos vagono pu- 
sės atėjusi ir šalia Senojo Džeko prisėdusi moteris. 

— Taip, ačiū, — atsakė jis ašarotu veidu. — Šiandieną mane pa- 
leido iš kalėjimo. 


Džailzas Baringtonas 


1936—1938 


35 


ai pirmą semestro dieną pamačiau pro mokyklos vartus 

K Harį, be galo apsidžiaugiau. Vasaros atostogas 
praleidau mūsų viloje Toskanoje, taigi nebuvau Bristolyje, kai iki 
pamatų buvo sudeginta Tilės arbatinė; nieko apie tai nežinojau, kol 
paskutinį savaitgalį prieš semestrą negrįžau į Angliją. Norėjau, kad 
Haris kartu su mumis vyktų į Italiją, bet mano tėvas apie tai neno- 
rėjo nė girdėti. 

Nebuvau sutikęs tokio žmogaus, kuriam Haris nepatiktų, iš- 
skyrus mano tėvą — jis mūsų namuose neleisdavo net jo vardo ištar- 
ti. Kartą paklausiau mamos, ar ji negalėtų paaiškinti, kodėl jis taip 
elgiasi, bet, atrodo, ji žinojo ne daugiau už mane. 

Aš savo senio per daug nespaudžiau klausimais, nes ir pats pa- 
skutiniu metu neblizgėjau: manęs vos neišmetė iš Šv. Bedos už vagi- 
liavimą, — Aukščiausiasis težino, kaip tėčiui pavyko viską sutvarky- 
ti, — o ilgai netrukęs jį nuvyliau antrąkart, kai man nepavyko įstoti į 
Itoną. Ir tąkart nebuvau visai nekaltas. Grįžęs po egzamino pasakiau 
tėčiui, kad stengiausi iš visų jėgų; ir nemelavau. Na, beveik nemela- 
vau. Būčiau kuo puikiausiai susitvarkęs, jei mano bendrininkas būtų 
laikęs liežuvį už dantų. Na, bent jau pasimokiau — jei tariesi su kvai- 
liu, nenustebk, jei jis iškrės kvailystę. 

Mano bendrininkas — Bridporto grafo sūnus Persis. Jam buvo 
iškilusi dar didesnė dilema nei man, nes Itone mokėsi jau septynios 
Bridportų kartos; atrodė, jaunasis Persis gali nutraukti šią puikią 
tradiciją. 

Itonas, žinia, moka nusižengti taisyklėms, jei kalba pasisuka 
apie aristokratijos atstovus; kartais leidžiama peržengti slenkstį ko- 
kiam kvaileliui, todėl sumanęs mažą gudrybę pasirinkau Persį. Taip 
nutariau išgirdęs Frobo pasakymą kitam mokytojui: „Jei Bridportas 
būtų nors šiek tiek sumanesnis, galėtume jį vadinti puspročiu“; taigi 
supratau, jog bendrininko toli ieškoti nereikia. 

Persio troškimas patekti į Itoną buvo toks stiprus, koks stiprus 
buvo mano nenoras, ir šitai man pasirodė kaip puiki proga mums 
abiem pasiekti savus tikslus. 

Savo plano neatskleidžiau nei Hariui, nei Dikinsui. Haris nea- 
bejotinai būtų nepritaręs, jo moralinės nuostatos tikrai nepriekaiš- 
tingos, o Dikinsas nebūtų suvokęs, kaip galima norėti neišlaikyti 
egzamino. 

Dieną prieš egzaminą tėvas mane nuvežė į Itoną prašmatniu 
naujutėlaičiu „Bugatti“, kuris galėjo išvystyti šimto mylių per valandą 
greitį; beje, kai įsukome į greitkelį, šitai ir buvo įrodyta. Pernakvojome 
„Svano herbo“ viešbutyje — tame pačiame, kuriame prieš dvidešimt 
metų, laukdamas stojamojo egzamino, nakvojo ir tėvas. Per pietus tė- 
tis man labai aiškiai pasakė, kaip labai nori, kad mokyčiausi Itone, ir 
paskutinę minutę ketinau atsisakyti savojo plano, bet jau buvau davęs 
žodį Persiui Bridportui ir negalėjau jo nuvilti. 

Mudu su Persiu buvome sukirtę rankomis dar Šv. Bedos mo- 
kykloje — susitarėme egzamino salėje registratoriui pasakyti su- 
keistas vienas kito pavardes. Man visai patiko kreipinys „milorde“, 
nesvarbu, kad tas malonumas truks vos kelias valandas. 

Egzamino užduotys nebuvo tokios sunkios kaip prieš dvi sa- 
vaites stojant į Bristolio mokyklą; jaučiausi padaręs daugiau nei pa- 
kankamai, kad rugsėjį Persis grįžtų į Itoną. Kita vertus, egzaminas 
buvo sunkus tiek, kad jausčiausi ramus: jo šviesybė milordas manęs 
nenuvils. 


Kai atidavėme užduočių lapus ir susigrąžinome savo tapatybes, 

mudu su tėčiu nuvykome į Vindszorą gerti arbatos. Jo paklaustas, 
kaip sekėsi, atsakiau, jog padariau viską, ką galėjau. Jis atrodė pa- 
tenkintas, mačiau, kad jį varžanti įtampa slūgsta, todėl ėmiau jaustis 
kaltas. Kelionė atgal į Bristolį manęs nedžiugino; dar prasčiau pasi- 
jutau grįžęs namo ir iš mamos išgirdęs tą patį klausimą. 

Po dešimties dienų iš Itono gavau laišką: Man labai gaila, ta- 
čiau turiu jus informuoti... Man pavyko surinkti tik 32 procentus. 
Persis pelnė 56 procentus, ir jam buvo pasiūlyta vieta rudens se- 
mestrą; šitai labai pradžiugino jo tėvą ir didžiai nustebino šiuo faktu 
niekaip negalintį patikėti Frobą. 
gui, kokiu būdu pateko į Itoną. Jo draugas papasakojo kitam draugui, 
o tasai — dar kitam, kuris viską išpliurpė Persio tėvui. Bridporto gra- 
fas buvo garbingas žmogus ir nedelsdamas apie tai informavo Itono 
direktorių. Viskas baigėsi tuo, kad Persis buvo išmestas nė nespėjęs 
ten įkelti kojos. Jei į šį reikalą asmeniškai nebūtų įsikišęs Frobas, Bris- 
tolio klasikinėje mokykloje mane būtų galėjęs ištikti toks pats likimas. 

Mano tėvas stengėsi įtikinti Itono direktorių, kad viskas susi- 
painiojo tik dėl perrašinėtojo klaidos — kadangi išlaikęs egzaminą 
iš tikrųjų surinkau 56 procentus, turėčiau būti priimtas į Bridporto 
vietą. Šios logikos buvo atsisakyta grįžtamuoju paštu, nes Itonui ne- 
reikėjo naujo kriketo paviljono. O aš, kaip pridera, pirmą semestro 
dieną atvykau į Bristolio klasikinę mokyklą. 


Pirmaisiais metais atgavau reputaciją, kai „Koltams“ pelniau 
tris šimtus taškų ir sezono pabaigoje buvau apdovanotas ženkleliu. 
Haris spektaklyje „Daug triukšmo dėl nieko“ suvaidino Uršulę, o Di- 
kinsas buvo Dikinsas, todėl niekas nenustebo, kai jam buvo įteiktas 
geriausio mokinio apdovanojimas. 

Antraisiais mokslo metais jau geriau supratau, jog Hario mama 

patiria finansinių sunkumų — pastebėjau Harį avint batus neužriš- 
tais raišteliais; jis prisipažino, kad batai jam spaudžia, nes yra per 
ankšti. 

Kai likus kelioms savaitėms iki šeštųjų mokslo metų pradžios 
sudegė Tilės arbatinė, mane nustebino žinia, jog Haris galbūt nega- 
lės toliau mokytis. Svarsčiau, ar nevertėtų prašyti tėvo pagalbos, bet 
mama pasakė, kad taip tik veltui švaistyčiau laiką. Štai kodėl taip 
apsidžiaugiau pirmą semestro dieną jį pamatęs žengiantį pro mo- 
kyklos vartus. 

Jo mama gavo naują darbą „Royal“ viešbutyje, dabar ji dirba 
naktimis, ir tas darbas pasirodė esąs gerokai pelningesnis, nei ji iš 
pradžių manė, — visa tai jis man papasakojo. 

Per kitas vasaros atostogas vėl norėčiau pasikviesti Harį kartu 
su mano šeima vykti į Toskaną, bet žinau, kad tėvas nesileis į kalbas. 
Bet kadangi Meno mylėtojų draugija, kurios sekretoriumi paskirtas 
Haris, ketina keliauti į Romą, sutarėme ten ir susitikti, nors tai reiš- 
kė, jog man teks aplankyti Borgezės galeriją. 


Nors gyvename tarsi mažame burbule į vakarus nutolusioje ša- 
lyje, neįmanoma nežinoti, kas dedasi žemyne. 

Atrodė, kad nacių iškilimas Vokietijoje ir fašistai Italijoje visai 
nejaudino eilinio anglo, šeštadieniais vietinėje aludėje vis dar besi- 
mėgaujančio pinta sidro ir sumuštiniu, arba, mano atveju, popietė- 
mis žalioje kaimo vejoje žaidžiančio kriketą. Ši palaiminga būsena 
galėjo tęstis metų metus, nes nebuvo įmanoma net pagalvoti apie 
dar vieną karą su Vokietija. Mūsų tėvai kariavo tam, kad daugiau 
karų nebūtų, tačiau dabar tai, apie ką nebuvo galima kalbėti, sukosi 
ant kiekvieno liežuvio. 

Haris man labai aiškiai pasakė, jog paskelbus karą jis nestotų 
į universitetą, bet nedelsdamas eitų į kariuomene, kaip prieš dvi- 

dešimt metų pasielgė jo tėvas ir dėdė. Mano tėvo, kaip pats sakė, į 
kariuomenę nepaėmė, nes jis, deja, buvo daltonikas, ir vyresnybė 
manė, kad jis labiau pasitarnaus šaliai savo poste — ir toliau vaidin- 
damas svarbų vaidmenį dokuose. Nors aš pats niekada dorai nesu- 
pratau, koks tasai svarbus vaidmuo. 


Paskutinius metus besimokydami Bristolio mokykloje mudu su 
Hariu nutarėme pretenduoti į Oksfordą; Dikinsui jau buvo pasiulyta 
stipendija Baliolo koledže. Aš norėjau mokytis Hauso koledže, bet 
stojamųjų konsultantas man labai mandagiai pareiškė, kad šis kole- 
džas retai kada priima klasikines mokyklas baigusius vaikinus, todėl 
galiausiai pasirinkau Breisnousą, kurį Bertis Vusteris* buvo apibū- 
dinęs kaip koledžą, kuriame „nereikia ieškoti smegenų“. 

Kadangi Breisnousas garsėjo kriketo žaidėjais, o būdamas Bris- 
laimėjęs tris šimtus taškų (taip pat dalyvavau privilegijuotų mo- 
kyklų žaidynėse ir ten pelniau šimtuką), nujaučiau, kad galiu būti 
priimtas. Tiesą sakant, mano mokytojas daktaras Pagetas sakė, jog 
kai ateisiu į apklausą, man turbūt bus mestas kriketo kamuoliukas. 
Jei jį sugausiu, pasiūlys vietą. Jei sugausiu viena ranka — skirs sti- 
pendiją. Tokios prielaidos kėlė abejonių. Vis dėlto turiu pripažinti, 
jog gurkšnojant su koledžo rektoriumi jis manęs daugiau klausinėjo 
apie Hatoną nei apie Horacijų. 

Per pastaruosius dvejus metus mokykloje patyrėme ir pakili- 
mų, ir nuosmukių: Berlyno olimpinėse žaidynėse, Hitlerio panosėje, 
Džesis Ovensas laimėjo keturis aukso medalius, ir tai išties buvo pa- 
kilimas, o Edvardo VIII sosto atsižadėjimas, kad galėtų vesti išsisky- 
rusią amerikietę, — neabejotinas nuosmukis. 

Rodėsi, kad visa tauta susiskaldė svarstydama, ar karaliui de- 


* Anglų rašytojo P. G. Vudhauzo (P. G. Wodehouse) komiksų romanų personažas. 

rėtų atsisakyti sosto; susiskaldėme ir mudu su Hariu. Aš niekaip ne- 
galėjau suprasti, kaip žmogus, gimęs būti karaliumi, galėtų panorėti 
paaukoti sostą dėl galimybės vesti išsiskyrusią moterį. Haris daug 
geriau įsijautė į sudėtingą karaliaus situaciją ir sakė, jog negalėsi- 
me įsivaizduoti, ką tas vargšas žmogus dabar jaučia, kol patys neį- 
simylėsime. Nekreipiau į jo paistalus dėmesio, kol nenukeliavome į 
Romą; ta kelionė pakeitė mūsų abiejų gyvenimus. 


36 


Gal Džailzas ir įsivaizdavo, kad paskutines dienas Šv. Bedos 
mokykloje labai daug dirbo, bet per pastaruosius dvejus mokslo me- 
tus Bristolio mokykloje jiedu su Hariu arė taip, kaip anksčiau ardavo 
tik Dikinsas. 

Daktaras Pagetas, jų šeštos klasės mokytojas, labai aiškiai pa- 
sakė, kad tikėdamiesi vietos Oksforde ar Kembridže jie turi pamirš- 
ti visas kitas veiklas, nes kiekvieną laisvesnę minutę privalės skirti 
rengimuisi stojamiesiems egzaminams. 

Paskutiniais metais Džailzas vylėsi tapti mokyklos Pirmojo 
vienuoliktuko kapitonu, o Haris nekantravo suvaidinti pagrindinį 
vaidmenį mokyklos spektaklyje. Tai išgirdęs daktaras Pagetas nu- 
stebintas pakėlė antakius, nors tais metais stojant į Oksfordą buvo 
privaloma perskaityti „Romeo ir Džuljetą“. 

— Kartoju, nė nemanykite imtis dar ko nors, — griežtai pasakė jis. 

Haris nenorom išėjo iš choro, vadinasi, mokslams pelnė dar du 
laisvus vakarus per savaitę. Vis dėlto buvo dar viena veikla, nuo ku- 
rios negalėjo išsisukti joks mokinys: kiekvieną antradienį ir ketvir- 
tadienį, ketvirtą valandą, visi berniukai turėjo tvarkingai apsivilkti 
pilnas uniformas ir išsirikiuoti pratybų aikštelėje, pasirengę kadetų 
jungtinių pajėgų apžiūrai. 

— Negalime leisti Hitlerio jaunimui įsivaizduoti, kad Vokietijai 
pametus protą ir antrą kartą mums paskelbus karą nebūsime pasi- 
rengę, — baubė pulko viršila. 

Kaskart buvusiam pulko viršilai Robertsui tariant šiuos žodžius 
mokinių gretas nukrėsdavo šiurpuliukai — sulig kiekviena diena 
jiems vis labiau aiškėjo, kad teks tarnauti jaunesniaisiais karinin- 
kais ir kovoti svetimos šalies mūšio lauke, o ne universitete pradėti 
bakalauro studijas. 

Haris dėjosi į širdį kiekvieną viršilos žodį ir greitai buvo pa- 
aukštintas. Džailzas ne taip rimtai žvelgė į tuos žodžius, nes žinojo, 
kad jei bus pašauktas, galės kaip ir tėvas lengvai išsisukti dėl savo 
daltonizmo; jam nereikės akis į akį susidurti su priešu. 

Dikinsas menkai domėjosi šiuo procesu ir savo poziciją aiškino 
sunkiai atremiamu argumentu: 

— Tau nereikia mokėti ardyti šautuvo, jei kovoji žvalgyboje. 

Baigiantis ilgiems vasaros vakarams, jie visi buvo pasirengę 
atostogoms, po kurių prasidės paskutiniai mokslo metai, 0 šių pa- 
baigoje teks vėl susitikti su egzaminuotojais. Pasibaigus semestrui, 
visi trys vaikinai per savaitę išsiskirstė vasaros atostogų — Džailzas 
su šeima išvyko į vilą Toskanoje, Haris su mokyklos Meno mylėtojų 
draugija — į Romą, o Dikinsas įsikalino Centrinėje Bristolio biblio- 
tekoje, vengė bendrauti su bet kokia būtybe ir išliko abejingas faktui, 
kad jam jau pasiūlyta vieta Oksforde. 


Bėgant metams Džailzas suprato, kad savo norą per atostogas 
susitikti su Hariu turi nuslėpti nuo tėvo, nes antraip net ir geriausios 
katės ir pelės žaidimo schemos bus nieko vertos. O kad įgyvendintų 
savo sumanymus, į suktus žaidimus jis dažnai įtraukdavo ir seserį, 
kuri, prieš sutikdama bendradarbiauti, nepraleisdavo progos pa- 
reikšti savo reikalavimų. 

— Jei šįvakar per pietus tu pradėsi pirma, aš pratęsiu, — išdės- 
tes jai naujausią planą, pasakė Džailzas. 

— Sena dainelė, sakyčiau, — su panieka atkirto Ema. 

Šeimai suvalgius pirmąjį patiekalą, Ema nekaltai paklausė mo- 
tinos, ar kitą dieną šioji negalėtų jos nuvežti į Borgezės vilą, nes dai- 
lės mokytoja primygtinai rekomendavo toje galerijoje apsilankyti. 
Nors ji gerai žinanti, kad mama turi kitokių sumanymų. 

— Man labai gaila, mieloji, — atsakė ji, — bet tavo tėtis ir aš 
rytoj Arece ketiname pietauti su Hendersonais. Jie mielai kviečia ir 
tave. 

— Bet į Romą tave galėtų nuvežti ir Džailzas, — įsiterpė kitame 
stalo gale sėdintis tėvas. 

— Ar tikrai reikia? — paklausė Džailzas, nors ir pats ketino pa- 
teikti tokį patį pasiūlymą. 

— Taip, tikrai, — griežtai atsakė tėvas. 

— Tėti, bet kokia prasmė? Vos tik ten nuvažiuosime, iškart teks 
apsisukti ir grįžti. Vargu ar verta. 

— Nereikės skubėti, jei apsistosite „Plaza“ viešbutyje. Rytą 
jiems paskambinsiu ir užsakysiu du kambarius. 

— Ar tikrai manai, kad jie jau pakankamai suaugę tokiai kelio- 
nei? — kiek sunerimusi paklausė ponia Barington. 

— Po kelių savaičių Džailzui sukanka aštuoniolika. Metas jam 
suaugti ir imtis atsakomybės. 

Džailzas panarino galvą, tarsi romiai su viskuo susitaikydamas. 

Kitą rytą taksi nugabeno juodu su Ema į vietinę stotį, ir jie spė- 
jo į ankstyvąjį rytinį traukinį, vykstantį į Romą. 

— Tik gerai pasirūpink sese, — jiems išeinant iš vilos pasakė 
tėvas. 

— Pasirūpinsiu, — atsakė Džailzas prieš pajudant automobiliui. 

Emai įėjus į vagoną, keli vyriškiai pašoko ir pasiūlė jai sėstis, o 
Džailzas visą kelią prastovėjo. Atvykę į Romą jie sėdo į taksi ir nuva- 
žiavo į Via del Corso; įsikūrė viešbutyje, tuomet išsiruošė į Borgezės 

galeriją. Džailzą stebino tokia daugybė ne vyresnių už jį jaunuolių, 
vilkinčių uniformomis; beveik ant kiekvieno stulpo ar kolonos buvo 
priklijuotas plakatas su Musolinio atvaizdu. 

Išlipę iš taksi jie nužingsniavo per sodus, prasilenkdami su dar 
daugiau uniformuotų žmonių ir praeidami pro dar daugiau I! Duce 
plakatų, kol galiausiai pasiekė Borgezės rūmus. 

Haris buvo rašęs Džailzui, kad dešimtą valandą prasidės jų eks- 
kursija po galeriją. Džailzas pažvelgė į laikrodį; buvo kelios minutės 
po vienuoliktos; duos Dievas, ekskursija greitai baigsis. Jis nupir- 
ko du bilietus, vieną bilietą padavė Emai, užlipo galerijos laiptais ir 
patraukė ieškoti mokyklos grupės. Ema neskubėdama apžiūrinėjo 
Berninio skulptūras, kurių daugiausia ir buvo pirmose keturiose sa- 
lėse; o ji ir neturėjo kur skubėti. Džailzas ėjo iš galerijos į galeriją, 
kol galiausiai pamatė būrelį jaunuolių, apsivilkusių tamsraudoniais 
švarkais ir juodomis flanelinėmis kelnėmis, susispietusių prie nedi- 
delio portreto, vaizduojančio pagyvenusį žmogų su kreminės spal- 
vos šilko sutana ir mitra ant galvos. 

— Štai kur jie, — pratarė Džailzas, bet Emos niekur nesimatė. 

Pamiršęs seserį jis prisiartino prie dėmesingojo būrelio. Tačiau 
tą pačią akimirką, kai išvydo ją, Džailzas pamiršo, dėl ko atvyko į 
Romą. 

— Karavadžas buvo paprašytas nutapyti šį popiežiaus Pau- 
liaus V portretą 1605-aisiais, — su nežymiu akcentu pasakojo ji. — 
Pamatysite, kad portretas nebaigtas, nes dailininkas turėjo sprukti 
iš Romos. 

— Kodėl, panele? — paklausė berniukas pirmoje eilėje, ateityje 
neabejotinai užimsiantis Dikinso vietą. 

— Nes įsitraukė į girtų peštynes ir nužudė žmogų. 

— Ar jį suėmė? — paklausė tas pats berniukas. 

— Ne, — atsakė ekskursijos vadovė. — Karavadžas visada su- 
spėdavo iškeliauti į kitą miestą, ir teisingumo vykdytojai nespėdavo 
jo sučiupti, bet galiausiai Šventasis Tėvas nutarė jam dovanoti. 

— Kodėl? — toliau klausinėjo berniukas. 

— Nes norėjo, kad Karavadžas įvykdytų dar kelis jo užsakymus. 
Kai kurie iš jų yra tarp kitų septyniolikos darbų, kuriuos šiandien 
galima pamatyti Romoje. 

Tuo metu Haris pamatė Džailzą, susižavėjimo kupinomis aki- 
mis spoksantį paveikslo pusėn. Jis atsiskyrė nuo būrelio ir patraukė 
prie bičiulio. 

— Ar seniai čia stovi? — paklausė. 

— Taip seniai, kad spėjau įsimylėti, — atsakė Džailzas tebežiū- 
rėdamas į ekskursijos vadovę. 

Haris nusijuokė supratęs, kad Džailzas stebeilija visai ne į pa- 
veikslą, o į elegantišką, savimi pasitikinčią jauną moterį, besikal- 
bančią su berniukais. 

— Man atrodo, ji ne iš tavo amžiaus grupės. Įtariu, net ir ne tos 
kainų kategorijos. 

— Nebijau rizikuoti, — atsakė Džailzas, kai vadovė nusivedė bu- 
relį į kitą salę. 

Džailzas klusniai nusekė iš paskos ir atsistojo taip, kad gerai 
ją matytų; kiti vaikinai apžiūrinėjo Kanovos sukurtą Paulinos Bor- 
gezės skulptūrą, „turbūt didingiausią visų laikų skulptūrą“, tariant 
vadovės žodžiais. Džailzas neketino su ja ginčytis. 

— Tuo ir baigsime ekskursiją, — pareiškė ji. — Bet, jei jums kils 
kokių nors klausimų, dar kelias minutes pabūsiu; klauskite nedve- 
jodami. 

Džailzas nedvejojo. 

Haris smagiai žiūrėjo, kaip jo bičiulis eina prie jaunosios italės 
ir ją užkalbina, tarsi jiedu būtų seni draugai. Net mažasis berniukas 
iš pirmos eilės nedrįso jo nutraukti. Po kelių minučių Džailzas grįžo 
pas Harį prisiklijavęs plačiausią šypseną. 

— Ji sutiko šįvakar su manimi papietauti. 

— Aš tavim netikiu, — pasakė Haris. 

— Bet yra viena bėda, — pridūrė Džailzas, nepaisydamas Hario 
nutaisyto nepatiklaus žvilgsnio. 

— Gal net ne viena, numanau. 

— ... kurią galima įveikti su tavo pagalba. 

— Tau reikia palydovo, jeigu imtų sprūsti iš rankų vadelės. 

— Ne, kvaily. Noriu, kad paglobotum mano seserį, kol Katerina 
mane supažindins su naktiniu Romos gyvenimu. 

— Nė nemanyk, — atsakė Haris. — Į Romą atvykau ne tam, kad 
būčiau tavo sesės auklė. 

— Bet juk tu — geriausias mano draugas, — meldė Džailzas. — 
Jei tu man nepadėsi, į ką dar galėčiau gręžtis? 

— Kodėl tau nepamėginus paprašyti Paulinos Borgezės? Vargu 
ar ji susiplanavusi šį vakarą. 

— Tau tereikės nuvesti ją papietauti ir pasistengti, kad dešimtą 
jau gulėtų lovoje. 

— Atleisk, kad primenu, Džailzai, bet maniau, jog į Romą atva- 
žiuosi papietauti su manimi. 

— Jei nuimsi ją nuo mano galvos, duosiu tau tūkstantį lirų. O 
rytą galėsime papusryčiauti mano viešbutyje. 

— Manęs taip lengvai nepapirksi. 

— Ir dar, — metė kozirį Džailzas, — duosiu tau savo įrašą, kur 
Karuzas dainuoja „Bohemoje“. 

Atsigręžęs Haris pamatė šalia stovinčią jauną merginą. 

— Beje, — pratarė Džailzas, — tai mano sesuo Ema. 

— Sveika, — pasisveikino Haris. Vėl atsisukęs į Džailzą jis pra- 
tarė: — Sutarėm. 


Kitą rytą Haris atėjo į Džailzo viešbutį pusryčiauti; bičiulis jį 
pasitiko nutaisęs tokią pačią įžūlią šypseną, kokia jo veide šviečia 
surinkus šimtą taškų kriketo varžybose. 

— Na, kaip Katerina? — paklausė Haris, visai nenorėdamas iš- 
girsti atsakymo. 

— Aršiau pačių aršiausių mano svajonių. 

Haris jau rengėsi jį paklausinėti išsamiau, kai prie staliuko iš- 
dygo padavėjas. 

— Cappuccino, per favore*, — užsakė jis, o paskui paklausė: — 
Kaip toli ji tave lydėjo? 

— Visą kelią, — atsakė Džailzas. 

Haris net išsižiojo, bet nieko dora nepralemeno. 


— Ar tu... 

— Ką aš? 

— Ar tu... — Haris pamėgino dar kartą. 
— Na? 

— Matei ją nuogą? 

— Taip, žinoma. 

— Visą kūną? 


— Tai aišku, — atsakė Džailzas, kai Hariui buvo padėtas puo- 
delis kavos. 

— Ar jos apačia tokia pat graži kaip ir viršus? 

— Viskas gražu. Tikrai sakau, visai viskas. 

— Ar lietei jos krūtis? 

— Tiesą sakant, laižiau spenelius, — atsigėres kavos tarė Džailzas. 

— Ką darei? 

— Ką girdėjai. 

— Bet tu, na, ar tu... 

— Taip. 

— Kiek kartų? 

— Pamečiau skaičių, — atsakė Džailzas. — Ji buvo nepasoti- 
nama. Septynis, gal aštuonis. Ji man neleido miegoti. Dabar ten te- 
bebučiau, jei dešimtą valandą jai nereikėtų eiti į Vatikano muziejų 
skaityti paskaitos dar vienai gaujai vaikigalių. 


* Prašome kapučino (it.). 

— O kas, jei ji pastos? — rūpinosi Haris. 

— Hari, nebūk toks naivus. Pasistenk prisiminti, kad ji — ita- 
lė. — Po dar vieno gurkšnio kavos jis paklausė: — Na, kaip elgėsi 
mano sesuo? 

— Maistas buvo puikus, o tu man skolingas Karuzo įrašą. 

— Nejau taip blogai? Na, ne visiems lemta laimėti. 

Nė vienas iš jų nepastebėjo į restoranėlį įėjusios Emos, kol ji 
neatsistojo prie pat staliuko. Haris pašoko ir pasiūlė jai savo vietą. 

— Atsiprašau, kad tave palikau, — pasakė jis, — bet dešimtą 
turiu buti Vatikano muziejuje. 

— Perduok Katerinai linkėjimų! — sušuko Džailzas, kai Haris 
kone bėgte išbėgo iš restoranėlio. 

Džailzas palaukė, kol Haris išeis, ir paklausė sesers: 

— Na, kaip sekėsi vakar vakare? 

— Galėjo būti ir blogiau, — atsakė ji imdama bandelę. — Kiek 
per rimtas, tiesa? 

— Tau reikėtų pamatyti Dikinsą... 

Ema nusijuokė. 

— Na, bent jau maistas buvo geras. Tik nepamiršk, kad tavo 
gramofonas nuo šiol priklauso man. 


37 


Jau vėliau Džailzas tą vakarą prisiminė kaip įsimintiniausią gy- 
venime dėl atitinkamų nemalonių priežasčių. 

Kasmetinis spektaklis — vienas iš svarbiausių Bristolio mokyklos 
renginių, nes ir pats Bristolis didžiuojasi senomis teatro tradicijomis, 
0 1937-ieji turėjo įrodyti šių tradicijų brandą. 

Bristolio mokykla, kaip ir daugelis kitų šalies mokyklų, statė 
spektaklį pagal vieną iš tais metais pasiūlytų Šekspyro pjesių. Buvo 

galima rinktis arba „Romeo ir Džiuljetą“, arba „Vasarvidžio nakties 
sapną“. Daktaras Pagetas pasirinko tragediją, o ne komediją, nes tu- 
rėjo parinkes Romeo ir neturėjo Botomo. 

Pirmą kartą mokyklos istorijoje į aktorių atranką buvo pakvies- 
tos mergaitės iš kitame miesto krašte esančios Red Maids' mergaičių 
mokyklos, bet prieš tai net kelis kartus buvo kalbėtasi su mokyklos 
direktore panele Veb ir ši primygtinai reikalavo numatyti griežtas 
taisykles, kurios padarytų įspūdį pensiono vyriausiajai. 

Spektaklis turėjo būti vaidinamas tris vakarus iš eilės, pasku- 
tinę semestro savaitę. Kaip visada, bilietai šeštadienio vakarui buvo 
parduoti greičiausiai, nes buvę mokiniai ir aktorių tėvai norėjo pa- 
matyti baigiamąjį spektaklį. 

Sunerimęs Džailzas stovėjo fojė, kas minutę žvilgčiodamas į 
laikrodį ir nekantriai laukdamas, kada atvyks jo tėvai ir jaunesnioji 
sesuo. Jis vylėsi, kad Haris ir vėl gerai suvaidins ir jo tėvas galiausiai 
jį pripažins. 

Bristol Evening World kritikas Hario vaidybą apibūdino kaip 
„brandžią ne pagal metus“, bet daugiausia pagyrų teko Džiuljetai — 
kritikas sakėsi net Stratforde nemates jautriau suvaidintos mirties 
scenos. 

Džailzas paspaudė ranką į fojė įžengusiam ponui Frobišeriui. 
Senasis mokytojas jį supažindino su savo svečiu — ponu Holkombu, 
o tada jiedu nuėjo į salę, ketindami susirasti savo vietas. 

Kai salėje pasirodė kapitonas Tarantas, nužingsniavo viduri- 
niu tarpueiliu ir atsisėdo pirmoje eilėje, nuvilnijo kuždesių banga. 
Neseniai jis buvo paskirtas mokyklos valdytoju, ir šis paskyrimas 
susilaukė didžiulio visuotinio pritarimo. Pasilenkęs persimesti ke- 
liais žodeliais su valdytojų pirmininku, jis pamatė vos už kelių eilių 
sėdinčią Meisę Klifton. Tarantas šiltai jai nusišypsojo, bet nepažino 
šalia jos sėdinčio vyriškio. Dar vienas siurprizas jo laukė programė- 
lėje, aktorių sąraše. 

Paskutiniai į salę įžengė direktorius ir ponia Barton. Jie atsisė- 
do pirmoje eilėje, šalia sero Baringtono ir kapitono Taranto. 

Sulig kiekviena minute Džailzas vis labiau nervinosi. Jis jau 
ėmė abejoti, ar tėvai spės ateiti iki pakylant uždangai. 

— Labai atsiprašau, Džailzai, — pasakė galiausiai pasirodžiusi 
mama. — Tai aš kalta; praradau laiko nuovoką, — pridūrė kartu su 
Violeta skubėdama į salę. 

Tėvas ėjo atsilikęs per jardą; išvydęs sūnų, jis pakėlė antakius. 
Džailzas jam nebuvo iš anksto davęs programėlės, nes norėjo pa- 
daryti siurprizą, bet su mama buvo pasikalbėjęs ir pranešęs visas 
naujienas; mama, kaip ir Džailzas, vylėsi, kad jos vyras pagaliau ims 
elgtis su Hariu kaip su šeimos draugu, o ne kaip su kokiu svetimu. 

Uždanga pakilo praėjus vos kelioms akimirkoms po to, kai Ba- 
ringtonai susėdo; sausakimšoje salėje nuščiuvo nekantriai laukian- 
tys žiūrovai. 

Kai vos tik Haris pasirodė scenoje, Džailzas dirstelėjo į tėvą. 
Nepamates jokios aiškios jo reakcijos, sūnus pirmą kartą per visą 
vakarą atsikvėpė. Tačiau ši ramybė truko tik iki pokylio scenos, kai 
Romeo, taip pat ir Hugas, pirmą kartą išvydo Džiuljetą. 

Šalia Baringtonų sėdintys žmonės ėmė piktintis vis nerimstan- 
čiu žiūrovu, kuris blaškė jų dėmesį garsiais šnabždesiais ir reikalavi- 
mais parodyti programėlę. Jie dar labiau pasipiktino, kai po Romeo 
klausimo: „Ar tik ji — ne Kapulečio dukra?“ — Hugas Baringtonas 
atsistojo ir suskato spraustis per visą eilę išejimo link, mindydamas 
žmonėms kojas. Paskui jis nužingsniavo viduriniu tarpueiliu, išėjo 
pro sukamąsias duris ir dingo vakaro tamsoje. Romeo prireikė laiko 
atgauti savitvardai. 

Seras Valteris stengėsi apsimesti, jog neva nepastebi, kas deda- 
si jam už nugaros, ir nors kapitonas Tarantas raukė kaktą, seras Val- 
teris nė akimirką nenuleido nuo scenos akių. Kažkur jam už nugaros 
ponia Klifton irgi nepaisė ūmaus Baringtono išėjimo ir susikaupusi 
klausėsi kiekvieno dviejų jaunų įsimylėjėlių žodelio. 

Per pertrauką Džailzas nuėjo ieškoti tėvo, bet niekur jo nerado. 
Apžiūrėjo automobilių aikštelę, tačiau „Bugatti“ nebuvo nė kvapo. 
Grįžęs į fojė pamatė pasilenkusį ir kažką mamai į ausį šnabždantį 
senelį. 

— Ar Hugas visai išprotėjo? — paklausė seras Valteris. 

— Ne, jis pakankamai sveikas, — atsakė Elžbieta, nė nemėgin- 
dama slėpti pykčio. 

— Tai ką, dėl Dievo, jis sau mano? 

— Nenutuokiu. 

— Ar šitai gali būti kaip nors susiję su Kliftonų berniuku? 

Ji būtų atsakiusi, jei prie jų nebūtų priėjęs Džekas Tarantas. 

— Jūsų dukra neįtikėtinai talentinga, Elžbieta, — pasakė jis pa- 
bučiavęs jai ranką, — taip pat ji paveldėjo visą jūsų grožį. 

— Ojūs — senas pataikūnas, Džekai, — atsakė ji ir pridūrė: — 
Turbūt nepažįstate mano sūnaus Džailzo. 

— Gerą vakarą, pone, — pasisveikino Džailzas. — Man didelė 
garbė su jumis susipažinti. Norėčiau jus pasveikinti gavus naujas 
pareigas. 

— Ačiū, jaunuoli, — atsakė Tarantas. — O kaip tau patiko bičiu- 
lio vaidinimas? 

— Vaidino puikiai, bet ar žinojote... 

— Labas vakaras, ponia Barington. 

— Labas vakaras, direktoriau. 

— Man teko stotis į ilgą eilę šalia tų, kurie norėtų... 

Džailzas matė, kaip kapitonas Tarantas paskubėjo pasitraukti 
ir nuėjo prie Hario motinos; jaunasis Baringtonas nesuprato, kaip 
jie gali būti pažįstami. 

— Miela jus matyti, kapitone Tarantai. 

— Ir jus, ponia Klifton; kaip nuostabiai šįvakar atrodote. Jei 
Keris Grantas būtų žinojęs, kad Bristolyje gyvena tokia gražuolė, 
niekada nebūtų mūsų palikęs ir iškeliavęs į Holivudą, — paskui jis 

ėmė kalbėti tyliau. — Ar numanėte, kad Ema Barington gali vaidinti 
Džiuljetą? 

— Ne, Haris man apie tai neužsiminė, — atsakė Meisė. — Kita 
vertus, o kodėl jam būtų reikėje tai minėti? 

— Tikėkimės, scenoje jų rodoma meilė tėra gera vaidyba, nes 
jeigu jų jausmai tikri, galime sulaukti dar didesnių bėdų. — Jis apsi- 
žvalgė norėdamas įsitikinti, ar niekas nesiklauso jų pokalbio. — Nu- 
manau, kad Hariui dar nieko nesakėte? 

— Nė žodeliu neprasitariau. Sprendžiant iš nemandagaus Ba- 
ringtono elgesio, jam šitai irgi buvo netikėta. 

— Labas vakaras, kapitone Tarantai, — pasisveikino panelė 
Mondei, paliesdama Džekui ranką. Šalia jos stovėjo panelė Tilė. — 
Kaip miela, kad atvykote iš Londono pasižiūrėti savojo protežė. 

— Mieloji mano panele Mondei, — atsakė Tarantas, — Haris 
taip pat ir jūsų protežė; jis labai apsidžiaugs, kad pasižiūrėti jo vai- 
dybos atvykote net iš Kornvalio. 

Panelė Mondei plačiai nusišypsojo; pasigirdo skambutis, kvie- 
čiantis žiūrovus grįžti į savo vietas. 

Visiems vėl susėdus, pakilo uždanga, prasidėjo antras veiks- 
mas, nors šeštoje eilėje akis badė viena tuščia vieta. Mirties scena 
privertė ašaroti tuos, kurie viešai niekada nebuvo išspaudę nė aša- 
rėlės, o panelė Mondei nebuvo taip verkusi nuo tada, kai pradėjo 
keistis Hario balsas. 

Nusileidus uždangai, visi žiūrovai atsistojo kaip vienas. Prie 
scenos krašto rankomis susikibusius Harį su Ema užgriuvo aplodis- 
mentų audra; sveikinimo šūksnius laidė net ir tie suaugę vyrai, kurie 
retai kada reikšdavo jausmus. 

Jiedviem atsigręžus vienam į kitą ir nusilenkus, ponia Baring- 
ton nusišypsojo ir išraudo. 

— Gerasis Dieve, jie nevaidino, — pasakė ji pakankamai garsiai, 
kad išgirstų Džailzas. 

Ta pati mintis šmėstelėjo ir Meisei Klifton, ir Džekui Tarantui, 
aktoriams nė neišėjus nusilenkti paskutinį kartą. 

Ponia Barington, Džailzas ir Violeta nuėjo į užkulisius ieškoti 
Romeo ir Džiuljetos, o šie tebebuvo susikibę už rankų, kol kiti grū- 
dosi norėdami juos pamaloninti komplimentais. 

— Šauniai vaidinai, — pasakė Džailzas, plekšnodamas bičiuliui 
per nugarą. 

— Neblogai, — sutiko Haris, — bet Ema vaidino stebuklingai. 

— Tai kada visa tai nutiko? — sušnabždėjo Džailzas. 

— Viskas prasidėjo Romoje, — prisipažino Haris šelmiškai šyp- 
sodamasis. 

— Kai pagalvoji, paaukojau Karuzo įrašą, ką jau kalbėti apie 
gramofoną, tam, kad jus suvesčiau. 

— Taip pat užmokėjai už pirmojo mūsų pasimatymo pietus. 

— Kur tėtis? — paklausė dairydamasi Ema. 

Violeta jau rengėsi pasakyti seseriai, kas nutiko, kai pasirodė 
kapitonas Tarantas. 

— Sveikinu, mano berniuk, — pasakė jis. — Buvai žavingas. 

— Ačiu, pone, — atsakė Haris, — bet nemanau, kad jau susipa- 
žinote su tikrąja vakaro žvaigžde. 

— Ne, tačiau noriu jus patikinti, jaunoji panele, jog būdamas ke- 
turiasdešimčia metų jaunesnis pašalinčiau visus savo konkurentus. 

— Mano atžvilgiu jūs neturite jokių konkurentų. Haris nuolat 
man pasakoja, kiek daug esate dėl jo padaręs. 

— Visa tai — lazda su dviem galais, — atsakė Džekas; Haris pa- 
matė mamą ir ją apsikabino. 

— Aš taip tavimi didžiuojuosi, — tarė Meisė. 

— Ačiū, mama. Bet leisk man tave supažindinti su Ema Baring- 
ton. — Haris apkabino Emą per liemenį. 

— Dabar suprantu, kodėl jūsų sūnus toks gražus. — Ema pa- 
spausdė Hario mamai ranką. — Norėčiau jus supažindinti su savo 
mama, — pridūrė. 

Apie šį susitikimą Meisė galvojo daugybe metų, tačiau toks sce- 
narijus jai niekada nebuvo šovęs į galvą. Ji baimingai ištiesė Elžbie- 
tai Barington ranką, bet buvo pasveikinta labai šilta šypsena. Iškart 
paaiškėjo, kad šiai poniai nežinomas joks galimas jų ryšys. 

— O čia — ponas Atkinsas, — Meisė pristatė žmogų, kuris per 
spektaklį sėdėjo šalia jos. 

Haris dar niekada nebuvo matęs pono Atkinso. Žvelgdamas į 
mamos kailinius svarstė, ar ponas Atkinsas ir yra toji priežastis, dėl 
kurios jis dabar turi tris poras batų. 

Haris jau rengėsi kažką pasakyti ponui Atkinsui, kai jį nutraukė 
daktaras Pagetas, nekantraujantis vaikiną supažindinti su profeso- 
riumi Henriu Vaildu. Haris akimirksniu prisiminė šią pavardę. 

— Girdėjau, kad Oksforde norite studijuoti anglų literatūrą, — 
pratarė Vaildas. 

— Tik tokiu atveju, jei studijuočiau pas jus, pone. 

Oksfordo Mertono koledžo anglų kalbos ir literatūros profeso- 
rius nežymiai linktelėjo. 

— Jus buvote žavinga, jaunoji panele. 

— Ačiu, pone, — padėkojo Ema. — Ir aš viliuosi, kad galėsiu pas 
jus mokytis, — pridūrė. — Padaviau paraišką kitų metų studijoms 
Somervilyje. 

Džekas Tarantas pažvelgė į Meisę Klifton ir negalėjo nepaste- 
bėti jos akyse pasirodžiusio tikro siaubo. 

— Seneli, — pratarė Džailzas, kai prie jų priėjo kompanijos 
valdytojų pirmininkas. — Man atrodo, tavęs dar nesupažindinau su 
savo bičiuliu Hariu Kliftonu. 

Seras Valteris šiltai paspaudė Hariui ranką, o paskui apsikabi- 
no anūkę. 

— Senukas jumis labai didžiuojasi, — pasakė. 

Džekui ir Meisei buvo iki skausmo aišku, kad šie abu „po nelai- 
minga žvaigžde gimę įsimylėjėliai“ nė nenutuokia apie jų laukian- 
čias bėdas. 

Seras Valteris paliepė savo vairuotojui nuvežti ponią Baring- 
ton ir vaikus į dvarą. Nors Ema triumfavo, jos motina nė nesistengė 
slėpti jausmų, automobiliui riedant slėnio link. Jiems įvažiavus pro 
vartus ir pasukus namų link, Džailzas pastebėjo, kad svetainėje dar 
dega šviesa. 

Kai vairuotojas juos išleido, Elžbieta paliepė Džailzui, Emai ir 
Violetai eiti miegoti tokiu balsu, kokio dar nė vienas iš jų nebuvo gir- 
dėjęs metų metus, o tada nužingsniavo į svetainę. Džailzas su Ema 
nenorom užkopė plačiais laiptais, bet, vos tik mama dingo jiems iš 
akių, atsisėdo ant viršutinio laipto; Violeta klusniai nuėjo į savo kam- 
barį. Džailzas net ėmė svarstyti, ar mama tyčia paliko praviras duris. 

Elžbietai įėjus į kambarį, jos vyras nesivargino atsistoti. Ant 
stalelio šalia jo žmona pamatė pusiau nugertą viskio butelį ir taurę. 

— Neabejoju, kad gali kaip nors paaiškinti nedovanotiną savo 
elgesį. 

— Neprivalau tau aiškinti savo veiksmų. 

— Emai tik šiaip taip pavyko atsigauti po baisaus šio vakaro 
tavo poelgio. 

Baringtonas įsipylė dar vieną taurelę viskio ir išgėrė mauką. 

— Jau pasirupinau, kad Ema kuo greičiau išeitų iš Red Maids' 
mokyklos. Kitą semestrą ji mokysis mokykloje, kuri bus pakanka- 
mai toli; taip garantuosime, kad ji daugiau niekada nebematytų to 
vaikino. 

Ant laiptų sėdinti Ema apsipylė ašaromis. Džailzas ją apsika- 
bino. 

— Ką tau Haris Kliftonas padarė, kad taip gėdingai su juo elgiesi? 

— Ne tavo reikalas. 

— Aišku, kad mano, — stengdamasi išlikti rami kalbėjo Elžbie- 
ta. — Kalbame apie tavo dukters ir tavo sūnaus artimiausią bičiulį. 

Jeigu Ema pamilo Harį, — o man atrodo, kad taip ir yra — nė neži- 
nočiau, ar ji dar galėtų kur nors rasti šaunesnį ir doresnį vaikiną, 
kuriam norėtų atiduoti savo širdį. 

— Haris Kliftonas — šliundros sūnus. Todėl jos vyras ją ir pali- 
ko. Kartoju: Emai niekas neleis bendrauti su tuo benkartu. 

— Einu miegoti, kol nepraradau savitvardos, — pasakė Elžbie- 
ta. — Nė nemanyk, kad tokios būsenos galėsi gultis šalia manes. 

— Nė nemanau gultis šalia tavęs nei tokios, nei kitokios būse- 
nos, — atsakė Baringtonas pildamasis dar vieną taurelę. — Kiek pri- 
simenu, miegamajame man niekada nesi suteikusi jokio malonumo. 

Ema pašoko ir nubėgusi į savo miegamąjį užsirakino duris. 
Džailzas nė nekrustelėjo. 

— Akivaizdu, kad tu girtas, — tarė Elžbieta. — Apie tai pakalbė- 
sime rytą, kai išsiblaivysi. 

— Rytą nebus apie ką kalbėtis, — suvebleno Baringtonas, kai 
žmona išėjo iš kambario. 

Po minutėlės jo galva nusviro ant pagalvės, ir jis pradėjo knarkti. 


Kai kitą rytą prieš pat aštuntą svetainėje Dženkinsas atitraukė 
užuolaidas, visai nenustebo pamatęs pučiantį į akį fotelyje susmu- 
kusį šeimininką, tebevilkintį vakarinį švarką. 

Nuo ryto saulės Baringtonas nubudo. Sumirksėjęs jis pažvelgė 
į liokajų, paskui dirstelėjo į laikrodį. 

— Maždaug po valandos atvažiuos automobilis paimti panelės 
Emos; Dženkinsai, pasirūpink, kad ji būtų susidėjusi daiktus ir pa- 
sirengusi. 

— Panelės Emos nėra, pone. 

— Ką? O kurji? — mėgindamas atsistoti klausinėjo Baringto- 
nas; susverdėjęs jis vėl krito į krėslą. 

— Nenutuokiu, pone. Ji ir ponia Barington išėjo iš namų tuoj 
po vidurnakčio. 

— Kaip manai, kur jos išvyko? — paklausė Haris, kai Džailzas 
jam papasakojo, kas nutiko jiems grįžus į dvarą. 

— Nenumanau, — atsakė Džailzas. — Kai jos išėjo iš namų, mie- 
gojau. Iš Dženkinso išgavau tik tiek, kad tuoj po vidurnakčio taksi 
jos išvažiavo į stotį. 

— Sakai, kai vakar grįžote namo, tavo tėvas buvo girtas? 

— Kaip dūmas; kai rytą nusileidau pusryčiauti, jis dar nebu- 
vo išsiblaivęs. Šaukė ir rėkė ant kiekvieno jam pasipainiojusio. Net 
mėgino mane dėl visko kaltinti. Tada ir nusprendžiau išvažiuoti ir 
pabūti pas senelius. 

— Kaip manai, ar tavo senelis žino, kur jos? 

— Nemanau, kad žino, nors kai papasakojau, kas atsitiko, neat- 
rodė labai nustebęs. Močiutė sakė, kad galėsiu pas juos gyventi tiek, 
kiek norėsiu. 

— Turbūt Bristolyje jų nėra, — pasakė Haris, — jei taksi jos nu- 
važiavo į stotį. 

— Dabar jos gali būti bet kur, — sutiko Džailzas. 

Kurį laiką jiedu abu tylėjo, kol neprakalbo Haris. 

— Galjos jūsų viloje, Toskanoje? 

— Nemanyčiau. Tėtis pirmiausia apie tai ir pagalvotų, todėl ten 
jos ilgai saugios nebūtų. 

— Vadinasi, jos turėtų būti ten, kur tavo tėvui nešautų į galvą 
ieškoti. — Vaikinai vėl nutilo, o paskui Haris tęsė: — Žinau žmogų, 
kuris galėtų žinoti, kur jos. 

— Kas tas žmogus? 

— Senasis Džekas, — atsakė Haris, vis dar neprisiverčiantis jo 
vadinti kapitonu Tarantu. — Žinau, kad jis su tavo mama susidrau- 
gavo; ji tikrai juo pasitiki. 

— Ar žinai, kur jis dabar galėtų būti? 

— Tai žino visi, kas skaito The Times, — su panieka atsakė Haris. 

Džailzas bakstelėjo bičiuliui į ranką. 

— Tai kur jis, visažini? 

— Jis dabar savo kabinete Londone. Jei gerai prisimenu, Soho 
aikštėje. 

— Visada norėjau rasti priežastį vienai dienai ištrūkti į Londo- 
ną, — kalbėjo Džailzas. — Tik gaila, kad namuose palikau visus pi- 
nigus. 

— Ne bėda, — atsakė Haris. — Dabar pinigų turiu kaip šieno. 
Tasai Atkinsas man davė penkis svarus — pasakė, kad juos turėčiau 
išleisti knygoms. 

— Nesirūpink, galiu sugalvoti ir atsarginį planą. 

— Kokį? — viltingai paklausė Haris. 

— Galim pasėdėti ir palaukti, kol Ema tau parašys. 

Dabar jau Hariui atėjo eilė bakstelėti bičiuliui. 

— Puiku, — pasakė. — Bet geriau eikim, kol dar niekas nesuuo- 
dė mūsų ketinimų. 


— Nesu pratęs keliauti trečia klase, — pasakė Džailzas, kai trau- 
kinys pajudėjo iš Temple Meads stoties. 

— Geriau jau pratinkis, kol už viską moku aš, — atsakė Haris. 

— Na, Hari, papasakok, ką dabar veikia tavo bičiulis kapitonas 
Tarantas. Žinau, kad vyriausybė jį paskyrė Piliečių perkėlimo sky- 
riaus direktoriumi; skamba labai įspūdingai, bet tiksliai nežinau, ką 
jis iš tikrųjų veikia. 

— Kuo jį paskyrė, tą jis ir dirba, — kalbėjo Haris. — Jis atsakin- 
gas už būsto paieškas pabėgėliams, ypač toms šeimoms, kurios bėgo 
nuo nacistinės Vokietijos tironijos. Jis sako, jog tęsia tėvo darbą. 

— Puikumėlis tasai tavo bičiulis kapitonas Tarantas. 

— Tu dar nė pusės apie jį nežinai, — pasakė Haris. 

— Prašau parodyti bilietus. 

Beveik visą kelionę vaikinai mėgino išsiaiškinti, kur galėtų būti 
Ema ir ponia Barington, bet, kai traukinys sustojo Padingtono sto- 
tyje, jie dar nebuvo padarę jokių konkrečių išvadų. 

Metro Haris su Džailzu nuvažiavo į Lesterio aikštę, išėjo į die- 
nos šviesą ir pasileido ieškoti Soho aikštės. Jiems keliaujant Vest 
tais ir niekada jam nematytų prekių prikrautomis vitrinomis, kad 
Hariui kartkartėmis tekdavo priminti, ko jie atvyko į Londoną. 

Atėje į Soho aikštę negalėjo nepastebėti nenutrūkstančio susi- 
taršiusių, apdriskusių vyrų, moterų ir vaikų srauto; panarinę galvas 
žmonės tai įeidavo, tai išeidavo pro kitoje aikštės pusėje stūksančio 
didžiulio pastato duris. 

Du jaunuoliai, apsivilkę trumpais švarkeliais, mūvintys pilko- 
mis flanelinėmis kelnėmis ir pasiriše kaklaraiščius, prie tos aplinkos 
keistai nederėjo; jie įėjo į didįjį pastatą ir nužingsniavo dirsčiodami 
į rodykles, kurios nuvedė į trečią aukštą. Keli pabėgėliai pasitraukė 
ir juos praleido, turbūt pamanę, kad jie čia atvyko spręsti kokių nors 
valdiškų klausimų. 

Džailzas ir Haris atsistojo prie direktoriaus kabineto, ilgos eilės 
gale; taip jie būtų galėję prastovėti kiaurą dieną, jei išėjusi sekretorė 
nebūtų jų pastebėjusi. Ji priėjo tiesiai prie Hario ir paklausė, ar jis 
atvyko aplankyti kapitono Taranto. 

— Taip, — atsakė Haris. — Jis — senas mano bičiulis. 

— Žinau, — pratarė moteris. — Iškart jus pažinau. 

— Kaip? — nesuprato Haris. 

— Ant stalo jis turi jūsų nuotrauką, — atsakė ji. — Eikite paskui 
mane. Kapitonas Tarantas apsidžiaugs jus pamatęs. 

Kai pamatė į kabinetą įeinančius du berniukus, Senojo Džeko 
veidas nušvito — jam reikėtų liautis apie juos galvojus kaip apie ber- 
niukus; dabar jie — jauni vyrukai. 

— Kaip gera judu matyti, — pasakė pašokdamas iš už stalo ir 
juos sveikindamas. — Nuo ko bėgate šįkart? — paklausė šypsoda- 
masis. 

— Nuo mano tėvo, — tyliai atsakė Džailzas. 

Senasis Džekas perėjo kambarį, uždarė duris ir pasodino abu 
jaunuolius ant nepatogios sofos. Prisitraukęs kėdę jis įdėmiai klau- 
sėsi, kaip jie klojo viską, kas nutiko po vakar vakaro, po jų susitikimo 
spektaklyje. 

— Aš, aišku, mačiau, kaip tavo tėvas eina iš salės, — kalbėjo 
Džekas, — bet man niekada nebūtų šovę į galvą, kad jis galėtų taip 
siaubingai pasielgti su tavo mama ir seseria. 

— Ar numanote, kur jos dabar galėtų būti, pone? — paklausė 
Džailzas. 

— Ne. Bet, jei reikėtų atspėti, sakyčiau, jos apsistojo pas tavo 
senelį. 

— Ne, pone, rytą buvau pas senelį; net jis nežino, kur jiedvi yra. 

— Nepasakiau, pas kurį senelį, — atsakė Džekas. 

— Pas lordą Harvį? — klausinėjo Haris. 

— Galėčiau lažintis, — atsakė Džekas. — Su juo jos jaustųsi sau- 
gios ir ramios; jos žinotų, kad Baringtonui tektų labai gerai pagalvo- 
ti, prieš vykstant jų parsivežti. 

— Bet, kiek žinau, senelis turi mažiausiai tris namus, — kalbėjo 
Džailzas. — Net nežinočiau, kur reikėtų pradėti ieškoti. 

— Koks aš kvailys, — pratarė Haris. — Gerai žinau, kur jis. 

— Tikrai? — nustebo Džailzas. — Kur? 

— Savo grafystės dvare, Škotijoje. 

— Kalbi taip, tarsi gerai žinotum, — pasakė Džekas. 

— Taip kalbu, nes praėjusią savaitę jis parašė Emai laiškelį, ku- 
riame aiškino, kodėl negali ateiti pažiūrėti mokyklos spektaklio. Ro- 
dos, jis kasmet gruodį ir sausį praleidžia Škotijoje. Bet, prakeikimas, 
nelabai prisimenu adreso. 


Jeffrey Archer +» Tik laikas parodys 


— Malgelrio pilis, netoli Malgelrio, Aukštikalnėse, — pasakė 
Džailzas. 

— Labai įspūdinga, — pratarė Džekas. 

— Nelabai, pone. Tiesiog jau daugelį metų antrąją Kalėdų dieną 
mama man liepia rašyti padėkos laiškus visiems giminaičiams. Bet, 
kadangi niekada nesu buvęs Škotijoje, nenutuokiu, kur ta pilis yra. 

Senasis Džekas atsistojo ir nuo lentynos už stalo paėmė didelį 
atlasą. Abėcėlinėje rodyklėje susirado Malgelrį, pravertė kelis pusla- 
pius ir padėjo knygą ant stalo priešais Džailzą. Pirštu vesdamas nuo 
Londono iki Škotijos jis pasakė: 

— Jums teks per naktį traukiniu važiuoti į Edinburgą, o paskui, 
persėdus į vietinį traukinį, keliauti į Malgelrį. 

— Nemanau, kad tokiai kelionei mums dar liko pinigų, — pa- 
žvelgęs į piniginę pratarė Haris. 

— Vadinasi, man teks judviem duoti geležinkelio kuponus, 
taip? — pratarė Džekas. 

Jis atidarė stalčių, išėmė storą tamsiai geltoną bloknotą ir iš- 
plėšė du puslapius — dokumento formas. Jas užpildęs pasirašė ir 
uždėjo antspaudą. 

— Kad ir kaip būtų, — pridūrė, — jūs tikrai esate niekam nepri- 

— Ačiū, pone, — dėkojo Džailzas. 

— Ir dar vienas — paskutinis — patarimas, — pasakė Senasis 
Džekas stodamasis iš už stalo. — Hugas Baringtonas ne iš tų, ku- 
riems patinka, kai jiems priešinamasi; nors tikrai esu įsitikinęs, kad 
jis nepadarys nieko, kas supykdytų lordą Harvį, šitai nebūtinai turi 
būti taikoma tau, Hari. Todėl pasisaugok, iki atsidursi Malgelrio pi- 
lyje. Jei kada pamatysi šlubčiojantį žmogų, — pridūrė, — būk labai 
apdairus, saugokis jo. Jis dirba Džailzo tėvui. Jis gudrus ir išradin- 
gas, o svarbiausia — ištikimas tik savo samdytojui ir niekam kitam. 

Džailzas ir Haris vėl buvo nuvesti į trečios klasės vagoną, bet 
jiedu buvo taip pavargę, kad nepaisydami visą naktį varstomų va- 
gono durų, bėgiais bildančių ratų ir vienodomis laiko atkarpomis 
pasigirstančių traukinio švilpukų miegojo kuo geriausiai. 

Kai kelios minutės prieš šeštą traukinys įriedėjo į Niukaslą, 
Džailzas kruūptelėjęs nubudo. Jis pažvelgė pro langą ir buvo pasvei- 
kintas blausios, pilkos dienos ir ištisų gretų kareivių, laukiančių, ko! 
galės įlipti į traukinį. Seržantas atidavė pagarbą leitenantui, kuris 
neatrodė vyresnis už Džailzą, ir paklausė: „Leidžiama lipti į trauki- 
nį, pone?“ Jaunasis vyriškis taip pat atidavė pagarbą ir minkštesniu 
balsu atsakė: „Lipkite, seržante“; kareiviai pradėjo plūsti į traukinį. 

Visur tvyranti karo grėsmė ir klausimas, ar juodviem su Hariu 
teks užsivilkti uniformą taip ir neišnaudojus progos patekti į Oks- 
fordą, Džailzui nuolat nedavė ramybės. Jo dėdė Nikolas, kurio jis 
niekada nepažinojo, buvo toks pats karininkas kaip ir tas jaunuolis 
perone; jis vadovavo būriui ir buvo nukautas Ipre. Džailzas svars- 
tė, kaip vadintųsi mūšio laukai, vėliau kasmet pagerbiami aguonų 
puokštėmis, jeigu kiltų dar vienas Didysis karas, baigsiantis visus 
karus. 

Jo mintys išsiblaškė vagono lange pamačius šmėstelint šešė- 
lį. Džailzas atsisuko, bet silueto jau nebebuvo. Ar kapitono Taranto 
įspėjimai įaudrino jo vaizduotę, ar tai — tik sutapimas? 

Džailzas pažvelgė į Harį, kuris vis dar saldžiai miegojo, nors, 
kita vertus, jis turbūt nebuvo miegojęs jau dvi naktis iš eilės. Trauki- 
niui atvykus į Beriką prie Tvido, Džailzas pamatė pro jų kupė praei- 
nantį tą patį žmogų. Vos dirstelėjęs jis dingo; ne, tai — ne sutapimas. 
Ar jis tikrina, kurioje stotyje jiedu išlips? 

Haris pagaliau nubudo, pamirksėjo ir pasirąžė. 

— Labai išalkau, — pasakė. 

Džailzas pasilenkęs sušnabždėjo: 

— Man atrodo, traukinyje yra žmogus, kuris mus seka. 

— Kodėl taip manai? — staiga visai išsibudinęs paklausė Haris. 

— Vis tas pats žmogus per dažnai vaikšto pro mūsų kupė. 

— Prašau parodyti bilietus! 

Džailzas ir Haris parodė kontrolieriui kuponus. 

— Kiek laiko traukinys stovi kiekvienoje stotyje? — paklausė 
Džailzas, kai kontrolierius pažymėjo kuponus. 

— Na, viskas priklauso nuo to, ar į konkrečią stotį atvykstame 
laiku, ar ne, — kiek nuvargusiu balsu atsakė kontrolierius, — bet 
kompanijos nuostatuose parašyta, kad nevalia stovėti trumpiau nei 
keturias minutes. 

— Kokia kita stotis? — paklausė Džailzas. 

— Danbaras. Ten turėtume atvykti maždaug po trisdešimties 
minučių. Bet jūs turite kuponus iki Malgelrio, — pridūrė kontrolie- 
rius, prieš išeidamas į kitą kupė. 

— Apie ką čia kalbėjai? — nesuprato Haris. 

— Mėginu išsiaiškinti, ar mus tikrai seka, — atsakė Džailzas, — 
beje, vykdant mano planą reikės ir tavo pagalbos. 

— Koks vaidmuo man teks šįkart? — sėdėdamas ant sėdynės 
kraštelio paklausė Haris. 

— Aišku, kad ne Romeo. Kai traukinys sustos Danbare, noriu, 
kad išliptum, o aš stebėsiu, ar tavęs niekas neseka. Kai tik atsidursi 
perone, kuo greičiau eik prie bilietų tikrinimo užkardos, tada apsi- 
gręžk, eik į laukiamąją salę ir nusipirk puodelį arbatos. Nepamiršk, 
turi tik keturias minutes ir privalai spėti grįžti, kol traukinys nepa- 
judėjo. Kad ir ką darytum, nesigręžiok, nes tada jis supras, kad jį 
pastebėjom. 

— Bet jei mus kas nors seka, jis tikrai labiau domėsis tavimi, o 
ne manimi. 

— Nemanau, tikrai ne, jei kapitonas Tarantas teisus, nes nujau- 
čiu, kad tavo draugas žino daugiau nei sakosi žinąs. 

— Šitai manes, savaime suprantama, neguodžia, — atsakė Haris. 

Po pusvalandžio traukinys truktelėjęs sustojo Danbaro stotyje. 
Haris atidarė vagono duris, išlipo, išėjo į peroną ir patraukė prie iš- 
ėjimo. 

Džailzas tik akies krašteliu spėjo pamatyti paskui Harį nusku- 
bantį vyriškį. 

— Pričiupau, — tarė sau Džailzas, tada atsilošė ir užsimerkė ne- 
abejodamas, jog supratęs, kad Haris išlipo tik nusipirkti arbatos, vy- 
riškis mes akį ir į jį — mat norės įsitikinti, ar jis tebesėdi traukinyje. 

Kai Haris grįžo į kupė nusipirkęs šokoladuką, Džailzas atsimerkė. 

— Na, — paklausė Haris, — ar ką nors pamatei? 

— Tikrai taip. Tiesą sakant, jis jau grįžta į traukinį. 

— Kaip jis atrodo? — klausinėjo Haris stengdamasis nuslėpti 
jaudulį. 

— Mačiau tik akimirką, bet, sakyčiau, jam kokie keturiasde- 
šimt, jis kiek aukštesnis nei šešių pėdų, gerai apsirengęs, apsikirpęs 
ežiuku. Negali nepastebėti šlubčiojimo. 

— Vadinasi, Šerlokai, dabar jau žinome, su kuo susidūrėme; o 
kas toliau? 

— Pirma, Vatsonai, svarbu nepamiršti, kad turime kelis priva- 
lumus. 

— Nepasakyčiau nė vieno, — atrėmė Haris. 

— Na, pirmiausia, žinome, jog esame sekami, bet jis nežino, kad 
žinome. Taip pat žinome, kur vykstame, o jis, savaime suprantama, 
nežino. Taip pat esame miklūs, daugiau nei perpus už jį jaunesni. 
Kadangi jis šlubas, nebus labai greitas. 

— Visai neblogai mąstai, — atsakė Haris. 

— Man įgimta visada įžvelgti savo pranašumus, — kalbėjo 
Džailzas. — Aš — visai kaip tėvas. 

Kai traukinys sustojo Edinburgo Vaverlio stotyje, Džailzas tu- 
ziną kartų peržvelgė drauge su Hariu sumanytą planą. Jie išlipo iš 
vagono ir neskubėdami patraukė peronu prie bilietų tikrinimo už- 
kardos. 

— Tik nesumanyk grežiotis, — duodamas patikrinti kuponą pa- 
sakė Džailzas ir nuėjo prie taksi laukiančių žmonių būrelio. 

— Į „Royal“ viešbutį, — pasakė Džailzas taksistui. — Gal galėtu- 
mėte mus įspėti, jei iš paskos važiuos ir kitas taksi automobilis? — 
pridūrė jis prieš atsisėsdamas į galą šalia Hario. 

— Gerai, — pratarė taksistas, pajudėjo iš taksi eilutės ir įsuko į 
gatvę. 

— Iš kur žinai, kad Edinburge yra „Royal“ viešbutis? — paklau- 
sė Haris. 

— Toks viešbutis yra kiekviename mieste. 

Po kelių minučių taksistas pasakė: 

— Gerai nematau, bet man atrodo, kad įkandin mūsų, visai ne- 
daug atsilikdamas, važiuoja kitas taksi. 

— Gerai, — atsakė Džailzas. — Kiek kainuos nuvažiuoti iki „Ro- 
val“ viešbučio? 

— Du šilingus, pone. 

— Duosiu keturis, jei sugebėsite nuo to taksi pasprukti. 

Vairuotojas tuoj pat spustelėjo greičio pedalą; abu keleiviai 
prisiplojo prie sėdynės atlošo. Džailzas akimirksniu atsigavo ir pro 
galinį langą pamatė, kad iš paskos važiuojantis taksi irgi padidino 
greitį. Jie išlošė šešiasdešimt ar septyniasdešimt jardų, bet Džailzas 
suprato, kad ilgai tokiu pranašumu nesidžiaugs. 

— Vairuotojau, artimiausiu metu pasukite kairėn ir tada minu- 
tėlę sumažinkite greitį. Kai mes iššoksime, jūs ir toliau važiuokite į 
„Royal“ viešbutį ir nesustokite, kol jo neprivažiuosite. 

Vairuotojas ištiesė ranką. Haris įdėjo jam į delną du florinus. 

— Kai iššoksiu, — kalbėjo Džailzas, — šok paskui mane, o pas- 
kui daryk tą patį, ką darysiu aš. 

Haris linktelėjo. 

Taksi pasuko už kampo, akimirką sumažino greitį, tada Džail- 
zas atidarė dureles. Jis šoko ant šaligatvio, pargriuvo, greitai atsi- 
stojo, mikliai nėrė į artimiausią parduotuvę ir ten iškart parpuolė 
ant grindų. Haris nedelsdamas šoko iš paskos, užtrenkė dureles ir, 
vos spėjus taksi automobiliui dingti už kampo, jau gulėjo ant grindų 
šalia savo draugo. 

— Kuo galėčiau padėti, ponai? — paklausė rankomis į šonus 
įsisprendusi pardavėja, žvelgdama į du ant grindų sukniubusius jau- 
nus vyrukus. 

— Jūs jau padėjote, — atsakė Džailzas stodamasis ir šiltai jai 
nusišypsodamas. 

Jis pasivalė drabužius, padėkojo ir netaręs nė žodžio išėjo iš 
parduotuvės. Haris atsistojęs atsidūrė tiesiai prieš manekenę liaunu 
liemeniu, aptemptą tik korsetu. Jis skaisčiai nuraudo, išbėgo iš par- 
duotuvės ir pasivijo draugą. 

— Nemanau, kad tasai šlubis nakčiai apsistos „Royal“ viešbuty- 
je, — pasakė Džailzas, — todėl geriau nedelskime. 

— Pritariu, — tarė Haris, kol Džailzas stabdė kitą taksi. — Į Va- 
verlio stotį, — pasakė jis, prieš įsitaisydamas gale. 

— Kur viso to išmokai? — paklausė susižavėjęs Haris, kai jie 
riedėjo atgal į stotį. 

— Matai, Hari, jei nori žinoti, kaip keliauti po Škotiją, kai tave 
persekioja klastingas priešas, turi mažiau skaityti Džozefo Konrado 
ir truputį daugiau — Džono Bačano. 

Kelionė į Malgelrį buvo kur kas ilgesnė ir ne tokia jaudinanti 
kaip kelionė į Edinburgą, ir dabar jau tikrai šlubio niekur nebuvo nė 
kvapo. Kai garvežys pagaliau atitempė keturis vagonus ir du kelei- 
vius į mažą stotelę, saulė jau buvo pasislėpusi už aukščiausio kalno. 
Jiedviem išlipus iš paskutinio tą dieną traukinio, stoties viršininkas 
stovėjo prie išėjimo ir norėjo patikrinti jų bilietus. 

— Ar galime tikėtis nusičiupti taksi? — padavęs kuponus pa- 
klausė Džailzas. 

— Ne, pone, — atsakė stoties viršininkas. — Apie šeštą Džokas 
eina namo gerti arbatos; jo nebus gerą valandą. 

Džailzas ilgokai mąstė, ar verta stoties viršininkui aiškinti Džo- 
ko veiksmų logiką, o paskui paklausė: 

— Tada gal būsite toks malonus ir mums patarsite, kaip nusi- 
gauti iki Malgelrio pilies? 

— Jums teks eiti pėsčiomis, — paslaugiai atsakė stoties virši- 
ninkas. 

— O į kurią puse eiti? — stengdamasis nerodyti susierzinimo 
klausinėjo Džailzas. 

— Kokias tris mylias štai į tą pusę, — atsakė vyriškis, rodyda- 
mas į kalną. — Nepraeisite nepastebėję. 

„Į tą pusę“ ir buvo vienintelė „tiksli“ stoties viršininko informa- 
cija, nes po daugiau nei valandos žygio aplinkui tvyrojo gūdi tamsa 
ir niekur nesimatė jokios pilies. 

Džailzas jau nerimavo, kad pirmąją naktį aukštumose jiems 
teks miegoti laukuose, avių bandos draugijoje, bet galiausiai Haris 
sušuko: 

— Štai kur ji! 

Džailzas pažvelgė pro balzganą rūką ir, nors neišvydo pilies 
kontūrų, apsidžiaugė pamatęs kelių langų skleidžiamą mirgančią 
šviesą. Jie stumėsi pirmyn, kol priėjo masyvius kaltinės geležies 
vartus; vartai nebuvo užrakinti. Jiems žingsniuojant ilga alėja Džail- 
zas girdėjo lojant, bet nematė jokių šunų. Maždaug dar už mylios 
jie priėjo per griovį nutiestą tiltą, o kitoje griovio pusėje — sunkias 
ąžuolines duris, kurios neatrodė laukiančios nepažįstamų svečių. 

— Leisk kalbėti man, — pasakė Džailzas, kai jiedu vargais nega- 
lais įveikė tiltą ir sustojo prie durų. 

Džailzas tris kartus pabeldė kumščiu, ir po kelių akimirkų du- 

rys atsidarė, o už jų stovėjo milžinas, apsivilkęs kiltu, tamsiu švarku, 
baltais marškiniais ir pasirišęs baltą varlytę. 

Vyriausiasis ekonomas nužvelgė prieš jį stovinčius išvargusius, 
susitaršiusius atklydėlius. 

— Gerą vakarą, ponaiti Džailzai, — pasisveikino jis, nors Džail- 
zas net akyse nebuvo šio žmogaus matęs. — Lordas jūsų laukė; jam 
būtų malonu, jei kartu su juo pavakarieniautumėte. 


40 


Džailzas ir Haris Kliftonas pakeliui į Malgelrį 
TŠK 
Turėtų atvykti apie šeštą 
TŠK 


Lordas Harvis padavė Džailzui telegramą ir sukikeno. 

— Atsiuntė bendras mūsų draugas kapitonas Tarantas. Tik su- 
klydo laiką. 

— Visą kelią nuo stoties turėjome eiti pėsti, — protestavo Džail- 
zas, nutaikęs progą tarp kąsnių. 

— Taip, svarsčiau, ar atvykus paskutiniam traukiniui nereikėtų 
pasiųsti jums automobilio, — atsakė lordas Harvis, — bet kas geriau 
sužadins apetitą, jei ne gaivinančios Škotijos aukštumos. 

Haris nusišypsojo. Jiems atėjus vakarieniauti jis, galima sakyti, 
dar nebuvo prataręs nė žodžio; kadangi Ema buvo pasodinta kita- 
me stalo gale, jam teko tenkintis kartkartėmis mestais ilgesingais 
žvilgsniais svarstant, ar jiems teks pabūti vieniems dviem. 

Pirmasis patiekalas — tiršta škotiška sriuba, kurią Haris kiek 
per greitai baigė valgyti, bet kai Džailzui buvo įpilta antra lėkštė, jis 
taip pat sutiko pakartoti. Haris būtų paprašęs ir trečios lėkštės, jei 

visi kiti nebūtų priversti tęsti mandagaus pokalbio ir laukti, kol jis su 
Džailzu baigs sriubą ir bus galima atnešti antrąjį patiekalą. 

— Jums nebereikia nerimauti dėl to, kad kiti spėlios, kur dingo- 
te, — pasakė lordas Harvis, — nes aš jau išsiunčiau telegramas serui 
Valteriui ir poniai Klifton ir juos patikinau, kad abu esate saugūs ir 
gerai laikotės. Tik nesivarginau rašyti tavo tėvui, Džailzai, — pridūrė 
ir daugiau šios temos nebeplėtojo. 

Džailzas pažvelgė į mamą ir pamatė, kaip ji kiečiau sučiaupia 
lūpas. 

Po kelių akimirkų atsilapojo valgomojo durys ir įžengė keli livrė- 
jomis apsivilkę tarnai; jie mikliai surinko sriubos lėkštes. Paskui įžen- 
gė dar trys tarnai, nešini sidabro padėklais su, kaip Hariui pasirodė, 
šešiais mažais viščiukais. 

— Tikiuosi, tau patiks kurapkos, ponaiti Kliftonai, — pratarė 
lordas Harvis, pirmasis žmogus, kuris į jį kreipėsi „ponaiti“, kai Ha- 
riui buvo patiektas paukštis. — Pats šįryt nušoviau. 

Haris nesumetė, ką derėtų atsakyti. Jis žiūrėjo, kaip Džailzas 
ima peilį su šakute, kaip smulkiais gabalėliais pjausto paukštieną, 
atgaivindamas pirmos vakarienės Šv. Bedos mokykloje prisimini- 
mus. Kai kitų lėkštės jau buvo tuščios, Haris sėdėjo teprarijęs kokius 
tris kąsnelius; jis svarstė, kokio amžiaus turėtų sulaukti, kad išdrįstų 
pasakyti: „Ne, ačiū, mieliau suvalgyčiau dar vieną lėkštę sriubos.“ 

Reikalai kiek pasitaisė, kai vidury stalo buvo padėta didžiulė 
įvairiausių vaisių lėkštė; kai kurių vaisių Haris nė nebuvo matęs. Jis 
norėjo paklausti šeimininkų tų vaisių pavadinimų ir sužinoti, kokio- 
se šalyse jie auga, bet prisiminė pirmą matytą bananą ir tada pada- 
rytą didelę klaidą. Todėl pasitenkino kartodamas Džailzo judesius, 
atidžiai stebėdamas, kurį vaisių jis lupa, kurį pjausto, o kurį tiesiog 
ima ir drąsiai kanda. 

Hariui baigus valgyti, priėjo tarnas ir padėjo šalia jo lėkštės du- 
benėlį su vandeniu. Haris jau buvo beimąs dubenėlį atsigerti, kai 

pamatė, kad ledi Harvi į savo dubenį murkteli pirštus, o po kelių aki- 
mirkų tarnas jai paduoda drobinę servetėle rankoms nusišluostyti. 
Haris irgi pamerkė pirštus į vandenį; tarsi mostelėjus burtų lazdele, 
iškart atsirado ir servetėlė. 

Po vakarienės moterys nuėjo į svetainę. Haris irgi norėjo eiti 
kartu, kad pagaliau galėtų pasišnekučiuoti su Ema ir jai papasakoti, 
kas nutiko nuo tada, kai ji nusinuodijo. Bet vos jai išėjus iš kambario 
siūlyti jo šviesybei cigarą; kitas tarnas jam įpylė didelį stiklą konjako. 

Nurijęs gurkšnelį lordas linktelėjo, ir Džailzui su Hariu taip pat 
buvo atneštos taurės. Liokajus uždarė cigarų dėžutę ir įpylė vaiki- 
nams brendžio. 

— Na, — pratarė lordas Harvis, išleidęs du ar tris prabangaus 
dūmo kamuolius. — Ar gerai supratau, kad judu ketinate studijuoti 
Oksforde? 

— Dėl Hario galima lažintis, — atsakė Džailzas, — bet man per 
vasarą reikės surinkti porą šimtukų ir dar, pageidautina, pelnyti 
šimtuką „Lord“ stadione; gal tada egzaminuotojai praleis pro akis 
mano trūkumus. 

— Džailzas labai kuklus, pone, — pasakė Haris. — Jis turi tokias 
pačias galimybes sulaukti kvietimo studijuoti kaip ir aš. Kad ir kaip 
būtų, jis — ne tik kriketo kapitonas; jis — visos mokyklos seniūnas. 

— Na, jei jums pasiseks, galiu patikinti, kad jūsų laukia treji lai- 
mingiausi metai visame gyvenime. Jeigu tik Herr Hitler nebus toks 
kvailas ir nereikalaus pakartoti praužusio karo, veltui tikėdamasis 
pakeisti ankstesnį rezultatą. 

Visi trys vyriškiai pakėlė taures; Haris pirmą kartą paragavo 
brendžio. Skonis jam nepatiko; Haris svarstė, ar būtų nemandagu, 
jei jis gėrimo nebaigtų, bet jam į pagalbą suskubo lordas Harvis. 

— Gal mums jau metas eiti pas ponias, — ištuštinęs taurę pa- 
sakė jis. 

Lordas užgesino cigarą, atsistojo ir išėjo iš valgomojo nelauk- 
damas, kol kas nors jam pritars ar paprieštaraus. Abu jaunuoliai nu- 
sekė koridoriumi iš paskos ir įžengė į svetainę. 

Lordas Harvis atsisėdo šalia Elžbietos, Džailzas pamerkė Ha- 
riui akį ir prisiartino prie močiutės. Haris atsisėdo ant sofos šalia 
Emos. 

— Kaip miela, Hari, kad sukorei tokį kelią ir atvažiavai, — palie- 
tusi jam ranką pasakė Ema. 

— Man labai gaila dėl to, kas nutiko po spektaklio. Viliuosi, ne 
aš buvau pagrindinė visų bėdų priežastis. 

— Ir kaipgi galėtum būti dėl to kaltas, Hari? Niekada nieko nesi 
padaręs, dėl ko mano tėvas būtų galėjęs taip su mama kalbėtis. 

— Bet jokia paslaptis, kad tavo tėvas mano, jog mums nederėtų 
būti kartu; net scenoje. 

— Pakalbėkime apie tai rytoj rytą, — sušnabždėjo Ema. — Ga- 
lėsime ilgam išeiti į kalnus pasivaikščioti vieni patys; mus girdės tik 
aukštumose besiganantys gyvuliukai. 

— Labai to lauksiu, — atsakė Haris. 

Jis labai norėjo paimti ją už rankos, bet jų pusėn nuolat žvilg- 
čiojo per daug akių. 

— Judu, vaikinai, turėtumėte būti labai pavargę po tokios sun- 
kios kelionės, — pratarė ledi Harvi. — Jums derėtų eiti miegoti, o 
rytoj susitiksime per pusryčius. 

Haris nenorėjo eiti miegoti; jam norėjosi likti su Ema ir pa- 
mėginti išsiaiškinti, ar ji sužinojo, kodėl jos tėvas taip priešinasi 
jų draugystei. Tačiau Džailzas nedelsdamas atsistojo, pabučiavo į 
skruostą močiutę ir mamą, pasakė „labanakt“ ir išėjo, nepalikdamas 
Hariui jokio kito pasirinkimo, kaip tik sekti iš paskos. Pasilenkęs 
Haris pabučiavo Emą į skruostą, padėkojo šeimininkams už nuosta- 
bų vakarą ir išėjo iš kambario paskui draugą. 

Eidamas koridoriumi Haris sustojo pasigrožėti paveikslu, ku- 
riame dailininkas Peplo buvo pavaizdavęs vazą su vaisiais, ir tada 

iš svetainės išpuolė Ema, apsikabino jo kaklą ir švelniai pabučiavo 
į lūpas. 

Džailzas ir toliau lipo laiptais dėdamasis nieko nematąs, o Ha- 
ris nenuleido akių nuo svetainės durų. Išgirdusi, kad durys atsidaro, 
Ema pasitraukė. 

— Labanaktis, labanaktis, išsiskyrimas — liūdesys saldus, — su- 
šnabždėjo ji. 

— Linkėsiu tau labos nakties, kol rytas vėl nubus, — atsakė Haris. 


— Kur judu susiruošėte? — paklausė Elžbieta Barington, po 
pusryčių išėjusi iš valgomojo. 

— Ketiname įkopti į Kouveno uolą, — atsakė Ema. — Mūsų ne- 
laukite, nes gali būti, kad niekada nebepasimatysime. 

Emos mama nusijuokė. 

— Tik šiltai apsirenkite, nes aukštumose peršąla net avys. — Ji 
palaukė, ko! Haris uždarys duris, o tada pridūrė: — Džailzai, senelis 
nori, kad dešimtą ateitum į jo kabinetą. 

Mamos žodžiai nuskambėjo ne kaip prašymas, o kaip paliepimas. 

— Gerai, mama, — atsakė jis prieš pažvelgdamas pro langą ir įsi- 
žiūrėdamas, kaip Haris su Ema žingsniuoja taku Kouveno uolos link. 

Jiems nutolus vos per kelis jardus, Ema paėmė Harį už ran- 
kos. Kai porelė pasuko už kampo ir dingo už tankiai suaugusių pušų, 
Džailzas nusišypsojo. 

Vestibiulyje pradėjo mušti laikrodis, ir Džailzas pasileido ko- 
ridoriumi, kad iki dešimto dūžio būtiniausiai atsidurtų senelio ka- 
binete. Vos jam įžengus į kambarį, seneliai ir mama liovėsi kalbėję. 
Akivaizdu, kad jie jo laukė. 

— Sėskis, mielas berniuk, — paragino senelis. 

— Ačiū, sere, — atsakė Džailzas ir atsisėdo ant kėdės tarp ma- 
mos ir močiutės. 

— Manyčiau, visa tai būtų tiksliausia pavadinti posėdžiu iški- 
lusiai problemai spręsti, — pratarė lordas Harvis, sėdėdamas odi- 
niame krėsle aukštu atlošu, tarsi kreiptųsi į kokios nors tarybos na- 
rius. — Pamėginsiu visiems išdėstyti, kaip kas yra, o tada nuspręsi- 
me, kokių turėtume imtis veiksmų. 

Džailzas jautėsi pamalonintas, kad senelis jį laiko visateisiu šei- 
mos tarybos nariu. 

— Vakar vakare skambinau serui Valteriui. Jis buvo taip pat 
pasibaisėjęs Hugo elgesiu spektaklio metu, kaip ir aš, kai Elžbieta 
man viską papasakojo, be to, man dar teko jam išdėstyti, kas nutiko, 
kai ji grįžo į dvarą. 

Džailzo mama panarino galvą, bet tėvo nepertraukė. 

— Aš jam savo ruožtu papasakojau, kad ilgai kalbėjausi su duk- 
ra, ir, mūsų manymu, yra tik du sprendimai. 

Džailzas atsilošė kėdėje, bet atsipalaiduoti jam nepavyko. 

— Labai aiškiai pasakiau Valteriui, jog jei Elžbieta svarstys gali- 
mybę grįžti į dvarą, Hugas turės laikytis kelių sąlygų. Pirmiausia jis 
privalės labai aiškiai atsiprašyti už pasibaisėtiną savo elgesį. 

Džailzo močiutė linkčiojo pritardama. 

— Antra — jis niekada, kartoju, niekada nesiūlys Emai mesti 
mokyklos, o ateityje kiek įmanydamas palaikys jos pastangas pelny- 
ti vietą Oksforde. Dievas mato, jaunam žmogui šiandien itin sunku 
baigti aukštąjį mokslą, o moterims to padaryti beveik neįmanoma. 
Trečiasis, svarbiausias, reikalavimas, kurio tikrai tvirtai laikysiuo- 
si — jis privalės mums visiems paaiškinti, kodėl taip pasibaisėtinai 
elgiasi su Hariu Kliftonu. Įtariu, šitai turėtų būti kažkaip susiję su 
Hario dėdės vagyste iš Hugo kabineto. Tėvo nuodėmės — vienas 
dalykas, bet dėdės... Nenoriu tikėti, kad jis nepritaria Kliftono ben- 
dravimui su jo vaikais tik todėl, kaip pats nuolat tvirtina Elžbietai, 
kad Hario tėvas buvo dokininkas, o motina — padavėja. Gal Hugas 
pamiršo, kad mano tėvas pripuolamai dirbdavo vyno prekeivių fir- 

mos kontoroje, o jo senelis metė mokyklą būdamas dvylikos ir dir- 
bo dokuose, kaip ir jaunojo Kliftono tėvas; jeigu kas pamiršo, galiu 
priminti, jog aš — pirmasis lordas Harvis visoje giminėje, ir titulas 
menkai ką gali pakeisti. 

Džailzas norėjo pasveikinti senelį džiaugsmingais šūksniais. 

— Tikriausiai visi pastebėjome, — tęsė lordas Harvis, — ką Ema 
ir Haris vienas kitam jaučia, ir tai nenuostabu, nes jiedu abu — iš- 
skirtiniai jauni žmonės. Jei bėgant laikui jų jausmai sužydės, mudu 
su Viktorija būsime patys laimingiausi pasaulyje. Beje, Valteris šiuo 
klausimu man visiškai pritaria. 

Džailzas nusišypsojo. Jam patiko mintis, jog Haris gali tapti jų 
šeimos nariu, nors ir nemanė, kad tėvas kada nors galėtų su tuo su- 
sitaikyti. 

— Pasakiau Valteriui, — tęsė senelis, — kad jei Hugas negebės 
su šiomis sąlygomis susitaikyti, Elžbietai nieko kita neliks, kaip tik 
nedelsiant pradėti skyrybų procesą. Man taip pat teks išeiti iš Ba- 
ringtono kompanijos tarybos ir viešai paskelbti apie tokį mano poel- 
gį nulėmusias priežastis. 

Šitai Džailzą nuliūdino, nes jis žinojo, kad nė vienoje jų giminės 
šeimoje dar niekada nėra buvę jokių skyrybų. 

— Valteris mielai sutiko po kelių dienų man paskambinti, kai 
bus viską su sūnumi aptaręs; jis iškart mane patikino, jog Hugas jau 
pažadėjo nebegerti; dar sakė, kad Hugas nuoširdžiai gailisi. Norė- 
čiau baigti visiems primindamas: visa tai — šeimos reikalai, todėl 
jokiu būdu šių klausimų nederėtų aptarinėti su pašaliniais. Tikėki- 
mės, šitai — tik nemalonus incidentas, kuris bus greitai užmirštas. 


Kitą rytą paskambino Džailzo tėvas ir pareiškė norįs pasikal- 
bėti su sūnumi. Jis uoliai atsiprašinėjo Džailzo, kad jį kaltino tuo, 
dėl ko pats buvo kaltas. Meldė sūnų padaryti viską, kas įmanoma, 
kad įtikintų motiną ir Emą grįžti į Glosteršyrą ir kad Kalėdas jie visi 

atšvęstų dvare. Jis, kaip ir jo uošvis, vylėsi, jog šis incidentas bus 
greitai pamirštas. Apie Harį Kliftoną neužsiminė. 


41 


Kai jie išlipo iš traukinio Temple Meads stotyje, Džailzas su 
mama laukė automobilyje, kol Ema atsisveikins su Hariu. 

— Jie devynias dienas buvo kartu, — pasakė Džailzas. — Nejau 
pamiršo, kad rytoj ir vėl pasimatys? 

— O galir poryt, — pridūrė Džailzo motina. — Tik nepamiršk — 
kad ir kaip neįtikėtinai tai skambėtų dabar, vieną dieną šitaip gali 
nutikti ir tau. 

Galiausiai Ema atėjo, bet automobiliui pajudėjus ji vis žiūrėjo 
pro galinį langą ir nesiliovė mojavusi, kol Haris dingo iš akių. 

Džailzas nekantravo grįžti namo ir pagaliau išsiaiškinti, ką Ha- 
ris galėjo padaryti, kad visus tuos metus jo tėvas taip Žiauriai su juo 
elgėsi. Juk tikrai negali būti nieko blogiau, kaip vogti iš saldumynų 
krautuvėlės ar tyčia susikirsti per egzaminus. Jis apsvarstė tuzinus 
galimybių, bet nė viena iš jų jam nepasirodė tinkama. Dabar vylėsi, 
jog galbūt pagaliau sužinos tiesą. Džailzas pažvelgė į motiną. Nors ji 
retai rodydavo emocijas, jiems artėjant prie slėnio vis labiau jaudi- 
nosi. 

Automobiliui sustojus prie namų, Džailzo tėvas jau stovėjo ant 
viršutinio laiptelio laukdamas, kol galės juos pasveikinti; Dženkin- 
so niekur nesimatė. Jis iškart atsiprašė Elžbietos, paskui — vaikų, o 
tada pasakė, kaip labai jų visų pasiilgo. 

— Svetainėje jau paruošta arbata, — kalbėjo jis. — Kai tik būsite 
pasirengę, prašyčiau pas mane ateiti. 

Džailzas nusileido pirmas; nejaukiai jausdamasis jis atsisėdo 
ant kėdės priešais tėvą. Jiems belaukiant ateinančios motinos ir 

Emos, tėvas tepaklausė, kaip jam patiko Škotija, ir paaiškino, jog au- 
klė išsivežė Violetą į Bristolį pirkti mokyklinės uniformos. Apie Harį 
nė neužsiminė. Kai po kelių minučių į kambarį įėjo motina ir sesuo, 
tėvas akimirksniu atsistojo. Visiems susėdus, jis į puodelius įpylė ar- 
batos. Akivaizdu, Hugas nenorėjo, kad tarnai girdėtų jo pasakojimą. 

Kai visi įsitaisė, Džailzo tėvas atsisėdo ant kėdės kraštelio ir 
maloniu balsu prakalbo: 

— Leiskite pradėti prisipažinimu, jog mano elgesys tą vakarą, 
kurį visi vadina didžiojo Emos triumfo vakaru, buvo išties nepri- 
imtinas. Kad tavo tėvo nebuvo nusileidžiant uždangai, labai blogai, 
Ema, — kalbėjo jis žvelgdamas dukrai tiesiai į akis, — bet mano el- 
gesys su tavo motina tą vakarą jums grįžus namo yra nedovanotinas; 
suprantu, jog turi praeiti laiko, kol tokia gili žaizda užgis. 

Hugas Baringtonas parėmė galvą rankomis, ir Džailzas pasta- 
bėjo tėvą drebant. Galiausiai jis aprimo. 

— Jūs visi savo ruožtu norite sužinoti, kodėl visus tuos metus 
taip netinkamai elgiausi su Hariu Kliftonu. Taip, tiesa, negaliu pa- 
kęsti jo draugijos, bet dėl to esu kaltas tik aš. Kai sužinosite tikrąją 
priežastį, gal pradėsite suprasti, gal net mane užjausite. 

Džailzas pažvelgė į motiną, kuri sėdėjo ant kėdės lyg suakme- 
nėjusi. Trūko žodžių apsakyti, kaip ji jautėsi. 

— Prieš daugelį metų, — tęsė Baringtonas, — kai tapau kom- 
panijos generaliniu direktoriumi, įtikinau tarybą imtis laivų staty- 
bos darbų, nors tėvas į šį sumanymą žiūrėjo atsargiai. Su Kanados 
kompanija pasirašiau sutartį, kuria pasižadėjau pastatyti prekinį 
laivą, pavadintą „Klevo lapas“. Galiausiai šis sumanymas ne tik at- 
nešė kompanijai didžiulių finansinių nuostolių, bet ir man baigėsi 
asmenine katastrofa, po kurios niekada iki galo taip ir neatsigavau ir 
abejoju, ar kada nors atsigausiu. Leiskite viską paaiškinti. 

Vieną popietę į mano kabinetą įsiveržė dokininkas, kuris tvir- 
tino, kad „Klevo lapo“ dugne liko užspeistas darbininkas, jo bičiulis; 

jis sakė, jog jei neduosiu įsakymo išlaužti korpusą, jis mirs. Savai- 
me suprantama, nedelsdamas nuėjau į prieplauką, ir brigadininkas 
mane patikino, jog šioje istorijoje nėra nė lašo tiesos. Tačiau liepiau 
vyrams padėti įrankius ir paklausyti, ar nesigirdi iš laivo korpuso 
sklindančių kokių nors garsų. Ilgokai palaukiau, tačiau nieko neiš- 
girdęs liepiau jiems grįžti prie darbų, nes jau ir taip keliomis savai- 
tėmis vėlavome ir atsilikome nuo darbų grafiko. 

Maniau, tasai dokininkas jau kitą rytą užsiregistruos atėjęs į 
darbą. Bet jis nepasirodė nei kitą dieną, nei dar kada nors. Nuo tada 
galima jo mirtis graužia man sąžinę. 

Jis patylėjo, pakėlė galvą ir pasakė: 

— To žmogaus pavardė — Arturas Kliftonas, o Haris — vientur- 
tis jo sūnus. 

Ema pratrūko raudoti. 

— Norėčiau, kad įsivaizduotumėte, jeigu tik, aišku, galite, ką pa- 
tyriau pamatęs tą jaunuolį; ką jis pajus, jei kada nors sužinos, kad ga- 
liu būti kaltas dėl jo tėvo mirties. Hario Kliftono artima bičiulystė su 
Džailzu ir Hario meilė mano dukrai — tarsi senovės graikų tragedija. 

Jis vėl užsidengė veidą delnais ir kurį laiką tylėjo. Pagaliau pa- 
kėlęs galvą pasakė: 

— Jeigu norite ko nors manęs paklausti, pasistengsiu atsakyti. 

Džailzas palaukė, kol pirma prabils mama. 

— Ar per tave nekaltas žmogus sėdo į kalėjimą už nusikaltimą, 
kurio nepadarė? — tyliai paklausė Elžbieta. 

— Ne, brangioji, — atsakė Baringtonas. — Tikiuosi, tu mane pa- 
kankamai gerai pažįsti, kad suprastum, jog negalėčiau taip pasielg- 
ti. Stenas Tankokas buvo paprastas vagišius, kuris įsilaužė į mano 
kabinetą ir mane apiplėšė. Tik dėl to, kad jis buvo Arturo Kliftono 
svainis, priėmiau jį atgal į darbą tą pačią dieną, kai tik buvo paleistas 
iš kalėjimo. 

Elžbieta pirmą kartą nusišypsojo. 

— Tėti, gal galėčiau ir aš paklausti, — pratarė Džailzas. 

— Taip, žinoma. 

— Ar tu prašei, kad kas nors mudu su Hariu sektų, kai keliavo- 
me į Škotiją? 

— Taip, Džailzai, prašiau. Labai norėjau išsiaiškinti, kur yra 
tavo mama ir Ema, kad galėčiau jų atsiprašyti už tokį nedorą savo 
elgesį. Prašau, pasistenk man atleisti. 

Visi atsigręžė į Emą, kuri dar nebuvo pratarusi nė žodžio. Jai 
prabilus, jos žodžiai visus nustebino. 

— Turėsi papasakoti Hariui viską, ką pasakojai mums, — šnabž- 
dėjo ji, — ir jei jis panorės tau atleisti, privalėsi jį priimti į mūsų šeimą. 

— Mielai priimsiu jį į mūsų šeimą, brangioji, ir suprasiu, jeigu 
jis apskritai nebenorės su manimi kalbėtis. Bet negaliu jam papasa- 
koti visos tiesos apie tai, kas nutiko jo tėvui. 

— Kodėl negali? — neatlyžo Ema. 

— Nes Hario motina labai aiškiai pasakė, jog nenori, kad jis 
kada nors sužinotų, kaip iš tikrųjų mirė jo tėvas, nes dar vaikystėje 
įtikėjo, kad jo tėvas — kare žuvęs drąsuolis. Iki pat šios akimirkos 
laikiausi pažado niekam nepasakoti, kas nutiko tą baisią dieną. 

Elžbieta Barington atsistojo, priėjo prie savo vyro ir švelniai jį 
pabučiavo. Baringtonas neišlaikęs pradėjo kūkčioti. Po minutėlės 
Džailzas priėjo prie tėvų ir apsikabino tėvą per pečius. 

Ema nė nekrustelėjo. 


42 


— Ar tavo mama visada buvo tokia graži? — paklausė Džail- 
zas. — O gal tik aš darausi suaugęs? 

— Net nežinau, — atsakė Haris. — Galiu pasakyti tik tiek, kad 
tavo mama visada labai elegantiška. 

— Kad ir kaip mylėčiau tą žavią būtybę, ji, palyginti su tavo 

mama, atrodo tarsi iš priešistorinių laikų, — pasakė Džailzas, kai 
vienoje rankoje laikydama skėtį, o kitoje — rankinę Elžbieta Ba- 
rington pasuko jų pusėn. 

Džailzas, kaip ir visi kiti berniukai, su siaubu laukė, kaip ap- 
sirengusi pasirodys jo mama. Jei kalbėtume apie skrybėlaites, čia 
situacija buvo baisesnė nei Askote — visos motinos ir dukros sten- 
gėsi viena kitą aplenkti. 

Haris įdėmiau pažvelgė į savo motiną, besišnekučiuojančią 
su ponu Pagetu. Jis turėjo pripažinti, kad jo mama labiau traukia 
žmonių dėmesį nei kitos, ir šitai jį šiek tiek trikdė. Tačiau Haris 
džiaugėsi, kad jos nebeslegia finansinių sunkumų našta, ir nujau- 
tė, jog su tuo kažkaip susijęs motinai iš dešinės stovintis vyriškis. 

Kad ir kaip Haris jautėsi dėkingas ponui Atkinsui, jis nesuko 
sau galvos svarstydamas, ar jis taps jo patėviu. Gal ponas Baring- 
tonas kažkada tikrai per daug uoliai saugojo savo dukrą, bet Haris 
negalėtų paneigti, jog taip pat uoliai saugo savo motiną. 

Visai neseniai ji jam sakė, jog ponas Framptonas taip pa- 
tenkintas jos darbu viešbutyje, kad dabar jai patikėjo naktinės 
Ir Hariui jau nereikėjo laukti, kol kelnės pasidarys per trumpos, 
kad būtų nupirktos naujos. Tačiau net ir pats Haris nustebo, kai 
mama nieko nepasakė išgirdusi, kiek kainuos jo ir Meno mylėtojų 
draugijos kelionė į Romą. 

— Kaip miela tave matyti tokią džiugią dieną, Hari, — pratarė 
ponia Barington. — Jei gerai prisimenu, tu pelnei du apdovano- 
jimus. Labai gaila, kad nėra Emos ir ji negali pasidžiaugti tavo 
pelnyta šlove; panelė Veb pareiškė, jog mergaitės nė negali tikėtis 
būti išleistos iš mokyklos tik dėl to, kad kažkam išaušo apdovano- 
jimų diena, ir visai nesvarbu, kad jos brolis — mokyklos seniūnas. 

Prie jų priėjo ir ponas Baringtonas; Džailzas atidžiai stebėjo 
tėvą, kai šis spaudė Hariui ranką. Tėvo elgesys su Hariu tebebuvo 

šaltas, nors niekas negalėtų paneigti, kad jis labai stengėsi šitai 
nuslėpti. 

— Tai kada tikiesi sulaukti naujienų iš Oksfordo, Hari? — pa- 
klausė Baringtonas. 

— Manau, kitą savaitę, pone. 

— Esu tikras, kad tau bus pasiulyta vieta, o Džailzui, numanau, 
vilčių nedaug. 

— Nepamirškite, jog jis irgi džiaugėsi šlovės akimirkomis, — 
pasakė Haris. 

— Neprisimenu, — atsakė ponia Barington. 

— Manau, Haris turi omenyje šimtuką, kurį pelniau „Lord's“ 
stadione, mama. 

— Kad ir kaip tai būtų žavu, niekaip nesuprantu, kaip tas šim- 
tukas tau galėtų padėti patekti į Oksfordą, — kalbėjo Džailzo tėvas. 

— Šiaip aš su tavimi sutikčiau, tėti, — atsakė Džailzas, — jei ne 
faktas, kad per tas rungtynes istorijos profesorius sėdėjo šalia Oks- 
fordo kriketo klubo prezidento. 

Pasigirdusį juoką prigesino varpų gausmas. Vaikinai suskato 
eiti į didžiąją salę, paskui juos, už kelių žingsnių, klusniai sekė tėvai. 

Džailzas ir Haris atsisėdo tarp mokyklos vyresniųjų ir pelniu- 
siųjų apdovanojimus, kurie buvo įsitaisę pirmose trijose eilėse. 

— Ar prisimeni pirmą mokslo metų dieną Šventojo Bedos mo- 
kykloje? — paklausė Haris. — Tada visi sėdėjome pirmoje eilėje mir- 
tinai bijodami daktaro Oukšoto. 

— Niekada nebijojau Šoto, — atsakė Džailzas. 

— Taigi; tikrai nebijojai, — sutiko Haris. 

— Bet aš prisimenu, kaip pirmą rytą susirinkome pusryčiauti ir 
tu išlaižei košės dubenėlį. 

— O aš prisimenu, kaip prisiekei daugiau niekada apie tai neuž- 
siminti, — sušnabždėjo Haris. 

— Ir dabar pažadu daugiau neužsiminti, — atsakė Džailzas neš- 

nibždėdamas. — Kuo vardu buvo tas baisus chuliganas, kuris tau 
sudavė pirmą vakarą? 

— Fišeris, — atsakė Haris. — Ir jis man sudavė antrą vakarą. 

— Įdomu, ką jis veikia dabar? 

— Turbūt vadovauja jaunųjų nacių stovyklai. 

— Vadinasi, turime priežastį eiti kariauti, — pasakė Džailzas, 
kai visi salėje atsistojo pasveikinti mokyklos vadovybės pirmininko 
ir jo tarybos. 

Vorelė dailiai apsirengusių vyriškių iš lėto žengė tarp eilių iki 
scenos. Paskutinis į savo vietą atsisėdo direktorius ponas Bartonas, 
bet tik tada, kai garbingoje vietoje, pirmoje eilėje, pasodino garbės 
svečią. 

Kai visi nurimo, prieš perskaitydamas kasmetinę mokyklos 
ataskaitą, direktorius atsistojo pasveikinti tėvų ir svečių. Savo kalbą 
jis pradėjo paminėdamas, kad 1938-ieji — ypatingi metai, ir dvide- 
šimt minučių plėtojo šią temą, smulkiai pasakodamas apie akade- 
minius ir sportinius mokyklos laimėjimus. Baigęs kalbėti pakvietė 
tarti žodį didžiai gerbiamą parlamento narį, Bristolio universiteto 
garbės rektorių, Epingo parlamentarą Vinstoną Čerčilį, kuris ir tu- 
rėjo įteikti apdovanojimus. 

Ponas Čerčilis neskubėdamas pakilo iš vietos ir prieš pradėda- 
mas kurį laiką žvelgė į susirinkusią auditoriją. 

— Kai kurie garbės svečiai savo kalbas pradeda sakydami, kad 
mokydamiesi mokykloje niekada nebuvo pelnę jokių apdovanojimų; 
tiesą sakant, dažniausiai jie būdavo paskutiniai klasės mokiniai. Aš 
taip teigti negaliu — nors tikrai niekada nesu pelnęs apdovanojimo, 
niekada nebuvau paskutinis; buvau priešpaskutinis, — berniukai 
užė ir juokėsi, mokytojai šypsojosi. Tik Dikinsas liko ramus. 

Nutilus juokui, Čerčilio žvilgsnis tapo rūstesnis. 

— Šiandien mūsų tauta vėl atsidūrusi svarbių istorinių įvykių 
akivaizdoje, kai Britanijos žmonės dar kartą gali būti paprašyti nu- 
spręsti laisvo pasaulio likimą. Daugelis jūsų, susirinkusių šioje pui- 

kioje salėje... — jis nuleido balsą, visą dėmesį sutelkė į prieš jį keliose 
eilėse sėdinčius vaikinus ir nė kartelio nedirstelėjo jų tėvų pusėn. — 
Išgyvenusieji Didįjį karą niekada nepamirš tragiškų netekčių, kurias 
patyrė mūsų tauta, ir to karo padarinių ištisai žmonių kartai. Iš dvi- 
dešimt mano klasės berniukų Harou mokykloje, išėjusių į frontą, tik 
trys sulaukė galimybės balsuoti. Viliuosi, jog tam, kuris tokią kalbą 
sakys po dvidešimties metų, nebereikės minėti per Pirmąjį pasaulinį 
karą taip barbariškai veltui prarastų gyvybių. Išreikšdamas šią vie- 
nintelę viltį linkiu jums ilgo, laimingo ir sėkmingo gyvenimo. 

Džailzas vienas iš pirmųjų pašoko ir stovėdamas ovacijomis 
palydėjo į savo vietą grįžtantį garbės svečią. Jis jautė, jog jei Brita- 
nija neturės kito pasirinkimo, kaip tik stoti į karą, šis žmogus turėtų 
perimti Nevilio Čemberleno pareigas ir tapti ministru pirmininku. 
Kai po kelių minučių vėl visi buvo savo vietose, direktorius pakvietė 
poną Čerčilį įteikti apdovanojimus. 

Džailzas ir Haris linksmai sušuko, kai ponas Bartonas ne tik 
paskelbė Dikinsą metų mokslinčiumi, bet dar ir pridūrė: 

— Šįryt iš Oksfordo Baliolo koledžo direktoriaus gavau telegra- 
mą, kurioje pranešama, kad Dikinsui paskirta pati svarbiausia sti- 
pendija. Turiu pridurti, — tęsė ponas Bartonas, — kad Dikinsas — 
pirmasis vaikinas per visą keturių šimtų metų mokyklos istoriją, pa- 
siekęs tokių aukštumų. 

Džailzas ir Haris iškart pašoko ant kojų, kai link scenos nesku- 
bėdamas pasuko išstypęs šešių pėdų ir dviejų colių jaunuolis su aki- 
niais, apsivilkęs švarką, kuris atrodė taip, tarsi niekada nė nebūtų 
nukabintas nuo pakabos. Ponas Dikinsas norėjo šokti iš vietos ir 
nufotografuoti sūnų, apdovanojamą pono Čerčilio, bet taip ir nenu- 
fotografavo, nes baiminosi, kad kiti nepradėtų į jį šnairuoti. 

Haris taip pat sulaukė šiltų sveikinimų, kai buvo apdovanotas 
už anglų filologijos pasiekimus ir pelnė mokyklos skaitovo prizą. Di- 
rektorius pridūrė: 

— Niekas iš mūsų nepamirš, kaip jis suvaidino Romeo. Tikėki- 
mės, kitą savaitę Haris bus tarp sulaukusiųjų telegramos, siūlančios 
vietą Oksforde. 

Kai ponas Čerčilis įteikė Hariui apdovanojimą, sušnabždėjo: 

— Niekada nesimokiau universitete. Gaila. Tikėkimės, sulauk- 
site telegramos, Kliftonai. Sėkmės. 

— Dėkoju, pone, — atsakė Haris. 

Tačiau garsiausi sveikinimo šūksniai buvo taupomi Džailzui 
Baringtonui, kai jis buvo apdovanotas direktoriaus prizu už mo- 
kyklos seniūno darbą ir kriketo komandos kapitono laimėjimus. 
Garbės svečio nuostabai, mokyklos vadovybės pirmininkas pašoko 
iš vietos ir paspaudė Džailzui ranką, šiam dar nepriėjus prie pono 
Čerčilio. 

— Tai mano anūkas, pone, — didžiuodamasis paaiškino seras 
Valteris. 

Čerčilis nusišypsojo, suėmė Džailzo delną ir žvelgdamas jam į 
akis pratarė: 

— Tarnaukite savo šaliai taip pat atsidavęs, kaip kad tarnaujate 
mokyklai. 

Tą akimirką Džailzas labai gerai suprato, kaip pasielgtų Brita- 
nijai stojus į karą. 

Pasibaigus ceremonijai, vaikinai, jų tėvai ir mokytojai vieningai 
pakilo sugiedoti Carmen Bristoliense. 


Sit clarior, sit dignior, guotguot labuntur menses: 
Sit primus nobis hic decor, Sumus Bristolienses. 


Nuskambėjus paskutinėms gaidoms, direktorius nulydėjo nuo 
scenos garbės svečią ir savo kolegas ir išvedė juos iš didžiosios salės į 
popiečio saulę. Po kelių akimirkų visi kiti irgi suplūdo į pievelę kartu 
su jais gerti arbatos. Trys vaikinai susilaukė ypač daug norinčiųjų 
palinkėti jiems sėkmės, o tarp linkinčiųjų buvo ir pulkelis kitų vaiki- 
nų sesių, manančių, kad Džailzas „tiesiog žavus“. 

— Tai pati įspūdingiausia diena mano gyvenime, — apkabinda- 
ma Harį pasakė jo mama. 

— Suprantu, kaip jaučiatės, ponia Klifton, — pasakė Senasis 
Džekas, spausdamas Hariui ranką. — Tik gaila, kad panelė Mondei 
nesulaukė šios dienos; neabejoju, kad ši diena jai būtų buvusi lai- 
mingiausia gyvenime. 

Ponas Holkombas stovėjo nuošaliau ir kantriai laukė, kol taip 
pat galės pasveikinti Harį. Haris jį supažindino su kapitonu Taran- 
tu, nes visai nenutuokė, kad jiedu — seni draugai. 

Kai baigė groti orkestrėlis, kai išsiskirstė karaliai ir kapitonai, 
Džailzas, Haris ir Dikinsas vieni patys sėdėjo ant žolės, prisiminda- 
mi prabėgusias dienas; jie — jau nebe mokiniai. 

Ketvirtadienio popietę jaunesnis mokinys atnešė į Hario kam- 
barį telegramą. Džailzas ir Dikinsas kantriai laukė, kol jis atplėš laiš- 
ką, bet Haris padavė mažą rudą voką Džailzui. 

— Ir vėl visą atsakomybę suverti kitam, — plėšdamas voką kal- 
bėjo draugas. 

Perskaitęs laišką, jis negalėjo nuslėpti nuostabos. 

— Tau nepavyko, — ištiktas šoko pratarė Džailzas. Haris vėl 
krito į kėdę. — Nepavyko pelnyti stipendijos. Tačiau, — pridūrė jis 
garsiai skaitydamas telegramą: — Mes džiaugiamės galėdami jums 
pasiūlyti vardinę stipendiją Breisnouso koledže Oksforde. Nuo- 
širdžiai sveikiname. Kitas smulkmenas sužinosite artimiausiomis 
dienomis. W. T. S. Stalibrasas, direktorius. Neblogai, bet akivaizdu, 
kad būsi ne su Dikinsu. 

— O kur patekai tu? — paklausė Haris ir iškart pasigailėjo. 

— Jis gavo vieną humanitarinių mokslų stipendiją, vieną var- 
dinę stipendiją... 

— Padidintą... — patikslino Dikinsas. 

— Ir vieną kvietimą studijuoti be stipendijos, — nepaisydamas 
bičiulio pastabos, vardijo Džailzas. — Neblogai skamba. 

Tądien telegramos buvo įteiktos dar vienuolikai laimingųjų 
Bristolio klasikinės mokyklos pretendentų, tačiau Džailzui Baring- 
tonui adresuota telegrama neatėjo. 

— Tau reikėtų pranešti mamai, — pasakė Džailzas, kai jie ėjo į 
salę vakarieniauti. — Ji turbūt visą savaitę nemiegojo nerimaudama. 

Haris pažvelgė į laikrodį. 

— Per vėlu. Ji jau išėjo į darbą. Niekaip negalėsiu jai pranešti 
iki rytojaus ryto. 

— Kodėl mums nenuėjus į viešbutį ir jos nenustebinus? — pa- 
siūlė Džailzas. 

— Negaliu. Ji sako, kad nevalia jos trukdyti darbo metu; nema- 
nau, kad man būtų padaryta kokia nors išimtis, nesvarbu, kad turi- 
me tokią naujieną, — džiugiai mojuodamas telegrama kalbėjo Haris. 

— Bet ar tau neatrodo, kad ji turi teisę žinoti? — neatlyžo Džail- 
zas. Kad ir kaip būtų, ji viską paaukojo, kad tik to pasiektum. Atvirai 
kalbant, jei man būtų pasiūlyta vieta Oksforde, sutrukdyčiau mamą, 
net jei ji bendrautų su Motinų sąjungos labdarėmis. Sutinki su ma- 
nimi, Dikinsai? 

Dikinsas nusiėmė akinius ir ėmė juos blizginti nosinaite; šis jo 
veiksmas — gilaus susimąstymo ženklas. 

— Paklausčiau Pageto nuomonės, ir jei jis neprieštarautų... 

— Gera mintis, — sutiko Džailzas. — Eime pas Pagį. 

— Dikinsai, eini su mumis? — paklausė Haris, bet tada pastebė- 
jo, kad jo akiniai vėl ant nosies galiuko, o tai reiškė, kad bičiulis jau 
klajoja kitame pasaulyje. 

— Nuoširdžiai sveikinu, — pasakė daktaras Pagetas, perskaitęs 
telegramą. — Turiu pasakyti, kad tu to nusipelnei. 

— Dėkoju, pone, — atsakė Haris. — Įdomu, ar man būtų galima 
nueiti į „Royal“ viešbutį ir pranešti mamai naujienas? 

— Neturiu priežasčių tavęs neišleisti, Kliftonai. 

— Ar galiu eiti su juo? — nekaltai paklausė Džailzas. 

Pagetas sudvejojo. 

— Taip, Baringtonai, gali. Tik būdami viešbutyje nesumanykite 
gerti ar rūkyti. 

— Negalėsime išgerti nė taurės šampano, pone? 

— Ne, Baringtonai, nė taurės sidro, — griežtai atsakė Pagetas. 

Išėję pro mokyklos vartus du jaunuoliai sutiko žibintininką, 
pasistiebusį ant dviračio, ištiesusį ranką ir degantį gatvės žibintą. 
Jie paplepėjo apie vasaros atostogas, per kurias Haris pirmą kar- 
tą su Džailzo šeima keliaus į Toskaną, ir susitarė, jog reikės grįžti, 
kad spėtų pamatyti, kaip jų grafystės aikštelėje australai žaidžia su 
Glosteršyru. Paskui aptarė karo galimybę ar, Hario žodžiais tariant, 
tikimybę — juk visiems išdalintos dujokaukės. Tačiau nė vienas iš 
jų nepradėjo pokalbio kita tema, kuri sukosi jų mintyse — ar rugsėjį 
Džailzas mokysis Oksforde su Hariu ir Dikinsu? 

Jiems priėjus prie viešbučio, Haris vėl ėmė dvejoti, ar verta 
trukdyti dirbančią mamą, bet Džailzas jau buvo prasmukęs pro su- 
kamąsias duris ir laukė jo viešbučio fojė. 

— Užtruksime vos porą minučių, — pasakė Džailzas, kai Haris 
prie jo priėjo. — Tik pranešk jai gerą žinią, ir galėsime iškart grįžti į 
mokyklą. 

Haris linktelėjo. 

Džailzas paklausė durininko, kur yra „Palmių kiemelis“, ir du- 
rininkas jiems parodė salę vestibiulio gale, į kurią buvo galima pa- 
tekti užlipus laipteliais. Užkopęs šešiais laipteliais Džailzas priėjo 
prie staliuko ir nuleidęs balsą paklausė registratorės: 

— Gal galėtume persimesti keliais žodeliais su ponia Klifton? 

— Ponia Klifton? — pakartojo mergina. — Ar ji pas mus apsi- 
stojusi? 

Ji nuvedė pirštu per užsiregistravusių svečių pavardžių sąrašą. 

— Ne, ji čia dirba, — paaiškino Džailzas. 

— Aa, aš naujokė, — atsakė mergina, — bet tuoj paklausiu pa- 
davėjų. Jos turėtų žinoti. 

— Dėkoju. 

Haris laukė ant apatinio laiptelio, žvilgsniu ieškodamas motinos. 

— Heti, — paklausė registratorė praeinančios padavėjos, — ar 
čia dirba ponia Klifton? 

— Ne, jau nebedirba, — iškart pasigirdo atsakymas. — Ji išėjo 
prieš porą metų. Nuo tada visai nieko apie ją negirdėjau. 

— Turbūt čia kokia nors klaida, — pasakė Haris, peršokęs tuos 
kelis laiptelius ir atsidūręs šalia draugo. 

— Ar numanote, kur galėtume ją rasti? — vis dar tyliai kalbėda- 
mas paklausė Džailzas. 

— Ne, — atsakė Heti. — Bet galėtumėte pasikalbėti su Dougu, 
budinčiu durininku. Jis čia dirba nuo amžių amžinųjų. 

— Ačiū. Turi būti koks nors paprastas paaiškinimas, — pasakė 
Džailzas, — bet jei tu nebenori... 

— Ne, išsiaiškinkim, ar Dougas žino, kur ji. 

Džailzas iš lėto priėjo prie durininko stalelio, duodamas Hariui 
laiko persigalvoti, bet jis nepasakė nė žodelio. 

— Ar jūs — Dougas? — paklausė Džailzas išblukusiu mėlynu 
surdutu su jau nebeblizgančiomis sagomis vilkinčio žmogaus. 

— Taip, ponaiti, — atsakė šis. — Kuo galiu padėti? 

— Ieškome ponios Klifton. 

— Meisė čia nebedirba, ponaiti. Ji išėjo mažiausiai prieš porą 
metų. 

— Ar žinote, kur ji dirba dabar? 

— Nenumanau, ponaiti. 

Baringtonas išsitraukė piniginę, išėmė pusę kronos ir padėjo ant 
stalelio. Durininkas kurį laiką žvelgė į pinigėlį, o paskui vėl prabilo: 

— Gali būti, kad ją rasite Edžio naktiniame klube. 

— Edžio Atkinso? — paklausė Haris. 

— Manau, jūs teisus, ponaiti. 

— Na, tada man aišku, — atsakė Haris. — O kur tasai Edžio 
naktinis klubas yra? 

— Velso Gubrio gatvėje, ponaiti, — atsakė durininkas, dėdama- 
sis į kišenę pusę kronos. 

Haris išėjo iš viešbučio netaręs nė žodžio ir šoko į jau laukiantį 
taksi. Džailzas įsitaisė šalia jo. 

— Ar nemanai, kad mums derėtų grįžti į mokyklą? — pažvelgęs 
į laikrodį paklausė Baringtonas. — Mamai galėsi pranešti ir rytą. 

Haris papurtė galvą. 

— Juk pats sakei, kad sutrukdytum mamai, net jei ji kalbėtųsi 
su Motinų sąjungos labdarėmis, — priminė jam Haris. — Vairuo- 
tojau, prašau į Velso Gūbrio gatvę, Edžio naktinį klubą, — tvirtai 
pasakė. 

Per visą trumpą kelionę Haris tylėjo. Kai automobilis įsuko į 
tamsią alėją ir sustojo prie Edžio klubo, jis išlipo ir nužingsniavo 
prie įėjimo. 

Haris garsiai pabeldė į duris. Duryse prasivėrė langelis, ir į du 
jaunuolius pažvelgė pora akių. 

— Įėjimas — po penkis šilingus iš kiekvieno, — pareiškė akių 
savininko balsas. 

Džailzas įbruko pro plyšelį dešimties šilingų banknotą. Durys 
iškart atsivėrė. 

Abu vaikinai nusileido menkai apšviestais laiptais į rūsį. Džail- 
zas pirmas ją pamatė ir skubiai apsigręžė norėdamas išeiti, bet buvo 
per vėlu. Haris stovėjo kaip įkirstas ir stebeilijo į eilę merginų, sutu- 
pusių ant baro kėdžių; vienos šnekučiavosi su vyriškiais, kitos sėdė- 
jo pačios sau. Viena iš jų, vilkinti permatomą baltą palaidinę, seginti 
trumpą juodą odinį sijoną ir mūvinti juodomis kojinėmis priėjo prie 
jų ir paklausė: 

— Gal galėčiau kuo padėti, džentelmenai? 

Haris nekreipė į ją dėmesio. Jo žvilgsnis įsmigo į moterį gale 
baro, kuri įdėmiai klausėsi pagyvenusio vyriškio, uždėjusio jai ant 
šlaunų rankas. Mergina atsigręžė pažiūrėti, į ką jis taip spokso. 

— Auksas ir pelenuose žiba, tai jau tikrai, — pratarė ji. — Beje, 
Meisė moka būti išranki; ir dar turiu tave įspėti, kad ji atsieina ne- 
pigiai. 

Haris apsigręžė ir užlėkė laiptais, atlapojo duris ir išpuolė į gat- 
vę; Džailzas jį išsivijo. Jau gatvėje Haris parklupo ant šaligatvio ir 
pradėjo vemti. Atsiklaupęs Džailzas apkabino bičiulį, mėgindamas 
jį paguosti. 

Kitoje gatvės pusėje šešėliuose stovėjęs žmogus nušlubčiojo sau. 


Ema Barington 


1932—1939 

iekada nepamiršiu tos akimirkos, kai jį pamačiau pirmą 
kartą. 

Jis atvyko į dvarą arbatėlės, švęsti mano brolio dvyliktojo gim- 
tadienio. Buvo toks tylus ir santūrus, kad net susimąsčiau, kaip gali 
būti geriausias Džailzo draugas. Kitas berniukas, Dikinsas, buvo iš- 
ties keistas. Jis nesiliovė valgęs ir per visą popietę beveik nepratarė 
nė žodžio. 

O Haris kalbėjo minkštu, švelniu balsu, kurio norėjosi klausy- 
tis ir klausytis. Gimtadienio šventė vyko sklandžiai, kol į kambarį 
neįpuolė mano tėvas, o tada jis irgi beveik nekalbėjo. Nežinojau, 
kad mano tėvas gali taip atsainiai elgtis su žmonėmis, ir niekaip 
nesupratau, kodėl jis taip elgiasi su visiškai nepažįstamu berniuku. 
Tačiau dar sunkiau buvo paaiškinama tėtės reakcija jam paklausus, 
kada Hario gimtadienis. Kaip toks nekaltas klausimas gali sukel- 
ti tokią audringą reakciją? Po akimirkos tėvas atsistojo ir išėjo iš 
kambario, net neatsisveikinęs su Džailzu ir jo svečiais. Mačiau, kad 
mamą trikdė jo elgesys, nors ji įsipylė dar vieną puodelį arbatos ir 
dėjosi nieko nepastebinti. 

Po kelių minučių mano brolis su abiem savo draugais išvažiavo 
į mokyklą. Prieš išvažiuodamas jis atsigręžė į mane ir nusišypsojo, 
bet, kaip ir mama, dėjausi to nepastebinti. Tačiau užsidarius lauko 
durims stovėjau prie svetainės lango ir žiūrėjau, kaip automobilis 
tolsta keliu ir galiausiai dingsta iš akių. Man pasirodė, kad jis žiūri 
pro galinį langą, bet negalėjau tvirtai pasakyti, jog taip ir buvo. 

Kai jie išvažiavo, mama nuėjo į tėvo kabinetą; girdėjau, kaip jie 
kalbasi garsiau nei visada; beje, pastaruoju metu toks jų tonas da- 
rėsi vis labiau įprastas. Išėjusi iš kabineto mama man nusišypsojo, 
tarsi nieko neįprasta nebūtų nutikę. 

— Koks Džailzo geriausio bičiulio vardas? — paklausiau. 

— Haris Kliftonas, — atsakė ji. 


Kitą kartą Harį Kliftoną pamačiau per adventą, mišiose, Redkli- 
fo Švč. Marijos bažnyčioje. Jis giedojo „O, mažasis Betliejaus mies- 
teli“, ir geriausia mano draugė Džesika Breitvait man priekaištavo, 
kad jo klausydamasi svaigstu taip, lyg jis būtų garsusis dainininkas 
Bingas Krosbis. Nesivarginau jai prieštaraudama. Mačiau, kaip po 
mišių jis šnekučiuojasi su Džailzu; norėjau jį pasveikinti, bet tėtis 
labai skubėjo namo. Kai išėjome, mačiau, kaip jo mokytoja šiltai jį 
apkabina. 

Buvau Redklifo Švč. Marijos bažnyčioje ir tą vakarą, kai jam 
dingo balsas, bet tada dar nesupratau, kodėl tiek daug galvų atsi- 
gręžė ir kai kurie tikintieji ėmė šnabždėtis. Žinau tik tiek, kad po to 
karto nebegirdėjau jo giedančio. 

Kai pirmą mokslo metų dieną Džailzas buvo vežamas į klasiki- 
nę mokyklą, labai prašiau mamos pasiimti ir mane, bet tik todėl, kad 
norėjau pamatyti Harį. Tačiau tėtis apie tai nenorėjo nė girdėti; ne- 
paisydami mano ašarų, jie paliko mane stovinčią ant viršutinio laip- 
telio su jaunesniąja seseria Violeta. Žinau, tėtis pyko, kad Džailzui 
nebuvo pasiūlyta vieta Itone; kaip tai nutiko, aš ir dabar nesuprantu, 
nes egzaminą išlaikė daugybė už Džailzą žioplesnių berniukų. Ma- 
mai nelabai rūpėjo, kokią mokyklą jis lankys, o aš džiaugiausi, kad 
brolis mokysis Bristolio mokykloje, nes tai reiškė, jog aš ir vėl kada 
nors galėsiu pamatyti Harį. 

Tiesą sakant, per trejus metus jį mačiau daugiau nei tuziną kar- 
tų, bet jis nė vieno kartelio neatsiminė, kol nesusitikome Romoje. 

Tą vasarą, kai Džailzas pasivėdėjo mane atokiau ir pasakė, kad 
nori paprašyti patarimo, mes su šeima viešėjome savo viloje Toska- 
noje. Jis taip darydavo tik tada, kai ko nors iš manęs norėdavo. Bet 
tąkart paaiškėjo, jog mūsų norai sutampa. 

— Na, ko iš manęs tikiesi šį kartą? — paklausiau. 

— Man reikia dingsties rytoj nuvykti į Romą, — atsakė jis, — 
nes turiu susitikti su Hariu. 

— Kokiu Hariu? — dėdamasi abejinga paklausiau. 

— Su Hariu Kliftonu, kvailiuke. Jis kartu su kitais mūsų mo- 
kyklos mokiniais vieši Romoje; pažadėjau jam ištrūkti ir dieną pa- 
būti su juo, — Džailzui nereikėjo aiškinti, kodėl tėtis nesutiktų jo 
išleisti. — Tau tereikia paklausti mamos, — tęsė jis, — ar ji galėtų 
vienai dienai vykti su tavimi į Romą. 

— Bet jai reikės sužinoti, kodėl noriu važiuoti į Romą. 

— Pasakyk, kad visada norėjai apsilankyti Borgezės rūmuose. 

— Kodėl Borgezės rumuose? 

— Todėl, kad rytoj rytą, dešimtą valandą, Haris ten ir bus. 

— Bet jeigu mama sutiks su manimi važiuoti? Tada tavo planai 
žlugs. 

— Nesutiks. Rytoj jie Arece pietauja pas Hendersonus, todėl aš 
pasisiūlysiu pabūti tavo palydovu. 

— O ką aš už tai gausiu mainais? — paklausiau, nes nenorėjau, 
kad Džailzas suprastų, kaip man knieti pamatyti Harį. 

— Atiduosiu gramofoną, — pažadėjo. 

— Visam laikui ar tik paskolinsi? 

Brolis kurį laiką tylėjo. 

— Visam laikui — nenorom pasakė. 

— Tai duok dabar, — pareikalavau, — nes kitaip tau nieko neišeis. 

Nustebau, bet jis gramofoną atidavė. 

Dar labiau nustebau, kai kitą dieną mama pasidavė jo gudry- 
bei. Džailzui net nereikėjo siūlytis būti mano palydovu; tėtis pats 

pareikalavo, kad jis mane palydėtų. Melagis mano brolis dėjosi pro- 
testuojąs, bet galiausiai pasidavė. 

Kitą rytą atsikėliau anksti ir ilgokai svarsčiau, ką apsivilkti. Ne- 
norėdama sukelti mamos įtarumo, turėjau rengtis konservatyviai, 
bet, kita vertus, norėjau, kad Haris mane pastebėtų. 

Kai įlipome į Romos traukinį, sprukau į tualetą, apsimoviau 
mamos šilkines kojines ir lengvai pasidažiau lūpas, kad Džailzas ne- 
pastebėtų. 

Kai užsiregistravome viešbutyje, brolis norėjo kuo greičiau eiti 
į Borgezės rūmus. Ir aš taip pat. 

Kai per sodus keliavome rūmų link, į mane atsigręžė kareivis. 
Taip nutiko pirmą kartą; pajutau, kaip raustu. 

Kai tik įžengėme į galeriją, Džailzas puolė ieškoti Hario. Aš at- 
silikau apsimesdama, kad mane labai domina paveikslai ir skulptū- 
ros. Turėjau jį pakerėti. 

Kai galiausiai juos susiradau, pamačiau, kad Haris šnekučiuo- 
jasi su broliu, nors Džailzas net neslėpė, kad jo nesiklauso, nes aiš- 
kiai buvo pakerėtas gidės. Jei brolis būtų manęs paklausęs, būčiau 
pasakiusi, kad jis neturi jokių šansų. Tačiau vyresni broliai retai 
kada klauso sesių, kai kalba ima suktis apie moteris; būčiau jam pa- 
tarusi pagirti jos batelius, kurių tikrai jai pavydėjau. Vyrai mano, 
kad italai garsėja tik talentu kurti gražius automobilius. Išimtis iš 
šios taisyklės — kapitonas Tarantas, gerai žinantis, kaip elgtis su 
moterimi. Mano brolis galėjo daug iš jo pasimokyti. Džailzas į mane 
žvelgė tiesiog kaip į netašytą mažą sesutę, nors, tiesą sakant, gal jis 
ir nežinojo, ką reiškia žodis „netašyta“. 

Nutaikiusi progą prie jų priėjau ir laukiau, kol Džailzas mus su- 
pažindins. Įsivaizduokite mano nuostabą, kai Haris tą vakarą mane 
pakvietė kartu papietauti. Tada mąsčiau tik apie tai, kad nepasiė- 
miau tinkamos vakarinės suknelės. Per pietus supratau, jog brolis 

sumokėjo Hariui tūkstantį lirų už tai, kad atrištų jam rankas, bet jis 
atsisakinėjo tol, kol Džailzas sutiko skirtis su Karuzo įrašais. Pasa- 
kiau Hariui, jog dabar jis turi plokšteles, o aš gavau gramofoną. Bet 
jis nesuprato. 

Kai pakeliui į viešbutį ėjome per gatvę, jis pirmą kartą paėmė 
mane už rankos, o kai užlipome ant šaligatvio, aš jo rankos nepa- 
leidau. Supratau, kad Haris pirmą kartą savo delne laiko merginos 
ranką, nes jis labai nervinosi ir prakaitavo. 

Stengiausi, kad mudviem atėjus į mano viešbutį Hariui būtų vi- 
sai paprasta mane pabučiuoti, bet jis tik paspaudė man ranką ir pa- 
linkėjo labos nakties, tarsi būtume seni bičiuliai. Užsiminiau, jog gal 
galėtume kada susitikti grįžę į Bristolį. Šįkart jis atsakė jau aiškiau ir 
net pasiūlė kitam pasimatymui pačią romantiškiausią vietą — cen- 
trinę miesto biblioteką. Paaiškino, kad ten Džailzas mūsų niekada 
nerastų. Aš mielai sutikau. 

Haris išėjo truputį po dešimtos, ir aš patraukiau į savo kamba- 
rį. Po kelių minučių išgirdau, kaip miegamojo duris rakina Džailzas. 
Negalėjau nenusišypsoti. Jo vakaras su Katerina tikrai nebuvo ver- 
tas Karuzo plokštelių ir gramofono. 

Kai po poros savaičių į slėnį grįžo visa mūsų šeima, ant prieš- 
kambario stalelio manęs laukė trys laiškai; ant visų vokų buvo už- 
rašyta ta pačia rašysena. Jeigu tėvas juos ir pamatė, nieko nesakė. 

Kitą mėnesį mudu su Hariu miesto bibliotekoje praleidome 
daug laimingų valandų nieko niekam nė nejįtariant, nes jis rado 
kambarėlį, kuriame niekas, net Dikinsas, negalėjo mūsų aptikti. 

Kai prasidėjo semestras ir mes nebegalėjome taip dažnai maty- 
tis, greitai supratau, kaip labai Hario ilgiuosi. Rašėme vienas kitam 
kas antrą dieną ir savaitgaliais stengdavomės nors kelias valandas 
pabūti kartu. Taip viskas ir būtų galėję tęstis, jei ne atsitiktinis dak- 
taro Pageto įsikišimas. 

Vieną šeštadienio rytą Karvardino kavinėje mums gurkšnojant 
kavą, dabar jau išdrąsėjęs Haris man pasakė, kad jų anglų kalbos ir 
literatūros mokytojas įtikino panelę Veb leisti mergaitėms dalyvauti 
šiųmečiame Bristolio mokyklos spektaklyje. Iki peržiūros, kuri turė- 
jo vykti po trijų savaičių, visą Džiuljetos vaidmenį mokėjau atminti- 
nai. Vargšas nekaltas daktaras Pagetas negalėjo patikėti savo sėkme. 

Repeticijos reiškė ne tik tai, kad po tris popietes per savaitę 
galėjome būti kartu, bet dar ir tai, kad mums buvo leista vaidinti 
jaunus įsimylėjėlius. Kai pirmą kartą pakilo uždanga, vaidinti mums 
nebereikėjo. 

Pirmi du spektakliai praėjo taip gerai, jog negalėjau sulaukt, 
kada mano tėvai ateis pažiūrėti baigiamojo pasirodymo; nesakiau 
tėvui, kad vaidinu Džiuljetą, nes norėjau jį nustebinti. Vos pirmą 
kartą išėjus į sceną mane išblaškė kažkoks iš salės einantis žiūrovas. 
Tačiau daktaras Pagetas net kelis kartus buvo mums sakęs nieka- 
da nesidairyti į žiūrovus, nes šitai išsklaido visą sukurtą atmosferą, 
todėl nenumaniau, kas taip viešai išėjo. Meldžiau, kad tik nebūtų 
išėjęs mano tėvas, bet kai po spektaklio jis nepasirodė užkulisiuose, 
supratau, kad mano malda nebuvo išklausyta. Pasijutau dar blogiau 
įsitikinusi, jog toks jo protrūkis buvo nukreiptas prieš Harį, nors vis 
dar nesupratau kodėl. 

Kai tą vakarą grįžome namo, mudu su Džailzu sėdėjome ant 
laiptų ir klausėmės, kaip mūsų tėvai vėl pykstasi. Tik šįkart viskas 
buvo kitaip, nes dar niekada nebuvau girdėjusi, kad tėvas mamai 
būtų toks negeras. Kai ilgiau tverti nebegalėjau, nuėjau į savo kam- 
barį ir užsirakinau. 

Gulėjau parkritusi ant lovos ir galvojau apie Harį, kai išgirdau 
tyliai beldžiantis į duris. Kai jas atidariau, mama nė nesistengė slėp- 
ti ašarotų akių ir paliepė man susikrauti mažąjį lagaminą, nes ilgai 
netrukusios išvyksime. Taksi mus nuvežė į stotį; atvykome pačiu 
laiku, kad spėtume į pieną gabenantį traukinį, vykstantį į Londoną. 

Kelionės metu parašiau Hariui, kad jis žinotų, kas atsitiko ir kur ga- 
lėtų mane rasti. Išsiunčiau laišką įmetusi jį į pašto dėžutę Karaliaus 
kryžkelės geležinkelio stotyje, prieš mums persėdant į Edinburgo 
traukinį. 

Įsivaizduokite, kaip nustebau, kai kitą vakarą Haris su mano 
broliu atvyko į Malgelrio pilį ir netgi suspėjo vakarienei. Škotijoje 
drauge praleidome devynias neįtikėtinai šaunias dienas. Tikrai ne- 
norėjau grįžti į slėnį, nors tėvas paskambino ir nuoširdžiai atsiprašė 
už savo elgesį spektaklio vakarą. 

Tačiau žinojau, kad galiausiai turėsime važiuoti namo. Per vie- 
ną iš ilgų rytinių pasivaikščiojimų pažadėjau Hariui pasistengti išsi- 
aiškinti priežastį, kodėl mano tėvas jam toks priešiškas. 

Kai grįžome į dvarą, tėtis buvo stebėtinai taikus. Jis stengėsi 
paaiškinti, kodėl metų metus taip negražiai elgėsi su Hariu; mama, 
Džailzas ir aš, rodos, supratome jo paaiškinimą. Bet aš nebuvau įsi- 
tikinusi, kad jis mums papasakojo viską. 

Tas vakaras man buvo sunkesnis dar ir todėl, kad jis uždraudė 
man pasakoti Hariui apie jo tėvo mirtį, nes jo motina primygtinai 
reikalavo išsaugoti šią šeimos paslaptį. Nujaučiau, jog ponia Klifton 
žinojo tikrąją priežastį, kodėl tėvas nepritaria mano ir Hario ben- 
dravimui, nors norėjau jiems abiem pasakyti, kad niekas mums ne- 
sutrukdys būti kartu. Vis dėlto viskas baigėsi taip, kaip niekada nė 
nebūčiau pamaniusi. 

Aš taip pat kaip ir Haris nekantravau sužinoti, ar jam pasiūlyta 
vieta Oksforde; susitarėme susitikti prie bibliotekos rytą, jam gavus 
telegramą su rezultatais. 

Tą penktadienio rytą kelias minutes pavėlavau; pamačiusi jį sė- 
dintį ant viršutinio laiptelio, rankomis pasirėmusį galvą, supratau, 
kad jam turbūt nepasisekė. 

Vos Išvydęs Emą Haris pašoko ir ją apsikabino Jis ir toliau prie 
jos glaudėsi, nors anksčiau dar niekada viešai taip nesielgė, ir toks jo 
elgesys patvirtino Emos nuojautas, kad jis atėjo su bloga žinia. 

Netaręs nė žodžio Haris paėmė ją už rankos, nusivedė į biblio- 
teką, nulipo kartu su ja suktais mediniais laiptais, perėjo siaurą ko- 
ridorių plytų sienomis, kol atsidūrė prie durų su užrašu „Seni spau- 
diniai“. Dirstelėjo vidun norėdamas įsitikinti, ar niekas nerado jų 
slėptuvės. 

Jiedu susėdo prie nedidelio stalo vienas priešais kitą, kur pas- 
taraisiais metais tiek daug valandų buvo praleidę besimokydami. 
Haris drebėjo, bet ne nuo šalčio belangiame kambaryje su pasieniais 
nustatytomis lentynomis, nukrautomis apdulkėjusiomis knygomis 
odiniais viršeliais, atrodančiomis taip, tarsi metų metais niekas ne- 
būtų jų atvertęs. Bėgant laikui šios knygos išties pavirs tikromis se- 
nienomis. 

Haris prabilo ne iš karto. 

— Kaip manai, ar yra kas nors, ką galėčiau tau pasakyti ar pa- 
daryti, kad liautumeisi mane mylėjusi? 

— Ne, mielasis, tikrai nėra nieko, kas mane sulaikytų. 

— Išsiaiškinau, kodėl tavo tėvas toks griežtas mūsų atžvilgiu. 

— Aš jau žinau, — kiek palenkdama galvą atsakė Ema. — Pati- 
kėk, man nėra jokio skirtumo. 

— Bet kaip galėjai sužinoti? — nesuprato Haris. 

— Tėtis viską papasakojo tą pačią dieną, kai grįžome iš Škotijos, 
tik mus prisaikdino niekam neprasitarti. 

— Jis jums pasakė, kad mano mama — prostitutė? 

Ema sėdėjo priblokšta. Jai prireikė laiko žadui atgauti. 

— Ne, jis to nesakė, — karštai paprieštaravo Ema. — Ir kaip 
galima taip baisiai kalbėti? 

— Nes tai tiesa. Mano mama jau dvejus metus nedirba „Royal“ 
viešbutyje, nors maniau, kad dirba. Dabar ji darbuojasi Edžio nak- 
tiniame klube. 

— Bet tai nereiškia, kad ji — prostitutė, — pasakė Ema. 

— Prie baro sėdintis vyriškis, vienoje rankoje laikęs viskio tau- 
rę, o kitą ranką uždėjęs jai ant šlaunies, tikrai nesitikėjo tik paprasto 
pokalbio. 

Ema pasilenkė per stalą ir švelniai paglostė Hariui skruostą. 

— Man labai gaila, mielasis, — pratarė, — tačiau dėl to mano 
jausmai tau nesikeičia ir niekada nepasikeis. 

Haris išspaudė šypsenėlę, o Ema tylėjo suprasdama, kad po ke- 
lių akimirkų jis jai pateiks neišvengiamą klausimą. 

— Ar ne šią paslaptį tavo tėvas paprašė saugoti? — staiga vėl 
surimtėjęs paklausė Haris. — Ką jis tau sakė? 

Dabar jau atėjo Emos eilė paremti galvą rankomis — neliko kito 
pasirinkimo, kaip tik iškloti visą tiesą. Kaip ir motinai, jai prastai 
sekėsi veidmainiauti. 

— Ką jis tau pasakė? — jau griežčiau pakartojo Haris. 

Stengdamasi susitvardyti Ema įsikibo į stalo kraštą. Galiausiai 
sutelkė visas jėgas ir pažvelgė Hariui į akis. Nors jis sėdėjo vos už 
kelių pėdų, jai atrodė baisiai tolimas. 

— Noriu tavęs paklausti to paties, ko klausei manęs, — pratarė 
Ema. — Ar yra kas nors, ką galėčiau pasakyti ar padaryti, kad liautu- 
meisi mane mylėjęs? 

Haris pasilenkė ir paėmė jos delną. 

— Aišku, kad ne, — atsakė. 

— Tavo tėvas nežuvo kare, — švelniai kalbėjo ji. — Ir gali būti, 
kad dėl jo mirties kaltas mano tėvas. 

Ji stipriai suspaudė Hariui delną ir išklojo viską, ką grįžus iš 
Škotijos jiems papasakojo tėvas. 

Haris sėdėjo lyg apsvaigęs ir negalėjo išspausti nė žodžio. Jis 
pamėgino atsistoti, bet jam linko kojos — kaip boksininkui, gavu- 
siam vienu smūgiu per daug; Haris vėl krito į kėdę. 

— Žinojau, kad mano tėvas negalėjo žūti kare, — tyliai kalbėjo 
Haris. — Tačiau ir dabar niekaip nesuprantu, kodėl mama man ne- 
pasakė tiesos. 

— O dabar jau žinai visą tiesą, — stengdamasi sulaikyti ašaras 
pratarė Ema. — Suprasčiau, jei panorėtum nutraukti mūsų draugys- 
te po to, ką tavo šeimai padarė mano tėvas. 

— Juk tu nekalta, — atsakė Haris, — bet jam niekada neatleisiu. 

Kiek patylėjęs jis pridūrė: 

— Be to, negalėsiu pažvelgti jam į akis, kai jis sužinos tiesą apie 
mano motiną. 

— Ojam ir nereikia to žinoti, — pasakė Ema vėl imdama Hariui 
už rankos. — Tai bus mūsų paslaptis. 

— Dabar jau nebebus, — atsakė Haris. 

— Kodėl ne? 

— Todėl, kad Džailzas matė tą žmogų, kuris sekė mus keliau- 
jančius į Edinburgą; jis stovėjo tarpuvartėje, priešais Edžio naktinį 
klubą. 

— Vadinasi, parsidavinėja mano tėvas, o ne tavo mama, — pa- 
reiškė Ema, — nes jis ne tik mums pamelavo dar kartą, bet ir toliau 
nesilaiko duoto žodžio. 

— Kaip suprasti? 

— Jis pažadėjo Džailzui, kad tas žmogus daugiau niekada jo ne- 
seks. 

— To žmogaus tavo brolis nedomina, — atsakė Haris. — Man 
atrodo, jis seka mano mamą. 

— Bet kodėl? 

— Jeigu jam pavyktų įrodyti, kaip mano motina užsidirba pra- 
gyvenimui, jis, kaip jam atrodo, galėtų įtikinti tave mane mesti. 


318 


Jeffrey Archer +» Tik laikas parodys 


— Kaip menkai jis pažįsta savo dukrą, — kalbėjo Ema, — nes 
dabar aš dar geriau suprantu, kad mūsų niekas neišskirs. Ir jau tik- 
rai jis nepakeis mano nuomonės — dabar dar labiau žaviuosi tavo 
mama nei žavėjausi anksčiau. 

— Kaip gali taip kalbėti? — nesuprato Haris. 

— Ji dirba padavėja, kad išlaikytų šeimą, paskui įsigyja Tilės 
arbatinę, o kai arbatinė sudega iki pamatų, apkaltinama padegimu, 
bet ir toliau žengia pirmyn aukštai iškėlusi galvą, žinodama, kad yra 
nekalta. Ji susiranda kitą darbą „Royal“ viešbutyje, o kai ją atleidžia, 
vis tiek nepasiduoda. Ji gauna čekį šešiems šimtams svarų ir kurį 
laiką mano, kad visos problemos išspręstos, bet sužino, kad iš tikrų- 
jų neturi nė skatiko, nors pinigų labai reikia, kad tu ir toliau galėtum 
lankyti mokyklą. Puolusi į neviltį ji imasi... 

— Bet aš nebūčiau norėjęs, kad ji... 

— Ji kuo puikiausiai tai žinojo, Hari, bet vis tiek nujautė, kad 
taip aukotis verta. 

Ir vėl abu ilgokai tylėjo. 

— O, Dieve, — pratarė Haris. — Kaip galėjau taip blogai apie ją 
galvoti. — Jis pakėlė akis į Emą. — Norėčiau, kad kai ką dėl manęs 
padarytum. 

— Padarysiu bet ką. 

— Gal galėtum nueiti pas mano mamą? Surask bet kokią dings- 
tį, tik pasistenk išsiaiškinti, ar ji vakar matė mane toje siaubingoje 
vietoje. 

— Kaip sužinosiu, jei ji nepanorės apie tai kalbėti? 

— Suprasi, — tyliai atsakė Haris. 

— Bet jei tavo mama bus tave pastebėjusi, turbūt paklaus, ką 
ten veikei. 

— Ašjos ieškojau. 

— Kodėl? 

— Norėjau pasakyti, kad man pasiūlė vietą Oksforde. 

Ema atsisėdo į galinės eilės suolą Šventojo Kristaus Gimimo 
bažnyčioje ir laukė, kol baigsis mišios. Matė trečioje eilėje šalia se- 
nos ponios sėdinčią ponią Klifton. Kai tą rytą jiedu buvo susitikę, 
Haris atrodė jau kiek mažiau įsitempęs. Jis labai aiškiai pasakė, ką 
nori sužinoti, o ji pažadėjo neperžengti ribų. Jiedu kelis kartus buvo 
surepetavę visus galimus scenarijus, kol viskas buvo išgryninta iki 
žodelio. 

Kai vyresnysis kunigas suteikė palaiminimą, Ema išėjo iš suolo 
ir laukė, kol ponia Klifton ją pamatys. Išvydusi Emą Meisė neįstengė 
nuslėpti nuostabos, bet nustebusį žvilgsnį tuojau pat pakeitė maloni 
šypsena. Ji greitai prisiartino prie Emos ir supažindino ją su senąja 
ponia. 

— Mama, tai — Ema Barington; ji — Hario draugė. 

Senoji ponia plačiai nusišypsojo Emai. 

— Yra didžiulis skirtumas tarp draugės ir mylimosios. O kaip 
vadinti tave? — paklausė. 

Ponia Klifton nusijuokė, tačiau Emai buvo aišku, kad jai taip 
pat knieti išgirsti atsakymą. 

— Aš — jo mylimoji, — išdidžiai atsakė Ema. 

Senoji vėl plačiai išsišiepė, bet Meisė nenusišypsojo. 

— Na, tai puiku, ką? — pasakė Hario močiutė ir pridūrė: — Ne- 
galiu visą dieną taip stovėti ir plepėti. Turiu ruošti pietus. 

Ji jau žengė kelis žingsnius, bet paskui atsigręžė ir paklausė: 

— Gal norėtum papietauti kartu su mumis, jaunoji panele? 

Šį klausimą Haris buvo numatęs, todėl buvo parengęs jai atsa- 
kymą. 

— Jūs labai maloni, — atsakė Ema, — bet manęs laukia tėvai. 

— Suprantama, — atsakė senoji. — Visada privalu gerbti tėvų 
norus. Pasimatysime vėliau, Meise. 

— Gal galėčiau paėjėti su jumis, ponia Klifton? — joms išėjus iš 
bažnyčios, paklausė Ema. 

— Taip, mieloji, žinoma. 

— Haris prašė su jumis susitikti, nes numanė jūsų norą sužino- 
ti, kad jam pasiūlyta vieta Oksforde. 

— Oo, kokios puikios naujienos. — Meisė apsikabino Emą, ta- 
čiau staiga ją paleido ir paklausė: — Bet kodėl jis pats neatėjo man 
pasakyti? 

Ir vėl tereikėjo pakartoti parengtą atsakymą. 

— Jį paliko po pamokų, — atsakė Ema vildamasi, kad neper- 
sistengia vaidindama. — Dabar jam tenka perrašinėti ištisas Šelio 
pastraipas. Deja, dėl to kaltas mano brolis. Matote, išgirdęs šią žinią 
jis slapta atsinešė į mokyklą butelį šampano, ir vakar vakare jie buvo 
sučiupti jo kambaryje bešvenčiantys. 

— Ar šitai taip jau blogai? — su šypsena paklausė Meisė. 

— Daktaras Pagetas mano, kad blogai. Haris nežmoniškai ap- 
gailestauja. 

Meisė taip garsiai nusikvatojo, jog Emai neliko abejonių — ji 
nė nenumano, kad jos sūnus vakar vakare lankėsi naktiniame klu- 
be. Ji norėjo paklausti dar kai ko, kas ją trikdė, bet Haris labai aiš- 
kiai nurodė: „Jeigu mano mama nenori žinoti, kaip mirė tėvas, tegu 
nežino.“ 

— Labai gaila, kad negali likti pietų, — pratarė Meisė, — nes aš 
norėjau tau kai ką pasakyti. Na, gal kitą kartą. 


46 
Visą kitą savaitę Haris laukė, kol sprogs dar viena bomba. Kai 
sprogo, jis netvėrė džiaugsmu. 


Paskutinę semestro dieną Džailzas gavo telegramą, kurioje 

buvo rašoma, kad jam siūloma vieta Oksfordo Breisnouso koledže 
studijuoti istoriją. 

— Jis pateko vos per plauką, — pasakė daktaras Pagetas, per- 
duodamas žinią direktoriui. 

Po dviejų mėnesių vienas humanitarinių mokslų stipendijos 
laimėtojas, vienas vardinės stipendijos savininkas ir vienas studen- 
tas be stipendijos skirtingomis transporto priemonėmis atvyko į se- 
nąjį universitetinį miestą pradėti trejų metų aukštųjų studijų. 

Haris įsirašė į dramos mėgėjų draugiją ir karininkų mokymo 
korpusą, Džailzas — į studentų klubą ir kriketo klubą, o Dikinsas 
įsikūrė Bodlio bibliotekos glūdumose ir kaip kurmis retai tepasiro- 
dydavo žemės paviršiuje. Kita vertus, jis jau buvo apsisprendęs Oks- 
forde nugyventi visą jam skirtą gyvenimą. 

Haris nebuvo toks tikras, kaip nugyvens likusį gyvenimą, o 
ministras pirmininkas ir toliau skraidžiojo į Vokietiją ir atgal, kol 
galiausiai nusileido Hestono oro uoste šypsodamasis, mojuodamas 
lapeliu ir kalbėdamas žmonėms tai, ką jie norėjo girdėti. Haris ne- 
abejojo, kad Britanija stovi ant karo slenksčio. Kai Ema paklausė, 
kodėl jis taip įsitikinęs, Haris atsakė: 

— Ar neatkreipei dėmesio į tai, kad ponas Hitleris nesivargina 
ir pas mus nevažinėja? O mes elgiamės kaip įkyrūs gerbėjai, todėl 
galiausiai būsime atstumti. 

Ema nekreipė dėmesio į jo nuomonę, bet, antra vertus, kaip ir 
ponui Čemberlenui jai nesinorėjo tikėti, kad Haris gali būti teisus. 

Ema rašydavo Hariui du, kartais ir tris kartus per savaitę, nors 
įtemptai dirbo rengdamasi stojamiesiems egzaminams į Oksfordą. 


Kai Haris grįžo į Bristolį Kalėdų atostogų, jiedu kaip įmanyda- 
mi ilgiau stengėsi būti kartu, nors Haris labai saugojosi nepasipai- 
nioti ponui Baringtonui. 

Ema atsisakė kartu su šeima vykti atostogauti į Toskaną; ji ne- 
slėpė nuo tėvo, kad jai mieliau likti su Hariu. 

Artėjant stojamajam egzaminui, Senųjų spaudinių skyriuje 
Emos praleistas valandų skaičius būtų padaręs įspūdį net Dikinsui, 
o Haris nutarė, kad Ema ketina apstulbinti egzaminuotojus, kaip 
prieš metus apstulbino atsiskyrėlis jo bičiulis. Kai tokiomis nuojau- 
tomis jis pasidalijo su Ema, ji jam priminė, jog Oksforde vienai stu- 
dentei merginai tenka dvidešimt studentų vaikinų. 

— Visada galima stoti į Kembridžą, — kvailai pasiūlė Džailzas. 

— Kur situacija dar labiau atsiduoda pelėsiais, — atsakė Ema. — 
Jie vis dar nesuteikia mokslo laipsnių moterims. 

Ema labiausiai baiminosi ne dėl to, kad negaus vietos Oksfor- 
de, bet kad atsiradus galimybei studijuoti bus paskelbtas karas ir 
Haris išvyks į frontą už amžinosios Anglijos sienų. Visą gyvenimą 
jai buvo primenamas Didysis karas — kasdien akyse šmėžuodavo 
daugybė moterų, tebevilkinčių juodai ir tebegedinčių iš fronto taip ir 
negrįžusių vyrų, mylimųjų, brolių ir sūnų; dabar jau niekas to karo 
nebevadino karu, kuris padarė galą visiems kitiems karams. 

Ji meldė Harį, jei būtų paskelbtas karas, neiti kariauti savano- 
riu, bent jau palaukti, kol jaunuoliai bus pašaukti. Bet kai Hitleris 
įžygiavo į Čekoslovakiją ir aneksavo Sudetus, Haris tvirtai žinojo, 
kad karas su Vokietija neišvengiamas ir kad užsivilks uniformą jau 
kitą dieną, kai tik jis bus paskelbtas. 

Kai baigiantis pirmiems mokslo metams Haris pakvietė Emą į 
gegužinį pokylį, ji nutarė nebekalbėti apie karo grėsmę. Ema nutarė 
ir dar kai ką. 


Pokylio rytą Ema atvyko į Oksfordą ir apsistojo „Randolph“ 
viešbutyje. Haris visą dieną ją vedžiojo po Somervilio koledžą, Eš- 

molo muziejų ir Bodlio biblioteką; neabejojo, kad po kelių mėnesių 
jo mylimoji pradės studijas ir mokysis su juo. 

Ema grįžo į viešbutį ir dar turėjo gražaus laiko pasiruošti poky- 
liui. Haris buvo pažadėjęs jos atvažiuoti aštuntą. 

Jis įžengė pro viešbučio duris keliomis minutėmis anksčiau nei 
sutartą valandą. Vilkėjo madingu tamsiai mėlynu vakariniu švarku, 
kurį jam padovanojo mama devynioliktojo gimtadienio proga. Ha- 
ris paskambino į Emos numerį iš registratūros, kad jau atėjo ir jos 
palauks viešbučio fojė. 

— Tuoj nusileisiu, — pažadėjo Ema. 

Slinko minutės, Haris žingsniavo po fojė svarstydamas, ką ji 
turėjo galvoje sakydama „tuoj“. Bet Džailzas jau daugybę kartų jam 
buvo minėjęs, kad pasakymų laikui apibrėžti Ema išmoko iš mamos. 

Ir tada jis išvydo ją laiptų viršuje. Haris stovėjo kaip įkirstas, 
kol Ema iš lėto leidosi laiptais; turkio spalvos šilko suknelė be petne- 
šėlių išryškino grakščią jos figūrą. Visi jauni vyrukai fojė būtų mielai 
pasikeitę su Hariu vietomis. 

— Ohoo, — tepratarė Haris, kai ji nulipo. — Kam bereikia Viv- 
jenos Li? Beje, man labai patinka tavo bateliai. 

Ema pajuto, kad pirmoji plano dalis įgyvendinta puikiai. 

Jiedu išėjo iš viešbučio ir susikibę už parankių nuėjo Redklifo 
aikštės link. Jiems įėjus pro Hario koledžo vartus už Bodlio bibliote- 
kos pastato ėmė leistis saulė. Niekas, tą vakarą atėjęs į Breisnousą, 
negalvojo, kad po kelių savaičių Britanija stos į karą, kad daugiau nei 
pusė šią naktį prašokusių jaunuolių niekada nebaigs universiteto. 

Tačiau tokios mintys buvo be galo tolimos linksmoms jaunoms 
poroms, šokusioms pagal Koulo Porterio ir Džeromo Kerno muziką. 
Kol keli šimtai studentų ir jų svečių tuštino šampano butelių dėžes 
ir naikino kalnus rūkytos lašišos, Haris neišleido Emos iš akių, bai- 
mindamasis, kad koks nors netašytas tipas nemėgintų jos pavogti. 


324 


Jeffrey Archer + Tik laikas parodys 


Džailzas išgėrė kiek per daug šampano ir suvalgė gerokai per 
daug austrių; visą vakarą jis šokdino vis naujas merginas. 

Antrą valandą ryto Bilio Kotono šokių muzikos ansamblis su- 
grojo paskutinį valsą. Supdamiesi orkestro ritmu Haris ir Ema pri- 
gludo vienas prie kito. 

Kai dirigentas pagaliau pakėlė batutą ketindamas sugroti nacio- 
nalinį himną, Ema negalėjo nepastebėti, kaip visi vaikinai — blaivesni 
ir girtesni — atsistojo ir pasitempė giedodami „Dieve, saugok karalių“. 

Haris ir Ema neskubėdami grįžo į „Randolph“ viešbutį plepėda- 
mi apie nereikšmingus dalykus, nenorėdami, kad vakaras baigtųsi. 

— Na, gerai nors tiek, kad po dviejų savaičių grįši laikyti sto- 
jamojo egzamino, — pasakė Haris, kai jiedu užlipo viešbučio laip- 
tais. — Man neteks ilgai laukti, kol vėl tave pamatysiu. 

— Teisybė, — sutiko Ema, — tik nebus laiko pramogoms, kol 
nebaigsiu paskutinio darbo. Bet kai viskas bus padaryta, galėsim 
kartu praleisti likusį savaitgalį. 

Haris jau norėjo ją pabučiuoti ir palinkėti geros nakties, kai ji 
sušnabždėjo: 

— Gal norėtum užeiti į mano kambarį? Turiu tau dovaną. Ne- 
noriu, kad pamanytum, jog užmiršau tavo gimtadienį. 

Haris atrodė nustebęs, beje, kaip ir durininkas, žiūrėdamas į 
susikibusią už rankų jauną porą, lipančią laiptais. Kai jiedu priėjo 
Emos kambarį, ji nervingai grabaliojo raktą, kol galiausiai atidarė 
duris. 

— Aš tik minutėlei, — pratarė ji ir dingo vonios kambaryje. 

Haris atsisėdo ant vienintelės kambaryje kėdės ir pamėgino su- 
galvoti, ko labiausiai norėtų gimtadienio proga. Prasivėrus vonios 
kambario durims, Ema stovėjo prieblandoje. Vietoj elegantiškos 
suknelės be petnešėlių ji buvo apsivyniojusi viešbučio rankšluosčiu. 

Emai lėtai artėjant, Haris girdėjo, kaip daužosi jo širdis. 

— Mielasis, man atrodo, tu per daug apsirengęs, — pratarė Ema 
nuvilkdama jam švarką ir numesdama ant grindų. 

Paskui ji atrišo varlytę, atsagstė marškinius; viskas krito šalia 
švarko. Ten pat nukeliavo abu batai ir kojinės, o tada ji neskubėda- 
ma nutraukė jam kelnes. Ema jau rengėsi pašalinti paskutinę kliūtį, 
bet Haris paėmė ją ant rankų ir nunešė per miegamąjį. 

Kai jis negrabiai klestelėjo Emą ant lovos, rankšluostis nukrito 
ant grindų. Grįžusi iš Romos Ema dažnai įsivaizduodavo šią akimir- 
ką ir manė, kad pirmą kartą mėgindama pasimylėti jausis nejaukiai 
ir nepatogiai. Bet Haris buvo švelnus ir dėmesingas, nors aiškiai 
nervinosi ne mažiau už ją. Jiems pasimylėjus, Ema gulėjo Hario glė- 
byje ir nenorėjo užmigti. 

— Ar tau patiko gimtadienio dovana? — paklausė. 

— Taip, patiko, — atsakė Haris. — Bet, tikiuosi, nereikės laukti 
visų metų, kol galėsiu išvynioti ir kitą tokią pačią. Prisiminiau, kad 
ir aš turiu tau dovaną. | 

— Bet mano gimtadienis ne šiandien. 

— Tai — ne gimtadienio dovana. 

Haris šoko iš lovos, pakėlė nuo grindų kelnes ir ėmė raustis ki- 
šenėse, kol rado mažą odinę dėžutę. Jis grįžo prie lovos, priklaupė 
ant vieno kelio ir pratarė: 

— Ema, mieloji, ar tekėsi už manęs? 

— Taip klupodamas labai kvailai atrodai, — suraukusi kaktą 
pasakė Ema. — Grįžk į lovą, kol mirtinai nesušalai. 

— Negrįšiu, kol neatsakysi į mano klausimą. 

— Hari, nekvailiok. Nusprendžiau, kad mes susituoksime jau 
tądien, kai atvykai į dvarą švęsti dvyliktojo Džailzo gimtadienio. 

Maudamas Emai žiedą ant didžiojo kairės rankos piršto Haris 
prapliupo juoktis. 

— Atsiprašau, kad deimantas toks mažytis, — pasakė. 

— Jis didžiulis, aukščiausios klasės, — pasakė Ema, kai Haris 
grįžo į lovą. — Kadangi, kaip matau, viską puikiai suorganizavai, — 
erzino ji Harį, — kokią datą išrinkai mūsų jungtuvėms? 

— Šeštadienį, liepos dvidešimt devintą, trečią valandą. 

— Kodėl tada? 

— Tai paskutinė semestro diena, o kai išeisiu, negalėsime pasi- 
naudoti universiteto bažnyčia. 

Ema atsisėdo, čiupo nuo naktinio stalelio bloknotą su pieštuku 
ir suskato rašyti. 

— Ką čia darai? — paklausė Haris. 

— Mėginu sudaryti svečių sąrašą. Jei turime tik septynias sa- 
vaites... 

— Šitai gali ir palaukti, — tarė Haris vėl ją apkabindamas. — 
Jaučiu, kad artėja dar vienas gimtadienis. 


— Ji per jauna galvoti apie vestuves, — pasakė Emos tėvas, tarsi 
jos nė nebūtų kambaryje. 

— Jai tiek pat metų, kiek buvo man, kai pasipiršai, — priminė 
Elžbieta. 

— Bet tu neketinai laikyti svarbiausio savo gyvenime egzamino 
likus dviem savaitėms iki vestuvių. 

— Todėl ir prisiėmiau visą atsakomybę, — kalbėjo Elžbieta. — 
Emai nereikės niekuo rūpintis, kol neišlaikys egzaminų. 

— Tikrai būtų daug geriau keliems mėnesiams atidėti vestuves. 
Beje, o kam taip skubėti? 

— Kokia gera mintis, tėti, — pirmą kartą prabilo Ema. — Gal ga- 
lėtume paprašyti pono Hitlerio, kad jis keliems mėnesiams atidėtų 
karą, nes tavo dukra nori ištekėti. 

— Oką apie visa tai mano ponia Klifton? — nepaisydamas duk- 
ters pastabos, paklausė Emos tėvas. 

— O kaip ji galėtų nesidžiaugti tokiomis naujienomis? — į klau- 
simą klausimu atsakė Elžbieta. 
Jis nieko neatsakė. 


Po dešimties dienų The Times buvo išspausdintas skelbimas 
apie būsimas Emos Greisės Barington ir Haroldo Arturo Kliftono 
vestuves. Kitą sekmadienį Švč. Marijos bažnyčioje kunigas Staileris 
iš sakyklos paskelbė pirmuosius užsakus, o dar per savaitę buvo iš- 
siųsta daugiau nei trys šimtai kvietimų. Niekas nenustebo, kai Haris 
paprašė Džailzo būti vyriausiuoju pabroliu; kiti numatyti pabro- 
liai — kapitonas Tarantas ir Dikinsas. 

Tačiau Harį pribloškė Senojo Džeko laiškas, kuriame jis rašė 
atsisakąs malonaus kvietimo, nes, atitinkamai susiklosčius aplin- 
kybėms, negali išeiti iš darbo. Haris jam atrašydamas meldė gerai 
viską apgalvoti ir bent jau pasistengti dalyvauti vestuvėse, jeigu nu- 
mano, kad negalės būti pabroliu. Sulaukęs Senojo Džeko atsakymo 
Haris dar labiau sutriko: „Nujaučiu, kad dalyvaudamas sukelčiau 
sumaištį.“ 

— Apie ką jis kalba? — nesuprato Haris. — Juk tikrai žino, kad 
mums būtų didžiulė garbė, jeigu jis atvažiuotų. 

— Jis kone toks pat negeras kaip mano tėvas, — atsakė Ema. — 
Atsisako vesti mane prie altoriaus ir sako, kad net gerai nežino, ar 
apskritai dalyvaus vestuvėse. 

— Bet tu man sakei, kad jis pažadėjo ateityje būti prielankesnis. 

— Taip, tačiau viskas pasikeitė tą akimirką, kai tėvas išgirdo 
apie mūsų sužadėtuves. 

— Negaliu apsimetinėti ir sakyti, kad išgirdusi šią naujieną 
mano mama irgi labai apsidžiaugė, — prisipažino Haris. 

Ema nesimatė su Hariu, kol neatvyko į Oksfordą laikyti egza- 
minų, o ir atvykusi susitiko tik tada, kai baigė paskutinį rašto darbą. 
Išėjusi iš egzaminų salės ji pamatė sužadėtinį sėdintį ant viršutinio 
laiptelio ir laukiantį; vienoje rankoje jis laikė šampano butelį, o ki- 
toje — dvi taures. 

— Na, kaip manai, ar gerai pasisekė? — paklausė Haris pilda- 
mas šampaną. 

— Nežinau, — atsiduso Ema, iš egzaminų salės plūstant tuzi- 
nams merginų. — Nesupratau, kam ryžausi, kol nepamačiau viso to 
būrio. 

— Na, gerai nors tiek, kad turėsi kaip prasiblaškyti laukdama 
rezultatų. 

— Liko tik trys savaitės, — priminė jam Ema. — Laiko daugiau 
nei pakankamai, kad spėtum persigalvoti. 

— Jei nelaimėsi stipendijos, gali būti, kad persigalvosiu. Juk 
negaliu sau leisti rodytis viešumoje su studente, kuriai nepaskyrė 
stipendijos. 

— Ojei aš vis dėlto laimėsiu stipendiją, gali būti, kad irgi persi- 
galvosiu ir susirasiu kitą stipendininką. 

— Dikinsas vis dar laisvas, — pasakė Haris, sklidinai pripylęs 
Emos taurę. 

— Tada jau bus per vėlu. 

— Kodėl? 

— Todėl, kad rezultatus turi paskelbti mūsų vestuvių rytą. 

Beveik visą savaitgalį Ema ir Haris praleido mažame viešbučio 
kambarėlyje; kai nesimylėdavo, jie be perstojo tarėsi dėl vestuvių 
šventės. Sekmadienio vakarą Ema padarė vieną išvadą. 

— Mano mama — nepakartojama, — pasakė ji, — nors apie tėvą 
to nepasakyčiau. 

— Kaip manai, gal jis dalyvaus vestuvėse? 

— O, taip. Mama įkalbėjo dalyvauti, bet jis ir toliau atsisako 
vesti mane prie altoriaus. Kokios naujausios žinios iš Senojo Džeko 
padangės? 

— Į paskutinį mano laišką jis net neatsakė, — pasiguodė Haris. 


47 


— Ar priaugai svorio, mieloji? — paklausė Emos motina, dukters 
vestuvinės suknelės nugaroje mėgindama užsegti paskutinį kabliuką. 

— Nemanau, — atsakė Ema, kritiškai save nužvelgdama didžiu- 
liame veidrodyje. 

— Stulbinamai gražu, — toks buvo Elžbietos verdiktas, kai ji 
pasitraukė tolėliau, norėdama pasigrožėti nuotakos drabužiu. 

Jiedvi kelis kartus vyko į Londoną pas madam Renė, nedidelio 
madingo salonėlio savininkę Meiferyje, globojamą karalienių Mari- 
jos ir Elžbietos, matuotis suknelės. Madam Renė asmeniškai daly- 
vavo visuose primatavimuose; suknelės apykaklaitę ir sijono kraštą 
puošiantys siuvinėti Viktorijos laikų nėriniai, dvelkiantys senove, 
gana natūraliai derėjo prie šilkinio korsažo ir tais metais itin madin- 
go ampyro stiliaus platėjančio sijono — naujo silueto. Madam Renė 
jas patikino, kad mažutė pieno spalvos lašo formos skrybėlaitė kitais 
metais bus ypač mėgstamas madingų moterų aksesuaras. Emos tė- 
vas vienintelę pastabą pasakė tik pamatęs sąskaitą. 

Elžbieta Barington pažvelgė į laikrodį. Be devyniolikos trečia. 

— Nėra ko skubėti, — tarė ji Emai, kai į duris kažkas pabeldė. 

Ji gerai prisiminė ant durų rankenos pakabinusi lentelę su 
užrašu „Netrukdyti“ ir pasakiusi vairuotojui anksčiau trečios jų ne- 
laukti. Per vakarykštę repeticiją kelionė nuo viešbučio iki bažnyčios 
truko septynias minutes. Elžbieta norėjo, kad Ema madingai pavė- 
luotų. 

— Leisk jiems kelias minutes palaukti, bet ne tiek, kad imtų 
nerimauti. 

Kažkas pabeldė dar kartą. 

— Atidarysiu, — eidama prie durų pasakė Elžbieta. 

Jaunas durininkas, pasipuošęs dailia raudona uniforma, pada- 
vė jai telegramą — tądien jau vienuoliktą. Elžbieta rengėsi uždaryti 
duris, kai jis pasakė: 

— Ponia, manes prašė jus informuoti, kad ši telegrama svarbi. 

Pirma nustebusiai Elžbietai šovusi mintis — kas galėtų pasku- 
tinę minutę pranešti nedalyvausiąs vestuvėse? Ji vylėsi, jog telegra- 
moje nebus pranešama, kad pokylio metu prie svarbiausio stalelio 
svečiai bus susodinti kitaip nei numatyta. Ji atplėšė telegramą ir 
perskaitė. 

— Kas atsiuntė? — paklausė Ema, dar coliu pakreipdama skry- 
bėlaitę ir svarstydama, ar taip neatrodys kiek nepadoriai. 

Elžbieta padavė jai telegramą. Ją perskaičiusi Ema apsipylė 
ašaromis. 

— Daugybė sveikinimų, mieloji, — kalbėjo motina, imdama iš 
rankinės nosinaitę ir šluostydama dukters ašaras. — Apkabinčiau 
tave, bet nenoriu suglamžyti suknelės. 

Kai Elžbieta nusprendė, kad Ema jau pasirengusi, dar akimirką 
pastovėjo prie veidrodžio tikrindamasi, kaip guli jos pačios drabu- 
žis. Madam Renė buvo pareiškusi: „Svarbią dukters gyvenimo dieną 
jums negalima jos užgožti, bet ir negalite likti nepastebėta.“ Elžbie- 
tai ypač patiko Normano Hartnelo sukurta skrybėlaitė, nors jauni- 
mas jos ir nepavadintų madinga. 

— Metas važiuoti, — pranešė ji, dar kartą pažvelgusi į laikrodį. 

Ema nusišypsojo, akimis permesdama kelioninius drabužius, 
kuriais persivilks pasibaigus vestuvių pokyliui, kai jiedu su Hariu 
vyks į Škotiją medaus mėnesio. Lordas Harvis jiems pasiūlė dvi sa- 
vaites pagyventi Malgelrio pilyje ir pažadėjo, jog tuo metu nė vienas 

šeimos narys nebus prileistas prie pilies arčiau nei per dešimt mylių, 
o be to, dar svarbiau, kiekvieną vakarą Haris galės prašyti trijų lėkš- 
čių škotiškos sriubos ir būti ramus, kad nereikės valgyti kurapkų. 

Ema išėjo paskui mamą iš viešbučio kambario ir nužingsniavo 
koridoriumi. Pasiekusi laiptus pajuto, kaip pakirto kojas. Jai nusi- 
leidus laiptais, kiti svečiai pasitraukė, kad niekas nesutrukdytų nuo- 
lankiai išeiti. 

Durininkas prilaikė viešbučio duris, sero Valterio vairuotojas 
stovėjo prie galinių rolso durų, kad nuotaka galėtų atsisėsti šalia se- 
nelio. Kai Ema atsisėdo kruopščiai taisydamasi suknelę, seras Valte- 
ris įsistatė į dešinę akį monoklį ir pareiškė: 

— Gražiai atrodai, jaunoji panele. Haris išties bus pats laimin- 
giausias žmogus. 

— Ačiū, seneli, — pasakė ji, bučiuodama senelį į skruostą. 

Pažvelgusi pro galinį langą pamatė į kitą rolsroisą lipančią 
mamą; po minutėlės abu automobiliai įsiliejo į bendrą transporto 
vilkstine ir pradėjo iškilmingą kelionę Švč. Marijos bažnyčios link. 

— Ar tėtis bažnyčioje? — slėpdama nerimą paklausė Ema. 

— Atvyko vienas iš pirmųjų, — atsakė senelis. — Manau, dabar 
jis gailisi perleidęs man privilegiją nuvesti tave prie altoriaus. 

— O Haris? 

— Dar niekada nesu matęs jo tokio susijaudinusio. Bet Džail- 
zas, rodos, gerai tvarkosi, kaip jam ir pridera. Žinau, jis visą mėnesį 
rengė vyriausiojo pabrolio kalbą. 

— Mums pasisekė, kad geriausias mudviejų bičiulis — tas pats 
žmogus, — pasakė Ema. — Žinai, seneli, kartą skaičiau, kad vestuvių 
rytą kiekviena nuotaka ima abejoti. 

— Natūralu, mieloji. 

— Bet aš dėl Hario niekada neabejojau, — kalbėjo Ema, kai au- 
tomobilis sustojo prie universiteto bažnyčios. — Žinau, kad kartu 
nugyvensime visą amžių. 

Ji palaukė, kol iš automobilio išlips senelis, tada suėmė sukne- 
lės klostes ir taip pat žengė šalia jo ant šaligatvio. 

Pribėgusi mama paskutinį kartą nužvelgė Emos suknelę, prieš 
leisdama jai žengti į bažnyčią. Elžbieta Emai padavė kuklią rausvų 
rožių puokštelę, o dvi pamergės — jaunesnioji Emos sesuo Violeta ir 
klasės draugė Džesika — suėmė suknelės šleifą. 

— Dabar — tavo eilė, Violeta, — pasakė mama, pasilenkusi ly- 
gindama jai suknelę. 

— Viliuosi, kad ne, — atsakė Violeta pakankamai garsiai, kad 
išgirstų mama. 

Elžbieta pasitraukė ir linktelėjo. Du zakristijonai pravėrė sun- 
kias duris — vargonininkas gavo ženklą pradėti Mendelsono „Vestu- 
vių maršą“, o susirinkusieji — atsistoti ir pasveikinti nuotaką. 

Įžengusi į bažnyčią Ema nustebo pamačiusi, kiek daug žmonių 
atvyko į Oksfordą pasidžiaugti jos laime. Ji lėtai žingsniavo tarp suo- 
lų įsikibusi seneliui į parankę; artinantis prie altoriaus besišypsan- 
tys žmonės gręžėsi į ją pasižiūrėti. 

Dešinėje pusėje ji pamatė poną Frobišerį, stovintį šalia pono 
Holkombo. Gana drąsia skrybėlaite pasipuošusi panelė Tilė atvyko 
net iš Kornvalio, o daktaras Pagetas kuo šilčiausiai jai nusišypso- 
jo. Tačiau jos pačios veidas nušvito daugiau nei šypsena, kai išvydo 
panarinusį galvą kapitoną Tarantą, vilkintį prastai gulintį dieninį 
fraką. Haris taip apsidžiaugs, kad vis dėlto jis apsisprendė atvykti. 
Pirmoje eilėje sėdėjo ponia Klifton, kuri akivaizdžiai sugaišo nema- 
žai laiko, kol rinkosi drabužius, nes atrodė išties madingai. Emos lū- 
pomis perbėgo šypsena, bet ji nustebo ir nusivylė, kad būsima anyta 
jai praeinant nepakėlė akių. 

Ir tada ji pamatė Harį, stovintį prie altoriaus per kelis žingsnius 
nuo jos brolio ir laukiantį nuotakos. Ema žengė tarpueiliu įsikibusi 
seneliui į parankę, o kitas senelis stovėjo tiesus kaip styga pirmoje 

eilėje, šalia jos tėvo, jos manymu, nusiteikusio kiek melancholiškai. 
Gal jis tikrai gailėjosi sprendimo nevesti jos prie altoriaus. 

Kai Ema užlipo keturis laiptelius ir atsistojo šalia būsimo vyro, 
seras Valteris pasitraukė į šalį. Ema pasilenkė ir sušnabždėjo: 

— Aš vos nepersigalvojau. — Haris stengėsi per daug neišsi- 
šiepti laukdamas kulminacijos. — Kad ir kaip būtų, šio universiteto 
stipendininkai negali vesti prastesnių už save. 

— Aš taip tavimi didžiuojuosi, mieloji, — atsakė jis. — Nuošir- 
džiai sveikinu. 

Džailzas nusilenkė reikšdamas nuoširdžią pagarbą; susirinku- 
sieji ėmė pakuždomis šią žinią skleisti iš eilės į eilę. 

Nutilo muzika, koledžo kapelionas iškėlė rankas ir pratarė: 

— Mielieji, susirinkome Dievo ir visų tikinčiųjų akivaizdoje, 
kad šventais moterystės saitais sujungtume šį vyrą ir šią moterį... 

Staiga Ema ėmė nervintis. Ji buvo atmintinai išmokusi visus 
atsakymus, bet dabar nė vieno iš jų neprisiminė. 

— Pirmiausia tai buvo įteisinta tam, kad gimtų vaikai... 

Ema stengėsi susikaupti ir klausytis kapeliono žodžių, bet nega- 
lėjo sulaukti, kol galės pasprukti ir liks viena su Hariu. Gal jiems rei- 
kėjo jau vakar vakare iškeliauti į Škotiją ir slapta susituokti Gretna- 
grino bažnyčioje; ji sakė Hariui, jog ten tuoktis būtų daug patogiau, 
jei jie ketina pagyventi Malgelrio pilyje. 

— Dabar šie abu žmonės žengs į šventą sąjungą. Jei kas nors 
žino kokią nors priežastį, dėl kurios jie negalėtų teisėtai būti kartu, 
tepasako dabar arba nutyla amžiams... 

Kapelionas nutilo ir diplomatiškai paliko laiko, prieš ištarda- 
mas Skelbiu jus..., bet tada aiškiai pasigirdo balsas: 

— Aš prieštarauju! 

Ema ir Haris atsigręžė norėdami pamatyti, kas ištarė šiuos ne- 
lemtus du žodžius. 

Kapelionas žvelgė negalėdamas patikėti, akimirką pamanes, 

kad jam pasigirdo, bet visi susirinkusieji ėmė gręžiotis norėdami 
išsiaiškinti, kas taip netikėtai įsiterpė į ceremoniją. Kapelionui dar 
niekada nebuvo tekę patirti tokio įvykių posūkio, ir jis beviltiškai 
stengėsi prisiminti, kaip derėtų elgtis štai taip susiklosčius aplinky- 
bėms. 

Ema įsikniaubė Hariui į petį, o Haris dairėsi po bažnyčią, žiū- 
rėdamas į besikalbančius svečius, stengdamasis išsiaiškinti, kas yra 
šios siaubingos situacijos kaltininkas. Jis manė, jog tai turėtų būti 
Emos tėvas, bet pažvelgęs į pirmą eile pamatė, kad išbalęs kaip dro- 
bė Hugas Baringtonas irgi stengiasi išsiaiškinti, kas nutraukė cere- 
moniją. 

Kunigui Staileriui teko pakelti balsą, kad būtų išgirstas, vis la- 
biau kylant triukšmui. 

— Gal galėtų šioms vedyboms paprieštaravęs žmogus prisista- 
tyti. 

Tarpueilin žengė aukštas, tiesus vyras. Visų žvilgsniai smigo į 
kapitoną Džeką Tarantą, kai jis žengė altoriaus link ir sustojo prie- 
šais kapelioną. Ema įsikibo į Harį baimindamasi, kad kas nors jo 
nuo jos neatplėštų. 

— Ar turėčiau suprasti, pone, — kalbėjo kapelionas, — kad, jūsų 
manymu, ši santuoka negali būti įteisinta? 

— Teisybė, pone, — tyliai atsakė Senasis Džekas. 

— Tada turiu paprašyti jus, nuotaką, jaunikį ir artimiausius jų 
šeimos narius eiti su manimi į zakristiją. — Pakeldamas balsą ku- 
nigas pridūrė: — Visi susirinkusieji turėtų likti savo vietose, kol ap- 
svarstysiu išsakytą prieštaravimą ir pranešiu savo sprendimą. 

Visus pakviestuosius kapelionas nusivedė į zakristiją, paskui 
juos nusekė Haris ir Ema. Nė vienas iš jų nepratarė nė žodžio, nors 
susirinkusieji ir toliau dabar jau garsiai šnabždėjosi. 

Kai mažutėje zakristijoje susikimšo abi šeimos, kunigas Staile- 
ris uždarė duris. 


335 


Jeffrey Archer + Tik laikas parodys 


— Kapitone Tarantai, — kreipėsi jis, — turiu jums pasakyti, kad 
tik man vienam teisėtai pavesta nuspręsti, ar santuokos ceremoniją 
galima tęsti. Savaime suprantama, negalėsiu priimti jokio sprendi- 
mo, kol neišgirsiu jūsų nepritarimo priežasčių. 

Prikimštame kambarėlyje buvo ramus tik vienas žmogus — Se- 
nasis Džekas. 

— Dėkoju, kapelione, — tarė jis. — Pirmiausia turiu jūsų visų, 
ypač Emos ir Hario, atsiprašyti už įsikišimą. Kelias pastarąsias sa- 
vaites grūmiausi su savo sąžine, kol galiausiai taip nemaloniai ap- 
sisprendžiau. Galėjau pasirinkti paprasčiausią išeitį ir surasti kokią 
nors priežastį nedalyvauti šiandienos ceremonijoje. Tylėjau iki da- 
bar vildamasis, kad galiausiai nebereikės jokio prieštaravimo. Bet, 
deja, viskas susiklostė kitaip, nes bėgant metams Hario ir Emos 
meilė vienas kitam vis stiprėjo, o ne blėso, todėl tylėti ir toliau man 
tapo nebeįmanoma. 

Visus taip prikaustė Senojo Džeko žodžiai, kad tik Elžbieta Ba- 
rington pastebėjo, kaip jos vyras tyliai smuko pro galines zakristijos 
duris. 

— Ačiu, kapitone Tarantai, — padėkojo kunigas Staileris. — Ka- 
dangi priimu jūsų pastabas kaip geranoriškas, turiu žinoti, kuo kon- 
krečiai kaltinate šiuos du jaunus žmones. 

— Nekaltinu nei Hario, nei Emos; juos abu labai myliu ir jais 
žaviuosi; manau, kad jie nieko nežino, kaip ir visi kiti. Ne, aš kaltinu 
Hugą Baringtoną, kuris daugelį metų žinojo, jog galbūt yra šių abie- 
jų nelaimingų vaikų tėvas. 

Visi zakristijoje aiktelėjo, mėgindami suvokti kapitono pareiš- 
kimo baisumą. Kapelionas nieko negalėjo pasakyti, kol galiausiai 
susikaupė ir paklausė: 

— Ar čia yra kas nors, kas galėtų patvirtinti arba paneigti kapi- 
tono Taranto teiginį? 

— To negali būti, — vis dar įsikibusi į Harį pasakė Ema. — Čia 
kokia nors klaida. Juk mano tėvas tikrai negali... 

Tą akimirką visi suprato, kad nuotakos tėvo zakristijoje nebėra. 
Kapelionas kreipėsi į tyliai kūkčiojančią ponią Klifton. 

— Negaliu paneigti kapitono Taranto nuogąstavimų, — pra- 
mikčiojo ji ir tęsė toliau ne iš karto. — Prisipažįstu, jog kartą paty- 
riau nuotykį su ponu Baringtonu. — Ji vėl patylėjo. — Bet tik karte- 
lį; deja, tai nutiko likus dviem savaitėms iki mano vestuvių su savo 
vyru, — ji iš lėto pakėlė galvą, — todėl tikrai nežinau, kas yra Hario 
tėvas. 

— Turiu jums visiems pasakyti, — įsiterpė Senasis Džekas, — 
kad Hugas Baringtonas ne vieną kartą grasino poniai Klifton reika- 
laudamas, kad ji niekada niekam neatskleistų šios baisios paslapties. 

— Ponia Klifton, gal man būtų leista jūsų paklausti? — švelniai 
į ją kreipėsi seras Valteris. 

Meisė linktelėjo, nors tebebuvo panarinusi galvą. 

— Ar velionį jūsų vyrą kamavo daltonizmas? 

— Nežinau tokio dalyko, — atsakė ji pakankamai garsiai, kad 
visi girdėtų. 

Seras Valteris atsigręžė į Harį. 

— Kiek žinau, tu daltonikas, mano berniuk? 

— Taip, sere, — nedvejodamas atsakė Haris. — Kodėl šitai 
svarbu? 

— Todėl kad aš irgi daltonikas, — atsakė seras Valteris. — Kaip 
mano sūnus ir anūkas. Šis paveldimas bruožas kamuoja jau kelias 
mūsų giminės kartas. 

Haris apkabino Emą. 

— Prisiekiu, mieloji, nieko apie tai nežinojau. 

— Aišku, kad nežinojai, — pirmą kartą prabilo Elžbieta Baring- 
ton. — Vienintelis apie tai žinojęs žmogus buvo mano vyras, bet jam 
nepakako drąsos atvirai prisipažinti. Jeigu jis būtų prisipažinęs, nie- 

kada nebūtų nutikę štai taip. Tėve, — kreipėsi ji atsisukusi į lordą 
Harvį, — gal galiu tavęs paprašyti, kad paaiškintum svečiams, kodėl 
ceremonija nebus pratęsta. 

Lordas Harvis linktelėjo. 

— Viską sutvarkysiu, mergužėle, — atsakė jis švelniai paliesda- 
mas jai ranką. — Bet ką tu dabar darysi? 

— Išsigabensiu savo dukrą kuo toliau nuo šios vietos. 

— Nenoriu vykti kuo toliau, — atsakė Ema, — nebent vykčiau 
su Hariu. 

— Deja, tavo tėvas mums nepaliko jokio kito pasirinkimo, — 
atsakė Elžbieta, atsargiai imdama ją už rankos. 

Tačiau Ema ir toliau laikėsi Hario, kol šis sušnabždėjo: 

— Labai gaila, bet tavo mama teisi, mieloji. Vis dėlto tavo tėvui 
niekada nepavyks manęs priversti liautis tave mylėjus; jei ir prireik- 
tų viso gyvenimo, vis tiek įrodysiu, kad jis — ne mano tėvas. 

— Gal norėtumėte išeiti pro galines duris, ponia Barington? — 
pasiūlė kapelionas. 

Ema nenorom paleido Harį ir leidosi motinos išvedama. 

Kapelionas išvedė jas iš zakristijos, palydėjo siauru koridoriu- 
mi iki durų ir nustebo radęs šias neužrakintas. 

— Dievas su jumis, mano vaikai, — pratarė prieš jas išleisdamas. 

Elžbieta nusivedė dukrą šventoriumi prie laukiančio rolsroiso. 
Ji nekreipė dėmesio į svečius, išėjusius įkvėpti gryno oro ar surūkyti 
cigaretės ir dabar jau nė nesistengiančius slėpti smalsumo, kai pa- 
matė į limuzino galą kuo paprasčiausiai lipančias dvi moteris. 

Elžbieta atidarė pirmojo rolso dureles ir, vairuotojui nespėjus 
pamatyti, įgrūdo dukrą į galą. Vairuotojas stovėjo prie didžiųjų baž- 
nyčios durų, nesitikėdamas pamatyti nuotakos ir jaunikio anksčiau 
nei po pusvalandžio, kai gaudžiantys varpai praneš pasauliui apie 
pono ir ponios Kliftonų santuoką. Vos išgirdęs užsitrenkiančias dure- 
les, vairuotojas užgesino cigaretę, pribėgo prie automobilio ir mikliai 
atsidūrė prie vairo. 

— Vežkite mus į viešbutį, — paprašė Elžbieta. 

Nė viena iš jų nieko nesakė, kol nepasijuto saugios viešbučio 
kambaryje. Ema krito ant lovos raudodama, o Elžbieta glostė jai 
plaukus kaip tada, kai ji buvo maža mergaitė. 

— Ką man daryti? — verkė Ema. — Juk negaliu staiga liautis 
mylėjusi Harį. 

— Neabejoju, kad niekada ir nesiliausi, — atsakė motina, — bet 
likimas taip sutvarkė, kad negalėsite būti kartu, kol nebus įrodyta, 
kas yra Hario tėvas. 

Ji ir toliau glostė dukters plaukus ir net pamanė, kad gal ji už- 
migo, bet Ema tyliai pratarė: 

— Ką pasakysiu savo vaikeliui, kai jis paklaus, kas jo tėvas? 


Haris Klftonas 


1939—1940 

o to, kai Ema ir jos mama išėjo iš bažnyčios, geriausiai 
| Ladieinn vieną dalyką — visi buvo labai tylūs ir ramus. 
Nekilo isterijos priepuolių, niekas nenualpo, net nesigirdėjo pakeltų 
balsų. Eiliniam svečiui galėjo buti atleista už nesuvokimą, kiek daug 
gyvenimų buvo nepagydomai sužeista, gal net sugriauta. Kaip bri- 
tiška — kęsti sukandus dantis; niekas nenori pripažinti, kad vos per 
valandą asmeninis gyvenimas sudužo į šipulius. Na, aš tikrai turiu 
pripažinti, kad manasis sudužo. 

Stovėjau stingdančioje tyloje, o visi kiti aktoriai vaidino savo 
vaidmenis. Senasis Džekas atliko, jo supratimu, savo pareigą — nei 
daugiau, nei mažiau, nors išblyškęs veidas ir giliai susimetusios 
raukšlės bylojo priešingai. Jis galėjo pasirinkti paprastą išeitį — at- 
sisakyti kvietimo dalyvauti vestuvėse, bet Viktorijos kryžiaus kava- 
lieriai nesitraukia. 

Elžbieta Barington buvo nukalta iš tokio metalo, jog, kaip pa- 
aiškėjo išbandžius, prilygo bet kuriam vyrui; ji pasirodė esanti tikra 
Porcija, deja, taip ir neištekėjusi už Bruto. 

Žvalgydamasis po zakristiją ir laukdamas, kol grįš kapelionas, 
labiausiai liūdėjau dėl sero Valterio, vedusio prie altoriaus anūkę ir, 
užuot atradusio anūką, praradusio sūnų, kuris, kaip kažkada mane 
buvo įspėjęs Senasis Džekas, „jau ne tos pačios girios paukštis“, ki- 


toks nei tėvas. 

Brangioji mano mama bijojo ką ir sakyti, kai mėginau ją apka- 
binti ir patikinti, kad tebemyliu kaip anksčiau. Ji neabejotinai manė, 
kad dėl visko, kas tądien nutiko, kalta ji vienintelė. 

O Džailzas... Jis pasirodė kaip tikras vyras, kai jo tėvas iššliaužė 
iš zakristijos, kad pasislėptų už kokio nors glitaus akmens ir kitiems 
užkrautų atsakomybę už visus savo veiksmus. Neilgai trukus dauge- 
liui susirinkusiųjų paaiškės, kad tai, kas tądien nutiko, Džailzą sukrė- 
tė taip pat, kaip ir Emą. 

Galiausiai — lordas Harvis. Jis mums visiems buvo pavyzdys, 
kaip reikia elgtis ištikus krizei. Kai grįžo kapelionas ir mums išaiški- 
no teisėtų giminystės ryšių subtilybes, susitarėme, kad lordas Har- 
vis kreipsis į visus laukiančius svečius abiejų šeimų vardu. 

— Norėčiau, kad Haris stovėtų man iš dešinės, — kalbėjo jis, — 
nes nė vienam svečiui neturi likti abejonių — jo pečių neslegia jokia 
kaltė, kaip mus patikino mano dukra Elžbieta. Ponia Klifton, — jis 
atsigręžė į mano mamą, — tikiuosi, malonėsite atsistoti man iš kai- 
rės. Jūsų drąsa ištikus nelaimei mums visiems — ir ypač vienam iš 
mūsų — buvo puikus pavyzdys. Tikiuosi, kapitonas Tarantas atsistos 
šalia Hario — tik kvailiai kaltina pranešusįjį blogą žinią. Šalia jo tu- 
rėtų stovėti Džailzas. Sere Valteri, gal atsistosi šalia ponios Klifton, 
o visi kiti šeimos nariai atsistos mums už nugaros. Visiems noriu 
labai aiškiai pasakyti, — tęsė jis, — kad ištikus šiai tragedijai turiu tik 
vieną tikslą — užtikrinti, kad niekam iš svečių, šiandien susirinku- 
sių bažnyčioje, nekiltų dvejonių dėl mūsų apsisprendimo aiškinan- 
tis susiklosčiusią situaciją, kad niekas niekada nesakytų, jog esame 
susiskaldę. 

Daugiau netaręs nė žodžio jis išsivedė giminaičius iš zakristijos. 

Kai šurmuliuojantys svečiai išvydo mus grįžtančius į bažnyčią, 
lordui Harviui nereikėjo prašyti tylos. Mes visi atsistojome numatyta 
tvarka ant altoriaus laiptelių, tarsi būtume pozavę šeimos nuotrau- 
kai, kuri vėliau bus įklijuota į vestuvių albumą. 

— Bičiuliai, jei galiu taip drąsiai į jus kreiptis, — prabilo lordas 
Harvis. — Dviejų šeimų vardu buvau paprašytas pranešti, jog, deja, 
mano anūkės Emos Barington ir pono Hario Kliftono jungtuvių ne- 
bus nei šiandien, nei kokią kitą dieną. — Šie keli paskutiniai žodžiai 
žymėjo aiškią baigtį, o aš buvau vienintelis žmogus, vis dar įsitvėręs 
vilties, kad vieną dieną viskas gali išsispręsti kitaip. — Turiu visų 
atsiprašyti, — tęsė jis, — gal kas nors patyrė kokių nors nepatogumų, 
bet mes to tikrai nenorėjome. Baigdamas norėčiau padėkoti, kad 
šiandien susirinkote, ir palinkėti saugios kelionės namo. 

Gerai nežinojau, kas bus toliau; keli svečiai pakilo iš savo vietų 
ir neskubėdami išėjo iš bažnyčios; po kelių akimirkų žmonės kilo jau 
ne pavieniui, bet plaukė iš bažnyčios srautu, kol galiausiai likome tik 
mes, stovintieji ant altoriaus laiptelių. 

Lordas Harvis padėkojo kapelionui, šiltai paspaudė ranką man 
ir kartu su žmona tarpueiliu patraukė iš bažnyčios. Tai buvo pasku- 
tinis kartas, kai jį mačiau. 

Mama atsigręžė į mane ir pamėgino kažką pasakyti, bet emoci- 
jos ją įveikė. Į pagalbą atėjo Senasis Džekas — jis švelniai paėmė ją 
už parankės ir išsivedė; seras Valteris po savo sparnu priglaudė Vio- 
letą ir Džesiką. Tokios dienos niekada gyvenime nenorėtų prisiminti 
nė viena motina ar pamergė. 

Bažnyčioje likome tik mudu su Džailzu. Į bažnyčią jis įžengė 
kaip vyriausiasis mano pabrolys, o dabar svarstė, ar tikrai yra mano 
brolis. Būna žmonių, kurie ir juodžiausią valandą lieka šalia, kai kiti 
nueina; tik rinktinė mažuma ir toliau žengia kartu ir tampa dar ar- 
timesnė. 

Atsisveikinę su kunigu Staileriu, kuriam, rodos, pritrūko žo- 
džių mėginant pasakyti, kaip labai jis apgailestauja, mudu su Džail- 
zu nusivilkome akmenimis grįstu šventoriaus grindiniu, ketindami 
grįžti į koledžą. Kopdami mediniais laiptais nepratarėme nė žodžio, 

įėjome į mano kambarį, kritome į senus odinius krėslus ir panirome 
į verksmingą tylą. 

Sėdėjome patys vieni lėtai temstant. Pasikeitėme padrikomis 
frazėmis be jokios tvarkos, be jokios prasmės ar logikos. Pasirodžius 
pirmiesiems ilgiems šešėliams, tamsos pranašams, dažnai atrišan- 
tiems liežuvį, Džailzas man pateikė tokį klausimą, apie kurį nebuvau 
susimąstęs metų metus. 

— Ar prisimeni tą pirmą kartą, kai judu su Dikinsu apsilankėte 
mūsų dvare? 

— Kaip galėčiau pamiršti? Šventei dvyliktąjį gimtadienį, ir tavo 
tėvas nepanoro paspausti man rankos. 

— Ar kada susimąstei kodėl? 

— Manau, šiandien tą priežastį išsiaiškinome, — atsakiau 
stengdamasis kalbėti ne per daug šiurkščiai. 

— Ne, neišsiaiškinome, — tyliai atsakė Džailzas. — Šiandien 
išsiaiškinome tik tiek, jog gali būti, kad Ema — tavo sesuo. Dabar 
suprantu, kodėl mano tėvas tiek metų slėpė savo trumpą romaną 
su tavo motina — jam daug daugiau nerimo kėlė mintis, jog tu gali 
išsiaiškinti esąs jo sūnus. 

— Nesuprantu, koks skirtumas, — atsakiau į jį spoksodamas. 

— Vadinasi, turi prisiminti vienintelį klausimą, kurį tada tau 
pateikė mano tėvas. 

— Jis paklausė, kada mano gimtadienis. 

— Teisybė, o kai sužinojo, kad esi keliomis savaitėmis už mane 
vyresnis, netaręs nė žodžio išėjo iš kambario. Ir vėliau, kai turėjome 
grįžti į mokyklą, jis neišėjo iš kabineto atsisveikinti, nors švenčiau 
gimtadienį. Tik šiandien man paaiškėjo visų jo veiksmų priežastis. 

— Kaip po tiek metų toks menkas incidentas tau gali atrodyti 
reikšmingas? — paklausiau. 


— Nes tą akimirką mano tėvas suprato, jog galbūt esi jo pirma- 

gimis, ir jam mirus galbūt tu, o ne aš paveldėsi šeimos titulą, verslą 
ir visas jo sukauptas šio pasaulio gėrybes. 

— Bet juk tavo tėvas gali palikti visą savo turtą kam tik nori, ir 
tikrai nebūsiu vienas iš tų, kuriuos jis pasirinks. 

— Norėčiau, kad viskas būtų taip paprasta, — kalbėjo Džail- 
zas, — bet, kaip nuolat primena mano senelis, jo tėvui serui Džošua 
Baringtonui 1877-aisiais karalienė Viktorija suteikė titulą už tarny- 
bą laivybos pramonėje. Jo valia visi jo titulai, dokumentai ir turtai 
turi atitekti pirmagimiam gyvam likusiam sūnui; ir taip — iš kartos 
į kartą. 

— Tačiau manes tikrai nedomina tai, kas yra ne mano, — atsa- 
kiau mėgindamas jį įtikinti. 

— Net neabejoju, — tarė Džailzas, — bet gali būti, jog neturi 
jokio kito pasirinkimo, nes, atėjus laikui, teismas pareikalaus, kad 
užimtum savo vietą — taptum Baringtonų šeimos vyriausiuoju. 


Džailzas išėjo tik po vidurnakčio ir ketino važiuoti į Gloster- 
šyrą. Jis pažadėjo išsiaiškinti, ar Ema nori su manimi susitikti, nes 
išsiskyrėme net neatsisveikinę; Džailzas sakė grįšiąs į Oksfordą, kai 
tik ką nors sužinos. 

Nemiegojau visą naktį. Galvoje sukosi tiek daug minčių; aki- 
mirką — bet tik vieną akimirką — pamaniau, kad nusižudysiu. Ta- 
čiau man neprireikė Senojo Džeko priminimo, kad tokią išeitį pasi- 
renka tik bailiai. 

Neišėjau iš kambario tris dienas. Neatsiliepiau išgirdęs tyliai 
beldžiant į duris. Neatsakinėjau į telefono skambučius. Neatplėši- 
nėjau pro durų apačią brukamų laiškų. Gal ir neapdairiai elgiausi 
nepaisydamas tų, kurių širdys buvo sklidinos gerumo, bet kartais 
marios užuojautos gali labiau gniuždyti nei vienatvė. 

Džailzas grįžo į Oksfordą ketvirtą dieną. Jam nieko nereikėjo 
sakyti, kad suprasčiau, jog atvežta žinia man nepadės. Paaiškėjo, kad 
viskas yra daug blogiau, nei tikėjausi. Ema su mama išvyko į Mal- 
gelrio pilį, kur turėjome praleisti medaus mėnesį, per dešimt mylių 
neprileidžiant jokių giminaičių. Ponia Barington davė nurodymus 
savo advokatams pradėti skyrybų procesą, tačiau jie negalėjo jos vy- 
rui pateikti jokių dokumentų, nes niekas niekur jo nematė po to, 
kai jis nepastebėtas išspruko iš zakristijos. Lordas Harvis ir Senasis 
Džekas išėjo iš Baringtono kompanijos tarybos, bet, gerbdami serą 
Valterį, viešai nepaskelbė tokio poelgio priežasčių; aišku, liežuvau- 
tojai vis tiek turėjo progą pasismaginti. Mano mama išėjo iš Edžio 
naktinio klubo ir pradėjo dirbti padavėja „Grand Hotel“ restorane. 

— O kaip Ema? — paklausiau. — Ar tu jos klausei... 

— Man nepavyko su ja pasikalbėti, — atsakė Džailzas. — Kai 
atvažiavau, jiedvi jau buvo išvykusios į Škotiją. Bet ant stalelio ko- 
ridoriuje ji paliko tau laišką, — kai jis man padavė voką su užrašu 
pažįstama ranka, man ėmė daužytis širdis. — Jei vėliau norėsi ko 
nors užkąsti vakarienės, būsiu savo kambaryje. 

— Ačiū, — atsakiau bet ką. 

Sėdėjau krėsle po langu, žvelgiančiu į kiemą, ir nenorėjau at- 
plėšti laiško, nes jis, gerai žinojau, nesuteiks nė krislo vilties. Ga- 
liausiai praplėšiau voką ir išėmiau tris lapus, tvarkingai prirašytus 
Emos ranka. Net ir tada jos žodžius galėjau perskaityti ne iš karto. 


Slėnio dvaras, 
Glosteršyras 


1939 m. liepos 29 d. 
Mano mielasis Hari, 
dabar vidurnaktis, sėdžiu miegamajame ir rašau 


vieninteliam žmogui, kurį mylėjau ir mylėsiu. 

Baisią neapykantą tėvui, kuriam niekada 
neatleisiu, staiga pakeitė ramybė, todėl turiu parašyti 
šiuos žodžius, kol kartus kaltinimai vėl neužguls širdies 
supratus, kaip baisiai tasai išdavikas mus nuskriaudė. 

Tik gaila, kad mums nebuvo leista išsiskirti kaip 
įsimylėjėliams, kad tame sausakimšame kambaryje 
išsiskyrėme kaip nepažįstami žmonės, likimui nutarus 
niekada mums neleisti vienas kitam ištarti „kol mirtis 
mus išskirs“, nors nė neabejoju, kad atgulsiu į kapą 
temylėjusi vieną vyrą. 

Manęs niekada netenkins tik prisiminimai apie 
tave, kol bus nors menkiausia viltis, kad tavo tėvas — 
Arturas Kliftonas; neabejok, mielasis, šitai niekada 
nepasikeis. 

Mama įsitikinusi, kad praėjus šiek tiek laiko 
atsiminimai apie tave ims blėsti kaip vakaro saulė ir 
galiausiai visai pradings, prieš išauštant naujos dienos 
aušrai. Nejau ji neatsimena, kaip vestuvių dieną man 
sakė, kad mūsų meilė vienas kitam yra tokia neįtikimai 
tyra, paprasta ir reta, jog neabejotinai išlaikys laiko 
išbandymą; mama prisipažino: tokios meilės man gali 
tik pavydėti, nes pati tokios laimės niekada nebuvo 
patyrusi. 

Bet kol negaliu būti tavo žmona, mielasis, 
nusprendžiau, jog turim gyventi atskirai, kol nebus 
įrodyta, kad teisėtai galime susituokti. Joks kitas vyras 
negali tikėtis užimti tavo vietos; jei prireiks, liksiu 
netekėjusi ir tikrai niekada prieš nieką neapsimetinėsiu. 

Įdomu, ar išauš tokia diena, kai neieškosiu tavęs 
šalia, kai galėsiu užmigti nešnabždėdama tavo vardo. 

Mielai paaukočiau visą likusį gyvenimą, kad 
tik galėčiau nugyventi dar vienerius tokius metus, 
kokius nugyvenome drauge; ir joks Dievo ar žmogaus 
įstatymas negali to pakeisti. Ir dabar meldžiuosi, kad 
ateitų tokia diena, kai to paties Dievo ir tų pačių žmonių 
akivaizdoje galėtume susituokti, mielasis; o kolei kas — 
visada tavo mylinti žmona visaip kaip, bet ne oficialiai, 

Ema 

Kai Haris pagaliau rado jėgų atplėšti laiškus, kuriais buvo nu- 


klotos grindys, vieną rado atsiųstą iš Londono, rašytą Senojo Džeko 


sekretorės. 

Soho aikštė 
Londonas 


Trečiadienis, 1939 m. rugpjūčio 2 d. 


Gerbiamas pone Kliftonai, 

gal ir negausite šio laiško, kol negrįšite po medaus 
mėnesio Škotijoje, bet man įdomu, ar po vestuvių 
ceremonijos kapitonas Tarantas liko Oksforde. 
Pirmadienio rytą jis nepasirodė savo darbo vietoje, 
niekas niekur jo nematė, todėl norėjau paklausti, ar 
numanote, kur galėčiau jį rasti. 

Laukiu iš jūsų žinių. 

Nuoširdžiai — Filisė Vatson 


Jeffrey Archer « Tik laikas parodys 


Akivaizdu, kad Senasis Džekas pamiršo pranešti panelei Vat- 
son, jog kelias dienas ketina praleisti Bristolyje, pas serą Valterį — 
norėjo įrodyti, kad, nepaisant nutrauktos vestuvių ceremonijos ir 
atsistatydinimo iš Baringtono kompanijos, vis tiek liko geriausias 
tarybos pirmininko draugas. Neatplėštų laiškų krūvoje neradęs an- 
tro panelės Vatson laiško Haris pamanė, kad Senasis Džekas grįžo į 
Soho aikštę ir dabar sėdi prie savo darbo stalo. 

Visą rytą Haris atsakinėjo į laiškus, kurių taip ilgai neatplėšė; 
tokia daugybė gerų žmonių jam reiškė užuojautą — jie jam priminė, 
kad jis nekaltas dėl ištikusios nelaimės. Staiga Haris nusprendė kur 
nors ištrūkti — kur nors, kuo toliau nuo Oksfordo. Jis pakėlė telefo- 
no ragelį ir operatorei pasakė, jog norėtų paskambinti į Londoną. Po 
pusvalandžio ši jam atskambino ir informavo, kad numeris nuolat 
užimtas. Tada jis pamėgino paskambinti į sero Valterio Baringtono 
kompaniją, bet ragelio niekas nekėlė. Įpykintas nesėkmės, kad ne- 
galėjo pasikalbėti nė su vienu išjų, Haris nutarė pasinaudoti viena iš 
Senojo Džeko taisyklių — pakelk užpakalį ir padaryk ką nors gera. 

Jis čiupo lagaminą, kurį buvo susiruošęs kelionei į Škotiją me- 
daus mėnesio, nuėjo prie durininko langelio ir pasakė išvykstąs į 
Londoną ir iki pirmos semestro dienos negrįšęs. 

— Jei Džailzas Baringtonas manęs teirausis, — pridūrė, — pra- 
šau pasakyti, jog išvykau dirbti pas Senąjį Džeką. 

— Pas Senąjį Džeką, — pakartojo durininkas, rašydamasis var- 
dą ant popieriaus skiautės. 

Traukiniu važiuodamas į Padingtoną Haris perskaitė The Times 
publikuojamus naujausius oficialius pranešimus — Užsienio reikalų 
ministerijos Londone ir Reicho ministerijos Berlyne susirašinėjimą. 
Jis buvo bepradedąs manyti, kad ponas Čemberlenas — vienintelis 
žmogus, vis dar besitikintis išsaugoti taiką. The Times prognozavo, 
kad Britanija stos į karą po kelių dienų ir kad ministras pirmininkas 

negali tikėtis likti savo poste, jei vokiečiai nepaklus jo ultimatumui 
ir įžygiuos į Lenkiją. 

Perkūnsvaidis* rašė, jog gali būti sudaryta koalicinė vyriausybė, 
kuriai vadovaus užsienio reikalų ministras lordas Halifaksas (pati- 
kimas žmogus), bet ne pirmasis admiraliteto lordas Vinstonas Čer- 
čilis (neprognozuojamas ir ūmus). Nepaisant akivaizdžios laikraščio 
antipatijos Čerčiliui, Hariui neatrodė, kad šiuo ypatingu istoriniu 
momentu Britanijai reikia „patikimo žmogaus“; jo manymu, labiau 
reikėjo nebijančio chuliganiškai elgtis su chuliganu. 

Kai Haris išlipo iš traukinio Padingtono stotyje, jį pasitiko iš 
visų pusių plūstanti žmonių banga skirtingų spalvų uniformomis. 
Jis jau buvo apsisprendęs, į kokias pajėgas stos, vos tik bus paskelb- 
tas karas. Kai lipo į autobusą, važiuojantį į Pikadilio žiedą, Hariui 
šovė baisi mintis — jeigu jį nukautų tarnaujantį savo šaliai, išsi- 
spręstų visos Baringtonų šeimos problemos... išskyrus vieną. 

Autobusui privažiavus Pikadilį, Haris iššoko ir ėmė irtis pro 
Vest Endo klounus, praėjo teatrą, prašmatnius restoranus, bran- 
gius naktinius klubus, kurie, rodėsi, užsispyrėliškai nepaisė karo 
grėsmių. Soho aikštės pastato duris varstančių pabėgėlių eilė dabar 
atrodė dar ilgesnė ir labiau nuskurusi nei tada, kai Haris čia lankėsi 
pirmą kartą. Jam lipant laiptais į trečią aukštą, keli pabėgėliai vėl 
pasitraukė į šalį manydami, kad jis čia dirba. Haris vylėsi, jog po 
valandos taip ir atsitiks. 

Užlipęs į trečią aukštą nuėjo tiesiai į panelės Vatson kabine- 
tą. Rado ją pildančią dokumentus, išdavinėjančią geležinkelio ku- 
ponus, ieškančią būstų ir nevilties apimtiems žmonėms dalijančią 
kuklias sumas grynųjų. Kai išvydo Harį, jos veidas nušvito. 

— Tik pasakykite, kad su jumis atvyko ir kapitonas Tarantas, — 
tokie buvo pirmi jos ištarti žodžiai. 


* Taip pravardžiuojamas The Times. 

— Ne, neatvyko. Maniau, jis grįžo į Londoną, todėl ir pats atva- 
žiavau. Pamaniau, gal jums reikėtų pagalbos besidarbuojant. 

— Jus labai malonus, Hari, bet dabar būtumėte naudingiau- 
sias, jei surastumėte kapitoną Tarantą. Be jo visas namas tiesiog 
sprogsta per siūles. 

— Kiek žinau, jis viešėjo pas serą Valterį Baringtoną jo namuo- 
se Glosteršyre, bent jau prieš dvi savaites buvo ten. 

— Mes jo nė akyse nematėme nuo tos dienos, kai išvyko į Oks- 
fordą dalyvauti jūsų vestuvėse, — pasakė panelė Vatson, stengdama- 
si nuraminti du imigrantus, nė žodelio nemokančius angliškai. 

— Ar kas nors skambino jam į namus ir patikrino, ar jo ten 
nėra? — paklausė Haris. 

— Jis neturi telefono, — atsakė panelė Vatson, — o pastarąsias 
dvi savaites aš net į savo namus nebuvau grįžusi, — pridūrė moste- 
lėdama galva į nusidriekusią eilę, kurios nė galo krašto nesimatė. 

— Kodėl man ten nenuėjus ir paskui jums visko nepranešus? 

— Tikrai galėtumėt? — paklausė panelė Vatson, kai pravirko 
dvi mažos mergytės. — Neverkite, viskas bus gerai, — klaupdamasi 
ir apkabindama mergaites tikino ji. 

— Kur jis gyvena? — paklausė Haris. 

— Lambeto gatvė, Princo Edvardo rezidencija, dvidešimt tre- 
čias numeris. Iki Lambeto nuvažiuosite vienuoliktu autobusu, pas- 
kui paklausite, kur eiti. Dėkoju, Hari. 

Haris apsisuko ir nuėjo prie laiptų. Čia kažkas negerai, pama- 
nė. Senasis Džekas niekada nebūtų apleidęs savo pareigų, prieš tai 
nepaaiškinęs panelei Vatson tokio sprendimo priežasčių. 

— Pamiršau paklausti, — jam pavymui sušuko panelė Vat- 
son, — kaip praleidote medaus mėnesį? 

Haris nusprendė, jog nužingsniavo pakankamai toli, kad jos 
klausimo galėtų neišgirsti. 

Nuėjęs iki Pikadilio žiedo įlipo į dviaukštį autobusą, prikimštą 
kareivių. Autobusas pravažiavo kariškių knibždantį Vaitholą, toliau 
riedėjo pro Parlamento aikštę, kur būriai žmonių laukė iš Bendruo- 
menių Rūmų galbūt pasigirsiančios bet kokios informacijos nuotru- 
pų. Autobusas tęsė kelionę Lambeto tiltu; privažiavęs Alberto kran- 
tinę Haris išlipo. 

Laikraščius pardavinėjantis berniukas, šūkaliojantis Britanija 
laukia Hitlerio atsako, patarė Hariui priėjus antrą gatvę sukti į kai- 
rę, 0 tada, priėjus trečią — į dešinę, o paskui pridūrė: 

— Maniau, kiekvienas žino, kur Lambeto gatvė. 

Haris pasileido bėgti kaip vejamas ir nesustojo, kol nepribėgo 
daugiabučio namo, kuris buvo taip apšiuręs, jog jam teliko spėlioti, 
kokio princo Edvardo vardu jis pavadintas. Pastūumė vos ant vyrių 
besilaikančias duris ir greitai užlėkė laiptais, mikliai laviruodamas 
tarp šiukšlių, prisikaupusių per dienų dienas. 

Užbėgeęs į antrą aukštą jis sustojo prie 23-iojo buto ir garsiai 
pabeldė į duris, tačiau atsakymo nesulaukė. Pabeldė dar kartą, jau 
garsiau, bet vis tiek — jokio atsako. Haris nulėkė laiptais paieškoti 
kokio nors šiame name dirbančio žmogaus ir rūsyje rado senį, su- 
smukusį dar senesnėje nei jis pats kėdėje, rūkantį suktinukę ir sklai- 
dantį Daily Mirror puslapius. 

— Ar šiomis dienomis matėte kapitoną Tarantą? — griežtai pa- 
klausė Haris. 

— Nemačiau jau porą savaičių, pone. 

Išgirdęs Hario akcentą, žmogus pašoko nuo kėdės ir pasitempė. 

— Gal turite visraktį, kuriuo būtų galima atrakinti jo buto duris? 

— Turiu, pone, bet man juo leidžiama pasinaudoti tik ištikus 
avarijai, kritiniu atveju. 

— Galiu jus patikinti, jog tai ir yra kritinis atvejis, — pasakė Ha- 
ris, apsigręžė ir vėl pasileido laiptais aukštyn, nė nelaukęs atsakymo. 

Vyriškis nusekė įkandin, nors ir ne taip greitai. Pasivijęs Harį 
jis atrakino duris. Haris sparčiai perėjo visus kambarius, bet Senojo 
Džeko niekur nerado. Paskutinės durys, prie kurių priėjo, buvo už- 
darytos. Haris tyliai pabeldė baimindamasis blogiausia. Neišgirdęs 
atsakymo, atsargiai pravėrė duris, bet pamatė tik tvarkingai paklotą 
lovą ir daugiau nieko. Tikriausiai jis vis dar pas serą Valterį, — tokia 
buvo pirma Hariui į galvą šovusi mintis. 

Jis padėkojo durininkui, nusileido laiptais, išėjo į gatvę ir mė- 
gino tvarkingiau surikiuoti mintis. Haris susistabdė pro šalį važiuo- 
jantį taksi — nenorėjo gaišti laiko važinėdamas autobusais mieste, 
kuris jo nepažinojo. 

— Į Padingtono stotį. Aš skubu. 

— Atrodo, šiandien skuba visi, — pajudėjęs pareiškė vairuotojas. 

Po dvidešimties minučių Haris stovėjo šeštajame perone, ta- 
čiau į Temple Meads keliaujantis traukinys turėjo išvykti tik po pen- 
kiasdešimties minučių. Belaukdamas suvalgė sumuštinį ir išgėrė 
puodelį arbatos („Turime tik su sūriu, pone“), o tada paskambino 
panelei Vatson ir pranešė, kad Senasis Džekas nebuvo grįžęs namo. 
Gal taip net negali būti, bet jos balsas Hariui pasirodė dar labiau 
nuvargęs nei tada, kai su ja atsisveikino. 

— Važiuoju į Bristolį, — pasakė jis. — Aš jums paskambinsiu, 
kai tik jį surasiu. 

Traukiniui pajudėjus iš sostinės, riedant smogo nugultomis 
miesto gatvėmis ir neriant į kaimų gaivą, Haris nusprendė netu- 
rįs kito pasirinkimo, kaip tik važiuoti tiesiai į sero Valterio konto- 
rą dokuose, net jei ir tektų susidurti su Hugu Baringtonu. Būtinybė 
rasti Senąjį Džeką nusvėrė bet kokias dvejones. 

Traukiniui atvykus į Temple Meads stotį, Haris ir pats žino- 
jo, kokiais dviem autobusais reikia važiuoti toliau, ir jam nereikėjo 
klausti kelio laikraščius pardavinėjančio berniuko, kuris stovėjo prie 
kampo ir visa gerkle šaukė: Britanija laukia Hitlerio atsako. Toji 

pati antraštė, tik šįkart tariama Bristolio akcentu. Po trisdešimties 
minučių Haris buvo prie laivų įmonės vartų. 

— Kuo galiu padėti? — paklausė jo nepažinęs budėtojas. 

— Esu susitaręs su seru Valteriu, — atsakė Haris manydamas, 
kad budėtojui daugiau nekils jokių klausimų. 

— Aišku, pone. Ar žinote, kaip nueiti į jo kontorą? 

— Taip, dėkoju. 

Jis iš lėto nužingsniavo link pastato, į kurį dar niekada nebuvo 
įkėlęs kojos. Ėmė galvoti apie tai, ką reikės daryti, jei prieš patekda- 
mas į sero Valterio kabinetą akis į akį susidurs su Hugu Baringtonu. 

Apsidžiaugė pamatęs, kad tarybos pirmininko rolsroisas palik- 
tas įprastoje vietoje; jam dar labiau palengvėjo, kai niekur nepamatė 
Hugo Baringtono „Bugatti“. Haris jau rengėsi žengti į Baringtonų 
kompanijos būstinę, bet žvilgsnis užkliudė tolumoje stuksantį va- 
goną. Ar gali taip būti? Jis pasuko į kitą pusę ir nužingsniavo prie 
prabangiojo miegamojo vagono, kaip sakydavo Senasis Džekas, iš- 
lenkęs antrą stiklą viskio. 

Priėjes vagoną Haris tyliai pabeldė į langą, tarsi stovėtų prie 
prašmatnių namų. Durininkas nepasirodė, todėl jis pravėrė duris ir 
įlipo vidun. Haris perėjo koridoriumi iki pirmos klasės vagono durų 
ir išvydo jį sėdintį įprastoje vietoje. 

Tai buvo pirmas kartas, kai Haris matė Senąjį Džeką pasipuo- 
šusį Viktorijos kryžiumi. 

Haris atsisėdo priešais bičiulį ir prisiminė save šioje vietoje sė- 
dintį pirmą kartą. Tada jam turėjo būti kokie penkeri, kojomis jis 
dar nesiekė grindų. Paskui prisiminė dieną, kai pabėgo iš Šv. Bedos 
mokyklos ir kai galvotasis senasis džentelmenas jį įtikino grįžti, kad 
spėtų papusryčiauti. Tada Haris prisiminė, kaip Senasis Džekas at- 
ėjo į bažnyčią pasiklausyti jo giedamo solo. Tuomet kaip tik pradė- 
jo keistis jo balsas, bet Senasis Džekas nekreipė į šį faktą dėmesio; 

visa tai jam atrodė tik menkutė nesėkmė. Dar vėliau atėjo diena, kai 
Haris sužinojo, jog nelaimėjo stipendijos mokytis Bristolio klasiki- 
nėje mokykloje; ir tai buvo didelė nesėkmė. Nepaisydamas šios ne- 
sėkmės Senasis Džekas vis tiek jam padovanojo „Ingersoll“ laikrodį, 
kurį jis ir dabar tebenešioja. Tikriausiai už šį laikrodį paklojo visus 
turėtus pinigus. Paskutiniais mokslo metais toje mokykloje Senasis 
Džekas atvyko iš Londono pažiūrėti, kaip jis vaidina Romeo, ir tada 
Haris pirmą kartą jį supažindino su Ema. Ir jis niekada nepamirš 
apdovanojimų įteikimo dienos, kai Džekas sėdėjo scenoje kartu su 
senosios jo mokyklos vadovybe ir stebėjo, kaip Hariui įteikiamas ap- 
dovanojimas už geras anglų filologijos studijas. 

Ir dabar Haris jau niekada nebegalės jam padėkoti už tokią 
daugybę kartų įrodytą bičiulystę, už kurią būtų sunku kuo nors atsi- 
lyginti. Jis žvelgė į žmogų, kurį mylėjo, į žmogų, kuris, kaip jam at- 
rodė, niekada nenumirs. Taip jiems besėdint pirmos klasės vagone, 
nusileidus saulei aptemo jaunos jo dienos. 

Haris stebėjo, kaip į greitosios pagalbos automobilį keliami 
neštuvai. Prieš automobiliui nuvažiuojant, gydytojas pasakė, jog jį 
ištiko širdies priepuolis. 

Hariui nereikėjo eiti pas serą Valterį pranešti, kad Senasis Dže- 
kas mirė, nes nubudęs kitą rytą jis rado šalia sėdintį Baringtono 
kompanijos pirmininką. 

— Jis man sakė, kad daugiau nebeturi dėl ko gyventi, — tokie 
buvo pirmi sero Valterio ištarti žodžiai. — Mes abu netekome artimo 
ir brangaus bičiulio. 

Hario reakcija nustebino serą Valterį. 

— Dabar, kai Senojo Džeko nebėra, ką darysite su jo vagonu? 

— Kol esu pirmininkas, niekas negalės prie jo artintis, — atsakė 
seras Valteris. — Man jis sukelia per daug asmeniškų prisiminimų. 

— Ir man, — atsakė Haris. — Vaikystėje čia esu praleidęs dau- 
giau laiko nei namuose. 

— Arba klasėje, — kreivai šyptelėjęs pratarė seras Valteris. — 
Stebėdavau tave pro savo kabineto langą. Galvodavau, jog turi būti 
labai šaunus vaikas, jei Senasis Džekas tau mielai skiria tiek daug 
laiko. 

Haris nusišypsojo prisiminęs, kaip Senasis Džekas jį įtikinėjo 
grįžti į mokyklą ir mokytis skaityti ir rašyti. 

— Ką dabar darysi, Hari? Grįši į Oksfordą ir mokysies toliau? 

— Ne, sere. Manau, kad jau kariausime, kai... 

— Sakyčiau, jau šio mėnesio pabaigoje, — spėjo seras Valteris. 

— Tada tuoj pat mesiu Oksfordą ir stosiu į karinį laivyną. Jau 
esu atskleidęs savo planus koledžo vadovui ponui Bainbridžui. Jis 
mane patikino, jog galėsiu grįžti ir tęsti studijas, kai tik baigsis karas. 

— Būdinga Oksfordui, — kalbėjo seras Valteris. — Jie visada 
toli žiūri į priekį. Ar vyksi į Dartmutą, kad taptum jūrų karininku? 

— Ne, sere, aš visą gyvenimą sukiojausi tarp laivų. Šiaip ar taip, 
Senasis Džekas irgi iš pradžių buvo eilinis karys ir sugebėjo iškilti, 
tai kodėl aš taip negalėčiau? 

— Tikrai, kodėl negalėtum? — sutiko seras Valteris. — Tiesą sa- 
kant, tai ir buvo viena iš priežasčių, dėl kurių mes laikėme jį gerokai 
pranašesniu už mus visus, kartu tarnavusius. 

— Net nenumaniau, kad kartu tarnavote. 

— O, taip, tarnavau su kapitonu Tarantu Pietų Afrikoje, — pa- 
sakojo seras Valteris. — Buvau vienas iš dvidešimt keturių vyrų, ku- 
rių gyvybes jis išgelbėjo tą dieną, kai buvo apdovanotas Viktorijos 
kryžiumi. 

— Šitai paaiškina daugybę dalykų, kurių niekada nesupra- 
tau, — pasakė Haris. 

Tada jis antrą kartą nustebino serą Valterį: 

— Sere, ar aš pažįstu ir daugiau išgelbėtųjų? 

— Frobą, — atsakė seras Valteris. — Bet tada jis buvo leitenan- 
tas Frobišeris. Dar kapralą Holkombą, pono Holkombo tėvą. Ir jau- 
nąjį eilinį Dikinsą. 

— Jis — Dikinso tėvas? — paklausė Haris. 

— Taip. Jį vadinome Varliumi. Mielas jaunas kareivėlis buvo. 
Mažai kalbėdavo, bet buvo labai narsus. Tą siaubingą dieną jis ne- 
teko rankos. 

Abu vyrai nutilo, kiekvienas paskendęs mintyse apie Senąjį 
Džeką; paskui seras Valteris paklausė: 

— Na, mano berniuk, jei nevyksti į Dartmutą, gal galiu paklaus- 
ti, kaip be niekieno pagalbos ketini laimėti karą? 

— Tarnausiu bet kuriame laive, sere, kuris tik mane priims, kol 
bus kaunamasi su Britanijos priešais. 

— Gal ir galėsiu tau padėti. 

— Jūs labai malonus, sere, bet noriu tarnauti karo laive, o ne 
keleiviniame ar krovininiame. 

Seras Valteris vėl nusišypsojo. 

— Ir tarnausi, mielas berniuk. Nepamiršk, kad mane nuolat in- 
formuoja apie kiekvieną į šią prieplauką atplaukiantį ir išplaukiantį 
laivą, pažįstu daugumą kapitonų. Beje, pažįstu ir daugumos jų tė- 
vus, kai dar jie buvo kapitonai. Kodėl mums nenuėjus į mano kabi- 
netą ir nepatikrinus, kokie laivai turi atplaukti ir išplaukti iš uosto 
per artimiausias kelias dienas? Mums būtų dar svarbiau išsiaiškinti, 
ar kas nors iš jų panorėtų tave priimti. 

— Labai miela, bet gal galėčiau iš pradžių aplankyti mamą? 
Gali būti, kad ilgokai neturėsiu progos jos pamatyti. 

— Žinoma, suprantama, mano berniuk, — atsakė seras Valte- 
ris. — Taigi, kai aplankysi motiną, kodėl tau šiandien popiet neuž- 
sukus į mano kabinetą? Turėčiau pakankamai laiko peržvelgti nau- 
jausią atvykstančių laivų sąrašą. 

— Dėkoju, sere. Ateisiu iškart, kai tik papasakosiu mamai, ką 
ketinu daryti. 

— Kai grįši, pasakyk budėtojui, jog esi susitaręs su pirmininku, 
tada be vargo praeisi pro apsaugą. 

— Dėkoju, sere, — atsakė Haris slėpdamas šypsį. 

— Ir perduok šilčiausius linkėjimus savo mielajai mamai. 
Nuostabi moteris. 

Hariui dar labiau paaiškėjo, kodėl seras Valteris buvo artimiau- 
sias Senojo Džeko bičiulis. 


Haris įžengė į „Grand Hotel“, didingą Viktorijos laikų pasta- 
tą miesto centre, ir paklausė durininko, kur rasti restoraną. Perėjęs 
vestibiulį jis nustebo pamatęs prie registratoriaus stalelio nusidrie- 
kusią eilutę žmonių, laukiančių, kol jiems bus skirtas staliukas. Ha- 
ris atsistojo eilutės gale gerai žinodamas, kad mamai niekada ne- 
patikdavo, kai jis darbo metu ateidavo jos aplankyti į Tilės arbatinę 
arba į „Royal“ viešbutį. 

Laukdamas Haris dairėsi po restoraną, pilną klegančių žmo- 
nių; nė vienas iš jų neatrodė taip, lyg mąstytų apie gresiantį mais- 
to trūkumą ar apie stojimą į karines pajėgas, jei šalis pradėtų karą. 
Pro suveriamąsias duris buvo įnešami ir išnešami gausiai nukrauti 
sidabro padėklai, o virėjo drabužiais apsirengęs vyriškis stumdė ve- 
žimėlį nuo staliuko prie staliuko ir pjaustė jautienos kepsnio riekes; 
paskui jį vaikštantis padėjėjas nešiojo padažinę. 

Mamos Haris niekur nematė. Jis net ėmė svarstyti, ar tik Džail- 
zas nebus jam pasakęs to, ką jis norėjo išgirsti, bet staiga ji išpuolė 
pro suveriamąsias duris ant rankų susikrovusi tris lėkštes. Ji taip 
mikliai išdėliojo jas klientams, jog šie nė nepastebėjo, kad padavėja 
buvo priėjusi; tada grįžo į virtuvę. Po minutėlės vėl pasirodė neši- 
na trimis daržovių dubenimis. Kol atsidūrė eilutės priekyje, Haris 

suprato, iš ko paveldėjo trykštančią energiją, teigiamas emocijas ir 
niekada nepripažįstančią pralaimėjimo dvasią. Ar įmanoma kaip 
nors atsilyginti šiai nuostabiai moteriai už visas jos sudėtas aukas... 

— Atleiskite, pone, kad jums teko laukti, — jo mintis pertraukė 
administratorius, — bet šiuo metu laisvo staliuko nėra. Gal malonė- 
tumėte ateiti po dvidešimties minučių? 

Haris jam nepaaiškino, jog stalelio nenori — ir ne tik todėl, kad 
jo mama — viena iš padavėjų, bet ir dėl to, kad neišgalėtų nusipirkti 
jokio patiekalo, nebent truputį padažo. 

— Ateisiu vėliau, — atsakė mėgindamas nutaisyti nusivylusio 
kliento balsą. „Po dešimties metų“, — pamanė sau; Haris vylėsi, kad 
galbūt tada mama jau bus administratorė. Iš viešbučio jis išėjo šyp- 
sodamasis ir autobusu nuvažiavo į prieplauką. 


Sekretorė jį iškart nuvedė į sero Valterio kabinetą; pirmininkas 
buvo palinkęs virš stalo ir studijavo uosto darbo grafiką, tvarkaraš- 
čius ir jūrlapius, kuriais buvo nuklotas visas stalas. 

— Sėskis, mielas berniuk, — pakvietė seras Valteris, paskui įsi- 
statė į dešinę akį monoklį ir atidžiai pažvelgė į Harį. — Neturėjau 
daug laiko pamąstyti apie rytinį mūsų pokalbį, — labai rimtai tęsė 
jis, — todėl, prieš sugrįždamas prie šio klausimo, noriu įsitikinti, kad 
apsisprendei teisingai. 

— Aš tvirtai apsisprendžiau, — nedvejodamas atsakė Haris. 

— Gali būti, bet aš lygiai taip pat tvirtai žinau, kad Džekas tau 
būtų pataręs grįžti į Oksfordą ir palaukti, kol būsi pašauktas. 

— Gal ir būtų pataręs, sere, bet pats tuo patarimu nebūtų pasi- 
naudojęs. 

— Kaip puikiai tu jį pažinojai, — pasakė seras Valteris. — Tokių 
tavo žodžių ir laukiau. O dabar noriu pasakyti, ką išsiaiškinau, — 
tesė seras Valteris vėl įsižiūrėdamas į dokumentais nuklotą stalą. — 


361 


Jeffrey Archer + Tik laikas parodys 


Turiu gerą žinią: maždaug po mėnesio į Bristolį turi atplaukti Ka- 
rališkojo laivyno karo laivas „Ryžtas“; jis čia turės papildyti kuro 
atsargas ir laukti tolesnių nurodymų. 

— Po mėnesio? — pakartojo Haris nesistengdamas slėpti ap- 
maudo. 

— Kantrybės, berniuk, — atsakė seras Valteris. — „Ryžtą“ pa- 
sirinkau todėl, kad to laivo kapitonas — senas mano draugas, ir esu 
tikras, jog gausi denio jūreivio darbą, kol galėsiu įgyvendinti ir antrą 
savo sumanymo dalį. 

— Bet ar „Ryžto“ kapitonas priims žmogų, neturintį jokios jū- 
reivystės patirties? 

— Gal ir ne, bet, jei viskas įeis į savo vėžes, pateksi į „Ryžtą“ jau 
būdamas senas jūrų vilkas. 

Prisiminęs vieną iš pamėgtų Senojo Džeko pamokslų — supran- 
tu, jog kalbėdamas menkai ko teišmoksiu, — Haris nutarė liautis 
pertraukinėti ir klausytis įdėmiau. 

— Taigi, — tęsė seras Valteris, — radau tris laivus, kurie per 
artimiausias dvidešimt keturias valandas turi išplaukti iš Bristolio 
ir po trijų keturių savaičių sugrįžti; vadinasi, turėsi daugiau nei pa- 
kankamai laiko pasiruošti, kad „Ryžte“ galėtum įsidarbinti denio 
jūreiviu. 

Haris norėjo įsiterpti, bet nieko nepasakė. 

— Pradėkime nuo mano pirmo pasirinkimo. „Devonietis“ turi 
plaukti į Kubą su medvilninių suknelių, bulvių ir „Raleigh Lenton“ 
dviračių kroviniu; po keturių savaičių jis atgabens į Bristolį tabako, 
cukraus ir bananų. Antras laivas mano galutiniame sąraše — gar- 
laivis „Kanzaso žvaigždė“; tai keleivinis laivas, per pirmąjį rytojaus 
potvynį jis išplauks į Niujorką. Jungtinių Valstijų vyriausybė parei- 
kalavo pargabenti amerikiečius namo, kol Britanija nepradėjo ka- 
riauti su Vokietija. Trečias laivas — tuščias naftos tanklaivis „Prince- 

sė Beatričė“, plaukiantis į Amsterdamą papildyti kuro atsargų; bai- 
giantis mėnesiui jis grįš į Bristolį su kroviniu. Visi trys kapitonai iki 
skausmo žino, kad privalo kuo greičiau saugiai grįžti į uostą, nes jei 
bus paskelbtas karas, du prekybiniai laivai vokiečiams būtų puikus 
grobis, ir tik „Kanzaso žvaigždė“ galės jaustis saugi ir nesibaimin- 
ti tykančių vokiškų povandeninių laivų, Atlante taip ir laukiančių 
nurodymo skandinti viską, kas tik pažymėta raudonos ir mėlynos 
spalvų vėliava. 

— Kokių įgulos narių tiems laivams reikia? — paklausė Ha- 
ris. — Tiesą sakant, mano gebėjimai riboti. 

Seras Valteris vėl pasikuitė tarp paskleistų dokumentų ir iš- 
traukė dar vieną popieriaus lapą. 

— „Princesei Beatričei“ reikia denio jūreivio, „Kanzaso žvaigž- 
dė“ ieško žmogaus, galinčio dirbti virtuvėje, o tai reiškia — plovėjo 
arba padavėjo, na, o „Devoniečiui“ reikia kapitono padėjėjo. 

— Vadinasi, šį laivą galima išbraukti iš sąrašo. 

— Gal tau pasirodys keista, — pasakė seras Valteris, — bet ma- 
nau, kad labiausiai tiktum būtent į šią vietą. „Devonietyje“ dirba 
trisdešimt septynių žmonių įgula; jie retai kada išplaukia į jūrą be 
stažuotojo, todėl naujokas laive nieko nenustebins. 

— Bet kodėl kapitonas turėtų pasirinkti mane? 

— Todėl, kad jam pasakiau, jog esi mano anūkas. 


51 


Haris prieplauka artėjo prie „Devoniečio“. Jis nešėsi nedidelį 
lagaminėlį, todėl jautėsi kaip mokinukas pirmą mokslo metų dieną. 
Koks bus mokyklos direktorius? Ar Haris miegos šalia Džailzo, ar 
šalia Dikinso? Ar jis sutiks Senąjį Džeką? Ar laive bus Fišeris? 

Nors seras Valteris siūlėsi jį palydėti į laivą ir supažindinti su 
kapitonu, Haris nujautė, jog tai nebūtų pats geriausias būdas pelnyti 
būsimų laivo draugų palankumą. 

Jis sustojo ir minutėlę apžiūrinėjo seną laivą, kuriame teks 
praleisti mėnesį. Seras Valteris jam sakė, kad „Devonietis“ pastaty- 
tas 1913 metais, kai jūrose vis dar dominavo burlaiviai; motorizuoti 
krovininiai laivai tada buvo didelė naujovė. Bet dabar, po dvidešimt 
šešerių metų, laivas neilgai trukus bus nurašytas ir nugabentas į 
dokų kvartalą, skirtą seniems laivams; ten laivai supjaustomi ir da- 
limis parduodami metalo laužo supirkėjams. 

Seras Valteris užsiminė, kad iki pensijos kapitonui Havensui 
liko vieneri metai; gali būti, kad savininkai nuspręs jį išmesti kartu 
su laivu. 

„Devoniečio“ sutarties dokumentuose buvo nurodyta, kad lai- 
vo įgula — trisdešimt septyni žmonės, bet, kaip pasitaiko daugelyje 
krovininių laivų, tasai skaičius nebuvo tikslus: virėjo ir indų plovėjo, 
pasamdyto Honkonge, nebebuvo, kaip ir denio jūreivio, besislap- 
stančio nuo teisėsaugos ir nepanorusio grįžti į tėvynę. 

Haris neskubėdamas lipo trapu. Atsidūręs ant denio jis nė 
nekrustelėjo, kol negavo leidimo užeiti. Daugybę metų praleidęs 
dokuose, kuo puikiausiai išmanė laivo protokolą. Pažvelgė tiltelio 
link manydamas, kad vyriškis, kurį pamatė, ir turėtų būti kapitonas 
Havensas. Seras Valteris jam sakė, kad krovininio laivo vyriausiasis 
asmuo iš tikrųjų vadinamas vyriausiuoju jūrininku, tačiau laive į jį 
privalu kreiptis „kapitone“. Kapitonas Havensas buvo kiek žemes- 
nis nei šešių pėdų ir atrodė veikiau penkiasdešimties nei šešiasde- 
šimties. Jis buvo kresnas, vėjo nugairintu įdegusiu veidu ir tamsia, 
tvarkingai pakirpta barzda; kadangi buvo pradėjęs plikti, atrodė pa- 
našus į Jurgį V. 

Pamatęs ant trapo laukiantį Harį, kapitonas davė trumpą nuro- 

— Aš — kapitonas Havensas, — guviai pratarė. — O tu tikriau- 
siai — Haris Kliftonas, — jis šiltai paspaudė Hariui ranką. — Sveikas 
atvykęs į „Devonietį“. Gavau puikias rekomendacijas. 

— Turėčiau pasakyti, pone, — pradėjo Haris, — kad tai mano 
pirmas... 

— Žinau, — nuleidęs balsą pratarė Havensas, — bet siūlyčiau 
pasilaikyti šią informaciją sau, jei nenori, kad gyvenimas laive pa- 
virstų pragaru. Kad ir ką darytum, neprasitark, kad mokeisi Oks- 
forde, nes tie vyriokai, — kalbėjo jis rodydamas į denyje dirbančius 
jūrininkus, — pamanys, jog taip vadinamas koks nors kitas laivas. — 
Parodysiu kapitono padėjėjo kajute. 

Haris nusekė paskui kapitoną jausdamas, kaip kiekvieną jo ju- 

desį stebi tuzinas akių. 
Haris jį prisivijo. — Džimas Patersonas — vyriausiasis mašinistas, 
didesnę gyvenimo dalį praleidžiantis apačioje, mašinų skyriuje, taigi 
jį matysi tik tada, kai valgysi, o kartais net ir tada nematysi. Jis jau 
keturiolika metų su manimi darbuojasi; atvirai sakau, abejoju, ar 
šitas senas ponas laivas perplauktų Lamanšą — ką jau kalbėti apie 
Atlantą, — jei jis nuolat taip gražiai jo neįkalbinėtų. Kitas mano pa- 
dėjėjas Tomas Bradšou yra ant tiltelio. Su juo kartu dirbame tik tre- 
jus metus, todėl jam dar negaliu prikabinti jokios etiketės Jis būna 
pats sau, bet jo mokytojai žinojo, ką daro, nes jis — pasiutusiai geras 
jūrininkas. 

Havensas ėmė leistis žemyn siaurais laiptais, vedančiais į apa- 
tinį denį. 

— Čia — mano kajutė, — eidamas koridoriumi kalbėjo jis, — o 
čia — pono Patersono. — Jis sustojo priešais dureles, už kurių galėjo 
būti kamaraitė šluotoms laikyti. — Štai čia — tavo kajutė. 

Atidarė duris, bet šios prasivėrė vos per kelis colius ir atsitren- 
kė į siaurą medinę lovą. 

— Aš į vidų neisiu, nes abu netilpsime. Ant lovos rasi drabužių. 
Kai persirengsi, ateik pas mane ant tiltelio. Po valandos kelsime bu- 
res. Laviravimas iš uosto ir bus pati įdomiausia visos kelionės dalis, 
kol prisišvartuosime Kuboje. 

Haris prasispraudė pro pusiau praviras duris ir turėjo jas užda- 
ryti, kad kajutėje atsirastų pakankamai vietos persirengti. Apžiūrėjo 
ant gulto paliktą tvarkingai sulankstytą aprangą — du stori mėlyni 
megztiniai, dveji balti marškiniai, dvi poros mėlynų kelnių, trys po- 
ros mėlynų vilnonių kojinių ir pora brezentinių batų storais gumi- 
niais padais. Jis tikrai pasijuto tarsi grįžęs į mokyklą. Visi drabužiai 
turėjo vieną bendrą savybę — atrodė, kad prieš Harį juos jau buvo 
dėvėję keli kiti žmonės. Jis greitai persirengė jūrininko drabužiais ir 
išsikrovė lagaminėlį. 

Kadangi kajutėje tebuvo vienas stalčius, pakišo civilinių drabu- 
žių pridėtą mažąjį lagaminą po lova — lagaminas ir buvo vienintelis 
daiktas visoje kajutėje, kuris puikiai pritapo naujojoje vietoje. Haris 
atidarė duris, prasispraudė į koridorių ir nuėjo ieškoti laiptų. Rades 
laiptus vėl pasirodė ant denio. Jam einant tilteliu į jį susmigo dar 
kelios poros įtarių akių. 

— Pone Kliftonai, — pratarė kapitonas, kai Haris pirmą kartą 
užlipo ant tiltelio, — tai — Tomas Bradšou, trečiasis šturmanas, ku- 
ris išves laivą iš uosto, kai tik gausime uosto vadovybės nurodymus. 
Beje, pone Bradšou, — kalbėjo Havensas, — viena iš mums patikėtų 
užduočių per šią kelionę — išmokyti šį pienburnį visko, ką patys ži- 
nome, kad po mėnesio, kai grįšime į Bristolį, Britanijos karo laivas 
„Ryžtas“ jį priimtų kaip seną jūrų vilką. 

Gal ponas Bradšou ką nors ir atsakė, bet jo žodžius užgožė suu- 
kusi sirena; per daugelį metų Haris buvo girdėjęs šį garsą milijonus 
kartų; sirena buvo ženklas, kad du vilkikai jau savo vietose ir laukia, 
kol galės išlydėti „Devonietį“ iš uosto. Kapitonas kietai prikimšo ta- 
bako seną erikos šaknies pypkę, o ponas Bradšou atsiliepė į sirenas 

dviem laivo garso signalais — patvirtino, kad „Devonietis“ pasiren- 
ges išplaukti. 

— Ruoškis atsišvartuoti, pone Bradšou, — prisidegęs pypkę pa- 
liepė kapitonas Havensas. 

Ponas Bradšou nuėmė dangtį nuo varinės triūbos, kurios Haris 
nė nebuvo pastebėjęs. 

— Paleisk visus variklius, pone Patersonai, ir iš lėto judam pir- 
myn. Vilkikai jau vietoj, pasirengę išvesti mus iš uosto, — pridūrė jis 
kalbėdamas su lengvu amerikietišku akcentu. 

— Iš lėto pirmyn, paleidus visus variklius, pone Bradšou, — iš 
katilinės pasigirdo balsas. 

Haris pažvelgė nuo tiltelio žemyn ir stebėjo, kaip laivo įgula 
vykdo jiems skirtas užduotis. Keturi vyrai — du laivo pirmagalyje ir 
du laivagalyje — nuo doke įtvirtintų suktuvų suko storus lynus. Dar 
du vyrai traukė lynus trapu. 

— Stebėk locmaną, — papsėdamas pypkę nurodė kapitonas. — 
Jo pareiga išvesti mus iš uosto į sąsiaurį. Kai jis atliks savo darbą, jo 
vietą užims ponas Bradšou. Jeigu pasirodys, kad sugebi dirbti, pone 
Kliftonai, gal po kokių metų tau bus leista užimti locmano vietą, bet 
tik tada, kai išeisiu į pensiją ir laivui pradės vadovauti ponas Brad- 
šou. — Kadangi ponas Bradšou nė nešyptelėjo, Haris ir toliau tylėjo 
stebėdamas, kas vyksta aplinkui. — Naktį niekam neleidžiama kišti 
nagų prie mano panelės, tęsė kapitonas Havensas, — nebent būčiau 
įsitikinęs, kad su ja nebus elgiamasi nepadoriai. — Bradšou ir dabar 
nenusišypsojo; kita vertus, gal jis jau iki soties buvo prisiklausęs to- 
kių pastabų. 

Haris žavėjosi sklandžiu darbu. „Devonietis“ atsiplėšė nuo 
prieplaukos ir padedamas dviejų vilkikų lėtai plaukė iš dokų Eivono 
upe, kol praplaukė pakeliamąjį tiltą. 

— Pone Kliftonai, ar žinai, kas pastatė šį tiltą? — išsitraukda- 
mas iš burnos pypkę paklausė kapitonas. 

— Isambardas Kingdomas Brunelis, pone, — atsakė Haris. 

— O kodėl jis taip ir nepamatė, kaip tas tiltas atidaromas? 

— Todėl, kad miesto taryba pritrūko pinigų, ir jis mirė, kol til- 
tas dar nebuvo baigtas statyti. 

Kapitonas susiraukė. 

— Dar pasakysi, kad kitas tiltas pavadintas tavo garbei, — pra- 
tarė vėl įsikišęs į burną pypkę. 

Kapitonas nieko nekalbėjo, kol vilkikai nepriplaukė Bario sa- 
los, kur vėl du kartus pratisai sukaukė, atkabino lynus ir pasuko at- 
galį uostą. 

Gal „Devonietis“ ir labai senas, bet Hariui greitai paaiškėjo, kad 
kapitonas Havensas ir jo įgula puikiai išmano, kaip jį valdyti. 

— Imkis savo darbo, pone Bradšou, — paliepė kapitonas, kai 
ant tiltelio pasirodė dar viena pora akių ir jų savininkas atnešė du 
puodelius karštos arbatos. — Per šią kelionę ant tiltelio bus trys 
vyriausieji jūrininkai, Lu, todėl pasistenk, kad ponas Kliftonas irgi 
gautų puodelį arbatos. — Kinas linktelėjo ir dingo po deniu. 

Kai virš horizonto nebesimatė uosto žiburių, bangos vis augo ir 
augo; laivas siūbavo nuo vieno šono ant kito. Havensas ir Bradšou 
stovėjo išsiskėtę, tarsi priklijuoti prie denio, o Hariui vis tekdavo į ką 
nors įsikibti, kad nenugriūtų. Kai kinas pasirodė nešinas trečiu puo- 
deliu arbatos, Haris nusprendė nesiskųsti kapitonui, kad gėrimas 
šaltas ir kad mama jam į arbatą įdėdavo gabalėlį cukraus. 

Kai Haris pasijuto kiek tvirčiau ir kone ėmė džiaugtis šia nauja 
patirtimi, kapitonas pratarė: 

— Šįvakar daugiau nieko ir nenuveiksi, pone Kliftonai. Kodėl 
tau nenusileidus apačion ir nenusnaudus? Dvidešimt po septintos 
turi prisistatyti ant tiltelio į rytinį budėjimą. 

Haris jau rengėsi protestuoti, bet tada pono Bradšou veide pir- 
mą kartą nušvito šypsena. 

— Labanakt, pone, — atsisveikino Haris ir nusileido laipteliais 
į denį. 

Svirdinėdamas jis stūmėsi link siaurųjų laiptelių ir sulig kie- 
kvienu žingsniu jautė, kaip jį stebi dar daugiau akių Vienas balsas 
pratarė pakankamai garsiai, kad išgirstų ir jis: 

— Turbūt jis — keleivis. 

— Ne, kapitono padėjėjas, — atsakė antras balsas. 

— Koks skirtumas? 

Keli vyrai nusijuokė. 

Grįžęs į kajutę Haris nusirengė ir atsigulė ant plonyčio medinio 
gulto. Stengėsi rasti patogią padėtį, kad į šonus ir aukštyn žemyn 
siūbuojant laivui nenukristų ar neatsitrenktų į sieną. Čia net nebuvo 
kriauklės, kad galėtų išsivemti viduje, ar liuko išsivemti į jūrą. 

Gulėdamas atviromis akimis vėl susimąstė apie Emą. Svarstė, 
ar ji tebėra Škotijoje, ar grįžo į dvarą, o gal jau apsigyveno Oksfor- 
de. Ar Džailzas spėlioja, kur jis? O gal seras Valteris jam pasakė, 
kad Haris išplaukė į jūrą ir grįžęs į Bristolį pradės darbą „Ryžte“? 
Ar mama irgi svarstys, kur jis galėtų būti? Gal jam reikėjo sulaužyti 
auksinę jos taisyklę ir sutrukdyti darbą? Galiausiai ėmė galvoti apie 
Senąjį Džeką ir staiga pasijuto labai kaltas: suprato, jog nespės grįžti 
į jo laidotuves. 

Haris niekaip negalėjo nutuokti, kad jo laidotuvės įvyks anks- 
čiau nei Senojo Džeko. 

Harį pažadino keturi varpo dūžiai. Pašokdamas jis trenkėsi 
galva į lubas, užsimetė drabužius, prasispraudė į koridorių, užlėkė 
laiptais, perbėgo denį ir laipteliais užskriejo ant tiltelio. 

— Atleiskite, pone, kad pavėlavau, turbūt pramiegojau. 

— Kai esame vieni patys, nevadink manęs ponu, — pasakė Brad- 
šou. — Aš vardu Tomas. Tiesą sakant, atėjai valanda anksčiau. Kapi- 

tonas turbūt tau pamiršo pasakyti, kad į rytinį budėjimą kviečia sep- 
tyni dūžiai, o keturi — šeštos valandos pamainai. Bet jeigu jau atėjai, 
kodėl tau neperėmus vairo, kol aš nusičiurkšiu. — Harį ištiko šokas 
supratus, kad Bradšou nejuokauja. — Vairuok taip, kad kompaso ro- 
dyklė visada rodytų į pietvakarius, tada toli nenuplauksi netinkama 
kryptimi, — pridūrė jis dabar jau ryškesniu amerikietišku akcentu. 

Haris suėmė abiem rankomis vairą, įdėmiai įsistebeilijo į mažą 
juodą strėlytę ir stengėsi, kad laivas ir toliau tiesiai skrostų bangas. 
Atsigręžęs pasižiūrėti į vandenyje paliktą taką pamatė, kad tiesi lini- 
ja, kurią Bradšou be vargo sekėsi išlaikyti, dabar panėšėjo į seksua- 
liosios aktorės Mėjos Vest figūros išlinkimus. Nors Bradšou nebuvo 
vos kelias minutes, Haris kaip niekada nudžiugo pamatęs jį grįžtantį. 

Bradšou vėl stojo prie vairo, ir netrukus vandens takas vėl išsi- 
tiesino, nors vairininkas darbavosi tik viena ranka. 

— Nepamiršk, kad su laivu — kaip su moterimi, — pasakė Brad- 
šou. — Negalima ant jos kartis, reikia švelniai glamonėti. Jei tai pa- 
vyks, laivas čiuoš tiesiai. O dabar pamėgink dar kartą, kol jūrlapyje 
pažymėsiu koordinates, prieš išmušant septyniskart. 

Kai po dvidešimt penkių minučių suskambo varpas ir ant til- 
telio pasirodė kapitonas, kuris turėjo pakeisti Bradšou, Hario vai- 
ruojamo laivo palikta vandens juosta gal ir nebuvo visai tiesi, bet vis 
tiek ne tokia, kokią būtų palikęs prie vairo stovintis girtas jūreivis 


Per pusryčius Haris buvo supažindintas su žmogumi, kuris ne- 
galėjo būti niekas kitas, kaip tik vyriausiasis mašinistas. 

Iš vaiduokliškos Džimo Patersono veido spalvos buvo galima 
numanyti, kad didesnę gyvenimo dalį jis praleido po deniu, o iš pil- 
vo — kad likusias dienas leido valgydamas. Kitaip nei Bradšou, jis 
vis nesiliovė kalbėjęs, ir Hariui greitai paaiškėjo, kad jiedu su kapi- 
tonu — seni bičiuliai. 

Pasirodė kinas; jis atnešė tris lėkštes, kurios galėjo būti ir šva- 
resnės. Haris nepalietė riebios kiaulienos ir keptų pomidorų ir su- 
valgė tik skrebutį su obuoliu. 

— Pone Kliftonai, kodėl tau šįryt neapsižvalgius po laivą, — pa- 
siūlė kapitonas, kai buvo nuneštos tuščios lėkštės. — Net galėtum 
nueiti į mašinų skyrių pas poną Patersoną ir sužinoti, kiek minučių 
gali ten ištverti. 

Patersonas pratrūko juoktis, čiupo paskutinius du skrebučius 
ir pasakė: 

— Jei manai, kad šitie apskrudę, palauk, kol kelias minutes pa- 
būsi mano valdose. 


Kaip naujuose namuose vienas paliktas katinas Haris vaikšti- 
nėjo po denį ir stengėsi susipažinti su naująja savo buveine. 

Jis žinojo, kad laivo ilgis — 475 pėdos, plotis — 56 pėdos, kad 
didžiausias laivo greitis — penkiolika mazgų per valandą, tačiau ne- 
nutuokė, kad čia bus tokia daugybė užkaborių ir plyšių, kurie, be 
jokios abejonės, turi kažkokią paskirtį; gal bėgant laikui jis viską su- 
žinos. Haris taip pat suprato, kad nuo savo tiltelio kapitonas gali 
akylai stebėti visus denio kampelius, todėl jokiam tinginio pančiui 
jūreiviui nepavyktų pasislėpti. 

Haris nusileido laiptais į vidurinį denį. Laivagalyje buvo kapi- 
tono ir jo padėjėjų kajutės, laivo viduryje — virtuvė, o priekyje ma- 
tėsi didelis atviras plotas, kur kabojo hamakai. Kaip tokiuose gali 
kas nors miegoti, Haris niekaip nesuprato. Tada jis išvydo pustuzi- 
nį jūreivių, turbūt ką tik baigusių budėjimą; jie ramiai kyburiavo ir 
supdamiesi laivo ritmu ramiai sau miegojo. 

Siauri plieniniai laipteliai vedė į apatinį denį, kur buvo saugiai 
sukrautos medinės dėžės su šimtas keturiasdešimt keturiais „Raleigh“ 

dviračiais, tukstančiu medvilninių suknelių ir dviem tonomis bulvių; 
dėžės nebus atidarytos, kol laivas neprisišvartuos Kuboje. 

Galiausiai jis nusileido siauromis kopėčiomis, vedančiomis į 
katilinę, pono Patersono valdas. Atstumė sunkų metalinį liuką ir — 
kaip bibliniai Šadrachas, Mešachas ir Abed Negas — drąsiai žengė į 
liepsnojančią krosnį. Stovėjo ir žiūrėjo, kaip pustuzinis druūtų, rau- 
meningų vyrų prakaituotomis nugaromis, vilkinčių suodinais marš- 
kiniais, į dvi žiojinčias burnas kastuvais meta anglis; tas burnas rei- 
kia maitinti daugiau nei keturis kartus per dieną. 

Kaip kapitonas Havensas ir sakė, vos po kelių minučių Haris 
išsvirdinėjo į koridorių ir apsipylęs prakaitu gaudė orą. Kol galuti- 
nai atsigavo, prireikė laiko; pagaliau išsiropštė ant denio ir parklu- 
pęs ėmė godžiai ryti gaivų orą. Negalėjo atsistebėti, kaip šie vyrai 
išgyvena tokiomis sąlygomis, kaip jie ištveria po tris dviejų valandų 
pamainas per dieną, septynias dienas per savaitę. 

Atsigavęs Haris patraukė tiltelio link — norėjo paklausti šimto 
klausimų: pagal kurią Didžiųjų Grįžulo Ratų žvaigždę galima susi- 
rasti Šiaurinę, vidutiniškai kiek mazgų per dieną nuplaukia laivas, 
kiek tonų anglių reikia... Kapitonas mielai atsakinėjo į klausimus ir 
nė trupučio nesinervino dėl tokio nenumalšinamo šio jaunojo padė- 
jėjo Žinių troškulio. Tiesą sakant, Hariui nutilus, kapitonas Haven- 
sas net užsiminė ponui Bradšou, jog didžiausią įspūdį jam paliko tai, 
kad vaikinas nepakartojo nė vieno klausimo. 


Per kitas kelias dienas Haris išmoko patikrinti kompaso ro- 
dmenis pagal taškinę liniją jūrlapyje, nustatyti vėjo kryptį stebint 
kirus, vesti laivą šiam patekus tarp dviejų bangų ir išlaikyti pastovų 
kursą. Baigiantis pirmai savaitei jam buvo leista stoti prie vairo, kai 
šturmanas eidavo valgyti. Naktimis kapitonas jį mokė žvaigždžių 
pavadinimų; jis aiškino, jog žvaigždėmis galima visiškai pasitikėti — 

kaip kompasu, tačiau prisipažino, kad jo žinios ribojasi šiaurės pus- 
rutulio skliautu, nes „Devonietis“ per visus dvidešimt šešerius jūroje 
praleistus metus nė karto nebuvo kirtęs pusiaujo. 

Po dešimties dienų jūroje kapitonas, galima sakyti, laukė audros 
— ne tik dėl to, kad tada galbūt pagaliau liautųsi niekada nenutylan- 
tys klausimai, bet ir norėdamas pažiūrėti, ar vis dėlto kas nors gali šį 
jauną vyruką išmušti iš vėžių. Džimas Patersonas jau buvo jį įspėjęs, 
kad tą rytą ponas Kliftonas katilinėje ištvėrė valandą ir, prieš laivui 
atplaukiant į Kubą, yra pasiryžęs atidirbti visą pamainą. 

— Tau gerai nors tiek, kad apačioje nereikia atsakinėti į nesi- 
baigiančius klausimus, — pareiškė kapitonas. 

— Šią savaitę nereikia, — atsakė vyriausiasis mašinistas. 

Kapitonas Havensas svarstė, ar ateis toks metas, kai ir jis ko 
nors išmoks iš savo padėjėjo. Šitai nutiko dvyliktą kelionės dieną, 
kai Haris baigė pirmąją dviejų valandų pamainą katilinėje. 

— Pone, ar žinojote, kad ponas Patersonas kolekcionuoja pašto 
ženklus? — paklausė Haris. 

— Taip, žinojau, — tvirtai atsakė kapitonas. 

— O kadjo kolekcijoje dabar yra daugiau nei keturi tūkstančiai 
ženklų, įskaitant ir pirmąjį neperforuotą Britanijos „Juodąjį pensą“ 
ir trikampį „Gerosios Vilties kyšulį“? 

— Taip, žinojau, — pakartojo kapitonas. 

— O kad dabar ši kolekcija verta daugiau nei jo namas Mabl- 
torpe? 

— Po velnių, tai tik trobelė, — atsakė kapitonas, stengdamasis 
nepasiduoti; prieš Hariui pateikiant kitą klausimą, jis pridūrė: — 
Mane labiau domintų, ar apie Tomą Bradšou sugebėtum sužinoti 
tiek, kiek iščiulpei iš mano vyriausiojo mašinisto. Nes, atvirai kal- 
bant, Hari, po dvylikos dienų apie tave žinau daugiau nei apie tre- 
čiąjį savo šturmaną, su kuriuo dirbu trejus metus; iki šiol tikrai ne- 
maniau, kad amerikiečiai tokie santūrūs. 

Kuo daugiau Haris galvojo apie kapitono žodžius, tuo geriau 
suvokė, kiek menkai težino apie Tomą, nors jiedu ant tiltelio pra- 
leido išties nemažai valandų. Jis net nežinojo, ar tas žmogus turi 
brolių ar seserų, kaip jo tėvas užsidirbo pragyvenimui, kur gyveno 
jo tėvai, pagaliau, ar jis turėjo merginą. Akcentas išdavė, jog jis — 
amerikietis, bet Haris nenutuokė, iš kokio miesto kilęs, net nežinojo, 
iš kokios valstijos. 

Nuskambėjo septyni varpo dūžiai. 

— Pone Kliftonai, gal stosi prie vairo, — kalbėjo kapitonas, — 
kol aš su ponu Patersonu ir ponu Bradšou papietausiu? Jei ką nors 
pastebėsi, nedvejodamas sakyk, — pridūrė eidamas nuo tiltelio, — 
ypač jei tasai „kažkas“ bus didesnis už mus. 

— Gerai, pone, — atsakė Haris patenkintas jam patikėta atsako- 
mybe, nors toji atsakomybė tetruks keturiasdešimt minučių; tiesa, 
tos keturiasdešimt minučių ilgėjo sulig kiekviena diena. 


Kai Haris paklausė, po kelių dienų jie priplauks Kubą, kapito- 
nas Havensas suprato, kad šiam ne pagal metus galvotam jaunuoliui 
jau atsibodo. Jis buvo bepradedąs užjausti karinio laivo „Ryžtas“ ka- 
pitoną, dabar dar nenutuokiantį, kokią kilpą sau neriasi. 

Po pietų Haris atsistojo prie vairo, todėl, prieš grįždami ant 
tiltelio, kiti šturmanai galėjo pasimėgauti viena kita taurele romo. 
Beje, kai dabar kinas atnešdavo Hariui puodelį arbatos, ji visada bū- 
davo svilinančiai karšta ir su pageidaujamu gabaliuku cukraus. 

Vieną vakarą ponas Patersonas prasitarė kapitonui, jog ponui 
Kliftonui nutarus perimti laivą grįžtant į Bristolį, net nežinotų, kie- 
no pusę palaikyti. 

— Džimai, nejau ketini sukurstyti maištą? — paklausė Haven- 
sas, pildamas vyriausiajam mašinistui dar vieną taurelę romo. 

— Ne, škiperi, bet turiu tave įspėti, kad jaunasis tironas jau per- 
tvarkė katilinės pamainas. Žinau, kieno pusėje bus mano vyrai. 

— Vadinasi, mums lieka vienas kelias, — kalbėjo Havensas ir 
sau įsipildamas romo, — įsakyti flagmano šturmanui nusiųsti “Ryž- 
tui“ telegramą ir įspėti, kas jų laukia. 

— Bet mes neturime flagmano šturmano, — atsakė Patersonas. 

— Vadinasi, vaikiną teks supančioti grandinėmis, — siūlė ka- 
pitonas. 

— Gera mintis, škiperi. Tik blogai, kad grandinių neturim. 

— Labai gaila. Primink, kad paimčiau, kai tik grįšime į Bristolį. 

— Rodos, pamiršai, kad vos prisišvartavus Kliftonas pereis į 
„Ryžtą“. 

Kapitonas nurijo mauką romo ir pakartojo: 

— Labai gaila. 

Ant tiltelio Haris pasirodė kelios minutės prieš varpui mušant 
septynis kartus; jis norėjo pakeisti poną Bradšou, kad šis nusileistų 
pavakarieniauti su kapitonu. 

Sulig kiekvienu budėjimu Tomas vis ilgiau ir ilgiau leisdavo 
jam likti ant tiltelio, o Haris džiaugėsi iliuzija, kad valandą per dieną 
laivas būna jo rankose. 

Jis patikrino kompaso rodyklę ir vairavo kapitono nurodyta 
kryptimi. Jam net buvo patikėta, prieš baigiant darbą, užpildyti lai- 
vo žurnalą. 

Vienas pats stovėdamas ant tiltelio, žvelgdamas į pilnatį, ramią 
jūrą ir prieš akis plytintį tukstantmylį vandenyną, Haris mintimis 
nuklydo į Angliją. Jis svarstė, ką šią akimirką veikia Ema. 

Ema sėdėjo savo kambaryje, Somervilio koledže, Oksforde, 
prie radijo, nusistačiusi nacionalinę stotį, norėdama išgirsti, kaip į 
tautą kreipsis ponas Nevilis Čemberlenas. 

Kalba BBC iš Londono. Išgirsite ministro pirmininko pareiš- 
kimą. 

„Kreipiuosi į jus iš ministrų kabineto Dauning Strite. Šįryt Bri- 
tanijos ambasadorius Berlyne įteikė Vokietijos vyriausybei paskuti- 
nę notą, kurioje teigiama, jog, iki vienuoliktos valandos nesulaukus 
patvirtinimo, kad jie pasirengę kuo greičiau atšaukti iš Lenkijos 
savo pulkus, tarp mūsų bus paskelbtas karas. Dabar turiu jums 
pranešti, kad tokio pažado negauta, vadinasi, ši šalis stoja į karą 
su Vokietija. 

Kadangi „Devoniečio“ radijas netransliavo BBC, laive visi buvo 
užsiėmę savais reikalais, kaip įprastą dieną. 

Haris tebegalvojo apie Emą, kai pro laivo priekį prašvilpė pir- 
mas šūvis. Haris nelabai nutuokė, ką reikėtų daryti. Jis labai neno- 
rėjo trukdyti kapitono per vakarienę, kad nebūtų supeiktas už gaiši- 
namą laiką. Išvydęs antrą salvę Haris galutinai atsipeikėjo ir šįkart 
nesuabejojo, kas tai. Jis žiūrėjo, kaip ilgas, grakštus švytintis objek- 
tas paniro po vandeniu, taikydamas į laivo pirmagalį. Instinktyviai 
pasuko vairą į dešinę, bet laivas krypo kairėn. Haris buvo sumanęs 
kitką, tačiau klaida jam suteikė laiko duoti aliarmo signalą, nes 
objektas pranėrė pro pirmagalį ir nepataikė į laivą per kelis jardus. 

Šįkart Haris nedvejojo ir uždėjo delną ant signalo mygtuko; 
akimirksniu pasigirdo čaižus garsas. Po kelių akimirkų denyje at- 
sirado ponas Bradšou; jis puolė prie tiltelio, o paskui jį — švarką 
besivelkantis kapitonas. 

Iš laivo apačios vienas po kito atskubėjo kiti įgulos nariai ir iš- 
kart stojo į savo vietas — jie manė, kad prasideda iš anksto nepa- 
skelbtos priešgaisrinės saugos pratybos. i 

— Kas nutiko, pone Kliftonai? — ramiai paklausė kapitonas 
Havensas, užlipęs ant tiltelio. 

— Manau, kad mačiau torpedą, pone, bet kadangi dar niekada 
nesu jos mates, negaliu tvirtai pasakyti. 

— O gal ten tik delfinas, smaguriaujantis mūsų vakarienės liku- 
čiais? — paklausė kapitonas. 

— Ne, pone, ne delfinas. 

— Ir aš niekada nesu matęs torpedos, — stodamas už vairo pri- 
sipažino Havensas. — Iš kurios pusės ji atskriejo? 

— Iš šiaurės rytų. 

— Pone Bradšou, — pratarė kapitonas, — tegu įgula ruošiasi 
ypatingam atvejui ir man paliepus nuleidžia gelbėjimosi valtis. 

— Klausau, pone, — atsakė Bradšou, turėklais nusliuogė ant de- 
nio ir iškart ėmė organizuoti įgulą. 

— Pone Kliftonai, būk budrus ir vos ką pamatęs man pasakyk. 

Haris čiupo žiūronus ir iš lėto ėmė žvalgyti vandenyną. Tuo pa- 
čiu metu kapitonas subaubė per garsiakalbį: 

— Visu greičiu atgal, pone Patersonai, visu greičiu atgal ir lauk 
tolesnių nurodymų. 

— Klausau, pone, — atsiliepė nustebęs vyriausiasis mašinistas, 
tokio įsakymo negirdėjęs nuo 1918-ųjų. 

— Dar viena, — pranešė Haris. — Iš šiaurės rytų, skrieja tiesiai 
į mus. 

— Matau, — atsakė kapitonas. 

Jis pasuko vairą į kairę, ir torpeda nepataikė — nukrito vos už 
kelių pėdų. Suprato, kad dar kartą toks manevras neišgelbės. 

— Tu teisus, pone Kliftonai. Tai — ne delfinas, — abejingai pra- 
tarė Havensas. Paskui tyliai pridūrė: 

— Turbūt stojome į karą. Priešas turi torpedų, o aš — tik šim- 
tą keturiasdešimt keturis „Raleigh“ dviračius, kelis maišus bulvių ir 
kelias medvilninės sukneles. 

Haris ir toliau budriai stebėjo vandenis. Kapitonas buvo toks 
ramus, kad Haris beveik nejuto pavojaus 

— Ketvirta lekia tiesiai į mus, pone, — pasakė. — Ir vėl iš šiaurės 
rytų. 

Havensas dar kartą ryžtingai atliko manevrą, tik šįkart senasis 
laivas taip greitai nepakluso ir neišvengė neprašyto svečio — torpe- 
da smigo į pirmagalį. Po kelių minučių ponas Patersonas pranešė, 
jog žemiau vaterlinijos kilo gaisras ir paprastomis žarnomis su pu- 
tomis jo vyrai niekaip negali užgesinti liepsnų. Kapitonui nereikėjo 
sakyti, kad jam teks dorotis su beviltiška užduotimi. 

— Pone Bradšou, ruoškitės apleisti laivą. Visa įgula — prie gel- 
bėjimosi valčių; laukite nurodymų. 

— Klausau, pone, — nuo denio atsiliepė Bradšou. 

Havensas suriko per garsiakalbį: 

— Pone Patersonai, kuo greičiau kilk pats ir atsivesk savo vy- 
rus; kuo greičiau; bėkit prie gelbėjimosi valčių. 

— Bėgam, škiperi. 

— Dar viena, pone, — pasakė Haris. — Iš šiaurės vakarų, taikyta 
į dešinį bortą, ties viduriu. 

Kapitonas dar kartą pasuko vairą, bet žinojo, kad šįkart nuo 
smūgio išsisukti nepavyks. Po sekundės torpeda smigo į laivą, ir šis 
ėmė svirti į vieną pusę. 

— Iš laivo! — suriko Havensas imdamas garsiakalbį. — Iš lai- 
vo! — pakartojo kelis kartus prieš atsisukdamas į Harį, kuris vis dar 
žvalgėsi po vandenyną nenuleisdamas žiūronų. 

— Bėk prie artimiausios gelbėjimosi valties, pone Kliftonai, 
tuoj pat. Nėra prasmės kam nors likti ant tiltelio. 

— Klausau, pone, — atsakė Haris. 

— Kapitone, — iš mašinų skyriaus pasigirdo balsas. — Ketvirtas 
triumas užverstas. Aš ir penki mano vyrai esame įstrigę apatiniame 
denyje. 

— Mes jau bėgam, pone Patersonai. Tuoj pat jus išlaisvinsim. 
Pone Kliftonai, planai pasikeitė. Paskui mane, — kapitonas nulėkė 
apačion, kojomis beveik neliesdamas laiptelių; Haris nuo jo atsiliko 
vos per kelis colius. 

— Pone Bradšou, — šaukė kapitonas tai panirdamas, tai vėl 
išnirdamas iš tepalais maitinamų besiplaikstančių liepsnų, jau sie- 
kiančių viršutinį denį, — kuo greičiau sodink žmones į gelbėjimosi 
valtis ir bėkit iš laivo. 

— Klausau, pone, — atsakė Bradšou įsitvėręs turėklų. 

— Man reikia irklo. Pasirūpink, kad viena paruošta valtis liktų 
ponui Patersonui ir jo vyrams iš katilinės. 

Bradšou čiupo iš vienos gelbėjimosi valties irklą ir sulaukęs 
kito jūrininko pagalbos perdavė jį kapitonui. Haris ir kapitonas įsi- 
tvėrė skirtingų irklo galų ir stūmėsi per denį link ketvirto triumo. 
Haris stebėjosi, kokia gali būti nauda iš irklo ginantis nuo torpedų, 
bet dabar buvo ne laikas klausinėti. 

Kapitonas brovėsi pirmyn aplenkdamas kiną, kuris suklupęs ir 
nuleidęs galvą meldėsi savo Dievui. 

— Greičiau bėk į gelbėjimosi valtį, kvailas šunsnuki! — suriko 
Havensas. 

Ponas Lu atsistojo drebančiomis kojomis, bet nesijudino. Pro jį 
praeidamas Haris stumtelėjo kiną trečiojo šturmano pusėn, ir ponas 
Lu kone krito ponui Bradšou į glėbį. 

Kapitonas prisikasė iki ketvirto triumo liuko, plonąjį irklo galą 
įspraudė į lenktą kablį, pašoko ir visu svoriu užgulė irklo mentį. Ha- 
ris greitai prie jo pripuolė, ir jie abu įstengė išjudinti masyvią geleži- 
nę plokštę; galiausiai atsivėrė maždaug pėdos platumo plyšys. 

— Trauk žmones, pone Kliftonai, o aš pasistengsiu, kad liukas 
neužsidarytų, — pasakė Havensas, kai pro plyšį pasirodė dvi rankos. 

Haris paleido irklą, parpuolė ant kelių ir prišliaužė prie atverto 
liuko. Jam čiupus žmogų už pečių, jį užliejo vandens banga ir užpy- 

lė triumą. Haris ištraukė jūrininką iš triumo ir riktelėjo jam bėgti 
prie valčių. Kitas žmogus buvo mitresnis ir sugebėjo išsiropšti be 
Hario pagalbos, o trečiąjį buvo apėmusi tokia akla panika, kad jis 
movė pro plyšį ir trenkė į liuko dangtį galvą; galiausiai nusvirdinėjo 
paskui draugus. Kiti du mikliai išlindo vienas po kito ir keturpėsti 
nurėpliojo prie likusios gelbėjimosi valties. Haris laukė, kol pasiro- 
dys vyriausiasis mašinistas, tačiau jo nebuvo nė ženklo. Laivas sviro 
toliau, ir Hariui teko prisiploti prie denio, kad stačia galva neįkristų 
į triumą. 

Jis pažvelgė į tamsą ir pamatė ištiestą ranką. Haris įkišo į ertmę 
galvą ir kiek įmanydamas labiau pasilenkė — vos laikėsi neįkritęs, — 
bet niekaip nepasiekė mašinisto pirštų. Ponas Patersonas kelis kar- 
tus pašoko, tačiau sulig kiekvienu šuoliu vis sunkiau, nes jį vis labiau 
sėmė vanduo. Kapitonas Havensas viską matė ir niekaip negalėjo 
padėti, nes jei būtų paleidęs irklą, liuko dangtis sutraiškytų Harį. 

Dabar jau iki kelių vandenyje stovintis Patersonas suriko: 

— Dėl Dievo, bėkite judu į gelbėjimosi valtis, kol dar nevėlu! 

— Tikrai ne, — atsakė kapitonas. — Pone Kliftonai, leiskis že- 
myn ir išstumk tą benkartą, o paskui pats išlipk. 

Haris nedvejojo. Atsilošęs jis įkišo į liuką kojas ir pirštais įsiki- 
bo liuko krašto. Galiausiai atgniaužė pirštus ir krito į tamsą. Tepa- 
luotas stingdantis vanduo sušvelnino kritimą; atgavęs pusiausvyrą 
įsitvėrė sienos, atsitūpė į vandenį ir pratarė: 

— Lipkite man ant pečių, pone; turėtumėte pasiekti liuką. 

Vyriausiasis mašinistas jam pakluso, bet užlipęs ir atsitiesęs vis 
dar nepasiekė denio — trūko kelių colių. Haris iš visų jėgų stiebėsi 
ir tiesėsi, kad kuo aukščiau kilstelėtų Patersoną ir šis pasiektų liuko 
kraštą bei įsikibtų į jį pirštais. Dabar į triumą kliokė vanduo — laivas 
sviro vis labiau ir labiau. Haris pakišo ranką ponui Patersonui po 
sėdyne ir ėmė stumti kaip sunkumų kilnotojas, kol mašinisto galva 
iškilo virš denio. 

— Miela tave matyti, Džimai, — sukriokė kapitonas, ir toliau 
užsigulęs visu svoriu spausdamas irklą. 

— Ir tave, Arnoldai, — atsakė mašinistas, iš lėto lįsdamas pro 
liuką. 

Tą akimirką į skęstantį laivą pataikė paskutinė torpeda. Irklas 
lužo pusiau, ir geležinis dangtis smogė vyriausiajam mašinistui. 
Tarsi viduramžių budelio kirvis jis vienu smūgiu nukirto jam galvą. 
Dangtis užsivožė, Patersono kūnas krito į triumą ir pūkštelėjo į van- 
denį prie pat Hario. 

Haris dėkojo Dievui, kad dabar jį apgaubusioje tamsoje nemato 
pono Patersono. Gerai nors tiek, kad nebeplūsta vanduo, nors kartu 
tai reiškė, jog išsigelbėti niekaip nepavyks. 

„Devoniečiui“ pradėjus svirti ant šono Haris numanė, kad kapi- 
tonas taip pat turėtų būti užmuštas, nes antraip tikrai belstų į liuką 
ir stengtųsi rasti kokių nors būdų jį ištraukti. Krisdamas į vandenį 
Haris galvojo: kaip ironiška, kad jam teks žūti taip pat, kaip tėvui, ir 
būti palaidotam apatiniame laivo triume. Jis prisiplojo prie sienos, 
vis dar mėgindamas apgauti mirtį. Laukdamas, kol colis po colio pa- 
kils vanduo ir apsems pečius, kaklą, galvą, prieš akis išvydo milijo- 
nus veidų. Keistos mintys apninka, kai supranti, kad gyventi liko vos 
kelios akimirkos. 

Gerai nors tiek, kad jo mirtis išspręs daugelio mylėtų žmonių 
bėdas. Ema bus išlaisvinta iš pažadų atstumti visus būsimus gerbė- 
jus. Serui Valteriui nebereikės nerimauti dėl pareikštos tėvo valios 
išlygų. Kai ateis laikas, Džailzas paveldės giminės titulą ir visus že- 
miškus turtus. Net ir Hugas Baringtonas dabar galės atsipūsti, nes 
jam nebereikės įrodinėti, kad nėra Hario tėvas. Tik brangiausiajai 
mamai... 

Staiga pasigirdo galingas sprogimas. „Devonietis“ lūžo perpus, 
ir po kelių sekundžių abi laivo dalys pakilo kaip piestu atsistojęs ar- 
klys; paskui sudaužytas laivas ramiai paniro į vandenyno dugną. 

Povandeninio laivo kapitonas stebėjo pro periskopą, kaip „Devo- 
nietis“ dingsta tarp bangų ir po savęs palieka daugybę ryškiaspalvių 
medvilninių suknelių ir jūroje tarp bulvių plūduriuojančius kūnus. 

— Galite pasakyti, kuo jūs vardu? — Haris žvelgė į slaugę, bet 
negalėjo pajudinti lūpų. — Girdite mane? — klausinėjo ji. Ir vėl ame- 
rikietiškas akcentas. 

Haris vargais negalais palinksėjo, ir ji nusišypsojo. Jis išgirdo, 
kaip atsidaro durys, nors ir nematė, kas įėjo į laivo palatą; slaugė 
nedelsdama nuo jo pasitraukė, vadinasi, atėjo kas nors iš viršesnių. 
Nors ir nematė žmonių, girdėjo, ką jie kalba. Haris jautėsi kaip sla- 
pukautojas. 

— Labas vakaras, slauge Kreiven, — pasigirdo pagyvenusio 
žmogaus balsas. 

— Labas vakaras, daktare Volesai, — atsakė ji. 

— Kaip tiedu mūsų pacientai? 

— Vienas neabejotinai taisosi. Kitas vis dar be sąmonės. 

Bent dviese likome gyvi, pagalvojo Haris. Jam norėjosi surikti 
iš džiaugsmo, bet, nors lūpos sukrutėjo, žodžiai neišsiveržė. 

— Ir vis dar nenumanome, kas jie? 

— Ne, bet anksčiau buvo užėjęs kapitonas Parkeris — norėjo 
pažiūrėti, kaip jie laikosi; kai parodžiau jų uniformų likučius, jis ne- 
abejojo, kad jie abu — vadovaujantys jūrininkai. 

Hario širdis krūptelėjo nuo minties, kad kapitonas Havensas 
gali būti gyvas. Jis girdėjo, kaip gydytojas eina prie kitos lovos, ta- 
čiau negalėjo pasukti galvos ir pasižiūrėti, kas ten guli. Po kelių aki- 
mirkų išgirdo: 


— Prakeikimas, labai nustebsiu, jei jis ištvers naktį. 

Vadinasi, nepažįstate kapitono Havenso, norėjo jam atsakyti 
Haris, nes taip lengvai jo nepražudysi. 

Gydytojas grįžo prie Hario lovos ir ėmė jį apžiūrinėti. Haris iš- 
vydo vidutinio amžiaus vyriškį rimtu, susimąsčiusiu veidu. Jį apžiū- 
rėjęs daktaras Volesas nusigręžė ir sušnabždėjo slaugei: 

— Šitas teikia daugiau vilčių, tačiau po to, ką patyrė, šansų iš- 
sikapstyti — vis dar kokie penkiasdešimt procentų. Kovok, jaunuo- 
li, — pasakė jis atsisukdamas į Harį, nors ir nebuvo įsitikinęs, kad 
pacientas jį girdi. — Padarysime viską, kas tik nuo mūsų priklauso, 
kad liktum gyvas. 

Haris norėjo jam padėkoti, bet teįstengė dar kartą vos pastebi- 
mai linktelėti; gydytojas nuėjo. 

— Jeigu kuris iš jų naktų mirs, — išgirdo gydytoją sušnabždant 
slaugei, — ar žinote, kokios numatytos procedūros? 

— Taip, daktare. Reikia nedelsiant informuoti kapitoną, kūnas 
turi būti nuneštas į morgą. 

Haris norėjo paklausti, kiek jo laivo draugų jau ten. 

— Ir aš norėčiau būti informuotas, — pridūrė Volesas, — kad ir 
naktį. 

— Žinoma, daktare. Gal galiu paklausti, ką kapitonas nusprendė 
daryti su tais vargšais, kuriuos ištraukėme iš vandens jau mirusius? 

— Jis davė įsakymą palaidoti juos jūroje rytoj, tekant saulei, 
nes jie visi buvo jūrininkai. 

— Kodėl taip anksti? 

— Jis tiesiog nenori, kad keleiviai sužinotų, kiek daug gyvybių 
vakar buvo prarasta, — išeidamas pridūrė daktaras. Haris išgirdo, 
kaip atsidaro durys. — Labanakt, slauge. 

— Labanakt, daktare, — atsakė slaugė; durys užsidarė. 

Slaugė Kreiven vėl grįžo prie Hario lovos ir atsisėdo šalia. 

— Manęs nedomina jokie šansai, — pratarė ji. — Tu gyvensi. 

Haris pažvelgė į slaugę, slepiamą krakmolytos baltos unifor- 
mos ir baltos kepuraitės, bet vis tiek negalėjo nepastebėti jos akyse 
liepsnojančio įsitikinimo. 


Kai Haris nubudo kitą kartą, kambaryje buvo tamsu, tik tolima- 
me kampe žibėjo šviesa, turbūt sklindanti iš kitos patalpos. Pirmiau- 
sia jis pagalvojo apie kapitoną Havensą, gretimoje lovoje kovojantį 
dėl gyvybės. Meldėsi, kad kapitonas liktų gyvas ir kad jie kartu galėtų 
grįžti į Angliją; tada kapitonas galės eiti į pensiją, o Haris stos tarnau- 
ti į bet kurį Karališkojo laivyno laivą, kur tik seras Valteris jį įtaisys. 

Jo mintys vėl ėmė suktis apie Emą, apie tai, kad jo mirtis būtų 
išsprendusi tiek daug Baringtonų šeimos problemų, o dabar tos bė- 
dos ir toliau juos persekios. 

Haris išgirdo, kaip vėl prasivėrė durys ir į palatą įėjo kažkas, 
kieno eisenos jis nepažino. Nors įėjusiojo nematė, batų taukšėjimas 
leido spėti, kad tai vyras, gerai žinantis, ko nori. Kambario gale atsi- 
darė kitos durys; šviesa sušvito ryškiau. 

— Labas, Kristina, — pratarė vyriškas balsas. 

— Sveikas, Ričardai, — pasigirdo slaugės atsakymas. — Vėluo- 
ji, — pratarė ji flirtuodama, o ne pykdama. 

— Atleisk, širdele. Ant tiltelio turėjo būti visi vyresnieji, kol pa- 
galiau baigėsi gyvųjų paieška. 

Durys užsidarė, šviesa dar kartą priblėso. Haris nenutuokė, 
kiek laiko praėjo, kol durys atsidarė dar kartą — gal pusvalandis, gal 
valanda, — ir jis vėl išgirdo balsus. 

— Tavo kaklaraištis kreivas, — pasakė slaugė. 

— Tai negerai, — atsiliepė vyriškis. — Kas nors gali įspėti, ką 
mes veikėme. — Ji nusijuokė, jis pasuko prie durų. Staiga sustojo. — 
Kas šitie du? 

— Ponas A ir ponas B. Jie vieninteliai liko gyvi po vakarykštės 
gelbėjimo operacijos. 

„Aš — ponas K“, — norėjo pasakyti Haris, kai jiedu prisiartino 
prie jo lovos. Haris užsimerkė — stengėsi neišsiduoti, kad klausėsi jų 
pokalbio. Ji patikrino Hario pulsą. 

— Manau, ponas B stiprėja sulig kiekviena valanda. Žinai, nega- 
liu net pagalvoti, kas bus, jei nesugebėsime išgelbėti bent vieno iš jų. 

Ji pasitraukė nuo Hario ir nuėjo prie kitos lovos. 

Haris atsimerkė ir truputį pasukęs galvą išvydo aukštą jauną 
vyrą, vilkintųį šaunią baltą uniformą su auksiniais antpečiais. Nie- 
ko nepasakiusi slaugė Kreiven pratrūko raudoti. Jaunasis vyriškis 
guosdamas švelniai uždėjo jai ant peties ranką. „Ne, ne, — norėjo 
surikti Haris, — kapitonas Havensas negali mirti. Mes abu grįžtame 
į Angliją.“ 

— Kokios būna procedūros, kai taip nutinka? — gana dalykiškai 
paklausė jaunasis kapitono padėjėjas. 

— Nedelsdama turiu informuoti kapitoną, paskui pažadinti 
daktarą Volesą. Kai bus pasirašyti visi dokumentai ir gautas leidi- 
mas, kūną nugabens į morgą ir paruoš rytojaus laidotuvių apeigoms. 

Ne, ne, ne, rėkė Haris, bet niekas jo negirdėjo. 

— Meldžiu visų dievų, — kalbėjo slaugė, — kad tik Amerika ne- 
įsitrauktų į šį karą. 

— Juk taip niekada ir nenutiks, širdele, — atsakė jaunasis kapi- 
tono padėjėjas. — Ruzveltas per daug gudrus, kad kištųsi į dar vieną 
europiečių karą. 

— Politikai ir aną kartą taip sakė, — priminė jam Kristina. 

— Eli, bet kodėl apie tai pradėjai? — sunerimęs klausė jis. 

— Ponas A buvo maždaug tokio pat amžiaus kaip tu, — atsakė 
slaugė. — Gal namuose jo irgi laukia sužadėtinė. 

Haris suprato, jog gretimoje lovoje gulėjo ne kapitonas Haven- 
sas, o Tomas Bradšou. Tada jis ir apsisprendė. 

Kai Haris vėl nubudo, išgirdo iš kitos patalpos sklindančius 
balsus. Po kelių akimirkų į palatą įžengė daktaras Volesas ir slaugė 
Kreiven. 

— Juk gali plyšti širdis, — pasakė slaugė. 

— Taip, tikrai, malonu nebuvo, — sutiko daktaras. — Dar blo- 
giau, kad jie visi pasitraukė amžinojo poilsio bevardžiai, nors turė- 
čiau sutikti su kapitonu, kad tikras jūreivis ir nori būti taip palai- 
dotas. 

— Ar yra kokių nors žinių iš kito laivo? — paklausė slaugė. 

— Taip, jiems pasisekė kiek geriau nei mums. Vienuolika žuvu- 
sių, bet trys gyvi — kinas ir du anglai. 

Haris svarstė, ar gali būti, kad vienas iš tų anglų — kapitonas 
Havensas. 

Gydytojas pasilenkė ir atsegė Hario pižamos švarką. Tada pri- 
dėjęs stetoskopą keliose krūtinės vietose atidžiai įsiklausė. Paskui 
slaugė įkišo jam į burną termometrą. 

— Temperatūra gražiai nukrito, — patikrinusi gyvsidabrio stul- 
pelį pasakė slaugė. 

— Puiku. Galite pamėginti jam duoti liesos sriubos. 

— Taip, žinoma. Ar reikės mano pagalbos kam nors iš keleivių? 

— Ne, slauge, dėkoju, svarbiausias jūsų darbas — užtikrinti, 
kad šitas išgyventų. Pasimatysime po poros valandų. 

Kai durys užsidarė, slaugė grįžo prie Hario lovos. Ji atsisėdo ir 
nusišypsojo. 

— Ar matote mane? — paklausė. Haris linktelėjo. — Galite pa- 
sakyti, kaip jūs vadinatės? 

— Tomas Bradšou, — atsakė jis. 

— Tomai, — baigęs apžiūrėti Harį pratarė daktaras Volesas, — 
gal galėtumėte pasakyti, kuo vardu buvo vakar naktį miręs jūsų bi- 
čiulis. Norėčiau pranešti jo motinai arba žmonai, jei jis tokią turi. 

— Jis buvo vardu Haris Kliftonas, — vos girdimai atsakė Ha- 
ris. — Jis nebuvo vedęs, bet jo mamą pažįstu gerai. Pats ketinau jai 
parašyti. 

— Jūs labai malonus, — kalbėjo Volesas, — tačiau ir aš norėčiau 
nusiųsti jai laišką. Ar turite jos adresą? 

— Taip, turiu, — atsakė Haris. — Bet būtų geriau, jei tą žinią ji 
išgirstų pirmiausia iš manęs, 0 ne iš visai nepažįstamo žmogaus, — 
svarstė Haris. 

— Na, jei jums taip atrodo, — dvejodamas pratarė Volesas. 

— Taip, man taip atrodo, — šįkart jau tvirčiau pasakė Haris. — 
Galėsite išsiųsti mano laišką, kai „Kanzaso žvaigždė“ grįš į Bristolį. 
Na, jei kapitonas vis dar ketina grįžti į Angliją, nes juk dabar kariau- 
jame su Vokietija. 

— Mes su Vokietija nekariaujame, — atsakė Volesas. 

— Na, taip, žinoma, nekariaujame, — skubėjo pasitaisyti Ha- 
ris. — Tikėkimės, niekada ir nekariausim. 

— Sutinku su jumis, — kalbėjo Volesas, — bet „Kanzaso žvaigž- 
dės“ niekas nesulaikys, ji grįš į Angliją. Ten vis dar likę šimtai įkliu- 
vusių amerikiečių, kurie niekaip kitaip negalės grįžti namo. 

— Bet ar plaukti nėra rizikinga? — paklausė Haris. — Ypač tu- 
rint galvoje tai, kas mums ką tik nutiko. 

— Ne, nemanau, — atsakė Volesas. — Vokiečiai mažiausiai no- 
rės skandinti amerikiečių keleivinį laivą, nes tada ir mes būtume 
įtraukti į konfliktą. Tomai, dabar jums siūlyčiau pamiegoti; tikiuosi, 
rytoj slaugė jau galės išsivesti jus ant denio. Bet iš pradžių galėsite 
apsukti tik vieną ratuką, — pabrėžė jis. 

Haris užsimerkė, bet nė nemanė miegoti, nes susimąstė apie 
priimtą sprendimą, apie tai, kiek gyvenimų šis sprendimas paveiks. 
Prisiėmęs Tomo Bradšou tapatybę jis suteikė sau šiek tiek erdvės 
ateityje. Sužinoję, kad Haris Kliftonas žuvo juroje, seras Valteris ir 
visi kiti Baringtonų šeimos nariai bus išlaisvinti nuo visų juos var- 
žančių įpareigojimų, Ema galės pradėti naują gyvenimą. Haris nu- 
jautė, jog Senasis Džekas būtų pritaręs tokiam jo sprendimui, nors 
visos tokio plano pasekmės jam vis dar nebuvo aiškios. 

Antra vertus, Tomo Bradšou prisikėlimas neabejotinai sukels 
naujų bėdų, jam teks nuolat būti budriam. Be to, apie Bradšou jis 
beveik nieko nežinojo, todėl slaugei Kreiven paklausus apie jo pra- 
eitį jam teks arba ką nors prasimanyti, arba keisti pokalbio temą. 

Bradšou meistriškai sugebėdavo nusukti kalbą išgirdęs klausi- 
mą, į kurį nenorėdavo atsakyti; jis neabejotinai buvo vienišius. Ma- 
žiausiai trejus metus, o gal ir daugiau, nebuvo kėlęs kojos į savo šalį, 
todėl jo šeima niekaip nesužinos apie artėjantį jo sugrįžimą. Kai tik 
„Kanzaso žvaigždė“ atplauks į Niujorką, Haris ketino grįžti į Angliją 
pirmu laivo reisu. 

Didžiausia jam kilusi dilema — kaip padėti mamai, kad ji be rei- 
kalo nesikamuotų dėl tariamos vienturčio sūnaus žūties. Daktaras 
Volesas žadėjo padėti išspręsti šią problemą ir išsiųsti Meisei laišką, 
vos tik jie grįš į Angliją. Bet Hariui tą laišką dar reikėjo parašyti. 

Jis valandų valandas mintyse dėliojo laiško tekstą, todėl įgavęs 
tiek jėgų, kad visas mintis galėtų išguldyti ant popieriaus, laišką mo- 
kėjo kone atmintinai. 


Niujorkas 
1939 m. rugsėjo 8 d. 


Mylimiausioji mano mama, 
padariau viską, kas tik mano valioje, kad šį laišką 

gautum anksčiau, nei kas nors tau praneš, kad žuvau 
jūroje. 

Kaip pamatysi iš šio laiško datos, aš nenumiriau, 
kai „Devonietis“ buvo paskandintas rugsėjo 4-ą. Iš 
tikrųjų mane ištraukė iš vandens amerikiečių laivas, 
aš tikrai esu gyvas. Tačiau nutiko taip, kad galėjau 
prisiimti kito žmogaus tapatybę; aš taip ir padariau 
vildamasis, kad tau ir Baringtonų šeimai atkris daug 
bėdų, kurių jiems per tiek metų pridariau nė pats 
nenutuokdamas. 

Labai svarbu, kad žinotum, jog mano meilė Emai 
nė trupučio nepriblėso; toli gražu. Bet nesijaučiu turįs 
teisę tikėtis, kad ji visą gyvenimą nugyvens tuščiai 
vildamasi, jog galbut kada nors, ateityje, galėsiu 
įrodyti mano tėvą buvus Arturą Kliftoną, o ne Hugą 
Baringtoną. Taigi dabar ji galės kurti savo ateitį su kuo 
nors kitu. Pavydžiu tam žmogui. 

Artimiausiu metu ketinu grįžti į Angliją. Jei gausi 
laišką nuo Tomo Bradšou, žinok, kad rašau aš. 

Susisieksiu su tavimi, kai tik grįšiu į Angliją, o 
dabar man telieka melsti, kad saugotum mano paslaptį 
taip kruopščiai, kaip tiek metų saugojai savąją. 

Tavo mylintis sunus Haris 


Jis kelis kartus perskaitė laišką ir įdėjo į voką su užrašu „Griež- 
tai privatu ir konfidencialu“. Laišką adresavo poniai Artur Klifton, 
Varyklos gatvė 27, Bristolis. 

Kitą rytą jis padavė laišką daktarui Volesui. 


— Kaip manote, ar esate pasirengęs trumpai pasivaikščioti po 
denį? — paklausė Kristina. 

— Žinoma, — atsakė Haris, mėgindamas pavartoti žodį, kurį 
buvo ištaręs jos vaikinas, nors jam vis dar atrodė nenatūralu pridur- 
ti „širdele“. 

Ilgas valandas gulėdamas lovoje Haris įdėmiai klausėsi daktaro 
Voleso, o likęs vienas mėgindavo pakartoti jo akcentą; jis išgirdo, 
kaip Kristina sakė Ričardui, jog taip kalbama rytinėje pakrantėje. 
Haris jautėsi dėkingas daktarui Pagetui už tas ilgas valandas mo- 
kantis žodžio meno, nors tada manė, kad tos pamokos pravers tik 
scenoje. Dabar jis ir atsidūrė scenoje. Tačiau vis dar niekaip ne- 
sugalvojo, kaip patenkinti nekaltą Kristinos smalsumą — ji nuolat 
klausinėjo apie jo šeimą ir išsilavinimą. 

Jam padėjo Horacijaus Aldžerio ir Torntono Vailderio roma- 
nai, vienintelės dvi palatoje kažkieno paliktos knygos. Jas perskaitęs 
sugalvojo menamą šeimą, kilusią iš Bridžporto, Konektikuto. Toji 
šeima — nedidelio miestelio banko valdytojas tėvas, dirbantis „Ko- 
nektikuto kreditams ir taupomiesiems indėliams“, mama, pareigin- 
ga namų šeimininkė, kadaise užėmusi antrą vietą kasmet miestelyje 
vykstančiame grožio konkurse, ir vyresnė sesuo Seli, laimingai ište- 
kėjusi už Džeiko, vietinės metalo dirbinių parduotuvės savininko. 
Haris nusišypsojo sau prisiminęs daktaro Pageto pastabą, jog turė- 
damas tokią vaizduotę jis greičiausiai taps rašytoju arba aktoriumi. 

Haris atsargiai pastatė ant grindų koją ir padedamas Kristinos 
iš lėto atsistojo. Užsivilkęs chalatą įsikibo jai į parankę ir netvirtu 
žingsniu pasuko prie durų, užlipo laiptais ir išėjo į denį. 

— Kiek laiko nebuvote namie? — klausinėjo Kristina, kai jie ne- 
skubėdami patraukė deniu. 

Haris visada stengėsi pasinaudoti kukliomis žiniomis apie Brad- 
šou ir pridurdavo vieną kitą nuotrupą iš išgalvotos šeimos gyvenimo. 

— Kiek ilgiau nei trejus metus, — atsakė jis. — Mano šeima 
niekada nesiskundžia, nes visi žino, kad nuo mažų dienų norėjau 
išplaukti į jūrą. 

— Bet kaip nutiko, kad tarnavote britų laive? 

Velniškai geras klausimas, pamanė Haris. Ir labai norėjo žinoti 
atsakymą. Jis suklupo stengdamasis laimėti laiko, kad sumestų įti- 
kinamą sakinį. Kristina pasilenkė jam padėti. 

— Viskas gerai, — pratarė jis, vėl įsikibęs Kristinai į paranke. 
Tada ėmė be paliovos čiaudėti. 

— Gal jau metas grįžti į palatą, — pasiūlė Kristina. — Negalime 
leisti, kad persišaldytumėte. Juk galėsime čia ateiti rytoj. 

— Kaip pasakysite, — atsakė Haris patenkintas, kad ji liovėsi 
klausinėjusi. 

Kai slaugė it vaikelį migdanti motina apkamšė jį antklode, Ha- 
ris iškart smigo į gilų miegą. 


Likus dienai iki „Kanzaso žvaigždei“ įplaukiant į Niujorko uos- 
tą, denyje Haris apsuko net vienuolika ratų. Nors niekam negalėjo 
prisipažinti, jis labai jaudinosi žinodamas, kad pirmą kartą pamatys 
Ameriką. 

— Ar iškart vyksite į Bridžportą, kai prisišvartuosime? — jie- 
dviem sukant paskutinį ratą paklausė Kristina. — O gal ketinate ap- 
sistoti Niujorke? 

— Dar nesugalvojau, — atsakė Haris, nors tikrai daug apie tai 
mąstė. — Manau, viskas priklausys nuo to, kokiu laiku prisišvartuo- 
sime, — pridūrė mėgindamas įspėti, koks bus kitas jos klausimas. 

— Tik norėjau pasakyti, kad jei saumanytumėte pernakvoti Ri- 
čardo bute Istsaide, būtų puiku. 

— Oi, nenorėčiau pridaryti jam vargo. 

Kristina nusijuokė. 

— Žinote, Tomai, kartais jūs man atrodote labiau panašus į an- 


glą nei į amerikietį. 

— Po tiekos metų britų laive galiausiai pasijunti tų anglų suga- 
dintas. 

— Ar todėl manėte negalįs su mumis pasidalinti iškilusiomis 
bėdomis? 

Haris staiga sustojo — šįkart jo neišgelbės nei suklupimas, nei 
čiaudulys. 

— Jei iškart būtumėte buvęs atviresnis, būtume mielai jums 
padėję įveikti visas bėdas. Bet, susiklosčius atitinkamoms aplinky- 
bėms, neturėjome kito pasirinkimo, kaip tik informuoti kapitoną 
Parkerį ir leisti jam nuspręsti, ką daryti toliau. 

Haris krito į artimiausią denyje pastatytą kėdę, bet, Kristinai nė 
nemėginant jo gelbėti, pripažino, jog pralaimėjo. 

— Viskas gerokai sudėtingiau, nei manote, — prakalbo jis. — 
Bet galiu paaiškinti, kodėl nenorėjau painioti kitų žmonių. 

— Nereikia aiškinti, — atsakė Kristina. — Kapitonas jau atėjo 
mums į pagalbą. Bet jis norėjo paklausti, kaip ketinate dorotis su 
dar didesne bėda. 

Haris panarino galvą. 

— Esu pasirengęs atsakyti į visus kapitono klausimus, — prata- 
rė jis kone pajutęs palengvėjimą, kad buvo demaskuotas. 

— Kaip ir mes visi, jis norėjo sužinoti, kaip ketinate išlipti iš 
laivo neturėdamas drabužių ar kelių skatikų sąskaitoje. 

Haris nusišypsojo. 

— Maniau, niujorkiečiams ir „Kanzaso žvaigždės“ chalatas pa- 
sirodys labai madingas. 

— Atvirai kalbant, nedaugelis niujorkiečių pastebėtų, jei per 
Penktąją aveniu pereitumėte vilkėdamas chalatu, — atsakė Kristi- 
na. — O pastebėjusieji turbūt pamanytų, kad tokia naujausia mada. 
Vis dėlto, apsidrausdamas nuo dar kitaip manančių, Ričardas part- 
pino porą baltų marškinių ir sportinį švarką. Gaila, jis daug už jus 
aukštesnis, nes būtų galėjes duoti ir kelnes. Daktaras Volesas gali 

duoti porą rudų batų, porą kojinių ir kaklaraištį. Lieka neišspręs- 
tas kelnių klausimas, bet kapitonas turi Bermudos šortus, kurie jam 
nebetinka. — Haris prapliupo juoktis. — Tikimės, neįsižeisite, To- 
mai, bet mūsų įgulos nariai surengė rinkliavą, — kalbėjo ji duodama 
Hariui storą voką. — Manau, šios sumos jums pakaks nukeliauti į 
Konektikutą ir dar šiek tiek liks. 

— Kaip man jums atsidėkoti? — paklausė Haris. 

— Nereikia dėkoti, Tomai. Mes visi labai džiaugiamės, kad liko- 
te gyvas. Tik labai gaila, kad neišgelbėjome jūsų draugo Hario Klif- 
tono. Manau, apsidžiaugsite išgirdęs, kad kapitonas Parkeris paliepė 
daktarui Volesui savo rankomis išsiųsti jo motinai jūsų rašytą laišką. 


56 


Tą rytą Haris vienas iš pirmųjų išėjo į denį, likus dviem valan- 
doms iki „Kanzaso žvaigždės“ kelionės pabaigos Niujorko uoste. Po 
keturiasdešimties minučių turėjo patekėti saulė, ir tada jis jau gerai 
žinos, kaip praleis pirmą dieną Amerikoje. 

Jis jau atsisveikino su daktaru Volesu ir pamėgino padėkoti 
už viską, ką šis jam padarė. Volesas pažadėjo išsiųsti poniai Klifton 
laišką vos atvykęs į Bristolį ir nenorom sutiko, kad gal ir nebus labai 
išmintinga ją aplankyti, nes Haris užsiminė, jog ji labai nervinga. 

Haris buvo sujaudintas, kai į palatą atėjo kapitonas Parkeris; 
jis atnešė jam šortus ir palinkėjo sėkmės. Kapitonui grįžus ant tilte- 
lio, Kristina griežtai pasakė: 

— Metas į lovą, Tomai. Jei rytoj ketinate keliauti į Konektikutą, 
jums prireiks daug jėgų. 

Tomui Bradšou būtų patikę dienelę kitą pagyventi Manhatane 
su Ričardu ir Kristina, bet Haris Kliftonas negalėjo sau leisti gaišti 
laiko, kai Britanija paskelbė karą Vokietijai. 

— Kai rytą nubusite, — tęsė Kristina, pasistenkite dar prieš 
švintant išeiti į keleivių denį; tada, prieš mums įplaukiant į Niujor- 
ką, pamatysite saulėtekį. Žinau, Tomai, kad esate tai matęs daugybę 
kartų, bet mane tas reginys visada jaudina. 

— Ir mane, — atsakė Haris. 
— O kai prisišvartuosime, kodėl jums nepalaukus, iki mudu su 
Ričardu baigsime darbą? Galėtume kartu išlipti. 


Apsivilkęs kiek didokais Ričardo marškiniais ir sportiniu švar- 
keliu, kiek per ilgais kapitono šortais, apsimovęs gydytojo kojines ir 
apsiavęs kiek per ankštus jo batus, Haris nekantravo išlipti į krantą. 

Laivo iždininkas pasiuntė Niujorko imigracijos skyriui telegra- 
mą, kad laive yra vienu keleiviu daugiau; tasai keleivis — Amerikos 
pilietis vardu Tomas Bradšou. Departamentas atsakė telegrama, 
kurioje buvo rašoma, kad ponas Bradšou turėtų susisiekti su kokiu 
nors imigracijos departamento pareigūnu, ir jie jį pasiims. 

Kai Ričardas jį paleis „Grand Central“ stotyje, Haris ketino ten 
kiek pasisukioti ir grįžti į prieplauką, kur buvo sumanęs nedelsda- 
mas susirasti uosto kontorą ir išsiaiškinti, kokie laivai artimiausiu 
metu plauks į Angliją. Jam buvo nesvarbu, į kokį uostą jie plauks, 
kad tik neplauktų į Bristolį. 

Rades tinkamą laivą, jame įsidarbins bet kuo. Jam buvo ne- 
svarbu, ar teks dirbti ant tiltelio, ar katilinėje, ar šveisti denius, ar 
skusti bulves; kad tik greičiau grįžtų į Angliją. Jei paaiškės, kad nie- 
kam jokio darbininko nereikia, jis nusipirks pigiausią bilietą ir ke- 
liaus namo. Haris jau buvo patikrinęs išsipūtusio balto voko, kurį 
jam davė Kristina, turinį; pinigų ten buvo daugiau nei pakankamai, 
kad jis išgalėtų sumokėti už gultą, kuris tikrai nebus mažesnis už 
„Devoniečio“ šluotų kamaraitę. 

Hariui buvo liudna, kai pagalvojo, kad grįžęs į Angliją negalės 
susitikti su jokiu senu draugu, kad turės būti labai atsargus net ir 
bendraudamas su motina. Kita vertus, vos išlipęs į krantą jis imsis 
įgyvendinti vienintelį savo tikslą — stos į kokį nors Didžiosios Brita- 
nijos karo laivą ir pradės kovą su karaliaus priešais, nors žinos, kad 
laivui grįžus į uostą jam teks tame laive ir likti, kaip besislapstan- 
čiam nusikaltėliui. 

Hario mintis nutraukė mergina. Susižavėjęs žvelgė į ankstyvo 
ryto miglose prieš jį išnirusią Laisvės statulą. Buvo matęs jos nuotrau- 
kų, tačiau šios neperteikė tikrojo paminklo dydžio; statula sveikino 
„Kanzaso žvaigždės“ svečius, imigrantus ir bičiulius amerikiečius, at- 
vykusius į Jungtines Valstijas. 

Laivui toliau plaukiant į uostą, Haris pasilenkė per bortą ir pa- 
žvelgęs nusivylė, kad Manhatano dangoraižiai neką aukštesni už kai 
kuriuos jo matytus pastatus Bristolyje. Bet sulig kiekviena minute 
jie vis labiau augo, kol galiausiai, rodėsi, smigo į dangų, ir, norėda- 
mas pamatyti pastatų viršūnes, jis turėjo prisidengti nuo saulės akis. 

Niujorko uosto vilkikas priplaukė prie „Kanzaso žvaigždės“, ke- 
tindamas saugiai nuvesti laivą į jam skirtą vietą septintajame doke. 
Pamatęs džiūgaujančias minias Haris pirmą kartą ėmė nuogąstauti, 
nors tasai jaunuolis, šįryt atplaukęs į Niujorką, buvo gerokai vyres- 
nis už ketvirtąjį kapitono padėjėją, išplaukusį iš Bristolio. 

— Labas, Tomai. — Haris pašoko, kai Kristina nutraukė jo min- 
tis. — Ar pasirengęs išlipti? 

Slaugės uniformą ji buvo pakeitusi į dailią taškuotą suknelę su 
baltu diržu; Kristina avėjo baltais bateliais; dabar ji nesislėpdama 
laikė Ričardą už rankos. 

— Negaliu sulaukti akimirkos, kai grįšiu namo, — pasakė Haris 
vildamasis, kad nė vienas iš jų nepastebi jo nerimo. 

— Tada eik paskui mus, — pakvietė Ričardas. 

Trijulė plačiais laiptais nusileido į apatinį denį, kur keli ke- 
leiviai jau veržėsi iš laivo, trokšdami kuo greičiau patekti į dabar 
jau atsipūtusių giminaičių ir nekantraujančių bičiulių glėbį. Jiems 
leidžiantis trapu Haris labai apsidžiaugė pamatęs, kiek daug laivu 
plaukusių keleivių ir įgulos narių nori paspausti jam ranką ir palin- 
kėti sėkmės. 

Išėje į prieplauką Haris, Ričardas ir Kristina patraukė imigraci- 
jos skyriaus link ir atsistojo į vieną iš keturių ilgų eilių. Haris žvalgė- 
si į visas puses — norėjo tiek daug visko paklausti, bet tada jie būtų 
iškart supratę, jog jis Amerikoje — pirmą kartą. 

Labiausiai jį pribloškė amerikiečių žmonių odos spalvos įvairo- 
vė — tarsi žiūrėtų į skiautinę antklodę. Bristolyje jis tik kartą matė 
juodaodį ir dabar prisiminė, kaip sustojo į jį pažiūrėti. Senasis Dže- 
kas įspėjo, jog taip elgtis negražu ir nedera: „Kaip tu jaustumeisi, jei 
visi sustotų į tave paspoksoti tik todėl, kad esi baltasis?“ Hario vaiz- 
duotę užvaldė triukšmas, bruzdesys, visuotinis šurmulys ir skuba; 
dabar Bristolis jam atrodė tarsi sustingęs amžių glūdumose. 

Jis jau gailėjosi, kad nepriėmė Ričardo pasiūlymo pasilikti pas 
jį nakvoti ir galbūt dar kelias dienas pabūti mieste, kuris jam atrodė 
toks jaudinantis nė neišėjus iš uosto. 

— Gal aš eisiu pirmas? — pratarė Ričardas, kai jie atsidūrė eilės 
priekyje. — Tada sėsiu į savo automobilį ir privažiavęs prie termina- 
lo judu paimsiu. 

— Puiki mintis, — pasakė Kristina. 

— Kitas! — šūktelėjo imigracijos tarnybos pareigūnas. 

Ričardas priėjo prie langelio ir padavė pasą, pareigūnas metė 
žvilgsnį į nuotrauką ir uždėjo antspaudą. 

— Sveiki grįžę namo, leitenante Tibetai. 

— Kitas! 


Haris žengė pirmyn jausdamasis nejaukiai, kad neturi paso, 

neturi jokio tapatybę įrodančio dokumento ir dar pasivadinęs sve- 
timu vardu. 

— Aš vardu Tomas Bradšou, — tvirtai pratarė jis, nors jautėsi 
priešingai. — Kiek žinau, „Kanzaso žvaigždės“ iždininkas nusiuntė 
jums telegramą ir iš anksto įspėjo, kad atvyksiu. 

Imigracijos tarnybos pareigūnas atidžiai pažvelgė į Harį, pas- 
kui paėmė popieriaus lapą ir ėmė skaityti ilgą pavardžių sąrašą. Ga- 
liausiai pažymėjo vieną pavardę varnele, tada nusigręžė ir linktelėjo. 
Haris pamatė kitoje užtvaros pusėje stovinčius du vyrus vienodais 
pilkais kostiumais ir pilkomis skrybėlėmis. Vienas iš jų Hariui nu- 
sišypsojo. 

Pareigūnas pažymėjo antspaudu popieriaus lapą ir padavė 
Hariui. 

— Sveiki sugrįže, pone Bradšou. Seniai čia bebuvote. 

— Tikrai, — sutiko Haris. 

— Kitas! 

— Aš tavęs palauksiu, — pasakė Haris, kai prie langelio priėjo 
Kristina. 

— Ilgai neužtruksiu, — pažadėjo ji. 

Haris praėjo pro užtvarą ir pirmą kartą įkėlė koją į Jungtinių 
Amerikos Valstijų žemę. 

Du pilkais kostiumais vilkintys vyrai žengė jo link. Vienas iš jų 
pasakė: 

— Labas rytas, pone. Ar jūs — Tomas Bradšou? 

— Taip, — atsakė Haris. 

Vos jam ištarus šiuos žodžius, kitas žmogus jį čiupo ir užlau- 
žė už nugaros rankas; pirmasis uždėjo antrankius. Viskas įvyko taip 
greitai, kad Haris net neturėjo kada protestuoti. 

Iš pažiūros jis atrodė ramus, nes jau buvo spėjęs apsvarstyti 
prielaidą, jog kažkas išsiaiškino jį esant ne Tomą Bradšou, bet anglą 
vardu Haris Kliftonas. Jeigu net ir taip, svarstė Haris, blogiausia, ką 

jie gali jam padaryti — įteikti deportacijos orderį ir išsiųsti į Brita- 
niją. Kadangi jis ir pats ketino ten grįžti, dabar jiems nesipriešino. 

Haris pamatė prie kelkraščio laukiančius du automobilius. Pir- 
masis — juodas policijos automobilis; galinės durelės buvo praviros, 
jas prilaikė dar vienas nesišypsantis žmogus pilku kostiumu. Antra- 
sis automobilis — sportinis, raudonos spalvos; ant variklio dangčio 
šypsodamasis sėdėjo Ričardas. 

Pamatęs, kad Tomui dedami antrankiai ir jis kažkur vedamas, 
Ričardas pašoko ir pasileido bėgti prie jo. Tuo pačiu metu vienas 
policijos pareigūnas pradėjo skaityti ponui Bradšou jo teises, o kitas 
ir toliau skaudžiai spaudė Hariui alkūnę. 

— Turite teisę tylėti. Viskas, ką dabar pasakysite, teisme gali 
būti panaudota prieš jus. Turite teisę pasikviesti advokatą. 

Staiga Ričardas atsidūrė šalia Hario. Jis pažvelgė į pareigūną 
ir paklausė: 

— Ką, po velnių, sau leidžiate? 

— Jei neišgalite pasisamdyti advokato, jis jums bus paskir- 
tas, — tesė vienas iš pareigūnų, o kitas nekreipė į jį jokio dėmesio. — 
Ar supratote savo teises, kai buvote su jomis supažindintas? 

— Taip, supratau, — ramiai atsakė Haris. 

Ričardas aiškiai stebėjosi, kad Tomas atrodo toks ramus, saky- 
tum nė nenustebo, kad jį suėmė. Bet jis vis dar buvo pasiryžęs pa- 
daryti viską, ką tik gali, kad padėtų draugui. Ričardas žengė žingsnį 
pirmyn, pastojo pareigūnui kelią ir griežtai paklausė: 

— Pareigūne, kuo kaltinate poną Bradšou? 

Vyresnysis detektyvas akimirką padvejojo, o paskui atsakė: 

— Pirmojo laipsnio žmogžudyste. 

